
CAPITOLUL I 


între prevestire şi derută 


U MBRA NOPŢII se adună tăcută în jurul ferestrelor luminate 
de lămpi cu ulei. Pruncii se cuibăresc mai abitir pe sub pături 
şi nu mai există altceva pentru ei decât vocea caldă a părinţilor: A 
fost odată ca niciodată, pe când se potcovea puricele cu 99 de oca 
de fier, făcea plopul pere şi răchita micşunele, se luau mieii cu lupii 
de gât şi se sărutau... Vremurile acestea sunt ale poveştilor purtate 
prin viu grai, iar mai puţin ale cărţilor. Prin faţa ochilor mici se 
derulează curând imagini fantastice, care îi poartă pe nesimţite în 
mrejele somnului adânc, neabătut, aşa cum vine din încrederea 
copiilor în aşezarea limpede şi sigură a lumii, atunci când sunt feriţi 
de ştiinţa greutăţilor ce-o apasă în lung şi-n lat. 

Libra se vede acum de sus, din turnul cu clopot, ca ţinându-şi 
respiraţia, fără nicio mişcare. Luminile caselor, asemănătoare unor 
licurici uriaşi, încep să se piardă una câte una. Este o noapte fără 
lună, doar cu stele şi câţiva nori de primăvară târzie. Două făclii mai 
rămân de veghe, una, în turn, şi cealaltă, la intrarea dinspre drumul 
mare, împrejmuit de ogoare şi pâlcuri de pădure. Satul este unul ca 
mai toate aşezările din împărăţie, legat spre centru şi răsfirat spre 
margini, cu multe grădini lucrate şi ateliere de meşteşugari. în 
mijloc se înalţă conacul stăpânului, cu un etaj peste toată suflarea şi 
o curte cât oricare alte trei, deoarece timpurile nu cunosc voinţa 
deplină a celor de rând. Dar oamenii nu trebuie să mai îndure fără 
speranţă, ca în vremuri trecute, triste, înecate în suferinţă; 
frământările veacurilor au adus şi dintre cei înţelepţi printre mai 
marii împăraţilor noi, rămaşi mai mult cu numele peste întinderile 
ce-au început să vadă schimbări numeroase. Acestea au devenit 
dificil de ţinut în voia coroanelor din tronul de aur, fie că au strâns 
supuşii intr-un cleşte de fier, fie că s-au aplecat asupra lor cu 
luminoasă îndrumare. Pentru că oamenii, buni sau răi, îşi 
mărginesc aşezările pe nevoile, vorbirea şi firea lor, indiferent dacă 
apără plaiurile strămoşeşti sau le câştigă prin biruinţă nedreaptă. 

Ţinutul acesta, Cotul Mărgăritarului, a avut parte, din cele 
mai vechi istorisiri, de puterea inimilor cumsecade. Fiii şi fiicele 
locurilor au rezistat, şi-au întărit obiceiurile, au înfruntat şi au 
alungat teribili răufăcători, ba chiar şi înfricoşătoare creaturi, dacă 
ar fi să dăm crezare legendelor. Astăzi, deşi rânduirea ţine multele 
pământuri de partea stăpânului, spiritul e mai liber, dreptatea se 
împarte cu înţelepciunea bătrânilor învăţaţi, iar toţi cei care-şi văd 
de treabă se bucură de roade îndestulătoare. 

Getozak, gardianul tânăr din turn, are un aer oarecum 
mulţumit faţă de postul luat în primire la fiecare cinci zile. E mai 
plăcut aici, ferit de ploaie pe timp mohorât, iar noaptea e linişte, 
ceea ce îi dă o senzaţie de tihnă. Şi-ar da casca jos, dar capul gol 
poate fi uşor observat şi mustrat. Suliţa stă rezemată la îndemână şi 
scutul întins la picioare, recalificat pe post de castron: găzduieşte un 
codru de pâine, o bucată de brânză şi un măr. Zâmbeşte, 
întrevăzând chipul soţiei cum împachetează merindele, şi-şi pipăie 

arcul de la spate cu ticul celui obişnuit să-l verifice la locul lui. „Din 
fericire, nu am avut nevoie cu adevărat de el până acum. Doar ce- 
am pus tâlhari pe fugă“. Apoi se uită spre clopotul încremenit ce îl 
acompaniază rece: „Mă mănâncă pe mine palmele, dar sper să nu 
trag de frânghia asta vreodată* 1 . 

Gura mare a drumului de la intrarea în sat, astăzi 
nefortificată, păstrează amintirea zidurilor de altă dată. Face câteva 
semne frăţeşti din torţă şi primeşte răspunsul celor trei gărzi de 
acolo. Cu o privire lungă, scrutează orizontul deasupra pădurii pe 
care o ştie în beznă şi cade peste alte gânduri: „Să tot fim prin 
mijlocul Smaraldului, zic slujbaşii când trec pe aici. M-aş duce şi eu 
la târgul coroanei, trei solde spre vară; atunci sunt mai mulţi 
negustori şi drumuri mai puţin primejdioase**. 

O bufniţă îi distrage atenţia, dintr-un stejar în apropiere. Ca 
să îşi omoare timpul, ridică praştia şi ţinteşte vârful copacului, 
dorind să o vadă zburând. „Bu-hu-hu“ plesneşte din aripi şi descrie 
un arc de cerc prin faţa turnului, trece pe lângă roza vânturilor 
nemişcată sub atenţia cocoşului falnic, apoi continuă zborul spre un 
acoperiş lunguieţ, din lemn şi stuf. Pluteşte de aterizare peste 
grădina pregătită pentru a doua zi, unde aşteaptă diverse unelte, 
roaba şi găleţile de apă. Mansarda dezvăluie un geam mic, iar 
lumina palidă a unei lumânări abate pasărea nopţii spre cumpăna 
pietrei de măcinat, de unde poate studia în taină interiorul odăii. 

Este casa lui Nalbian. A adormit peste aşternuturile 
nedesfăcute, cu o legătură de scrieri în mână. Merge la dascăl 
pentru învăţătură şi a reuşit să facă rost, prin trudă şi noroc, de 
câteva pagini în stare bunicică. îi plac în mod deosebit cele cu 
ilustraţii încă neşterse şi chiar urme de culoare pe pieile bătute sau 
scoarţă de copac tratată. Le ţine cu mare îngrijire şi, din când în 
când, le cercetează cu drag. 

Al doilea bu-hu-hu îl trezeşte. Se uită chiorâş la lumânare, se 
ridică şi verifică prin uşa întredeschisă dacă mai este cineva treaz în 
casă. Nici de jos, unde dorm ai lui, şi nici din partea cealaltă a 
podului, unde doarme sora mai mare, nu se aude nimic. Renunţă să 
mai închidă uşa care scârţâie, stinge lumânarea şi desface un colţ de 
pat. Apoi se răzgândeşte: „Să rămână curat mai mult timp, să nu 

mai spele fetele". Se întinde pe preşul lung şi gros, căscând să-i 
trosnească maxilarele. Părul negru ca de corb arată tinereţea, chiar 
dacă palmele sale sunt destul de muncite. Ochii, la fel de negri, 
adânci şi cercetători, dezvăluie că spiritul are şi el încercările sale, 
uneori mai mari ca ale palmelor şi, poate, prea rătăcitoare. Trupul 
slăbuţ, zvelt, este al unui adolescent ce doreşte să viseze lucruri 
minunate în noaptea care-a început. 

„Mâine-poimâine poate o ung...‘‘, îşi spune, pentru a câta 
oară, Nalbian. Dar timpul nu-i ajunge niciodată şi pentru uşa asta; 
dacă are un ceas liber, preferă s-o zbughească la râu sau pădure, 
singur ori alături de prietenii săi. Nu de puţine ori poartă condeiul 
din cărbune şi opreşte la dascălul Vifon sau se strecoară la conac în 
camera cu o mică, dar preţuită, bibliotecă. Mama sa lucrează la 
bucătăria stăpânului de pământuri, tatăl, la recoltele şi grijile 
satului, ca mai toţi bărbaţii, iar el şi sora lui ajută pe unde pot şi ţin 
treburile casei. Adoarme punându-şi în gând să se trezească peste 
câteva ore, înaintea cocoşilor, pentru a merge la fântâna din ceair, la 
margine, spre colinele drumeţilor vechi. E chiar pe malul 
Mărgăritarului, râul care îmbrăţişează satul ca un semicerc înainte 
de a-şi vedea de călătoria sa. Este cea mai apropiată şi mai mică 
fântână dintre cele trei, tot atâtea câte drumuri ies din sat. Şi mai 
este puţul din curtea conacului, cândva rezervat privilegiaţilor, dar 
care acum trebuie curăţat şi limpezit. Iar el trebuie să ducă primele 
găleţi cu apă la bucătăria unde mama sa şi alte femei se vor apuca 
de treabă dis-de-dimineaţă. 


X 


Tiptil-tiptil, cu încălţările în mână, coboară treptele care, 
încăpăţânate, vor să dea bineţe din încheieturi. 

- Adu-mi şi mie o găleată-n plus... Vreau să spăl podeaua şi 
să fac o şocată. 

Vorbele Cassiei, sora lui, se pierd odată cu nasul afundat mai 
tare în perna cu fulgi, din care se mai aude „îmhh, mai stau puţin". 

Ultimele trepte sunt mai ascultătoare, dar ştie că nu este 
primul trezit. 

- Ai grijă, mamă, e rece. 

- Şi ia ciomagul ăla pus după uşă, poate dai iar peste 
mistreţi. Nu-i mai încerca tu ca breazu’. 

- Mai bine zi de urs, să nu mai stea să-l vadă, că tare curios 
mai e, zice maică-sa cu cotul în spinarea tătânelui. 

- Da, aşa, aşa. Hai că ştie el... 

Nalbian iese afară, strânge pe glezne şnurul tălpilor de piele 
şi încearcă puţină înviorare. Deşi nu e foarte frig, ceva aburi pe gură 
şi fiori peste ceafă leagă scurtă prietenie cu căldura degajată de 
trupul proaspăt ieşit din culcuş. „Arrbrr, puţin la coate, puţin la 
genunchi, uite-aşa, gata. Stai să vezi când mă stropesc cu apă din 
râu, curaj.“ 

Cu ochii încă împletiţi în dulceaţa somnului, pune parul cu 
găleţi pe umeri şi iese pe poartă. Drumul este presărat cu pietre 
până la ultima casă, apoi doar pământ bătătorit, acceptabil în lipsa 
vreunei ploi mai serioase. Piciorul sigur înaintează prin beznă, 
cunoaşte fiecare denivelare, face în jur de două sute de paşi până la 
marginea locuită. Un câine îl simte şi vine la gard, se cunosc, dar 
Nalbian îi cere să păstreze liniştea. Orătăniile încă dorm, doar 
cocoşii se foiesc în aşteptarea mijirii primei raze de lumină pe care 
numai ei o ghicesc. 

A ieşit de pe piatră, urcă acum colina mică pe care se află 
hanul abandonat, astăzi bun doar pentru lemne şi adăpostul 
animalelor surprinse de furtuni. Este drumul vechi, folositor 
mersului la păscut şi la fântâna fără jgheab de adăpat, întrucât râul 
se aşterne ascultător la numai o aruncătură de băţ. Rumegătoarele 
şi caii din partea aceasta a satului fac dimineaţa popas pe malul 
stâng, iar seara, pe malul drept, înainte să treacă podul spre şi 
dinspre păşune. însă cele mai voioase sunt raţele şi gâştele, ce se 
grămădesc cu primul gând de trezire pe la porţile oamenilor, 
aşteptând eliberarea spre Raiul apei curgătoare. 

Se apleacă peste o tufă şi îşi umezeşte mâinile în rouă, în 
timp ce o mierlă îşi începe trilul în apropiere. Găseşte o narcisă încă 
înflorită, pregătită să înalţe capul în lumina zilei, şi îi admiră 

gingăşia. Nici nu îşi dă seama că s-a oprit, dar, chiar şi când 
realizează acest lucru, zâmbeşte surprins şi rămâne pe loc. „De ce a 
înflorit minunăţia asta?“ Ridică privirea cu o întrebare 
asemănătoare despre cântecul micii zburătoare cu cioc portocaliu. 
„Un lucru e sigur: aduc bucurie." 

După hanul vechi, se coboară lin spre râu şi fântână. încă de 
sus, firul apei se ghiceşte-n noapte clipocind nestematele cerului. 
„Poate de aici îi vine numele, Mărgăritar." Fântâna îngrijită şi 
limpede este pe stânga, pietruită de jur împrejur şi supravegheată 
de câţiva arbuşti împletiţi peste băncile vechi de bolovani ciopliţi. 

„Hm? Se vede cineva printre..." Nalbian se opreşte la câţiva 
zeci de paşi, aude glasuri. Nu unul, cel puţin două. Primul instinct 
este să se anunţe cu un salut, dar ceva îl reţine. „Parcă e şi un 
felinar, o candelă aprinsă." înteţind urechea, prinde cuvinte de 
neînţeles. „Sună a rugăciune?" înaintează încet, nehotărât dacă să 
se dezvăluie brusc sau să mai aştepte. îşi dă seama că a lăsat uşor 
cobiliţa cu găleţi în urma lui. „Uite că a nimerit-o cumva tata, de 
data asta; să fi luat ciomagul ăla? Dar parcă-s şoapte de femei." 

într-adevăr, printre frunzele ultimului coacăz, care se anunţă 
bogat şi anul acesta, observă trei femei îmbrăcate cu haine albe, 
lungi, şi câte un giuvaer străveziu sau roşiatic pe şiraguri simple. Pe 
fântână au aşezat o scândură îngustă, iar în mijlocul ei, chiar 
deasupra căderii adânci, se odihneşte o cupă argintie. Femeile îşi 
ondulează uneori degetele în jurul sau deasupra ei. Şoaptele lor 
necunoscute se opresc când una dintre ele, al cărei giuvaer pare să 
îşi schimbe nuanţele, priveşte cerul, apoi luciul fântânii şi anunţă: 

- Luceafărul... se vede în apă acum. 

Nalbian aţinteşte şi el astrul dimineţii care, într-adevăr, se 
află deasupra lor. Fiecare dintre femei îşi apropie mâinile cu 
palmele-n sus, ca în trei văi din care ar trebui să curgă ceva, şi le ţin 
înspre cupă în timp ce pornesc o cântare: 

în picioare el să steie 
Numai bine să culeagă 
Şi să semene de bine. 

Nourii de vin deasupră-i, 

Cugetul va şti s-aleagă, 
îngerii să-l aibă-n pază 
Şi la bune şi la grele, 

Spre lumină el să vază 
Şi când are-njur zăbrele. 

Nalbian ascultă fermecat, ţinându-şi respiraţia. Ar vrea să se 
dumirească, dar nu poate să-şi mute atenţia de la cântecul ce se 
ondulează în taina nopţii ca o adiere caldă. Simte fiori pe şira 
spinării. După alte câteva versuri, se-aude primul cocoş. Ziua a 
învins noaptea. 

Cântarea se opreşte. Abia acum Nalbian trage aer adânc în 
piept şi, în liniştea lăsată, este auzit. Una dintre femei este lângă el 
din doi paşi. Se ridică ruşinat. 

- Am fost urmărite! 

- Nu dinadins, doar ce-am venit! Dacă nu mă înşel... 

- Da, am neamuri în sat, mă ştii. 

Cea mai în vârstă femeie se apropie şi ea cu mâinile în şold: 

- Păi aşa îţi arde, măi Nalbian? Cine te-a-nvăţat? 

Nalbian o recunoaşte pe nevasta brutarului, Peltrina. Nu e 
cea mai prietenoasă cunoştinţă a lui, înfiptă, cam critică, dar te poţi 
înţelege cu ea. Mai puţin dacă socoteşte că nu eşti brânză bună, însă 
Nalbian, din fericire, nu i-a intrat până acum în categoria asta. 

- Nu am vrut, sincer, am venit pentru apă şi... 

- Cumva ai auzit pe la cineva... 

- Ba chiar deloc. E neplăcut şi pentru mine că nu mă credeţi, 
uite găleţile, se întoarce el spre cobiliţă, puţin descurajat. Dar, aici, 
parcă aţi făcut nişte... descântece? 

- Descântece, ah, ce facem cu el? Pedepsim? caută 
brutăreasa spre a treia femeie. 

Aceasta, cu picioarele goale şi candela în mână, păşeşte încet 
peste pietrele umede. Nalbian o poate vedea mai bine acum, pe ea 
nu o cunoaşte. Fără să-i poată da o vârstă, ca şi cum timpul s-a oprit 
pe chipul ei, înţelege că este cumva conducătoarea lor. Se aşteaptă 
să continue muştruluiala, dar faţa îi rămâne senină. Observă că 
giuvaierul ei s-a oprit la o culoare verde-azurie. 

- Ce ştii tu, flăcău, ce am făcut noi mai înainte? întreabă ea 

blând. 

-Ăă... ceva de bine, dacă mă-ntrebaţi pe mine. Cântecul 

acela... 

- Da. 

- Dar... pentru cine? 

- Pentru un pui de om. 

Nalbian se uită mai bine în jur, frământându-şi sprâncenele. 
Nu i-a scăpat nicio bancă, niciun tufiş, nu zăreşte niciun scrânciob 
sau păturică ce poate adăposti vreun copil, mai mare sau mai mic. 
îşi încearcă memoria, individuală, colectivă, căutând printre ştiutele 
părinţilor, bătrânilor, cărţilor. „Doar n-o fi...“ Cu sfială, face ochii 
mari spre ea: 

- Ca nişte ursitoare? întreabă dintr-o bucată, încet. 

Femeia zâmbeşte afirmativ şi încrucişează mâinile pe poala 

rochiei lungi, atentă să păstreze candela dreaptă. 

- Există aşa ceva? şopteşte el, minunându-se. Dar cum? 
continuă ca înfiripat în mijlocul unei taine nebănuite. 

- Apa este pentru el. Am fi dus-o pe ascuns, să-l umezim cu 
ea. 

- Nu ştiam că vine copil azi. Cine? Şi de ce... de ce „am fi dus- 
o“? Am stricat ceva? 

- Aa, păi da, vezi? se grăbeşte Peltrina, însă, neştiind cum să 
continue, priveşte mai departe spre ursitoarea necunoscută. 
Nalbian are impresia că femeia este luminată ca de o candelă mai 
puternică decât cea pe care o ţine în mână, iar şuviţele ei lucesc mai 
auriu ca până acum. 

- Noi nu o mai putem duce, odată ce ne-ai descoperit. Dar nu 
este nimic pierdut. 

- Pot face eu ceva? se înseninează Nalbian, cu speranţă. 

- Da, duci tu cupa. 

Şi tânărul, şi celelalte ursitoare, rămân surprinşi. Nalbian nu 
vede însă reacţia femeilor. 

- Dacă doar aşa, sigur! Unde, mă duc, repar totul! Acum 
caută spre feţele cunoscute, aşteptând un nume de librean. Numai 

că nici ele un par să-l deţină. Străina nu-i dă timp să-şi pună 
întrebări: 

- îţi revine datoria să cauţi singur, acum este în 
încredinţarea ta. Trebuie să afli, până se ridică soarele drept pe cer, 
casa în care a apărut suflet în dimineaţa asta şi să spui: „lumină 
inimii". Dar, fii cu băgare de seamă, n-ai voie să vorbeşti nimic, 
mult timp de acum încolo! 

Nalbian înghite-n sec, cu gândul la căutarea pe care trebuie 
să o pregătească. Va fi mult mai greu fără să îşi mărturisească 
misiunea celorlalţi. Dar este hotărât să îndrepte greşeala, iar copilul 
acela, deşi nu a auzit de ursitoare decât în basme şi cântecele vechi, 
poate că are mare nevoie de apa asta. 

- Da, şopteşte el. O duc. Dar dacă nu găsesc... ori dacă nu 
reuşesc? 

- Tu caută bine. Iar, dacă nu afli, n-o arunci, în niciun caz. O 

bei. 

- Nu, nu, o duc cui îi trebuie. 

- Foarte bine, aşa să faci. Doar dacă... zâmbeşte străina. 

Celelalte ursitoare îi înmânează cupa. îi amintesc cu 

fermitate să nu mai vorbească nimănui despre aşa ceva, nici măcar 
lor. Apoi femeile îl lasă şi se pierd grăbite înspre sat. 

Cu privirea lungă, binişor după primele suliţe de lumină ale 
dimineţii, Nalbian îşi dă seama că are o sută de întrebări. îşi muşcă 
buzele a ciudă, dar este în vraja momentului. O bucată de fantezie 
ruptă din basme este, iată, adusă la viaţă în zilele lui, în satul lui. 
„Oare moaşa mare sau bătrânii cu binecuvântări de naştere ştiu 
asta?“ După alte clipe de reverie, coboară brusc pe pământ cu o 
întrebare mult mai practică: „Şi cum, Doamne iartă-mă, stropesc eu 
copilul? Pândesc la geam şi arunc după el? Mă umflă ăştia cu 
sorcova, mă alungă din sat... Să-l las pe pervaz?", se încruntă 
privind atent pocalul argintiu cu ceva încrustaţii fine, speră el 
revelatoare pentru alţii. „Mătuşa Lenaka, sigur, ea trebuie că ştie. 
D’aia au insistat să mă grăbesc, cât încă este acolo. Nu degeaba 
moşeşte tot satul de jumătate de veac." 

Cu gândul zburând de la una la alta, îşi clăteşte ochii, umple 
găleţile şi le zvârle pe bârna de pe umeri. Prinde cupa într-o mână 

grijulie şi grăbeşte spre casă, trebuie să acopere gura pocalului 
pentru a nu se vărsa din apă. „Mda, o să întârzii la conac... săraca 
mama.” 


X 


Cassia strâmbă din buze şi îşi pune mâinile în şold cu oţărâre 
drăgăstoasă. 

- Cum adică nu este apa mea? Nu ai ajuns la conac? 

- Uh, surioară, să vezi cum m-am aşezat doar o clipă, ştii, în 
ceair, mi s-a părut că văd stele căzătoare... Şi cum, necum, m-a 
dovedit somnul. 

Tare nu-i place să mintă. Şi ce i-ar mai spune şi ei 
întâmplarea. între timp, cupa e acoperită şi bandajată bine, să stea 
dreaptă în desaga mică de cânepă moale, cu brăduţi verzi croiţi de 
mamă-sa demult, pe care şi-a pus-o cruciş peste umăr, după gât. 

- Of, of, măi, măi... oftează Cassia, ciufulindu- 1 . Nu mai este 
puştiul de altădată, dar ei încă îi place să-l alinte. Cu cititul şi 
filosofiile tale noaptea, uite cum te prinde oboseala. Na, asta e, 
deretic, că nici de mâncare nu-mi laşi, aruncă ea mai cu năduf. Dar 
intr-un ceas mi-aduci, da? 

- încerc, să văd ce treburi mai apasă, răspunde Nalbian în 
fugă spre uşă, muşcându-şi limba. 

- Ceee? Cum adică, stai! Cassia e nemulţumită, dar nu mai 
are cui să vorbească. îl vede pe geam cum înfaşcă deja cobiliţa cu 
găleţile pline, aprobă rapid cererea gâştelor şi-o zbugheşte-n urma 
lor pe poartă. „La o adică, ia stai, frate, de ce ai mai venit întâi 
acasă?“ se miră ea cu întârziere. „Bine că mai e apă de băut şi încă 
ceva în albie, că-1 mâneam." 

Conacul stăpânului nu e departe, se vede turnul cu clopot 
peste vârfuri de trei brazi. Pe acolo este intrarea din spate a curţii cu 
grădini frumos îngrijite de Arbopyn. între două vârste, cu multă 
pasiune de la moşul său, deosebeşte fir, frunză şi bob de la zeci de 
stânjeni. Cu sfaturile şi priciperea sa, odată cu venirea primăverii, 

grădinile oamenilor şi ochiurile sălbatice sunt vindecate, desenate şi 
cochetate, după posibilităţi, mai ales prin mâinile tinerelor. Lui 
Arbopyn îi plac mult şi caii. Ţine trei de seamă şi mai ia în îngrijire 
pe cei bătrâni care încep să se-ndoaie pe la oameni, nu-1 lasă inima. 

Spre capătul aleii prinde spatele unui car ce duce oameni la 
câmp sau la pădure. „O fi şi tata în ăsta", dar lumina este încă slabă 
şi nici încordarea ochilor nu îi dezvăluie pălăria binecunoscută. 

Lucrările nu sunt atât de întinse în jurul aşezărilor din aceste 
vremuri. Satele obişnuite ajung pe la vreo cincizeci de case, iar, când 
trec de sută, sunt deja măricele. Libra este undeva între. Astfel încât 
grădinile oamenilor şi câmpurile mărginaşe asigură traiul celor de 
aici cât timp sunt în pace şi gospodari, iar stăpânul nu are mintea 
tulburată de asprime. De-a lungul Mărgăritarului sunt multe vatre 
cu vechime şi se aude că încă se mai aşază oameni, mai ales spre 
târgul mare, la curtea împăratului. Până acolo, hăt, departe, râul 
primeşte şi alte ape, se face cât să nu tragă arcaşul cel mai straşnic 
de pe un mal pe altul. Apoi, se zice că şi puhoiul acela se aruncă, 
peste alte şapte ţinuturi, în braţele unei mări întinse până la 
marginea pământului. 

începe să se audă câte un behăit, muget sau nechezat, 
pesemne animalele se pregătesc să iasă. Prin fâneţe în spatele 
caselor, la islaz sau păşuni mai mici, purtate de puştanii care trag la 
sorţi de cu fiecare seară, în zarvă şi bolboroseli. Lui i-a trecut vârsta, 
nu poate spune că-i duce dorul acestei îndeledniciri. I-au lăsat gust 
amar unele gâlceve cu băieţii mai răutăcioşi şi reproşurile din 
partea sătenilor cam iuţi la judecată, ba pentru vreun animal julit, 
împiedicat sau atacat de vreo fiară, ba pentru intrare în livezi sau 
rupere de garduri. Nu că acum lumea s-ar pupa pe toate drumurile- 
n sat, dintr-un capăt în altul, iar ce-1 supără în continuare cel mai 
tare este nedreptatea, mai ales cu dinadinsul. 

Iar dacă se gândeşte la nedreptate, a învăţat cum ea se poate 
strecura atât în lucruri de mai puţină însemnătate, cât şi, răscolitor 
inimii sale, în chiar simţirile faţă de proprii semeni. Lumea lui s-a 
zdruncinat bine când a aflat despre războinici şi feluriţi mişei, copil 
fiind, şi nu rareori îndreaptă privirea spre cer, întrebând ce-i de 
făcut. De când a deschis ochii în colţul acesta al Smaraldului şi-a 

văzut o dată neamul în mare tulburare, să fi avut vreo şapte ani, în 
înfruntare cu oastea unui despot negru la inimă. Izbânda a venit 
cum vine mai totdeauna când oamenii de bine îşi dau mâna şi, 
astfel, tot ţinutul, cu ceva oştire de la împărăţie, a putut să-l alunge. 
Alte dăţi, obişnuinţă a timpurilor, dar greutate şi spaimă în inima 
sa, tâlharii încearcă vigilenţa locului, mai ales în miezul nopţii. 

Sufletist de fel, încă de prunc deschis ca o carte cu file albe să 
absoarbă minunăţiile lumii pe ele, nu a ştiut să suporte astfel de 
lucruri, aşa că le-a adunat intr-un bagaj ponosit, pe care şi-l 
cunoaşte foarte bine. Nici în casa părintească şi nici mulţumitor în 
vorbele bătrânilor nu a găsit neapărat răspunsuri vindecătoare, dar 
nici nu prea a insistat, poate şi de ruşine, văzând că, în general, 
oamenii îşi găsesc un echilibru. Iar dacă îndrăzneşte mai mult cu 
întrebările, primeşte în cele din urmă o doză de mirare, ridicată din 
constatarea celuilalt că-şi bate capul fără să aibă vreun necaz. Şi 
poate că aşa şi este, dar nu cât să liniştească adâncurile sale. 
Inclusiv cântecele lumii vechi şi cele de spirit vorbesc despre 
multele umbre din sufletele oamenilor, încă de la facerea lumii, şi 
tare ar vrea el să vorbească mai multe cu înţelepţii. „Poate mai 
încolo. Sau poate chiar trebuie să fac ca ceilalţi, să fiu în lege şi atât. 
Oi avea eu prea mult timp liber, vorba cuiva, şi n-am ce face cu 
mintea." 

Făcându-şi planul pentru căutarea nou-născutului şi pipăind, 
din când în când, desaga, la poarta conacului se întâlneşte cu 
Denaia, una dintre femeile care lucrează cu mama lui. 

- Bună dimineaţa! 

- Bună, bună să fie. Ce faci, Nalbian, mama ta cred că deja a 
venit. A câta apă aduci? 

- Am avut ceva reţineri pe acasă, asta e prima, lasă el ochii-n 
pământ cu o privire preocupată, sperând ca femeia să nu mai 
întrebe nimic. 

- Ai, cred că te-aşteaptă mamă-ta cu buza de-un metru... 

- Lasă, mătuşă, o îmbunez eu. Doar ce-o fi pus lista de 
bucate la cale. Dar azi e vreun ospăţ, ceva, sau numai bătrânii, la 
sfat cu stăpânul, ca de obicei? găseşte Nalbian momentul potrivit de 
o iscodire. 

- Ca de obicei, băiete. Şi Arbopyn, azi cu aranjamente pentru 
livadă. Nimeni altcineva, că nu ştiu să fi venit vreun sol. 

-Aha. Ei, până la însorita Cireşului mai avem juma’ de 
lună... O să fie frumos, cântece, ospăţ în grădina mare! Sau o mai fi 
ceva până atunci? 

-Aşa, ţi se lungesc urechile după distracţie, ai! Da, o să 
petrecem, facem dospituri cu dulceaţă şi... 

- Ehh, nicio veselie de prunc nou, nicio nuntă până atunci? 
se grăbeşte Nalbian, văzând că au ajuns la uşa conacului, unde îi 
întâmpină străjerul. Cu toţii îşi dau bineţe. 

- Auzi, Eusten, e ceva până de însorită? Că după, e nuntă la 
Berbegan, la două duminici. 

- Dacă e ceva până atunci, eu nu am auzit, deci n-are cum. 
Copii? Gemenii de săptămâna trecută, apoi, ştii şi dumneata, a 
Fierarilor abia din gustar spre toamnă, zice Lenaka. 

„Mare lucru vorba oamenilor, bună se dovedeşte acum. Dar 
ce înseamnă asta, unde să mă duc întâi?" 

- Ia uite- 1 , am venit cu primul strigăt de cocoş şi n-am ce 
pune pe foc! Nu ăsta din ceaun, a cântat ieri ultima oară, săracul, îl 
întâmpină maică-sa, ştergându-se pe sorţ. 

Nepregătindu-se vreun ospăţ mare, atmosfera e calmă. 
Femeile se mai întreţin la vorbă, mai râd, mai rezolvă cu deosebită 
dedicare problemele din sat. Nalbian promite că revine cu a doua 
tură de apă, iar, de data asta, nu are de ales. „Hai că or să cureţe 
curând puţul din curte şi scapi", îl asigură gospodinele. 

în mare grabă înapoi, în drum. O căruţă cu vecini de-ai lui, 
unchi şi veri de sânge, duc o încărcătură, pesemne la pădure sau 
livadă. în apropiere se simte clar natura transportului: îngrăşământ 
de grajd. Nalbian se grăbeşte să fie vorbăreţ cu neamurile în nişte 
salopete pe care femeile le-ar pune mai degrabă pe foc decât să le 
vadă în preajma pridvorului: 

- La treabă, la treabă? 

Moş Zeze, bătrânul şi şugubăţul pădurar, înconjurat de cei 
doi fii ai săi, gospodari la casa lor, îi răspunde râzând din trei dinţi: 

- Ei, nu, la horă! 

„Ce mă distrează moşu’“, îşi spune Nalbian senin şi continuă 
sprinten spre fântână. „Uneori, zici că e mai vesel decât copiii. De 
unde oare?“ 

în dreptul casei părinteşti, pune în balanţă ideea de-a mai 
agăţa o găleată pe cobiliţă şi pentru Cassia. Renunţă în ultimul 
moment, dezavantajul pierderii de timp cu greutatea încărcăturii şi 
atenţia sporită pentru a nu vărsa apa câştigă negocierea. în plus, 
deşi sprinten, nu e vreun zdravăn să mute munţii. „O să meargă ea 
cu ulciorul, of, ce-o să mă dojenească." 

„Aici nu, aici sunt de-ai mei... Aici sigur nu e nicio fată... 
Hopa, dar dacă e cineva în vizită?" 

Până la fântână îşi dă seama că nicăieri pe uliţa lui nu se 
aşteaptă barza. Mai întâlneşte un flăcău, s-a pornit lumea la apă. Cei 
care îl cunosc pe Nalbian ştiu, ori are şi el chef de vorbă, ori e retras 
în ale lui. Alţii se mai supără, uneori. 

- Ei, dar stai puţin! Vii la un joc diseară? La aruncată sau în 
poiană, pe prinsea? Ai început să te dai dispărut, vii doar când vrei 
tu. 

- Aşa e, poate vorbim la Vifon... răspunde Nalbian, simţindu- 
se constrâns, dar, în acelaşi timp, conştient de nepotriviri cu 
aşteptările unor băieţi din sat. întotdeauna a ţinut să se descurce cu 
oricine, chiar şi cu cei mai arţăgoşi, atât cât să nu simtă vreun vid în 
universul său interior, în care încearcă să lege toate punţile. în 
realitate, de mic s-a simţit mai în largul său în mijlocul celor 
cuminţi sau cu limite în ştrengării. Balanţa i se pare complicată şi 
încă rumegă la ea. 

La fântână, se întâlneşte cu Melbeea. Mai mică decât el, în 
rochie curată, cu mânecile suflecate, şi-a umplut ulciorul. Cu ea ar 
mai sta de vorbă. Anul ăsta nu îi ard călcâiele după nimeni, dar îi 
place să facă impresie fetelor şi să fie hazliu în preajma lor. Sigur, 
nu cu oricine, cum ar fi acritura de Aglamita şi prietena ei pusă pe 
ocară. Nici cu cele puţin cunoscute sau legate cu flăcăi cărora li se 
umflă pipota pe sub cămăşile-nflorate peste noapte. Melbeea îl 
atrage, însă Nalbian păstrează imaginea ei de copilă şi se simte 
stăpân pe conversaţie. Altfel, ştie bine: să te ţii gură de aiureli 
debitate şi urechi de para focului. Iar, la vorbă, este mereu atent să 

nu fie obraznic, mai ales odată cu înălţarea în trup şi mijirea 
fecioriei; ceea ce-1 pune în dificultate şi-l prinde cu un zâmbet tâmp 
dacă, într-o hăhăială măgărească, băieţii cu care stă pe vreun gard 
necăjesc o mândră trecătoare. 

Dar acum nu zăboveşte mult la cuvinte. Secretul, misiunea 
încredinţată lui, îl ard la subsoară. O chestionează şi pe ea despre 
apariţia unui nou membru al comunităţii, apoi îşi dau revedere la 
clasa dascălului de după-masă. După ce va fi dus şi apa aceasta, vor 
trece spre două ceasuri de când a surprins minunea chiar aici, din 
ascunziş. Trebuie să se grăbească. Face fiecare aplecare cu grijă, lasă 
desaga jos la nevoie, umple găleţile şi pleacă în pas mărit. Un mic 
pastor „norocos" zoreşte câteva capete de rumegătoare, printre care 
şi căpriţa lor. Mai la urmă, cuminţi, bătrâneii lui Arbopyn, doi la 
număr, lăsaţi ziua la intrarea în ceair. 


X 


„Diseară trebuie să găsesc o explicaţie bună", îşi spune 
tânărul, după ce coboară hoţeşte parul şi găleţile goale peste gard, 
fără să intre în curte. Se simte vinovat şi speră să revină de cum 
îndeplineşte sarcina de taină, pentru a duce, totuşi, apă şi acasă. 
„Bun, iar acum, dacă înţeleg eu bine, singura mea pistă este fata 
Fierarilor, poate ursitoarele ştiu ceva şi naşte mai devreme. Mai ales 
străina, chiar părea a ghicitoare, avea un aer magic". 

Se îndepărtează de puţinele neamuri şi îşi face un plan de 
străbătut prin faţa fiecărei gospodării, începând cu ale Fierarilor. 
Nu este drum peste tot, unele case sunt despărţite doar de spaţii 
generoase cu acces din partea rubedeniilor; grădini, bătături largi 
ori mici păşuni neîngrădite, mai ales spre margini, care devin ad- 
hoc teren de zarvă pentru puştani sau de popas pentru te miri ce 
dobitoace. Desigur, în ambele cazuri, multe aranjamente florale ies 
şifonate din aventură, iar fetele îşi fac prezenţa cu diverse ustensile 
gospodăreşti ameninţătoare. 

Fierarii nu sunt nici ei departe, ca, de altfel, nimic în mica 
aşezare, mai ales pentru un flăcău energic. Ajuns în faţa atelierului 
şi văzând ginerele cu pricina la treabă, îşi face socoteala că nu s-ar fi 
aflat în niciun caz acolo dacă trebuia să-i vină prunc pe lume. Aşa 
ceva este motiv de sărbătoare şi agitaţie, cu lume şi pregătiri. Totuşi, 
dă târcoale cu fereală, din grădină în grădină, casei femeii 
însărcinate, dar, aici, nicio mişcare. Şi, cum cei care observă astfel 
de lucruri nu sunt cei mari, un puştan lăsat de ajutor prin 
gospodărie, nepot de-al neamului, îl ia cu asalt. Nalbian nu a făcut 
însă incursiunea fără să pregătească o scuză. 

- Tu la ce-ai venit? Da’ ce faci prin boscheţii ăia? 

- Uite, caut mâţa aia a mea, cu coadă galbenă. 

- Măi, aici mâţele au cam plecat. Nu le mai lasă Barbar, arătă 
puştiul spre o cuşcă cât toate zilele. 

Nalbian înverzeşte: 

- A, bun, e clară treaba! 

-Auzi, dar dacă o găsesc eu, ce dai? strigă nepotul spre 
spatele ce se depărtează cu hărnicie. 

- Ei, lasă... aruncă Nalbian, apoi se întoarce brusc către 
micul negustor. Ia fii atent, vrei să faci un sfert de argint? 

- Cum să nu! 

- Mă gândeam eu... Am plecat în grabă să caut pisica şi nu 
am apucat să duc apă. Ştii casa mea, poţi să duci o găleată de la 
fântâna asta de lângă voi? 

Se-nţeleg, fac târgul. Nalbian pasează din puţina lui avere 
băiatului bucuros şi i se ia jumătate de piatră de pe inimă, ca 
jumătate din câtă apă trebuia să ducă acasă, măcar pentru gătit. 
Seara însă îl vor aştepta întrebări suplimentare din partea Cassiei, 
despre purtătoarea de coadă galbenă şi urgenţa evenimentului. 

Căutările continuă acum fără niciun indiciu. Nu găseşte nici 
urmă de care în trecere şi nici nu află despre aşa ceva la micile sale 
iscodiri cu cei ieşiţi în drum. „Călare nu ar fi putut veni nicio curând 
viitoare mămică." Se gândeşte să evite întâlnirile cu cei de-o seamă 
după ce mai este reţinut de câteva ori, îl repede până şi pe Brosoc, 
din trioul lui de buni prieteni: 

- Bre, sunt cu o treabă rapidă, am, am... 

- Ai... uitat? 

- E, na, nu. Uite, duc ceva. 

- Ia, dă şi mie, glumeşte voios amicul. Vin cu tine şi mergem 
împreună apoi la dascăl? Sau mergem la râu, îl luăm şi pe Adenil; el 
aduce şocată, tu mai zici din fluier... Râu, dascăl, râu, dascăl, hmm, 
grea alegere! 

- Mă, da’ tu n-ai treabă azi? Gardul ăla de nuiele? Dar fă -1 
mare de tot, să laşi satu’ fără vergele! Te venerează pitacii până se- 
nsoară. 

-Au, ce-ntorsătură, nu mă laşi să mă lamentez şi eu. Mai 
bine vin la Vifon... Uite, mi s-au împletit şi degetele de la gardul 
ăla... 

Rămas iar singur, se apropie acum de roata pieţei, un rond 
bine pietruit pe marginea căruia sunt aşezate patru tarabe 
frumuşele, cu prelate colorate. Cea verde e pentru legume, fructe, 
zarzavaturi şi seminţe, cea roşie, pentru negoţ cu animale şi ce dau 
ele pentru masa omului, cea galbenă, pentru brutar, şi un chioşc 
mai măricel, de prăvălie cu de toate. Miercurea şi duminica se 
strânge lumea aici, mai mult pentru plăcerea organizării, că, altfel, 
ştiu ei librenii unde să se găsească şi în restul zilelor. Cu o singură 
excepţie: taraba brutarului, la care zilnic e cineva. Deşi spera să fie 
doar fata lui, căreia ar putea să-i plaseze una-două întrebări, i se 
taie respiraţia: e chiar brutarul cu nevasta, ursitoarea de dimineaţă. 
Trece impacientat, încearcă să îşi potrivească ţinuta care îşi pierde 
sincronizarea. Femeia, în straie obişnuite acum, participă însă la 
salut ca şi cum nimic nu s-a întâmplat şi îşi vede de treabă. 

Cercetează în curând tot satul, cu piciorul, cu privirea sau cu 
mintea. Trece până şi pe la taverna din crâng, lângă intrarea cea 
mare, dichisită cu mult lemn sculptat de Dulgheri, tată şi fiu, şi 
animată cu vorbe de duh în seri numeroase, în funcţie de cine-i 
calcă pragul. Se lămureşte că nu este nimeni în popas, iar, la ora 
asta, nu poate da decât peste vreun Cărămidar cu obraz gros. 

Soarele este deja drept pe cer şi îl trec transpiraţiile, nu ştie 
încotro să mai apuce. Aproape în goană, ia decizia de moment să 
înconjoare satul pe exterior. Tehanos, una din gărzi, îl vede deja a 

doua oară şi se scarpină după ureche, cu mâna folosită mai devreme 
să taie un măr. Cu briceag cu tot. Mare greşeală. 

O deznădejde amară îşi face treptat loc în sufletul său, dar nu 
se opreşte. Nu mai trece azi nici pe la dascăl. Ajuns pe o altă parte a 
râului, după o tură completă, se aşază pentru prima oară de la 
trezire. Oamenii au prânzit, în sat sau la ogor, i-a văzut de departe; 
s-au şi întors la treabă, iar, în curând, vor încheia ziua. Pipăind iar 
desaga, observă că s-a mai vărsat din cupă. „Ce mă fac? O rătăci 
cineva pe câmp, prin pădure, pe lângă râu? în zare deschisă vedeau 
oamenii sau băieţii de la păşune." Porneşte în ultim gând de-a 
lungul râului şi cercetează depărtările. Apoi, direct în livada mare şi 
spre pădure. 

Iese târziu din perdeaua de arbori, când nu se mai vede la 
cinci stânjeni. Deja s-a mai împăcat cu sine, tumultul s-a resemnat 
şi se pierde în conştiinţa bunei credinţe: a făcut ce a putut. Ajunge 
la poartă pe întuneric. Fereastra este aprinsă alb-gălbui şi, cu 
siguranţă, îl aşteaptă un bol cu mâncare muncită, la care el nu prea 
a contribuit azi. „Asta e, mai sunt şi zile d’astea. Lumină inimii!", 
ridică pocalul cu gândul la cel căruia îi era destinat, iar apa rămasă 
stinge din setea trupului transpirat şi flămând. 


Trecut, prezent, gânduri de viitor 


Zilele următoare nu i-a fost uşor, a trebuit să atenueze din 
nelămuririle casei şi din curiozitatea oricui se afla în treabă. Că a 
fost văzut, iar lumea vorbeşte. Cum, necum, şi orice-ar fi zis, gura 
satului şi-a mulţumit nasul din ciorba altuia cu concluzia că a 
alergat după vreo drăguţă, iar bănuiala lui este că şi acasă cam tot 
aşa s-ar gândi. Adenil şi Brosoc, evident, uită cel mai greu, după 
multe glume şi încercări de a-1 descoase. 

- Şi, v-aţi pupat? 

- Da’ cu cine, aşa la gârlă şi-n pădure? 

- Stai, mă, lasă pe mine, că -1 prindeam de departe... 

- Ia, ţin pălăria asta de nuntă, anu’ ăsta sau...? 

- Hai mai bine să pupaţi voi nişte broaşte, că nici eu nu am 
pupat pe nimeni, îi ghionteşte Nalbian. 

Tare îl arde să ştie mai mult despre ce s-a întâmplat în 
dimineaţa aceea, să vorbească celor două femei. A urmărit o vreme 
dacă a venit prunc, dar primul va fi, intr-adevăr, al fetei Fierarilor, 
la sfârşit de vară. Viaţa sa este aceeaşi, ba voioasă, ba întrebătoare, 
ca şi mai înainte; episodul a început treptat să se estompeze, însă 
niciodată nu şi-a scos din minte întâmplarea. 

Acum se află la conac, cu degetele peste cotoarele din 
preţioasa etajeră. Stăpânul nu are nicio problemă, singura lui 
doleanţă este ca scrierile să fie mânuite cu grijă. Ba chiar i-a dat lui 
Nalbian o hartă pe scoarţă galbenă, primită de la un negustor 
bucuros de schimbul avut în satul lor. Frumos desenată, arată, cu 
nu foarte multă bogăţie, o parte din împărăţia Smaraldului. 
Recunoaşte Mărgăritarul după ondulaţii şi adăugă numele satului, 
Libra, acolo unde aşezarea nu este nici măcar punctată; doar cele 
mari şi-au meritat denumirile a fi amintite pe bucata neîncăpătoare. 
Pentru Nalbian, harta aceasta este o comoară personală. 

Le-a răsfoit de mult timp pe toate. Până şi pe cea a vraciului, 
cu multele ei leacuri, adăugate ba în limba locurilor, velina, ba în 
altele de mai dibuieşte doar bătrânul. Stăpânul insistă să ţină cartea 
aici şi poate că are dreptate, este mai bine întreţinută. Oricum, 
vraciul vine rar să o revadă; doar dacă, de la vârstă, mai uită vreo 
cantitate de fiertură. 

Sunt şi câteva legături cu istorii şi descrieri de ţinuturi, 
aşternute de temerari cronicari şi exploratori. Despre vremuri nu 
foarte îndepărtate şi nici mai încolo de câteva hotare, astfel că 
misterul zărilor lumii şi a zilelor adânc trecute rămâne pomenit 
doar în cântece şi legende, pentru cine şi ce-o vrea să aleagă din ele. 
Studiind istoriile acestea scrise, a observat că sângerează de 
păcatele oamenilor, prea multe lupte şi trădări. îl întristează mai 
mult cu fiecare an în care le reciteşte: cronici neînduplecate, 
confirmate şi acceptate, încă în memoria oamenilor. Greu pentru el 
de prins rădăcini în pământul acesta care, mai deunăzi, a înghiţit 

oştiri şi nevinovaţi laolaltă, şi care poate vedea oricând nenorociri 
asemănătoare, pornite de noi suflete infirme. 

Scrierile exploratorilor şi poemele sunt însă cu totul altă 
poveste, îi dau ghes inimii; vorbesc despre orizonturi şi vânturi 
aievea sau din cugetul omului, cu putere vindecătoare şi 
cercetătoare în destinul luminos al acestuia. Nalbian simte în ele o 
promisiune, o amintire a esenţei, astfel că negura ce-1 încearcă nu 
mai are cum să-l cuprindă până la capăt. în plus, e încă în bucuria 
largă a tinereţii crude. Reface mereu drumul celor care au 
descoperit cascade, margini de împărăţie, neamuri neştiute. 
Majoritatea nici nu bănuieşte pe unde-ar trebui să şi le imagineze; 
cunoaşte, la picior sau călare, doar o parte din ţinutul său. Iar cel 
mai mult îi plac aşternerile desenate ale locurilor descrise, hărţi 
făcute după priceperea şi ustensilele autorilor, cu indicaţii asupra 
stelelor sau curgerea soarelui. 

Spre seară merge la râu, la desişul binecunoscut. Brosoc şi 
Adenil sorb din şocată în timp ce urmăresc firul undiţei. Se aşază 
lângă ei şi îşi primeşte porţia de băutură. 

- S-a mai trecut, zice Adenil. Trebuie să vin cu altceva data 
viitoare. 

- Vino cu ceai, ia uite, râde Nalbian, arătând spre teii înfloriţi 
şi pâlcurile de mentă. 

- Ştiu! zeamă de căpşuni, au dat peste tot. 

- Numai vezi cât le laşi, că anul trecut ne-am veselit ca la 
crâşmă. 

- De fapt, atunci le-am „îmbogăţit* 1 oleacă, recunoaşte 
Adenil, stârnind zâmbetul celorlalţi. 

- Măi şi cireşii ăştia, te uiţi la ei, îi rogi, nu se grăbesc. 

Băieţii îşi clătesc spiritul în aerul curat şi răcoros al serii, 

plimbat domol de foşnetul frunzelor. Se ştiu din fragedă pruncie şi 
au legat prietenie frăţească, precum cele sudate şi de bune şi de rele, 
şi de certuri şi de împăcări. Dar mai ales de cele bune, ca liantul ce 
coace pâinea din mai multe ingrediente. îşi vorbesc fără nicio 
tulburare, privind senin prin apa râului. Firul mişcă şi Brosoc sare 
să tragă. Nalbian îşi aruncă dezgustat privirea îndărăt. 

- Stai, că nu -1 omor, ţuguie „pescarul 11 buzele. îl plimb doar 
puţin cu găleata, să-mi vadă tigaia. 

- Nu abia ce-am avut chiftele cu nemiluita, de însorită? 
Schimbă şi pe bolbotine, mai lasă vietăţi în lumea asta. 

- Ştiu şi eu, peştii n-ar trebui să sufere la fel... reflectează şi 
Adenil, în continuarea evidentă a unor discuţii mai vechi. 

- Hai, acuma, vă prostiţi toţi, o să vă moară găinile de 
bătrâneţe. Ca mai demult, la Nalbian: când să taie ai lui pentru o 
ciorbă, îl trimiteau la mine. Şi să nu te mai prind că mi -1 arunci 
înapoi! ameninţă Brosoc, ridicând firul deasupra apei. 

Cârligul este însă părăsit rapid de broasca ce şi-a savurat cu 
agilitate momeala. Băieţii fac haz şi abandonează undiţa înfiptă în 
mâl, îndreptându-se agale spre un copac uscat, dibuit de ceva 
vreme. Cu mâinile-n şold, Nalbian porneşte dezbaterea: 

- Deci, încercăm din ăsta? 

îl mai măsoară cu toţii o dată din ochi, aprobă sau clatină din 
cap cu mare aplecare meşteşugărească. 

- Gros e, înalt, prea mult, cam scorburos un pic... dar lemnul 
o fi bun? 

- Ba, eu cred că trebuie mai lat, ca să scobim în el. 

- Dacă nu-i destul sau lemnul prost, mai tăiem de ici, de 
colo, şi facem o plută. 

Sunt puşi pe sfat, deşi fiecare abia aşteaptă să se arunce la 
practică. Dar pare înţelept să te codeşti cu băgare de seamă. 

- Să întrebăm pe Dulgheri? 

- Ei, na, şi care mai e chichiţa noastră. 

- Când om face corabie, să ne cocoţăm pe apele mari, atunci 
da, o să mergem la meşteri. Dar acum... facem şi noi o luntre. Mai 
legăm, mai batem un cui... 

- Iar, dacă ne iese, poate prindem şi ceva meserie din asta. 
Că nu strică; noi, până la urmă, ce suntem acum? întreabă Brosoc 
cu vădită preocupare. 

- Ţărani... haha, suntem ţărani, râde Adenil. 

-Ţărani, pescari, pădurari, ciobani, tâmplari de nevoie şi 
băieţi buni la toate, pe deasupra şi cu ceva carte. Hai, că parcă mai 
scoatem cămaşa. 

- Că bine zice Nalbian. Şi, e drept, avem de la cine învăţa 
meserie. 

- Dar întrebarea e bună. Voi v-aţi gândit? Ne băgăm ucenici? 
preia Adenil chestiunea. 

- Da, tu la paharnicul măriei sale, mare socar, iar Nalbian la 
înecat corăbiile, explorator şef cu înclinaţii filozofice, face Brosoc 
haz. 

Băieţii râd cu poftă. 

- Şi de tine ce să se-aleagă, că nu te lăsăm pe drumuri. 
Cerem să se inventeze dregătoria de sfârlează, că prea le faci pe 
toate şi niciuna. 

- Hehe, bună, bună, da’... m-oi face eu ceva. 

- Opa, fii atent, că asta e cu sămânţă de adevăr! Are ceva în 

minte. 

- Ei, aşa, mai în capul listei. Uite... m-aş băga la vraci. 

Nalbian şi Adenil îl privesc cu ochii mari. Apoi se uită unul la 

altul şi izbucnesc în râs. încetează însă la fel de subit şi caută firul 
pornirii neştiute a prietenului de-o viaţă. 

- Frumos! îl felicită Adenil. 

- Cum te-ai oprit la asta? 

- Tot vorbeam noi, ce să facem să şi însemne ceva, cred că 
asta e potrivită. Să participăm la treburile comunităţii, să fim utili, 
asta se întâmplă oricum, dar aşa vine un sentiment mai... de 
împlinire. Nu va fi uşor, ştiu, dar, dacă Nalbian nu se duce, nu las 
satul fără vindecător, încearcă Brosoc să mai taie seriozitatea lăsată 
peste ei. 

- Sau vom fi doi, n-are-a face, îi răspunde Nalbian senin, 
prinzându -1 de umăr. Numai să vezi câte-s în cartea cu leacuri de la 
conac, plus ce ne-o mai învăţa şi vraciul. Şi n-ar fi doar atât, dar la 
târgul mare, la Karivatra, când vom ajunge cu barca noastră sau 
călare, mai sunt multe cărţi şi tămăduitori de primă mână. 

- N-o uitaţi pe mătuşa Lenaka, faceţi aglomeraţie, le strică 
Adenil aranjamentul, amintindu-le de moaşa mare şi mâna dreaptă 
a vraciului. 

- Şi mai e de vindecat şi suflet, nu numai trup, continuă 
Nalbian. Mult aş bate lumea asta, pe la înţelepţi, să adun şi să aduc, 

poate chiar să leg şi eu o carte de nădejde. Ba, cine ştie ce minuni se 
mai găsesc, adaugă el, cu gândul la ursitoare. 

- Ei, şi noi? Acuma pleci singur? Dar, până atunci, nu facem 
călătoria noastră, la cetate? 

- Păi, una alta, ar fi bine să începem luntrea, vedem ce ne 
pricepem. 

Furaţi de gânduri, trec clipe bune privind coroana 
desfrunzită a copacului. 

- Hai, îndeamnă Nalbian într-un final, prinzând trunchiul 
gros cu palmele. Frânghie? 

- Adus, răspunde prompt Adenil. 

- Toporişcă? 

- Este, sare Brosoc s-o scoată din iarbă. 

Apoi, pauză. Nalbian bagă mâinile în buzunar a pagubă. 

- Fierăstrău...? ridică Adenil o sprânceană. 

- Ptiu, l-am uitat la poartă, am zis că-1 iau la întoarcere de la 
conac... Nu-i nimic, începem din vârf, legăm şi dăm jos crengile, 
calculăm cum vine. Uite, alea merg de vâsle. 

- Bun, la treabă, îşi freacă toţi mâinile. Şi mai scoate harta 
aia puţin, să mai vedem cu ochii minţii pe unde putem ajunge. 

însufleţiţi de visul la care plănuiesc de ceva vreme, băieţii se- 
apucă în sfârşit de ispravă. Mai râd, mai trudesc, mai cad în mraja 
călătoriei. Seara se lăsă pe nesimţite şi surprinde trei siluete în fugă 
spre casele lor, unde le aşteaptă alte treburi întârziate. 


X 


Sâmbătă cu iz de sărbătoare, nuntă la Berbegan a doua zi. 
Lumea ştie şi parcă munca-i mai uşoară, cu atât mai mult cu cât 
soarele alunecă spre asfinţit. Grădina mare, ce porneşte din terasa 
conacului, primeşte, ca de obicei, îngrijirea lui Arbopyn. Astăzi este 
însoţit de o mână de fete preocupate cu decoraţiile şi mesele ce 
urmează a fi ornate. Câţiva flăcăi, printre care şi Adenil, gată 

podişca de lemn cu stâlpi şi crengi de brad şi pun la cale glume 
pentru mire. 

După o dimineaţă cu tatăl său prin treburile ogrăzii, Nalbian 
s-a alăturat reparaţiilor la casa şi hambarul Croitorilor, buni vecini 
la grădina dinspre pădure. Curtea acestora continuă lung, iar până 
în margine mai este doar o gospodărie, şi ea înconjurată de pământ 
suficient pentru parte din traiul zilnic. Restul îl asigură 
împrejurimile Librei, cu ogoare pentru grâne, livezi şi păşuni, la 
comun sau fiecare cu bucata lui. Pentru toate se plăteşte însă birul 
stăpânului, care, prin misivă de la împărăţie, este recunoscut peste 
toată întinderea - ori din străbunii lui, ori printr-o susţinere 
consistentă a puterii. Iar lumea ştie că nici moşiile vechi, nici cele 
noi din favoarea împăratului, nu sunt tocmai cu bună dreptate, ba 
chiar obţinute prin sabie, mai ales în trecut. La acest bir se adaugă 
şi cuvenirea coroanei, pentru care, de două ori pe an, vine solie cu 
strajă numeroasă. Una peste alta însă, dările nu sufocă putinţa 
oamenilor din Smarald, urmare a lămuririi printre capetele 
împărăţiei că privilegiile se păstrează mai mult fără fierberea 
supuşilor. în ce priveşte Libra, sincer vorbind, stăpânul, trimis aici 
de prin alte părţi şi plecat des cu treburi, cedează uşor în favoarea 
sătenilor în nevoie. Nici la bir, deşi colectat cu stricteţe, nu-i place 
să fie de faţă, aşa că, de când îl ştiu oamenii, se evaporă din sat sub 
diverse pretexte când acesta are loc. 

Renovările Croitorilor înaintează binişor în căldura blândă a 
începutului de vară. Bineînţeles, se vorbeşte despre nuntă. Mai ales 
că mirele, băiat de negustor, dintr-o bucată şi fără multe vorbe, este 
şi el la lucrare. Se înrudeşte cu vecinul, aşa cum se înnemureşte mai 
toată lumea în aşezările mici, din câteva viţe statornice printre 
veacuri. Oricum, trebuia să-şi vadă de lucru pe undeva, căci aşa e 
obiceiul: mireasa, la împodobeală, ginerele, mai pe seară. 

Dulgherii sunt la cârma lucrărilor, doi din neamul 
Cărămidarilor la zidărie, iar gazdele după ei, cu ce se poate. Nalbian 
şi însurăţelul, Hemezas, sunt mână bună de ajutor şi „să mai înveţe 
câte ceva, o să le trebuiască la casa lor“. Croitoreasa, după fusta 
căreia se ţin doi prichindei, băiat şi fată cam de-o vârstă, 

trebăluieşte de zor şi aduce din când în când de-ale gurii sau de 
potolit setea. 

- Să mai dregem haina ta la mâneci, înainte să pleci, 
bucurosule. 

- Da, Croitorule, că frumoase îţi ies ţie mereu. Broderia, 
ciucurii, croiala... meşteşug, nu alta. 

- Ba, să nu stea meritul numai la mine, uite de la cine vine 
talentul artistic, arată Croitorul spre soaţa lui. 

- Să-l porţi sănătos şi să vă văd dansând în ele mâine! Rochia 
frumoasei tale cred că e deja probată şi răsprobată, râde 
Croitoreasa, în timp ce aduce o vişinată. Cârlionţi bălai răsar din 
spatele mamei, apoi şi o guriţă roşie de la zmeura bogată din 
grădină. Fetiţa râde la băieţi, iar când mamă-sa întoarce tava, 
zglobia descoperită o rupe la goană chiuind şi dând din mâini să se 
ascundă cât mai degrabă. 

- Bine, Hemezas, eu ce cadou să-ţi fac? întreabă Nalbian 
intr-un târziu. 

- Păi asta-i în grija alor tăi, au pus ei ceva pentru tineri, 
intervine Dulgher cel mare. Voi doar vă daţi ajutoare, când şi când. 

- întreb şi eu, mă pregătesc de viaţa obştii, încearcă Nalbian 
şugubăţ. în sinea lui, însă, ştie că „la câte bordeie, atâtea obiceie“, şi 
pentru el tradiţiile oricum intră pe o ureche şi ies pe alta. 

Cei doi Cărămidari, cu însurătoarea-n spate de puţini ani, îşi 
sorb vişinata şi tolănesc a pauză. Sunt sânge de linia a treia cu 
vechiul meşter zidar care se odihneşte printre înaintaşii de seamă 
din dealul Ţintirimului. Se spune că a reconstruit jumătate din sat la 
vremea lui, după o năvălire ticăloasă, şi că doar interesele 
împărăţiei şi capul prea drept pentru placul coroanei l-au 
împiedicat să domnească peste Libra din Cotul Mărgăritarului. Căci 
nu era deloc bine văzută înfrăţirea lui cu înţelepţii şi năzuinţa de 
împărţire a stăpânirii cu aceştia. Mai apoi, urmare a nerecunoaşterii 
împărăteşti şi a limbii ascuţite dinspre neamurile ce-ar fi vrut ca el 
să renunţe la idealuri în favoarea puterii, amărăciunea s-a abătut 
asupră-i multă vreme, şi-a abandonat şi meşteşugul. Timpul şi fraţii 
lui de cruce cu părul alb i-au readus alinarea şi înţelepciunea în 
mijlocul sfatului bătrânilor. Nu acelaşi lucru se poate spune şi 

despre urmaşii săi, unii risipitori ai agonisirii străbunului, alţii 
întreţinându-se în obrăznicie. 

- Măi Hemezas, da’ zestrea cum e, băiatule? întreabă unul 
dintre ei, dregându-şi vocea. 

Ginerică se codeşte, nu are chef să răspundă. 

- E bunicică, bunicică, se bagă Dulgher bătrân. Are Berbegan 
mioare multe, ei bine, flăcău? 

- Da, nu zic nu, dar muncim şi noi. Ne luăm că suntem dragi, 
nu doar aşa. 

Este, probabil, a nu ştiu câta oară când Hemezas poartă 
discuţia aceasta cu cineva. Face parte din ciorba vieţii într-o 
comunitate mică. 

- La mine, a fost aşa şi-aşa, se opreşte şi Dulgher mic. Ladă, 
ţoale destule, mai puţin pentru ogradă. 

- Şi bani mai mult de la noi. Eu ţi-am zis că era mai bine 
cuu... deh. Hai, am făcut casa cu tătâne-său, au pus şi ei osu’; să 
zicem că aici am fost de-o seamă. 

Naiv în ochii altora vizavi de astfel de treburi, Nalbian nu ştie 
ce să spună. în general, încearcă să ţină partea talerului mai slab 
sau intră în discuţii cu jovialitate sinceră, după cum îi spune inima. 

- Dar, la mine, cum o să fie treaba asta: soră-mea o să dea 
zestre, iar eu voi primi înapoi alta, când mi-o fi rândul? Cum ar 
veni, nevastă-mea ar putea da zestrea direct lui cumnatu-meu... 
sau... 

Hemezas zâmbeşte, ceilalţi nu iau în seamă spusele lui. 

- Ce ştii tu lucruri importante, te văd eu, scapă într-o doară 
Croitorul, îndreptându-se de spate. Ia zi, Hemezas, vă dau ai ei de la 
pădure? Altceva? 

- Nu cred că ne trebuie, nici n-am cerut nimic. 

- Hehe, păi are şi tactu, are... gâjâie şi celălalt Cărămidar, 
apoi ciocneşte cu rubedenia lui. Ieri de unde a venit, căruţa 
încărcată, ce-a mai adus acuma? 

- De toate pentru curioşi, na, intervine ironic Dulgher 
bătrân, dar informaţia îl surprinde în aceeaşi breaslă a curioşilor. 
Pentru prăvălie, cum altfel... nu? 

- Da, ca de obicei. Mirodenii, olărie, materiale pentru Fierari 
şi nu mai ştiu ce. 

- Dar de la jupan ce a cerut, grădină? L-am văzut intrând la 
conac, nu se lasă Cărămidarii. 

- S-ar putea, dar nu e grabă. Oricum, Igramenys era plecat, 
ca de obicei. 

Croitoreasa revine printre meseriaşi să vadă ce le-o fi amuţit 
mâinile, s-a întâmplat ceva? 

- Ia, bărbate, ce-i aicea, ne prinde noaptea şi noi stăm la 
vorbă? Pun eu mâna cu ăştia mici, v-o luăm înainte, dojeneşte 
stăpâna casei. 

îşi reiau toţi lucrul, fără să crâcnească. Nu mai este mult şi se 
înserează, vor continua săptămâna viitoare. Pe drum, micii păstori 
au întors deja animalele şi se aud ieşind la zarvă, în faţa porţilor. 
Oamenii îşi termină mai devreme lucrul, împinşi cu hai-hai-urile 
voiniceşti ale femeilor, pe care le aşteaptă primenirea straielor şi 
focul ultimelor bucate pentru nunta de mâine. Se zăreşte şi un pâlc 
purtător de coroniţe colorate, fetele au cules flori şi se împodobesc 
pentru nuntă, în cor de râsete. 

- Şi tu, Nalbian, ai pus vreun ochi? Hai, vine vremea, cineva? 
deschide iar vorba Croitorul, fără să se oprească din lucru. 

-Ăsta umblă după misterioasa pădurii. O mai cauţi, 
gărgăune? rânjeşte de colo primul Cărămidar. 

- Pentru ce, că nici n-ar şti ce să-i facă! 

Neghiobul de-al doilea nu apucă să se hlizească prea mult, 
deoarece privirile oamenilor nu înghit atât de departe. Poate, dacă 
erau în drum, la o stătută între flăcăi, discuţia ar fi continuat cu 
diverse bazaconii deocheate, ce, deseori, strică şi încercările 
obişnuite de a vorbi şi astfel de subiecte. 

- Stai, că acum vin cumetri şi aruncă boabe sub masă, de 
asta uitasem, comentează Nalbian la obiceiurile din toiul nunţii. S-a 

plictisit Jilop de când aşteaptă pitit să scoată cocoşul pe partea 
cealalaltă. 

- Dar bine văd că te distrezi, frăţioare. Ce-ţi mai plac nunţile 
şi botezurile... 

- Uite-aşa de mult, suspină tânărul, trântind fruntea pe masă 
a prizonierat. 

- Cum, mamă, mi-a zis Denaia că abia aşteptai nişte 
petreceri. 

Capul lui Nalbian se ridică brusc, îşi aminteşte şiretenia. 

- Da, pentru părţile lor bune, încearcă el să dreagă. 

- Mi-a plăcut şi slujba bătrânilor, frumos le-au urat. Tatăl lui 
Nalbian e într-un capăt al mesei lungi, acoperită de pânză cu motive 
colorate, în celălalt stă moş Zeze înconjurat de ai săi. Salata de 
cartofi şi verdeţuri îşi schimbă reşedinţa din bolul imens direct în 
farfuriile mesenilor, alături de friptura aburindă. 

- O fost frumos, eiii, şi la mine acu’... acuu’... măi Miră, când 
ne luarăm, câţi ani să fie? De când lumea sau am fost şi noi aşa 
tineri cândva, râde moş Zeze spre soaţă, acoperindu-i mâna cu 
degetele lui groase şi bătătorite. 

Prima parte a nunţii, aflată sub atenţia sătenilor pentru 
datini, se apropie de sfârşit. Orele după-amiezii vor continua cu 
ridicarea de la mese, voie bună, muzică şi dans. Şi cu tradiţionalul 
pescuit la ochi şi la ureche, pentru luat la pachet cu dumicaţi de 
păreri mai bine-ştiutoare, cum are tot omul pe la casa lui. 

Grădina mare, cu mesele masive de lemn scoase pentru 
sărbători, este o încântare. Toată lumea l-a ovaţionat pe Arbopyn 
încă de la intrare. Nucul uriaş din mijloc îşi aşteaptă răbdător 
musafirii, aşa cum ştie că va fi invadat de fiecare dată de către cei 
mici. Nu demult se ştia foarte bine şi cu Nalbian, care deseori 
câştiga cursa până în creasta lui. Ghirlandele înflorate, tufele de 
trandafiri şi coroniţele fetelor dau culoare şi mai vie festivităţii. 

Igramenys, stăpânul, e şi astăzi plecat, dar jupâneasa oficiază 
şi se întreţine cu toţi cei de faţă. Ea e de lume, el, mai deloc. Băiatul 
lor este plecat la Karivatra de ceva timp, să se înveţe cu treburile 
mari, iar fata e măritată cu un dregător dintr-un ţinut vecin. 

Gărzile vin cu schimbul şi uită să mai plece. 

-Tehanos, ce faceţi, mă, v-a uitat sfârşitul lumii aici. E 
rândul nostru, strigă Getozak de peste gard. 

-Tiii, cum trecură ceasurile, parcă acum am venit. Ia, fii 
atent, Eustene, la vadra asta cu vin, cum se termină în paharele 
noastre. Şi a fost din cel mai bun, râde soldatul spre colegul care nu 
s-ar mai da nici el plecat. 

- Mă, urcăm pe zid şi vă luăm cu suliţa! 

-Aoleu, Getozak, gata! Ne-a săgetat nevastă-ta din ochi de 
ne-a trecut prin toate măruntaiele. 

în continuare, petrecerea se deschide mai mult pentru cei 
tineri. Alternează muzica şi cântăreţii, Nalbian participă din fluier, 
fiecare la ce ştie: corzi, tamburi şi instrumente de-ale locului. 

Copiii au ocazia să se amuze copios, iar junii fac glume sau îşi 
dau coate, cu roşeaţă în obraz, spre vreun partener de dans. Aceştia 
din urmă primesc un brânci de ajutor din partea celor mari, care vin 
să lege, din când în când, câte o horă largă, cu grijă să-i înghesuie 
„întâmplător" unii pe lângă alţii. 

- Şi, zi aşa... vine repede Nalbian dintre băieţi, văzând-o pe 
Cassia în retragere spre un pahar răcoritor. Se simte în largul lui 
acum, se distrează cu ceilalţi. 

- Ei... gâl-gâl... stai, că mi-e sete. 

- Păi, cred şi eu. Te-a învârtit bine Rogozis, zâmbeşte el cu 
coatele sprijinite de marginea scaunului, privind înadins aiurea. 

Cassia roşeşte şi se uită fără să vrea în jur, să vadă cine mai 
ascultă. Părinţii însă au consumat deja subiectul câteva scaune mai 
încolo, iar acum par absorbiţi să laude priceperea celor care au 
pregătit o plăcintă cu mere. „Ia uite-i, de la soare cred! Păi nu voi aţi 
adus-o?“, se-aude şi moş Zeze, prins în afara împrejurării. 

- Din horă, aşa ne-am potrivit. Şi, ce? Măi, măi, grija lumii, 
gata, ne-au cununat? 

- Se ştie şi câţi copii o să faceţi! Dar aveţi concurenţă, sunteţi 
la mustaţă cu Alenda şi Beryan, arată el spre alţi doi tineri, ale căror 
priviri ruşinate aşteaptă ploaia din cerul ca sticla. Ia, l-au luat băieţii 
pe Rogozis, mă duc să văd. 

- Zi-le că pun apă fiartă pe ei! 

Se alătură lui Brosoc şi Adenil între flăcăii ce comentează şi 
râd de una sau de alta. Cu Rogozis nu îşi permit nici Cărămidarii 
prea multe, aşezaţi mai de-o parte cu Pekigis şi Olerin, admiratorii 
lor la mitocănii. E dintre cei mari, voinic, de bază la muncă, şi nu 
înghite când cineva sare calul. Străjerii sunt încântaţi de el în stagiul 
de arme, unde ar spera să şi rămână, dar Rogozis nu are astfel de 
gând peste anul obligatoriu şi gărzile rotative. Cât despre Beryan, 
nu mai are nevoie de niciun haz sau necaz din partea băieţilor, căci 
ochii brutăresei, mama Alendei, îi vor arde ceafa de acum încolo 
mai abitir ca soarele. 

Se vorbesc verzi şi uscate, se bea şi fermentată de spic - bere, 
cum ar veni în zilele noastre - se fac glume, se dansează. Cei la casa 
lor, cu cât mai proaspăt însuraţi, cu atât zâmbesc a ştiinţe 
superioare în faţa flăcăilor, ca şi cum o învăţătură ascunsă de-a 
universului s-a pogorât asupra lor. Dar îşi urmează soaţele şi 
dansează la cerere, fără să crâcnească. 

Fetele au şi ele colţul lor ad-hoc, iar cele nemăritate trec mai 
des pe la mesele părinţilor. Se joacă, băieţii au dansuri cu bătut din 
palme şi picioare, precum şi cântece cu versuri şugubeţe. Mândrele 
răspund cu ocară sau amăgire, dar şi încurajare pentru cei vrednici. 
Sunt parte din tradiţiile ce plac şi noilor generaţii. 

Una mai spre seară, de plecare, se lasă cu şir amestecat de 
fete şi băieţi, înlănţuiţi cu mâinile pe după umeri. Este, cum ar veni, 
cel mai aproape de adevăr, dacă tinerii nu au avut curaj până atunci. 
Nalbian, Adenil şi Brosoc sunt, evident, umăr la umăr, înainte de 
împletire cu rândul de şuviţe înflorate. în ultimul moment însă, aşa 
cum cere jocul, se fac schimbări de fiecare parte, ca din încurcătură; 
astfel încât, de fapt, nu se ştie care a vrut, care n-a vrut, să 
potrivească „norocul" pentru un partener din aşezarea opusă. 
Melbeea pică fix în dreapta lui Nalbian şi îl priveşte îmbujorată. 
Acesta râde încurcat şi face haz: „ia uite cum am nimerit!" 

După dănţuită, tinerii se retrag, lumea se pregăteşte de 
încheiere, cu ultimele urări şi daruri pentru miri. Asfinţitul se 
prelinge peste vârful copacilor, în timp ce Nalbian îşi aranjează 
cămaşa, aşteptându-i pe ai lui. 

Cassia se înfiripă lângă el şi ridică din sprâncene a 
neştiutoare: 

- Şi, zi aşa... 


X 


Frunzele se împart acum între văzduh, firul ierbii şi colbul 
aleilor pe care încep să le îmbrace pe nesimţite în covor de nuanţe 
ruginii. Zilele, mai scurte, păstrează încă aerul cald şi energia 
sătenilor, cu excepţia celor încercate de vânt şi ploaie. Din fericire, 
norii cenuşii nu stăruie mult, în general îşi fac drum spre crestele 
munţilor din zare, către soare apune. Chiar şi iarna, când va veni, va 
cunoaşte aici multe zile luminoase şi cer senin, spre deosebire de 
ţinuturile îndepărtate dinspre miazănoapte, unde se ştie că vremea 
mohorâtă face mai mult parte din viaţa oamenilor. Din contră, la 
miazăzi, călătorii spun că ar fi vară chiar şi dintr-un gerar în altul, 
ceea ce, tradus din semeţia acestor povestitori, uneori fraţi cu 
vânătorii şi pescarii, tot ar însemna pe la vreo jumătate de an. 

Dar, probabil, mult mai bune cunoscătoare ale meleagurilor 
din sud sunt rândunicile. îşi fac deja bagajele şi privesc mirate la 
vânzoleala de toamnă. Au loc recoltele, grădinile gem a dovleci 
rotofei, ardei graşi sau lunguieţi, verze frumos înşiruite, tulpini 
bogat înfrunzite care aparent nu anunţă nimic dar ticluiesc felurite 
rădăcinoase. Asta prin grădini. Dintre grâne, unele se odihnesc deja 
în hambare, altele încă se strâng, iar floarea soarelui este şi ea la 
termen. Tinerii se îngrămădesc cu precădere la culesul livezilor, 
preferatele tuturor. 

- Mmm, zemos, molfăie Adenil din mărul copt să plesnească, 
dibuit spre coamă, unde soarele l-a bătut mai abitir. Se rezeamă 
aplecat cu cotul peste o cracă şi nu îi pasă că fructul s-a dovedit 
gazdă bună pentru un vierme sătul. 

Din pomul vecin, în care Nalbian trândăveşte la un coş 
aproape plin, adăugând alene câte un măr la două minute, primeşte 
intr-un târziu răspuns: 

- Dăm gata şi rândul ăsta. Mi s-a luat... Ceilalţi sunt gutui, 
mai durează. Ieri, la prune, mâine... ah, la vie. 

Brosoc se ghiceşte în grădina alăturată, tolănit cu pălăria de 
paie pe frunte. Alături de el, trofeul muncii sale, o roabă plină cu 
morcovi. Băieţii nu sunt leneşi, dar avântul de cu dimineaţă s-a mai 
diminuat, în plus aproape au terminat. 

Mai bine de jumătate de sat trebuie că se află acum 
răspândită ca roiul de albine în jurul stupului. Femei, bărbaţi, cu 
îndemnuri, cu glume, cu pauze de masă şi fete care aduc coşurile 
înviorătoare. 

- Şi ce ne arăţi, măi Brosoc, ce scofală ai făcut tu? Ia uite-1, 
stă cu averea-n drum, să vadă lumea că-şi permite să aştepte 
bătrâneţile! Du-te şi toarn-o-n căruţă, se aude una dintre femei. 

Flăcăul nu schiţează nicio mişcare, doar paiul din gura lui 
pare că tremură în suflul unei adieri. 

- Dar de Beryan ce-mi zici, sare de colo Peltrina. Să fi fost eu 
la vârsta lui, erau verzele deja duse şi atârnate, arată ea spre flăcăul 
năduşit mai ceva ca toţi, dându-şi sufletul sub bătaia vizuală a 
santinelei anume proţăpită printre rândurile de dovlecei din spatele 
lui. Ia, şi tu ce chicoteşti, taie aici, n-o iartă ea nici pe Alenda. 
Bărbaţii din jur râd, şuşotind: „Ce drag a prins ea de bostănei anul 
ăsta, nu se mai duce la grâne, hehe“ 

Nalbian profită de paranteză şi aruncă cu dibăcie un măr 
drept în poala lui Brosoc. 

- Iar mere? Cred că mi-am schimbat sângele în zeamă de 
mere zilele astea, tresare el, căutând spre expeditor. Adenil şi 
Nalbian îi fac semne să se trezească din moţăială, arătând spre 
femei. Brosoc se ridică şi-şi prezintă şalele în suferinţă, apoi se 
răzgândeşte şi face semne sugestive: diseară, râu, vâslit, barcă. 
Aprobarea vine numaidecât. 

Ziua de muncă se termină însă cu un eveniment neplăcut. 
Din lanul de porumb se aude ceva răzmeriţă. Este chiar lângă 
parcela părinţilor lui Nalbian, unde bărbaţii se grăbesc să vadă 
despre ce este vorba şi să potolească spiritele. Curând, lumea se 
înşiră la faţa locului. 

- Acum doi ani n-am zis nimic, anul trecut, la fel, dar am pus 
măsură. Azi văd clar că iar ai trecut, ce înseamnă asta?! 

Este Fierarul cel mare. Arată cum tatăl lui Olerin, Halarin, a 
trecut şi cules de pe bucata lui preţ de câteva rânduri de porumb. 

- Ei, da, vezi-ţi domne de treabă, dă acuzatul din mâini a 
dezinteres, încercând să arate că-1 ignoră. 

- Extraordinar, tot el face pe neştiutorul, nici usturoi n-a 
mâncat, sare şi Fierăreasa. 

în spatele celor doi se strâng familiile. Este una dintre 
împrejurările pe care mulţi le-ar vrea pur şi simplu dispărute din 
sânul comunităţii, dar, ce să-i faci, nu există pădure fără uscături. 

Cearta continuă şi sunt chemaţi ca martori şi alţi săteni. 
Nalbian asistă de pe margine, priveşte cu amărăciune printre 
oameni, uitând să clipească, până în hăţişurile pădurii din 
depărtare. Se gândeşte cum, din păcate, gâlcevele astea se răsfrâng 
şi asupra rudelor, copiilor, prietenilor de familie. Iar, poate, cea mai 
nefericită urmare este că se dezgroapă şi animozităţi mai vechi, 
oamenii vor ţine parte şi se strică din bunele vecinătăţi pentru o 
vreme. „Urâte treburi. Şi pentru ce?“ Se adânceşte în reflecţii, aşa 
cum îi prilejuiesc astfel de momente: „Dacă ar exista cu adevărat 
motive de hoţomănii? Să nu fie destul pentru toţi, de exemplu. Mi-e 
şi teamă ce schimbări pot aduce situaţiile grele pe feţele oamenilor. 
Ne-am bate între noi? Ne-am împărţi în două, între cinstiţi şi 
nechibzuiţi?" 

Din fericire, pentru cazuri precum cel de faţă, librenii nu sunt 
iuţi la mânie şi nici nu se pierd cu firea mai mult decât cu vorba. 
Foarte rar s-au văzut aici încleştări de braţe, iar, dacă s-a întâmplat, 
acestea s-au petrecut între tineri neciopliţi. Băieţandrii nu se pun la 
socoteală, cu îmbrâncelile peste care cei mari trec mai uşor cu 
vederea. Dacă i-ar întreba cineva însă, mai ales pe cei mici şi blânzi, 
nu mică le e şi lor suferinţa. 

Getozak şi Rogozis nu sunt în gardă astăzi, dar intervin 
neutru şi cu autoritate, pentru că înţelepciunea pare să întârzie a se 
aşeza peste inimile aprinse. îi invită spre conac, la sfatul bătrânilor. 
Cu siguranţă, vestea a ajuns deja la aceştia, iar femeile rămase acolo 
pregătesc prispa mare cu băncuţe. 

Pe drum, Nalbian dă să se despartă de grupul lui. 

- Unde te duci? întreabă Brosoc. 

- Să vorbesc cu Olerin. 

Băieţii de lângă el strâmbă din nas, văzând că feciorul lui 
Halarin este, ca de obicei, în tovărăşia Cărămidarilor. 

- Vezi să nu pui paie pe foc, îl sfătuieşte Adenil. 

Nalbian nu îndrăgeşte compania celorlalţi, dar, la nevoie, nu 
se dă la o parte. Iar acum ceva îl apasă şi, deşi bănuieşte cum va 
decurge discuţia, consideră că aşa este mai drept. 

- Olerin, se apropie Nalbian încet. 

- Ha? Tu erai, ce e... 

Merg acum umăr la umăr. Nalbian i se adresează atent, să nu 
îi audă oamenii din jur. 

- Fără zâzanie, da? Nimeni nu vrea să continue chestia asta. 

- Aşa. 

- O să fiu poate întrebat şi eu, la sfat. Şi ştii că am lucrat 
lângă voi, la ogor... 

- Ce-ţi bagi tu dovleacul, ca musca-n lapte? începe unul 
dintre Cărămidari. 

- Bine, hai, lasă-mă tu. Măi Olerin, am văzut că aţi intrat, 
dar, repet, nu vreau să fiu parte din asta. De ce nu recunoaşteţi, să 
vă-mpăcaţi? 

Olerin şi camarazii se opresc înjurai lui Nalbian. 

- Să nu te prind, da? Ce, moare pentru nişte porumb? Şi-aşa 
era linia strâmbă. 

- Merită mizeria asta? Ziceţi că din greşeală şi gata. 

- Plimbă ursul, neprihănitule, îl iau în zeflemea la unison. 

- Meserie, bravo... aruncă Nalbian, înţelegând că nu are sorţi 
de înţelegere. 

- Ia, acum mergi şi dă cu pâra. Cine-o să te creadă, noi toţi o 
să zicem invers. 

Nervozitatea îi provoacă tremurici pe la încheieturi. Aşa i se 
întâmplă mereu când se află în vreo înfruntare, mai ales când 
dreptatea rămâne fără ecou în minţile celor cu pricina. Ca raţiune 
măcar, dacă nu din principiu. „Cum este posibil? Aşa, pe faţă? Hai, 
trândălăii ăştia, dar taică-său, cei care-s cu el? Poate unii chiar nu 

ştiu adevărul...", încearcă el circumstanţe atenuante, în apăsarea 
minţii. 

- Ce s-a întâmplat acolo? şopteşte Adenil. 

- Cântece la urechea măgarului... 

într-adevăr, pe prispa mare a conacului îi aşteaptă dascălul 
Vifon, vraciul, moş Tiriza cel înţelept şi mama Rebea, credincioasă 
sfătuitoare a femeilor şi tinerilor cununaţi. Stăpânul şi jupâneasa au 
ieşit şi ei la adunare, Igramenys numai pentru a se pune la curent: 

- Ei, ce mai e acum? Iar lemne? Au mai făcut odraslele ceva? 
Vreo jignire între familii? 

După ce primeşte povestea, face dreapta-mprejur, nu înainte 
să adauge: 

- Ce nu vă ajunge, fraţilor... Dar, c-o fi a lu’ dumneata sau a 
lu’ dumneata, eu tot taxa aia să ştiţi că o iau, încearcă să schiţeze o 
glumă şi dispare după uşa mare de stejar. 

Sfatul începe cu audierea părţilor. Nimeni nu are chef să se 
lungească la vorbă, cu atât mai puţin bătrânii care vor să tempereze 
pornirile emoţionale, încărcăturile nervoase. 

- Ce zicem, tată, dacă ne întreabă? 

- Nu cred că se ajunge la asta. Adevărul îl ştim amândoi, 
răspunde dezgustat tatăl lui Nalbian. Dar uite, ce zic ei... 

Se decide destul de repede şi cu mult calm că, oriunde a fost 
necazul, se poate repara cu măsurători. Judecătorii cu mult păr alb 
se feresc de învinuiri şi chibzuiesc cu mare atenţie dacă şi când se 
impun măsuri punitive. Din două motive majore: primul, evidenţele 
trebuie să fie fără dubiu, în acest caz însă locul disputat are o 
geometrie nefericită, deci se putea greşi omeneşte; doi, pentru că, 
prin compromisuri acceptabile, preferă oricând să evite învrăjbirea 
părţilor. Experienţa şi slăbiciunea umană au arătat prea des cum o 
râcă poate creşte cu timpul, ba chiar otrăvi pe mai departe şi când 
se vor fi uitat motivele. 

Hotărârea nu mulţumeşte pe toată lumea. Măsurătorile 
trebuie refăcute din intrarea mare, de la ruinele vechilor ziduri de 
apărare, cu repere la râpa castanului, liziera pădurii, malul râului 
din sus şi încă vreo doi copaci bătrâni, ceea ce înseamnă iarăşi 
comentarii pe unităţi de măsură şi cereri de repetare. Pe deasupra, 

cei care s-au lămurit de trişor sunt încercaţi de frustrarea rămânerii 
lui în cinste, chiar dacă a primit sarcinile cele mai grele în aplicarea 
deciziei. 

E întuneric bine când lumea se împrăştie, fiecare pe poteca 
lui. Care au mai stat până la sfârşit duc deznodământul acasă celor 
plecaţi din timp pentru îndatoririle ce nu suferă amânări. 

Drumul celor trei prieteni rămaşi mai în urmă decurge 
aproape în tăcere, în surdină de greieri şi porţi scârţâinde. Primul 
popas este la Adenil. 

- Mamă, ce le-aş prinde nasul şi urechile cu treizeci de 
cârlige încinse, îşi spune Brosoc năduful. 

- Şi ultimele certuri tot de la ăştia au pornit. Vă daţi seama 
că se apropie vremea când o să fim noi pantalonii şi căciula casei, să 
trebuiască să tratăm cu lichelele astea de feciori? 

- Da, îmi prea dau seama, murmură Nalbian. 

Preţ de clipe bune, liniştea se strecoară iar între ei. Noaptea 
coboară cortine groase şi prilejuieşte adăpost minţilor cu socoteli ce 
nu se vor tulburate. 


X 


Poteca îl recunoaşte şi surâde sub apăsarea paşilor săi. Ştie 
unde vrea să se ducă, după rugii înalţi, prin săritură din frasinul 
noduros. Aici este locul lui de răgaz, unde soarbe din pacea şi 
frumuseţea naturii, din luciul ochiului larg şi limpede pe care îl face 
Mărgăritarul, din privirile senine şi complice ale păsăretului 
sălbatic, din mângâierea ierbii înalte şi din jocurile cerului cu nori 
leneşi, alteori grăbiţi. Aici poate pierde ceasuri întregi, ba chiar ce 
pui de somn, zdraveni cât o noapte, a mai împărtăşit în secret cu 
lacul! Căci Nalbian aşa se gândeşte la acest loc, ca la un lac. 

Cât a mai alergat şi chiuit copilul pe aici! Cu inima să-ncapă 
lumea întreagă, a legat frăţie cu toţi copacii, cu fiecare brotac şi, mai 
ales, ce promisiuni păreau că îi fac toate! 

- Ie-hee, a venit Nalbian! strigau ceilalţi puştani, de cum îl 
vedeau gonind la joacă. 

- Cine e ultimul la gârlă sare-napoi într-un picior! le ţipa el, 
ştiind că n-are cine-1 întrece. 

Dacă voia bună întârzia să se lege, o grăbea el. Chiar veneau 
să-l strige la poartă pentru asta. Dacă era impas la vreun joc sau 
între băieţi, naivitatea şi ghiduşiile lui treceau întotdeauna mai 
departe cu uşurinţă. 

- Ce faci? îl întreabă Brosoc într-o zi friguroasă, mohorâtă şi 
noroioasă, când băieţii de zece ani se plictisesc de moarte. 

Nalbian stă pe marginea râului în încălţările înnămolite, 
absorbit de găselniţa lui. 

- Uite, dacă piatra atinge frunza pe care vreau eu, am două 
puncte. Dacă nu, dar rotocoalele apei mişcă frunza, am doar un 
punct. 

- Ha... dar altceva nu i-a mai venit să spună lui Brosoc. 

Un sfert de ceas mai târziu îi găseşte pe amândoi pe malul 
Mărgăritarului, preocupaţi cu această îndeletnicire. După încă pe 
atât, toată gaşca, aliniată, aruncă tăcută cu pietre spre mulţimea de 
frunze. 

Unul dintre jocurile imaginate de el încă înveseleşte copiii 

Librei. 

- Cine sunt? a strigat piţigăiat Nalbian din înălţimea unui 
frunziş bogat, de vară. 

Ceilalţi s-au prins repede şi fiecare a purces a se piti prin cei 
mai viguroşi arbori de-a lungul poienii. 

- Da’ eu cine sunt? în ce copac? se auzeau alte voci înadins 
subţiate sau îngroşate pe cât posibil. 

A fost printre cei mai viu susţinători ai jocurilor recoltei de 
când se ştie. Le-a şi câştigat pe majoritatea la probele copiilor, chiar 
şi când era doar un prichindel. Cu precădere la alergat şi căţărat îşi 
găseşte greu adversar. Iar, dacă ar fi existat vreo probă cu rotocolul 
închegat din petice, pe care noi l-am numi azi minge, probabil ar fi 
fost uşor de confundat cu unul dintre patrupedele ce nu se pot 
controla în urmărirea lui. 

Două gâşte sălbatice îi întrerup amintirile şi-l studiază cu 
luare-aminte. „Ori sunt din cele care rămân, ori va fi o toamnă 
târzie", gândeşte fără să vrea. I se pare că privirea lor îl întreabă de 
prezent. 

- Ei, cum să fie... răspunde în şoaptă, lăsând bărbia pe 
genunchi. Am aceiaşi ochi, acelaşi cap, dar vor să vadă şi să 
gândească la altele. 

Le-ar explica el cum orizontul larg şi luminos din ochii 
copilului, locul acela sub soarele veşnic îngăduitor, a început cu 
timpul să se restrângă. A dezvelit pe margini stavile de neînţeles, 
slăbindu-i încrederea în seninătatea înţeleaptă şi stăpânirea bine 
rânduită a vieţii de mai târziu. 

Şi n-ar fi doar răutăţile oţărâte ale copiilor cu pas nedumerit 
pe calea vieţii, ce strâmb îşi strigă dreptul şi prezenţa, refuzate sau 
schilodite taman când intimitatea lor profundă era mai vulnerabilă. 
Poate nici răsfrângerile lipsite de înţelegeri mai bune asupra 
tinerilor şi adulţilor de mai târziu. Dar ceva din lumea asta mare, 
auzită, citită ori simţită, îi dă un sentiment de nelinişte şi 
nesiguranţă. Iar anii parcă insistă să îi confirme temerile şi 
stupoarea de nealinat în faţa rătăcirilor tenebroase din inimile 
oamenilor. Cât de jos pot ele cădea? Cum ajung acolo? Mai deunăzi 
îşi punea întrebarea dacă, în vreo sucitură a sorţii, Halarin sau 
Cărămidarii ar ajunge în preajma tâlharilor, ar putea deveni unii 
dintre ei? Dar hoţomanii aceştia, care lovesc azi undeva, mâine, în 
altă parte, mai degrabă cu fereală din calea celor prădaţi, ar putea ei 
ajunge în slujba criminală a vreunui odios tiran? 

Sâmbăta trecută a venit taxatorul de la cetate şi a reuşit, pe 
neaşteptate, să dea viaţă fiorilor reci din scrierile istorice. Care, în 
sinea sa, ar fi sperat să treacă de-acum la capitolul poveşti urâte şi 
numai bune de uitat; că oamenii de atunci erau cu totul alţii, în 
niciun caz ai timpurilor în care copiii se aduc pe lume cu multă 
dragoste. Dar solul a venit cu presimţire de război: despotul Negru, 
a cărei cotropire a fost respinsă şi din satul lor în urmă cu ceva 
vreme, se răspândeşte vorba că îşi foloseşte puterea ultimilor ani de 
nelegiuiri dosnice pentru a strânge iar oştiri. De aceea, curând, 
împăratul ar putea să introducă stagii suplimentare de înarmare şi 

pregătire pentru toţi bărbaţii în vână din Cotul Mărgăritarului şi 
împrejurimi. Apoi, nu mai puţin dezolant, trimisul a luat iar taxă 
întreagă, fără să clipească, şi de la ai lui Jilop: slăbitul său tată şi 
Mămăiţa, femeie devenită mamă la o vârstă înaintată, dar, care, 
gândind că nu va reuşi să aibă copii vreodată, se adresa celorlalţi 
prin sat cu „ce faci, mămăiţă“. Părinţii târzii şi feciorul încă mic nu 
au cum să agonisească uşor pentru birul coroanei, precum o familie 
mai tânără şi cu ajutorul mai multor urmaşi. Din fericire, spre mai 
alungarea umbrelor lui Nalbian, sunt destui oameni miloşi prin sat 
care îi ajută cu orice ocazie. 

- Aha! Ştiam noi că te găsim aici, sare Adenil din frasin peste 
gardul sălbatic de mărăcini şi-i întrerupe gândurile. 

- Stai... se aude Brosoc gâfâind de partea cealaltă. Nu 
abandonaţi un biet viitor, cândva, în altă viaţă, mare campion... 

Băieţii râd în timp ce Brosoc, cu ultime puteri, sare pârleazul 
viu. Cei doi îşi şterg sudoarea pricinuită de antrenamentul pentru 
jocurile recoltei de anul acesta şi, ca la un semn, se trântesc în patul 
de iarbă din faţa lacului, alături de Nalbian. 

- Unii au trecut înainte, îl informează ei. 

- Sunt şi băieţi din Valea Teiului, Gorudava şi o fată din 

Brazi. 

Cu timpul, oamenii din ţinut au început să-şi trimită 
câştigătorii şi prin alte sate, ca un fel de competiţii mai largi. Prilej 
de vizite, schimb de merinde şi băuturi tradiţionale, dar, mai ales, 
de poveşti şi noutăţi la tavernă. 

-Ăsta din Gorudava e cam obraznic, menţionează Brosoc. 
Dar mi ţi-1 ţine un Cărămidar în urmă, şi-a găsit naşul. 

- Na, că sunt şi ei buni la ceva, zâmbeşte ironic Adenil. 

- Asta doar aşa, cu gust de bârfă. Corbii între ei, să îşi scoată, 
să nu-şi scoată ochii, mi-e totuna, continuă Brosoc noutăţile. Dar a 
început să vorbească măgăreşte de fătuca din Brazi, cu ochi 
pofticioşi. Atât i-a trebuit, l-au potolit Vifon şi mama Rebea de mă 
mir că mai rămâne la întrecere. 

Nalbian mai aude un „bine i-au făcut“ şi o încurajare: „o să 
guste ţărâna în urma noastră". 

- Auziţi, voi credeţi în ursitoare? 

Luaţi prin surprindere, băieţii nu par să fi pătruns cuvintele. 

- Mi s-a părut că ne întrebi dacă am crede în ursitoare? îl 
întreabă Brosoc, ca scuturându-se de o neatenţie involuntară. 

- îhâm. 

-Adică, nişte femei cu baghete magice şi descântece la 
capetele pruncilor veniţi pe lume? vrea să se asigure şi Adenil. 

Nalbian zâmbeşte, apoi îşi caută de lucru cu un băţ. 

- Ei, nu ştiu eu cum trebuie să arate, aşa zic poveştile. în 
fine, până la un punct, şi binecuvântările moaşei ori ale bătrânilor, 
la fiecare nou născut, sunt un fel de... sunt urări, nu? De noroc şi 
bine-n viaţă. 

- Aha, rumegă Adenil, încercând să intre pe fir. Cum ar veni, 
ca nişte ursitoare bune. 

- Aşa, aşa. Deci, lăsând partea fermecată, se poate spune că 
ideea este cam aceeaşi. 

- Mă, tu iar ai citit ceva, se lămureşte Brosoc. Dar ne 
prindem, ia mai zi. 

- Nu neapărat, intervine Adenil. Auzeam că la pădureni se 
ţine un obicei asemănător, sunt alese mereu femei pentru asta. Iar 
bunii mei au şi ei cântece cu ursitoare. 

- Bine, dar sigur nu ca-n basme. Sau...? se întoarce Brosoc 
spre Nalbian, în aşteptarea continuării. 

- Nu ştiu, mă gândeam... Căutam scuze, uite, unora ca obraz 
ăsta gros din Gorudava. Poate au avut un fel de ursitoare rea? 

Prietenii buni nu pun la îndoială sămânţa unei probleme şi se 
leagă cu dragă aplecare atunci când simt importanţa ei pentru cel 
care o ridică. Astfel de prieteni sunt şi cei trei. Fără întrebări 
suplimentare, Adenil încearcă să răspundă primul: 

- Da, înţeleg unde te încearcă gândul. Dacă răutăţile 
oamenilor pot fi explicate prin vreo intervenţie predestinată. 

- Hmm, păi şi asta ce ar însemna... Că la unii vine ursitoarea 
urâcioasă, daria alţii nu. 

- Da, e cam stupid, recunoaşte Nalbian. 

- Cum ar veni, ori are o problemă de deplasare, ori de... 
predestinare înaintea predestinării, continuă Brosoc. 

Băieţii stau strâmb şi încearcă să judece drept, aţintind spre 
vârful băţului întors de Nalbian prin ţărână. 

- Bun, zicem că pică. Hai să le mai căutăm explicaţii d’astea, 
în afara voii lor. Tot auzim că lumea se deşteaptă, devine mai 
înţeleaptă, nu? Dar ia să vedem dacă putem lăsa în urmă orice miez 
bătrânesc de speriat copiii. Duhuri? 

- Dacă-i posedă vreunul? 

- Ştiu, sună aiurea. Ca atunci când vorbesc oamenii despre 
bântuiri şi superstiţii. 

- Brrr, numai să o facă în amiaza mare, nu noaptea, cum le 
place lor. Că nu mai sting lampa, stau cu ulcica de ulei în braţe. 
Chiar îmi povestea Lenaka de unii care... Dar să nu divagăm, îi iartă 
Brosoc de vreo teribilă desfăşurare. 

- Mă refer acum la cei cu adevărat apucaţi, gen despot 
Negru, continuă Nalbian. Ce-i întunecă lui conştiinţa? 

- Dacă o fi avut vreodată. 

- Şi când să vină duhul ăsta, cam pe la ce moment al vieţii. în 
general, în discuţiile astea, respectivul a făcut ceva rău sau şi-a 
vândut sufletul. 

Nalbian strâmbă din nas în ecoul propriului exerciţiu de 
îmbinare a fanteziei cu realitatea. 

- Acum, auzindu-ne vorbind, îmi dau seama ce tâmpenii. 

- Aşa e. Duhul e unul singur în oameni, curat şi vine de la 
Dumnezeu. Doar mintea şi poftele ne pot dirija strâmb. 

- Ce bine zici tu, să te bagi ucenic direct la sfatul bătrânilor! 
zâmbeşte Brosoc şi îl zgâlţâie pe Adenil de umeri. 

- Păi, degeaba sunt eu vecin între moş Tiriza şi mama 
Rebea? 

- Blesteme? Ultima încercare: blesteme de pe la moşi- 
strămoşi? 

- Urâcios lucru blestemul ăsta. Umblă oamenii şi azi cu el în 
gură. Nu ştiu, este aşa, o chestie murdară, se scutură Brosoc. 

- Mârşav de-a dreptul. Hodoronc-tronc, nu te place vreun 
mojic, poftim un blestem care să te urmărească psihic. 

-Tocmai d’aia nu funcţionează. Nu este îngăduit. Ce-ar 
însemna să ne spurcăm aşa, unii pe alţii, până nu mai rămâne unul? 

Să zicem că înţeleg motivele celor nedreptăţiţi, aduşi la disperare, e 
şi ceva trist aici... 

- Dar nu mai bine te împaci cumva, decât să dai drumul la 
mai mult venin? 

Băieţii sunt la unison. Şi, curând, rostogolesc subiectul spre 
altele mai plăcute, momentul filozofic-înfricoşător a primit deja 
prea multă atenţie. Inclusiv pentru Nalbian: deja se gândeşte la 
întâmplarea cu ursitoarele din alt unghi, cum poate că, de fapt, i-a 
fost dedicată lui de la bun început. 

- Alergătură, au ajuns şi pe aici, se ridică Adenil cu urechea 

ciulită. 

Cei trei s-au odihnit şi sunt gata să reintre în energia 
jocurilor recoltei de mâine. Brosoc se-agaţă de grumazul frasinului 
şi saltă ca să afle ce şi cum. 

- Au trecut băieţii, Getozak e primul. Aaa, e urcare în fagul 
de colo, haideţi! 

- Staţi să mă încalţ, dă Nalbian să-şi culeagă sandalele. 

Dar băieţii fură startul, râzând: „Oricum ne întreci!“. Rămas 
singur, mai zăboveşte puţin cu ochii în oglinda lacului, încălţându- 
se lent. Are impresia că vede chipul copilului de odinioară, zâmbitor 
şi înţelegător. „De ce am impresia că nu mai stai mult cu mine? Tu 
vrei să te întorci la joacă, pe când eu...“ într-adevăr, undele apei par 
că slăbesc strânsoarea mâinilor peste cumpăna anilor, îndepărtând 
şi mai mult faţa luminoasă care se întoarce în universul plin de 
râsete, zugrăvit pentru veşnicie în cartea timpului. 

- Nalbian... Nalbian... se aude o voce blândă ca de bunic. 

Tânărul, mai să sară în apă. Se uită bine de jur împrejur, 

scrutează frunzişurile din ce în ce mai rare, nimic. Dar a fost aievea, 
a auzit cu tăria simţurilor încă tinere. Vreo glumă? Cine, ce bătrânel 
vine pe aici? 

încercând să-şi calmeze bătăile inimii, aruncă o ultimă 
privire ascuţită din înălţimea frasinului. Zăreşte doar liota ce 
coboară cu hărmălaie din fag. „Am luat-o razna?" 

- Haha, Nalbian, a trecut şi Melbeea, şi... Aglamita! îi strigă 
Brosoc. 

- Ce?! Nu există aşa ceva, şi dintr-o săritură e jos, 
alungându-şi gândurile. Unul după altul o iau la goană, iar, în 
curând, fac iar haz la fiecare două vorbe. 


X 


Dimineaţa, la primul cântat al cocoşului, sare din aşternut ca 
şi pregătit. Unul dintre evenimentele la care îi place să se gândească 
tot anul. îşi palmează energic obrajii ca să fugă lipiciul somnului. în 
final, îi mai cedează câteva clipe, trântindu-se la loc într-un căscat 
cât toate zilele. 

Podul binecunoscut, cu bârne groase, îl priveşte înapoi. O 
morişcă cioplită de el cu briceagul mai anul trecut, o lampă veche 
din străbuni, primită de la tatăl său, o sfoară marinărească, dacă e 
să dea crezare celui cu care s-a tocmit la sânge, pe care se odihneşte 
veşmântul lui cel mai lejer pentru întrecerea de azi, şi câteva 
scrijelituri mai mult sau mai puţin iscusite. Pe o poliţă de lemn 
prinsă în perete şi-a făcut loc şi pocalul argintiu, rămas în posesia 
lui în urma întâlnirii misterioase de la fântână. „Poate ar trebui să îl 
dau înapoi, aşa vechi şi strâmb cum este. Dar au zis să nu le vorbesc 
nimic despre asta.“ Lângă el stau desaga cu brazi şi fluierul frumos 
încrustat de dulgheri, se ghicesc siluete mici de urs, şoim, soare şi 
lună. L-a câştigat la prima lui participare la mijlocii. 

„Haidem“. Sare în picioare tot pe pat, iar de acolo se agaţă de 
prima bârnă. îşi face avânt şi începe să treacă de la un căprior la 
altul, încălzirea lui preferată. Coborârea nu vine decât după două- 
trei ture de-a lungul camerei şi o priză meditativă cu spatele 
genunchilor şi capul în jos. Aterizarea finală o face pe cufărul din 
lemn de nuc, de unde se ridică agale, cu încă ceva lene. Aruncă o 
privire în ciotul de oglindă atârnat deasupra mesei mici, rotunde. 
„Mda... odată ce începi, trebuie să te bărbiereşti mereu." 

-Aha, ştiu ce cadou îţi trebuie cu prima ocazie, se iveşte 
Cassia în uşa întredeschisă. 

- Sau îi luăm tatei unul nou şi îl ascut eu pe al lui, că mie nu 
îmi trebuie mult. 

- Nu ţi-1 dă, e cu mânerul ăla din os, de la stră-stră-cineva. 
Găsim un briceag bun la prăvălie, adaugă ea, coborând scările. 

Al lui, micuţ şi ruginit, şi-a atins limitele în mâinile de 
băieţandru cu multe idei de folosinţă. Lemn, metal, piatră, nimic nu 
a scăpat sclipirilor curioase ori artistice. 

Pe singurul geam al camerei îşi observă tatăl ieşind la 
animale. „Vin şi eu acum“, îi strigă în timp ce se îmbracă, apoi 
zboară pe scări. Ligheanul cu apă rece îi deschide ochii definitv. 
Razele soarelui încep să prindă putere şi îşi fac loc prin colţurile 
grădinii. Trandafiri roz, mari şi încă proaspeţi, tufe de crizanteme şi 
pâlcuri de gladiole multicolore, delicat îngrijite de fetele casei, aduc 
sufletului şi mai multă lumină. în drum, însoţind gardul din loc în 
loc până toamna târziu, nalbele se păstrează încă drepte şi-i 
amintesc tânărului de originea numelui său. 

Nu puţinele treburi ale dimineţii se termină destul de repede. 
Nalbian aduce, ca de obicei, apă de la fântână, iar pe drum 
întâlneşte lume pregătită pentru întrecerile festive. Cei tineri mai 
încearcă exerciţii, care de care mai herculiene, cei mari pregătesc 
deja ornarea meselor din rondul pieţei: dovleci şi pepeni cât roata 
carului, struguri, must, plăcinte, pâini mari împletite şi mai ce nu. 

- Mamă, cât-a mai colacul! se-aud în cor glasurile tuturor 
când, încă acasă, mama dezveleşte bunătatea aburindă. Colacul 
rumen, stropit cu sirop, îmbie la gesturi necugetate. 

- Ne, ne, ne! Să ajung şi eu cu el întreg, după aia! 

- Dar de ardeii mei umpluţi, ce ziceţi? arată Cassia spre 
cuptorul de piatră. 

Nalbian şi tată-său le aplaudă pe fete cu entuziasm. Au 
pregătit şi ei un coş plin cu miez de nucă, însă nu se compară 
talentul. în plus, l-ar da bucuroşi pe un colţ din opera mamei şi un 
ardei din tava fierbinte a Cassiei. 

- Simt eu că voi câştiga o probă azi, anunţă Cassia, în timp ce 
iau cu toţii micul dejun, altul decât bucatele amintite. La cât sar eu 
de colo-colo, măcar la asta să ies prima. 

- Şi eu două-trei! 

- Hm, eşti acum la cei mari, dar una ştiu că iei sigur! 

- Să vă distraţi pe cinste, copii. Ei, ce-aş mai alerga şi eu. Sau 
la trântă, ţi-am arătat mişcarea aia? 

- Da, tată, o ştiu toţi deja; nu mai păcăleşte pe nimeni. 

- Fiţi atenţi, să nu vă zdreliţi ceva. Luaţi-o încet, de plăcere, 
adaugă şi mama grijulie. 

Sunt gata de plecare. Mezinul iese primul, să aranjeze 
coşurile. 

- Hei, tinere. 

Nalbian ridică privirea şi o întâlneşte pe a Melbeei. Rezemată 
pe coate peste gard, cu părul negru prins la spate şi doar câteva 
şuviţe scăpate, îl aţinteşte din ochii albaştri adânci şi senini. „Tu 
când ai mai crescut?", îi trece lui prin minte, surprins de un fior 
pasager dar cu personalitate. 

- Neaţa. Pregătită, energică? 

- Aşa, cât să fie. Oricum, îmi place, ne amuzăm. 

- Şi la urmă, haplea pe bunătăţi! 

- Da, şi asta. Am făcut nişte cornuleţe cu vişine, vrei să furi 
startul? 

- Eheee, de ce nu zici aşa, râde Nalbian cu gura până la 
urechi, apropiindu-se de gard. 

Fata desface pumnul pregătit cu un cornuleţ apetisant. 

- Mmm, delicios, bravo... 

- Hai, baftă, iar câştigi alergarea, îi zâmbeşte ea. Ridică apoi 
coşul şi se depărtează făcându-i cu mâna. 

- Mai vedem, acum sunt şi Getozak, Rogozis... Eusten, 
Tehanos... termină el încet, fata fiind deja prea departe să-l mai 
audă. 

Astfel îl găsesc ai lui, cu mâinile în şold, uitându-se aiurea-n 

drum. 

- Ce rămăseşi proţăpit aşa, cu toarte ca ulciorul, râde tată- 
său înainte să iasă cu toţii pe poartă. 

La roata pieţei lumea se strânge cu spor. Minunăţiile 
descoperite pe mese adună şi plimbă ad-hoc gospodinele de colo- 
colo, în admiraţii şi discuţii aprinse. Bărbaţii, de asemenea, mai 
rezervaţi şi tacticoşi, îşi laudă licorile de diverse culori şi tării, mai 

ales faţă de musafirii din celelalte aşezări. Copiii intră pe sub mese 
şi mi ţi-1 mai prinde pe câte unul de urechi din cauza mâinilor 
pofticioase. Dar rezultatul este aproape întodeauna că primesc cu 
bucurie ceea ce mai devreme încercau să şterpelească. 

Ultimele pregătiri de concurs. Arbopyn oficiază, se urcă pe o 
căldare de lemn întoarsă cu fundul în sus şi deschide jocurile 
recoltei: 

- Dragii mei, ca în fiecare an, iar acesta a fost unul foarte 
bun, hambarele şi cămările sunt pline, iată, putem să ne bucurăm! 
Mai întâi, cum văd eu că vă mănâncă tălpile şi palmele p’ăştia cu 
sânge tânăr, întrecerile! Apoi hora, bucatele, iar diseară la tavernă! 

Toată lumea aplaudă. Arbopyn continuă dregându-şi glasul: 

- Trei câştigători la fete, trei câştigători la băieţi, ăi mici, ăi 
mijlocii, ăi mari. Ca de obicei, că sunteţi grozavi coţcari, arbitrăm cu 
mare băgare de seamă. Fetele, probe: alergat, săritură, mers pe 
scândură cu coşul pe cap, făcutul ghemului cu aruncare la punct fix 
fără să se deşire. Băieţi, probe: alergat, căţărat, aruncarea barosului 
ista de lângă mine, praştie, trântă. Prima probă fete: săritura de pe 
loc. Băieţi: alergare. 

Se fac adunările, se oferă voluntari cu dragă inimă pentru 
măsurători. Băieţii sunt gata de start şi plini de zarvă, iar Arbopyn 
face semnul de plecare. Din urma hoardei de tropăituri, moş Zeze îi 
anunţă cu veselia obişnuită: 

- Aşa, uşchiţi-o, că noi terminăm plăcintele, hehe! 

După cum preciza şi respectatul prezident al jocurilor, 
acestea au tras ceva învăţăminte încă din fragedă întemeiere. Spre 
deliciul tuturor, în fiecare an, sătenii găsesc metode inedite pentru a 
veni în întâmpinarea slăbiciunii omeneşti de alunecare pe 
scurtături. Anul acesta, punctele de control de la hanul vechi, râpa 
castanului şi intrarea mare de la ruine îi aşteaptă cu bomboane şi 
cornuleţe unice, tăinute cu străşnicie, fără de care la sosire nu ar fi 
luaţi în seamă. Iar la căţărare, unde urcă doi câte doi până rămâne 
un singur câştigător, ramura de la înălţimea aleasă este proaspăt 
vopsită, aşteptând atingerea degetelor verificate la început şi la 
sfârşit, pentru a face dovada. Şi nici vorbă să aibă oricine vopsele, 
raritate mare. Din păcate, asta a adus şi neputinţa participării lui 

Hemezas, ambele lui mâini vor păstra câteva zile amintirea misiunii 
primite. 

Spiritele sportive au parte de agitaţie câteva ceasuri bune. 
Una după alta, probele aduc chiote şi îmbufnări; împăcarea vine 
însă repede în distracţia generală şi, la o adică, primii ieşiţi 
înseamnă şi primii poftiţi la bunătăţi. Spre sfârşitul după-amiezii, 
mai transpiraţi, mai ţinându-se de câte-o parte julită, se regăsesc cu 
toţii în vorbă multă şi cu frunţi descreţite. 


X 


Doar de câteva ori pe an poţi găsi taverna atât de ticsită, cu 
uşile larg deschise şi mesele pline, înăuntru şi afară. La sărbători, 
ocazii festive şi când sunt noutăţi mari, de cercetat după cugetul 
Librei. Hangiul şi hangiţa, un roşcovan creţ cu barbă şi o durdulie, 
pesemne, cu simţul răspunderii în testarea merindelor pregătite, 
abia mai prididesc şi cheamă pe lângă ei câteva ajutoare mai 
neastâmpărate. Moş Tiriza, văzând că s-a adunat cam toată lumea, 
ridică singura halbă la care se mai dedă la vârsta lui: 

- Să trăim! La toate bordeiele să se adune numai 
înzdrăvenire, belşug şi să ne găsim la fiecare an în tihnă de 
vrăjmaşi! 

-Aşa, aşa, Doamne ajută! răsună din toate părţile şi se 
ciocnesc căni, nu fără obişnuitele câteva zobituri împrăştiate în 
ciobăraie. S-a spart ghinionul! fac haz muşterii. 

- Pacostelor, nu mai avem olar, ia că vă pun să le lipiţi cu ce- 
oţi ştii voi mai bine! îi ocărăşte hangiţa. Ştie însă că oamenii aduc 
mereu mai multă lutărie decât este nevoie dintr-un sat vecin. 

- Păi, Cărămidarii ăştia, dacă nu mai dau şi ei un maistru! 
Aţi pus-o în cui după nentu olaru’, numai piatră şi zidărie mai 
scoateţi, face unul cu chef spre ei. 

- Ei, dar vino dumneata să învârti roata aia, că noi am 
încercat şi nu ne vrea! 

Familiile stau fiecare la câte-o masă, se aşază aproape 
întotdeauna la fel, pe nevorbite. Oamenii se mai amestecă apoi între 
ei ca să ciocnească, să schimbe-o vorbă. Câştigătorii mici de peste 
ziuă se umflă cu multă fală, cei mari stau mai tăcuţi şi aşteaptă să 
vină vreo cinstire: 

- Bine, măi Getozak, campion de seamă! Trântă, baros, 
ditamai voinicul! 

- N-aş, că nu la toate! Rogozis la căţărat, prinde o mândră de 
colo curaj, spre strâmbătura Cassiei. 

- Nu-mi uitaţi flăcăul! se ridică tatăl lui Nalbian, trăgându-1 
pe acesta după el în izbirea cănilor mari. 

- Dar cine-1 mai ia în seamă pe feciorul dumitale? La fugă 
trebuie să îi dăm premiul dinainte, fără să mai ţinem cursa, râde 
Getozak cu admiraţie. Iar la căţărat, a fost la mustaţă lângă Rogozis. 

- La anul, gata, mă ia şi pe mine, profită acesta din urmă să 
se apropie de scaunul Cassiei, pentru un toast cu Nalbian. 

Fetele nu sunt nici ele uitate, doar că, în atmosfera adunării 
bărbăteşti dintr-o tavernă, marii vânători de altă dată se bat mai 
uşor cu pumnul în piept. Cassia, spirit ager dar mai puţin bătăios, a 
fost a doua la săritură şi, spre surpriza ei, la mersul pe scândură, 
unde nu se aştepta să aibă aşa iscusinţă. „Păi nu dansezi tu de pe un 
picior pe altul, când crezi că nu te vede nimeni? 11 , râde Nalbian. 
Melbeea şi prietena ei, Deliza, poreclite „amazoanele" pentru 
îndrăzneală şi isteţime, au cules totul la mijlocii. 

Curând, oamenii caută alte vorbe. Concurenţii musafiri 
împart o masă centrală, unul este tăcut, cu musca pe căciulă şi fără 
niciun premiu. Pe lângă ei, prieteni sau familie în însoţire şi un 
personaj curios, mare călător după spusele sale, care, trecând prin 
apropiere şi auzind de jocuri, a vrut să odihnească două nopţi între 
libreni. 

Se cuvântă, desigur, despre murmurul din împărăţie legat de 
Negru despot. Cei din Gorudava, aşezare măricică, fac abstracţie de 
netotul lor concurent şi participă la discuţie: 

- Dacă vorbim de împărăţie, nu stă ea în sălbaticul ăsta. E 
prea puţin ce poate să prindă-n cârmuirea lui, câteva adunături de 
renegaţi şi cel mult de prin trei ţinuturi, greu de crezut şi alea. 

- O fi, dar poate Novarin să aducă la timp oştire, unde vrea 
netrebnicul să lovească? îşi expun îngrijorarea cei din Brazi, aşezare 
apropiată de locurile sub puterea banditului. 

- Chiar imediat, probabil că nu. Cu solii noştri însă legăm 
repede veste şi îi întâmpinăm. 

- înţelegem că trebuie mai multe braţe înarmate, pe picior 
gata de luptă... oftează unii tineri şi, mai ales, consoartele lor. 

- Nu e numai atât, intră Vifon în vorbă; înţelepţii ascultă 
mult şi intervin puţin. Dacă iau aşezare după aşezare, începând cu 
cele mici şi izolate, forţele lor pot creşte. 

Lumea aprobă, se cade pe gânduri. Călătorul, om între două 
vârste, tăcut până atunci, grăieşte fără să-şi ridice ochii de la vadra 
cu tărie din care îşi mai toarnă un pahar. Privirea lui senină ascunde 
duritate şi, probabil, ceva încercări la viaţa sa. 

- Negru e doar aici, pe la voi. în celelalte zări ale Smaraldului 
mai sunt şi alţii care vor să încerce acelaşi lucru. 

Adunarea îşi îndreaptă atenţia spre el, încercând să-l 
cântărească din gesturi şi vorbe. După o scurtă pauză, în care aşază 
cana cu grijă şi încrucişează mâinile pe masă, continuă: 

- împărăţia e mare şi şubredă. Prea mare. Rămasă din 
rânduiri vechi, cu neamuri multe, cu chingi şi legăminte roase de 
timp şi nepotrivirile vremurilor noi. Ce înseamnă asta? Că sunt mai 
mulţi ca Negru despot, am fost peste tot şi am auzit de ei, ba chiar şi 
întâlnit. 

Eusten, căpitanul gărzilor din Libra, este încercat de o 
întrebare strategică: 

- Cât de uşor le-ar fi hainilor ăstora să facă alianţe, să-şi 
unească mercenarii? 

- Ei, aici e vestea bună, se relaxează misteriosul musafir şi ia 
o duşcă sănătoasă. Pe mâna lui se pot ghici numeroase cicatrice. îşi 
reia înştiinţarea: nu le este deloc uşor, nici ca distanţe, nici ca 
scopuri, nici ca obiceiuri. Fiecare urmăreşte altceva în locurile lui şi 
vrea putere. Cât de mică, meschină, dar să nu o împartă. în plus, 
aşa cum ziceau şi prietenii noştri, sunt mult mai multe ţinuturi de 
oameni cumsecade, care ar tăvăli până şi o asemenea alianţă. 
Lumea iubitoare de pace s-ar uni oricând, chiar dacă, după cum 

spuneam, eu nu cred să mai rămână sub aceeaşi coroană prea mult 
timp. 

Moş Tiriza aprobă tăcut. Are şi el veşti de genul acesta, de la 
solii şi negustorii pe care îi ascultă cu luare aminte, printre cuvinte. 

- Păi, atunci, aşa să fim, uniţi şi cu băgare de seamă! ridică 
Fierar bătrân paharul spre musafiri şi primeşte răspuns energic: Da, 
da! 

Nalbian e acum la masă cu Brosoc, curând li se alătură şi 
Adenil. Brosoc are un frăţior care se cere mai mult pe lângă mamă- 
sa, iar Adenil are două surori deja măritate. Ridică şi ei cu multă 
speranţă paharele de fermentată, în spiritul însufleţit al adunării. 

- Şi pe unde ai mai umblat, drumeţule? De unde vii şi încotro 
te duci? întreabă vraciul. Căci te-am zărit cu raniţa pe umăr şi calul 
obosit. 

- Aşa este, sunt frate cu drumul. N-aş putea spune când am 
plecat, că undeva am stat şi eu întâi, ca tot omul. Pân-am pornit să 
văd nevăzutele şi să simt pe pielea mea cele până atunci doar auzite. 
De la Karivatra mergi o săptămână călare, cu spor, spre soare 
apune. Iar pe unde-i zice Prăpastia Vitregă, acolo am avut şi eu casă. 
Şi nu-i zice degeaba aşa, piatră multă, pământ nerodnic, drumuri 
printre stânci, de neumblat. Am cutreierat fără ţintă, cum m-a dus 
soarta. Am atins miazăzi şi miazănoapte, locuri de care nici nu 
auzisem. Şi încă, dacă m-o ajuta Dumnezeu şi nu m-or slăbi 
picioarele, vor mai vedea ochii şi s-or mai putea apăra mâinile- 
astea, multe mai am de colindat. 

-Tot pe la noi sau ai fost şi pe la alţii? întreabă hangiţa, 
lăsându-se şi ea în sfârşit pe un scaun, cu ştergarul în mână. 

- Ai trecut de Cascadele cu Trei Culori? Până acolo am ajuns 
eu cel mai departe, se interesează şi negustorul, tatăl lui Hemezas. 

Călătorul zâmbeşte cald, fără făloşie, lăsând ochii în pahar. 

- Când spun că am atins miazăzi şi miazănoapte, eu mă refer 
la apele cele mari de la capătul pământului. Şi în jos, şi în sus. 

Un murmur se ridică din toate colţurile tavernei. 

- De douăzeci de ierni îmi iese la socoteală c-aş fi plecat, de- 
a-ntregul nu mai ştiu nici eu, le-am pierdut numărul. Dar am stat, 
peste tot pe unde am ajuns, cu cât era mai ciudat, cu cât era mai 

greu, am rămas. Şi pe voia mea, dar şi de nevoie, nu-i vorbă, că nu e 
uşor, ba chiar sunt norocos să fiu aici în toate oasele, se pune el pe 
un râs de om scăpat din multe. 

Străjerii Librei îşi amintesc teaca străină de la intrare, în care 
pricep acum ce sabie călită trebuie să se odihnească. Cel care i se 
adresează mai departe este însă Nalbian, care îl ascultă cu mult 
ecou interior: 

- Şi lumea asta... cum este? E mai bine sau mai rău ca pe la 

noi? 

Străinului îi place să povestească. Iar cei tineri, cu siguranţă, 
vor să audă cele mai multe. 

- Drept e că nu am ajuns decât o dată la marea din miazăzi, 
apoi tot o dată la miazănoapte, dintr-acolo mă aflu acuma. Pentru 
că pământul este mult mai mare decât credeam şi am aflat că pot 
continua astfel până la adânci bătrâneţi, în sus şi-n jos, de multe ori, 
spre soare răsare şi spre soare apune, arată el cu degetul pe masă un 
zig-zag repetitiv. Iar asta, doar dacă nu mai zăbovesc mult prin 
toate locurile, dacă nu mă răpune vreo fiară sau vreo duşmănie, 
născută numai şi din nepotrivirea graiului. Mă întrebi de inima 
lumii; e şi mai bună, şi mai rea. La voi e bine, chiar bine! Dar îţi mai 
spun una: multe locuri am bătut de azi erau bine, ca, mai târziu, să 
le regăsesc rău, şi invers. 

Una caldă, una rece, pentru sufletul lui Nalbian. 

- Dar în lupte ce a văzut sabia dumitale? prinde momentul 
Getozak, arătând din cap spre agăţătoarele de la intrare. 

- S-o spun p’a dreaptă, prefer să le ocolesc, când se poate. 
Dar, uneori, te caută ele pe tine. Mi-au sărit bandiţi în cale, am 
rămas fără armăsar de multe ori, însă cu viaţă, şi nu mi-a trebuit 
nimic mai mult. Am nimerit şi-ntre bătălii, greu aici să te explici, să 
nu fii luat de iscoadă sau alte minuni. Iar altele, hei, dar n-o să mă 
credeţi... eu tot vă spun: ce-avem noi poveşti de gura sobei, am găsit 
prin locuri necălcate, fugite, poate, din calea omului. Arătări de 
toată spaima. 

Copiii sunt numai urechi şi fac ochii mari. Tinerii zâmbesc 
curioşi, cei mari ridică din sprâncene. 

-Am înfruntat o dată un căpcăun hidos de ţi se înmuiau 
picioarele. Să leşin când, după multe zile fără ţipenie, mi-a ţinut 
calea unde eu speram că dau, în sfârşit, de adăpost omenesc. Ceva 
mai mare ca un voinic, cu nişte mâini şi picioare scorburoase, 
nefiresc de puternice, iar capul... fiară turbată, de câine posedat. 

- Ei, dar unde aşa grozăvie? 

- Eu mai ştiu? Nu era pe la noi, trecusem câteva hotare în 
jos. Am vrut să ţin minte ca să mă întorc cu oameni, dar n-a fost 
chip să regăsesc. Oricum, după o luptă scurtă, fără putinţă de 
izbândă, am fugit văzând cu ochii. 

- Cum aşa, prea cinstite călător, vrei să credem noi că ce au 
născocit străbunii, ca pilde sau din teamă de necunoscut, există 
aievea? întreabă mama Rebea, neîncrezătoare. 

- Şi mie mi-ar fi venit greu a crede, să nu fi păţit pe pielea 
mea. De la astă hidoşenie am pe spinare o veşnică amintire, lăsată 
de măciuca lui. Iar, dacă să fie ce-au descris moşii demult, asta nu 
pot şti, eu vă zic cu ce semăna mai bine. Interesant este că oamenii 
de acolo m-au crezut mai degrabă, ca şi cum pentru ei era mai vie 
povestea. Altădată am dat de-o cotoroanţă, întâi să zici că-i bătrână 
cumsecade, prin pădure. Doar ce m-am apropiat şi hoaşca unde i s- 
au întunecat pielea şi ochii, s-a făcut mare şi buboasă cu multe 
braţe, abia am tras spada să retez două ce mă prindeau de mijloc. 

- Ia lasă, domne, nu mai speria tu copiii cu basme... 

- Şi asta ce să mai fi fost, după părerea dumitale? 

- Hârca pădurii, zice unul. 

- Muma zmeilor, crede altul. 

- Aia e întrebarea, ce să fi fost. Tot din bătrâneşti mă duce şi 
pe mine gândul, concluzionează omul scăpat din clipele de groază. 
Şi nici n-am avut pe cine întreba, căci eram între regi nebuni, în 
mare duşmănie... 

Încet-încet, lumea îşi vede de-ale ei şi de vecinii de masă. 
„Vânători, pescari şi... exploratori! 11 , zâmbesc unii. Alţii mai rămân 
pe gânduri, e prilej să-şi aminteascăşi alte poveşti ciudate ajunse pe 
la urechile lor. Pribeagul nu pare deranjat, cu siguranţă este 
obişnuit, cum de altfel e obişnuit ca cei care-1 înconjoară să fie mai 
mult copiii. Dar pentru ei povestea se înmoaie, se colorează şi se 

termină cu victoria binelui, fără drept de apel, aşa cum ar spune 
orice bunic nepoţilor. Când zarva din jurul lui se mai potoleşte şi 
oamenii se pregătesc de plecare, după ultimul puştan lămurit 
pentru un somn senin, străinul obervă că are un nou comesean pe 
băncuţa din faţa lui. 

- Călătorule, cât de frig este la miazănoapte? E cum se zice? 
întreabă cu sete Nalbian. 

- Este, chiar este, iar dacă am ajuns iarna acolo, ştii tu cum 
creşte şi scade ziua aici, roată pe lungul unui an? Ei, acolo, iarna, 
vezi soarele doar câteva ceasuri, iar vara nu poţi să dormi, că tot 
numai drept pe cer se ţine. Şi juma’ de an frig de-ţi crapă măselele. 

- Şi în jos? Aşa cald? 

- Este, dar parcă nu pe cât e de frig dincolo, răspunde 
străinul, îndeletnicindu-se cu o scobitoare. E verde aproape mereu 
şi soare, dar am găsit oameni să spună că legenda duce şi mai la 
sud, peste mare, unde ar fi numai fierbinte ca focul. Din păcate, 
nimeni nu mi-a putut confirma aşa ceva, nicio corabie nu a găsit 
pământ mai departe. 

Nalbian are şi el dubiile lui cu privire la omul cu tolba de 
peripeţii. Dar vrea să audă cât mai multe din ce are de spus. Scoate 
de la cingătoare un mic rulou de scoarţă tratată, pe care îl desface 
încet pe masă. 

- îmi poţi spune, harta asta, cât de mult arată din lume? Cât 
mai este şi cât de departe? îi arată călătorului darul de la jupân. 
Acesta cercetează atent desenele şi recunoaşte repede zona, râul, 
nume de aşezări. Ridică ochii spre Nalbian ca şi cum urmează să-i 
spună altă grozăvie, apoi o mută drept în mijloc şi îi arată dintr-un 
capăt în altul al mesei, de-a latul, ieşind peste margini: 

- Uite-aşa ai de mers, arată el spre miazăzi şi miazănoapte, 
ceea ce face ca bucata de împărăţie să rămână de vreo zece ori mai 
mică. Şi, din ce am cules ştire, ca să ajungi la soare răsare şi soare 
apune, ai uite aşa! se ridică şi arată cu braţele deschise de-a lungul 
mesei, mai bine de douăzeci de ori cât scoarţa lui Nalbian. 

Tânărul dă din cap a mult. Ştie din cărţi, deşi nu a văzut încă 
vreo hartă a lumii întregi, că omul nu vinde chiar gogoşi. 

- Nu ai încercat să desenezi locurile umblate? 

- Ba, am făcut-o, de multe ori. Numai că le-am zăpăcit, 
neştiind nici eu mereu pe unde o iau, de se încălecau liniile una 
peste alta. Apoi le-am pierdut în multele încercări, stricate de ape, 
luate de alţii şi tot aşa. Oricum, nu ar fi ajutat pe nimeni altcineva, 
doar eu mi-aş fi înţeles mâzgălelile, ghiceşte el durerea tânărului. 
Iar acum nici nu mai îmi trebuie, pentru că am învăţat să mi-o 
croiesc aici, arată cu degetul spre cap, zâmbind. 

La poarta hanului oamenii îşi iau la revedere puţin câte 
puţin. Până ce, la două mese doar, mai rămân călătorul şi Nalbian, 
însoţit între timp de Brosoc şi Adenil, iar mai încolo hangiul şi taţii 
celor trei prieteni, profitând de un „pahar de vorbă“ în aşteptarea 
flăcăilor. 


Vârsta îndrăznelii şi a responsabilităţilor 


Câteva zile mai târziu, în care ploaia a spălat cu simţul 
răspunderii uliţele satului, tinerii noştri se află în faţa după-amiezii 
însorite mult aşteptate, aşa cum şi-au propus după multe amânări 
prea optimiste. De cu dimineaţă nu se observă în tot satul tineri mai 
harnici ca Adenil, Brosoc şi Nalbian. 

- Lasă, măi băiatule, şi pe după-masă, că nu arde şi n-a dat 
nimeni năvală, îl mai domoleşte tată-său pe Adenil. 

La Brosoc, căruia frăţiorul îi dă târcoale fără a-1 putea 
prinde-n joc ca de obicei, părinţii îl urmăresc de pe geam şi nu le 
vine să-l încurce: 

- Ce-o fi cu flăcăul nostru, mai că-mi vine să-l verific de 
fierbinţeală. 

- Lasă-1, femeie, să nu-i stricăm avântul. Are el o socoteală, 
nu-1 mai vedem până la noapte sigur, râde tatăl. 

Nalbian nu a făcut secret din asta, cel puţin faţă de Cassia, 
dar nici ai lui nu par să ţină minte motivul energiei sale. Nu le mai 
aminteşte nici el, dorind să îi surprindă direct din barca mult 

muncită, în vreo zi pe la o margine de râu. E drept că în dimineaţa 
asta a măcinat făină în loc de mălai, apoi a cosit binişor şi pe la 
Croitoru, trecând cu capul în nori peste limita simbolică. 

- După amiază ce mai facem, Nalbian, ne plictisim, se amuză 
şi tatăl acestuia. 

Drept răspuns, tânărul aduce şi rândul de apă suplimentar, a 
cărei necesitate se insinuează uneori spre seară, când îi e lumea mai 
dragă. Terminând toate cele, aruncă desaga peste gât şi înştiinţează 
din prag: 

- Ne vedem târziu! 

- Aşa ne gândeam şi noi, zâmbesc ai lui. 

Trece sprinten pe lângă hanul vechi unde, de data asta, 
lipseşte unul dintre bătrâneii lui Arbopyn. „S-o fi curăţat, săracul", 
îşi spune la vederea calului rămas singur, cu capul plecat de 
greutatea anilor şi a muncilor făcute. 

Nu este încă nici ora prânzului când se întâlneşte la fântână 
cu Brosoc. Amândoi se bucură ca nişte copii şi recunosc semnul 
lăsat de Adenil pentru a-i anunţa că s-a dus deja la desiş: două 
mlădiţe anume înnodate între ele, pe care acum le desfac. 

Ajung la locul lor preferat, căci nu îi putem spune chiar 
secret: Cassia, părinţii tinerilor, chiar şi alţii de încredere au 
cunoştinţă de el. Se află anume în amonte, în afara satului, pe unde 
rar trece lumea. Alt membru al cercului de nădejde este Jilop, 
băieţandrul Mămăiţei cu soartă mai dificilă, pe care vor să-l 
îndrume. Fire mai singuratică dar naivă, simţindu-se cumva diferit 
şi cu o povară pe umeri încă de mic, este săritor şi recunoscător 
ajutoarelor de orice fel. Iar în ultimul timp, crescând, caută şi este 
deschis spijinului de suflet, mai ales cel bărbătesc. 

Desişul ascunde un boem ochi de poieniţă, îngrijit de cei trei 
de când alergau şi se împingeau în apă ca nişte zănatici. Adenil 
tocmai termină de dat frunzele la o parte de pe comoara lor şi 
încearcă să o elibereze din pământul moale în care s-a mai afundat. 

-A, păi aşteptăm să termini, glumeşte Brosoc schiţând 
întoarcerea, dar, în secunda următoare, se apleacă toţi cu sârg. 

Luntrea băieţilor, cu semne evidente a lucrătură căznită, se 
ridică solid şi îşi dezvăluie scobitura prin răsucire. Suficient de 

adâncă, lungă, ba chiar şi cu ceva dichis pe la capete, aminteşte 
trunchiul copacului gros din care a fost zămislită. 

- Parcă e o copaie mare, are Adenil o ezitare de ultim 
moment. 

- Păi cam asta şi este, râde Nalbian, neclintit din 
entuziasmul său. Important este să nu fie crăpată, cât de cât 
simetrică şi să ajute uleiul ăsta cu care am dat-o. De care ziceai că e? 

Brosoc se scarpină după ceafă, cu mare concentrare. 

- De ce-avem prin sat... O parte, din cel de gătit, alta, să ţină 
boalele departe, că sunt din cămara vraciului, şi ceva negreală de la 
prăvălie, de care am văzut noi că iau Dulgherii de un argint. 

- Floarea soarelui, cătină, măceşe şi ce-o da Dumnezeu. 

- Adică exact! îl felicită el pe Nalbian. 

- Important e că a mânjit-o şi-a rămas ceva pe ea, se uită ei 
la dârele scurse în jurul bărcii. 

îi verifică fundul şi contururile cu atenţie. Nu a crăpat 
semnificativ, deşi a stat deja în soare şi ploi. Ăsta este un semn 
încurajator. Nalbian se ridică şi dă apelul mult aşteptat: 

-Ei? 

- Da! îşi freacă toţi mâinile. 

în doi timpi şi trei mişcări încălţările sunt aruncate în luntrea 
care este trasă rapid pe luciul apei. Băieţii intră şi ei până la glezne. 

- E mică apa, mai la mijloc. 

Râul nu este prea lat şi nici adânc. Până la ei, venit de undeva 
din munţii Karpega, nu adună puhoi mare decât după vreo furtună 
de seamă sau dezgheţ, dar niciodată să facă probleme. Mersul cu 
barca este fezabil atâta timp cât, pe porţiunile înguste sau pietroase, 
vâslaşii coboară şi mai împing, în funcţie de încărcătură. De altfel, 
acest tip de transport este rar folosit în zona lor, singurele două 
bărci aflându-se în dreptul Dulgherilor, unde este şi un mic ponton. 
Acestea sunt considerate ale stăpânului, pentru mic trafic 
negustoresc sau plimbări de plăcere, drumul căruţelor fiind mult 
mai eficient. Cel puţin în Cotul Mărgăritarului, unde se desfăşoară 
îndeobşte viaţa oamenilor din Libra; râul devine mare şi bun de 
navigaţie abia ceva mai departe, spre cetate. Iar tinerii noştri au 
planuri care să-i ducă pe acele ape umflate. 

Norocul le surâde: zilele de ploaie au mărit debitul de apă. în 
mijlocul râului, unde se intră lejer până mai sus de brâu, 
ambarcaţiunea poate pluti fără probleme, chiar şi cu ceva 
încărcătură. 

- Ah, tot mai trage stânga? Se apleacă? 

- Nu, apăsam noi prea tare. 

- Ba da, uite, puţin. 

- N-are nimic, o mai cioplim după aia. Sus! 

Ajung cu toţii în apă, sub luntrea răsucită care îi acoperă 
nevinovată. 

- Bun, suntem fleaşcă, măcar nu mai avem de ce să ne ferim, 
mormăie Brosoc ridicându-se. 

-Acum cu puţin cap, doi de fiecare parte, comentează 
Adenil, în timp ce Nalbian culege opinciile şi beţele lopăţite spre 
vârf. 

Dar, curând, ce încântare! Sunt în barca lor şi nimic nu le 
poate şterge zâmbetul de pe faţă. Alunecă singură spre sat, doar ce o 
redresează din când în când. îşi fac cu ochiul complice şi deapănă 
amintirile muncii asidue, nelipsită de peripeţii, cu instrumente 
rudimentare. în apropierea fântânii din ceair îşi amintesc misiunea 
propusă şi sunt de părere c-ar avea şanse de reuşită. 

- Mai este destul până diseară. La întoarcere vâslim cu 
rândul, ajungem. 

Chitesc un ascunziş înainte de fântână, proptesc bine luntrea 
şi intră toţi trei pe cărarea veche spre sat. Nu se opresc până la casa 
lui moş Zeze, unde Nalbian deschide coloana. Bătrânii tocmai au 
terminat prânzul şi îşi odihnesc oasele pe scaunele balansoar, moş 
Zeze cu o pipă niciodată aprinsă în colţul gurii. Văzându-i de 
departe, acesta se înveseleşte: 

- Miră, sări repede că dau flămânzii, uită-te la ei, să-i pui pe 
sfoară! Hai, că se-apropie, ne mănâncă pe noi, se dă şi el jos şi îşi 
ajută soaţa în aducerea oalelor pe prispă. 

- Peşte şi turtă, dragilor, nu auzim nimic până nu terminaţi, 
porunceşte bătrâna. 

Degeaba încearcă tinerii să le dovedească merinde luate la 
pachet, nu-i chip. Iar moş Zeze, întors pe scaunul din afara 

timpului, începe să cânte şi să povestească, numai şi ca să îi acopere 
dezinteresat. Ospăţul se termină în goana calului, ceea ce o face pe 
Mira să exclame: 

- Tiii, că mare dreptate-ai avut, bărbate, se prăpădeau copiii 
de foame! 

- Sărut-mâna, tuşă, dar nu d-aia ne grăbim noi aşa, ci ca să 
nu ne prindă noaptea. 

Femeia, încurcată, roteşte ochii nedumerită: n-o fi adormit în 
neştirea vârstei şi s-o fi petrecut soarele? 

- Vrem să facem un drum până se-nnoptează, am venit să ne 
sfătuim cu moş Zeze, lămureşte Nalbian. 

- Ia ziceţi, flăcăi, se apleacă unchiaşul cu interes, ţinând pipa 
cu amândouă mâinile. 

- Poate mai ţii minte, povesteau ai mei într-o duminică, pe la 
începutul verii. Noi trei, printre altele, ne-am îndeletnicit cu făcutul 
unei luntre. Suntem bucuroşi nevoie mare că este gata şi merge ca 
unsă. 

- Aproape, scapă Adenil. 

- O plimbăm puţin la vale, până diseară. După socotelile 
noastre, atingem fără probleme lunca de buşteni, unde ştim că 
îngrijeşti de lemne. Nu vrei dumneata să aducem câteva legături, să 
vedem ce ne poate barca şi iscusinţa? 

- Dar, luntrea voastră, mare-i? 

- Potrivită, lată cât trunchiul de ce-o fi fost, că taaare uscat 
era, se bagă şi Brosoc în vorbă, căutând să diminueze grija 
pădurarului pentru starea copacului tăiat. 

- Aşa, ziceţi că vă pricepeţi. Păi, uite ucenicii mei, pentru la 
anul! Dacă batem palma, aveţi liber la lemn şi ce mai vreţi! 

Tinerii fac feţe-feţe. Limbile întâmpină dificultăţi în găsirea 
unui refuz politicos. 

- Haha, ce i-am băgat în sperieţi, bată-vă să vă bată, râde 
moşul cu poftă. Hai, fugiţi, iar dacă reuşiţi, sunteţi de toată isprava. 
Vedeţi, nu-ncărcaţi mult, încercaţi întâi. 

- Cum, neică, trimiţi copiii aşa? face Mira grijulie. 

- Ce copii, dragă? Sunt ditamai bărbaţii acuma! La vârsta lor, 

eu şi... 

Le mulţumesc bătrâneilor şi îi lasă purtaţi de firul 
depănărilor lui moş Zeze. Repun cu uşurinţă capodopera lor pe 
mijlocul râului, de unde o strecoară pe sub pod şi alunecă mai 
departe în jurul satului, pe cotul care dă şi numele ţinutului. Acum, 
încă spre soare răsare, trec de fântână, apoi zăresc rumegătoarele 
din ceair în jurul flăcăuaşului dormitând cu băţul în mână şi capul 
câinelui pe poală. Puţin mai încolo intră în lacul frasinului şi fac 
semne spre sanctuarul lui Nalbian de pe mal. De aici încep să se 
rărească pâlcurile de copaci şi, curând, sunt descoperiţi vederii către 
grădini şi ogoarele mici. Cei câţiva aflaţi în treburi flutură din mâini 
şi le strigă una-alta. Mărgăritarul coteşte spre miazănoapte printre 
două coline joase, iar tinerii corectează cursul din vâsle. Desişul 
revine până vor trece de tavernă, după care peisajul va aduce 
urcuşuri şi coborâşuri domoale, pe spinările cărora, nu demult, au 
avut loc recoltele. înainte însă, în spatele curţii mari a Dulgherilor, 
se vede pontonul şi cele două bărci veritabile. 

- Asta e chiar frumoasă, o admiră Nalbian pe cea cu un mic 

catarg. 

- Da, ţapănă. Să facem noi una aşa, până la corabie... 

în spatele tavernei ies iar în orizont deschis şi descoperă 
celebrul grup al Cărămidarilor tineri, dar nu cu doi, ci cu trei 
sateliţi. Acest nou membru provoacă mirare adâncă pe feţele până 
acum senine ale prietenilor din luntre. 

- Ce face Jilop cu pierde-vară aştia? se dezmeticeşte primul 
Adenil. 

Cei de pe mal încă nu i-au zărit. Cărămidarii şed tolăniţi, 
sprijiniţi de gardul tavernei, cu spatele la râu, şi scuipă cu deosebită 
implicare. Olerin şi Pekigis stau de-o parte şi de alta, Jilop în faţa 
lor, în picioare, ca un învăţăcel al deosebitei aptitudini pe care noii 
lui amici încercă să i-o predea. Stângăcia lui este evidentă în prejma 
acestora, iar când zăreşte luntrea ia o mină ruşinată. Cărămidarii se 
întorc să vadă ce i-au putut strica dispoziţia servilă. 

- Ia uite-i şi p-ăştia... Unde vă duceţi cu pluta aia din podu’ 
lu’ mamaie?! urmează numaidecât ironia, în hăhăiala celorlalţi. Mai 
puţin a lui Jilop, ce pare prins în două luntri, că tot vine vorba. 

încearcă să schiţeze un râs forţat, care să-i mulţumească întrucâtva 
pe noii săi interlocutori, dar e cu privirea după cei de pe râu. 

- Ce-o fi cu băiatul ăsta? se întreabă şi Brosoc. Nu părea în 
apele lui. 

-Aşa este, dă din cap Nalbian. Caută şi el ce crede că-i 
trebuie, dar culege din ce i se dă de ales. 

Nalbian se rezeamă fără să îl mai intereseze peisajul şi scoate 
încet fluierul. începe o doină rară, meditativă. 

- Nu i-a picat bine deloc, şopteşte Brosoc. 

- Nu, vrea să-l tragem pe o cale mai bună. Ce-i drept, are mai 
multe nedumeriri şi lipsuri decât alţii. 

- E încă puştan... 

- Aşa e, sunt speranţe. Dar, îl ştii pe Nalbian, pune la inimă. 

întotdeauna le-a plăcut să-i asculte fluierul. De când l-a 

câştigat, demult, a cules cu mult sârg cântece de la Vifon şi 
Berbegan. Luntrea intră în pădurea mare şi ştiu că de aici mai este 
un ceas în mersul căruţei, astfel că, pe tăcute, Adenil şi Brosoc 
încurajează barca din vâsle, în timp ce-i solicită lui Nalbian câte o 
zicere melodioasă. Râul este atât de limpede, încât se văd peştii 
printre ierburile adânci, parcă dansând după fluierul ce, deasupra 
apei, mângâie pădurea. De-o parte şi de alta se derulează un tablou 
infinit de arbori şi tufe colorate festiv pentru toamnă. Iar, din când 
în când, îşi fac apariţia locatarii codrului: arici, veveriţe, bufniţe, 
iepuri, ba chiar şi mistreţi, grăbiţi să se facă nevăzuţi. O căprioară 
ce-şi potoleşte setea ridică mirată capul la vederea enigmaticului 
obiect adus de ape şi decide să fugă în salturi. 

-Ajungem, se opreşte intr-un târziu Nalbian, recunoscând 
marginile. Este cea mai depărtată bucată de pădure pentru Libra, 
iar de-acolo, vedeţi malurile alea căscate, e deja pentru Valea 
Teiului. Buştenii sunt rânduiţi spre drumul dintre sate, la doi paşi. 

Tinerii leagă barca şi pornesc prin pădurea rărită, presărată 
cu bălţi. 

- Dacă sunt doar buşteni mari, am venit degeaba, îşi dă 
seama Brosoc. 

- Stai pe pace, sunt destule vreascuri şi surcele pe care să le 
putem duce. Uite-aici, sparg verişorii mei de zici că s-au născut cu... 

Nalbian îşi pierde vorba. Stivele sunt desferecate, 
împrăştiate, unele aproape golite. Are o bănuială şi se duce să 
cerceteze solul înspre direcţia drumului. 

- N-ar fi prima dată, spune el. 

- Tâlhari? 

- Nişte putori din Valea Teiului. I-am mai prins o dată, era să 
iasă urât - au răsturnat până la urmă căruţa şi-au fugit. 

- Nu-i pădure fără uscături, nici sat fără... d’ăştia, filozofează 
Brosoc. 

- Păi, hai să luăm câteva braţe de jos. Uite frânghie colo, s-au 
servit câtă le-a trebuit, puşlamalele. 

Adună câteva grămăjoare. Treaba este aproape gata iar 
Nalbian şi Brosoc încep să ducă legăturile, în timp ce Adenil le 
pregăteşte pe următoarele. Când să aşeze însă primul rând în 
luntre, le îngheaţă sângele în vine: muget de urs şi strigătul lui 
Adenil. 

Grele şi neaşteptate sunt astfel de clipe. Te poţi pregăti 
pentru ele, cu deznodăminte înţelepte şi curajoase, la adăpostul 
tavernei sau în tihna după-amiezii. Dar niciodată, cu atât mai mult 
prima oară, nu ştii încotro să o iei şi cum să faci faţă groazei. După 
cum sunt învăţaţi din fragedă pruncie, fiecare ştie ce are de făcut la 
ieşirea ursului în cale. Aici însă este ceva mai mult, animalul e 
tulburat. 

- Ursoaică cu pui! îşi dau seama cei doi, înfriguraţi. 

Cu picioarele împleticite, grăbesc în ajutorul lui Adenil. 
Membrele inferioare ar vrea să fugă, sângele mână prin tâmplele în 
zbatere şi cere trupului s-o ia la goană. Dar inima! Caută, în aceşti 
băieţi cu sufletul dăruit luminii, să vorbească minţii. Nu-i este uşor, 
nu câştigă lesne lupta. „Dar cum să mai trăieşti cu gândul că n-ai 
făcut tot posibilul?" Cei doi prind avânt, fără să ştie ce au de făcut, şi 
se aruncă în mijlocul faptei. 

Adenil se roteşte după stiva cea mai înaltă, încercând să ţină 
fiara departe. E clar că postura neagresivă, ferirea privirii şi 
retragerea domoală nu sunt strategii viabile pentru această 
ursoaică, turbată, probabil, datorită puilor din apropiere. Curând 

animalul se caţără pe strânsura de lemne şi poate ajunge la tânărul 
panicat. 

- Aici! Aici, urs dobitoc! încearcă rapid Nalbian să o distragă. 

- Huo, aloo! începe şi Brosoc pe altă parte, apoi aruncă 
amândoi cu pietre şi beţe. 

în triunghiul format de tineri, ursoaica este indecisă. Furia ei 
este mare, dar pauza oferită lui Adenil îl ajută să o zbughească după 
un copac. Ştiu cu toţii că nu are rost să se caţere, animalul poate să-i 
prindă fără scăpare. Nalbian şi Brosoc se retrag, de asemenea, 
fiecare după cel mai apropiat arbore. 

- Ce... ce facem?! ţipă Adenil, vădit vlăguit de experienţa 
teribilă. 

- Nu putem merge spre barcă, trebuie îndepărtată dihania! 
strigă Nalbian. 

Ursoaica îl alege ca victimă pe Brosoc. Imediat, ceilalţi doi 
repetă strategia de mai devreme, până ce noua ţintă fuge după un 
trunchi mai gros. Nalbian ajunge şi el la adăpostul altui arbore, iar 
fiara pare să-l ia în vizor. Din locul în care se află zăreşte însă 
motivul turbării: o capcană ţintuieşte la pământ un pui de urs 
epuizat. „Poate dacă...“ Mintea nu mai are motive. Raţiunea caută 
de-a valma. Cumva amestecată şi cu un dram de milă, ce răzbeşte o 
fracţiune de secundă în iureşul emoţiilor, după legi neştiute. Se 
repede cu ursoaica după el şi, când ajunge la gura de fier ucigaşă, se 
aşază de partea cealaltă pentru a avea puiul drept pavăză. 
Funcţionează, animalul s-a oprit şi se foieşte, deşi rage să-i spargă 
urechile. Nu mai are nicio reacţie la încercările disperate ale lui 
Brosoc şi Adenil de a îl deruta. Curând puiul este eliberat şi, abia 
târându-se, arată că este în viaţă. 

Nici nu ştie când a primit laba puternică în piept. Căzut, 
ameţit de lovitură, se uită ca din altă lume la botul bălos din faţa lui, 
cu dinţi care pot sfâşia o cireadă întreagă. Se zmuceşte din toate 
încheieturile, se încordează să-şi rupă mădularele, încearcă să 
împingă. Zadarnic. Ar vrea să mai găsească ceva, să îşi spună că 
întotdeauna e o scăpare, însă gândurile clachează. Cerul din spatele 
fiarei, printre ramurile sărăcăcioase, îi zâmbeşte cald, ca de obicei 
când îl asigură că aici este leagănul existenţei sale. ,Aici unde?“, se 

întreabă el, deja făcând abstracţie de botul ameninţător care a prins 
acum a îl mirosi nelămurit, ca şi cum ceva l-ar opri. „Oare 
căpcăunul călătorului avea mai mulţi colţi?“, pare Nalbian că 
delirează, intr-un calm venit de nicăieri. Nu-i vede nici pe prietenii 
lui, cu beţele pe spinarea blănoasă a sălbăticiunii ce nu sinchiseşte 
a-şi ridica laba dreaptă de pe pieptul său. Cu mişcări domoale, ca 
intr-un vis, prinde a lua fluierul de la cingătoare şi îl aduce pe 
buzele vineţii. Din el încep să iasă note cum nici Nalbian nu ştia 
până atunci, iar degetele şi suflul îl joacă aşa cum mâna meşterului 
poate merge şi cu ochii închişi. 

Ursoaica începe să ezite. Flăcăul o priveşte direct în faţă, fără 
s-o mai vadă, dar ea dă să îşi ferească ochii şi balansează grumazul 
într-o parte şi-n alta. Până când, liniştită ca prin farmec, prinde 
puiul şi lasă în urmă trupul căzut, plus un Adenil şi un Brosoc 
istoviţi de loviturile aplicate. Sar în ajutorul lui Nalbian, căruia 
acum îi cad ambele mâini, neputincioase. Strigă amândoi la el, de 
spaimă că ar putea închide ochii. 

- De ce ţipaţi, pare el că revine dintr-o rătăcire adâncă, 
încearcă să se ridice singur pe şezut, cu grimase de la efort şi dureri. 

- Ce... Cum... Eşti bine?! Te-a rănit?! Celor doi le dau 
lacrimile. Se asigură că animalul s-a făcut nevăzut, apoi se trântesc 
şi ei, tremurând din cap până-n picioare. Nalbian îşi verifică 
pieptul, unde încă simte apăsarea grea, şi începe să tuşească. Brosoc 
dă intr-un râs nevrotic, apoi în plâns, urmat aidoma şi de ceilalţi. 
Câteva minute bune niciunul nu mai reuşeşte să spună nimic. 

- Ticăloşii, au pus capcane. Nu sunt din astea pe la noi, tot 
cei din Tei trebuie să fie. 

- Ai scăpat, nu-mi vine să cred... Eşti bine? E un miracol, nu 
ştiu cum... Eu nici n-am văzut-o. Eram aplecat şi am auzit cum 
venea mâncând pământul, să tăbare pe mine. Am reuşit să sar în 
ultima secundă, mă halea de mai stăteam. Dar tu... 

- Da, tu? Un miracol, cum zice Adenil. Ce s-a întâmplat 

acolo? 

- Chiar nu ştiu. îmi amintesc fiecare clipă, dar, de la un 
moment dat, parcă nu mai eram aici. Şi cântecul, notele... mi-au 

venit ca şi cum le cunoşteam dintotdeauna, deşi îmi sunt atât de 
străine. 

Prietenii de-o viaţă îi acceptă spusele fără tăgadă, le vine însă 
greu să aşeze lucrurile abia văzute. 

- Te-a lăsat în pace. întâi, să te sfâşie, apoi te-a cercetat, apoi 
ai făcut-o să plece, blândă ca un mieluşel. 

- Poate nu din cauza mea. E drept, nu ştiu ce mi-a venit... 

- Eu cred că ai vrăjit-o, cred că... Dacă zac în noi lucruri 
neştiute? se agită Brosoc neliniştit, cu ochii încă după animalul 
dispărut. 

- Şi să iasă la iveală în clipele grele? 

Nu mai ştiu ce să spună. Nalbian îşi aminteşte, pentru a câta 
oară, de ursitoare şi încearcă să întrevadă vreo legătură. 

- Slavă Domnului! încheie Adenil, încercând să se ridice. Eu 
nu vreau să mai stau aici. 

- Nici eu, urmează să şi vâslim. Nalbian, crezi că...? 

- Pot, mi-am mai revenit, se ridică şi el în picioare cu ceva 

efort. 

Tinerii nu renunţă la legătura de lemne ce aşteaptă cuminte, 
pregătită de Adenil anterior întâlnirii nefericite. Merg tăcuţi şi se 
gândesc ce bine le-a picat prânzul mătuşii Mira. Acum, după spaima 
trasă şi energia pierdută, le revine pofta de mâncare, trag gândul 
spre merindele luate la drum. Ajunşi în luntre, înfulecă rapid, îşi 
refac curajul şi roşul din obraji. 

- La anul, pe vremea asta, o să intru sub arme. Şi, de-atunci 
încolo, o să am tăiş la mine. Sau arc şi vârfuri, să străpungă 
dobitoacele apucate de streche, reflectează Adenil. 

El este cel mai mare, cu aproape un an peste Nalbian şi 
Brosoc, care este şi mezinul fraţilor de suflet. 

-Aşa deci... deja? răspunde Nalbian şi priveşte în gol, în 
timp ce molfăie codrul de pâine. 

- Iar acum, peste o lună, intru cărăuş la negoţul jupânului, 
mi-a venit vremea. 

Este tradiţie iniţiatică şi sursă de venit în acelaşi timp, pentru 
tinerii bărbaţi, să ia drumul negustoriei cu alte aşezări, în care 
stăpânul schimbă sau vinde mare parte din birul său în natură. 

Astfel face el galbenii ce-i dau putere, dar tot aşa ajung bănuţi şi în 
buzunarele oamenilor simpli. Care pot vinde orice surplus în acelaşi 
fel. Nimeni nu este însă obligat să continue sarcina cărăuşiei, după 
această instruire. De fapt, cererea pentru executarea ei este mai 
mare decât necesitatea, datorită venitului pe care îl aduce slujba. 

- Noi începem în primăvară. Poate legăm aceleaşi drumuri, 
adaugă Brosoc, ştiind însă că se merge doar în doi, mai rar câte trei. 

Cât de curând intră cu schimbul la vâsle, pe calea-ntoarsă. 
Râul e calm şi nu le pune probleme, iar greutatea lemnelor subţiri 
se dovedeşte prietenoasă, vor ajunge o dată cu înserarea, 
îndepărtându-se de locul teribilei întâmplări, simt că revin la 
normalitate mai întăriţi. „Să vezi ce-or să spună acasă, ar trebui să 
mergem direct la tavernă* 1 , încearcă să râdă Brosoc. „Uite-aşa încep 
istoriile cu peripeţii, apoi se întrebă lumea cât or fi de înflorite**, 
glumesc şi ceilalţi. Intrarea în Cotul Mărgăritarului îi găseşte 
încrezători şi pe Nalbian pipăind urmele de gheare din mijlocul 
pieptului. „Dacă ai noroc şi rămâne ceva din ele, aşa fală 
bărbătească nu găseşti pe toate drumurile**, îi ridică spiritul Brosoc. 


X 


Rămas singur în odaia lui, Nalbian are timp să îşi pună 
ordine în gânduri. A povestit întâmplarea de atâtea ori, că are 
senzaţia de-a fi auzit-o pe undeva, la rândul său. A trecut o 
săptămână şi încă mai este întrebat, compătimit sau lăudat. Nu ar fi 
vrut să o relateze mai mult de câtorva persoane, dar e greu să scapi 
de gura şi urechile satului, mai ales când nu ştii să refuzi. „Politeţea, 
bat-o vina.** Detaliile însă le-a păstrat doar pentru ai casei şi n-a fost 
nevoie să-şi roage de două ori camarazii să nu insiste nici ei pe ce 
nu s-au lămurit pe deplin. 

Grădina şi ograda se aştern îngrijite sub geamul picurat de 
umezeala de afară. Este o duminică importantă pentru familie, 
Cassia şi ai lui au o primă vizită „ocazională**, cu un pretext festiv, 
undeva prin sat unde se va regăsi şi viitorul pretentend, însoţit de 

părinţii săi. Aşa este obiceiul pentru recunoaşterea intenţiilor 
porumbeilor din Libra. „E băiat bun, Rogozis", îşi spune Nalbian cu 
coatele pe pervazul tocit, privind nesaţul cerului brăzdat de 
lunguieţe forme albe şi gri. 

Pe măsuţa rotundă aşteaptă desaga, în care a pus cu hotărâre 
pocalul argintiu. Se aşază pe scaun şi o priveşte pregătit. „Mă duc să 
vorbesc cu Peltrina. Cred că e timpul să aflu mai multe“. Fiind însă 
duminică, mai greu să o prindă pe undeva în şoaptă. Ar vrea să afle 
dacă ritualul îi era destinat lui de la bun început, iar dacă da, în ce 
scop. Şi, indiferent de răspuns, ce fel de urmări aşteaptă ursitoarele 
de la aşa ceva. „Sau poate că e o prostie. Nu mă simt în niciun fel 
schimbat. Chiar a simţit ursoaica ceva la mine?“. Cu aceleaşi 
întrebări din ultimul timp, caută iar spre fereastra ce aduce lumina 
sfârşitului de toamnă. Şi, curând, întunericul nopţii. Apoi o 
succesiune de alte zile. 

Deschide ambele obloane. E rece, chiar frig în dimineaţa 
aceasta, cu toate că soarele îşi anunţă discret prezenţa peste 
ramurile golaşe din Cotul Mărgăritarului. Doar câteva insuliţe verzi, 
de conifere, ici şi colo. Către apus, ele urcă din ce în ce mai dese, 
spre munţii Karpega, ce pot fi zăriţi în zilele senine. Desaga este 
acum pe umărul scaunului, iar pocalul stă indecis pe masă, retras 
spre perete. Lumea nu mai vorbeşte azi despre aventura de la 
pădure, de acum trei săptămâni, ci despre călătoria carelor de negoţ 
ale jupânului. Şi despre tinerii cărăuşi de anul acesta, desigur. 
Brosoc nu întârzie să apară în drum, după cum au stabilit cu o seară 
înainte, la tavernă. 

- Se face timpul, îi strigă el intrând în curte. 

- Da, hai să-l răpim, ce-o să facă fără noi? zâmbeşte Nalbian 
şi o ia pe scări numaidecât. 

Iese pe prispă cu două căni de lapte fierbinte şi plăcintă. Se 
aşază amândoi pe băncuţă şi sorb din băutura binevenită. 

- Să trăieşti, Brosoc! apare tatăl lui Nalbian pe la colţul casei. 
De azi rămâneţi orfani de-un prieten, oleacă aşa, râde el. 

- Ne lasă cu treburi mai importante. Dar îi pregătim noi 
unele bune, la întoarcere! 

Curând pornesc cu un aer mai sărăcit spre intrarea mare de 
la conac. Adenil a ajuns deja şi primeşte ultimele indicaţii de la 
Eusten şi tatăl lui Hemezas, care va deschide drumul cu fiul său. La 
răscrucea mare din pădure, la Gorunul Trăsnit, binişor după Valea 
Teiului, carele se vor despărţi: Adenil şi Pekigis, partenerul său 
pentru această călătorie, vor continua spre apus până dincolo de 
Brazi, spre primele coaste ale munţilor, unde îi aşteaptă un sat mai 
puţin norocos în ale grânelor. Alţi doi flăcăi îl vor urma o perioadă 
pe negustorul din Libra, dar şi ei vor coti spre Gorudava, lăsând 
primul car în tovărăşia drumului cel mai lung. Tinerii nu au mai 
mult de două nopţi dus, două întors, cu încă una de odihnă la 
destinaţie. Itinerariile sunt lejere, la pas, nu depăşesc marginile 
ţinutului, iar opririle nocturne sunt pregătite din timp, ca în fiecare 
an. 

- E lăsată vorbă la hanul din Brazi, vă aşteaptă. La fel şi la 
Poala Popasului, îi informează Arbopyn pe Adenil şi Pekigis, în timp 
ce mângâie căluţii înhămaţi la carul lor. 

-Ţineţi drumul şi totul e pe pace, sunteţi numai între 
prieteni. N-au mai ieşit tâlhari de luni de zile. Iar, dacă se iveşte 
pacostea, nu vă fie teamă, le daţi tot şi gata, vin şi sfaturile lui 
Eusten. 

Hoţomanii la drumul mare au onoarea lor în părţile acestea, 
semn că nu şi-au pierdut complet sufletul: nu sunt criminali şi nu 
vătămează oameni neînarmaţi. Motiv pentru care, deşi librenii 
pornesc cu toporişcă la ei, iar negustorul şi cei antrenaţi duc spadă, 
nu le ţin niciodată asupra lor, ci numai la vedere, ataşate carului. 
Uzul lor este astfel declarat strict în scopul îndepărtării fiarelor. în 
plus, nici încărcătura, nici galbenii nu merită vreun act de vitejie în 
faţa tâlharilor, care atacă întotdeauna grupaţi. Transporturile 
valoroase folosesc pâlcuri de străjeri, o raritate însă pentru aşezările 
mici. Iar timpurile sunt mai pe pace ca oricând pe distanţele 
acestea, despotul Negru este departe şi nu se poate apropia fără de 
ştire. 

Tinerii aflaţi la prima lor cărăuşie sunt traşi discret de 
mamele grijulii, primesc câte un sfat sau o îmbrăţişare, de care nu 

scapă nici Adenil. Din fericire, fetele au alte treburi la ora asta, nu se 
zăreşte niciuna pe drum. 

- Cu gogomanul ăsta te duci tu? Ia uite, Nalbian, noi nu am 
fost suficient de buni. 

Băieţii sunt la spatele carului, au terminat de încărcat, nu îi 
aude nimeni. Doar dulăul ce vântură din coadă bucuros, care îi va 
însoţi la drumul lung, în căruţă sau pe lângă, după chef şi osteneală. 

-Asta e, ce să-i faci... Te-ai fi gândit că, având prieteni de 
când eram de-o şchioapă, ar fi trebuit să fie altfel, se dă şi Nalbian 
lovit. 

- Mă zarzavagiilor, d-astea-mi vindeţi voi mie, să-mi stricaţi 
moralul? N-au vrut bătrânii şi bine-au făcut, ca să mergeţi voi doi 
împreună, la primăvară. Dacă ne puneau să alegem cine cu cine, tot 
nu era bine. 

Se îmbrăţişează râzând şi, fără multă zăbavă, carele pornesc 
la drum. Tinerii se vor întoarce mai umblaţi peste numai şase zile, 
taman înainte de venirea iernii. 

Amiaza îi găseşte pe cei doi prieteni la mica bibliotecă. După 
câteva răsfoiri şi discuţii savante, Brosoc pleacă la întâlnire cu 
maestrul său, vraciul. Nalbian, zărindu-1 pe Vifon în curte, cu o 
mână de învăţăcei, profită şi îl roagă pentru o vorbă înţeleaptă. 

- Numaidecât, aşteaptă-mă la raft. 

între timp, mai deschide una dintre cărţile lui preferate. Un 
explorator vestit al veacului trecut, care îmbină geografia locurilor 
cu spiritul oamenilor şi cântecele lor. I se par interesante formele 
mai vechi ale unor legende vii şi astăzi, precum şi altele 
necunoscute. întorcând paginile, la un moment dat se iveşte o 
panglică albastră cu margini albe, lăsată înadins ca semn de reluat 
lectura mai târziu. „Ce-avem noi aici, ia să citim... Cântecul 
domniţei Vizarra, însingurată în turnul de cleştar din mare suferinţă 
în dragoste: 

Cum nu mă vezi tu, oare, sub pleoapele tăcute, 

Te-ascunzi prin ale tale ce gânduri neştiute, 
îţi trece prea des pasul pe sub a mea fereastră. 

Nespus mie-mi cuvântă şi pasărea măiastră 

Că ai avea prea multe şi nesfârşite drumuri, 

Niciunul, niciodată, însă aici, de-a pururi." 

Vifon îşi face intrarea domol, trăgând uşa după el. Nalbian 
închide cartea neglijent şi face loc pe masa de stejar la care îl 
însoţeşte acum şi dascălul. 

- Ce faci, băiete, îngrijorat pentru Adenil? 

- Nu, prea puţin. Ştiu că nu este în primejdie, drumul e lin 
iar băieţii cunosc ce şi cum e bine. 

Vifon zâmbeşte cald. îl ştie de mic ştrengar, ca pe toţi copiii 
de când s-a statornicit în Libra după ceva peregrinări de tinereţe, 
mai toate pe la alţi învăţaţi din împărăţie. Şi nu mică îi este bucuria 
inimii pentru cei în care vede oglindirea învăţăturilor bune şi a unui 
suflet mare. îl urmăreşte de mult timp pe Nalbian şi îi poartă o 
afecţiune aparte, de la distanţă. Deseori îi simte frământările şi la 
clasă, unde încearcă să i le mai domolească aşa cum poate. 

- Dumneata ştii şi ai cunoscut multe, învăţătorule. Iar, dacă 
ai rămas la noi, nu ai făcut-o degeaba. A fost deoarece este un loc pe 
placul dumitale sau pentru că ai găsit oameni cu nevoie de 
învăţătură? 

Vifon cântăreşte răspunsul, pentru a nu îi da tânărului 
înţelesuri greşite. 

- Nu e nici simplu, nici complicat. Aplecarea mea aceasta a 
fost, să cercetez, să caut alţi dascăli, să descopăr lumea în felul meu. 
Şi m-a mulţumit ce am găsit, dar, apoi, în viaţa mea nu a existat o 
mai mare însemnătate ca în a da mai departe. E drept, am căutat şi 
un loc pe placul meu, precum şi tinere vlăstare în nevoie de un 
învăţător. 

- Şi, din ce ai aflat, care să fie menirea, putinţa omului? Doar 
ce ştim noi şi pe aici? Sau ai văzut mai multe? 

- Sensul vieţii, zici tu... Hnrm, întrebi ce pruncul poate că ştie 
din faşă, iar bătrânul caută până la ultima suflare... Dar, posibil să 
fie mai simplu decât orice filozofie. îţi place cerul înstelat? Uite 
sens. îţi face bine să râzi? Uite altul, mm? zâmbeşte larg Vifon, cu 
ambele palme pe masă, încercând să contureze pilda. După o scurtă 

pauză îşi reia concentrarea: şi ce putere să aibă omul, mai mult 
decât îi este dată? 

- Să fie unii pe pământul ăsta altfel decât noi? Poate ştiu să 
facă nevăzute, poate... unele legende nu sunt doar închipuiri? 

- A, ştiu că îţi plac mult, toţi care venim pe aici cunoaştem 
cărţile tale preferate, râde dascălul. Mai ales cea pe care tocmai ai 
lăsat-o din mână. Dar... adevărul, băiete, se pierde şi se regăseşte 
mereu în lumea asta, sub o formă sau alta. Legendele pornesc de la 
ceva, nu neg că şi eu înclin pentru unele, sau poate doar îmi place să 
mă gândesc că au avut un sâmbure de adevăr. Altele păstrează şi 
fapte petrecute, binecunoscute, cum au fost ele însă înflorite pentru 
posteritate, nu putem şti. Ce îţi pot eu spune din călătoriile mele, pe 
care am impresia că tu ai nerăbdarea să le depăşeşti... se opreşte 
Vifon două secunde şi-l priveşte pe sub sprâncene, parcă aşteptând 
o confirmare. Pot să îţi spun că da, sunt locuri în care lumea 
vorbeşte şi crede în diverse lucruri suprafireşti. Cu ochii mei nu am 
aflat aşa ceva, în afară de ghicitoare pe arginţi şi vrăjitori care 
umblă cu perdele de fum. Cu toate astea, călătorul acela nu a fost 
primul la care am auzit istorisiri cu căpcăuni; se pare că, dacă intr- 
adevăr există, aceştia s-au retras în afara locurilor omeneşti. Eu, în 
plus, nu am ajuns niciodată atât de departe. 

Nalbian îi povesteşte acum în amănunt episodul de la Lunca 
Buştenilor, după cum era decis să o facă de ceva vreme. Cu cine 
altcineva să poată vorbi astfel subiectul, dacă nu cu cititul, 
înţeleptul şi înţelegătorul Vifon. 

- Foarte curioasă întâmplare, îşi scarpină dascălul barba 
scurtă, meditând la detaliile tânărului. Cu atât mai miraculoasă 
decât ne-aţi spus voi întâi, că s-a retras după ce te-a lovit. 

Nalbian nu-1 tulbură, îi dă voie să caute înţelesuri în linişte, 
prin visteria bogată a minţii şi spiritului. 

- Să zicem că este exact cum îţi aminteşti. Da, am mai citit 
astfel de lucruri. E o istorie la hotarul din soare-răsare: un fruntaş 
de-al locului, acum vreo două veacuri, s-ar fi întors dintr-un 
naufragiu după mulţi ani şi s-ar fi putut înţelege cu păsări, cerbi şi 
alte necuvântătoare. Lumea încă povesteşte acolo despre el, că doar 
astfel a scăpat şi că a făcut mult bine după aceea. Să nu uităm nici 

de fraţii lupilor, din mijlocul munţilor Karpega, pe care îi ştim şi 
astăzi. Oamenii exagerează că ar grăi fiarelor, dar este foarte 
adevărată tovărăşia lor, hmm... Alte învăţături, puţine şi 
neobişnuite, vorbesc despre tării uitate sau pe care trebuie să ni le 
câştigăm, dacă n-or fi doar scorniri culese de bune. 

- Să fi fost, atunci, ceva de felul ăsta? O fulgerare la 
ananghie, venită din cine ştie ce străfunduri... Dacă le primim de 
undeva, ne pot fi transmise? 

- Eu la mai mult nu mă pot gândi acum, nu ştiu. Oricum ar fi 
fost, orice ar fi fost, important este că te-a salvat, se bucură Vifon şi 
îl bate părinteşte pe mâini, apoi i le strânge cu emoţie, gândindu-se 
la episodul dramatic prin care a trecut tânărul. 

Nalbian îi este recunoscător şi îi mulţumeşte nu numai 
pentru cuvintele acestea, ci şi pentru că soarta i l-a adus în cale ca 
dascăl, de mic copil. Apoi face ordine pe masă şi în raft, pregătindu- 
se să plece împreună. 

- Ha, uite funda lui Melbeea. Cine ştie pe unde o caută, se 
apleacă dascălul să ridice peticul albastru cu margini albe. 

Cu gândul la discuţia de mai devreme, Nalbian nu pare să 
pătrundă mai mult de o scurtă mirare. 


X 


Fereastra mică din odaia cufărului de nuc şi a frânghiei 
marinăreşti este acum împodobită cu şiraguri albe de nea 
proaspătă. Desaga şi pocalul au revenit pe raftul din perete. Adenil 
şi ceilalţi s-au întors demult, cu bine şi poftă de alte călătorii. „Dar 
nu imediat, mai încolo. Să facem noi drumul până la cetate, poate 
ne dă jupânul barca aia frumoasă." S-a descurcat şi cu Pekigis care, 
scos dintre ai lui, şi-a pierdut din obrăznicie, ba chiar a devenit 
prietenos. 

Anotimpul gerurilor tăioase şi al zăpezilor cufundate în 
muţenie i-a plăcut întotdeauna. Cuibărit într-o şubă groasă ori în 
faţa focului, mereu a simţit ceva special în pacea contemplativă a 

acestor zile. Şi nu puţine i-au cuprins gândurile iarna asta: trece 
prin ochii minţii cărăuşia cu Brosoc din primăvară; anticipează cu 
nelinişte chemarea străjerilor pe care vor să o ceară mai devreme, 
împreună cu Adenil; încearcă să pătrundă mai mult din 
întâmplările misterioase ale anului ce se încheie, se afundă în 
frământări şi dileme filozofice care scapă atingerii - nici n-ar avea 
cum altfel, după ce fantasticul pare să fi încălcat graniţa aievea, mai 
ales pentru un om ca Nalbian, pasionat în a sta mereu pe buza 
acesteia; începe să observe că îi este mai dificil să ignore, cu 
precădere în zilele adâncite în căutări, diversele neajunsuri pe care 
cei din jur poate că le-au avut dintotdeauna: neglijenţa, egoismul, 
nepăsarea, ocazionale sau din fire; îşi pune problema a ce vrea să 
devină, rolul său în mica dar inimoasa Libra, cântărind visele de 
călătorie cu realităţi mai pragmatice şi care, vrând nevrând, se 
apropie. Ştie că, după vraci, sau poate chiar înainte, în sinea sa 
tinde cel mai mult alături de Vifon. Dar nu acum, nu fără mai multe 
răspunsuri. Balanţa între cele două ucenicii oscilează mai ales când 
suferinţele trupeşti îşi fac simţită prezenţa pe chipurile oamenilor 
din sat, iar, dacă este vorba despre cei mici, şi-ar dori să aibă puteri 
magice, să poată şterge bolile de pe faţa pământului. 

Nu-i place însă a rămâne prea mult prins în vânturile minţii. 
Inima încă simte nevoia de veselie, iar dacă nici iarna nu oferă 
ocazia... Copii şi oameni mari sunt prinşi deopotrivă de bucuria 
bătăii cu zăpadă, a derdeluşului, a râului îngheţat pe ici şi colo, a 
vinului fiert la tavernă, a plimbărilor cu sania trasă de cai. Mai puţin 
de bătrânelul lui Arbopyn, ţinut cu mare îngrijire de acesta peste 
zilele friguroase. 

Iar satul este cuprins, pentru o perioadă, cam ca şi-n zilele 
noastre, de febra festivă a trecerii în noul an. Turte dulci, plăcinte, 
jocuri, sorcove, împodobiri de gard şi de ramuri, colinde şi multă 
voioşie. Taverna bate recorduri an de an, în ultimele lor zile, şi nici 
tinerii noştri nu fac excepţie: leatul acesta, sau în proaspăta 
înfiripare a celui nou, că nici ei nu mai ţin minte, au chefuit binişor 
şi este poate singurul moment din întregul an când toţi bărbaţii 
sunt fraţi ca unul, într-o simţire, când Fierarul se ţine de gât cu 
Halarin, iar Peltrina îl laudă pe Beryan. Desigur, partea feminină 

câştigă detaşat, continuând vorba, cântecele şi glumele încă binişor 
după ce mulţi viteji nu-şi mai pot ţine ochii deschişi. Mai puţin 
străjerii, cei patru sortiţi de beţele cele mai mici, care-şi muşcă 
buzele în frigul nopţii, la un ceai grăbit să-şi piardă fierbinţeala, pită 
unsă cu miere şi friptură rece la pachet. 

Până la dezmorţirea primăverii şi semănat, activităţile 
principale se leagă de spartul lemnelor, nutreţ şi hambare. Apoi se 
desfundă potecile, reîncep solii, negustorii, vizitele. Igramenys 
pregăteşte noi drumuri să-şi transforme agoniseala în galbeni şi 
arginţi, din care o parte va ajunge în averea împăratului. Sau acesta 
poate cere direct din roadele pământului, pe seama cărora întoarce, 
după aplicarea birului, restul în monede lucitoare. 

Aşa cum a stabilit sfatul încă din toamnă, Nalbian şi Brosoc 
pornesc pe calea negoţului. Prilej de emoţie şi entuziasm pentru 
tinerii care trebuie să ajungă la Gorudava, pe un traseu la fel de 
liniştit ca al tuturor celor iniţiaţi. Drumeţia este mult apreciată de 
cei doi, fără peripeţii, doar cu popasuri curioase pe lângă izvoare, 
poieniţe şi râpe mai mari decât cele cunoscute. Şi căutări de ierburi 
dorite de vraci, în tovărăşia credincioasă a unuia dintre câinii lui 
Brosoc. Găzduirile de noapte nu au adus, desigur, somnul pe genele 
tinerilor fără taifas, glume, ghicitori. Poate singura neplăcere a fost 
indiferenţa unora la sosirea în aşezarea măricică, de vreo cinci-şase 
ori cât cea de baştină. Tot aici, la Gorudava, au găsit şi garnizoana 
cea mare pentru ţinutul lor, cu mulţi oşteni detaşaţi din întreg Cotul 
Mărgăritarului. Nu au putut să nu simtă un nod în stomac la gândul 
cătăniei. Ucenicia lui Brosoc merge bine, Adenil oscilează între 
diverse activităţi, iar cercetările lui Nalbian pe lângă Vifon sunt tot 
mai dese, pentru aflarea de locuri cu învăţaţi şi biblioteci mai mari 
sau mai curioase. Dar pe toţi îi poartă gândul la marea călătorie, din 
care să culeagă niscaiva roade. Nu trece mult timp până ce tinerii 
cad asupra unui plan. Trebuie, în primul rând, să strângă ceva 
gologani pentru un aşa drum şi, de asemenea, să treacă suficientă 
instruire cu spada şi arcul, cu atât mai mult cu cât se apropie 
datoria de a onora gărzile satului de-a lungul unui an. Pentru a-şi 
atinge ţelul, tinerii continuă cu orice ocazie cărăuşia, atât la stăpân 
cât şi la negustor, ba chiar mai află şi prin satele vecine. Astfel că 

încep să se înţeleagă bine cu drumul şi să cunoască lumea prin 
ţinut, care îi ştie acum de încredere. Tâlhari, din fericire, nu 
întâlnesc, doar câţiva şireţi după învârteli mai uşoare. Iar când 
negoţ nu se găseşte, îşi anunţă disponibilitatea pentru muncile de 
toate zilele: pentru câştig, la cei cu dare de mână, dar şi cu dragă 
inimă, la cei în nevoie. 

Tot aşa, cu trudă, începe să se contureze şansa ieşitului în 
lume, la Karivatra. Dacă întâi era vorba despre „o săptămână, 
două“, apoi s-a potrivit pe la „măcar o lună“, curând se ajunge la „o 
jumătate de an, să avem ce culege". Sătenii cunosc deja pregătirile 
tinerilor şi le înlesnesc bucuria stăpânirii unui car mai vechi, alături 
de un cal încă în putere, de la Arbopyn, mai mult decât fericit să îl 
pună la dispoziţia lor pe o rentă simbolică. Jupânul, în încercarea 
lui de a păstra o ţinută detaşată şi autoritară, îi simpatizează pe 
ascuns. Din când în când, dacă aude că sunt în întârziere cu 
puşculiţa, le dă prin jupâneasă diverse te miri ce treburi, pentru 
care le înmânează dublu decât face. 

Vara se apropie şi de data aceasta de sfârşit, mai pe nesimţite 
ca altă dată pentru Nalbian, Adenil şi Brosoc. Trupurile sunt mai 
zdravene, căutătura mai matură, dar şi oboseala pe măsură. Prinşi 
în visul lor de tinereţe, puţin se mai gândesc şi ei ca feciorii, iar când 
o fac, nu întârzie să apară ceva de discutat sau de făcut pe marginea 
marelui plan. Printre cei de vârsta lor se pregătesc însă două familii 
fragede: Alenda cu Beryan, care a câştigat cu stăruinţă şi definitiv 
inima soacrei, unii râd că a trebuit să-i facă mai mult ei curte decât 
fetei; şi, cu lacrimi nestrecurate încă pe obrajii lui Nalbian, Cassia şi 
Rogozis îşi anunţă, de asemenea, logodna. 

Etapa aceasta firească, rostuită de când lumea, cel puţin atât 
cât se poate cunoaşte, are ecouri confuze în sufletul lui Nalbian. 
Fără menire evidentă către o altă treaptă, ea se deschide oricui, cu 
sau fără împliniri şi destulă înţelepciune pentru a legitima puterea, 
darul de a aduce viaţă nouă la lumina zilei. Firul acesta îi poartă 
gândurile şi mai adânc, spre vulnerabilitatea în faţa slăbiciunilor 
umane ce continuă să menţină umbre pâcloase peste destinele 
lumii, şi îi provoacă întâi vârtejuri de neînţeles, apoi priorităţi din ce 
în ce mai conturate. Discutând dintre ele cu Vifon, l-a făcut pe 

dascăl să remarce gânditor: „Hmm, te-ai avântat aici - arată el cu 
degetul spre tâmple - în ultimii ani mai mult decât alţii în zece. Ce e 
cu tine...“. Cu toate acestea, observându-şi inima cum tresare la 
fiecare apariţie, la fiecare vorbă cu Melbeea, simte că „dacă nu eram 
apucat de cap şi de chemări care mă înrobesc mai tare, aş fi fost 
lulea după ea. E singura care mai mişcă din simţămintele astea, 
scufundate pe undeva". 

Toamna vine cu noi veşti din împărăţie, confirmate de soli şi 
căpetenii de la Gorudava. Ce s-a şuşotit tot anul pare să prindă 
viaţă: mai multe neamuri din cuprinsul coroanei cu smaralde se 
frământă pentru a-şi lua destinele în propriile mâini. Nimic 
nelalocul său şi neaşteptat, însă, cu toată atenţia şi cumpătarea 
oamenilor de bine, inimile hapsâne pândesc să profite şi să îşi 
strecoare mâinile murdare. Astfel se face că, deşi capetele luminate 
sunt în tratative pentru schimbări cât mai line, nelegiuiţii s-au pus 
deja în mişcare, fără răbdare, simţind miros de slăbiciune. Mijlocul 
recoltelor aduce primele vorbe despre reveniri de tâlhari în Cotul 
Mărgăritarului şi spaime legate de mişcările despotului Negru, la 
numai zece zile călare. 

Aşa îi găseşte pe cei trei fraţi de suflet momentul chemării lui 
Adenil în faţa bătrânilor pentru noile îndatoriri în garda Librei. 
Dimineaţa devreme, la tânărul recrut în curte, cocoţaţi pe marginea 
carului ce se odihneşte binemeritat aici, aşteaptă ceasul întâlnirii de 
la conac. Dau toţi trei din picioarele atârnate şi privesc colbul cu 
urmele roţilor de lemn. 

-Nţ, nu e deloc un moment bun, nţ, cântăreşte Brosoc, 
încrucişând braţele. 

- Dar aşaaa, cu mult cinism, fluieră şi Nalbian a pagubă. 

- Parcă ne-au aşteptat pe noi belelele, continuă Adenil 
lamentarea. 

- Ei, acum să nu ne speriem, mai ales pe soldatul nostru la 
soroc, încearcă Brosoc să destindă puţin aerul. Până la urmă, nu se 
schimbă mare lucru. Ar putea fi şi mai rău. 

- Pentru asta, e timp. Cât vom putea ridica bolovanii de la 
poartă fără să tremurăm, suntem buni oricând de oaste. 


77 



- Fraţii mei, începe Adenil din mijlocul lor, luându-i cu drag 
de umeri. Eu nu am de ales şi nu pot zice că îmi pare rău să-mi fac 
datoria. Poate nici nu înţelegem ceea ce oamenii trecuţi ştiu mai 
bine. Dar voi puteţi să renunţaţi şi să vă aşteptaţi vremea, la vară. 

Nalbian şi Brosoc sar cât colo, solemn. 

- Niciodată! 

Este o zi frumoasă, aşa că sunt aşteptaţi la curtea conacului, 
într-o şezătoare cu băncuţe. Moş Tiriza ţine cuvântarea, având lângă 
el pe Eusten, căpitanul străjerilor, Vifon şi vraciul. Tinerii sunt 
invitaţi de asemenea să se aşeze. 

- Pentru azi, aşa cum se întâmplă în marile prietenii, înţeleg 
că avem o cerere mai specială? zâmbeşte bătrânul. Cine a venit la 
soroc? 

Adenil se ridică în picioare. 

- înaintează, tinere. Şi cine doreşte să îl însoţească din voia 
inimii? 

Brosoc şi Nalbian saltă de la locurile lor. 

- Da, înţeleg. Să întrebăm sfatul, se primeşte? 

Toţi dau din cap, în deplin acord. Moş Tiriza le face acum 
semn şi celorlalţi doi să înainteze. Apoi se ridică, ajutându-se de 
toiagul în care prinde a se sprijni cu amândouă mâinile, şi le 
grăieşte tinerilor cu dragoste: 

- Dragii mei! Cum ştiţi, după obiceiuri străvechi, trimise 
peste generaţii cu înţelepciune şi mult temei, la care adaugăm 
legiuire trimisă de coroană, braţele noi, bărbate, trebuie călite. Este 
felul în care putem avea liniştea inimii că, deşi nu înţelegem 
totdeauna de ce sunt îngăduite, am făcut tot ce stă în puterea 
noastră să ne apărăm de căderile haine. Nu atât pe noi, cât mai ales 
pe cei dragi şi ceea ce înseamnă ceva pe lumea asta. Şi că, întâi, 
trebuie să cădem noi, decât să trăim mai departe ştiind altfel. 

Face o pauză pentru a îi privi pe rând în ochi şi continuă 
deschizând braţele spre ei: 

- Nu este osândire, este preţuire. Nu este cale de moarte, 
este pentru viaţă. Să ne ajute Dumnezeu pentru pace, înainte de 
toate. 

Bătrânul se retrage pe bancă şi îi face loc lui Eusten. Acesta 
îşi salută, ca de obicei, fiecare recrut cu mult sentiment, doar îi ştie 
pe toţi de-o viaţă. Le strânge mâna pînă la cot, aşa cum fac străjerii. 
Apoi îi cheamă la o primă întrevedere pentru după-masă. 

Plecaţi destul de tăcuţi, noii oşteni simt poate mai mult ca 
oricând văpaia maturităţii. Dau în cale peste copii jucându-se fără 
nicio grijă, în hohote de râs, iar spiritul li se mai întremează la 
rostul sacru de a le fi pavăză de nădejde. Apoi mai sunt femeile cu 
coşuri pe cap, mamele grijulii, taţii cu şalele pregătite pentru orice 
povară, bunicii mereu gata pentru un sfat cald. „Cât timp le-o fi 
trebuit locurilor să se rânduiască în pace şi înţelegere, să strângă 
învăţătură şi să rărească buruienile din mijlocul lor? Mult, probabil. 
Dar totul poate fi distrus în câteva ceasuri, cu ură şi sabie." Adenil şi 
Brosoc încuviinţează cugetarea lui Nalbian. 

După un prânz cu un apetit mai mic ca în alte dăţi, cei trei se 
reîntâlnesc la conac. Pe o poartă dosită se face intrarea la pavilionul 
gărzii, o anexă ferecată a conacului, în mijlocul unei curţi mici 
pentru antrenamente. Aici se mânuieşte spada, iar arcul, în pădure. 
Getozak este de gardă şi îşi părăseşte postul pentru a veni în 
întâmpinarea lor, să îi salute frăţeşte. „Acum mai facem ceva 
împreună!" 

Eusten efectuează turul micii armurării şi le prezintă 
echipamentul: 

- Azi facem teorie şi începem mişcări de bază. Dar, ca să vă 
ridic spiritul, alegeţi întâi, arată el cu mândrie spre adunătura de 
fiare. Nu sunt multe, nici nu ne trebuie, din fericire. 

Coifuri, apărătoare de mâini şi picioare, platoşe, armuri 
uşoare, săbii mai mari şi mai mici, toporişte, suliţe, arcuri, scuturi. 
Unele, mai ruginite, altele, mai îndoite, dar Eusten îi asigură că, 
oricare le-ar fi alegerea, Fierarul le va aduce în stare foarte bună. 
Aici sunt cele de prisos, altfel toţi ostaşii activi păstrează posesia 
armelor alese. Obligaţia este apoi ca toţi bărbaţii să ţină acasă cel 
puţin o suliţă. 

Adenil cântăreşte armele din ochi şi amână pe altă dată, după 
ce s-o mai deprinde cu iscusinţa. Brosoc, de curiozitate, încearcă din 
toate, apoi se retrage cu un fior neplăcut, aderând cererii lui Adenil. 

La rândul său, Nalbian atinge metalul rece al unei săbii şi o ridică cu 
suflet greu: 

- Bănuiesc că înţelept este să alegem o armă uşoară, după 
putere. 

- Aşa e, mai ales pentru început. Dar arcul îl exersăm toţi, 
fără excepţii. 

Mai priveşte puţin tăişul ameninţător, nemilos, apoi o înfige 
în pământ. 

- Nu pot... nu o să pot vreodată să lovesc pe cineva cu ea. 

- Să sperăm că nici nu trebuie. Majoritatea nu o facem 
niciodată. Dacă o folosim la ceva, în general este ca să descurajăm, 
de cele mai multe ori este suficient să fim mulţi, înarmaţi şi la 
vedere. Altfel, cum aţi înţeles deja, este măsura ultimei speranţe. De 
aceea trebuie să prindem meşteşugul. Păcatul e al celui care atacă, 
nu al celui care se apără. 

- Să-mi fie cu iertare, dar sabia tot nenorocire aduce, din 
mâna oricui. Nu zic că nu este diferenţă, dar mi-e greu s-o judec eu. 
Ştiu doar că nu vreau şi nu am voie să ucid. 

Eusten îl înţelege. Este însă întărit în spiritul luptei şi are 
motivaţia ei bine aşezată de-a lungul timpului, chiar dacă nu poate 
nega reflecţia lui Nalbian. încearcă în alt ton: 

- Şi dacă vine vrăjmaşul peste tine? 

- încerc să-l opresc, să-l ostenesc. Unde-s ciomegele de 
apărare? 

-Ţi-1 poate face bucăţele sau ţi-1 zboară din mână, este o 
luptă inegală. Ce faci? 

- Orice, chem ajutoare. Dacă trebuie să mă apăr doar pe 
mine, e bună şi fuga, încearcă tânărul fără prea multă convingere. 

- Şi dacă în spatele tău tremură familia, copiii, prietenii, îi 
replică blând căpitanul. 

- M-aş arunca în faţa lui, să pier eu, dacă asta rezolvă totul... 

Nalbian oftează cu mâinile-n şold, apoi ridică ochii umezi 

spre un punct oarecare pe cerul albastru. 

- Da, sunt nevoit să vătămez... dar nu de moarte, refuză el cu 
glasul stins. 

Dacă nucul din grădina mare ar avea ochi, ar vedea peste 
gardul verde momente de răgaz adânc, iar curând lecţii cu sfaturi şi 
gesturi predate vreme de-un ceas noilor oşteni de astăzi, vechii 
prichindei cocoţaţi în coama lui de ieri. Pentru ca, apoi, de-a lungul 
drumului, să-i privească făcând cale întoarsă, cu popas de vorbă la 
fiecare poartă, mai puţin la ultima, pe care mâna nici nu se întinde 
să o deschidă. Nalbian merge mai departe, spre locul lui de restrişte 
şi vindecare. Trece pe lângă hanul vechi, fără să uite a-1 mângâia pe 
bătrânelul lui Arbopyn cu pleoape lăsate şi un ochi tulbure. Se 
răcoreşte la fântână şi îl bucură vederea unei căprioare cu iedul ei, 
veniţi la râu. Se apleacă nemişcat în iarbă ca să nu îi sperie şi 
aşteaptă să plece singuri. 

Ajuns la lacul frasinului, îşi pierde privirea în luciul molcom 
ondulat al apei şi dă liber gândurilor să zboare până la eliberare, nu 
se mai agaţă de niciunul. Apoi se clăteşte, ca de obicei, în respiraţia 
vântului şi prinde vorbe lejere cu copacii, vreo doi brotaci şi 
puţinele lişiţe ieşite la treabă printre ierburile apei. Nu se grăbeşte 
nicăieri, cărăuşia au rărit-o ca să facă loc gărzii, iar muncile sunt pe 
sfârşite şi bine ordonate. Un ceas îi ajunge, mai respiră o dată 
adânc, pregătit de plecare. 

- Nalbian... 

Vocea de bunic s-a întors, mai clară decât prima oară. 
Tânărul este în picioare, ca sărit din arc, şi caută în toate direcţiile. 

-Nalbian... aude iar, parcă la doi paşi. Se dă îndărăt cu 
băgare de seamă şi încearcă să desluşească bizareria. Nelămurit şi 
cu pulsul în creştere, sare peste furca frasinului, dar nici de partea 
cealaltă nu găseşte pe nimeni. Porneşte încet spre casă, privind 
mereu în jurul său: „Asta ce să mai fie...?“ 

Se poate mai mult, mai repede, 
dar şi mai rău 


Jocurile recoltei îi prind destul de ocupaţi. Cu toate acestea, 
Nalbian câştigă alergarea detaşat, de asemenea căţărarea şi praştia. 
Agerimea lui pare că se ascute de la an la an, cândva din pură 
pasiune, la care, în ultima perioadă, s-a adăugat o planificare 
riguroasă. Gândeşte că are nevoie de abilităţi solide pentru a face 
faţă necunoscutului aşa cum îi cere sufletul său. Cât despre puterea 
braţelor, aici Getozak este de neîntrecut, bărbat tânăr, sculptat în 
piatră şi cu plămâni de zimbru, cum îl admiră ceilalţi. Cu el se 
înţeleg cei trei recruţi cel mai bine, tot la el vine Nalbian pentru a-şi 
încerca forţele. Voinicul îi face pe plac cu bucurie şi se trântesc prin 
iarbă cu mult haz. 

Intrarea în plină iarnă, destul de bruscă anul acesta, 
înseamnă şi închiderea puşculiţei. Doar jupâneasa ce îi mai cheamă 
la câte o vânzolire de zăpadă sau mutat de murături şi butoaie dintr- 
o cămară în alta. Cătănia s-a înmuiat, dar gărzile se fac cu stricteţe. 
De anul nou, cei trei boboci cad în păcăleala oştenilor cu vechime şi 
se pricopsesc cu paza de noapte la intrare. Sunt vizitaţi însă cu 
responsabilitate de Eusten, care abia se atinge de băutură la chefuri, 
iar din turn ştiu că veghează privirea experimentată a lui Tehanos. 
Aşadar, băuturi cuminţi şi bucate răcite în timp record, pentru cei 
trei. 

- Argh, îngheaţă din farfurie până o duc la gură, se plânge 
Brosoc de friptura ce nu mai abureşte de minute bune. 

Un grup de patru fete se apropie să îi onoreze cu prezenţa şi 
surâsul lor. Nu cu mâna goală, ci cu plăcinte atent învelite şi o 
canistră mare de ceai. 

- Am plecat cu el clocotind! 

Străjerii de seamă se trezesc, ca la un semn, cu pieptul 
înainte, cercetând atent depărtările ca să bage spaima în vrăjmaşi. 
Nici frigul nu mai este ce-a fost acum câteva clipe, iar singura lor 
îngrijire este să nu arate caraghios în cojoacele aruncate peste 

armuri. Fetele le înmânează castronul cu plăcinte şi le toarnă ceai în 
căni groase. 

- Ehehe, dar nu trebuia să vă deranjaţi, ne facem doar 
datoria, ahem, tuşeşte grav Brosoc. Sau, ba nu, mai staţi cu noi, că 
avem plăcinte... adică, vrem să vă mulţumim şi să bem un ceai, se 
încurcă el de tot. Ei, vreau să zic, e bine le petrecere? renunţă până 
la urmă în faţa celor două fete care îi toarnă ceaiul şi aşază castronul 
pe un şervet curat. 

- Stai pe pace, plictiseală mare, cască una ca să îl asigure, în 
timp ce la distanţă, din tavernă, răsună tropăieli şi cântece. 

- Aici e mai interesant, e glorie! întăreşte şi Melbeea de colo, 
ştrengăreşte. Iar, dacă sunteţi copleşiţi, venim şi noi cu beţele, vi-i 
uscăm de vii. Nu, Deliza? 

- Da, amazoanele nu se încurcă! Asta dacă nu le predăm 
întâi o lecţie de bun simţ, de anul nou nu deranjăm lumea, mai 
mare ruşinea, o susţine prietena ei, pregătind cana lui Adenil. 
Acesta îşi cam pierde cuvintele şi mulţumeşte din ochi, mai mult 
decât ar fi putut să o facă prin viu grai. 

Nalbian este şi el recunoscător Melbeei. O prinde de mâini şi, 
privind-o ca din altă poveste, o roagă intr-un târziu să se întoarcă la 
căldură. 

- Era bine dacă puteai să vii cu mine, nu? 

- Fără dar şi poate... 

Fetele fac calea-ntoarsă, iar tinerii profită de căldura 
bunătăţilor aduse. Inima, în schimb, le este deja mai aprinsă. 

- Hrmpf... alţii se însoară la vârsta noastră, molfăie Brosoc 
cu ochii spre lungul drumului către pădure, luminat de o seceră de 
lună sticloasă. 

După o scurtă pauză, Nalbian îşi aminteşte: 

-Apropo de asta, Cassia şi Rogozis anunţă nunta la chef. 
Doar pentru vreo doi ameţiţi care nu au urechile suficient de 
ascuţite, hehe. 

- A, da, nici nu mai ştiu pe la cine am auzit. în primăvară, 
după înflorirea narciselor? 

- Da, aşa i-a plăcut Cassiei. 

- înc-o dovadă că nu mă aflu unde trebuie, se bosumflă 
Brosoc. Eu trebuia să fiu printre ăia doi ameţiţi, acum se plictiseşte 
celălalt singur, săracul... 

în scurt timp, mai prinzând putere după gustare, îşi amintesc 
de ale lor. 

-Am calculat iar aseară, cu Brosoc, îl anunţă Nalbian pe 
Adenil, negăsindu-1 acasă la momentul cu pricina. Dacă nu am 
căzut amândoi în ceaţa închipuirii, atunci se pare că am depăşit 
pragul, avem suficient pentru jumătate de an la cetate! 

- Aţi pus la socoteală preţurile din Karivatra, cum ne-a spus 
negustorul? întreabă Adenil. 

- Cu mare atenţie chiar, suntem peste! întăreşte Brosoc. 

- Zilele următoare mă duc să vorbesc cu jupânul pentru 
barcă, reia Nalbian. Iar Eusten a decis că putem continua gărzile 
când ne întoarcem, avem noroc. Sigur reuşim, se apropie, zâmbeşte 
el senin, pierdut deja în aşteptare. 

într-adevăr, fără multă întârziere, profitând şi de faptul că 
înzăpezirea drumurilor l-a prins pe Igramenys în Libra, Nalbian se 
foloseşte de o ocazie pe la bucătărie cu mama sa şi cere audienţă 
prin Arbopyn. Nu că nu ar fi putut şi altfel, dar preferă să păstreze 
un aer mai oficial, caracterul stăpânului prea puţin prezent reuşind 
să scape în general aprecierii oamenilor. 

Jupânul îl primeşte în scurt timp, doar cât să-şi stingă pipa şi 
să se poată aranja din veşmântul lung, cu blazonul familiei pe piept. 
Pentru el este un moment ca oricare altul, în situaţia iernatică dată: 
dacă nu este ieşit cu sania trasă de cai, în sala cu statuete şi tablouri, 
la masă cu familia, înţelepţii sau alţi fruntaşi, atunci cu siguranţă 
poate fi găsit aici, în biroul mare cu scaun nobil, înalt, şi taburet 
pentru picioare. Există rafturi şi în această cameră, mai mult pentru 
înscrisuri şi sigilii oficiale. Sus de tot, într-un cufăr lucrat de o mână 
talentată, se află câteva scrieri apropiate inimii sale, pe care le 
desface în zile ca aceasta. Cronici de familie, strămoşi şi parcursul 
lor în viaţă, creionări de portrete, altele decât cele care-1 privesc 
agăţate pe pereţi. Se mai uită pe ferestrele boltite, cu gândul la 
vremurile în schimbare. De departe, aerul rece şi limpede ca lacrima 
aduce vederii creste de munţi înzăpezite. „Până la urmă, cei care se 

ridică au justeţea lor. Ce am făcut eu, de pildă, să merit drept peste 
satul ăsta, fără ca oamenii de aici să aibă un cuvânt de spus? Hm, 
iar, din scrierile astea, nici nu prea am cum să fiu împăcat pentru 
felul în care s-au strâns averile." 

Vizita lui Nalbian îi mai alungă monotonia, îl invită bucuros 
să-l însoţească. După o privire admirativă asupra camerei, tânărul îi 
face respectuos solicitarea, cu asigurări de pază bună asupra bărcii. 
Nu mai apucă să vorbească despre vreo plată, pentru că Igramenys 
nici nu vrea să audă: 

- Luaţi-o sănătoşi şi ajutaţi-vă de ea. Mai mult folos îi veţi 
găsi voi, decât să o ţin degeaba! Şi, sper, cu ce veţi afla prin 
depărtări, să vă întoarceţi tot aici, la noi, îi urează cu ştiinţa faptului 
că mulţi tineri rămân prin aşezări mai ispititoare, văduvind locurile 
natale de braţele şi spiritul lor. Precum au făcut, de altfel, şi copiii 
săi. 

Nalbian pleacă entuziasmat să dea vestea cea mare. Maică- 
sii, deşi bucuroasă pentru el, nu îi este uşor, ştiind că se apropie 
momentul unei aşa lungi despărţiri. Brosoc şi Adenil se arată 
încântaţi, primul pregătind chiar numărătoarea inversă. Cumva 
însă nu cad de acord, plasând totuşi plecarea undeva mai târziu de 
nunta Cassiei, poate chiar spre vară, după codirea lui Adenil. 

Sfârşit de iarnă. Pe cât de repede s-a stabilit, pe atât de 
repede îşi face bagajele anul acesta. Primii ghiocei scot capul cu 
vreo două săptămâni mai devreme ca de obicei şi ornează ferestrele 
şi părul fetelor. Drumurile sunt iar practicabile de copitele cailor şi 
roţile carelor, astfel că reîncepe sezonul pentru cărăuşii. Primele 
sunt ale tinerilor de iniţiat, de la o vreme însă mai scurte şi alese cu 
precauţie. Chiar dacă nu mai caută ca înainte, nici prietenii noştri 
nu sunt ocoliţi de un negoţ, aproape, la Gorunul Trăsnit. De cum au 
repornit drumeţiile, hanul are nevoie de orz pentru fermentată şi de 
refacerea stocurilor obişnuite. 

Libra nu este singura dornică a-şi vinde surplusul, nici cea 
mai aproape de răscrucea mare din pădure, dar solul în trecere prin 
satul lor îi ştie bine pe băieţi şi le oferă afacerea. Soarta face ca 
Nalbian să fie singurul disponibil, Brosoc şi Adenil se pregătesc să 
intre în gardă. Iar trimisul, plecat deja cu alte treburi, a lăsat vorbă 

grabnică. Astfel că, fără a sta mult pe gânduri, tânărul oştean se 
pregăteşte de drum. încarcă însă cu toţii legăturile, la hambarele de 
la conac şi negustor. 

- Ce nevoie să mai avem de drumul ăsta? întreabă Adenil, 
mai într-o doară. 

- E drept că nu strică paralele, înclină Brosoc de partea 
cealaltă. 

- O nimica toată. Plec înaintea zorilor şi până-n miezul 
nopţii sunt înapoi. 

într-adevăr, a doua zi, câteva ceasuri înaintea soarelui, 
Nalbian trece printre cioturile de zidărie măcinată de timp. Adenil îl 
întâmpină de plecare, abia intrat în post, iar Brosoc agită şi el 
flacăra din turnul de veghe. 

Căluţul trage fără grabă, mulţumit de stomacul plin şi pătura 
protectoare. Respiraţia celor două făpturi, înaintând spre pădure, 
fumegă din belşug în aerul rece. Peticele de zăpadă întărite de frigul 
nopţii trosnesc sub roţile carului. Căciula şi mănuşile, la ale căror 
facere Croitorii au bombănit mofturile noii generaţii, sunt 
binevenite chiar dacă nu mai crapă pietrele de ger. 

Intrarea pe întuneric în codrul încremenit încă îi provoacă 
emoţie. Crengile sunt golaşe, iar drumul se vede binişor în lumina 
difuză, întărită de albul sporadic al zăpezii. Aprinde totuşi felinarul 
mic, pentru a fi mai ferit de vietăţile pădurii şi a nu da peste vreo 
boacănă ascunsă de-a curmezişul. Sabia este aproape, lângă şezut, 
iar praştia nelipsită de la brâu. Curând trece pe lângă Lunca 
Buştenilor şi rememorează, a câta oară, episodul cu deznodământ 
fericit. 

Pe când se pregăteşte a crăpa de ziuă este deja trecut de 
răspântia cu Valea Teiului. Nalbian continuă printre hopuri de 
gheaţă şi moviliţe de zăpadă, până spre ora prânzului. încercat de 
foame, trage spre malul râului. 

- Hai, căluţule, bea puţin. E rece, ştiu... ajungem curând la 
fân şi apă încropită. 

Tânărul îşi dezmorţeşte picioarele într-un scurt ocol, 
înfulecând o turtă luată la desagă. Locul este taman bun de popas şi, 
la vederea unor urme de copite încă proaspete, stă în dubiu: să fi 

oprit altcineva de curând sau doar cerbi şi căprioare? Susurul apei 
însă păstrează secretul, iar singurele voci sună din cloncănitul unor 
corbi. Nu zăboveşte mult, îşi continuă drumul la fel de liniştit. 
„Două ceasuri şi am ajuns." 

Poziţia hanului se ghiceşte din depărtare. Un luminiş măricel 
se deschide de-o parte şi de alta, în mijlocul căruia tronează stejarul 
secular, pârjolit cândva de lovitura unui fulger. Pe partea dreaptă, 
între drum şi Mărgăritar, hanul de la Gorunul Trăsnit îmbie 
drumeţii la popas, cu promisiuni de butoaie pline, mâncare 
aburindă şi paturi calde. Este cunoscut în tot ţinutul şi mai departe, 
unul dintre cele mai mari şi respectate hanuri. 

Un băiat se grăbeşte să îl ajute cu priponirea patrupedului în 
faţa ieslei cu fân. De balustrada de lemn mai sunt legaţi câţiva cai, 
semn că sunt oaspeţi, ca de obicei. Nalbian îl dezveleşte de pătură şi 
începe să-l perie, în aşteptarea hangiului ce tocmai i-a făcut semn 
pe geam. 

- Ai venit, chiar mă întrebam. Singur? 

- De data asta singur, jupâne, dar cu tot ce-ai trimis vorbă 
că-ţi trebuie. 

Se salută ca două cunoştinţe vechi. 

- Haide înăuntru, are cine să descarce. Ei, mi-ar mai trebui 
mie, abia ce ne-a lăsat iarna... butoaiele-s aproape goale, cămările 
strigă şi ele. Hai, că e moment bun la gologani! 

-Noi am cam rărit-o, după cum ştii. Dar... vedem cum ne- 
aranjăm şi dau de veste, îi răspunde Nalbian, intrând în hanul 
mare, prietenos, încălzit de un şemineu de piatră imens. Deasupra 
intrării, agăţată de un drug de fier răsucit, o blană de lemn 
bălăngăne desenul stejarului ars din drum, cu câteva dichisuri şi 
litere de-o şchioapă. 

Hangiţa, însoţită de nurorile ei, se bucură la vederea 
libreanului. Afacerea este în familie, unul dintre fii drege prin 
curtea mare până la râu, altul e plecat după provizii şi trebuie să 
ajungă mai târziu. îşi alege fără probleme o masă liberă, după ce îşi 
dă bineţe cu restul oaspeţilor, iar hangiul îl asigură că revine după 
ce-şi va fi tras sufletul. I se aduce supă fierbinte şi tocăniţă, alături 
de un pahar cu tărie, dar Nalbian îl schimbă cu unul de vin fiert. 

„Pot să stau un ceas fără probleme, ajung până-n miezul 
nopţii 11 . Doar câteva mese mai sunt ocupate, o familie gălăgioasă, 
nişte drumeţi ce-şi odihnesc oasele rebegite probabil între drumuri 
mai lungi şi alta pe care stau mai mult pahare decât mâncare, 
pentru cei patru nebărbieriţi ce se pregătesc să plece. Nalbian nu 
recunoaşte pe nimeni din sală şi ştie că nu trebuie căutată vorbă 
inutilă. Pe ultimii i-ar bănui de ceva tăişuri pe sub mantiile lungi, 
dacă nu ar ştii regula strictă a lăsării armelor la intrare, unde se 
odihneşte doar sabia lui şi două toporişte. Până termină el supa, cei 
patru plătesc scurt şi îşi fac ieşirea cu mâna la pălăriile trase pe cap. 
Nalbian se simte mai uşurat, ocazie să descopere că a fost încordat. 

Nu peste mult timp revine hangiul, împreună cu fiul său. 

- Păi, să bem şi noi un pahar, băiete, se aşază ei şi o roagă pe 
fată pentru un rând. Aceasta îi face din ochi juniorului, semn că este 
soaţa lui. 

- Cum a fost drumul, libreanule, zâmbeşte tânărul, 
prinzându-1 scurt de cot. 

- Bun, chiar lejer, cred că puteam să şi dorm, hehe. 

- Las’ că te întremezi la noapte, sunt buni ochii deschişi. Hai 
sus, noroc! 

Nalbian onorează urarea, dar paharul nu va mai fi dus la gură 
a doua oară. A servit deja unul şi nu îi place să le amestece cu 
drumul. 

- Bine faci, uitasem. Eusten, banditul, ce mai zice, că bine vă 
învaţă? 

Cei trei mai schimbă vorbe, se mai dezmorţesc cu toţii de 
peste iarnă. Băiatul de la cai intră şi el pentru apă caldă. 

-Ăştia de-au plecat, jupâne... Să vezi sub şa la pletos, 
ditamai lama. 

-Ai, da? Mi s-au părut mie cam... Nu i-am mai văzut, doar 
pe unul, toamna trecută, lasă hangiul sprâncenele stufoase. Au 
plătit bine, dar nu am reuşit să scot nici două cuvinte de la ei. 

- Nici eu nu am auzit nimic, se apropie fata cu apa încropită. 
Parcă se opreau din vorbă, când treceam pe la masă. 

- Şi-ncotro au luat-o? se încruntă şi mai tare jupânul. 

- Spre soare apune, răspunde puştiul, ieşind pe uşa mare. 

„Nu spre Libra“, gândeşte Nalbian, părăsit iar de o emoţie ce 
tocmai se înfiripa. într-un final, se socotesc la bani şi este însoţit să 
înhame animalul înapoi la carul gol. Nici nu apucă bine, că, din 
poteca pe care trebuie să facă drum întors, apare celălalt fiu al 
hangiului, în goana calului. Bătrânul sare ca ars, văzându-1 fără 
încărcătură şi panicat. 

- Tâlhari! strigă noul sosit, de la distanţă. 

Se opreşte lângă ei şi coboară ajutat, încercând să-şi prindă 
suflul din urmă. 

-Adineauri, tocmai ce veneam... de la Brazi... mai aveam 
puţin. Au sărit în faţa mea, mi-au desfăcut carul... Le-am aruncat 
desaga şi am fugit. 

- Bine că eşti întreg, băiete! 

- Câţi erau, dincotro? întreabă Nalbian îngrijorat. 

- Patru. Au ieşit din pădure dinspre asfinţit, ocolesc 
drumurile. Şi n-ar fi doar asta, dar la ultimul popas am auzit că au 
trecut alţii spre miazăzi, mai numeroşi. Să fie două ceasuri, se uită 
el la tânărul din Libra cu subînţeles. 

Nalbian, în loc de la revedere, se năpusteşte pe spinarea 
calului şi dispare în tropăit furibund. 


X 


Nu pot fi descrise emoţiile care-1 încearcă acum pe librean. în 
scurt timp trece pe lângă carul abandonat de fiul hangiului şi 
răscolit de bandiţi, iar un tremur iritant îi încolţeşte pe la 
încheieturi, vocea trupului în faţa pericolului necunoscut. Spada îi 
atârnă la brâu, în teacă, nepermiţându-şi a pierde timp preţios cu 
înşeuarea calului. Dar lama ei îi arde sufletul. Arma purtată cu 
intenţie înseamnă provocare, înseamnă declaraţie. Nu este pregătit 
pentru aşa ceva, probabil nu va fi niciodată. îi este teamă, ar putea 
fi ucis într-o clipită. încearcă să îşi liniştească pieptul, întrebându- 
se dacă nu e cam prăpăstios în anticiparea drumului tâlharilor. „Dar 
ce fac dacă dau de ei?“ 

Se adună puţin şi începe să îşi facă nişte calcule. în plus, calul 
gonit cu zel trebuie şi odihnit. Poate ar fi bine să se mai intereseze 
pe la popasuri, sunt câteva mai lăturalnice. Sau să oprească în Valea 
Teiului, să vadă care e situaţia. Curând renunţă şi la acest gând, nu 
pentru că i-ar fi venit vreo socoteală mai bună, ci pentru că îşi 
încrucişează pasul cu urme ce se întind drept înainte. Inima îl 
strânge iar. Pentru ca, apoi, să mai revină la locul ei, odată cu 
pierderea formelor de copite prin pădure. îşi permite să odihnească 
scurt armăsarul, deşi nu poate să alunge presupunerea unui ocol la 
derută. 

Soarele îşi ia rămas bun, aruncând ultimele raze prin 
ţesătura de crengi dese. Când ajunge la răspântia cu Valea Teiului 
este deja întuneric. Nu mai are felinarul, iar pâlcuri de nori leneşi 
stăvilesc din lumina cerului. Merge atent, îmbărbătând calul ce dă 
semne de oboseală. „Să merg pieptiş? Dacă sunt pe aici şi pândesc la 
drum, pot cădea în capcana lor. Dar pe cine să aştepte, noaptea?" 
Cu astfel de gânduri trece şi de Lunca Buştenilor, unde mijeşte bine 
ochii la zăpada amestecată cu ţărână. Nu este niciun dubiu, este 
spulberată de mai mulţi cai pe fugă. Nalbian forţează un galop 
nebun, pierdut în valuri de transpiraţii reci şi fierbinţi. Prin vene îi 
circulă o singură forţă mobilizatoare: „Nu mi-aş putea ierta 
vreodată să nu fi fost acolo, pentru orice s-ar întâmpla". 

Ieşirea din pădure, printre ogoarele încă amorţite de la 
picioarele Librei, este chiar în faţă. Spre el, însă, din partea cealaltă, 
dincolo de primii copaci, vin călăreţi în goană. Nalbian trage 
hăţurile şi mişcă patrupedul în loc, neştiind încotro să o ia. Aude 
clopotul dinspre sat şi intuieşte mai multe făclii. Decide să iasă de 
pe cărare pe furiş, ca să vadă mai bine ce se întâmplă. Undeva pare 
să fi greşit, pentru că este rapid descoperit şi, înainte să se 
dumirească, ceata abia intrată la adăpostul codrului îl înconjoară. 

Nu trebuie să îi vadă ca să ştie că sunt tâlharii. Zăreşte doi 
blocându-1 în dreapta, alţi doi în stânga şi simte cel puţin unul în 
spate. înaintea lui se aşază un al şaselea călăreţ, de-a curmezişul, cu 
sabia în aer. Gura lui Nalbian începe să tremure, iar mintea nu îşi 
mai dă mâna cu emoţiile. Un singur gând reuşeşte să îi aducă un 


90 



petic de pământ sub picioare: tâlharii s-au întors cu mâinile goale, 
par să fi fost respinşi şi nu arată urme de acţiuni sângeroase. 

Cel din faţa lui înaintează cu sabia întinsă. Nalbian nu 
schiţează niciun gest provocator. Foarte încet, duce mâna la desagă 
şi o întinde spre el. Un altul se apropie şi îi smulge arma de la brâu. 

- Tu, ce e cu tine, ai întârziat la petrecere?! bubuie vocea 
groasă a celui care îi taie calea. îi preia desaga cu vârful spadei şi o 
aruncă spre un fârtat. Acesta scotoceşte repede şi, dând peste 
galbenii plătiţi de hangiu, îi arată bucuros celorlalţi. 

- Hai că plecăm cu ceva! 

Nalbian reuşeşte să vadă câteva feţe mai bine, dar niciuna nu 
îi este cunoscută de mai devreme, de la han. 

- Ba putem face mai mult, se aude altul. Cât or da oamenii pe 
flăcăul ăsta, mergem cu el la schimb. 

- Mai mult ne încurcăm, se aude iar vocea groasă. Dacă era 
vreo fată, mai ziceam... dar e ostaş, asta e soarta lui acum, nu or să 
sară cu parale multe. Oricum, s-a dat vestea, tulea! 

Din turnul Librei, într-adevăr, urlă goarna mare, peste 
pădure. încep să plece unul câte unul. Ultimii doi însă îl privesc 
parcă aşteptând ceva. 

- Jos, ce te uiţi aşa! îl împinge unul cu toporişca. Nu mai e al 

tău. 

Nalbian sare de pe cal şi nu poate să nu simtă o uşurare, 
văzându-se aproape scăpat. Nici nu bagă de seamă căciula smulsă 
de ultimul plecat. „Ducă-se pe pustii şi să nu se mai întoarcă!" sunt 
primele cuvinte ce-i vin din vârtejul la care a fost supus. Apoi este 
cuprins de o recunoştinţă înălţătoare pentru ieşirea din pericolul în 
care s-a aflat. 

îşi dă seama că tremură ca varga. Nu de frig, nu de 
fierbinţeala sângelui duce lipsă. O ia încet spre liziera pădurii, 
uitându-se din când în când în spate. Şi observă că bandiţii pleacă 
destul de liniştiţi, încă poate ghici siluetele şi calul său tras de 
căpăstru. Se duc aparent aiurea, printre copaci. într-o străfulgerare 
hotărăşte să îi urmărească. „Pe cine păcălesc eu? Ăştia s-au aciuat 
pe aici, se vor întoarce." 

Cu tentative de regrete supărătoare pentru decizia luată, 
Nalbian le calcă pe urme. Vrea să memoreze direcţia pe care să 
poată reveni zilele următoare, cu poteră, pentru a îi prinde sau 
alunga de acolo. Noaptea îi este de mare ajutor, dar la fel de mult le 
este şi celorlalţi. îşi calculează bine sprinturile, cât mai silenţioase, 
iar, dacă se apropie prea mult, îi urmăreşte din înălţimea câte unui 
copac. 

De la un moment dat realizează că afundarea lor prin pădure 
nu mai are schimbări de direcţie. „Deci, intr-acolo se-ascund“ Se 
pregăteşte să lase câteva semne, dar o ultimă căţărare îi dezvăluie 
un foc în depărtare. „Asta să fie? Aşa aproape? Da, merg ţintă." 
împins şi de curiozitate, de nevoia de a vedea mai mult cu ochii săi, 
de a îi cunoaşte pe ascuns poate, Nalbian îşi continuă urmărirea 
până la tabăra secretă. Din ascunzişul lui vede câteva corturi şi o 
caravană prăpădită. Un bărbat cu părul alb îi aşteaptă lângă focul 
mic. 

- Aţi venit, nelegiuiţilor. Sunteţi primii, ce-aţi adus? 

- Poate de la Valea Teiului or s-aducă mai mult, taică. N-a 
ieşit cum ne-a spus isteţul ăsta, mare iscoadă! împinge şeful cu voce 
groasă pe altul mai slăbuţ. Când au schimbat garda erau de fapt mai 
mulţi, nici vorbă de pauză la veghe. 

- I-am văzut ieri, să-mi sară ochii! La intrare mai rămăsese 
doar unul, iar turnul ziceai că-i gol! 

- De unde, bolovane, din gaura în care sforăiai mangă? Pe 
întuneric? 

Altul completează povestea: 

- Ne-am despărţit, ca de obicei, la diversiune. Noi, care ne¬ 
am dus spre stânga, nici n-aveam pe unde, că apa ţine mult încolo. 
Când să o luăm invers, i-au văzut deja p’ăştia din faţă, la momeală, 
şi a început clopotul, după aia săgeţile, n-am mai putut trece. Am 
tras şi noi câteva, ne-am făcut pagubă, se uită tâlharul în tolba 
aproape goală. 

- Iar pe dreapta au ieşit brejii cu suliţe, tineri şi moşi, să vezi 
la ei! Lui Nalbian îi creşte sufletul de bucurie la auzul veştilor, 
îngrijorat întrucâtva de săgeţile trimise de nemernici. 

îşi aruncă toţi harababurile, leagă caii şi se trântesc lângă foc. 
O ciorbă, ceva, e plimbată într-un ceaun de la unul la altul, dar mai 
abitir apar damigene cu băutură. Nu peste mult timp se aude iar pas 
de cal şi în bătaia focului se dezvăluie alţi trei tâlhari cu mai multe 
traiste. îi recunoaşte pe cei de la Gorunul Trăsnit. 

- Hait, am julit ceva, am găsit intrare dosită. Ia uite, 
Vulpane! 

- Oho, binişor, o mai ducem câteva zile, rânjeşte moşul. Da’ 
Slinosul unde e... 

Cei trei arată undeva spre direcţia lui Nalbian. Nu mai apucă 
să audă vorbele următoare, un somn întunecat îl cuprinde într-o 
bufnitură după ceafă. 


De ce ţi-e teamă, acolo te duci 


Lumina zorilor dezvăluie ceva agitaţie în sânul Librei. Gărzile 
sunt în stare de alertă şi dublate cu braţe suplimentare. Goarna Văii 
Teiului a putut fi auzită şi ea azi-noapte, ceea ce a creat şi mai multă 
forfotă. Oamenii adunaţi ad-hoc la rondul mare au dedus, într-un 
târziu, că nu putea fi vorba decât de tâlhari. Măsurile pentru astfel 
de cazuri sunt de stare de veghe şi trimitere de soli pe căi de taină, 
bine alese dinainte. Fiecare aşezare are planificat alt drum spre 
garnizoana cea mai apropiată, astfel încât mesagerii nu sunt uşor de 
oprit. Toate aceste rânduiri strategice se discută la sfatul armelor de 
la Gorudava, între căpitani, de două ori pe an. 

Adenil şi Brosoc patrulează la marginea satului, de la ruinele 
zidurilor înspre soare-apune. Unul cară suliţă, celălalt spadă, 
amândoi au pe umeri arc şi tolbă cu săgeţi. Mai duc o goarnă mică, 
pe care Brosoc o răsuceşte cu nervozitate. Ei sunt totuşi mai 
norocoşi, au apucat ceva somn după tura de ieri, din prima parte a 
zilei. Spre deosebire de Tehanos, Getozak şi alţii care nu au mai 
închis ochii de aproape o zi plină. 

- Uită-te la noi... îţi vine să crezi? întreabă oarecum retoric 
Brosoc, mai eliberat de spaima din cursul nopţii. 

- E ca atunci când te arunci prima oară într-o apă adâncă. 
Doar că asta nu-i de glumă, îţi îngheaţă sângele-n vine. 

-Tot nu-mi vine să cred că Beryan este rănit. Parcă nu e 
adevărat, parcă nu ni s-a întâmplat nouă. 

Una dintre săgeţile trase de bandiţi s-a oprit în piciorul 
ginerelui brutăresei. Vraciul şi Lenaka îl îngrijesc cu iscusinţă şi 
groază, la gândul că putea fi mai rău. însă lumea este acum mai 
îngrijorată pentru prietenul lor nesosit. 

- Eusten zice să mai aşteptăm. Dar trebuia să ajungă demult. 

- Numai în pielea alor lui să nu fii acum. Deşi i-am văzut 
încrezători, îmi dau seama ce greutate le atârnă de suflet. 

- Dacă nu apare până mâine şi totul rămâne în linişte aici, 
plecăm după el. 

Adenil încuviinţează categoric. Dacă Eusten va accepta însă 
absenţa lor, pentru o zi de fugă până la Gorunul Trăsnit. în plus, 
Rogozis, solul trimis peste râu la garnizoana cea mai apropiată de la 
miazăzi, este aşteptat şi el până-n prânz. Iar Valea Teiului cu 
siguranţă a trimis deja la Gorudava, astfel că, cel puţin câteva zile, 
zona va fi patrulată de soldaţi de-ai împăratului. De cele mai multe 
ori este suficient pentru ca tâlharii să fugă cât mai departe. Iar 
Eusten, Getozak şi Tehanos vor putea să pună şi ei geană pe geană. 

Nalbian deschide cu dificultate ochii înceţoşaţi. Clipeşte des 
să-şi limpezească vederea şi, intr-un final, remarcă în lumina zilei 
un tavan de lemn arcuit, garnisit cu diverse lucruri prinse în cuie şi 
cârlige de fier. încearcă să îşi dea seama unde se află, ce i se 
întâmplă, dar nu reuşeşte să ridice capul greu ca un bolovan. 
Lovitura din ceafă îi grăieşte proaspăt lovitura primită de la 
„Slinosul", după cum tocmai îşi aminteşte. Simte hurducăiala, 
înţelege că este în caravana trasă de cai. 

Se străduieşte să observe în jur, masându-şi gâtul. E aşezat 
pe o saltea de paie, lângă o grămadă de boarfe, murdare şi proaspăt 
spălate la un loc. Recunoaşte intr-un cui şi una dintre pelerinele de 
la han, de ieri. Câteva coşuri, legături cu de-ale gurii şi ceva 
damigene completează spaţiul mic cu o ferestruică. într-un colţ, 

trasă spre vizitiii întorşi cu spatele, o ladă mare care adăposteşte 
probabil lucruri mai de preţ. Peste ea regăseşte şi desaga lui cu brazi 
verzi. 

Cei doi nu îşi vorbesc sau o fac prea încet ca să îi audă. 
Nalbian se ridică pe coate şi cântăreşte situaţia. Nu are mâinile sau 
picioarele legate, cum s-ar fi putut aştepta. „Pe unde om fi? Ce s-a 
întâmplat, de ce m-au luat cu ei?“ Caută şi spre spatele căruţei, dar 
ieşirea este blocată cu un lanţ, n-are cum să-l desfacă fără să fie 
auzit. Reuşeşte să se ridice cât să vadă, prin crăpătura ferestrei, 
capul acoperit de glugă al unuia dintre tâlharii călare. 

- Hai că ni s-a trezit musafirul, se răsuceşte bătrânul tâlhar 
de lângă focul de azi-noapte. 

- Stai acolo şi nu încerca nimic. Nu ne faci probleme, nu-ţi 
facem nici noi, răsună vocea groasă, binecunoscută deja, a celuilalt 
vizitiu. 

- Unde oprim, maştere? întreabă unul dintre cei nouă 
călăreţi ce însoţesc caravana. 

- La... ia, stai aşa. Bătrânul trage cu ochiul îndărăt, spre 
Nalbian, după care le face semne pentru a nu da de gol destinaţia. 
Apoi intră la el şi pregăteşte o banderolă să îi acopere ochii: n-o dai 
jos până oprim, ne înţelegem? Altfel, ai văzut, derbedeii ăştia au alte 
metode, îi ridică el din sprânceană cu subînţeles, fără să coboare 
glasul. Semn că nu i-a făcut vreo confesiune, ci pur şi simplu se 
prezintă aşa cum sunt. Convins, Nalbian dă afirmativ din cap şi se 
sprijină de un perete lateral, cu mâinile pe genunchi. 

- Eşti din Libra, nu? întreabă liderul cu voce groasă. 

- Da, răspunde Nalbian şi imediat resimte durere din ceafa 
la care duce instinctiv mâna. 

- îmi pare rău pentru asta. Ce să-ţi fac, ai căutat-o, iar 
Slinosul nu pune întrebări, începe el să râdă tare, urmat de ceilalţi. 

- Asta s-o duci cu tine, cui te-o-ntreba! Haita celor unşpe n- 
are mâna moale, păzea, gândacilor! horcăie Slinosul de undeva. 

- Eu tot nu înţeleg, la ce rindeaua mamii ei l-am luat p’ăsta 
cu noi? aude Nalbian un glas muşcat printre dinţi. Nu ajunge la el 
însă şi răspunsul, probabil că respectivul a primit vreun semn. 

- Ai făcut bine că nu ai scos sabia, i se adresează iar liderul 
solid. Cel puţin aşa îi interpretează libreanul, pe acesta drept 
căpetenie cu braţul, iar pe bătrân cu isteţimea. Nu mai erai aici 
acum. 

Pe Nalbian îl trece un fior numai la auzul cuvintelor. Se 
gândeşte cum ar trebui să le vorbească noilor camarazi nedoriţi. 

- E trecut de amiază, îl informează bătrânul, ghicind una 
dintre întrebările lui. Ai zăcut de la lovitură, nu eşti copt în luptă. 
Dar cred că şi de la oboseală, aşa-i? Ai gonit de la Gorunul Trăsnit? 

- Da, am văzut unii dintre oamenii voştri acolo. Nu are rost 
să ascundă, a fost cu siguranţă recunoscut. 

- Dacă vrei apă, întinde mâna dreaptă, e o butelcă, să n-o 

verşi. 

Nalbian ar da pe gât o găleată, atât de sete îi este. Aşa că trece 
peste scârba de a bea după gloata de netrebnici şi caută cu grijă 
vasul. Trage adânc o gură pe care însă o scuipă imediat. Unii tâlhari 
se prăpădesc de râs. 

- E bună poşirca?! îi strigă cineva. I-am schimbat butelca, 

haha! 

Vizitiii nu par să participe la hazul general. Aude cum unul 
dintre ei se apropie fără niciun cuvânt şi îi schimbă vasul din mână, 
probabil bătrânul. O miroase bine de data asta, gustă, apoi o 
termină pe nerăsuflate. 

Drumul continuă monoton, fără prea multe vorbe; tâlharii 
mai pot fi auziţi doar când şi când, bălmăjind câte ceva între ei. 
Nalbian îşi acceptă momentan soarta, dar caută cum să-şi ceară 
libertatea. Sau ocazii de fugă. Nu ştie încă ce planuri au cu el, 
preferă să tacă deocamdată, să mai observe. Peste ceva timp 
remarcă scăderea intensităţii prin cârpa legată la ochi. Se întunecă, 
dar convoiul mai merge preţ de câteva ceasuri. Dacă nu îl înşală 
simţurile, spre sfârşitul călătoriei au început să urce. 

în sfârşit, caravana opreşte. Aude îndemnuri şi multă 
mişcare, îşi instalează tabăra. Pentru un timp rămâne chiar singur 
şi îl ard degetele să se uite puţin. încearcă să vadă pe lângă 
banderolă, fără prea mult succes. 

- Aşa, acum hurdughia. Aude cum sunt deshămaţi caii, apoi 
bătrânul îl dezleagă la ochi: hai că te uitarăm, bată-te să te bată, 
zâmbeşte el. Acoperă partea din faţă cu o pânză groasă, iar în spate 
deschide uşa şi trage scăriţa. Coboară, cum te cheamă? Nalbian? N- 
am mai auzit. De la flori? Aha... 

Locul ar fi de un pitoresc deosebit, dacă nu s-ar afla în 
situaţia dată. O poiană pe marginea unui lac ce pare că vine şi 
continuă pe lângă nişte stânci pitice. Aerul mai rece şi vârfurile dese 
de brazi îi spun că sunt la intrarea în munţi. Corturile şi caravana 
fac roată în jurul focului pe care tocmai îl pregătesc. Unii tâlhari se 
îmbie la o clăteală la bustul gol intr-un lighean cu apă din lac. 

- Dă-i că puţi, Viezure! 

- Mă, te mănâncă pielea... 

- Hai, Şobolane, nu mai vreau păduchi. Slinosule, şi tu, cere 
liderul cu voce groasă şi statură impresionantă. 

Până una alta, îşi aruncă ligheanul între ei şi nu le trebuie 
mult să încingă o bătaie. Alţii intervin să-i calmeze pe cei agitaţi. 

- Ia, mireasă, bagă mâna la oală şi fă de mâncare, îi strigă lui 
Nalbian unul care s-a lipit de o damigeană cu băutură. 

- Ştii să faci ceva? îl întreabă bătrânul. Dă-te-ncoa’, să vedem 
ce-avem. 

încet, încet, se strâng toţi în jurul focului. Nalbian curăţă şi 
taie cartofi şi verdeţuri pe care bătrânul le aruncă în ceaunul mare. 
Cineva apare cu două raţe inerte, de cine ştie unde. I le aruncă 
prizonierului, arătându-i proţapul în care să le frigă după ce le 
jumuleşte. 

- Cât şi pentru ce mă ţineţi cu voi? întreabă pe bătrân intr-un 

târziu. 

- Nu te ţinem. Doar noaptea asta, mâine te lăsăm la o 
răspântie. 

- Nu puteam risca să rămâi acolo, să duci veste cât încă nu 
suntem departe, se bagă cel cu voce groasă. 

- Mai sunt şi fiarele pădurii... căzut la pământ... i se 
confesează, încet, bătrânul. 

Unii tâlhari aşteaptă nerăbdători mâncarea, alţii beau deja pe 
rupte. Se vede că au antrenament şi sângele schimbat, nu îi 

afectează uşor. în timp ce pârleşte raţele, Nalbian mai trage cu ochii 
la ei în lumina generoasă a focului, încercând să observe pe fiecare, 
fără un scop anume. 

- La ce te uiţi?! 

Unul dintre tâlhari l-a remarcat şi pare extrem de deranjat. 
Se ridică în picioare şi nu este tocmai de ignorat. 

- Ăsta se uita la mine de parcă... vrei să fi un şobolan mort? 

Ia zi! 

Tulburatul începe să se apropie. Nici privirea nu îl prea ajută 
pe Nalbian, neputându-şi ascunde suficient antipatia. Iar acum 
simte că intră în stare de agitaţie şi spaimă, deşi logic ştie că nu 
merită şi probabil nici nu are şanse, chiar dacă ar fi unu la unu. Se 
adună cât de cât şi încearcă să-şi tempereze inopinatul inamic. 

- Nu, stai pe pace, nu caut probleme. 

- Tu cu mine, aici! urlă tâlharul neconvins şi îi pune mâna în 

gât. 

Matahala de lider şi alţi doi intervin însă rapid. 

- Calm, Viezure! N-ai cu cine-ţi pune mintea, nu vezi că e 
speriat? Mai bine ne păstrăm limpezi pentru miezul nopţii, că vine 
acuma. 

Nalbian rămâne confuz şi nervos în neputinţa lui. Şi cu 
picioarele tremurânde. îşi spune că iar a scăpat din ceva, se decide 
să se controleze mai bine până va fi eliberat. 

în curând masa e gata şi s-ar putea spune că oamenii aceştia 
ştiu să arate şi o bucurie copilărească. Nalbian li se alătură destul de 
pe aproape, savurând cu foame de lup castronul cu ciorbă şi bucata 
de carne. Mai potolindu-şi burtihanul, unul devine curios: 

- Şi ce faci tu acolo, la tine? 

- De toate, ce e nevoie. Mi-ar plăcea mai încolo să plec în 
călătorii, sub patalama împărătească, dacă se poate, le face 
libreanul hatârul câtorva detalii. 

- Ha, ha, împărătească, râd cu toţii. Nu cred că mai prinde 
sfîrşitul anului, decât poate aşa, pe la jumate din cât e acuma. 

- Fluierul ăsta este al tău? îi aruncă altul instrumentul pe 
care nu credea să-l mai vadă vreodată. Cântă-ne ceva! De veselie! 


98 



Tâlharii sunt acum cu chef la damigene. Râd şi se înghiotesc, 
într-o gălăgie din care nu se mai pot distinge uşor cuvintele. 
Nalbian găseşte o melodie care le face pe plac, iar cineva are un 
moment de generozitate şi îi aruncă înapoi căciula smulsă noaptea 
trecută. 

Dintr-una-n alta, damigenele se potolesc, focul se mai stinge, 
bandiţii încep a se întinde pe rogojini şi să se acopere cu cojoace. 

- Ne treziţi când ajung, îşi trage unul pălăria peste ochi şi 
începe să sforăie. 

Nalbian se întreabă despre ce-o fi vorba. Observă acum, 
nemaiavând cine să-l urmărească, că toţi au armele asupra lor, spre 
deosebire de noaptea trecută, când i-a văzut debarasându-se de ele. 
Curând din foc mai rămâne doar jarul, aţâţat câte puţin de tâlharul 
în vârstă, pe nume Vulpan. Lângă el mai stau de veghe matahala şi 
încă unul. Luna ieşită dintre nori luminează acum din plin poiana. 

La un moment dat, pe când ar fi vrut să se întindă şi el puţin, 
este ridicat şi tras de bătrân mai sus, spre buza pădurii. Mare îi este 
surpriza când acesta îi înmânează sabia, dar cu un semn scurt şi 
exigent din deget, nu cumva să încerce ceva. 

- Şşt, vorbim sus. 

La o distanţă bunicică, după un prim rând de arbori, tâlharul 
cu păr alb îi arată să se lase jos, în spatele unui buştean. Sunt la 
adăpostul întunericului şi a câtorva tufişuri dezgolite, în schimb ei 
pot vedea tabăra foarte bine. 

- Noi stăm aici acum. Aşteptăm. 

Apoi se întoarce cu spatele la popas şi Nalbian îi urmează 
întocmai. înainte să pregătească ceva întrebări, Vulpan deschide 
vorba: 

- Eşti băiat bun. Şi chibzuit, deşi mai ai de învăţat. Scoate un 
briceag şi începe să ascută vârfuri de lemn pentru săgeţi. 

- Nu ne judeca prea aspru. Calea noastră e mai nefericită, 
dar noi, cei mai mulţi dintre ăştia unşpe, atârnăm între două lumi. 
Voinicul ăla e fecioru’ meu cel mare. Şi încă doi de acolo. Şi am mai 
avut unul... 

Face pauză cu un nod în glas. 

- Şleahta pe care o vezi am adunat-o în timp. Nu mi-e 
întotdeauna uşor să îi ţin în frâu. Noi nu atacăm să trecem prin 
sabie, ci învăţăm deruta, înşelăciunea. Forţa o strângi ca să ştii să n- 
o foloseşti. Dar e necesară în mocirla asta. 

Nalbian priveşte vârfurile ascuţite. Tâlharul cu state vechi îi 
ghiceşte gândurile. 

- Astea sunt păcatele noastre. Când cazi, dacă nu eşti atent, 
poţi să te afunzi rău de tot. Pentru asta sper să mă ţină zilele, cât s-o 
putea, ca să-i împiedic de la mai rău. Cei care au tras şi în satul tău, 
ieri, îmi scapă mai uşor din ascultare... 

în cele câteva clipe de tăcere ajunge la urechea lor mers şi 
nechezat de cai. Se întorc pitiţi spre tabără, iar bătrânul îi face semn 
de linişte. Doi călăreţi ies din umbra pădurii, pe marginea lacului, 
acoperiţi cu veşminte închise, trase peste cap. Se apropie de cei zece 
rămaşi acolo, descalecă şi îşi dezvăluie chipurile, necunoscute lui 
Nalbian. Tâlharii, în frunte cu liderul solid, se ridică şi îi întâmpină. 

- Vor să fie numai doi... Să-i spună lui mutu’, sigur mai sunt 
prin întuneric, face Vulpan ochii roată, bănuitor. 

Par să aibă loc ceva negocieri. Feciorul cu un cap mai mare ca 
toţi bate palma la un moment dat cu unul dintre cei doi şi se aduce 
băutură. Lui Nalbian i se pare că tătâne-său tocmai a răsuflat 
uşurat. 

- Dacă te gândeşti la noi ca la nişte netrebnici, nu eşti de 
învinovăţit. Ăştia, pe de altă parte... îndreaptă el mâna spre cei nou 
veniţi, ocazie să-i observe şi un deget lipsă. Ăştia sunt câini. N-au 
mamă, n-au tată. Sunt locotenenţi de-ai lui Negru. 

Nalbian simte că dă un ger năprasnic peste el. 

- Aşa aproape? şopteşte cu spaima drumului de doar o zi şi-o 
noapte. 

- De satul vostru? Nu încă. Se furişează, iscodesc, merg doar 
la umbra nopţii. Nici eu nu stau când vin, să nu aduc a slăbiciune. 

Tocmai atunci îşi face apariţia printre oameni, din mână în 
mână, un săculeţ care se opreşte în posesia vizitatorilor nocturni. 

- Şi vin pentru tribut. 

- Cât de departe le e oastea? De ce le daţi tribut? 

- Să fie cinci nopţi de-aici, în fuga hoţului. Adică rapid, dar 
nici în goană. Nu pot să intre aşa uşor în ţinuturile astea, sunt bine 
legate. Şi nici prin munţi nu o pot lua, dau de oamenii lupilor acolo, 
n-au nicio şansă deocamdată. 

Din vorbele acestea Nalbian înţelege că s-au mai apropiat 
faţă de ultimele veşti. în acelaşi timp, pe hărţile din minte, îşi dă 
seama cam pe unde vine drumul ticăloşilor: la nord-vest, prin 
marginile muntoase. 

-Tributul îl dăm celui mai puternic, asta e legea de bază, 
nescrisă. Şi, cum cel mai bine ne ascundem de poteră prin locurile 
lor, ne are la mână. 

- E bine că nu vă obligă la altele. 

- Ba bine că nu! Dar îi aducem galbeni buni, încă reuşim să-i 
evităm veninul. Unora din ăştia, de i-am cules în bandă, le mai 
sticlesc câteodată ochii... 

- Nu puteţi să fugiţi? 

Bătrânul pufneşte încet, amar. 

- Peste tot e unul ca el. în ce facem noi, nu scapi de ei. 

Soldaţii lui Negru fac cale-ntoarsă. 

- Acum mai aştepăm juma’ de ceas, să fim siguri. 

Se întorc iar cu spatele şi îşi asigură şezut uscat, ca să se 
sprijine de buştean. Tâlharul bătrân este un personaj curios, care 
reuşeşte să îi trezească sentimente ciudate şi contradictorii. în 
pauzele lungi în care nu îşi vorbesc, Nalbian îşi imaginează ce fel de 
viaţă ar fi putut avea ca să ajungă astfel. Află că are şi o fată prin 
Smarald, cuminte, la casa ei, pe care a scutit-o însă de prezenţa lui 
şi a borfaşilor. „Ce oameni poţi întâlni în lumea asta...“ 

Sunetele nopţii se împrietenesc cu urechea, iar umbrele ei 
îmbie la repaus. Un lup hăuie pe undeva şi, din când în când, îi 
răspunde o cucuvea. Vântul lin şi rece se îmbrăţişează cu trosnituri 
blânde din mişcarea crengilor goale. Cei doi privitori de la distanţă 
adorm adânc, abia peste câteva ceasuri se trezesc să îşi mute 
somnul în corturile din tabără. Sabia libreanului nu se mai află 
lângă el, o regăseşte jos, în posesia unui alt fecior de-al bătrânului, 
ce pare că doarme dus. „Da, domne, hoţi, nu glumă!“ 

X 


Dimineaţa devreme îi trezeşte cu lapoviţă. Morocănoşi, fără 
multă vorbă, se ridică să strângă catrafusele, treabă care durează 
binişor şi îl implică şi pe Nalbian. între timp, două pâini mari, 
înmuiate de umezeală, sunt rupte în bucăţi şi plimbate pe la toată 
lumea. La plecare au grijă să acopere din urme, mai mult un reflex 
decât să fie în primejdie de-a fi fugăriţi de cineva. 

Este chemat în caravană, unde primeşte iar accesoriul pentru 
ochi. „Până la prima răscruce", este asigurat de bătrân. La amiază, 
convoiul opreşte, iar lui Nalbian îi e redată vederea. Este un popas 
mic, în deal deschis, cu panorama munţilor în zare. Doar o fântână 
şi un negustor ad-hoc, cu ceva de-ale gurii pentru o mână de 
drumeţi. Tâlharii se mai dezmorţesc şi îşi refac stocurile de apă. 

La despărţire, cei doi lideri, bătrânul şi voinicul, îi înapoiază 
sabia şi desaga cu fluierul, alături de care au pus jumătate de pâine, 
înţelege că nu va mai vedea calul, dar nici nu îndrăzneşte să întrebe, 
îi urează de bine, iar după vreo două sute de stânjeni se fac pierduţi 
în afara potecii. 

- Pe tine nu te-am mai văzut, i se adresează vânzătorul 
ambulant cam zdrenţăros. Te-au lăsat aici? 

Nalbian răspunde scurt, simţind că omul vrea să-l tragă de 

limbă. 

- Greu fără cal... Nu erai cu ei, nu? pare acesta că înţelege 

ceva. 

- Fiecare spre treaba lui. Fii bun, negustorule, ştii pe cineva 
care pleacă la... Brazi? ghiceşte libreanul, făcându-şi nişte socoteli 
cu ochii spre munţi. 

Primeşte răspuns din cap spre unul dintre drumeţii de pe 
margine. Are noroc, omul e de bună credinţă şi, după ce întâi este 
reţinut la vederea săbiei, pare chiar bucuros să afle că va avea 
partener de drum un tânăr oştean. Nalbian îşi face loc în carul mic, 
cu mintea obosită. Binefăcătorul său însă are chef de vorbă şi îşi dă 
seama că va fi un drum lung. 

Seara se lasă peste sat cu un sentiment de siguranţă, dat de 
duzina de soldaţi ce patrulează acum în jurul Librei şi Văii Teiului. 
Nu este un sentiment uşor însă, pentru că vine peste trauma 
proaspătă ce va lăsa semne de îngrijorare o perioadă, nemaipunând 
la socoteală mişcările din împărăţie. 

- Dar, până nu se întorc băieţii, nu e loc de somn în Libra, îi 
mărturiseşte Arbopyn căpitanului străin, aflat la masă în tavernă. 

- Pentru tinerii plecaţi de dimineaţă, nu vă faceţi griji. 
Drumurile sunt verificate bine, şi încă mult pe lângă ele. Bandiţii au 
fugit cu siguranţă, sunt departe acum. 

- Dar Nalbian? întrebarea nu mai e dacă a dat peste ei, ci 
cum a decurs întâlnirea, intervine şi Vifon posomorât. 

Căpetenia garnizoanei venite în ajutor opreşte lingura în 
castron, preocupat. 

- Da... Ce s-a întâmplat şi unde... Dar, cum le-am spus şi 
părinţilor, săracii, le-am mai adus inima la loc şi ăsta este adevărul: 
nelegiuiţii aştia nu sunt criminali, nu cu sânge rece. Nu am auzit de 
vieţi curmate de mâna lor, în afara luptelor în care-şi jucau 
libertatea. în plus, nu am găsit încă, să-mi fie cu iertare, trupul 
flăcăului. Mie asta îmi dă multe speranţe. Dacă era ceva, atunci în 
preajma drumului se întâmpla. 

Hangiţa, care tocmai s-a apropiat cu pită şi murături, lasă 
cărpătorul şi se retrage înmuiată la auzul cuvintelor. Un rănit şi un 
dispărut în calea tâlharilor nu sunt tocmai lucruri uşoare pentru un 
sat liniştit, de oameni cu bună credinţă, dornici a-şi construi viaţa 
departe de astfel de lucruri. 

- Ce ne-am face fără sufletul femeilor... Ar fi lumea mai 
urâtă. Da, aşa e, dă speranţe. Să vină Adenil şi Brosoc cu veşti de la 
Gorun, cine ştie, poate încă e acolo! 

- Oricum ar fi, mă duc la Nalbian acasă. E supărat tătâne-său 
după ce nu i-aţi dat voie să meargă cu voi. Toată ziua şi-a făcut de 
lucru, numai să treacă vremea în aşteptarea grea. 

Vifon îşi pune haina, pălăria şi iese. Se întunecă binişor, 
astfel că sunt aprinse focurile obişnuite, în turn şi la intrare, dar şi 
altele noi, din loc în loc, pe lângă sat. De la venirea soldaţilor, garda 

nu mai este dublată de bărbaţii Librei, starea de alertă e însă 
menţinută. 

Pătrunzând în piaţa mare, de unde să treacă spre conac, apoi 
către casa lui Nalbian, dascălul aude forfotă la intrare şi vede făclia 
din turn agitată. Se întoarce şi el cu pas mărit. Au revenit Brosoc şi 
Adenil, singuri, cu carul lăsat de Nalbian la han. Arbopyn, ieşit 
alături de căpitanul garnizoanei, preia caii obosiţi, dar rămâne să 
afle întâi veştile. 

- Nu l-am găsit. A plecat de alaltăieri după-masă, în galop, 
când a aflat că tâlharii ne dau târcoale. 

- Am căutat şi pe lângă, la popasuri, nimeni nu l-a văzut. 

Tinerii sunt obosiţi şi mâhniţi. Ar mai pleca o dată, de-ar şti 

încotro. 

- Recruţi, loc repaus şi odihnă, ordonă căpitanul străin, mai 
mare în grad decât Eusten. Continuăm mâine, dar nici nu stăm cu 
mâinile-n sân, avem soldaţi în căutare. 

Moş Tiriza îşi face şi el apariţia. 

- Oameni buni, să stăm pe pace. Tânărul are zile de la 
Dumnezeu, în plus destulă minte şi inimă cât să nu intre în belele. 
Sigur e cu o întâmplare în apropiere, vine el. Haideţi să-i liniştim pe 
ai lui. 

Pe drum se strânge majoritatea sătenilor. Vine şi Cassia într- 
un suflet, încrezătoare şi îndârjită în acelaşi timp. în ultimele două 
zile, şi fetele, şi băieţii, s-au prins în resentimente şi însufleţire în 
mânuirea băţului şi trântei, atât pentru a se descărca, cât şi în 
fierberea de a fi gata să se opună inamicului pe data viitoare. Până 
la ai lui Nalbian, oamenii se mai răresc şi intră doar Cassia, Vifon, 
moş Tiriza, Adenil şi Brosoc. De-a lungul zilei au primit însă multe 
vizite, măcar pe la gard, inclusiv a jupânilor. 

Târziu, fereastră după fereastră se ascunde în întuneric prin 
stingerea lămpilor şi lumânărilor. Libra se scufundă în linişte, până 
şi casa lui Nalbian pare că îşi găseşte somnul, pentru un ochi 
neştiutor. Numai fumul sobelor continuă să şerpuiască leneş în 
înaltul cerului până dispare ca prin farmec. în turn e schimbul lui 
Getozak, noaptea aceasta. Mai serios ca de obicei, cu o privire aspră, 

este atent la orice mişcare. Vechea lui cunoştinţă, bufniţa, îl salută şi 
ea din nucul mare, dar pare că nici nu o mai aude. 

Puţin după miezul nopţii se încruntă cu mare încordare: prin 
pădure se întrevede o licărire. Agită rapid din făclie şi se pregăteşte 
de clopot, aşteptând dezvăluirea mişcării necunoscute. Cei de la 
intrare iau poziţie şi imediat apar soldaţi de întărire. Doi călăreţi ies 
la iveală încet, iar primul face semn din felinar. Când ajung pe la 
jumătatea potecii, Getozak saltă de bucurie: 

- Nalbian! S-a întors! 

Călătorii nocturni ajung la zidurile măcinate, unde sunt 
înconjuraţi cu bucurie. Câteva lumini încep să îngălbenească iar 
ferestrele satului. Un soldat din Brazi, unde tânărul a dat veştile 
necesare, l-a însoţit până aici şi va schimba temporar garnizoana. 
Lumea începe să se adune şi, deşi nu îi cunosc încă povestea, toţi îl 
îmbrăţişează. îşi cere scuze şi goneşte spre casă pentru a alunga cât 
mai curând grijile familiei. Ai lui ies în haine de noapte şi picioarele 
goale. 

- Ştiam că eşti bine! îl strâng pe rând în braţe. 

Nici la ceasul acesta nu întârzie ceva musafiri, printre care 
Adenil şi Brosoc cu scufia încă pe cap, moş Zeze şi Croitorii veniţi 
prin grădină şi alţi câţiva ce vor să afle numaidecât evenimentele. 
Lumina lămpii se va pierde amestecată în zorii zilei. 


0 apă cum nu e alta 


Somnul scurt dar binevenit peste orele dimineţii nu reuşeşte 
să-i aducă aceeaşi linişte ca înaintea păţaniei. Senzaţia că doarme în 
caravana tâlharilor şi vise despre un măcel cu ticăloşii lui Negru îl 
trezesc cu cearcăne adânci. 

Deşi, probabil, povestea a ajuns la toată lumea, primul gând 
este să îi înştiinţeze temeinic pe căpitani. Detaliul înaintării 
despotului l-a ţinut momentan doar pentru el, spre a nu aduce mai 

multă nelinişte în Libra. Descoperă că adunarea este deja pregătită 
la conac şi îl aşteaptă. 

-Nefericită întâmplare, mă bucur că te-ai ţinut tare şi 
cugetat! îl întâmpină moş Tiriza. Ne-am rugat pentru tine. Sunt 
sigur că nu ţi-a fost tocmai uşor... 

- Nu, înţeleptule. Mai ales că nu ştiam cu cine am de-a face, 
mă încolţise ceva spaimă. 

Se aşază lângă Vifon, care îi vede ceafa suferindă. 

- Nu ştiu dacă să deplâng sau să zic bine că-i doar atât, 
suspină dascălul. 

- Să rămână doar asta şi nu e nimic, Beryan a păţit-o mai 
urât. Dar, cum mă gândesc că deja aţi aflat de la prietenul nostru 
din Brazi, mai îngrijorător este că Negru a avansat faţă de ce ştiam 
noi. 

Căpitanii şi soldatul încuviinţează, au vorbit. 

- Da, astea sunt cele mai importante veşti. Că tâlharii s-au 
îndepărtat, dar că Negru a mai muşcat ceva teren. Nu vă 
înspăimântaţi, avem iscoade, stăpânim situaţia. Iar aici, în 
ţinuturile noastre, nu va găsi acoliţi. Aşa că, dacă îl va mâna iarăşi 
ura, totul va porni pe la margini, spre munţi. Vom fi cu toţii 
pregătiţi. 

Vorbele căpeteniei de garnizoană nu risipesc însă toate 
dubiile legate de putinţa împăratului în aplicarea legii pe tot 
cuprinsul Smaraldului. Cel puţin până se mai aşază apele şi 
alianţele în viitoarele trasări de popoare ce-şi vor soarta în propriile 
mâini. Dar, momentan, nimeni nu vrea să avanseze în astfel de 
discuţii, în aşteptarea deznodământului negocierilor şi fricţiunilor. 

Mica adunare se termină cu pregătirea de plecare a soldaţilor 
veniţi în ajutor, stabilită pentru ziua următoare. Eusten reia 
conducerea străjerilor Librei, iar schimburile de gărzi vor reintra în 
normal. Micul grup ieşit de la conac cu sfătuire este urmărit din 
drum de Melbeea, cu un ochi bucuros şi altul trist. Se îndreaptă spre 
zidurile măcinate, unde vor reîntâlni restul oştenilor. Până acolo, în 
piaţa rotundă, Nalbian îl găseşte pe Beryan dădăcit şi lăudat de 
Peltrina, lângă taraba cu pâine. 

- Nu, nu, stai acolo, ce-ţi trebuie? Schimbăm bandajul? 
Alenda, hai, poate i-o fi sete, a pătimit ca un brav ostaş! 

Se salută energic şi se compătimesc unul pe altul în două-trei 
vorbe, apoi se îmbărbătează şi fac glume ca şi cum nimic nu s-a 
întâmplat. După care Eusten, Tehanos, Nalbian, căpitanul străin şi 
doi soldaţi continuă scurta defilare, ca de final fericit al unei poveşti 
neplăcute. Sătenii sunt mai destinşi, viaţa îşi reia cursul normal. 
Mai puţin în inima lui Nalbian, ce calcă mai adânc ca niciodată pe 
un tărâm al refuzului faţă de lumea care vrea să îi primească anii 
maturităţii la sânul ei. Merge încet, mecanic, pierde vorbele 
optimiste din jurul său în periferia pustiului surd ce se extinde în 
interior precum nisipurile deşertului. 

Cei trei prieteni au sfârşitul zilei la discreţie, răsplată în urma 
oboselii acumulate, urmând ca a doua zi să onoreze chiar prima 
gardă din zori. îşi dau întâlnire la hanul vechi, desişul de la 
marginea râului fiind prea mâlos după topirea zăpezii. Nalbian trece 
întâi pe la Arbopyn, îl găseşte la grajdurile de la conac, unde sunt 
ţinuţi majoritatea cailor. 

- Ne-ai încredinţat cu dragă inimă unul dintre căluţii tăi cei 
buni şi l-am făcut pierdut. 

- Nici să nu gândeşti astfel, băiete. Te-a slujit şi l-ai folosit 
cinstit, ai rămas fără el din necaz. 

- Eu simt că trebuie să răsplătesc. 

- Dar nu e vina ta, Nalbian. Noi toţi ne bucurăm că ai scăpat 
cu bine şi nimic altceva nu mai contează. 

- Oricum, am luat cu promisiune armăsarul de l-am adus 
azi-noapte, tocmai ce i-am plătit Brădeanului. Am avut de unde, ştii 
că am strâns. Eu şi băieţii te rugăm să-l primeşti. 

Arbopyn îi strânge mâna dreaptă şi cu stânga îl prinde de cot. 
îi zâmbeşte cald, ridicând încreţiturile frunţii: 

- Atunci e al vostru şi nimic nu mi-ar face mai mare bucurie. 

Nalbian ştie că dorinţa lui Arbopyn este sinceră, din suflet. 

Recunoştinţa sa este fără margini şi se gândeşte că îi vor răsplăti 
negreşit bunătatea. 

Adenil ajunge cu ceva întârziere la hanul vechi. Vor să 
profite, în ultimul ceas de lumină, de şezătoarea lor obişnuită, 

frăţească. E primăvăratic, răcoare bine încă, dar nu bate nicio 
adiere. Acceptabil pentru bătrânelul cu un ochi tulbure ce stă 
cuminte în preajma locului amenajat cu fân şi apă, liber cum pare că 
n-a fost vreodată în tinereţe. Băiatul va veni curând să îl ducă înapoi 
la grajduri. 

Tinerii se aşază pe o blană dintr-o terasă veche, de partea 
cealaltă a construcţiei de lemn nefolosită de atâta timp. La fântâna 
de jos, din faţa lor, mai coboară câte cineva din când în când şi îşi 
flutură mâinile a salutări. 

- Când ne-am dus la Gorunul Trăsnit speram că vom afla o 
întâmplare banală, că cine ştie pentru ce ai mai rămas acolo, poate 
ca să te fereşti din calea lor. Dar ne-au spus că motivul întârzierii 
tale venea tocmai din pornirea pe urmele lor... 

- Am ştiut imediat că ai dat de ei. 

- Apoi nu mai aveam niciun indiciu încotro să te fi dus. 

- Grija voastră cred că m-a însoţit, fraţilor. V-am simţit lipsa 
din plin. Câteva clipe m-am gândit chiar că nu o să revăd pe nimeni. 

Stau toţi trei gânditori, cum obişnuiesc a reflecta minute 
bune fără să spună nimic, într-un asentiment total. 

- Dar ciudate personaje tâlharii ăştia, rupe Brosoc tăcerea. 
Ce adunătură, unii descreieraţi, înrăiţi, alţii cu minte şi regrete. 

- Nu ştiu neapărat ce apăsa pe sufletul moşului. Pentru că îşi 
asuma complet calea. Doar că... s-ar fi vrut şi din altă cocă... 

- Răspunde şi duce pe măsura celor făcute, comentează 
Adenil. 

- Oameni ca el mai pot fi salvaţi, socotesc eu, năzuieşte 
Nalbian, proptindu-şi barba peste mâinile împreunate. Nu-mi dau 
seama la vârsta lui, e drept. Cine ştie ce necazuri l-or fi împins şi la 
ce? 

- Poate fi asta o justificare? Dar pentru mişei ca Negru? 

- De ce nu? Noi unde am fi ajuns în alte condiţii? Câte umbre 
nu avem şi noi, care nu au găsit însă teren fertil? 

- Dar sunt atâţia oameni care o duc greu pe pământul ăsta şi 
nu decad aşa. De ce unii rămân drepţi iar alţii se îndoaie? 

Nalbian primeşte cugetarea clătinând din cap. Nu reuşeşte să 
împace nedumerirea legată de lumina şi întunericul din sufletul 
omului, cum pătrund şi cum dăinuiesc ele. 

- Dar noi, aici, oameni buni suntem? întreabă el. 

Băieţii consideră că urmează finalul filozofiilor, intr-un ton 
mai vesel. 

- Buni, fiul meu! Uite, eu, om bun! 

- Şi cu mine, doi, intră Adenil în joc. 

- Deja numai oameni buni, râde Brosoc. 

Sprâncenele lui Nalbian se încruntă însă, părând a nu-şi 
îngădui această veselie. 

- Eu nu prea mai sunt aşa sigur. 

Prietenii de-o viaţă sunt luaţi prin surprindere. îl cercetează 
încercând să ghicească de unde vine ceea ce pare un fel de tortură 
interioară. 

-Aşa aş fi vrut şi eu să cred despre mine, aşa m-am 
considerat mereu. Până nu demult, nici nu m-am îndoit de 
dreptatea mea, care mă punea deasupra celor ce greşeau. 

- Ce te-apasă... Ai făcut ceva ce nu-ţi poţi ierta? 

- Nu, Adenil, nimic anume. Nu simt asta mereu, dar, şi când 
mă surprinde, tare nu-mi place. Uite, de exemplu, cum vorbesc 
Cărămidarii sau cum suduie ageamiii de îi găsim prin cărăuşii, de 
necuraţi şi toate mortăciunile. îi numim talpa de jos, nefericiţi şi ei 
după cum i-o fi dus viaţa... mai beţivi, mai neisprăviţi... 

- Aşa, da. De ce n-am compara cu ei? întreabă Brosoc. 

- Nu vi se întâmplă, uneori, să vă vină pe limbă cuvintele 
lor? Să vă treacă prin gând slăbiciuni de care altfel am spune că sunt 
josnice? 

Băieţii caută cu privirile în adâncul pământului şi al inimii, 
prin cotloane mai pitite ca de obicei. Nalbian continuă după o 
scurtă pauză, pare să nu mai aibă colţuri nestudiate sau reţineri faţă 
de fraţii lui. Este pornit ca într-o datorie apăsătoare. 

- Să fi văzut ce era la gura tâlharilor. I-am studiat, i-am 
ascultat. Probabil momentul fiind greu, iar dispreţul meu prea mare 
faţă de unii care mai să-mi pună pielea-n băţ, nu puţine murdării 
mi-au venit şi mie pe vârful limbii. Nu, nu este prima oară, mai 

vorbeam noi că uneori trebuie să răspunzi cum ţi se vorbeşte. Dar 
acuma a părut atât de viu, atât de oportun... trecând momentul 
furiei m-am şi speriat. Şi ştiţi ce e cel mai neplăcut? Dacă aş fi cedat 
simţirii, aş fi câştigat ce-mi cerea un interior dezonorat. M-aş fi 
simţit mai bine, întorcând noroiul aruncat sau trăgând înapoi cu 
japca din virtuţile călcate-n picioare. 

Brosoc ţuguie buzele a „uuu“, în sens de profund. Mai 
complicat decât a venit Nalbian vreodată cu altfel cunoscutele-i 
frământări. Adenil pare şi el tulburat, pătruns bine: 

- Ba da, de ce să mă ascund. Şi, pentru că nu o faci, te simţi 
neputincios, te întrebi unde este valoarea; ce contează cu adevărat, 
când vezi că celălalt câştigă. 

- Câştigă pentru că avem bărzăuni tembeli în creieri, suntem 
prea sensibili, răbufneşte Brosoc. Dar, dacă daţi frâu liber gurii, nu 
aveţi remuşcări? întreabă apoi, mai mult ca să-şi confirme sieşi. 

- Exact! Tocmai aici e, revine Nalbian. Că, în cei ca noi, după 
aceea, morala învinge întotdeauna, ne spune când am greşit. 

- Şi, uite aşa, rămânem mereu între două părţi, una 
mulţumită şi alta deloc. 

Adenil este aprobat cu apăsare. 

- Mulţumită că am făcut ce este bine, mâhnită să descopere o 
nevoie din simţirea cealaltă, de care ne ţinem departe. 

-Aşa e, Nalbian, dar poate devenim deja prea duri cu noi 
înşine. Mai ales tu. Pentru că sunt momente, vin şi trec. Iar noi 
suntem oameni de bună credinţă, ştim să ne stăpânim, nu? 

Nalbian simte aici o linie peste care el a trecut cândva pe 
nesimţite, spre deosebire de ceilalţi. O graniţă faţă de care nu mai 
este sigur că, în esenţa sufletului său, s-ar afla întotdeauna de 
partea care trebuie. Şi nu este vorba numai de limbaj murdar şi 
reacţii de revanşă faţă de cei care manifestă răutăţi. „De unde ştiu 
eu că n-aş putea fi un ticălos mai rău decât alţii, un nevrednic mai 
spurcat la gură? Dacă soarta îmi dădea lumina zilei între ticăloşi? 
Cât de mare poate fi slăbiciunea omului, care sălăşluieşte inclusiv în 
mădularele mele?“ Realizează că n-are însă de ce continua astfel de 
gânduri negre faţă de prietenii lui care nu au nicio vină. Aceştia şi- 

ar chinui cu loialitate sufletele, pentru poate doar o nebunie de-a 
lui. 

- E şi multă teamă aici, intervine Brosoc. Şi atunci ne 
învăluie astfel de umbre. Sau, uite, eu, de exemplu, sunt cam slab la 
vederea unei fete frumoase. 

Nalbian este recunoscător pentru schimbarea atenţiei, deşi 
nici aici nu îi lipsesc nelinişti privind balanţa între spirit şi instincte. 

- Ei, dar asta ştim, face Adenil cu ochiul spre Nalbian. 

- De parcă ţie nu-ţi râd urechile când intră fetele în 
Mărgăritar. Sau lui Nalbian, la horă, când îi alunecă ochii - cu mult 
simţ estetic, desigur, hehe. 

Lui Adenil i se înroşesc vîrfurile amintitelor pavilioane, par 
să fie atinse de un motiv. 

- Dar avem voie, încă suntem holtei, nu? 

- Corect! Asta mai lipsea, să ne arătăm cu degetul ca 
zgâmboii. Totuşi, mă întreb... scăpăm de înclinaţia asta odată 
însuraţi? revine Adenil. 

- Ştii că şi eu m-am întrebat? Ce, se opreşte brusc? Că doar 
nu degeaba circulă vorba: ce e frumos place oricui. Aşa, când nu e 
pericol de un papuc după ceafă. Dar aici încep şi eu ca Nalbian, mă 
trezesc uneori cu idei... ehm, necuviincioase. 

- Zi, zi tot! îl zgândăre Adenil, prefăcându-se interesat de 
picanterii. 

- Nimic ce n-ai auzit deja din gura Cărămidarilor, nu pot 
rivaliza cu ei. 

- Ţi-e teamă că faci vreo propunere nelalocul ei? zâmbeşte şi 
Nalbian. 

- Cam aşa, că îmi trec prin minte grosolăniile auzite. Ca o 
melodie care îţi rămâne în cap fără să vrei. 

Nalbian rămâne surprins de cugetare, se potriveşte cu una 
dintr-ale lui. 

- Şi cam pe cine ai vrea să ciupeşti de... umăr? râde Adenil de 
Brosoc, după care încep să se îmbrâncească între ei. 

Au nevoie de câteva momente de destindere. Pe care şi le 
oferă ceva timp şi după ce bătrânelul lui Arbopyn este dus la 
grajduri de băiatul grijuliu, iar întunericul îi învăluie treptat. 

Zilele următoare aduc gărzile obişnuite, stropite cu ploi 
mărunte şi anoste. Satul se pregăteşte de semănat, de primenit 
grădinile şi alte treburi de primăvară. Veştile sunt mai legate, 
circulă mai des solii, dar oamenii îşi văd de viaţa obişnuită. Chiar şi 
cei trei mai prind din când în când o cărăuşie, motiv mai mult de 
drumeţii. 

Antrenamentele de la pavilionul gărzilor continuă şi ele 
neschimbate, fără vreo înăsprire din partea împăratului. Nalbian 
este însă mai prezent ca niciodată. Cu o sârguinţă ce nu scapă 
neobservată, îndârjit, uneori pare că se închide într-o confruntare 
cu un inamic invizibil. Getozak, în special, are acum în el un ucenic 
încordat, perseverent, mai puţin voios ca altă dată. 

- Ei, cred că ajunge pentru azi. 

- Hai încă o dată, am prins mişcarea, insistă Nalbian, abia 
trăgându-şi sufletul. 

- Ai început să-mi iei din lupte, zâmbeşte gâfâind şi Getozak. 
Ai tras în ultima lună cât în trei, ce te apasă? De când cu nemernicii 
ăia? 

- Probabil ai dreptate, recunoaşte tânărul şi întinde mâna, 
acceptând finalul antrenamentului. 

- Ştiu cum e, îţi vine să dărâmi şi copacii. Să îi iei de gât, nu 
alta, mai ales pe unul ca Negru. Dar aminteşte-ţi că într-o bătălie 
stăpâneşte capul şi nu furia. 

Nalbian simte că Getozak are dreptate. Au devenit prieteni 
mai buni ca înainte şi deseori se întâlnesc acum în patru, seara, pe 
la tavernă, îndeobşte când termină gărzile. De altfel, localul este mai 
vizitat în anotimpurile reci, când oferă adăpost mai strâns 
oamenilor veniţi fără prea multe griji la taifas. 

Zilele însă încep să crească şi să se-ncălzească. într-una din 
ele, înainte de a intra în gardă la turn, Nalbian face o primă vizită pe 
anul acesta lacului de la frasin. îl regăseşte înviind câte puţin după 
frigurile iernii şi se pierde, ca de obicei, în contemplare. Momentele 
acestea de răgaz, de reîntâlnire cu vechi esenţe imortalizate aici, în 
fibra intimă a naturii, îi fac bine. Spiritul se mai clăteşte în argintul 
lacului, îi tulbură liniştea cu întrebări mai adânci decât fundul său 
nămolos. 

- Nalbian... 

Vocea blândă de bunic s-a întors. De data aceasta tânărul nu 
mai sare în picioare, ci doar ridică domol fruntea. 

- Da. Aici sunt. 

O scurtă pauză şi vocea se apropie din spate. 

- îţi mai e teamă? 

- Nu, răspunde el întorcând capul. 

Un bătrânel de înălţime mijlocie, cu păr alb şi o barbă la fel 
de ninsă, mică şi îngrijită, se sprijină într-un toiag chiar în dreptul 
copacului. Ochii săi negri nu arată vârsta, sunt vii şi senini. Nalbian 
se ridică, întrebându-se cum a sărit furca frasinului. 

- Dar nu am sărit, zâmbeşte el. 

Tânărul se simte iar cuprins de fiorul unei magii care l-a mai 
vizitat în ultimii doi ani. 

- De unde vii, unchiule? Citeşti gândurile? 

- Nu, dar când sunt atât de vii, le simt, zâmbeşte moşneagul. 

Prezenţa lui este liniştitoare, îl învăluie cu o căldură 

părintească. îi transmite senzaţia de moment unic, desprins special 
pentru el din şuvoiul timpului. Ar vrea să afle dintr-o suflare cine 
este, ce învăţături are şi de ce îl vizitează. 

- Probabil ai multe întrebări. Moşul vorbeşte încet, pare că 
are o veşnicie înaintea lui. Vin dintr-o lume care ţi-ar putea fi dragă, 
deşi n-o cunoşti decât din resturi lăsate amintire. Cândva se 
împletea mult cu a omului, dar atunci nevoia şi înţelegerea lui erau 
diferite. 

- Şi astăzi? 

-Azi nu-i mai serveşte la fel. Nu e totul ca în poveşti. E 
drept, neajunsuri de acum puteau fi depăşite mai uşor prin vechile 
deschideri, îi ghiceşte iar gândul. Dar la fel de adevărat este că, 
deseori, omul se lovea de uşi nepotrivite şi alegeri confuze. Nu îşi 
putea urma menirea. 

- Care este aceasta? aşteaptă Nalbian răspunsul ca un 
prizonier salvarea. 

Moşneagul îl compătimeşte reţinut din privire: 

- Eu nu sunt ca tine... Noi o ştim doar pe a noastră. 

Tânărul ar fi dorit mai mult. înţelege însă că misterioasa 
apariţie nu vine să-i înmâneze din cheile întrupării omeneşti. Se 
mulţumeşte, ca şi până acum, cu gândul că îşi va căuta sensul pe 
mai departe. Dar ce tâlcuiri din altă lume aduce bătrânul? 

- De ce mă cauţi pe mine? întâmplările neobişnuite din 
ultima vreme, ursitoarele, fiara din pădure, poate şi altele de care 
nu mi-am dat seama... au legătură? 

- Au, sigur, totul are. Am aşteptat însă. 

Ochii lui Nalbian continuă să pună întrebări. 

- Noi, la care ajung neliniştile spiritului, te-am urmărit. Iar 
acum nu ştii încotro s-o iei, e-adevărat? 

- Cam aşa ceva... 

-Vântul, apa, lumina soarelui şi stelelor, toate îţi poartă 
gândurile. Şi ne spun că nu-şi găsesc pacea. 

- Ai venit să mă ajuţi în privinţa asta? 

- E greu, dragul meu, aici e vorba de inimă şi suflet. Numai 
Cine le-a făurit le cunoaşte pe de-a-ntregul şi numai omul căruia 
sunt dăruite poate a şi-i le cerceta, altfel sunt libere. Dar, da, am 
venit cu un dram de ajutor. 

- De ce pentru mine... de ce nu şi pentru alţii. 

-Ajutăm pe mulţi, cum putem. Dar, ai fi surprins, puţini 
intră pe drumul scotocit de tine. Urmându-1, ai ajuns intr-un punct 
din care nu poţi merge mai departe. Neliniştea ta ne strigă demult, 
de când erai copil, iar ce-ai vrea tu să se-ntâmple... nu e în putinţa 
oamenilor. 

- Da, încep să mă conving. Şi mă mâhneşte fără măsură. Dar, 
ceva, tot voi încerca. 

- Ştiu... ştim, dragul meu. De aceea sunt aici. 

Moşul vine lângă Nalbian şi îi arată râul. 

- Apa dătătoare de viaţă. Căci ce fiinţă poate trăi fără apă? 

Oglinda Mărgăritarului pare că ia vorbele în dansul ei lin şi le 

poartă cu sclipiri adeveritoare. 

- De unde e ea dată lumii? 

Tânărul merge cu gândul pe calea basmelor. 


114 



- Prin tunelul din buricul pământului, surpat după facerea 
noastră? Sau... adusă de păsări de apă, prăbuşite să stingă focul din 
cele patru zări? încearcă Nalbian fără convingere. 

-Vezi, asta e una dintre problemele legendelor, râde încet 
bătrânul. Lumea e mare şi se amestecă, darămite imaginaţia pentru 
adevăruri mult prea de demult. Şi asta nu e uşor, ridică el mâna 
spre Nalbian a luare aminte: cu cât mai vechi, cu atât mai greu de 
pătruns, cu atât mai puţini şi diferiţi oameni care să le fi dus mai 
departe. Tuşeşte uşor şi revine asupra râului. Dacă o iei spre soare- 
răsare sau spre soare-apune, intr-un târziu deloc uşor, poţi găsi de 
unde vine apa. Orice apă din lumea asta, da... încuviinţează el 
meditativ din cap, ţinând ambele mâini pe toiag. 

- Cum, din două locuri? 

- He, greu de crezut, aşa-i? Nu din două, din acelaşi. 

Nalbian este în încurcătură. 

- O să afle oamenii mai curând sau mai târziu cum stă 

treaba. 

- Ca o trecere? 

Moşneagul zâmbeşte misterios, nu poate da mai mult din ce 
omul încă n-a aflat prin el însuşi. 

- Acolo este un pom mare, mereu verde, mereu în floare şi-n 
pârg. De sub rădăcinile sale porneşte izvor nesecat, iar apa lui 
umple albiile tuturor râurilor şi mărilor. Un singur firicel iese la 
suprafaţă, chiar prin grădina acestui pom, înainte să intre din nou 
în adâncuri. Iar apa lui, doar aici, se numeşte apă vie. 

Nalbian încearcă să-şi amintească vreo legendă, vreun cântec 
bătrânesc care să vorbească despre aşa ceva. Sunt cu izvoare, sunt şi 
cu pomi veşnic verzi, dar alte asemănări nu mai găseşte. 

- Vezi tu, omul care bea din apa asta se vindecă de toate cele. 
Inclusiv de rele. 

Libreanul este invadat de un fluviu de speranţă cald şi 
nerăbdător. 

- Dar nu oricum, trebuie să afli. 

- De unde? De la cine? 

- Detaliile astea nu sunt atât de importante. Mai există 
oameni şi scrieri pe lume care încă îşi amintesc, ştiu că poţi găsi. 

- Să fie atât de simplu? Oricine răzbeşte intr-acolo se 
întoarce cu apă vie? se luminează chipul lui Nalbian. 

- Asta nu. N-am zis că este simplu şi nici nu ajunge orişicine. 
Sunt obstacole, sunt greutăţi. Dar îţi pot spune aşa: cele două zări 
înseamnă şi două căi diferite. 

Nalbian e numai urechi. Simte că, în sfârşit, găseşte rost 
focului despre care credea că se va stinge în el treptat şi inutil. 

- Spre soare-răsare este calea luminii, a inimii blânde şi 
curate. Spre soare-apune este cale spinoasă, calea umbrelor. 

Tânărul priveşte apa şi şi-o imaginează pe tot traseul ei de la 
capătul lumii. Se întreabă cum arată marginea pământului, ce 
secrete ascunde, ce minunăţii greu de atins. Şi ce este cu lumea 
aceasta fermecată care i se dezvăluie încet, de doi ani de zile. Inima 
o simte mai uşoară, ca intr-un secret bun, tămăduitor, din care face 
acum parte şi îi dă cel mai mare sens în viaţă. Se mai întreabă cât 
are de parcurs până aşa departe. 

- Mult, dragul meu, mult... răspunde vocea blândă, dar 
Nalbian nu mai zăreşte decât urmele picioarelor şi toiagului din 
pământul moale pe care a stat moşul. 

Regretă numeroasele întrebări pe care ar fi dorit să i le 
adreseze. Este însă mult mai împăcat decât la finalul întâlnirii cu 
ursitoarele. Simte că prinde aripi, dar nu ştie încotro s-o ia mai 
întâi. Se foieşte câteva minute şi îşi aminteşte brusc: „Ba ştiu unde, 
la turn, să nu întârzii!“ 

Sare frasinul, iar picioarele urmăresc grăbite şi cu încredere 
poteca. Ştiu ele şi singure, atunci când mintea rătăceşte prin alte 
orizonturi. în trecere pe lângă hanul vechi nu poate să nu observe 
câteva mâini de cenuşă încă fumegândă prin iarba mică de-un verde 
crud. „Cine, când a făcut foc aici?“. Ridică din umeri, ar vrea să-l 
mângâie pe bătrânelul lui Arbopyn, dar acesta nu mai e de găsit. 

Garda de azi i se pare interminabilă. Se gândeşte însă că are 
noroc, dacă era la intrare la conac sau lângă zidurile măcinate, ar fi 
dat celorlalţi de gândit cu momentele lui de absenţă. Se scutură des 
şi, printre planuri, încearcă să ţină ochii vigilenţi spre depărtările 
înconjurătoare. 

Nimic nu va mai fi la fel 


Pentru Nalbian nu mai există alt gând. Nopţile trec greu, ziua 
îşi face treburile conştiincios, preocupat însă cu pregătirile de 
plecare. A anunţat băieţii de întâlnire grabnică pentru când se va 
potrivi timpul fiecăruia, dar Adenil întârzie reuniunea cu ceva 
reţineri. între timp, Nalbian este energic, concentrat, „înapoi 
printre cei vii“, după cum îl observă mama Rebea. Până şi la jocuri, 
în poiană, pe o zi frumoasă, este sufletul veseliei, ca mai demult. Iar 
duminică, la o petrecere de primăvară, cântă şi dansează ca şi cum 
ar fi ultima dată. Iniţial surprinsă plăcut de voioşia lui, Melbeea 
simte repede că ceva nu este în regulă şi intră la bănuieli faţă de 
afişajul aparent al tânărului. Cassia şi ai lui de asemenea, dar 
preferă să aştepte, cunoscând că va veni singur să le spună despre 
ce este vorba. 

îşi face drum la conac pe când ştie că îl va găsi pe Vifon cu 
şcoală. Ca şi alte dăţi, îşi anunţă prezenţa şi îl aşteaptă în camera cu 
raftul bogat în cuvinte. Până la sosirea lui mai deschide din scrierile 
binecunoscute, căutând atent orice asemănare cu spusele moşului 
de la lacul frasinului. Dascălul îl găseşte astfel concentrat, lipsit de 
succes însă. 

- Am venit cu noi întrebări, învăţătorule. 

- Dar văd că cercetezi cu înverşunare, băiete. Ia să vedem, 
poate ne ajută bagajul acesta de l-am strâns pe umeri, zâmbeşte 
maestrul ucenicului nedeclarat, arătând spre tâmple. 

- înţeleptule... n-o să-ţi ascund, ştii că ne pregătim de 
călătorie. 

- Toată lumea vrea să afle când plecaţi. Nu mai e mult, am 
impresia, ia zi? 

- Aşa este, cât de curând. A trecut ceva pe la urechea mea 
însă. Ce vreau să cercetez, o poveste necunoscută mie. Din trecut, se 

spune că, pe la marginea pământului, ar exista un izvor de apă vie, 
tămăduitor. Nu găsesc nimic la noi, nici cântece. 

Vifon nu trebuie să caute prea adânc pentru a veni cu 
răspuns aşteptării pline de nerăbdare a lui Nalbian. 

- Da, da... Hm, nu m-ani gândit până acum, pe la noi nu sunt 
în forma asta. Dar, vezi tu, supravieţuiesc şi umblă multe variante, 
şi cu eroii de-i ştim noi. De multe ori, apa rară, adusă de ajutoare 
fermecate sau în care se scaldă prin grădini, în alte părţi e amintită 
drept apă vie. Am auzit şi cum zici tu, cu izvor din capătul lumii, de 
netrecut şi neatins, ca de obicei, decât prin întâmplări fabuloase. Şi 
cum aşa, a devenit interesant pentru tine? 

- Dascăle, am auzit că apa aceasta poate aduce multă 
izbăvire. 

Vifon încearcă să-nţeleagă unde bate tânărul. îl priveşte 
atent, neputând ghici natura curioasă, filozofică ori serioasă. 

- Dar... de câte miracole nu spun cele bătrâneşti, numai de 
le-am putea descoperi. Tu nu vrei să spui că ai pleca s-o cauţi, nu? 

- Dacă aş cunoaşte mai bine, m-aş duce negreşit. Ba chiar şi 
dacă nu. 

Dascălul ştie acum că nu glumeşte. Se ridică şi face paşi mici 
pe lângă masă, urmând conturul ei cu degetele. 

- Tinere şi cel mai iubit elev al meu... Decizia luată şi focul 
ce-o doreşte nu trebuie să mi le spui mai mult, le cunosc atingerea. 
Dar cercetează ca înţeleptul, de şapte ori înainte. Iar dacă numai cât 
unghia găseşti îndoială... 

- îţi mulţumesc din suflet pentru grija ce mi-o porţi. Şi ştii că 
nu aş căuta ce nu aş crede. 

Vifon aprobă domol. 

- încearcă la Karivatra, unde mergeţi dintâi. întreabă de 
biblioteca despre care-ţi spuneam. Dacă e sâmbure mai adânc în aşa 
ceva, acolo ar trebui să găseşti. 

Ca de obicei în dialogurile lor deschise, din inimă, Nalbian îi 
mulţumeşte profund, iar Vifon îl strânge de umeri şi-i urează mult 
noroc. De data aceasta îl urmăreşte lung pe fereastră, cu o singură 
dorinţă: să se întoarcă bine şi să afle alinare în apăsările sale. 

Ieşind de la conac, tânărul îl zăreşte pe Arbopyn în grădinile 
mari, cu două fete în ajutor. Se grăbeşte să îi dea bineţe şi îşi 
aminteşte că a ratat până acum subiectul: 

- Căluţul bătrân, s-a dus şi el? Că nu l-am mai văzut de-o 

vreme. 

- Dus, dar numai el ştie cum. A dispărut o dată, de zici că l-a 
mâncat pământul. 

- Cum aşa? L-au devorat fiarele? 

Arbopyn se-ndreaptă de spate şi îşi scarpină ceafa. 

- Dacă aşa a fost, atunci eu n-am mai văzut ceva asemănător. 
Nicio rămăşiţă, un os măcar, nimeni să le găsească pe drum spre 
fântână sau dincolo. Decât dacă nu o fi plecat în pădure, dar cum 
să-l mâne din senin scrânteala, când el abia mergea... 

- Dar când asta, prea bunule Arbopyn? 

- Uite acum mai bine de-o săptămână. Şi taman atunci am 
găsit cenuşă, acolo, lângă hanul vechi. Că doar nu mi l-au fript 
nemâncaţi din altă lume, de n-a mai rămas nimic din el. 

- Bizară treabă, am văzut şi eu urme de foc, dar n-am aflat 
nimic. Te las sănătos, să ne gândim la cele bune! 

- Aşa să ne fie inimile, salută şi Arbopyn, întorcându-se la 

treabă. 

Nalbian revine la ale lui, are multe de aşezat cap la cap. în 
primul rând, să pună la cale plecarea, cu Adenil şi Brosoc. Şi, pe 
drum, dacă nu ar fi avut încă proaspăt în minte scrierile răsfoite mai 
devreme, pentru a câta oară, cine ştie dacă sau când l-ar fi lovit 
presimţirea. Se întoarce numaidecât la Arbopyn. 

- Ştii că m-am ataşat de bătrânel, îl mângâiam mereu, îi mai 
vorbeam. Mă-ntreb, câţi ani avea, săracul, că tare trecut părea? 

- Grea întrebare, nu ştiu. Calul ăsta l-a avut demult moş 
Zeze, l-au ţinut anii mai mult ca pe alţii, deşi nu mânca mare lucru. 
Iar pădurarul, unchieşu-tău, l-a luat de la un negustor din 
Gorudava. Şi ştii ce e ciudat? Că nici a aceluia nu era, n-a ştiut să-i 
zică mai nimic de el şi i-a făcut un preţ bun, credea că e bătrân deja. 
Da, curioasă poveste avu Tulburelu’ meu. 

Nalbian îl lasă cu bine pe Arbopyn, sprijinit de sapă într-o 
binemeritată pauză. Acum ştie cu siguranţă ce s-a întâmplat cu 
bătrânelul, după spusele unui cronicar necunoscut: 

Caii aceştia, cu puteri de grai omenesc, de zbor cu aripi mai 
falnice ca ale păsărilor cele mari, şi de încă alte minuni, veniţi din 
herghelii năzdrăvane de pe tărâmurile uriaşilor sau ale zânelor 
vrăjitoare, se năşteau rar şi pe ascuns. îi căutau regi şi voinici, cot 
la cot cu nevrednici însetaţi de stăpâniri hrăpăreţe, pe la 
ghicitoare şi mercenari, cu mari recompense. Toţi cei dornici să 
fure unul îşi găseau însă sfârşitul, nefiind în stare să treacă de 
grozavele încercări şi fiare ce apără astfel de meleaguri nesupuse 
omului. Iar, dacă vreun năzdrăvan ajungea să ducă un voinic în 
spate, atunci chiar înaripatul îl căuta pe acela, să-l poarte în 
glorioase şi demne fapte de vitejie. Stăpânul trebuia să înveţe a da 
fermecatului să mănânce jar, căci altfel se ascundea în lume până 
îi unea sorocul. Şi jar mânca şi în cenuşă se stingea. 

Fascinanta lume din legendele străvechi prinde viaţă, pare a i 
se dezvălui cum nu s-ar fi gândit vreodată. Şi, oricât ar fi păşit prin 
ea pe când încă încerca să şi-o imagineze, de mic copil, acum se 
simte nepregătit. Cum spunea şi spiritul bătrânelului lui Arbopyn, a 
calului năzdrăvan enigmatic aşadar, nu se poate sluji, probabil, 
decât de puţine istorii din cele lăsate de-a lungul a... câtor sute şi 
mii de ani? 

Dar pentru Nalbian nu contează. Este un capăt de pod peste 
care nu are voie să nu treacă. Trebuie să afle, cu atât mai mult 
acum, ceea ce oamenii poate au uitat, poate au pierdut, poate au 
încurcat pe undeva. Iar ţelul suprem, pentru care nu îşi mai găseşte 
liniştea de atâta amar de vreme, este leacul miraculos pentru o lume 
mai bună. Acesta numai, şi restul nici nu mai are importanţă. 

Se opreşte la Brosoc, unde află că e plecat la vraci. Nu mai are 
răbdare, aşa că îşi potriveşte pasul să-l aştepte când termină. La 
poarta vindecătorului se vântură de colo-colo, neştiind cât are de 
zăbovit. Brusc, se întoarce acasă, apoi, la fel de grăbit, o ia spre 
rondul pieţei. „Trebuie să închid cercul şi să pornesc cât mai 

curând, înainte ca nebuni de teapa lui Negru s-aducă vreo 
nenorocire. Iar orice clipă pierdută poate însemna un rău, cât de 
mic, pe care l-aş fi putut preveni." Realizează că nu mai este doar o 
dorinţă, ci şi o responsabilitate. Din momentul în care a aflat atât de 
aievea despre apa vie este ca şi cum ar irosi timp şi s-ar face vinovat 
de neurmarea ştiinţei cele nou încredinţate. 

La taraba de pâine are noroc şi nu prea. Peltrina este acolo, 
dar la fel şi brutarul. Alege doi covrigi, deschide desaga pentru a-i 
băga înăuntru şi arată femeii pocalul argintiu. Aceasta face ochii 
mari şi dă din cap a „nu“ repetat, trăgând cu ochiul să nu o vadă 
bărbatu-său. 

- Ei, eu mâine, în zori, sunt de gardă la conac. Rugăminte de 
la mama: nişte colaci devreme de tot, la bucătărie? face el cu voce 
tare, lăsând-o înmărmurită. E urgent, îi şopteşte apoi şi-o mai 
înduplecă. 

- Ahem, bine, vin, mai vorbesc cu femeile, e plăcut 
dimineaţa... 

Pe Brosoc îl prinde când să intre în curte. 

- Ia stai, vecine, mai schimbăm şi noi o vorbă. 

- Dacă-i p’aşa, hai înăuntru, să ne aşezăm ca oamenii mari, 
răspunde Brosoc tot şugubăţ. 

- Adenil e în gardă la ruine, îl înlocuieşti tu mai târziu? Poate 
îi transmiţi ce vorbim, că n-am idee când scapă de treburile alea de 
tot zice. 

- Nici eu nu ştiu ce pune la cale pişicheru’, îl descoasem noi 
când îl prindem. 

Se retrag în grădina plină de narcise abia înflorite, unde sunt 
frumos aranjate băncuţe de lemn. Coada stufoasă a unui câine 
flutură iubitoare, iar privirea cerşeşte câteva mângâieri. Brosoc 
aduce două pahare cu o licoare de-a casei, le aşază pe măsuţa joasă 
de piatră cu model de struguri pe colţurile rotunjite. 

- Nu e tare, taman bună. Reţetă secretă din beciurile lui 
Brosoc întâiul, când o fi fost el. 

Nalbian gustă curios. 

- Vin şi suc de mere? 

- Şi gata cu secretul, pot să răsuflu uşurat de povara 
strămoşească. 

Se mai amuză puţin, îşi povestesc cum merg uceniciile. Apoi 
trec la felul principal, călătoria. 

- Măi, eu sunt gata, pot să spun că mi se plictiseşte bocceaua 
de când e pregătită. După ce i-am înnebunit pe ai mei cu anii, mâine 
o să mă zvârle ei afară, dacă nu plecăm odată. 

- Nunta Cassiei e duminica viitoare. După mine, plecăm 
oricând apoi. Dar mai e ceva... 

Brosoc e numai ochi şi urechi. 

- Eu de-acolo o să mai fac un drum. 

îi povesteşte despre noua sa misiune, omiţând însă a preciza 
natura insuflării ei. Pe moment nu are cum să-i implice cu aceeaşi 
putinţă de a se încrede în ceea ce el a văzut cu ochii şi a auzit cu 
urechile. Şi nici nu doreşte să îi supună doar spuselor sale - va fi 
mult mai bine când le va putea oferi evidenţe la care să participe. 
Astfel că moşneagul năzdrăvan devine un călător de încredere, iar 
ursitoarele, nişte femei vindecătoare întâlnite într-o cărăuşie. 

- Zici că nici Vifon nu e străin de-aşa ceva, macină Brosoc 
noile informaţii. Dar nu pare cam... cammm... apleacă din cap într-o 
parte şi-n cealaltă, probabil cu jenă în a rosti vreo denumire. 

- Fantezie? Copilărie? îl ajută Nalbian şi primeşte 
recunoştinţa prietenului său. Ce ştim noi aici? Ai văzut şi tu, pe 
unde mergem, mai auzim câte una. Şi pribeagul, la tavernă, ce de 
găsise şi el prin lume. Iar, dacă văd că intru pe drum mincinos, mă 
întorc numaidecât. 

- Dar îţi dai seama cât de mult poate fi până cine ştie unde? 
E aventură, nu zic nu, leg o desagă mai mare. Dacă tot o facem, 
barem s-o ţinem minte până la adânci bătrâneţi. 

- Nu vreau să trag pe nimeni cu mine, ştii asta. 

- Suntem la pachet, da? Credeam că era clar pân-acum. Şi, 
stai liniştit, dacă observăm că pleci urechea la io ştiu ce bazaconii, te 
întoarcem fedeleş. Doar dacă nu cumva dăm peste iarba nemuririi... 
sau tămâioara stelelor... sau, ce mai povestea vraciul... 

- Ha, da, sigur, eu plec urechea la bazaconii. 

Dimineaţa următoare Nalbian ajunge în post mai devreme, 
surprinzându-1 pe Pekigis. Acesta nu poate decât să se bucure şi îi 
predă garda în doi timpi şi trei mişcări. Rămas singur, Nalbian 
speră să nu afle brutarul că mama lui este cu alte treburi în zorii 
acestei zile. 

Peltrina vine şi ea înainea femeilor de la bucătărie, şi-au 
potrivit gândurile. Priveşte întâi cu atenţie în jur şi, încă sub 
adăpostul întunericului, îl trage mai dosit. Ţine coşul cu colaci drept 
pavăză, în caz că apare cineva. 

- Ce-ţi veni? Acum, după atâta timp! îl ocărăşte ea în şoaptă. 

- Trebuie să ştiu, tuşă. Doar cu tine vorbesc, nu am mai zis 
nimănui. Nu s-a născut niciun copil atunci, în sat. 

- Este, cum zici tu, chiar mă întrebam cum ţi-a picat. Vezi, 
noi, ursitoarele, facem câteodată şi lucruri mai misterioase, nu... nu 
mereu de la noi, cum să zic... care ajută altfel. 

- Deci, era pentru mine? 

Brutăreasa pare să cedeze, dar apoi îşi pune mâinile-n şold: 

- Bine, tinere, nu era vorba că nu-ntrebăm ce trebuie să 
rămână nespus? 

- Tuşă, o să urmez un drum până la capătul lumii şi simt o 
legătură. Trebuie să ştiu... 

Femeia tresare şi-l priveşte atent în ochi, ca atunci când 
cercetează copiii dacă spun minciuni. Trage apoi coşul mai aproape 
şi caută un loc să se aşeze - îl găseşte sub forma unei buturugi pe 
care o îndreaptă absentă. Şoaptele continuă: 

- Nalbian, Nalbian... deci, avea ea dreptate. 

Tânărul nu ştie dacă să sară cu insistenţe sau să se păstreze 
răbdător, pentru a nu speria deschiderea femeii. 

- Philena, ursitoarea străină, care mai trecea şi-n alte sate. 
De atunci n-a mai văzut-o nimeni. Era ceva cu ea, nu am reuşit s-o 
aflu cum trebuie... 

Nalbian se mai întoarce spre intrare, după zidul unde sunt 
pitiţi, pentru a verifica poteca. Nimeni, încă e devreme. 

- Ne-a spus că vei veni, probabil, cu gând de ducă, mai 
departe decât a fost cineva de aici vreodată. Şi, dacă s-ar întâmpla, 
numai atunci să îţi destăinuim. 

- Ce, mătuşă? 

- Că pentru tine era ursirea... descântecul... ce-o fi fost, 
prima oară când nu făceam pentru prunc. 

Nalbian cunoaşte în sfârşit ceea ce doar bănuia. Nu ştie însă 
ce să înţeleagă din asta, ce ar trebui să simtă sau să spună. 

- Până acum am luat-o de ciudăţenie. Dar, pentru că ai venit 
aşa cum ne-a vorbit... şi cum unii ziceau despre ea că era o 
vrăjitoare bună... mă ia cu rece pe şira spinării. 

- Curioasă treabă! Voi căuta mai multe răspunsuri în 
călătoria mea. Tuşă, nu ştiu cum să îţi mulţumesc, pentru mine 
înseamnă atât de mult să ştiu asta. 

- Şi nu e tot, Nalbian. Chiar pleci aşa departe? De ce, băiete, 
ce nu găseşti la noi? 

- Poate greşesc, poate că nu. Dar trebuie să încerc. Iar dacă 
voi afla ce sper, multe ar trebui să se schimbe. 

- Atunci, ţi-a fost scris, se pare. 

- Sau am atras cu perseverenţă... 

- încă ceva: pocalul e pentru tine şi trebuie să îţi spun că este 
valoros, argint curat, din ce văd eu. Te va ajuta la drum. Hai, fugi, că 
vin femeile. 

De pe cărare încep să răzbată sunete de paşi. Nalbian îşi reia 
postul, iar Peltrina se preface că tocmai ce vine şi ea cu o mică 
surpriză: colaci cu nucă şi miere, de bucurie că Beryan e vindecat şi 
urmează să stabilească data nunţii. 

în calculele sale, Nalbian are aproape totul pregătit. Cel puţin 
până la cetate. Mai trebuie să dea de Adenil şi să povestească în 
sânul familiei despre drumul ce va încerca a-1 face. Cassiei i se va 
destăinui cel mai mult, pe ai lui nu vrea să-i împovăreze cu 
amănunte neverosimile, care să le pună inima şi spaima la 
încercare. „Şi tot nu am rezolvat problema cea mai practică. 
Presupunând că dau de apa vie, cumva, pe undeva: cum o aduc, în 
ce? Trebuie să găsesc răspunsuri, la dascălii despre care mi-a spus 
Vifon. Asta e prima îndatorire." 

Spre amiază îl vizitează Adenil. 

- Aleluia! face Nalbian. Scump eşti la chip, fratele meu, râde 
el şi se îmbrăţiează călduros. 

- Trebuie să vorbim. Mi-a povestit Brosoc ce-aţi stabilit ieri, 
n-o să mai întârzii nici eu discuţia. Vino după gardă... la Croitoru. 

- La Croitoru? Acolo te-ascundeai? Ucenic în gard cu mine şi 
nu zici nimic, nţ. Ne vedem negreşit. 

Curând termină schimbul, lasă echipamentul la pavilionul 
străjerilor şi porneşte spre Croitori. Ştie că au ucenici, dar mai mult 
fete şi, în general, ziua, când le trimit prin grădină la ţesut. Uneori 
le aude cântând, în timp ce el se îndeletniceşte prin ogradă. 

Chiar la intrarea vecinilor, pe una dintre potecile spre 
arbuştii din spate, Adenil îl zăreşte şi iese în întâmpinare, fâstâcit şi 
serios în acelaşi timp. 

- De ce nu ne-ai spus? Doar nu credeai că o să râdem. 

- Nu, stai pe pace, nici nu m-aş gândi la aşa ceva. Oricum, 
este doar o... încercare. Nu strică, nu? 

- Dacă îţi place, foarte bine! Jos pălăria. 

- Stau puţin la ei, o sa încep altceva, curând. Uite, cu 
călătoria noastră la cetate... 

Pe Nalbian îl tulbură tonul şi ezitarea lui Adenil, care a lăsat 
capul în pământ. 

- S-a întâmplat ceva, anticipează Nalbian cu un nod în gât, 
aşteaptând motivaţia care pluteşte în aer. 

- Da, nimic rău... dimpotrivă ridică privirea fratele mai 
mare, descoperindu-şi ochii umezi. 

Dintre tufele înflorate, unde cunoaşte foarte bine băncuţele 
din vecini, o siluetă îşi face timid apariţia. Deliza flutură mâna 
stângace. Nalbian înalţă şi el degetele încet, emoţionat, apoi cei doi 
se strâng în braţe, înecaţi în lacrimi de bucurie şi tristeţe. 

Aceeaşi plecare, o nouă chemare 


- L-am pierdut pe Adenil, scânceşte Brosoc pe prispă la 
Nalbian în aceeaşi seară, unde şad amândoi abătuţi pe marginea de 
piatră. O să-l mai vedem vreodată? 

Gazda e amuzată, dar nu scapă de melancolie. 

- Plângem ca babele, ne mai trebuie batic de jale. Ar trebui 
să fim bucuroşi pentru el, vorbeşte şi Nalbian în pumni. 

- Drept, drept. Când a trecut, mai adineauri, să-mi spună, 
nici nu ştiam dacă să ne-mbătăm sau să-l iau la palme. 

Un greiere le acompaniază amărăciunea de undeva din iarbă. 

- Dacă plecam noi mai demult... Dar nici aşa nu era bine. 
Stricam omului fericirea. Mi se păruse mie în ultimul timp că... 

- Poate nici n-am vrut să ne gândim, că semne erau, intr- 
adevăr. Iar lui, văzându-ne atât de prinşi cu planurile, i-a fost greu 
să ne spună. 

- Nu mă interesează, nenică, i-am zis. însurat, copii, nepoţi, 
mai facem drumul o dată, cu toţii. 

- Da, plecăm treizeci de bărci pe gârlă. 

Brosoc primeşte obiecţia fără să crâcnească. Cu obrajii între 
palme, caută amândoi o mângâiere să-i scoată din cerc, oricât de 
naivă, minim acceptabilă. Să îşi spună că nu este nimic pierdut, că 
încă pot avea aventura lor, a celor trei fraţi de suflet. 

- Până la urmă, dacă ne întoarcem suficient de repede, cine 
ştie? Poate nu se grăbesc. Poate nu-i place soacră-sii de faţa lui... şi 
rămâne timp pentru noi. 

Nalbian zâmbeşte. Se rezemă de un balustru cu mâinile la 
ceafă şi îşi destine picioarele cu privirea spre cer. 

- Nu se încheie decât un capitol. încep altele, poate şi mai 
frumoase, toate îşi au poveştile lor. E puţin amar acum, dar de unde 
ştim că n-o să avem timp pentru călătorii mai mici, în patru, cinci 
sau şase? Chiar şi în trei, doar noi plecaţi cu treburi, ei? îi dă un cot 
lui Brosoc, care vrea să îl creadă. Nalbian îşi mai pierde din 

entuziasm: vezi tu, bunul meu prieten, rămâne o mâhnire totuşi... 
nu, eu nu mă pot întoarce suficient de repede. 

- Noi, noi nu ne putem întoarce suficient de repede. 

- Da, da, noi, mi-e cu atât mai greu, îl prinde Nalbian de 

umăr. 

La gard îşi face auzită prezenţa un cuplu de romantici 
visători şi pupăcioşi. într-un final, Cassia intră pe poartă şi Rogozis 
îi urează noapte bună. 

- Ei, dar ce avem aici. Pentru noi sunteţi aşa trişti? îi 
descoperă ea pe cei doi. 

- Hai noroc, consătenii mei, intră şi Rogozis. Cum merge 
cătănia? Cumnate şi... cumnate vitreg, hehe. 

Apariţia lor este binevenită, frunţile se descreţesc. Mai 
zăbovesc la vorbă şi voie bună în compania nopţii, brăzdată pe furiş 
de un felinar discret, agăţat cu zâmbetul pe buze de mama care 
trece neobservată. Curând, Rogozis şi Brosoc îşi iau rămas bun. 
Dinspre drum încă mai pot fi auziţi: 

- Te pot ajuta, Rogozis, cu versurile alea siropoase de mai 
devreme. Că nu prea... auu!! 

Uşa se închide în spatele celor doi fraţi ce încă fac haz. Chipul 
lui Nalbian, prin ultima crăpătură din camera bine luminată, se 
arată însă mai degrabă preocupat. Privind de pe prispă, prin 
fereastra sălii mari de la parter, unde acum se serveşte cina, 
scurgerea timpului pare să aducă o poveste lungă, urmată de 
întrebări, pauze tăcute, nedumeriri, sfaturi şi încurajări. Greierele 
din iarbă se poate întreba, pe bună dreptate, dacă în noaptea 
aceasta a fost uitată lampa aprinsă. Iar când primeşte răspunsul, 
într-un târziu, prin cufundarea parterului în întuneric, o alta mai 
slabă preia ştafeta în odaia Cassiei din mansardă. 

Somnul vine greu în casa lui Nalbian şi nu prinde rădăcini. în 
miezul nopţii, din patul de lângă uşa lăsată deschisă de teama 
scârţâitului neperturbat nici până acum, tânărul îşi poate auzi 
părinţii şoptind. Sprijinite de speteaza înaltă, solidă, pijamalele 
răvăşite de răsuceli nu-şi găsesc încă liniştea. 

- E mare acum, ştie ce face. Are dor de ducă, e sănătos la 

flăcăi. 

- Ştiu şi eu, bărbate... Mai pleacă omul, o drumeţie, la cetate, 
la munte. Şi se găsesc ele şi leacuri, ajutoare, minţi destupate. El nu, 
se duce unde se termină pământul de sub picioare, altceva nu-1 
mulţumeşte. 

- Dacă acolo-1 cheamă ce caută... Am încredere în mintea lui 
mai mult decât în a trei jupâni din orice ţinut, încearcă el s-o 
liniştească. 

- De mic are el dileme. Mai ştii când fugea cu raţele? Voia să 
le facă să zboare. Până a trântit una bine, de-a rămas şchioapă. Greu 
l-am scos din starea aia. 

- Pe cât de argint viu era, pe atât se întrista când păţea 
d’astea. 

- Sau când îl necăjea vreun nătărău. Toţi prietenii din lume 
nu-i spălau lui supărarea, două-trei zile la rând. 

- Îhîm... Altădată, a venit acasă după ce i-a scăpat o 
înjurătură spre Cărămidar ăl mic. începea şi el să se mai opună. Ce 
spăşit era şi ce s-a mai învinovăţit apoi, mă-ntreb dacă mai ştie. 

Nalbian îşi aminteşte, se miră că au mai ţinut ei minte. 

- Dar atunci, cu Negru? Abia începuse la dascăl. Nu o să uit 
niciodată ochii ăia care nu puteau înţelege. N-a mai vrut să se joace 
mult timp după ce-a fost alungat. 

- Da, mamă, un spirit aparte. Cu luptele lui neştiute. Iar 
acum, mintea ascuţită şi braţul bărbătesc au găsit rost în minunăţia 
asta. Până la urmă, putea să nici nu ne zică, e pe picioarele lui. Şi, 
dacă nici el nu e umblat şi învăţat... Că stă un an în Valea Teiului 
sau peste cinci hotare, tot la fel ştie să se descurce, să iasă din 
belele. 

Mama oftează aprobator. După o scurtă pauză, mai are un 
singur lucru de adăugat: 

- Ne rămâne casa goală, bărbate. 

Tatăl îi înconjoară spatele cu mâna şi astfel îi va prinde şi 
somnul, cu capetele rezemate unul de altul. Participând la liniştea 
dulce-amară găsită de inima părinţilor, Nalbian le urmează curând 
în lumea viselor. 

Două pregătiri sunt săptămâna aceasta în toi, în Libra: nunta 
Cassiei cu Rogozis şi călătoria la Karivatra. Pentru tinerii însurăţei 

legile dau pământ de casă şi grădină, iar satul mai creşte puţin 
dinspre margini. Oamenii se pot aranja însă între ei, până la 
pecetluirea locului viitoarei familii. Cei doi nu se grăbesc, întrucât 
moş Zeze şi soaţa sa, Mira, i-au rugat zilnic să le mai lumineze casa 
mare cu două intrări, zidită cu pasiune şi exagerare în tinereţea 
bătrânului, pentru cei doi băieţi, care s-au mutat însă la căminele 
lor. între timp, mirii au făcut înţelegere pentru o distanţă milimetric 
mulţumitoare cu cei doi socri, încăpăţânaţi în a fi la fel de aproape 
de copii. Locul va cunoaşte începutul noii construcţii la puţin timp 
după nuntă. 

Pe micul ponton din spatele curţii Dulgherilor, Nalbian şi 
Brosoc îşi iau în primire darul jupânului. Este solidă, ceva mai mare 
decât o barcă obişnuită. Iar, pe sub aparenta învechire, curăţenia 
făcută cu sârg găseşte o minunăţie fără cusur. Simplă, bună pentru 
pescuit prelungit sau plimbări, principala ei trăsătură este catargul 
din mijloc. „Trei persoane stăteau lejer aici“, încă bombăne tinerii. 
Adenil nu întârzie a li se alătura şi, dacă nu ar părăsi primul grupul 
pentru întâlnirile de care acum ştie toată lumea, totul ar fi ca 
înainte. Ba chiar simt că îşi găsesc un nou echilibru, Deliza mai 
apare şi ea în mijlocul lor pe la tavernă. Glumele le revin pe buze şi 
degete, „îl uită“ pe prietenul lor încuiat în armurărie la sfirşitul unei 
zile. 

- Mi-e milă de voi. 

- Tu auzi ceva, Nalbian? se preface Brosoc în faţa uşii. 

- Dacă nu ajung la Deliza să-i gust ceaiul de mentă, cât e 
cald, n-aveţi unde vă ascunde de furia amazoanelor. 

Ca prin farmec, năzbâtioşii descoperă greşeala făcută, iar 
eliberatul îi „alintă“ în prinsoare de gladiator pe după cefele înecate 
de râs. 

- Aşa deci, îi însoţeşte Getozak la tavernă în seara dinaintea 
nunţii, ca de multe alte dăţi. Acum însă vine pe fugă, pare că a 
obţinut o veste de ultim moment. Dacă prietenul nostru, aici de 
faţă, a făcut o alegere mai înţeleaptă, nu vă mai trebuie cumva un 
om în echipaj? râde el cu toată figura. 

Tinerii sunt luaţi prin surprindere şi sar pe el cu întrebări, 
entuziasmaţi. 

- Da, nu glumesc! Ştiţi că, acum doi ani, tare voiam să merg 
la cetate, dar am tot găsit motive să nu plec. Probabil de urât să mă 
duc singur, că pe doamna mea nu o atrage. Atunci m-ar fi înlocuit 
Rogozis. Acum, treabă mai complicată: am cerut o lună stagiu în 
garda palatului, de acolo oricum se trimite garnizoană dincolo de 
Brazi, pentru întărirea marginilor cu Negru; iar cu oşteanul nostru 
brădean, care te-a însoţit aici, avem noroc: i se permite să mai stea 
pe la noi! 

Călătoria primeşte un pasager neaşteptat dar binevenit. Se 
cinstesc căni mari de lut şi rămân să închidă taverna, după ce 
hangiul renunţă şi pleacă la culcare, lăsându-i să-l pună în temă pe 
Getozak cu toate cele. 

Duminica plină de emoţie pentru toată familia îl găseşte pe 
Nalbian trup şi suflet alături de sora sa. Ieri a fost mai harnic ca toţi 
la pregătirile din grădina splendid înflorită, cu arbuşti tunşi în 
forme artistice de Arbopyn şi ucenicele sale. Brosoc şi Adenil l-au 
urmat, desigur, la treabă şi la voie bună, precum şi Deliza şi 
prietena sa, Melbeea. Pentru un ochi străin nu ar fi părut că sunt 
două prietene în plus, ci una în minus. 

Festivitatea este mai frumoasă ca oricând. Nalbian petrece 
mai puţin timp în compania flăcăilor şi mai mult între ai lui, moş 
Zeze şi furând mireasa la dans. Pe când tradiţiile şi surprizele se 
sfârşesc să lase loc chefului, tânărul nostru mai anunţă una din 
rândul muzicanţilor: o dedicaţie compusă cu trudă şi mult 
sentiment. 

Nu mai porneşte decât fluierul său. întâi proaspăt, ca o 
dimineaţă însorită de primăvară, când mugurii sunt mângâiaţi de 
stropii de rouă. Un cântec de mierlă, apoi de cinteză şi privighetoare 
la un loc. Care se înveseleşte treptat cu ritmuri săltate, de paşi 
bătuţi şi de învârtită, acompaniate acum de toată trupa. Nuntaşii se 
prind minute bune în focul vieţii vibrante, ce scânteiază din suflarea 
şi degetele lui Nalbian. Ca şi începutul, sfârşitul melodiei regăseşte 
fluierul exprimându-se singur. Coboară într-o doină de dor, 
tomnatică, dar plină de speranţă. Ca un sfârşit de ciclu. 
Instrumentul păstrează în fibra sa toate bucuriile, durerile şi 
năzuinţele unui vlăstar ieşit la lumina soarelui pentru a-şi învăţa 

rostul dar şi limitele, prietenii dar şi potrivnicii, dorinţa şi 
neputinţa, iubirea şi dezamăgirile. Pentru o clipă, nimeni nu mai 
simte nevoia să îşi pună întrebări despre simţirea tânărului ce-1 
trage spre capătul lumii. Ultimei note muzicale îi urmează o urare 
din adâncul inimii, încărcată de bucurie. în aplauzele sătenilor, 
Nalbian îmbrăţişează noii însurăţei şi râd toţi a fericire. 


X 


Nori uşori, vaporoşi, îşi desfac braţele peste floarea ciobită a 
lunii. Stele licăresc colo şi colo, acoperite şi descoperite şi ele, parcă 
aratând „pe aici e drumul". Tânărul urmează poteca spre fântână, 
înaintea cocoşilor, dându-şi revedere peste mai mult timp ca 
niciodată. Speră că le va găsi la fel, poate chiar mai vesele, şi că va 
putea să le aducă poveşti minunate şi secrete înălţătoare. 

Cu siguranţă, este primul plecat. Şi-a luat deja rămas bun de 
la toată lumea, iar binecuvântările au curs din belşug, atât spre, cât 
şi dinspre Nalbian. Nu doreşte să repete despărţirea în lumina zilei 
de azi. Doar cu ai lui s-a îmbrăţişat strâns şi la plecare, iar în pragul 
uşii au încercat să pară liniştiţi, încrezători. N-a ştiut nici de data 
aceasta să le spună când s-ar putea întoarce, dar l-au lăsat să plece 
împăcat, promiţându-i că nu-şi vor face griji şi că se vor descurca. 
Ieri, la doar o zi după nuntă, şi-a vizitat pentru prima oară sora 
acasă la moş Zeze. A făcut parte vreun ceas din planurile lor, 
probabil va găsi noua locuinţă terminată, iar la sfârşit a primit de la 
Cassia un briceag nou nouţ. Cu Adenil şi Deliza s-au întâlnit, el şi 
Brosoc, la desişul tinereţii, care îi va aştepta mereu plin de viaţa 
copiilor de altădată. Iar seara, ieşind de la moş Zeze, înfăţişarea 
Melbeei, cu părul despletit peste umeri şi şalul prins la piept, l-a 
întâmpinat din mijlocul drumului, mai jos, cu mers încet. S-au oprit 
amândoi şi s-au privit de la zece stânjeni în lumina amurgului. 
Ţinea ulciorul în jos, cu amândouă mâinile, în dreptul faldurilor 
rochiei albe ca întotdeauna. Fineţea obrajilor, conturul armonios al 
feţei, ochii de păpuşă, departe de a fi naivi, pantofii decupaţi, fără fir 

de praf, aveau o singură întrebare. într-o altă lume, Nalbian a luat-o 
la goană să o întâmpine. Ajuns în dreptul ei, a încetinit pasul ca să îi 
prindă mâinile, lăsând ulciorul deoparte. I-a şoptit cu foc viu cum a 
trecut pe lângă casa ei de trei ori astăzi, sperând să o vadă, cerând 
inimii să mai încerce cu răgaz balanţa, pentru ultima oară. Iar 
aceasta, în final, i-a dărâmat toţi bolovanii de pe umeri şi l-a trimis 
pe aripi de vânt cald să o îmbrăţişeze şi să nu-i mai dea drumul. 
Dar, toate acestea, în altă lume. Acolo, atunci, Nalbian a privit-o 
clipe bune, fără suflare, şi când aceasta a păşit domol, căutându-i 
încă ochii, spre fântâna de la care a pornit totul. Ai lui însă au 
alunecat neputincioşi, spre pământul atins mai devreme de 
picioarele care nu-i vor mai face inima să tresalte pentru mult timp, 
decât în amintiri. Spatele Melbeei a coborât lin, pierdut în paşi 
mărunţi, pe tărâmuri peste care el nu poate pătrunde fără să aducă 
nori negri şi furtuni secate. Tânărul a strâns pleoapele până la 
durere, încercând să înţeleagă prea multele goluri din inima sa. 

Lasă în urmă fântâna cu apa ei proaspătă şi răcoritoare, din 
care şi-a umplut butelca; trece şi de lacul frasinului, ajunge prin 
dreptul răsucirii Mărgăritarului cu primul cântat al cocoşilor. 
Desaga nelipsită ascunde fluierul, pocalul, briceagul şi două turte, 
una mai îmbietoare ca alta, de nerefuzat Cassiei şi mamei lui. O altă 
traistă mai încăpătoare, pe umărul stâng, duce cele câteva lucruri 
necesare unei drumeţii lungi. Galbenii şi arginţii stau la cingătoare, 
nevăzuţi, în apropierea tecii cu metal rece şi ascuţit. 

Aproape de locul Dulgherilor trece şi pe lângă fântâna 
marginii acesteia de sat. Aici o întâlneşte pe Mămăiţa, mama lui 
Jilop, venită pentru apă cu mişcări răbdătoare. Mereu cu fruntea 
senină, deşi palmele arată că nu ştiu decât să muncească. Nu s-a 
plâns niciodată. Nalbian îi dă bineţe şi, privind-o printre gânduri, o 
întreabă aşa cum ar fi vrut să o facă de multe ori: 

- Mămăiţă... Ştiu că e drum scurt de la voi până la fântână... 
dar, altfel, nu ţi-e greu? Truda asta... mai poate trupul, inima? 

- Dar, dragul meu, n-am fost niciodată singură. Ştiu că 
Dumnezeu este cu mine. Nu îmi trebuie altceva ca să merg înainte, 
îi zâmbeşte femeia cu compasiune. 

„Eu o privesc cu milă, când, de fapt, eu sunt cel vrednic de 
compătimire." Rumegând neîmpăcat la revelaţia de ultim moment, 
Nalbian ajunge la micul ponton. Este primul, aşa cum anticipase. 
Lumina slabă întâmpină pe suprafaţa apei rotocoale de aburi ce 
învăluie bărcile şi malurile. Ceaţa subţire, în liniştea deplină şi 
răcoroasă, aşteaptă alături de Nalbian venirile lui Brosoc şi Getozak. 


X 


Copilul cu părul ca tăciunele şede pe băncuţa de piatră şi 
lemn, sub nucul înflorit. Bălăngăne din picioare şi se uită aplecat în 
jos, cu mâinile sprijinte în palme de marginea ei. Mama Rebea 
înţelege că are vreo supărare, iar azi a auzit ceva tărăboi la plecarea 
celor mici de la dascăl. Se aşază lângă el, cu gândul să-i descreţească 
fruntea. 

- Ei, Nalbian, pui de om, zâmbeşte ea. Ce te-a necăjit pe tine, 
în ziua asta frumoasă, de stai aici în loc să mergi la joacă? 

- Păi, nu prea ştiu. Ei zic că nu e nimic. 

- Cine? Copiii? 

- Da, ceilalţi. Da’ mie nu-mi place, că nu e frumos. Nu aşa 
ne-aţi învăţat? Şi mama, şi dascălul... 

- Ce nu e frumos? 

Nalbian povesteşte scurt şi stângaci o neobrăzare de-a 
Cărămidarului din clasa mai mare. 

- Loveşte şi înjură, i-am zis că nu e frumos. 

Femeia îl priveşte mişcată, înţelegând treptat conflictul 
băiatului. 

- Da, foarte urât. Răutăţile nu aduc nimic bun. El ce a 
răspuns? 

- A râs de mine. 

Mama Rebea oftează. încearcă să găsească cuvinte şi idei, 
unele noi, prin care să-l liniştească pe micul necăjit. îi vorbeşte 
despre copii necopţi, despre greşeli care pot fi îndreptate, despre 

cum binele şi frumosul înving răul şi urâtul, iar Cărămidarul, când 
va mai creşte, va învăţa toate acestea. 

- Dar ăla care ne-a atacat anul trecut, el de ce a rămas rău? 

Femeia este puţin încurcată. îl însoţeşte pe Nalbian cu vorbe 
încrezătoare şi glume înveselitoare până la vacarmul de joacă 
înfiripat prin apropiere, unde băiatul pare că se leagă într-un târziu 
cu ceilalţi, redând ceva zâmbet obrajilor. 

CAPITOLUL II 


Mărgăritar printre prieteni 


B ARCA ÎNAINTEAZĂ alunecând lin pe sticla apei. Pânza este 
lăsată, nu li s-a părut că aduce un plus de viteză prin pădurea 
înaltă, fără vânt. Folosesc vâslele doar când şi când, fără o grabă 
anume, râul îi poartă singur în aval. Ţelul lor este să ajungă pe seară 
la Gorunul Trăsnit şi să se simtă bine, acomodându-se cu 
sentimentul debutului de călătorie. Rememorează păţania cu 
ursoaica, arătând lui Getozak spre locul faptelor, apoi cărăuşiile 
spre Valea Teiului, când trec pe sub podul trainic de piatră care 
duce spre satul vecin, unde sunt nevoiţi să culce micul catarg. 

- Ce bucurie ne-ai făcut, Getozak. 

- Unde mai pui că, la nevoie, ne-ai dublat şi puterea de 
apărare, adaugă Brosoc, mai în glumă, mai în serios. 

- Mi-am dorit să vin de când v-am auzit prima oară. Am zis: 
bravo, fraţilor, ştiţi să vă urmaţi visul, ce-aş merge şi eu! 

- Am cam alergat noi după visul ăsta, am tras ceva. Dar ne-a 
surâs şi norocul, uite, cu jupânul. 

- Ba el v-a admirat iniţiativa. Le-aţi pus cap la cap pe toate, 
cu sârguinţă. 

Este ora prânzului, astfel că decid să ia prima masă a 
drumului. Desagile, rogojinile şi foile de cort făcute sul se potrivesc 
taman bine în spaţiul încăpător. Pe lângă cele trei săbii ţinute la 
îndemână, mai zac pe fundul bărcii un scut, un arc şi câteva săgeţi. 
Şi, spre mirarea lui Brosoc şi Nalbian, o suliţă chiar pe mijloc, de-a 
lungul, cu stindardul pietrei de smarald a împăratului. Deschid 
pachetele cu mâncare şi împart câteva merinde. 

- Dacă mergeam singur, o făceam călare, rosteşte Getozak 
printre înghiţituri. Dar e mai interesant aşa. 

- La întoarcere ce faci? 

-Trăsură de călătorie. Aia de vine şi pe la noi câteodată, 
opreşte în Gorudava. Apropo, ce vă face căluţul? La Arbopyn? 

- Da, iar carul la Adenil. Cui îi trebuie să le folosească, am 
lăsat vorbă, mai ales pentru Jilop. 

Pădurea răcoroasă este înmugurită, dar frunzele sunt încă 
rare. Străpungeri de brazi înalţi, molizi mai puţin falnici, pâlcuri de 
flori mici, de primăvară, şi tufe cu frunze mereu lucioase dau 
culoare codrilor Mărgăritarului. O vulpe brună îi urmăreşte 
curioasă de la distanţă, încolăcindu-se îndărătul copacilor. 

- Cât de departe ai mers vreodată? îl întreabă Nalbian pe 
Getozak. 

Voinicul stă puţin pe gânduri. 

- încoace, cel mai mult am fost cu negustorul, gardă pentru 
galbeni la întoarcere. Două nopţi după Gorudava, în ţinutul Rodul 
Pietrei, e o cetate, un castelan din suita împăratului. Se zice că sunt 
buni prieteni, au luptat împreună în tinereţe. 

- Am ajuns şi noi la margini, dar nu la vechea fortăreaţă. 

- Iar cel mai departe am fost cu ai mei, când eram 
băieţandru. Spre soare-răsare, la rude îndrăgostite de Colinele 
Mioarelor. Frumos acolo, cât vezi cu ochii numai dealuri de pus în 
tablouri: păşuni, flori, cete de arbori risipite, fără să lege pădure, 
îmi mai amintesc multe izvoare, cărări pietruite între case 
depărtate, cai liberi şi mai ales mioare, turme de mioare. 

- Şi pe unde vine locul ăsta? 

- La hotar cu împărăţia Rubinului. 

Nalbian scoate harta mică de la jupan şi se concentrează 
asupra ei, dar nu găseşte marcajul căutat. I-o arată lui Getozak, fără 
mai mult succes. Astfel că desface o coală mare, împăturită cu grijă, 
dezvăluind-o complet goală. 

- Prima însemnare. Harta lui Nalbian, face el voios şi începe 
să traseze câteva linii ajutătoare. 

- N-am mai văzut vreodată ditamai foaia, am crezut că e o 
rogojină mică, râde Brosoc a mirare. 

- Ehe, captură! Dintr-o cărăuşie la pădureni, era un meşter 
acolo. Nu am plecat până nu a fumat vreo cinci pipe, mi-a povestit 
toată viaţa lui, a dormit omul de amiază şi am numărat împreună 
boabe de fasole. De trei ori. La sfârşitul zilei a cedat şi mi-a dat cel 
mai mare sul al lui, făcând haz de mine, zefliul, că el n-ar fi răbdat 
atâta. 

La primele semne de amurg se gândesc că nu ar fi rău să 
iuţească ritmul. Vâslele tulbură liniştea apei care le înţelege voia şi îi 
împinge mai cu spor. în scurt timp se văd luminile hanului şi îşi 
anunţă venirea fluturând felinarul. Băiatul i-a zărit, îi aşteaptă pe 
malul gol să lege barca. înăuntru sunt între prieteni, familia 
hangiului îi întâmpină bucuroasă şi le pregăteşte o noapte tihnită. 
Mai întâlnesc feţe cunoscute, iar voia bună se lungeşte binişor în 
noapte. Nalbian începe deja să se intereseze, dacă vine vorba, 
despre drumuri şi locuri pe care va trebui să apuce mai târziu. Apoi 
urcă în odaia îmbietoare la un somn adânc, fără griji, sau cel puţin 
aşa cred Nalbian şi Brosoc. Pentru că, observându-1 pe Getozak, iau 
aminte la obiceiul oşteanului cu experienţă de a ţine sabia lângă el. 
„Şi somnul, când sunt pe drum, ştie să ţină urechile ciulite." 

A doua zi prind mai mult drag de vâsle: planul este să iasă 
din codrii Mărgăritarului, ba chiar să îi lase cât mai în spate. 

- Cât om face până la Karivatra? se întreabă Nalbian, 
încercând să ajusteze estimările. 

- Trăsura face 10-11 zile, când pleacă din Libra. 

-Aşa ştiam şi eu. La o primă socoteală, îmi iese că noi ar 
trebui să ajungem mai devreme. Pierdem că ocolim faţă de drumul 
obişnuit, dar câştigăm prin faptul că nu trebuie odihniţi caii, iar 

apa, cu siguranţă, o să curgă mai repede când creşte din alte 
izvoare. 

- Ei schimbă şi caii de două ori. 

- Dar noi staţionăm mai puţin, trăsura opreşte des la 
popasuri. 

- Ha, acum mi-am dat seama... Ai luat în calcul timpul pe 
drum, Getozak, sau te aşteaptă soţioara cu o falcă-n cer şi una-n 
pământ? 

- Da, Brosoc, am pus, ba chiar mai mult, ca să fiu sigur, râde 
voinicul. Dar, ce ziceţi, ia să vedem dacă suntem în stare, scoatem 
mai puţin de io zile? 

Băieţii rânjesc a provocare. Bat palma şi prind mai harnic să 
lopăteze. Mai puţin Brosoc, care îşi aşteaptă rândul şi face pe 
cârmaciul cu hei-rupuri. „Stai că te văd eu, acuş“, îl previne Nalbian. 

Rezultatele nu întârzie să apară, încă pe lumină ies din 
pădurea locurilor natale. Soarele îi răsfaţă portocaliu de peste 
creasta unui deal la picioarele căruia intuiesc drumul cel mare. Pe 
seară recunosc o moară veche, cocoţată uşor, la care se poate găsi 
adăpost dacă morarul rămâne peste noapte sau lasă uşa descuiată. 
De aici porneşte un sat, iar după el, spre soare-apune, drumul face 
răscruce cu Gorudava. Ajung în dreptul pârâului din care îşi ia 
moara puterea, chiar unde Mărgăritarul îi primeşte apele. 

- Dacă mergem înăuntru, lăsăm barca aici? întreabă 
Getozak. 

- Parcă nu-mi vine. Numai s-o tragem cu noi, se codeşte 
Nalbian. 

- Pe braţe, că râul e mic... 

îi dau dreptate lui Brosoc. Până la urmă renunţă şi fac tabăra 
ceva mai sus de mal. Urcă ambarcaţiunea pe pământ şi o leagă 
fedeleş de un bolovan de nemişcat. întind pânzele de cort ca 
acoperişuri în două pante, sub care adună ceva uscături înainte să 
desfacă rogojinile. Nu se anunţă ploaie, cu puţin noroc vor trece 
noaptea fără umezeală. Suliţa este înfiptă în mijlocul triunghiului 
format, chiar lângă focul împrejmuit de pietre. Cu vârful în sus şi 
stindardul la vedere. 

- Mai reduce din cheful cui n-are altă treabă, arătăm că 
suntem soldaţi, explică Getozak. 

Tinerii încuviinţează şi bagă la cap. 

- Uite încă una bună cu drumul ăsta, instrucţie de teren, 
reflectează Brosoc. Dar, acum, hai să luăm cina. 

în simplitatea ei, aceasta se dovedeşte de o mulţumire rară şi 
pe la hanurile mari. Ouă fierte, turtă, prune uscate şi multă bună 
dispoziţie. 

- Mâine cobor şi iau cu arcul un mistreţ mai mic. Şi-un 
iepure ar fi bun, punem la fript. 

- A, asta nu! Nu am avut noi timp să discutăm regulamentul, 
dar trebuie să bagi bine la cap una din restricţii. Nu, domnule, fără 
mistreţi, iepuri, nici măcar o râmă fiartă, nţ... Iarbă, boabe, tundem 
broaşte, orice altceva. 

- Brosoc este ironic faţă de mine, zâmbeşte Nalbian. 

- Aşa e, uitasem: dacă-i încă viu, nu-1 supărăm. Mă duc şi 
cumpăr atunci, mă întorc repede, face Getozak cu ochiul. 

-Vin după voi şi le sperii cu praştia, glumeşte Nalbian, 
trăgând cojocul peste el şi întinzându-se cu mâinile sub cap. Ce, n- 
avem ce mânca? 

- Păi, ia stai puţin. Eşti singur, drum lung, poate te-ai rătăcit. 

- Aşa, se ridică el pe coate. 

- Nici ţipenie de om, mâncarea s-a terminat. Ce te faci? 

- Fructe. Seminţe. Nu se găseşte mereu ceva? 

- E iarnă. 

- Ar trebui să fiu prea nesăbuit. 

- Se mai întâmplă. 

- Să fim nesăbuiţi? 

- Nu, Brosoc, îl înghionteşte Getozak pe şugubăţ. 

- Ce opţiuni am... 

- Râu plin de peşti... care iubesc iarna. Pădure cu diverse 
animale. 

- Ei, atunci... da, m-ai învins. Aş prinde un peşte. Doar 
dacă... se întinde Nalbian la loc. 

- Şi i-ai cere mii de scuze, râde Brosoc. 

Acoperiţi de cojoace, adorm destul de repede. Din când în 
când se ridică şi mai aţâţă focul cu vreascuri pregătite din timp. 
Noaptea se scurge blândă pentru cei trei călători aflaţi încă la 
început de drum. 

Zilele următoare trec cu peisaje frumoase, avânt la vâsle şi 
câţiva oameni să mai schimbe o vorbă. Aud de ceva tâlhari şi pe aici, 
dar altfel este linişte. Au trecut în Rodul Pietrei, râul e deja mai 
mare după ce primeşte încă un afluent, iar barca pare că înaintează 
mai repede. Rar găsesc pescari sforăind în iarbă sau înveseliţi prin 
ambarcaţiunile lor la trecerea oştenilor. Copiii năzdrăvani aleargă 
pe mal şi strigă după ei când trec pe lângă vreun sat, iar librenii le 
răspund cu prietenie. Ploaia le mai strică din cheful de nopţi sub 
deschiderea cerului, astfel că încep să oprească din timp când dau 
peste adăposturi. 

în dimineaţa celei de-a cincea zile, după informaţiile 
oamenilor şi bănuiala lui Getozak, se apropie de fortăreaţa 
dregătorului împărăţiei. 

- Am ajuns mai repede, se bucură Brosoc. 

- Şi abia am prins viteză, s-a umflat râul, le aminteşte 
Nalbian. 

Uscatul îşi schimbă treptat forma şi aspectul. Locurile sunt 
mai întinse, urcuşurile şi coborâşurile, insesizabile. Iarba şi 
tufişurile mici descoperă din loc în loc pietroaie solitare de diferite 
mărimi. Câteva capre anunţă, încă înaintea amiezii, apropierea unei 
aşezări. 

- Unde e drumul? Nu l-am mai văzut de două zile. 

- E departe acum. Dar cetăţuia e mai încoace, spre râu. 

Două turnuri de lemn îşi fac apariţia în zare, de o parte şi de 

alta a cursului apei. Lasă barca să înainteze încet pentru a observa şi 
înţelege mai bine împrejurarea. Curând văd steagul cu smarald 
precum şi podişca din funii şi scânduri care leagă posturile de 
veghe. Punctului de pază îi urmează un pod măricel, peste care pot 
trece care şi trăsuri. 

- De unde veniţi? le strigă un străjer, apropiindu-se de mal 
cu semn de oprire. Un arcaş se iveşte pe podul de scânduri 

clătinându-1 uşor, iar în turnuri se mai pot ghici încă vreo doi 
soldaţi. 

- Oşteni din Libra, după Gorudava, strigă Nalbian. Getozak 
scoate suliţa cu însemnele împărăţiei şi trag barca spre margine. 

- Dacă ne-am putea încrede noi doar în atât. Kremnar, cine e 
căpitan în Libra? 

O barbă groasă iese pe ochiul dreptunghiular de fereastră al 
postului de pe malul stâng, unde tocmai au debarcat. 

- Stai că-1 ştiu. Ia ziceţi? 

- Eusten, prieteni, e căpitanul nostru. Şi noi suntem 
Getozak, Nalbian şi Brosoc, drumeţi spre Karivatra. 

Bărbosul confirmă din cap, zelosul de pe mal nu este încă 
mulţumit. 

- Frumoasă barcă, vă descurcaţi. Din Cotul Mărgăritarului, 
deci... Şi pentru ce roade e renumită Libra? ridică el o sprânceană. 

- Dar ia de gustă, cinstite coleg, scoate Brosoc un măr roşu 
ca cireşele şi rotund ca un pepene. 

- Mere pui de vulpe! se bucură bărbosul şi dispare de la 
deschizătura înaltă. 

- Să ne fie cu iertare, dar nu poţi şti niciodată! înseninat la 
faţă, soldatul interogator îi salută acum oşteneşte, mână la cot. El 
este şeful. 

- Dar nicidecum! Datoria-i datorie, o faceţi cu onoare, 
răspunde Nalbian. Am avut şi noi, de curând, vizită de hoţomani, 
suntem mai atenţi ca oricând. 

Arcaşul salută de la distanţă şi se întoarce în turnul de pe 
malul drept. Kremnar, coborât la vedere acum, îşi arată obrajii 
durdulii prin barba deasă numai un zâmbet. Brosoc le face bucurie, 
împărţind câteva mere. 

- Ştim, molfăie străjerii. I-aţi avut p’ăia unşpe, au fugit 
înapoi spre împieliţatul de Negru. Mm, am mai avut câţiva, încearcă 
marginile şi pe aici. Dar încotro, de plăcere sau cu misiune? 

- Şi una, şi alta, răspund librenii. Să călătorim şi să prindem 
ceva coajă la târgul mare, niscaiva învăţături. 

- Voinicule, n-aş vrea să-ţi încerc braţele, îl ghiceşte şeful pe 
Getozak. 

- Nicio grijă, sunt de pavăză prietenilor şi de spaimă 
duşmanilor, râde el. Iar pentru o lună de zile, în serviciul palatului, 
de cum ajungem. Dar, ziceţi-ne, Verobostes mai e cârmuitor la 
fortăreaţa din Rodul Pietrei? 

- Ba chiar el! Dacă vă cunoaşteţi, bucuria va fi cu atât mai 
mare. Iar, dacă nu, noi tot insităm să staţi o noapte, curând se 
întunecă. Doar nu vreţi să dormiţi în barcă? Aşteptăm schimbul şi 
plecăm împreună. 

Abia acum zăresc zidurile fortăreţei închise la culoare, în 
depărtare. Singuri, fără alţi trecători în afară de mici ciobănaşi cu 
caprele spre case, oştenii se aşază la vorbă. Sunt îndemnaţi să lege 
barca fără griji. 

- Nu îndrăzneşte nimeni aici. Mai jos, unde încep să apară 
case, e încă un post. Iar, dacă sună goarna, din cetăţuie ieşim două 
duzini. 

Lăsarea întunericului aduce soldaţii pentru tura de noapte. 
Felinarele lor se aprind ca licuricii încă de la ieşirea dintre zidurile 
ce nu mai pot fi observate cu ochiul liber. Se instalează în turnuri, 
apoi un alt pâlc de felinare face drumul întors. 

De aproape, fortificaţia nu impresionează, zidurile sunt 
destul de joase. Intrând însă pe crăpătura porţilor solide, întărite cu 
metal, librenii remarcă grosimea în piatră, la două-trei lungimi de 
braţe. Curând descoperă şi motivul înălţimii reduse: închise în 
firidele interioare legate cu turnuleţe, stau în aşteptare mai multe 
catapulte. De asemenea, recunosc suficiente posturi de arcaşi încât 
să poată arunca o ploaie de săgeţi în orice direcţie. Echipe de câte 
doi patrulează regulat, probabil înconjoară fortăreaţa pe interior. 

- Haideţi înăuntru, e şi el acolo. 

Primul careu locuibil formează o curte largă, în jurul unei 
fântâni ce trebuie că stinge setea soldaţilor de aici. Cazărmile sunt 
legate cu treceri înguste, la înălţime, iar de jur împrejur sunt câteva 
rânduri de verdeaţă şi bănci cu mese de piatră. De undeva se ridică 
Verobostes, cu păr scurt început a încărunţi, legat în haină de piele 
fără mâneci peste cămaşa nobilă. Vrea să afle cine-i sunt musafirii, 
iar peste vreun ceas se regăsesc cu toţii în sala de mese. Străjerii de 
la râu, ieşiţi din post, îşi fac şi ei prezenţa. Un mistreţ la proţap este 

deliciul serii. Toate stropite cu un vin bun, din care însă nimeni nu 
primeşte mai mult de un pahar. 

- Vigilenţa, prima! comentează cu voie bună Verobostes. 

- Chiar am observat, Seniore, că locul este bine păzit. Există 
vreun motiv anume? întreabă Nalbian curios. 

- Este poziţie strategică, la intrarea din miazăzi spre 
Karivatra. Pe râu sau dinspre drumul mare, unde avem de 
asemenea posturi de veghe. 

- Iar după drum mai este o garnizoană, intervine căpitanul. 

- Da, vezi tu, aici sunt multe aşezări, de unde venim 
majoritatea soldaţilor. Acum, nici nu mai ştim dacă au apărut după 
ce s-a ridicat fortăreaţa, simţindu-se oamenii în siguranţă, sau 
invers, râde Verobostes. 

- Aha, deci nu staţi aici mereu. Vă puteţi duce şi-acasă. 

Soldaţii se amuză la constatarea sinceră a lui Brosoc. 

Bărbosul, lângă el, îl bate pe umăr: 

- Nimeni nu vrea să locuiască aici, băiete. Venim la post, ne 
facem datoria, apoi o uşchim oleacă pe la casele şi nevestele noastre. 

- Mda, cam la trei zile, câteodată şi la zece. După situaţie, se 
aude alt soldat. 

- Dar ai dreptate, tinere, reia Verobostes. Locul este şi a fost 
bine păzit de multă vreme. Ştiţi de ce i se zice Rodul Pietrei? 

- Năzuim că ne veţi spune. 

- De la bolovani? Sunt atât de mulţi, parc-au fost aşezaţi cu 
mâna, observă Brosoc. 

- Nu, dragi prieteni. Da, se văd pietroaiele. Cândva, legenda 
spune că au ajuns oameni nevrednici să cotropească locurile 
acestea. Un vrăjitor bun a făcut descântec împotriva lor, ca să nu se 
bucure de pământ roditor, şi astfel a început să împietrească peste 
tot, cât vezi cu ochii. Viaţa a devenit grea, dar noii stăpâni fără 
inimă, slăbiţi acum, au observat că, în grădinile ascunse ale 
ţăranilor asupriţi, pământul era fertil. O ultimă luptă a avut loc, 
ticăloşii au fost înfrânţi, iar lacrimile femeilor pentru bărbaţii pieriţi 
în luptă au refăcut pământul mai mănos ca niciodată, din piatră 
seacă. 

Tinerii ascultă povestea în tăcere. Cina s-a terminat, 
Verobostes şi căpitanul îi însoţesc acum spre una dintre cămăruţele 
simple unde se pot odihni. Trec întâi pe metereze ca să arate 
oaspeţilor depărtările la lumina lunii. într-o soră geamănă curţii în 
care se află ei, despărţită prin zid de mijloc cu arcadă, observă 
câteva dependinţe şi grajdurile. Cârmaciul fortăreţei întinde mâna, 
cu indicaţii: 

- De acolo veniţi, dinspre posturile de intrare pe râu. Mai jos 
de pod, unde se ghicesc lumini din loc în loc, e primul sat. Apoi, 
trece el cu degetele spre miazănoapte, vine aproape imediat al 
doilea. Iar spre soare-apune, se văd făcliile, e cea mai mare aşezare, 
pe acolo trece şi drumul. 

- Cum se simt aici, Seniore, tulburările din împărăţie? 

- Nu foarte, în Rodul Pietrei şi Cotul Mărgăritarului e linişte, 
în plus, de la munţii Karpega, până mult în jos de locurile voastre, 
încă pe atât în răsărit şi două ţinuturi mai sus de cetatea mare, se 
vorbeşte numai velina. 

- Şi în rest? 

-Velina este limba strămoşească, zicese pe tot întinsul 
pământului, în urmă cu mii de ani. Dacă aşa a fost, atunci eu nu ştiu 
ce s-a întâmplat între timp, de unde alte neamuri, alte graiuri. Poate 
afli tu la cetate, de la învăţaţi, i se adresează lui Nalbian, 
cunoscându-i acum aplecările. 

- Dar lumea o vorbeşte aproape oriunde am merge, intervine 
căpitanul. Este limba negustoriei şi diplomaţiei. 

- Şi scrierilor vechi, adaugă Nalbian. 

- Da, şi a slovelor vechi, întăreşte Verobostes. 

Pe treptele cioplite în piatră de râu, făcute, precum toată 
fortăreaţa, să dăinuie pentru multe generaţii, îşi face apariţia un 
soldat. Aduce cârmuitorului o pelerină, cu siguranţă solicitată mai 
devreme prin semne. Sub cerul senin este răcoare şi bate un vânt 
slab dar sâcâitor. O trage peste umeri, cerând librenilor să-l 
însoţească la turnuleţul următor. 

- Dar aceeaşi limbă nu este de-ajuns, mai ales dacă a fost 
impusă, continuă el cu mâinile la spate. Liniştea ultimelor zeci de 

ani a permis trezirea, care, treptat, se întinde ca floarea eliberată 
dintre buruieni. 

- Bătrânii ne spun des cum ieri erau la jug, apoi, într-o bună 
zi, au fost scutiţi de multe, îşi aminteşte Getozak. 

- Cugetul s-a descătuşat, omul a putut să ridice ochii şi să 
îndrăznească pentru ce simte. 

- Poetic dar adevărat, tinere Nalbian. Un fel de libertate. Nu 
este încă deplină, însă a dat răgaz pentru gânduri noi, mai demne. 
Şi, sper eu, de neîntors, mărturiseşte Verobostes. 

- Dar împăratul? Vă împărtăşeşte simţirea? 

- De la el a pornit totul. Novarin a renunţat la coroană, în 
sinea sa, de când a primit-o pe frunte. Planul lui a fost, de la bun 
început, să slăbească chingile şi să domnească peste mai puţin sau 
deloc, după cum ajungeau oamenii să-l mai dorească între timp. Iar 
momentul a venit, prin mişcările de care tocmai întrebai, îşi 
întoarce privirea spre Nalbian. Avem răsăritul, primii care au prins 
glas. Vor sub steagul lor, dar sunt calmi şi răbdători, au fruntaşi 
înţelepţi ce negociază în secret. 

- Având margine cu împărăţia Rubinului, au învăţat demult 
să stea împreună, în vorbe şi fapte bine cântărite. 

- Aşa e, cum zice căpitanul meu. Cele mai grele lupte acolo s- 
au dus, de sute de ani. Cele mai dure negocieri, ei le-au făcut. S-a 
mişcat linia hotarului ca vergeaua, stânga şi dreapta. Aşadar, azi au 
conducători de seamă, dar, în linia a doua, aşteptând o mişcare 
greşită, stau nechibzuiţii, viermii dornici de foc şi pradă. 

Verobostes întoarce privirea spre miazănoapte. 

- De-acolo, din capătul Smaraldului după Karivatra, nu ştim 
prea multe. Sunt trei ţinuturi. Unul de bună credinţă, altul căzut 
sub un ticălos, poate cel mai mare asasin din împărăţie, Ferebak îi 
zice. Ambele vor însă pe cont propriu, fiecare cu destinul său. Al 
treilea s-ar dori alături de împărat, dar este cel mai departe şi ţinut 
în spaimă de Ferebak. 

Face o scurtă pauză, apoi se îndreaptă spre capul scării, nu 
înainte de a arăta spre soare-apune. 

- în locurile acelea îl ştiţi voi pe Negru. Nu este singur, dar el 
e capul găunos. 

- Două ţinuturi ar avea înţelegeri ascunse cu el, completează 
căpitanul. 

- Şi alte două muncesc să-i ţină influenţa departe. Cât timp 
bandiţii nu au însă putere şi se ascund de oaste, sunt speranţe. Iar 
jos, la miazăzi de Cotul Mărgăritarului, e destul de linişte: avem 
ceva chef de răzmeriţă, dar şi negocieri. 

Ajung într-un culoar îngust, se opresc în faţa unei uşi din 
lemn de brad. Verobostes continuă: 

- Noi, în mijloc, suntem atenţi în toate zările. Ne mai 
încearcă unii şi alţii forţele, coroana le răspunde încă pe măsură. 
Altfel, zâmbeşte el, ştiţi şi voi... 

- Suntem iubitori de pace. 

- Da, tinere Brosoc, ne place pacea. Şi ne simţim bine unii cu 
alţii. Să sperăm că aşa va rămâne, altfel, s-ar putea să vi se scurteze 
plimbarea cu o chemare la oaste... Dar vă doresc noapte bună şi să 
fim în mila Cerului! 

Gazdele se retrag, ies în curtea interioară şi se fac nevăzute 
spre sala cea mare. Librenii scot pieile de oaie cusute între ele şi le 
întind pe lespezile joase placate cu scândură. Un sul mic e aranjat 
pe post de pernă, apoi se trântesc cu răsuflare adâncă, pregătită de 
odihnă. 

-Verobostes pare dintre cei drepţi. Din rândul sfătuitorilor 
şi înţelepţilor cu care se zice că a ştiut împăratul să se înconjoare, 
şopteşte Nalbian cu mâinile sub cap şi ochii în tavanul cu bârne de 
lemn. Sus, undeva, o fereastră mică aduce aer proaspăt, rece. 

- Şi nici nu ai greşi, aşa e el mereu când trec pe aici. 
Negustorul îl apreciează foarte mult şi se aude că la fel şi oamenii 
locurilor. 

- Cam strâmt să stai atâta timp între zidurile astea. Dar 
măcar este o pază pe cinste, cască Brosoc, întorcându-se cu faţa la 
perete. Adoarme instantaneu, nu cu mult înaintea celorlalţi. 

Pericole de Cingătoare 


După un mic dejun oferit cu prietenie de gazdele lor, tinerii 
iau calea râului pentru a continua drumeţia. Verobostes îşi ia rămas 
bun cald şi protocolar, se vede poziţia înaltă din suita coroanei. 

- Mi-ar face mare plăcere dacă, la întoarcere sau altă dată, 
ne-aţi mai face o vizită să povestiţi cum a fost la cetate, adaugă el. 

Găsesc barca exact cum au lăsat-o, la picioarele turnului 
stâng. înaintează printre maluri blânde, ce urcă pe uscat în perdele 
de stuf şi papură crudă. 

- A plouat azi-noapte spre Libra, apa e mai repede, remarcă 
Nalbian. 

De o parte şi de alta se iţesc case cu grădini mari. Şi destule 
fântâni, cu precădere în preajma aşezărilor. La una dintre ele sunt 
întâmpinaţi cu îndreptări de şale şi întrebări din partea femeilor 
aflate la limpezit albituri. 

- Ia uite mândreţuri, p’ăştia nu-i ştiu, comentează una între 
două vârste cu obrajii rotofei, însetaţi de subiecte noi. Nu opriţi şi 
pe aici? Nu plecaţi neînsuraţi, râde ea. 

O fată mai tânără se simte stânjenită, alta vine cu replica: 

- Nu mai bine te mai măriţi tu de câteva ori? Dacă nu ne-ai 
înnebunit, cu toţi soldaţii care trec pe aici. 

- Ei, dar unde mergeţi, la târgul mare? Ce vă trage acolo, vă 
duceţi ca la pomul lăudat, comentează altă femeie. 

Ziua trece lin, cu vâslit echilibrat şi pauze de gustări sau 
destins picioarele. Au devenit organizaţi, chiar râd că au intrat într- 
o rutină. Umplu butelcile ori de câte ori, de merinde încă nu au 
nevoie, mesele de la fortăreaţă le-au prelungit proviziile. Seara 
aduce încă un râu la vărsare în Mărgăritar, iar malurile se 
depărtează simţitor, adâncimea creşte. La umbra nopţii, cu felinarul 
aprins, continuă preţ de încă un ceas pentru a se mai linişti apele. 
Găsesc un ochi de lac înaintat în uscat şi, fiind pe placul lor, devine 
tabără de noapte. 

Peisajul celei de-a şaptea zile aduce o nouă schimbare. Pe 
nesimţite, marginile apei încep să se înalţe, crescând întâi în 
cocoaşe indecise, pentru ca, spre seară, râul să se descopere flancat 
de povârnişuri înalte. Nalbian mâzgăleşte de zor pe harta lui nouă şi 
aruncă din când în când ochii peste cea veche, de la jupânul Librei. 

- Cum stăm, exploratorule, ne-am rătăcit? glumeşte Brosoc. 

- Intrăm în Cingătoarea Uriaşilor. Nu se înţelege din desenul 
ăsta cât e de lată, dar dincolo vine ţinutul cetăţii. 

- Heh, era pe lista mea, acum doi ani. E ca un munte mic, 
peste care trebuie să treci înainte de Karivatra. 

- Hm, impresia mea este că vom reîntâlni drumul, asta e cea 
mai joasă vale posibilă. 

Cu vreun ceas înainte de lăsarea întunericului o cabană 
prevesteşte un sat. Apoi încă două case răzleţe. Cu singuranţă 
aşezarea se întinde spre soare-răsare, dar înălţimea nu permite 
ochiului să o cuprindă. Hanuri nu au mai întâlnit de ceva vreme, de 
când popasurile care urmează drumul s-au îndepărtat. Undeva, 
printre arborii din ce în ce mai deşi, cineva îşi face de lucru. 
Trecând prin dreptul lui, din mijlocul apei largi, librenii ghicesc un 
arcaş în straie obişnuite. 

- Seară bună! îi strigă Nalbian, observând că s-a întors să-i 
studieze. 

Străinul nu trimite niciun răspuns, dar, în câteva clipe, îşi 
armează arcul în direcţia lor. O săgeată se opreşte în apă, urmată 
imediat de alta, şuierând pe lângă ei. 

- Ăsta e nebun! strigă Nalbian şi toţi se trântesc în barcă. 

- Ce cojocii mamii lui de dobitoc! răbufneşte Brosoc. 

Getozak scrâşneşte şi el printre dinţi, încercând să observe 

inopinatul inamic. Se ridică în picioare cu singurul scut pe care îl 
au, distanţa şi intervalele îi permit să respingă uşor orice săgeată. 
Brosoc nu mai aşteaptă şi se poziţionează la dreapta lui Getozak, 
într-un genunchi, pregătind arcul. Nalbian este cuprins de 
indignare şi nevoie de justeţe, se gândeşte la o posibilă neînţelegere: 

- Stai, omule, ce ţi-am făcut? Am venit cu pace, de ce tragi?! 

Realizând că îşi răceşte gura fără niciun ecou, devine roşu de 

furie: 

- Cum aflăm ce l-a apucat? Mergem după pramatie? 

- Nu! Trecem mai departe. 

înţelege că Getozak are dreptate, dar nu reuşeşte să îşi 
învingă revolta. îşi muşcă buzele calculând că, şi dacă ar trage barca 
spre malul atacatorului, tot ar fi prea târziu ca să-l prindă. în câteva 
clipe, de altfel, săgeţile nici nu mai ajung în apropierea lor. 

- Fiţi cu ochii-n patru, atenţionează Getozak. Nu ştim dacă 
mai sunt şi alţii. 

Câteva minute scrutează malurile liniştite. Nimic nu mai 
strică din calmul înserării. 

- Tragem la mal să-l căutăm, nu putem lăsa aşa! 

- La ce bun, Nalbian? Dacă aveam cum, îi puneam eu pielea- 

nbăţ! 

- Mare ţi-e grădina... Nu-mi vine să cred, se trânteşte 
Brosoc. 

- Dar, de ce? Trebuie să ştiu! revine Nalbian, într-o frustrare 
tremurândă. 

I se aminteşte însă cât de greu este să-l găsească în noapte, 
pe crestele necunoscute, precum şi inutilitatea riscului sau pierderii 
de timp. Nimic ce Nalbian n-ar şti în mod raţional. 

- îţi simt tulburarea, comentează Getozak. E drept că nici 
mie nu mi s-a mai întâmplat. 

- Un smintit sau un ticălos sadea? Poate nu i-a plăcut limba 
noastră, era dintre cei care nu ne mai vor? încearcă Nalbian să caute 
explicaţii. Ştiţi ce îmi este cel mai greu să accept? Că moartea 
noastră nu i-ar fi adus niciun folos, nu avea cum să fure nimic din 
barca asta, în rostogol la vale. 

Getozak şi Brosoc admit tăcuţi. Cel din urmă conchide într- 
un târziu: 

- Trebuie să adunăm ierburi de leac. Credeam că o să duc 
doar acasă, dar cine ştie când ne trebuie şi nouă. 

Noaptea o petrec şi de această dată sub cerul liber, acum 
ameninţător a ploaie. Care şi vine în mijlocul somnului, fără a le 
crea prea multe probleme tinerilor prevăzători în ridicarea taberei. 
Iar vremea nu a fost singura lor grijă: au căutat adăpost vederii, 

focul nu a mai fost aprins şi au vegheat cu rândul o bună bucată de 
timp. 

Dimineaţa următoare barca nu apucă să alunece mai mult de 
jumătate de ceas până întâlnesc drumul cel mare. Acesta iese dintre 
dealuri pentru a urma întocmai cursul râului. Un prim popas apare 
şi el, cu bănci de piatră şi fântână într-un moţ de vegetaţie. Două 
care se pregătesc să plece, strângându-şi catrafusele de peste 
noapte. Niciun han, însă. 

- Mii de bărzăuni legaţi în lanţuri! Dacă ştiam de aseară că e 
aşa aproape... oftează Brosoc. 

Nu mai opresc. Regula tacită a devenit ca până la prânz să 
înainteze cu cel mai mult spor, fără să coboare pe uscat. Trec pe sub 
un pod de scânduri, mişcător în adierea vântului, care uneşte buzele 
înalte a două metereze stâncoase. Este cel mai lung pe care l-au 
văzut vreodată, chiar dacă nu încape decât un om o dată. în 
apropierea amiezii întâlnesc iar popas, de data aceasta cu un fel de 
crâşmă, în faţa căreia, pe mal, o plută îşi aşteaptă muşteriii. Fac o 
excepţie şi cad de acord să oprească aici. 

-Aha, pe partea cealaltă se ghiceşte alt drum, remarcă 
Getozak, proptind barca în apropierea ambarcaţiunii din buşteni 
strâmbi şi neglijent înnodaţi. 

- Sigur că da, voinice, se aude glasul unui uscăţiv apărut 
lângă ei pe neaşteptate. Nu ţin pluta aici doar ca să plimb orice 
gură-cască pe Heprivanal, rânjeşte el, iar nasul ascuţit pare că 
indică golul dintre dinţii frontali. 

Nalbian şi Brosoc leagă barca, în timp ce Getozak întreţine 
musafirul: 

- Pe ce? 

- Ah, voiam să zic, pe Mărgăritar. Veniţi de departe, soldaţi 
sau aventurieri? Pentu mine nu contează, la o adică. Vreţi să treceţi? 
Gologani aveţi? 

- De ce am vrea să trecem cu pluta când avem barcă, aruncă 
Nalbian mai mult pentru Brosoc. Străinul îl aude şi se preface că 
râde a greşeală. 

- Nici una, nici alta, se încruntă Getozak. Brosoc şi Nalbian 
socotesc să ia pe umeri toate desagile, după cele auzite, şi observă 
ochii interesaţi ai vâslaşului nepoftit. 

- Bine, bine faceţi, nu se ştie niciodată pe aici. Dar eu pot să 
vă păzesc frumuseţea de barcă, să fiţi siguri că nu păţeşte nimic. Nu 
cer mult... 

- A, da? Şi, dacă nu ne-o păzeşti dumneata, ce se întâmplă? 
Ia foc? Chemi nişte prieteni? îi întoarce Brosoc vicleanului. 

- Cumetre, dacă văd un fir de păr pe barca asta, n-ai unde te 
ascunde pentru cum înotăm şi alergăm, bagi la cap? i-o taie pe şleau 
Getozak, iar uscatul dă îndărăt spăşit, spre pluta lui. Nalbian şi 
Getozak ascund din arme prin desiş, în timp ce Brosoc se asigură că 
nimeni nu-i urmăreşte. Apoi merg în bătătura mare din jurul 
barăcii, de unde pot vedea cei câţiva clienţi printre obloanele 
deschise. 

- Ce-i, fraţilor, cu oamenii de pe aici, întreabă Nalbian. 

- Ne-a auzit vorbind şi ni s-a adresat în velină, altfel, cine 
ştie în ce grai era Heprinal ăla. 

- Da, clar, îi răspunde lui Brosoc prietenul de-o viaţă. 

- Nici cei din popas nu ştiu ce hram poartă, le atrage Getozak 
atenţia, luând-o înainte pentru a observa locul. 

La câţiva paşi, o femeie şi un bărbat aranjează o tarabă şi 
întind fructe, băutură, vânat şi pâine uscată. Librenii târguiesc câte 
ceva şi întreabă despre împrejurimi. 

- Noi venim dintr-un sat de peste două coame, nu sunt prea 
multe aici, în mijlocul Cingătoarei. Avem înţelegere cu cârciumarul, 
popasul e al lui, l-a numit „Brotacul". Oamenii? Aşa şi-aşa, te înveţi 
cu ei. Nu luaţi şi nişte brânză? Un cojoc vă trebuie? 

Tinerii refuză politicos, negustorii îşi fac treaba. Se salută cu 
puţinii călători, unii îi privesc fără niciun răspuns. Getozak alege 
locul de prânzit, în iarbă, cu vedere la barcă, iar Nalbian şi Brosoc 
intră să schimbe o vorbă cu crâşmarul. îl găsesc în persoana unui 
grăsan cu mustaţă, spre surprinderea lor singur, fără ajutoare. Nici 
nu pare să-i trebuiască, după mesele goale, cu doar doi iubitori de 
băutură. 

- Nu-i dintre cele mai bune zile, deschide el repede vorba, 
aplecându-se peste marginea înaltă de lemn. Dinspre miazăzi? 

- Dar văd că citeşti bine oamenii, răspunde Nalbian. 

- Eh, he, ar trebui, la câţi am cunoscut la viaţa mea. N-aţi 
venit fără apărare, dar nici pentru garnizoană, după straie. 

- Nu, chiar ne întrebam, nu e niciuna pe aici? întreabă 
libreanul într-un fel care-i dezvăluie grijile. 

-Aha, se ridică crâşmarul şi se trage spre ei, ieşind din 
spatele tejghelei. N-aţi mai fost pe la noi, aţi dat peste dubioşi? râde 
el încet, săltând guşa a înţelegere. 

Nalbian încearcă o redresare, dar corpolentul îi bate pe 
umeri şi-i invită la una dintre mese. Trage după el o sticlă de vin şi 
trei pahare. 

- Nu e băiat de ajutor? se miră Brosoc, pregătind un sfert de 
argint. Cârciumarul nu zice nu, clatină capul a mulţumire. 

- Să mai sărăcesc puţin? 

- Paharele astea ar avea nevoie, se uită Nalbian la petele prea 
vizibile. 

- Hm, iertaţi un om muncit, se tânguie el, horcăind uşor. Cât 
despre locuri, e o treabă de obişnuinţă. Şi tupeu. E şi garnizoană, 
aşa aproape de cetate nici nu se poate altfel. E una pe malul ăsta şi 
alta pe celălalt, dar mai adânc, spre sate. Ultima pe care aţi văzut-o 
a fost la intrarea în Cingătoare, sporovăie el, neştiind că au venit pe 
ape, apoi ia un gât larg de vin. 

- Ce limbi se vorbesc aici? 

- Cine le ştie pe toate! Când nu vor să-i înţeleagă nimeni, 
schimbă în altele. Vezi, ziceam de dubioşi. Trec încoace şi dincolo, 
se vântură printre dealurile şi stâncile astea puţin locuite, cunosc 
peşteri, au locuri ascunse, poteci. Fiecare cu ce învârte. Dar evită să 
se dea în stambă şi nici nu prea se adună, că... nu au cum, râde el, e 
poteră la toate intrările şi ieşirile. Hai, mai torn unul. Nu? Bine, eu 
mai primesc. Nu mulţi se încumetă să facă popas ca mine, trebuie să 
înveţi să vorbeşti cu toţi. Iar azi poate fac gologani cu neisprăviţi, 
mâine trece trăsură regală sau negustori cu caravane şi gărzi 
numeroase. Se schimbă peisajul, nu e doar alb sau negru. Nu, 

domne, aici e... mai gri. Da, gri, strâmbă din colţul gurii şi dă 
paharul peste cap. 

Nu zăbovesc mult şi îşi iau rămas bun. îl găsesc pe Getozak 
alături de un alt călător cu rude prin ţinuturile acestea. Om 
cumsecade, li se alătură şi prânzesc împreună, confirmându-le 
spusele cârciumarului. La plecare află despre un han mare, la 
aproape o zi cu trăsura, astfel că pornesc iute la drum. Pe mal 
regăsesc totul în regulă, plutaşul şiret doarme dus, cu un picior legat 
de ambarcaţiunea lui preţioasă. 

Dau bice la vâsle, în dorinţa de-a ajunge hanul încă din seara 
aceasta. Braţele se umflă şi se încing, dar librenii se simt bine. 
Câteva gârle se scurg printre dealuri, mai crescând pe nesimţite 
apele Mărgăritarului. Pe malul drept apar şi dispar poteci, iar pe 
sus, rar, când drumul mare se ascunde după moviliţe înalte, câte o 
podişcă de scânduri şi legături groase. Cursul apei împinge barca 
spornic, vântul suflă des în pânza controlată de tineri, iar vâslitul îi 
avântă de-a binelea. îşi pot da seama de viteză după cum trec prin 
dreptul carelor şi călăreţilor, pe care Nalbian îi cercetează acum pe 
îndelete, după învăţămintele trase cu o seară mai devreme. 

Un convoi ciudat le atrage atenţia. Un singur bărbat călare 
trage după el alţi trei pe jos, legaţi la mâini cu o frânghie lungă. Nu 
este soldat, îmbrăcămintea sa închisă la culoare nu le spune nimic. 

- Ajutaţi-ne! ajung gemetele siluiţilor până la ei. 

Tinerii se opresc descumpăniţi. Călăreţul, care smuceşte 
sfoara din când în când, merge la pas şi îi salută ridicând mâna cu 
cotul în unghi drept şi pumnul strâns. Barca înaintează şi îi 
depăşeşte rapid. 

- Poate-ar trebui să vedem despre ce este vorba, îngână 
primul Brosoc. 

- Şi eu zic la fel, greu de spus ce se întâmplă acolo. 

- Una din două: răfuială sau vânător de recompense, pune 
Getozak în balanţă. Ba mai e una: să nu fie samsar de sclavi, am 
auzit că încă există, ascunşi bine. Deşi... ar fi stat el aşa, la vedere? 

- în cazul ăsta, să tragem repede la mal. 

- Uite fântână! zăreşte Brosoc un petic de popas. Asta ne 
scoate din dilemă, oprim şi aşteptăm. 

Fără să piardă din ochi şirul de pe drum, aduc barca la ţărm. 
Getozak trage scutul la spate şi ţine suliţa dreaptă, sprijinită de 
fântână. 

- Voi staţi de partea cealaltă, să nu părem agresivi, le spune 
el fără să lege sabia. 

Călăreţul se apropie netulburat, încet. Brosoc umple a patra 
oară butelca golită de tot atâtea ori, în aşteptare. Calul negru este 
acoperit cu o pătură croită în aspect de solzi, foarte posibil să fie 
întărită cu ceva zale. De-o parte şi de alta stau agăţate câteva lucruri 
ce nu par să vorbească despre drumuri prea lungi precum şi o bardă 
cu două tăişuri care anunţă, fără dubiu, un luptător. în faţă, pe 
pieptul animalului, le atrage atenţia tatuajul alb a doi ochi 
ameninţători de fiară. Bărbatul, un voinic de talia lui Getozak, are 
părul nici foarte lung, nici foarte scurt, ce continuă pe obraji cu o 
barbă tunsă de curând. Privirea sa este stăpână şi nu pare să mai fi 
cunoscut frica de ceva timp. 

- Salutări vouă, le transmite el calm şi cu voce pătrunzătoare 
de la câţiva stânjeni, unde se şi opreşte. în spatele calului, cei trei 
prizonieri se aşază obosiţi, şifonaţi probabil dintr-o confruntare. 
Unul începe să se tânguie: 

- Barbarul, ticălosul! Salvaţi-ne! 

Getozak înaintează doi paşi, ţinând distanţă de suliţa 
evidentă. Nalbian şi Brosoc stau aproape, de o parte şi de alta a 
fântânii. 

- Cu salutări vă întâmpinăm şi noi, dacă sunt gânduri bune 
la mijloc, îi răspunde ostaşul Librei. 

- Nu vă lăsaţi înşelaţi. Sunt tâlhari şi criminali. Nu fac decât 
să îi duc la garnizoana de la miazănoapte, la ieşire din Cingătoare. 

- Dar cum putem noi şti, voinice, că oamenii ăştia nu 
pătimesc altceva? întreabă Nalbian. 

- Fie-vă milă, strigă iar prizonierul, un roşcovan julit pe faţă 
şi cercelat. Ne-a smuls de la plug să ne silească la tâlharii lui, ne 
vinde! 

Librenii le cercetează atenţi hainele care nu prea oglindesc 
munca ogorului şi strâmbă din ochi a dubiu. Veste scurte, pantaloni 
cusuţi ca să ascundă niscaiva accesorii, câteva tatuaje. Străinul 

priveşte stindardul Smaraldului înălţat pe suliţă, apoi clipeşte calm 
spre Nalbian. 

- Vi-i las oricând, mai am şi alţii de prins. De altfel, adaugă el 
rotind ochii înjur, chiar acum, zdrenţele lor de camarazi umblă să-i 
salveze. 

- Păi şi recompensă nu e pe capul lor? încearcă Brosoc. 

Voinicul descalecă şi înaintează spre ei neînarmat. 

Surprinzător, prizonierii nu încearcă nimic, deşi nu sunt nici ei piele 
şi os. 

- Ce fac eu nu este pentru bani, le spune el senin, oprindu-se 
la doi paşi. 

- Un justiţiar singuratic? se miră Nalbian. 

- Putem spune şi-aşa. Sunt prea multe văgăuni unde oastea 
nu ajunge, glasurile nu sunt auzite. Acolo mă duc eu. Decebrax, 
întinde el mâna. 

Getozak răspunde primul, privindu-1 în ochi. O pauză scurtă 
îi prinde cu mâinile strânse, apoi şi ceilalţi întind braţele şi se 
prezintă. 

- Eu acum o să dau apă animalelor astea, să nu piară până la 
judecată. 

Tinerii îi fac loc la fântână, iar Brosoc şi Nalbian se apropie 
de prizonieri. 

- Ia veniţi voi mai aproape, rânjesc ei. Pe voi vă halim cu 
fulgi cu tot! Getozak le face semn să se întoarcă, dar rămâne cu ochii 
pe nelegiuiţi. 

- N-au curaj, i se adresează străinul cu spatele, în timp ce 
umple burdufurile. 

- De unde vii, voinicule? 

Decebrax se întoarce, strângând recipientele la gură. Atent 
până acum la graiul librenilor, le priveşte iar straiele. 

- Nu departe de Cotul Mărgăritarului. Mai de la munte, 
răspunde el şi aruncă o băşică plină cu apă celor prinşi. O să primiţi 
pâine la Potcoavă, javrelor. 

Apoi încalecă şi îi salută pe tineri ca prima dată, numai că la 
sfârşit deschide palma. Continuă drumul la fel de încet şi tăcut, 
astfel încât prizonierii să poată ţine pasul. 

- Misterios şi puternic personaj, comentează Nalbian. 

- Nici n-ai idee! Când i-am strâns mâna, cu forţă, ca să mă 
ştie, mi-a răspuns de nici n-am putut să mai mişc, se uită Getozak la 
palma încă roşie. 

- Să fim bucuroşi că e de partea binelui. Ăsta, Nalbian, are 
ceva din ideile tale. 

- Şi eu mă gândeam la acelaşi lucru, fratele meu Brosoc... 

împingând barca de mal, zăresc deasupra, pe ciotul dealului 

care se apleacă peste drum, un lup. Acesta îi priveşte atent un timp, 
apoi se face nevăzut. 

- Hm, mă întreb, îşi prinde Getozak barba. Salutul ăsta... 
vine de la munte... animalul... Chiar să fi întâlnit un om de-al 
lupilor, din Karpega? 

în Cotul Mărgăritarului şi mai sus pe râu, spre înălţimi, se 
vorbeşte mult despre ei. Scrierile de la conac îi amintesc şi ele în 
vitejii, până şi cele mai vechi îi menţionează tot în mijlocul crestelor 
Karpega. Neclintiţi, puternici, cine le câştigă încrederea au în 
aceştia un aliat de temut. Se spune că, demult, coborau şi aveau mai 
multe legături cu aşezările de pe toate părţile munţilor. Cu timpul, 
însă, dintre cei de jos au venit la ei căpetenii lacome, cu înşelăciuni 
şi plângeri mincinoase pentru a le obţine ajutorul. De atunci, greu le 
mai poate pătrunde cineva prietenia. 

Un bolovan mare pe marginea drumului, de care trebuie să 
se apropie pentru a-i vedea mai bine scrijelitura, îi anunţă că mai au 
puţin până la hanul „Potcoava". Lumina începe deja să scadă, fără 
să-i îngrijoreze însă pe tinerii întorşi în mijlocul râului. 

- Am reuşit, zâmbesc la unison. 

Pe malul drept, pe una dintre cărările ce se joacă de-a baba 
oarba printre dealurile stâncoase, pot fi zăriţi doi călăreţi. Pe creste 
mai apare unul care se face repede nevăzut. Nu pentru mult timp 
însă, pentru că, ceva mai încolo, se apropie iar de marginea 
prăpastiei. Librenii îşi dau seama că nu este nicio coincidenţă: cât s- 
a îndepărtat, a alergat în galop. Dispare şi de această dată, fără să 
mai revină. 

Nedumeriţi, tinerii prind a se mai relaxa, simţind apropierea 
hanului. încetinesc însă când, pe dreapta, îşi fac apariţia doi bărbaţi 

agitând din mâini. Apropie barca precaut, cercetând în jurul 
străinilor. Aceştia poartă haine puţine, mai degrabă sărăcăcioase. 
Nalbian observă ciubotele solide. 

- Ne-am rătăcit, anunţă unul cu banderolă albă pe cap, ca un 
bandaj. 

- Duceţi-ne, rogu-vă, pe malul celălalt, să ne regăsim cu ai 

noştri! 

Barca ajunge în dreptul lor, încă pe ape. Este ţinută în loc cu 
suliţa de Getozak, aflat în picioare în fruntea ambarcaţiunii. Nalbian 
şi Brosoc lasă şi ei să se vadă că sunt înarmaţi, săbiile 
nemaipărăsind brâurile lor de ceva vreme. 

- Cu ce treburi, aruncă Getozak cu voce groasă 
necunoscuţilor. 

- Ştiţi ce grele sunt potecile astea, ne-am pierdut de călăuze. 

- Credem că au trecut un pod înainte, se plânge al doilea. 

- Nu aţi văzut călăreţii de mai devreme? întreabă Nalbian. 

Străinii se uită unul la altul şi dau din umeri. 

- Atunci, mai grabnic ajutaţi-ne. Se face noapte, cine ştie ce 
mişună pe-aici? 

- Oamenii locurilor se duc la hanul de colo, arată Brosoc în 
josul râului. Sigur e podeţ sau plută. 

Bandajatul priveşte surprins în zare şi ridică din sprâncene. 

- Trebuie că mai e mult şi suntem osteniţi. Lăsaţi-ne dincolo, 
o luăm înapoi spre ai noştri. 

Nalbian se apropie de Getozak şi schimbă câteva şoapte, în 
timp ce Brosoc urmăreşte mai departe gesturile necunoscuţilor. 

- Aruncaţi tot ce aveţi la brâu. 

Străinii par nemulţumiţi pentru o clipă, apoi scot ditamai 
cuţitele încovoiate şi se scuză lui Getozak: 

- Trebuie să ne apărăm, nu ni le luaţi. 

- Le aruncaţi, vă ducem. Nu, să fiţi sănătoşi, adaugă Nalbian, 
pregătind vâslele. 

Cei doi fac vânt armelor şi deschid braţele. 

- Altceva n-avem, ne luaţi acum? pare că se abţine 
bandajatul printre dinţi. 

- Hai, sus. 

Străinii urcă în barcă şi se aşază pe singura scândură oferită 
de libreni, cea din mijloc, de-o parte şi de alta a catargului. în faţă, 
Nalbian manevrează încet vâslele, iar în spate stau Brosoc şi 
Getozak, încordat ca un dulău de pază. Străinul cu banderola peste 
urechi are ochii tulburi. Pe sub hainele rupte se ghicesc muşchi 
puternici, chiar dacă stă dinadins cocoşat, iar nasul său este pocit. 
Se chinuie să pară temător şi blând, dar privirea îl trădează. 

- Te-ai lovit la cap? întreabă Getozak. 

- Da, o rană. 

- O boală de urechi, vorbesc cei doi în acelaşi timp. 

- Şi o rană veche, se încruntă bandaj atul spre tovarăşul său, 
apoi zâmbeşte forţat. 

Al doilea străin nu este nici el mieluşel, deşi se străduie mai 
bine. Are palmele mari, înegrite, braţele groase, gâtul umflat. Mai 
mic de înălţime, dar mai greu ca primul. 

- Veniţi dinspre Rolodava, li se adresează Nalbian. 

- Da, pe lângă. Suntem tăietori de lemne, lămureşte 
bandajatul. 

- Şi ce altceva mai faceţi? întreabă Nalbian, neputând să-şi 
abţină o grimasă repulsivă. Străinilor nu le scapă şi le cam dispare 
zâmbetul. Primul roteşte privirea şi ridică vocea neliniştit: 

- De ce nu mergem spre mal? Unde duci barca, scârn... 
prietene? 

- Ne-am gândit că nu vă putem lăsa pe drumuri noaptea, 
intervine Getozak, făcându-i să se întoarcă spre el. Mergem la han, 
aveţi ceva împotrivă? li se adresează voinicul, aplecând din 
sprâncene cu fermitate. 

- Nu aşa ne-a fost vorba, scoate printre dinţi al doilea şi 
caută aprobare către nas pocit. 

Din depărtare, lumina tot mai slabă a serii aduce vârful şi 
făclia unui turn de gardă, cu siguranţă ridicat lângă Potcoavă. 
Nalbian măreşte ritmul. 

- Duceţi-ne pe malul celălalt, atât vrem de la voi! renunţă 
bandajatul la prefăcătorie, descoperind trăsături neînduplecate. 

- Iar noi vrem să nu mai sufere nimeni de mâinile voastre 
mincinoase, aruncă Nalbian tăios. 

- Fiu de căţea! urlă nas pocit cu ură şi sare peste Nalbian. 
Celălalt străin se repede spre Getozak şi Brosoc, cu gândul de a-i 
opri să-şi tragă săbiile sau chiar să-i răstoarne din barcă. 

Nalbian parează bine lovitura, dar licheaua a sărit suficient 
de repede ca să-l înghesuie. Lupta trece rapid pe mânerul spadei, pe 
care bandajatul a reuşit să pună o mână. Nalbian îl forţează spre 
marginea bărcii însă adversarul este mai puternic. Cu mâinile 
încleştate pentru a nu îi permite să tragă arma, încearcă o priză de 
trântă cu picioarele, atât cât îi permite spaţiul îngust. Nas pocit este 
surprins şi cade cu spatele de margine, dar imediat începe să-l 
lovească peste faţă cu fruntea. Nalbian răspunde cu antebraţul în 
grumazul atacatorului, înroşindu-se de efort. Curând se trezeşte 
aruncat într-o parte, cu o lovitură năprasnică în obrazul stâng. Se 
îndoaie rezemat de marginea bărcii, după ce privirea i s-a stins 
pentru o clipă. Nas pocit a renunţat la lupta pentru sabie ca să îl 
poată lovi, însă Nalbian nu poate profita, ameţit bine de pocnitură. 
Din spatele bărcii vine urlând Getozak, a agresorul sărit de gâtul lui 
Brosoc, simţindu-1 mai slab; acum zace sub piciorul libreanului 
rămas pe poziţie. Getozak îl prinde pe bandajat, care se opune cu 
putere. 

- O să vă spintec! Ca pe toţi viermii de pân-acum! 

Auzind ameninţarea şi confesiunea criminalului pe care 
Getozak se opinteşte să-l pună jos, Nalbian îi aplică cu sete un 
pumn în stomac. Agresorul ajunge în genunchi, iar voinicul Librei 
nu îi mai permite nicio mişcare. Tremurând şi fumegând, Nalbian îl 
prinde de obraji: 

- N-o să mai moară nimeni de mâna ta spurcată! Judecata te 
aşteaptă! 

Drept răspuns, primeşte un scuipat în frunte. Deodată, 
Brosoc cade, iar librenii sar din loc în acelaşi timp. Nas pocit profită 
să scape, chiar dacă Getozak scoate imediat sabia. într-o clipită, cei 
doi străini sar din barcă şi fug înot înapoi, spre malul drept. 

- O să vă găsesc! Vă caut pe toţi cei de-un neam! Dau foc şi 
tai mână cu mână, picior cu picior! aruncă nas pocit înveninat; 
bandajul i-a căzut, lăsând să se vadă o ureche tăiată. 

Getozak apucă arcul şi pregăteşte săgeată. 

- Stai, intervine Nalbian. Ucidem noi cu sânge rece? 

Brosoc priveşte şi el îngrozit la gândul înroşirii apei din 

vinele bandiţilor. Getozak îşi muşcă buzele şi înmoaie coarda. Nici 
el nu a ucis până acum. 

- Dacă vor muri şi alţi nevinovaţi de mâna lor? oftează el cu 

năduf. 

- Ştiu, grea cumpănă, se frământă Nalbian, neştiind nici el 
cum e mai bine. Abia acum observă că nasul său este plin de sânge, 
de la loviturile primite cu fruntea. Să încercăm să-i prindem! 

Fugarii au prevăzut mişcarea librenilor şi au intrat sub apă. 
Urmându-i încet cu barca, în lumina felinarului ţinut de Brosoc, îi 
descoperă ieşind să tragă aer în piept câţiva stânjeni mai încolo. Se 
scufundă iar şi se îndepărtează unul de altul pentru a le îngreuna 
misiunea. 

- Uite, sus, arată Getozak. Călăreţul culmilor de mai devreme 
este iarăşi prezent şi îşi pregăteşte arcul. Nu trage încă, de teamă să 
nu îşi lovească tovarăşii din apă. întoarcem, nu merită riscul, pot să 
mai fie şi alţii. Repede, la gărzile din turn. 

- îmi pare rău, fraţilor. Şi-a revenit şi s-a prefăcut până m-a 
prins neatent. 

- Stai pe pace, Brosoc. Trebuia să-i ţinem la vârful săbiei, de 
la bun început, îşi muşcă Nalbian buzele. 

în scurt timp ajung în dreptul turnului de pază; torţele din 
vârf luminează doi arcaşi pregătiţi de întâmpinare, iar pe mal se mai 
ghicesc câteva gărzi. Felinarele hanului sunt la o aruncătură de băţ. 
După ce îşi dezvăluie identitatea şi scopul călătoriei, trag la ţărm şi 
povestesc în amănunt întâlnirea de mai devreme. Imediat se fac 
semne turnului de pe malul opus, de unde primesc răspuns. O barcă 
pleacă în direcţia indicată de libreni, care, de altfel, îi însoţesc în 
căutări din ambarcaţiunea lor. Cercetează cu felinarele apa şi 
locurile unde ar fi putut să iasă nelegiuiţii, fără succes însă. După un 
ceas se întorc şi sunt îndrumaţi spre pontonul hanului, unde 
odihneşte o plută trainică, mare, care ziua face, cu siguranţă, naveta 
între cele două ţărmuri. 

Un băiat îi ajută săritor şi le deschide calea spre curtea largă. 
E bucuros de oaspeţi şi le spune politicos o poveste despre han şi 

Cingătoare, învăţată pe dinafară. Nalbian îi mulţumeşte cu o 
mângâiere pe creştet şi îi oferă un sfert de argint. 

Hanul Potcoava îşi trage numele chiar de la forma 
construcţiei trasată cu bârne groase pe la încheieturi. Cu etaj şi pod, 
înconjoară ca un semicerc curtea mare în mijlocul căreia se ridică 
fântână. O trăsură tocmai soseşte dinspre Karivatra, băiatul se 
grăbeşte să preia caii spre grajdurile aproape pline. Ferestrele 
luminate anunţă şi ele numeroşii oaspeţi, iar sala cu sunet de 
tacâmuri şi vorbă multă se dezvăluie fără întârziere. Librenii se 
apropie de uşa dublă pe ale cărei laturi străjuiesc doi voinici. 

-Armele aici, le atrage unul atenţia, deschizând o ladă 
uriaşă, cu lacăt. 

Getozak strâmbă din nas, încercând să ghicească lumea din 
sala de mese. 

- Dacă nu, rămâneţi sub cerul liber cât poftiţi, reia gardianul, 
înăuntru, însă, vă asigur că nimeni nu are arme. 

- Şi ferestrele? Pot fi ferecate? întreabă Brosoc, devenit 
prudent după ultimele zile. 

- Dar ce, e închisoare? Cu atâta pază înjur? 

Getozak îi face semn să stea liniştit şi pune primul sabia în 
ladă. Arcul şi suliţa au rămas în barca de la picioarele turnului. Intră 
în sala cu mirosuri îmbietoare, un candelabru dintr-o roată imensă 
de car şi multă lume relaxată, aparent de bună calitate. Sunt familii 
cu copii, fermieri munciţi, soldaţi, negustori ce se bagă în seamă cu 
vreo târguială şi, ca de obicei, călători greu de citit. 

Nalbian alege o masă intr-un colţ, nu îi place să fie căutat la 
vorbă de oameni guralivi. Una dintre fetele care nu mai prididesc cu 
treaba se apropie pentru comandă. 

- Lume multă azi? întreabă Getozak. 

- Aşa şi-aşa, ce v-aduc? Oboselii de pe drum îi venim de hac 
cu o ciorbă de perişoare, cartofi, ceapă, dovlecei şi... 

- Da, trei! aleg librenii fără să stea pe gânduri. Foamea i-a 
ajuns din urmă, iar locul dă ghes. 

Fata pleacă zâmbind şi le aduce întâi o pâine mare, rumenă, 
încă aburindă. Tinerii rup din ea cu poftă, glumind că nu va apuca 
să mai întâlnească ciorba. 

- Prima oară pe aici? 

Un cap curios stă întors spre ei de la masa vecină. Doi 
oameni în toată firea, înveseliţi de halbele mari, au probabil chef de 
vorbă. 

-V-aţi mirat că e lume multă, sigur nu aţi mai fost. Aşa e 
„Potcoava", plină mereu. Cel mai mare popas din Cingătoare. 

De voie, de nevoie, intră în discuţie. Străinii mai că li se 
alătură, doar halbele şi le mai pun pe masa la care au stat de la bun 
început. Sorb şi ei povestea întâlnirii cu ticăloşii de pe Mărgăritar, 
însă par că sunt obişnuiţi cu astfel de întâmplări. 

- Dar le-aţi ghicit năravul! 

- Da. Ciubote de călărit, cuţite de tâlhari, invenţia cu 
Rolodava... Şi feţele, prefăcătoria. 

- Eu încă mă întreb, ce voiau ei pe malul celălalt? se miră 
Brosoc. 

- Ei, dar câte nu pot fi! răspunde unul dintre băgăreţi. De ce 
credeţi că e atâta pază la intrări în Cingătoare? 

- Pentru că aici vin mulţi derbedei. E cel mai apropiat loc de 
cetate în care se pot ascunde, adaugă şi celălalt. 

- Şi... mai ia primul o gură din halbă. Ahh, bună! Da, pe aici 
se feresc de poteră şi trec cel mai uşor din apus spre răsărit şi 
invers. Că aşa se lungesc podişurile astea, preţ de vreo două 
săptămâni, la pasul calului. 

Nalbian profită şi mai întreabă despre Cingătoare, pentru 
însemnări ulterioare. Apoi, obosiţi, îşi iau rămas bun şi merg să 
caute o cameră liberă la hangiul norocos cu asemenea popas. 
Zâmbetul său şi obrajii generoşi nu-i pot ascunde încântarea de 
peste ani. 

Forfota începe dis de dimineaţă şi îi ridică în picioare. îşi 
revendică săbiile, prilej să afle că pot ajunge la Karivatra în două 
zile la trap, ceea ce, cu barca zorită, se poate traduce într-una 
singură. 

- Ia uite, arată Getozak, coborând spre mal. 

- Decebrax... 

Voinicul se odihneşte pe rogojina lui, în iarbă, acoperit la 
mijloc cu pătură şi pe frunte de o căciulă uşor ţuguiată, îndoită la 

vârf. Lângă el, calul lăsat liber dormitează în picioare. Nici urmă de 
prizonieri. Curios, Nalbian înaintează încet, dar nu îi poate vedea 
ochii sub marginea cuşmei. Ajuns în dreptul lui Decebrax, libreanul 
observă barda legată la brâu. „De aceea nu a intrat în han, ca să 
rămână înarmat.“ Mai cercetează puţin împrejur, apoi dă să plece. 

- Nu dorm, se aude vocea molcomă a străinului, care îşi 
trage căciula de pe ochi. Nalbian se aşază şi el la doi paşi. 

- Cred că am dat peste canaliile de camarazi ai prizonierilor 
tăi de ieri. Dar unde sunt? 

Decebrax se ridică pe un cot şi indică prin mişcarea capului. 

- în temniţa din turn. 

- îi laşi aici, deci. 

- Continuăm peste câteva ceasuri, spre garnizoana mare. 
întâi încerc, cu soldaţii, să îi atragem în cursă pe cei întâlniţi de voi 
aseară. I-aţi văzut bine? 

Libreanul îi povesteşte toată întâmplarea şi descrie 
trăsăturile fizice în detaliu. 

- Da, nu-i niciun dubiu, se încruntă voinicul. Ureche ruptă e 
Negru despot. 

Nalbian se cutremură. Sângele îi fuge din mâini şi din 
picioare, gura se încleştează ca într-un junghi, fără să poată spune 
nimic. Retrăieşte episodul cu o spaimă înzecită, îşi aminteşte 
ameninţările de final ale criminalului. 

- Cu puţin noroc, îl prindem. 

- Dar... dar cum poţi fi sigur că este el? L-ai mai văzut? 

- Ba chiar mi-a scăpat printre degete, alaltăieri. Nasul pocit 
şi urechea le are din multele lupte de foarte tânăr. 

- Ce caută nenorocitul aici? 

- Vrea să-ntâlnească un asasin mai groaznic ca el, Ferebak. 
Vine dinspre miazănoapte. 

Nalbian confirmă din priviri că-i ştie numele. 

-Am prins de veste şi le-am luat urma. Suntem trei, am 
împărţit drumurile prin Cingătoare. 

- Cum adică trei?! A, ca tine... se dumireşte libreanul, 
cercetând în jur ca dintr-o amintire bruscă. Şi nu îi ia mult să 

decopere, într-un frunziş spre peretele dealului abrupt, doi ochi 
sticloşi, ca cei trasaţi pe pieptul calului. Din Karpega? şopteşte el. 

Decebrax încuviinţează. 

-Aici ticăloşii nu pot intra cu mulţi oameni. Se furişează 
doar cu o mână de bandiţi, sunt vulnerabili când trec marginile bine 
păzite. 

- înfricoşător ce-ar pune canaliile astea la cale, dacă s-ar 
întâlni, meditează Nalbian. Acum, că te-a văzut Negru, nu ţi-e 
teamă? 

- Dar mă ştie, de mult timp. A crezut că poate ajunge şi la 
noi, în munţi, ne-a învăţat însă rapid de frică. Numai să mă caute. 

De pe mal se aude fluieratul cunoscut al lui Brosoc. Nalbian 
face semn că vine, iar librenii salută spre Decebrax. 

- Nu puteţi să daţi năvală peste ei, acolo, la poalele munţilor? 
înţeleg eu bine, că i-aţi dovedi repede? 

- Ca să facem ce... măcel? 

Nalbian se scutură de idee numaidecât, o ruşine indecisă i se 
strecoară în suflet: 

- Nu, sigur că nu. Dar oastea trebuie să intre în cuiburile de 
criminali! Deşi, unii poate că sunt obligaţi... Măcar să-i împrăştie, 
nu? Să-i verse la judecată, cu zecile. 

Decebrax îl ascultă atent şi răsuflă adânc. 

-Te-am citit de prima dată. Ai inimă. Dar şi ceva mânie. 
Sunteţi soldaţi, aţi luptat până acum? 

- Ne-am apărat. Nu am luat parte şi nici nu dorim războaie. 
Iar sabia asta mă rog să putrezească în pământ, decât să ucid pe 
cineva. 

- Noi am fost şi suntem luptători. Dacă este nevoie, ne 
apărăm. Dacă este nevoie, atacăm. Da, vom merge alături de oaste, 
când ticăloşii vor ataca alte ţinuturi. Până atunci, eu fac ce ştiu mai 
bine: să caut dintre nemernici, de-a lungul şi de-a latul. 

- Nici tu nu îi ucizi, asta înseamnă ceva, îi arată libreanul 
respect şi admiraţie. 

- Mă străduiesc... când se poate. 

Nalbian îşi dă seama că a ţinut prea mult voinicul din odihna 
de care, cu siguranţă, are mare nevoie. Decebrax se întinde şi trage 
căciula peste ochi, dar, după un pas, libreanul întoarce din umeri: 

- Ce te mână în datoria asta? Vreo suferinţă veche? 

Războinicul ridică uşor marginea cuşmei cu sprâncenele. 

Priveşte adânc luceafărul din bolta puţin luminată, cu mâinile pe 
piept şi degetele încrucişate. 

- în asta am găsit mai multă însemnătate, pentru puterea ce 
mi-a fost dată. 

Nalbian primeşte răspunsul frământând încă toate cele aflate 
şi se îndreaptă încet spre barcă. Pluta mare a hanului este pusă 
acum la treabă, câţiva muşterii se pregătesc de traversare. 
Răspunde mecanic la salutul soldaţilor din turn şi prinde vâslele 
fără niciun cuvânt, deşi nu este rândul său. Getozak şi Brosoc 
aşteaptă, de asemenea, tăcuţi să ajungă în mijlocul râului, unde 
curentul este mai puternic. Nalbian se opreşte, căutând pierdut spre 
malul drept, şi-şi palmează obrazul învineţit. 

- Fraţilor, ieri ne-am bătut cu Negru... 


X 


Prima parte a zilei îi stropeşte cu ploaie şi îi usucă sub razele 
soarelui în egală măsură. Dealurile încep să piardă din înălţime, 
semn că se apropie ieşirea din Cingătoare. Barca are viteză, vântul îi 
ajută şi el, astfel că ridică pânza. Librenii sunt pe gânduri şi 
neliniştiţi, dar cel mai speriat este Nalbian, la ideea că ticălosul va 
găsi urme spre satul lor, pentru răzbunare. 

- Iar pe mine mă torturează regretul că nu l-am putut reţine, 
acum, că ştim cine era, oftează Getozak neputincios. 

- Măcar dacă tăceam, nu-1 mai înveninam aşa tare! Mă pot 
face vinovat pentru soarta Librei şi a familiilor noastre... 

- Nu merită să-ţi faci atâta sânge rău, încearcă Brosoc să-l 
mai împace. E ocupat cu alte mârşăvii, nu stă el să caute cine 

suntem, de unde venim. în plus, să nu uităm că se ascunde, la 
distanţă bună de casele noastre. 

- Nu mai suflăm nicio vorbă despre asta, nimănui, decide 
Nalbian, cu vinele încărcate de plumb. Ca să nu ajungă la urechile 
lui. 

- La urechea lui, glumeşte Brosoc fără chef, mai mult pentru 
prietenul său. 

- Mda. Aoleu! Le-am povestit ălora la han, aseară, cade 
Nalbian sleit pe marginea bărcii, cu capul pe spate, ca şi cum i-ar 
trebui o compresă cu gheaţă pe frunte. 

Amiaza şi prânzul în barcă trec pe nesimţite, aşteptându-i să 
se mai învioreze. Nalbian trece prin momente de agonie şi 
consolare, punând în balanţă nesfârşite scenarii. 

- Doamne, să fiu atât de nătărău? se ridică el brusc. Trebuia 
să mergem cu Decebrax! Ştia că suntem ostaşi, m-a şi întrebat... 

- Nu zic nu, dar ne-ar fi cerut-o limpede, nu pare genul cu 
ocolişuri. 

- Zice bine Getozak. Iar dacă întoarcem, cine ştie cât facem 
contra apei. 

Nalbian revine pe locul său şi încearcă să se mai adune. 
Scoate fluierul şi porneşte o zicere nervoasă, agitată, care, însă, în 
jumătate de ceas, îşi regăseşte rădăcinile melodioase, blânde. Dintr- 
un stufăriş în urma lor, pesemne atraşi de barca arătoasă şi 
cântarea moale, îşi face apariţia vicleană o dărăpănătură cu lopeţi şi 
doi vâslaşi cu cuţitele în dinţi. Ca la un semn, librenii se înţeleg şi 
încetinesc barca, permiţând lichelelor să-i ajungă mai lesne. Stau 
aşezaţi, mici, să nu se vadă armele, şi se prefac neatenţi. Când 
consideră că musafirii nu mai pot scăpa prin fugă, sau poate chiar 
mai devreme, datorită încordării ultimelor zile, întorc brusc în 
direcţia lor. Se ridică toţi trei, rânjind parcă bucuroşi că au găsit pe 
cineva să plătească necazurile de până acum. Tâlharilor le îngheaţă 
buzele pe cuţite la vederea săbiilor şi pornirii oştenilor. Librenii le 
sar în spate şi îi leagă fedeleş. 

- Nu facem rău nimănui, se plânge unul. 

- Cuţitele astea nici nu mai taie, lăsaţi-ne, suntem săraci... 

- Foarte bine, o să conteze la judecată, răspunde Nalbian. 

- Iar pentru sărăcie, din ce ştiu eu, se dă pământ de muncit. 
Aşa că aveţi numai de câştigat, adaugă Brosoc. 

Tinerii noştri iau prizonierii în barca lor şi, după ce le ascund 
ambarcaţiunea prăpădită într-un loc de regăsit la eliberare, 
continuă spre garnizoana de care au tot auzit. Aceasta nu se lasă 
mult aşteptată, făcându-şi apariţia peste orizontul tot mai lăsat. O 
fortăreaţă dublă, de o parte şi de alta a râului adânc, cu bărci 
arborind steagul Smaraldului. Zăresc forfotă pe ziduri şi roiuri de 
călăreţi în jurul acestora. O arcadă solidă, pe ale cărei metereze stau 
numeroşi arcaşi, se ridică deasupra drumului mare pentru a verifica 
pe oricine vrea să treacă mai departe. Apropiindu-se, observă că, de 
ambele părţi, urmează aşezări măricele, cu pontoane şi plute de 
traversat. 

Trec pe la mal, se fac cunoscuţi şi predau răufăcătorii. 

- Hait, chiar plângea temniţa, azi nu a fost adus nimeni! 
exclamă un străjer, preluând hoţomanii. 

- Şi or să mai pice, cam pe mâine, cel puţin trei. îi aduce 
unul, Decebrax, informează Getozak. 

- A, Decebrax! se opreşte străjerul şi mai întorc capul câţiva, 
ca la auzul unei cunoştinţe vechi. Să vină, să vină, mare viteaz. 

Află că mai au puţin până la cetate, astfel că trec mai departe, 
regăsesc mişcare şi viaţă obişnuită. Odată cu înserarea, peisajul 
aduce stuf, pâlcuri de pădure şi câmpii uşor ondulate, cu flori şi 
desişuri variate. Apoi şi mici lacuri, pe marginea cărora se înalţă 
case însingurate, iar şi mai departe, timid la început, ogoarele şi 
livezile încep să muşte întinderile. Pe drumul mare încă trec care şi 
călăreţi, întârziaţi dinspre Cingătoare sau de pe cărările unite aici 
din alte zări. E întuneric bine când orizontul dezvăluie primele 
făclii. 

- O fi, n-o fi? se ridică primul Brosoc. 

- înşirate astfel, ce altceva? zâmbeşte Nalbian. 

- Karivatra! Zidurile cetăţii, cade şi Getozak în fiorul 
apropierii. 

Lasă barca în voia apelor, îşi dau răgaz să adulmece 
împrejurimile. Râul începe o buclă spre dreapta, luându-şi rămas 
bun de la drumul cel mare dinspre miazăzi. Acesta mai poate fi 

văzut desfirându-se printre casele ce anunţă marginea târgului, 
înainte ca terenul să urce uşor. Pe ţărmul celălalt sunt puţine 
lumini, răzleţe, iar în faţă, deasupra malurilor ridicate la vreo trei 
înălţimi de om, două făclii. Ajunşi în dreptul lor descoperă, de fapt, 
cu murmur de uimire, un pod de piatră cum nu au mai văzut: lung, 
înalt şi curbat ca un semicerc, lat cât să treacă o trăsură. 

- Voi, de colo! răsare un felinar la piciorul podului. Imediat 
mai apar câteva sus şi altul la piciorul celălalt. 

- încotro credeţi că treceţi aşa? Veniţi aici! se aude şi din 
dreapta. 

- Hai, trageţi încoace, repede! 

Librenii sunt încurcaţi de solicitările din cele două direcţii. 
Getozak se grăbeşte să oprească din suliţă, caută cu ea fundul râului 
adânc, fără succes însă. 

- Noi vrem spre cetate! Stânga, deci? lansează Nalbian 
explicaţia. 

- Stânga cui? strigă un străjer, în timp ce librenii ţin barca 
din rotire. 

- Ei, asta-i bună... pufneşte Brosoc. Acolo! întinde el mâna 
inutil, în lumina slabă a felinarului. Unde ne ducem noi, şi gata. 

Trag la mal şi sar din barcă sub supravegherea atentă a 
câtorva soldaţi. 

- Hehe, doi la zero! strigă unul dintre ei spre malul celălalt. 

- La noi la ce să vină, să vadă peştii?! vine răspuns îmbufnat. 

Văzând armele lăsate înadins pe fundul bărcii, soldaţii devin 

pe loc serioşi şi iau poziţie de precauţie. Librenii lămuresc repede 
situaţia, dar sunt trecuţi întâi prin filtrul căpitanului. Pentru a-1 
întâlni, urcă scara mică din trepte de piatră săpate în buza de 
pământ. Sus, la fiecare capăt, se află câte două posturi, de-o parte şi 
de alta a trecerii. Drumul la care se lipeşte podul este la fel de lat ca 
cel dinspre Cotul Mărgăritarului. „Trebuie că duce hăt, spre soare 
răsare", socoteşte Nalbian. 

Puţinele întrebări se derulează rapid, iar depeşa scoasă de 
Getozak încheie orice îndoială. Li se permite să lase barca legată şi 
să-şi ia lucrurile, inclusiv armele. 

- Din partea noastră, oastea e liberă s-o folosească, le oferă 
Nalbian. 

Căpitanul nu stă pe gânduri, mai ales după ce soldaţii laudă 
ambarcaţiunea librenilor. 

- Cu mulţumiri! răspunde căpitanul. Stai s-o arăt 
înzorzonatului din partea cealaltă, hehe... 

Sunt îndrumaţi şi pornesc spre hanul cel mai apropiat. Este 
târziu, potecile sunt goale. Zidurile mari din mijlocul târgului, 
luminate de făclii pe la colţuri, îi atrag ca pe fluturi. Trebuie să 
amâne însă pe a doua zi. Hanul cu emblemă ca un cioc de raţă se 
ridică peste celelalte acoperişuri şi are sala de mese luminată. După 
numărul cailor, şi aici trag destui călători, că doar sunt la cetate. 

Li se spune că au noroc, prind ultima cămăruţă din 
mansardă. Sunt bucuroşi de ea şi nu-şi mai doresc decât o cină 
caldă şi un somn adânc. în sala mare se trântesc la o masă, halbele 
vin primele, iar librenii le ridică mulţumiţi de ispravă: 

— Nouă zile! 

CAPITOLUL III 


Târgul mare, înlesniri şi neajunsuri 


T REI TINERI pot fi zăriţi dimineaţa devreme aliniaţi în faţa 
intrării uriaşe. 

- Mare. Nu ştiu la ce mă aşteptam, dar e... mare! 

Ceilalţi îl aprobă mut pe Brosoc, toţi cu nasurile spre înaltul 
zidului. 

- Cât e de lung! Şi gros, ia aruncaţi un ochi, arată Getozak. 
Sus stau lejer două rânduri de arcaşi. 

- Ce ziceţi de grilajul de fier? P-ăsta nu-1 ridică fără cal. 

- La nevoie, doar eliberează lanţul şi nu vezi când se-nfinge 
în pământ. 

- Câtă piatră şi muncă au intrat aici, măiculiţă! Ia uite, alte 
ziduri. Abia apoi vine castelul. 

Se zgâiesc acum la steagurile înguste, atârnate de o parte şi 
de alta a intrării. Albe pe margini şi verde crud în rest, sunt 
înnobilate de smaraldul din centru. De-a lungul zidului mai apar 
diverse embleme, reprezentând, probabil, ţinuturi din împărăţie. 

- Ei, dar pardon, mă rog, unii au treabă. 

Librenii sar din mijlocul drumului, lăsând omul să îşi treacă 
micul car tras de-un măgăruş. 

- Scuzaţi, desigur, i se adresează Nalbian. Sper că nu 
încurcăm de mult timp. Negustorul însă nu le mai răspunde, se 
duce spre ale lui. 

Prima curte este foarte lată, o piaţă mare între cele două 
rânduri de ziduri paralele. Chioşcurile din piatră şi lemn, tarabele în 
aer liber sau simplele amenajări direct pe pământ îşi aşteaptă 
cumpărătorii cu tot felul de mărfuri. Forfota de oameni la picior ori 
călare este în creştere. Patrule de soldaţi apar regulat şi schimbă 
vorbe cu cei cunoscuţi sau îi măsoară pe străini fără sfială. 

Dincolo de cuprinsul acesta dreptunghiular ce urmează 
forma cetăţii, după al doilea rând de ziduri, se află curtea 
împărătească. Din mijlocul ei se înalţă semeţe turlele palatului, 
fiecare purtând steagul Smaraldului. Accesul din piaţă este blocat 
însă de porţi bine păzite. 

Câţiva străjeri trec prin dreptul lor. Văzându-i pentru prima 
oară şi înarmaţi, îi opresc. Fac cunoştinţă cu treburile librenilor 
apoi le arată cea mai apropiată intrare în cazarmă. E câte un post la 
toate colţurile interioare, din care pornesc alte metereze spre cele 
exterioare, pe diagonală, cu arcade de trecere. Soldaţii le pot 
străbate uşor în caz de necesitate sau doar pentru supraveghere. 
Făcându-şi intrarea într-una dintre cazărmi, descoperă că acestea 
continuă larg în curtea de mijloc. Dincolo de ele se întinde grădina 
palatului, cu alei pavate şi multe ochiuri de flori, arbuşti coafaţi şi 
copaci impunători. Din loc în loc, mozaicuri de pietre colorate 
culminează în faţa intrării principale cu un rond imens şi o fântână 
ornamentală, înnobilată cu statuete. Toate acestea nu le pot vedea 
însă decât de la distanţă. I-ar trage inima să se apropie, dar, cu 
siguranţă, nu ar apuca să facă prea mulţi paşi înainte să fie doborâţi 
de gărzile impresionante. 

-Aha, braţe puternice din Cotul Mărgăritarului, îl preia 
comandantul pe Getozak. Te aşteptam abia peste câteva zile. 

- Ne-am descurcat mai repede, povesteşte libreanul scurt 
despre calea apelor. 

- începi diseară. Treizeci de zile o să faci rotaţii, ziua şi 
noaptea. 

-Am mai trece şi noi, să nu ne pierdem antrenamentul, 
recunoaşte Nalbian. 

- Brava! Atitudine de soldat! în fiecare a doua dimineaţă vă 
aştept la arme. 

Prima zi trece repede. Străbat tot târgul, căscând gura la una 
şi la alta, apoi ies să cunoască aşezarea cea mare din jurul cetăţii. 
Discută despre hanul unde să se stabilească pentru întreaga şedere 
şi cercetează câteva mai arătoase, pe lângă ziduri. Unul mai pitoresc 
le atrage atenţia, are ferestre mari, camere spaţioase, grădină bine 
îngrijită, foişor, oameni de ajutor pentru orice. însă de cum intră, pe 
atât de repede ies. Fac loc să intre un burtos numai un zâmbet, cu 
haine de preţ, a cărui soaţă îi studiază înţepat, uşor dezgustată. 

- Am înţeles eu bine? face Brosoc ochii mari. Un galben pe 
noapte?! 

- întâi am crezut că face vreo glumă, răspunde Getozak. 

- De banii ăştia stăm şi ciugulim la „Ciocul Răţoiului“ o 
săptămână. Camera e mică, dar Getozak pleacă, oricum, peste o 
lună. 

Mai perindă până spre seară şi observă că lumea este 
amestecată, aud şi alte graiuri, văd straie noi şi diferite. Sentimentul 
general este de bunăstare, lumea discută, se negociază, femeile mai 
mult pe la straie şi covoare, bărbaţii la meşteşuguri. Spre seară, 
tavernele din jurul târgului primesc trăsuri venite cu fast sau tineri 
gălăgioşi. Ocazie pentru Brosoc, martor la câteva episoade lipsite de 
politeţe, să exclame: „la noi până şi Cărămidarii se ruşinează de cei 
în vârstă!" Mai departe de cetate lucrurile se aşază obişnuit, mai 
simplu. 

Librenii îşi refac proviziile. Curioşi, încearcă şi mărfuri 
necunoscute, cu mare cumpătare spre a nu prăpădi din punga cu 
bani. 

- Am mai fost noi la târg, la Gorudava, dar aici trebuie să fii 
atent la preţuri, observă Nalbian. 

- Dacă treci de poartă, zici că-s suflate cu aur, bombăne 
Brosoc. Uite, câţi paşi fac? Pentru că intru-n cetate, gata, înseamnă 
că sunt bogat? 

Ziua apropiindu-se de sfârşit, caută acum ieşirea spre soare 
răsare, către „Ciocul Răţoiului". Trebuie să înveţe cele patru porţi, 
câte una pe fiecare latură. O găsesc pe cea bună, iar afară, la baza 
zidului, un bărbat în straie rupte stă pe jos cu mâna întinsă. 

- Ce faci, omule? se apropie Nalbian mirat. 

- Ia, ce să fac, păcatele mele, nu aveţi un bănuţ şi pentru 

mine? 

Tinerii rămân perplecşi. Getozak se apleacă să-l ridice. 

- Ţi-e rău? întreabă Brosoc. Sunt ucenic de vraci. 

- Nu, de ce... stai... nu vreau decât să strâng un ban de la 
trecătorii miloşi. Sunt sărac, am trei copii acasă. 

- Eşti nevoiaş, adică. 

- Da, cerşesc, oameni buni, nu vedeţi? 

Tinerii se uită unii la alţii, neştiind ce concluzie să tragă. 

- De ce, unchiule, eşti în necaz? Nu ai pământ, animale? 
Sunt bolnavi acasă? Ai fost la stăpâni? 

- Dar de unde veniţi? Aş zice că nu aţi mai văzut cerşetori, se 
aşază el la loc, găsind putere să zâmbească. Văzându-le feţele 
nelămurite, continuă serios: nu, voi n-aţi mai văzut cerşetori. 

- Oameni în nevoie sunt peste tot, dar care să stea pe jos din 
cauza asta, nu, n-am mai întâlnit, răspunde Nalbian. 

O familie trece pe lângă ei, discută despre taverna la care să 
ospăteze. Bărbatul aruncă în trecere o monedă cerşetorului, fără să 
se oprească. 

- Să trăieşti, conaşule! Sănătate! mulţumeşte acesta umil. De 
unde să am? Am trăit greu, vin din loc puţin roditor şi cu stăpân 
cusurgiu. Aici mi se zice să mă duc înapoi. Mă chinui să ridic o 
cocioabă, pe un petic de la un jupân milos. Din cei mici, că la ăi mari 
n-ai cum ajunge. E departe, în câmp, dar tot aici e viitorul mai bun 
pentru copii. 

- Nu găseşti simbrie? E ditamai târgul. 

- Munca e mai puţină decât cei veniţi să caute de lucru, iar, 
la vârsta mea, nu mă alege mai nimeni. Ce fac eu poate că e ruşinos, 

dar oamenii locului au bani şi seara mă întorc c-o pâine. Sărut- 
mâna, coniţă! mai pică un ban lângă el. 

- Păi şi unde-ţi stau copiii, nevasta? Ce-ţi trebuie pentru 
casă, mână de lucru? 

- N-am nevoie să se bage nimeni, nu vreau să complic 
treburile. Acum, dacă nu vă supăraţi, daţi-mi voie... 

Un soldat se apropie să vadă ce se întâmplă. 

- Ia, deranjezi oamenii? Hai, caută alt loc! 

- Cum să ne deranjeze el pe noi? Trebuie ajutat, omul nu e 
vreun leneş. 

Ostaşul ridică din umeri: 

- Cum vreţi, şi se îndepărtează. 

Nalbian scoate de la brâu un săculeţ din care, după o 
înţelegere din priviri cu prietenii săi, îi dă cerşetorului un galben. 
Acesta face ochii mari şi îi măsoară din cap până-n picioare. 

- Nu sunteţi bogaţi, nu pot... murmură el. 

- Trebuie, altfel n-avem noi pace. 

Omul primeşte pomana cu mulţumiri sincere, împleticite. îi 
mai întreabă ce e cu ei, de unde vin, apoi le urează mult noroc în 
călătorie. Librenii se îndepărtează cu un gust amar. 

- Până acum văzusem nevoiaşii din Gorudava, dar nu mi-am 
imaginat aşa ceva, îngână Getozak. 

- Mda, răspunde Nalbian cu privirea căzută în colbul potecii. 
Acolo ştiu oamenii ce pacoste a lovit pe fiecare. 

- Cum pot îndestulaţii ăia să treacă aşa? îmi venea să-i iau 
de guler, răbufneşte Brosoc. 

- Dar soldatul? De ce nu l-a dus la bătrâni? 

Librenii ajung în faţa hanului cu ultimele frânturi de lumină. 

- Getozak trebuie să tragă un pui de somn, aminteşte 
Nalbian. 

- După cel de azi-noapte, mai stau treaz două zile, inspiră el 
adânc aer în piept. Hei! arată apoi spre râu. 

Ochii tinerilor rămân aţintiţi şi se dilată a minune: se 
ghiceşte conturul unei ambarcaţiuni măricele, acostate mai jos de 
podul de piatră. Ca la un semn, o iau toţi trei la goană să vadă 
noutatea, în preajma căreia mai petrec vreun ceas. Află că a venit cu 

mărfuri aduse pe mare de corăbii ancorate departe, unde apele sunt 
şi mai adânci. învăţătura zilei pică pe drumul de întoarcere: „Ce loc 
ciudat... cu palat, oameni bogaţi, marinari şi... cerşetori". 


X 


Zilele următoare le confirmă concluzia. Fiind buricul 
împărăţiei, aici sunt şi cele mai mari dregătorii, astfel că, pe lângă 
trăsuri, care încărcate şi feţe dichisite, vin, de asemenea, oameni cu 
diverse probleme de rezolvat. Curţile legiuitorilor, slujbaşilor şi 
judecătorilor primesc zilnic vizitatori din toate colţurile 
Smaraldului. Unii par atât de pătimiţi, veniţi ca pentru ultima lor 
încercare. Cât despre cerşetori, unde s-au mirat deunăzi de unul, 
sfârşitul de săptămână aduce şi zece, în târgul aglomerat cu lume 
din împrejurimi. Căci, mai ales în aceste zile, piaţa dintre ziduri se 
uneşte cu tarabele din afara lor. Vite, cai, păsări, cufere, butoaie, 
fierari, croitori, măcelari, pescari, vinuri, fructe rare, ierburi 
tămăduitoare, vase de lut şi câte şi mai câte. Se obişnuiesc greu cu 
varietatea contrastelor de aici, dar încep să nu se mai aplece asupra 
fiecărui cerşetor. 

- Urâtă treabă, să măsori cui şi cât să dai, trag ei concluzia 
încă din prima duminică. 

- Iar pe unii parcă îi deranjăm, zici că-s mai mulţumiţi dacă 
le dai banul şi pleci. 

Chiar în această seară, după ce li s-a rupt sufletul pentru un 
tânăr olog ce ţipa că stă în cârje de când se ştie, îl dibuiesc că se 
ridică pe nevăzute şi pleacă fluierând, cu bastonul pe umeri. 

- Ei, aşa nu! se mânie Getozak. 

- Bun, de-acum, gata cu banii! se revoltă şi Nalbian. Păcat de 
cei cu adevărat oropsiţi. Dar, cine e de învinovăţit pentru toate 
astea? 

La tarabele cu dichis mai observă una: curioşii ori oamenii ce 
caută lucruri puţine sunt ignoraţi sau daţi la o pare când se apropie 
muşterii mai înstăriţi. Ba, chiar aceştia din urmă, cu un aer de 

„atoatecuvenite“, se simt îndreptăţiţi să se bage în faţă şi deseori 
împing „sărăntocii". 

- Eu nu-i suport p’ăştia, uită-te la ei, mărturiseşte un brutar. 
Ăsta-i negustor sau vultur de galbeni? 

- Uită să mai fie oameni, se comentează pe alături. 

Proaspăt veniţi în Karivatra, ajung curând la o nouă 

convingere: de dulce nepăsare între cei de feluri poate prea diferite, 
rupţi unii de alţii, prinşi în propriile alergături sau închişi în lumile 
uneori decalate, alteori suficiente. 

Probabil, însă, că este şi greu să mai fie la unison, să îşi mai 
înţeleagă problemele şi năzuinţele, în iureşul locului cu prea multe 
vechi şi noi. Nalbian se întreabă dacă nu cumva îi judecă greşit 
pentru traiul ce şi-a găsit un fel de echilibru, puţini par să spună că 
ar fi ceva în neregulă. Încet-încet, chiar şi el realizează că aici viaţa 
poate fi mai uşoară şi cu mai multe şanse. Nici nu poate să nege că 
este interesant babilonul acesta, ca un spectacol ciudat şi aiuritor ce 
te poate asimila, în care extremele iau ochii de la majoritatea 
altminteri normală. 

Legăturile slabe şi indiferenţa dintre oameni, preţul observat 
de Nalbian pentru bunăstarea şi standardele cetăţii, par însă în 
discordanţă cu dependenţa de organizarea tot mai complicată. 
Deocamdată se simte mai bine spre margini, de unde îmbină 
atmosfera familiară cu incursiuni pline de interes pentru 
experienţele noi din centru. Una dintre ele, care i-a captivat atenţia 
de prima oară, sunt oratorii pricepuţi, cocoţaţi ad-hoc cu filosofii, 
opinii despre mersul împărăţiei sau numai şi câte un poem ce le 
înfierbântă lor inimile în acele clipe. Alteori, tineri interpreţi leagă 
scenete din vechi legende, aclamaţi şi recompensaţi de oamenii care 
se află în preajmă. 

Cu trecerea timpului, preaplinul tarabelor nu îi mai atrage la 
fel ca la început. în afara celor zilnice, gura pungii rămâne ferecată, 
cu toată străduinţa negustorilor cu limbi iscusite. La finalul câtorva 
socoteli se hotărăsc totuşi asupra unor pelerine, cărora le recunosc 
utilitatea după vânturile şi ploile drumului de venire. 

Getozak a servit deja pe ziduri, la pod şi în patrulare. 
Urmează garda la palat, pe care o aşteaptă cu nerăbdare. 

- Să ne zici cum e acolo, poate îl vezi pe împărat, îi cere 
Brosoc entuziasmat, la un prânz în aer liber cu vedere spre 
Mărgăritar. 

- Mâine, negreşit. Ar trebui să facă un tur de palat noilor 
veniţi, să ne mai lase curiozitatea. 

- Eu am găsit unul dintre dascălii pomeniţi de Vifon, chiar 
între ziduri, povesteşte Nalbian printre îmbucături. Are prăvălie 
măricică, numai pentru cărţi şi învăţătură. 

- Iar eu trebuie să fac o amestecătură de ierburi, aici sunt 
trei vraci şi îmi vor pune întrebări. Trebuie să mă străduiesc, vreau 
la cel mare, o bătrână ageră de zici că-i vrăjitoare. Apoi, aş mai avea 
nevoie de câteva lucruri, cum stăm cu banii? 

- Acceptabil. Bine că mi-ai amintit, Brosoc, e momentul să 
vând pocalul ăla. Uite, lui Getozak nici nu i-am spus. 

Voinicul, ocupat cu decojirea unui ou fiert, ridică mirat din 
sprâncene. 

- După o vreme prin locurile astea, mă trage o încercare spre 
alte meleaguri. Iar fratele meu mai mic, aici de faţă, nu vrea să-mi 
dea linişte nici acolo, glumeşte Nalbian, prinzând cu drag umerii lui 
Brosoc. 

Getozak află şi el acum despre chemarea prietenului său. Mai 
puţin în temă cu apăsările acestuia, pătrunde, în câteva întrebări, 
din pornirile-i profunde şi abătute. 

- Nici nu trebuie să mă prea mir. De mult văzusem eu că ai 
momente când eşti cu mintea departe. Iar chestia asta e fascinantă, 
că există sau nu, mă atrage şi pe mine, măcar pentru aventură. 
Dar... ce necazuri te împing? 

- Greu cu Nalbian... Şi eu mă-ntreb, chiar aşa te-au supărat 
Cărămidarii? Sau io ştiu ce terchea-berchea? 

- Cu bandiţii te-nţeleg, nici eu nu pot să-mi imaginez un 
război. încerc nici să nu mă gândesc la asta, revine Getozak. 

- Iar eu nu reuşesc să nu mă gândesc, răspunde Nalbian 
posomorât. 

-Aveţi dreptate, regretă Brosoc uşurinţa cuvintelor de mai 
devreme. Nu mai spun de ăştia întâlniţi pe drum încoace. Vezi cum 
uită omul, când îi e bine? 

- Stai pe pace. Nu, fraţilor, nu e rea viaţa, nici în Libra, nici 
aici. Cărămidarii, să fie sănătoşi, au avut şi ei, şi alţii, rolul lor în 
felul în care am început să văd lumea. Ieşind din supărări, am simţit 
de mult că astfel de oameni au cumva nevoie de înţelegere şi 
îndrumare, nu de ranchiună. Nimeni nu ajunge rău sau urâcios fără 
motiv. Trăiască şi înţelepţii Librei pentru concluzii, mai goală era 
tărtăcuţa asta fără ei, zâmbeşte Nalbian. 

- Sau mai liniştită, crede Brosoc. Prea ai plecat urechea la 
gura lor, vorbe multe pentru o minte fără stare. 

- Poate, şi asta. Vedeţi voi, apăsarea mea este în fapt o 
neacceptare. îmi este greu să înaintez ştiind ce este posibil, ştiind de 
ce suntem capabili. O chestiune de viaţă, presărată cu multe şi 
diverse temeri. Iar cea mai grea, am impresia, este pierderea 
sensului adevărat, pe care nu îl pot concepe în tovărăşia slăbiciunii. 

Brosoc este obişnuit cu discursul vechiului său prieten, dar 
Getozak este surprins de momentul pe care îl simte dramatic, nu 
ştie cu ce şi-ar putea ajuta camaradul. 

- Sau a morţii? Ţi-e teamă de moarte? întreabă acesta. 

- Moartea degeaba. A trupului, dacă sunt în pericol, a 
sufletului în restul timpului, irosirea lui inutilă. Iar când e vorba de 
cei dragi, mă simt sub lanţuri grele. 

Ceasul adânc de amiază aţinteşte privirea celor trei peste 
lucirea Mărgăritarului din depărtare. Getozak mişcă din cap a 
meditaţie, în timp ce Nalbian continuă: 

- în plus, mereu am simţit că există mai mult decât ce trăim. 
Că toate îşi pot găsi răspunsuri, ori în ceva pierdut, ori în ceva mai 
înalt, ce trebuie atins. 

- Legendele, înţelege Brosoc. Şi cei care ţi-au spus de apa vie. 

- Acum, când ştiu că este acolo, a devenit cel mai mare sens 
pentru mine. 

O liotă de copii îşi face apariţia pe câmpia verde, veselia lor 
este contagioasă şi le descreţeşte frunţile. Cei trei prieteni socotesc 
că este momentul să-şi vadă de treburi, până se vor revedea seara la 
han. între timp, Getozak are gardă la casa slujbaşilor, Brosoc se 
învredniceşte cu mare aplecare pentru sarcinile de a doua zi, iar 
Nalbian întâlneşte bătrânul dascăl ce-şi aminteşte cu plăcere de 

Vifon. în prăvălia acestuia vin tineri pentru învăţătură, la care cere 
să participe şi el. Iar etajul, nu foarte mare, adăposteşte rafturi pe 
care abia aşteptă să le scotocească bine. 


X 


Dimineaţa următoare este rezervată antrenamentelor la 
garnizoana mare a palatului. Getozak impresionează, ca de obicei, 
dar şi Nalbian trage tare, ştiind că trebuie să fie pregătit pentru 
drumul necunoscut ce se apropie. învioraţi bine şi înfometaţi, se 
retrag apoi cu gândul unui prânz pe cinste. 

- Ia staţi, uite un bijutier, observă Nalbian o prăvălie. Să dau 
pocalul, deschide el desaga, aproape nostalgic că trebuie să se 
despartă de obiectul care i-a trezit atâtea întrebări şi sentimente. 

Poartă încă spadele mânuite în antrenamente, iar Getozak 
este acoperit de echipamentul soldaţilor. 

- Bine aţi venit, vitejilor! Aaa, şi unul dintre străjerii noştri 
de nădejde, pe braţele cărora ne datorăm toţi traiul tihnit şi 
prosper! Veniţi, cu ce vă pot fi de folos? 

Negustorul, cu straie lungi aurii şi păr puţin, ca o coroană 
grizonată pe ţeasta pleşuvă, le zâmbeşte ademenitor pe sub nasul 
încovoiat. Pereţii şi vitrina din faţa sa prezintă câteva obiecte lucrate 
în metale preţioase, iar cele mai scumpe se află în cuferele cu 
încuietori duble din spatele lui. 

- Vreau să vând pocalul acesta de argint, onorate bijutier. 

- Hm, hm, să vindeţi... Ia să văd, greu în ziua de azi, se dă 
puţin. Dacă o fi argint... 

Negustorul îl ia şi-l cântăreşte bine în mâini, îl ciocăneşte, îl 
zgârie, apoi scoate o sticlă de mărit vederea. Verdictul întârzie cu 
multe oftaturi şi mişcări nemulţumite din cap. 

- Eh, prieteni, v-aş da cu dragă inimă, mă întristează... nu 
cred că e argint curat. E doar mânjit, pe ici, pe colo. 

- Jupâne, dumneata crezi că noi n-am mai văzut argint, 

oare? 

- Vai, dar se poate una ca asta! Păi seamănă, d’aia. Uite, vă 
dau atât, că nu vreau să plecaţi cu mâna goală. 

- Numai dacă-1 topeşti ies de zece ori mai multe monede, 
râde Nalbian dând să-l ia înapoi. 

- Să nu ne pripim, mai pun nişte bănuţi, dar... e cam greu în 
mână, vezi? O fi fier la mijloc. Dau atât, nimic mai mult. 

- Păi stai, jupâne, vrei să-l vezi la mijloc? Ia dă toporişca aia 
din colţ, se bagă Getozak. 

Zdrang, sparge voinicul pocalul pe jos de se face imediat în 
trei bucăţi. Privirile rămân însă blocate pe o mână de pietre mici, 
strălucitoare, rostogolite din piciorul gros al cupei. Bijutierul face 
ochii cât cepele şi se repede cu lupa peste ele. Uimirea lui îi 
lămureşte repede pe libreni, apoi, regretând gestul, negustorul se 
retrage şi le dă drumul în silă pe tejghea, cu mâna tremurândă. 

- Vedeţi? Cioburi, nu argint! Plăteam mai mult decât făcea. 
Daţi-mi voie să arunc gunoaiele astea... 

Getozak se apleacă peste marginea de lemn nobil, zgâindu-se 
cu înţeles la bijutierul ce umblă cu cioara vopsită. 

- Dumneata vrei să-ţi odihneşti puţin oasele-n temniţă, aşa- 
i? 

Cu arginţii luaţi pe pocal şi giuvaierele în punga lui Nalbian, 
tinerii aşteaptă să iasă dintre ziduri până rămân singuri pe cărare. 

- Le împărţim şi face fiecare cu ele ce-o şti mai bine, găseşte 
Nalbian voce într-un târziu, la fel de uimit ca şi ceilalţi. Nu 
consideră nici că merită mica avere, nici că are nevoie de ea pentru 
drumul ce urmează. 

- Mă pui pe gânduri, dragul meu frate de suflet. Ţi l-au dat 
femeile care ţi-au spus de miracolul apei vii, apoi ai întâlnit 
călătorul... nu poate fi întâmplare! în ce te-ai băgat, vecine? 
zâmbeşte mirat Brosoc. 

Nalbian îşi muşcă limba, nu crede a fi venit încă momentul să 
le spună despre ursitoare şi calul năzdrăvan. 

- Dacă-i pe-aşa, atunci fii sigur că nu le-ai primit degeaba. 
Cineva a socotit că-ţi vor folosi, adaugă şi Getozak. 

- Iar, dacă nu, continuă Brosoc pentru a zădărnici refuzul lui 
Nalbian, le dai nevoiaşilor la-ntoarcere. 

- Bine, sper să aveţi dreptate. Dar, de acum, din banii aduşi 
cu noi, mie nu îmi mai trebuie nimic. 

După-amiaza aduce mulţumire librenilor: Brosoc nu-şi mai 
încape în piele de bucurie în urma acceptării sale de către vraciul 
curţii, Getozak calcă în sfârşit pe treptele palatului, cu o onoare fără 
margini, ştiindu-se atât de aproape de coroana Smaraldului, iar 
Nalbian se cufundă ore în şir în biblioteca de patru-cinci ori mai 
bogată ca cea de acasă. Descoperă scrieri asemănătoare celor deja 
cunoscute, dar şi numeroase noutăţi. Cu timpul, trecând prin ele, 
realizează că multe sunt didactice sau reproduceri incomplete, 
aşternute de mâna unor scribi pricepuţi. în care se mai păstrează 
ceva din legile strămoşeşti, amintiri ale frământărilor de veacuri în 
a pune rânduială între oameni, precum şi tratate de ştiinţe naturale, 
unele bizare, altele indescifrabile. Fără să uite nicio clipă de 
chemarea sa, Nalbian îşi îngăduie să zăbovească o vreme asupra 
buchiilor. Conţinutul nou, ascuns între coperţi tari, protectoare, îl 
fascinează. Cândva, dacă astfel îi va fi drumul, va şti să se întoarcă 
la ele. 

învăţătura la Karivatra nu se opreşte însă la lecţiile 
dascălului. Cărturarii şi înţelepţii, o mică suită de bogăţie a minţii 
adunată în jurul său de împărat, fac dese incursiuni practice şi 
teoretice. Casele şi grădinile acestora, după posibilităţi, devin gazde 
pentru filosofii, lecţii de agonisire şi negustorie, lucratul 
pământului, ba chiar şi despre harta cerului cu ale sale stele, foarte 
dragi unui omuleţ cu paşi legănaţi, fost navigator. De la acesta din 
urmă află, captivat, despre denumirile date zărilor lumii: pe lângă 
cele cardinale, cunoscute de toată lumea, nord-estul se numeşte 
Eraqylon, sud-estul, Soratia, sud-vestul, Vesper, nord-vestul, 
Selunium. Iar cele două mări, din capetele de sus şi de jos, se 
numesc simplu, Mareno şi Marezi. Este impresionat şi încearcă să 
participe la cât mai multe dintre întâlnirile deschise discipolilor cu 
recomadări de la dascăli. 

- Rămâne între noi, dar prefer să vă predau vouă, decât 
loazelor venite cu galbeni la lecţii particulare, li se confeseză unul 
dintre învăţaţi, pesemne sătul de mofturile privilegiaţilor. 

Pe lângă oratori ambiţioşi sau denunţători, scurte scenete 
sau bufonerii la care lumea se înghesuie să arate cu degetul, au loc 
şi baluri dansante, atât pentru tot poporul, între ziduri, dar şi 
răsunând din curţile largi ale feţelor înalte. De asemenea, ca 
evenimente întăritoare pentru moralul supuşilor, se ţin adunări cu 
dregătorii şi sfătuitorii curţii. La acestea nu poate intra oricine, intr- 
un spaţiu ca un mic amfiteatru păzit de străjeri, ci doar dascălii, 
câţiva numiţi din rândul oamenilor şi jupânii de seamă. Restul 
norodului poate însă vedea şi asculta fără probleme din apropiere, 
ba chiar îşi poate manifesta gălăgios acordul sau dezaprobarea. 

Getozak nu rămâne dezamăgit şi prinde o astfel de adunare 
înainte de sfârşitul şederii sale. Se îngrijeşte să fie printre gărzile 
sfatului cu public, la care, din afară, asistă şi Nalbian cu Brosoc. 
După câteva dispoziţii organizaţionale pentru cetate, ies în evidenţă 
doi dregători şi grupurile strânse în spatele gândirii acestora. 

- Iată, acum, mai mult ca niciodată, în voia şi graţia divină 
coborâtă peste întinderile noastre nu demult încercate de războaie, 
ar trebui să ştim ce vrem pentru noi, pentru copiii noştri. Un popor 
puternic, la adăpost de vicisitudinile sorţii ameninţate de vrăjmaşi, 
care să ne ştie şi să ne ocolească, sau unul slab, mulţumit de viaţa 
simplă, pradă uşoară? 

Cel care vorbeşte este încă în floarea vârstei, înflăcărat, 
purtat de convingeri nerăbdătoare. De partea celaltă, un om 
precaut, intrat de curând în anii tâmplelor cărunte: 

- Eu zic să nu ne pripim. Lumea nouă abia se aşază în 
împărăţie, astfel de lucruri cer timp. Ce înseamnă puternic pentru 
onoratul sfătuitor? Ne-a spus deja, visterii pline cu orice preţ, 
bogăţiile noastre vândute neostenit pentru mult aur, dă el din cap 
gânditor. Şi multă oaste, disciplină de fier. Hmm... ce linişte poate 
aduce aşa ceva? De ce să ne schimbăm, după veacuri în care 
sufletele au ars pentru clipe de tihnă la vetrele noastre? Ce ne 
trebuie nouă mai mult decât viaţa cu bucuriile şi încercările ei 
obişnuite, date de la Dumnezeu? Trei pâini la o masă? Aur sub 
podele, pentru care să ne pierdem minţile de grijă? Să dăm cinstea 
pe orice negoţ, chiar şi cu neamuri scufundate-n umbre? 

- Cu multă plecăciune, dar bunul înţelept vrea să ne 
întoarcem la slăbiciunea triburilor vechi? Nu rămânem noi mai 
degrabă descoperiţi, pradă neputincioasă, fără o oaste de seamă? 

- Da, sigur că ne trebuie braţe armate, ca şi pân-acum. Dar 
mai multă deşteptare şi linişte, iară nu mai mult în buzunare, aduc 
binele între noi şi-n jurul nostru. Respectul vecinilor, iară nu frica, 
mânia sau lăcomia lor. 

- Idealuri, onorate. Eu vorbesc despre a ţine soarta în 
mâinile noastre, despre a lua înainte să ni se ia. Da, să ne şi 
schimbăm dacă trebuie, să înţelegem că visteriile pline întăresc 
ţinuturile şi rândurile oastei, iar prietenii nu trebuie aleşi numai din 
mândria scorţoasă a moralei. 

Nalbian şi Brosoc află din mulţime că aceste discuţii au loc 
des în ultimul timp şi încă vor mai continua, în speranţa ajungerii la 
un consens. Curând observă că cele două poziţii reprezintă, pe de o 
parte, opţiunea clasei avute, care-1 susţine pe mai tânărul sfătuitor, 
iar, pe de alta, a oamenilor simpli, din spatele înţeleptului. Prima 
este regăsită de Nalbian şi în discursul îndrumătorului pentru 
mersul negoţului, visteriei şi taxelor. Acesta insistă că învăţătura 
trebuie să aibă întâi rostul aducerii de pregătire pentru oamenii 
obişnuiţi, iar conducătorilor, de mijloace înstărite şi putere. 
Discipolul din Libra, neîmpăcat cu viziunea prea îngustă, se mai 
înseninează văzând că nu este singurul nemulţumit. 

Câteodată, rar, împăratul Novarin trece cu alai şi gardă 
impresionantă. Getozak nu poate face încă parte din straja regală, 
atent aleasă pentru cea mai mare încredere. Lumea îl ovaţionează, 
iar el nu ezită să adreseze cuvinte mulţimii. 

- Bănuiesc că oamenii de aici nu mai simt fiorul care ne trece 
nouă ghiduş pe la genunchi, glăsuieşte Brosoc, emoţionat la prima 
vedere a capului încoronat. 

în tot acest timp, ieşind din mijlocul târgului, viaţa normală 
îşi urmează cursul obişnuit, cu treburi zilnice şi munca pământului. 
Turnurile palatului şi crenelurile zidurilor mari, urmate de conacele 
semeţe ale jupânilor, fac loc, treptat, caselor încă distinse ale 
dregătorilor, apoi ale meşteşugarilor cu vechime şi, imediat după 
aceea, ale oamenilor obişnuiţi care sunt, de altfel, şi cei mai mulţi. 

Librenii îşi petrec serile ori în sala de mese de la han, ori într- 
o tavernă, cu noile lor cunoştinţe, în special ostaşi. 

- Ieri m-am întors din margine, la hotar cu Rubinul. Solul 
coroanei şi al răsăritului s-au înţeles ca fraţii. Dacă e să aibă regele 
lor, tot aşa ne vom avea, arată un soldat cu degetele strânse bine 
între ele, în semn de coeziune. 

- Eu am fost luna trecută sus, pe lângă dementul de Ferebak. 
Acolo-i mai greu, azi se ceartă, mâine negociază, povesteşte altul. 

- Şi, cu nebuni ca cel pomenit, ce facem? întreabă Nalbian. 

- Nu e nimic de făcut. îi închidem în cleşte, până renunţă sau 
le vine mintea de pe urmă. 

- După mine, dacă vor singuri, să-şi pună şi zece coroane. 
Dar nu cu pradă şi barbarie, că atunci îi liniştim noi. 

- Eu sper să nu-i mai suporte oamenii obligaţi să-i ţină în 
cârcă. Să-i dea singuri la o parte, când or vrea să trăiască mai bine, 
aduce concluzia un căpitan apropiat de vârsta retragerii. Ce mă 
bucură pe mine cel mai mult este înţelegerea mai strânsă cu 
Rubinul, că prea ne-am vitregit atâta amar de vreme. Precum 
chiorii, împăraţi de-acelaşi sânge porneau unul împotriva celuilalt, 
nici nu se mai ştie bine pentru ce, mestecă el amintirea cu halba la 
buze. 

Luna se apropie de sfârşit. Nalbian nu a aflat mai multe 
despre apa vie, doar credinţe asemănătoare şi legende rămase pe 
seama acesteia. întrebările lui au încercat şi urechi de călători, care 
însă i-au urat succes în căutările sale, mai ales într-o drumeţie atât 
de lungă. Niciunul nu ştie pe unde ar veni capătul acesta al 
pământului. 

-Am fost spre soare-răsare, nu am găsit aşa ceva. Mai 
departe era doar sălbăticie, ţipenie nu locuieşte prin pustiu şi codrii 
de toată spaima, a putut auzi la unul dintre ei. 

Ultimele zile pentru Getozak. Ca şi în alte seri, opresc lângă o 
reprezentaţie teatrală. 

-Am citit povestea, e de aici. Au cam schimbat-o, nu se 
termină aşa, precizează Nalbian prietenilor săi. 

-Aştia-s doar la bani. Nu ca cei de zilele trecute, în 
costumaţii, ăia pasionaţi. 

- Piesa şi artiştii una, dar ce fete frumoase în public, dă 
Brosoc coate spre farmecele unor domnişoare. 

- Cam cochete, uite colo frumuseţe naturală, arată Nalbian 
în altă parte. 

- Mai depinde şi care se pleacă la nasul nostru, râde Brosoc. 

Sceneta se termină, îi urmează o bufonerie. Au loc schimbări 

şi printre privitori, sunt chiar mai mulţi acum. Dacă la început îl 
mai amuzau comicii aceştia împiedicaţi, Nalbian începe să strâmbe 
din nas la vederea lor, cu atât mai mult cu cât nu reuşeşte să 
înţeleagă hăhăiala unui public prea dornic de scălămbăieli. 

- Psst. 

Getozak şi Brosoc îndreaptă privirile încotro le face semn 
Nalbian. Un individ cu haină lungă, mâinile în buzunare şi o 
uitătură ce se vrea aeriană, merge nehotărât prin mulţime. 

- Nu e singur, arată libreanul spre un complice cu ochii-n 
toate părţile. Cred că umblă la brâul oamenilor; ce-o ţine sub 
parpalacul ăla, pe aşa vreme? 

- Dar ştiu că ai un simţ ascuns pentru astea, răspunde 
Brosoc. Hai să vedem. 

Bănuiala se confirmă, o pungă trece pe nesimţite în palma 
iscusită a hoţului. Tinerii decid rapid să vină din trei direcţii diferite 
spre hoţomanii care se apropie unul de altul. Getozak nu este în 
serviciu, astfel că nu trezesc suspiciuni până târziu, când, înţelegând 
intenţia librenilor, cei doi pungaşi caută scăpare. 

- Dar staţi să vorbim puţin, prieteneşte, îi împresurează 
Getozak ironic. 

- Avem treabă noi, suntem aşteptaţi, încearcă ei să grăbească 
pasul, dar Nalbian şi Brosoc le închid calea. Văzând că se strânge 
laţul, aruncă banii furaţi şi forţează fuga. Librenii reuşesc să-i 
împiedice atât cât să atragă atenţia unei patrule ce îi reţine 
numaidecât. 

- Mă gândeam: ce-ar fi să ne prefacem neatenţi, slabi, cu 
mulţi bani la vedere? Vă daţi seama ce uşor i-am prinde? reflectează 
Nalbian. 

- Hmm, nu-i rea, nu-i rea deloc ideea. Merită spusă la 
garnizoană, e de părere Getozak. 

- Ha, dar poate că ne-am speria de câţi ar cădea în capcană, 
se amuză Brosoc. 


X 


Vine şi ziua întoarcerii celui mai voinic dintre libreni. îşi 
petrec timpul dinaintea plecării prin târg, pentru a duce acasă 
câteva suveniruri şi podoabe, apoi îşi iau rămas bun cu strângeri de 
mâini şi îmbrăţişări frăţeşti. Deşi nu le spune nimic, Getozak 
năzuieşte în sinea sa că Nalbian şi-a mai găsit liniştea şi se vor 
întoarce amândoi acasă cât de curând. 

- Spune-le tuturor că suntem bine şi chibzuiţi în toate cele. 
Şi uite ceva pentru ai lui Jilop, lasă Nalbian ultimă vorbă şi câţiva 
galbeni luaţi pe o nestemată. Apoi trăsura mare, cu patru cai, îşi 
începe drumul spre Cotul Mărgăritarului. 

Libreanul nu a uitat însă nimic şi nici nu e cu mult mai 
liniştit. Participă cu interes la lecţiile învăţaţilor, cunoaşte deja toţi 
dascălii, leagă încredere cu ei şi bibliotecile lor. Deşi află multe 
lucruri aparte, nimic în plus despre apa vie. Ajunge să întrebe făţiş 
şi vraciul cel mare, bătrâna fiind singura care pare interesată şi îi 
vorbeşte despre puterile miraculoase ale acesteia, o perlă nepreţuită 
ce nu s-a regăsit niciodată pe rafturile tămăduitorilor. Schimbă 
mereu cu Brosoc din cele aflate, idei, filosofii, leacuri, voie bună şi 
glume, în timpul care trece pe nesimţite. Ba chiar trag concluzia ca 
au prins destulă coajă ca să înceapă să şi muncească ceva, nu doar 
să cheltuie. 

Până într-o zi, la puţine săptămâni de la plecarea lui Getozak. 
Când, în drum cu ceilalţi învăţăcei spre o lecţie de ştiinţe naturale, 
un convoi de oameni aplecaţi, murdari, cu feţele încercate, îşi face 
apariţia trăgând în urmă ceea ce pare a fi toată avuţia lor: câte-o 
mârţoagă, o capră, legături de haine prăfuite. Se opresc toţi să 
observe şirul trist, iar Nalbian se apropie nedumerit. Vederea 
copiiilor din braţele oamenilor ori ducând în spate diverse greutăţi, 

cot la cot cu cei mari, îi răscoleşte sufletul. Se întoarce întrebător 
spre învăţător. 

- Sclavi, răspunde acesta. Au scăpat din robie de pe alte 
meleaguri. 

Câţiva soldaţi preiau convoiul pentru a îl îndruma spre 
adăposturi şi hrană. Pe drumul lor, alţi şi alţi oameni intervin să dea 
o mână de ajutor pribegilor nefericiţi. Nalbian se repede şi el, 
încercând să le măsoare suferinţele pentru a-şi oferi sprijinul. Cu 
noduri în gât, suie un copilaş pe umeri cu tot cu desaga pe care o 
târăşte, mamă-sa fiind deja încărcată şi beteagă. Tabloul este jalnic, 
unii sunt schilodiţi, alţii nemâncaţi, şi, probabil, nicio familie 
întregită. îl recunoaşte pe cel care conduce acum şirul: 

- Doamne, căpitane, de unde vin oamenii aceştia? 

- De obicei, din două-trei regate în jurul nostru, ba chiar şi 
de pe la Rubin. Nici acolo nu se mai permite sclavia, însă, în unele 
văgăuni greu de ţinut sub lege... 

- De obicei? îl întrerupe Nalbian, împărţind puţinele 
merinde avute asupra sa. 

- Da, vin des, cei ce reuşesc să fugă. Şi încă nu-s toţi, mulţi 
au fost preluaţi înainte de cetate. 

- Dar, noi cu Rubinul, ditamai puterile, de ce nu oprim 
oroarea? 

Căpitanul ridică neputincios din umeri. 

- Facem ce putem. Din păcate, unele locuri păstrează încă 
normală amintirea, că unii pot fi liberi şi alţii nu. 

Cu lacrimi în ochi mai ia un micuţ în braţe şi merge pierdut 
prin colbul ridicat de picioarele desculţe ale sclavilor scăpaţi din 
infern. Copilul adoarme la pieptul ce ascunde strigătul îndurerat din 
inima libreanului. 

Tabăra este deja pregătită, semn al vorbelor căpitanului că se 
aşteaptă la astfel de refugiaţi. Nalbian înnoadă anume două mlădiţe 
la intrare şi asudă alături de ceilalţi localnici până târziu, pentru 
necesarul de adăpost, mâncare şi alte trebuinţe. Tocmai oblojeşte o 
rană, când Brosoc ajunge lângă el: 

- Am auzit şi am venit. Ştiam că o să fii aici, dinainte să văd 

nodul. 

Dmineaţa următoare, mai împăcat să vadă bieţii oameni pe 
mâini bune, Nalbian fuge direct la dascălul de la cetate. 

- Ştiu, dragul meu, tristă e lumea asta în multe. Momentan 
împăratul nu are soluţii, dar dintre cei scăpaţi nu trimitem pe 
nimeni înapoi, oricât suntem ameninţaţi cu războiul. Din fericire, 
Smaraldul este puternic. 

- învăţătorule, a venit timpul să plec după apa vie. Ceva nu 
înţeleg eu: să nu aibă împărăţia asta o bogăţie mai mare de 
scriituri? Că puţine am găsit, totuşi, şi pe aici. Mă aşteptam la 
rafturi întregi, ţinute sub chei de aur şi pază straşnică, precum o 
visterie plină cu averi. 

Dascălul îl cunoaşte acum. Dacă ar fi pus întrebarea mai 
demult, nu i-ar fi putut răspunde astfel: 

- Dar există, bunul meu elev. Mă bucur că Vifon şi-a amintit 
de mine, deşi mi-e teamă să nu alergi după o iluzie. M-ai întrebat la 
început despre Argesis, însă nici eu, şi nici alţii, dintre puţinii care 
ştim, nu îţi puteam vorbi aşa devreme despre el. Cel mai mare 
înţelept, cărturarul ce bate spre o sută de ani, zic unii. Este 
păstrătorul şi paznicul acestei comori pe care bine ai intuit că 
trebuie să se afle undeva. Dar, după cum bagi de seamă, nu e deloc 
la vedere. Se găseşte la o zi de-aici, ascunsă bine, departe de 
drumurile mari. Nu poţi intra fără un sigiliu secret, vino să îţi 
înmânez unul. 

Nalbian mulţumeşte adânc pentru încrederea acordată. Nu 
mai pierde nicio clipă, nu îşi mai poate îngădui. Cu drumul tainic în 
minte, merge direct la herghelie, unde îşi alege un cal tânăr şi bun. 
„Cu plecăciune Philenei, restul la ciorap." Lasă vorbă la han, ia 
pelerina şi ceva merinde, apoi dispare în trap. 



Comorile din rafturi 


înaintează cu soarele alunecându-i pe frunte. După câteva 
ceasuri şi poteci tot mai mici, urmărind indiciile dascălului, 
părăseşte pământul tăiat de roţile carelor în dreptul unei mori 
părăsite. Pieptiş printr-un codru des, sperând să nu piardă direcţia, 
ţine pe dreapta stejarii şi pe stânga fagii. Când lumina soarelui se 
face pierdută aprinde felinarul şi merge încet, de teama fiarelor. 
Calul este neliniştit şi trudit, dar nu vrea să oprească până la semnul 
următor, o baltă cu vârfuri de copaci putrezi, pe care o găseşte şi 
răsuflă uşurat. încropeşte adăpost intr-un stejar gros, umezeala, 
aerul rece şi oboseala îl fac să renunţe la a mai face focul. Lumina 
lunii şi vocea sa alină animalul ce adoarme pe marginea lacului. 

Nechezatul îl trezeşte odată cu zorile. Regretă somnul adânc, 
ar fi vrut să plece mai devreme. Drumul continuă cu multe urcuşuri, 
până ce armăsarul nu mai poate înainta. Face roată în jurul unei 
stânci ieşite ca un ţurţure, aşa cum l-a povăţuit dascălul, pentru a 
descoperi singura trecere posibilă, printr-o crăpătură cât să 
strecoare calul frecat de perete. De aici se cască o râpă adâncă, 
urmată pe marginea cealaltă de alte stânci acoperite cu brazi semeţi, 
ce par să închidă orice putinţă de acces. Caută şi de această dată 
semnul, un pârâu coboară în trepte grele pentru animal, apoi altul 
urcă în acelaşi mod. „Gata chinul, drăguţule”, îşi mângâie încercatul 
patruped, odată ajunşi pe creasta opusă, aparent rătăciţi în mijlocul 
unei păduri imense. La puţin timp, ca din gura unui vulcan 
străvechi, se deschide lacul. Mare, limpede şi adânc cât să-ngropi 
zeci de corăbii. în mijlocul lui, o stâncă pe care nu se ghiceşte nimic 
altceva decât alţi brazi. O singură fâşie, pe sub apă, acoperă potecă 
tainică spre interiorul insuliţei. Un pas mai la stânga sau mai la 
dreapta şi hăul albastrului etern le-ar putea fi gazdă bună pentru 
totdeauna. 

Ieşiţi pe uscat, găsesc ascunse trei cabane solide, din bârne 
de lemn, în jurul unei bătături cu fântână. Nalbian aude coarda 

întinsă a unui arc, undeva prin desişul din apropiere, iar un gardian 
deghizat în pădurar le taie calea. 

- Vin cu voie de la curtea împărătească, vorbeşte libreanul 
fără întârziere şi scoate sigiliul. 

„Pădurarul", pe sub al cărui cojoc se ghiceşte acum armura, 
verifică fără o vorbă apoi cere sabia. Alţi doi soldaţi ies din tufişuri. 

- Speram că vine schimbul, râde el. Asta e, băieţi, mai avem 
câteva zile. 

Refuză politicos băutura sau mâncarea, apoi se lasă îndrumat 
spre o intrare secretă în stâncă. 

- De aici iei coridorul, cobori câteva trepte şi dai de o uşă 
mare. Baţi cum ţi-a zis cine te-a trimis şi ţi se va deschide; dacă nu, 
vei fi prizonierul nostru, îl înştiinţează gardianul cu seriozitate. 

Pasajul primeşte lumină naturală prin crăpăturile înalte. 
Bate codul secret şi aşteaptă. Numeroase zăvoare sunt trase, iar un 
bărbat destul de tânăr şi molcom îi face loc să intre. O sală imensă, 
o peşteră luminată de torţe şi firide, legată în coloane răsucite ca de 
palat, îl primeşte magic. Pereţii sunt acoperiţi de numeroase rafturi 
înalte de câţiva stânjeni, cu două etaje de pasarele de lemn pe care 
se poate ajunge numai cu o scară imensă pe roţi. După colţurile 
pierdute în piatră îşi dă seama că mai sunt şi alte camere. îl 
întâmpină o femeie care, fără să sufle o vorbă, îi arată spre o masă 
acoperită de scrieri şi condeie ce îmbie la lectură şi creaţie. 

Mai mult cu ochii prin rafturile bogate în cotoare de cărţi 
groase, tăbliţe, suluri şi alte asemenea, toate aranjate într-o ordine 
anume, aude murmurul unui bătrân. Acesta se ridică de la masa 
mare şi vine spre el. Aplecat uşor de vârstă, cu o mână pe toiag şi 
cealaltă la spate, poartă o barbă mare, ascuţită, şi o pălărie veche, 
îşi întâmpină vizitatorul din ochii vioi. 

- Nu-mi spune nimic, tinere, îşi mângâie el barba. Nu, şşt, 
musca. 

Nalbian se conformează şi aşteaptă în loc, fără nicio vorbă. 
Argesis îl studiază atent din cap până-n picioare, de câteva ori. 

- Poţiuni. Cauţi reţete tămăduitoare, îndreaptă intr-un târziu 
degetul spre el. 

Nalbian îl priveşte gânditor, dar nu-1 aprobă. 

- Şşt, repetă bătrânul, apoi se întoarce cu spatele. îi face 
semn să-l urmeze până la o bancă de lemn răsucit în fel şi chip, ce 
pare să facă parte din mulţimea vestigiilor de valoare. 

- Ţi-au spus că am o sută de ani, nu? se aşază şi îl invită de-a 
dreapta lui. Hehe, chicoteşte el, adevărul e că nu se poate ştii. 
Pentru că, pur şi simplu, mi-am uitat vârsta. 

Un motan portocaliu sare pe mânerul şezlongului şi începe să 
toarcă, plimbându-se prin poala învăţatului care îl mângâie 
drăgăstos. 

- îmi aminteşte de îmbufnatul, tot aşa galben şi zbanghiu. 
Aveam zece ani... cred. Mă ducea taica la târg să-mi ia roată de 
lemn, ştii, de împins cu băţul. Iar eu îi ceream de scris, pentru 
dascăl. Sau era maica? Să ai condei, atunci, eheee! Iar acasă se jucau 
fraţii mei, ce ne mai hârjoneam cu mâţele! îţi cauţi strămoşul, sânge 
regal sau erou fără memorie, duce iar degetul spre Nalbian, vesel ca 
într-un joc de ghicit. Nu, nu... revine în poziţia lui, nezărind nicio 
tresărire pe faţa libreanului. Şşt, mai am o încercare. 

Face semn femeii, care aduce o tavă cu două ceaiuri aburinde 
şi biscuiţi rotunzi cu dulceaţă. 

- Merge drept la minte. Mmm, se linge bătrânul pe degete, 
invitându-1 pe Nalbian să nu se abţină. Ăştia doi, ucenicii mei de 
nădejde, se apleacă apoi spre musafir. Să nu-ţi faci idei, sunt bărbat 
şi femeie! Au gospodăria lor... bine, nu aici, nu în peştera asta. Sunt 
cununaţi, păi cum altfel! Casa mai mare e pentru ei, arată cu degetul 
în sus. 

Se rezeamă iar şi începe să picotească. 

- Cum e afară azi, soare simt eu. Mă duc la lac mai târziu. 
Hehe, nu pe uşa aia de-mi rupe mâinile, am eu ieşirea mea, 
deschide ştrengăreşte un ochi. îmi place să stau şi în pădure, da... 
am chiar şi o barcă, ascunsă bine. Unde-o fi acum? Uh, iar trebuie 
să-ntreb străjerii... râde el vesel. Ei, dar să nu pierdem vremea. 

Argesis se ridică fără să îi mai dea nicio indicaţie. Merge încet 
la masa lui, unde se aşază şi începe să lucreze. Murmurul său 
continuă minute bune, apoi saltă brusc şi se întoarce spre Nalbian. 

- Legende, lucruri fermecate, ridică el barba, iscodindu-1 cu 
ochii mijiţi. 

Tânărul zâmbeşte aprobator. Argesis începe să se bucure ca 
un copil, dă uşor din mâini şi din picioare, ca la un mare succes. 

- Da, aşa, haha! Nu mi-am pierdut flerul. Se apropie şi duce 
dosul palmei la gură, şoptind ca intr-un secret: motivul ăsta e 
preferatul meu. Aşa deci, tinere! revine cu voce tare şi caută din 
ochi, cu degetele-n barbă, probabil spre rafturile care odihnesc 
tainele potrivite. Ţăruşul fântânii nesecate? Seminţe pentru mere de 
aur? Coiful care adoarme vrăjmaşii? Sau poate... descântecul să 
vorbeşti cu cei trecuţi dincolo? face el ochii mari şi o voce 
sugrumată. 

- Apa vie, prea cinstite înţelept. 

Privirea lui Argesis rămâne neschimbată, dar fără ghiduşia 
de mai devreme. Apoi şopteşte ca tras de mânecă într-o amintire 
neaşteptată: 

- Apa... apa vie... îmm, înţeleg, se prinde el iar de barbă şi se 
uită clipe îndelungi prin Nalbian, ţintind mult dincolo de peşteră, 
lac, poate chiar până la moara părăsită. Foarte bine, că ultimul nici 
nu există, a fost unul odată de-1 voia neapărat. Căuta o comoară de 
care răposatul nu spusese nimănui, porneşte Argesis încet, pe 
gânduri. 

Ajunge în faţa unui şir de rafturi vechi, cu lemn înnegrit de 
vreme. Trece uşor de la unul la altul, cu fruntea lăsată, oprindu-se 
din când în când ca şi cum ar căuta în minte conţinutul din dreptul 
său. 

-Aha, ridică intr-un târziu capul, iar asistentul său aduce 
scara mare, cunoscându-i semnele. 

Cufere micuţe, încrustate cu măiestrie, pietre cioplite şi 
scrijelite probabil de mâini vechi de mii de ani, rulouri din scoarţă 
de copac şi piei de animale, legături îngălbenite, tăbliţe de lut cu 
scris necunoscut, toate acestea se adună până sus, spre tavan. 
Bătrânul urcă încet şi scoate o legătură roasă la margini. O pune pe 
un stativ înalt din apropiere şi o priveşte fără să o deschidă. 

- De ce îţi trebuie? Nu pentru vreo supă, sper... 

Nalbian începe a îi povesti despre apăsările sale, la fel ca lui 
Brosoc şi Getozak, iar bătrânul îl ascultă răbdător. 

- Aşa deci, fiule, nobile şi grele gânduri ai tu. Nu-ţi pare rău 
de tinereţe? Atunci, ia să vedem, ce găsim aici mai mult decât în 
poveşti... 

Unele pagini sunt rupte, din altele lipsesc bucăţi întregi. Ce a 
rămas se vede însă că a fost reparat cu grijă, pentru a dăinui mult 
timp de acum înainte. 

- E chiar originalul, şopteşte Nalbian. 

- Da, munca noastră este trecerea în condică a tot ce vezi 
aici, apoi să facem cel puţin o copie. Mai ducem şi la scribi, dar nu 
pe cele importante. Va dura încă multe zeci de ani după ce nu voi 
mai fi. Dar eu le ştiu deja, am citit tot-tot... cred. Poate de aceea am 
şi trăit atâta, asta mi-am dorit mereu, zâmbeşte el mulţumit. 

Văzând sclipirea din ochii libreanului purtaţi peste 
nenumăratele rafturi, îşi drege vocea şi continuă: 

- îmi pare rău, tinere ucenic. Mai ai până să le poţi răsfoi în 
voie, dar mă bucură dorinţa ta. 

Scoate un ciob de mărit vederea, un monoclu rudimentar 
însă util. „Asta e şi în legende, asta o ştim deja“, dă el uşor paginile. 
Apare un desen ca o hartă, doar câteva linii şi două puncte cândva 
albastre, de o parte şi de alta. 

- Cele două drumuri, spre răsărit şi apus, recunoaşte 
Nalbian. 

Argesis îl priveşte curios pe sub sprâncene, cu degetul peste 
textul de sub ilustraţie. 

- Citeşti velina veche? 

Libreanul se eschivează amintind de călătorul bătrân, 
înlocuitorul calului de la lacul frasinului în versiunea de om întreg 
la minte pentru ceilalţi. 

- Hmm, aşa zice şi aici: „cu multă dorinţă, fără de care 
avântul se stinge, cu multă tărie, fără de care trupul şi sufletul se- 
nmoaie, cel ce cutează are a porni spre naşterea luminii sau spre 
aşternutul soarelui 11 . Dincolo spune, ce a mai rămas: „...au bătătorit 
drumurile cu stârvurile lor... pericole nenumărate... cine s-a întors 
viu...“, cam atât se mai vede. Nu sună deloc bine, dragul meu, deloc, 
în locul tău, moş Argesis ar rămâne la cetate. Pentru că nu asta 
încercăm toţi oare, să ne îmbunătăţim, cu paşi mici, ca să priceapă 

tot omul? Avem deja conducători mai luminaţi, crede-1 pe Argesis, 
că pe mulţi i-a cunoscut dintre cei vechi. 

- E drept, mărite înţelept. Recunosc, m-am simţit atras de 
viaţa din târgul mare. însă ochiul sufletului nu s-a lăsat înduplecat, 
simte nestatornicia, pericolul, poleiala. Azi este bine, ici sau colo, 
dar câte alte locuri nu ţin oamenii în suferinţă? Acum poate sunt de 
toate şi e pace, dar sâmburii negri rămân în adâncuri, fără să poată 
fi ajunşi. Unde, la Karivatra, întâi am văzut şi eu bunăstarea, am 
observat apoi truda supuşilor pentru pieliţa groasă a stăpânilor. 
Unde m-a bucurat siguranţa şi viaţa mai tihnită, m-a întristat apoi 
oastea numeroasă care le păstrează. Lăcomia, nepăsarea, viclenia, 
toate sunt acolo, nu dispar. O cădere dacă vine, şi toate pot ieşi la 
suprafaţă, oricât de hidoase. Cum pot sta să mă îmbăt cu apă rece, 
bunule Argesis, când, undeva în lumea asta, lumina din ochii 
pruncilor se loveşte de umbre întunecate şi deznădejde? Când om 
pe om se schingiueşte, îşi taie capul, pentru o nebunie sau avere? 
Iar dacă ştiu de apa vie, pot eu să mai am linişte? Chiar dacă n-o voi 
găsi, alte drumuri mă aşteaptă, nu cetatea, nu căldura căminului... 

- Deci aşa, răspunde bătrânul cu multă atenţie şi o mână în 
barbă. Prinde a răsfoi iar, încet, până apar câteva semne ordonate 
dar bizare. 

- Existau oare vrăjitori, cândva? 

- Mmm... Dacă te iei după scrieri, ceva magie se mai 
întâmpla. Cu toată comoara din peştera asta nu am înţeles însă dacă 
era adevărată sau doar cunoştinţe înalte despre cele care ne- 
nconjoară. Asta când e vorba de oameni. Pentru că, altfel, sunt şi 
poveşti zăpăcitoare, despre haruri şi puteri îngăduite din afara 
noastră, dacă e să credem aşa lumi laolaltă. Azi? Avem descântători, 
oracole şi stăpânii ploilor. Unde nu vine şi la mine unul, să-l încerc 
cum ştiu eu, ha! 

Mai dă o pagină şi apare coama unui copac cu multe 
înflorituri, dar şters complet în partea de jos. 

- De sub rădăcinile lui... scapă iar Nalbian. 

Argesis închide cartea încet şi se sprijină cu ambele mâini pe 
baston. 

- Prea multe nu mai scrie acolo. Ştiu pe dinafară şi este 
limpede că nici tu nu eşti străin, deşi nu cunosc să existe vreo 
transcriere după cartea aceasta. Ce îţi lipseşte? 

- Măsurile, bunule Argesis. Cum o iau şi în ce cantităţi. 

Bătrânul râde lămurit, nu numai cu faţa dar din căldura 

sufletului. Se întoarce la rafturi şi alege o urnă prăfuită, din care 
scoate şi desface un sul cu sigiliu mare, verde. 

-Adică asta. Nu am citit decât eu şi apoi l-am închis, 
credeam atunci că pentru multe alte veacuri. L-a lăsat, spune una 
dintre cărţi, acum două mii de ani, un mare erou al vremurilor. Dă 
uşor din cap şi întinde pergamentul: tu ştii mai mult, nu-mi spui 
totul. Dar te cred, oricare-ar fi adevărul tău. Uite ce scrie: 

Cum vei lua, dacă ai lua, de-i ajunge nu poţi sta, 

Nici întoarcere nu e, aşa că ia aminte pentru ce. 

Toată apa, cât butoiul, cu lingura sau cu ulciorul, 

Face tot ca picătura, dacă-ţi umezeşte gura. 

Ai făcut-o, n-ai ce face, vei trăi nu ca în şapte 
Ci mereu şi totdeaună, cugetă tu bine: îi bună? 

La trei degete de rouă, zece fură, vine nouă, 

Măsură rămasă deci, câte au căzut în beci. 

Cât de mare sau adânc el, poartă-n pântece la fel. 

Cine-o bea cu picătura, ca şi prima şi totuna, 

Vindecare vor afla, şi trupul şi inima. 

Dacă însă ţi-a rămas, doar atât cât am vorbit, 

Tot aşa, dar nu dă suflu, decât braţelor de viciu. 

Nalbian şi Argesis mai citesc o dată ghicitoarea, la unison. 
Stau amândoi tăcuţi o vreme, încercând să-i descifreze tainele. 

- Nemurire...?! şopteşte libreanul înmărmurit. 

- Dacă-i adevărat, asta nu-i de joacă, strânge bătrânul 
versurile cu o grimasă îngrijorată, neînduplecat în faţa dezvăluirii 
involuntare, uitate. 

Nalbian îi prinde mâna grăbită să întoarcă pergamentul la 
locul său de odihnă, cu seninătate şi cuvinte venite de la sine: 

- Nu, învăţătorule, nu caut eternitate. Nu ştiu care este rostul 
nostru, dar acela nu e al nemuririi îndoielilor, slăbiciunilor şi 
râvnelor. Nu al trupului supus tuturor celor trecătoare din jurul 
nostru, unde nici măcar stânca nu-i veşnică. Şi-ţi făgăduiesc că voi 
găsi o cale să o ţin departe de ceilalţi. Oricum, îşi retrage el braţul 
rugător, intenţionez să merg până la capăt, cu sau fără ghicitoare. 

Argesis îi simte cinstea şi focul inimii. Clipeşte de câteva ori 
spre piciorul stativului, în cugetare, apoi îşi descreţeşte fruntea. 

-Atunci, ar fi bine să mergi în cunoştinţă de cauză. Ia să 
vedem. 

Se întorc deasupra scrierii cu taine şi bolborosesc împreună. 

- Prima cantitate e clară... următoarele le-a ascuns binişor, 
reflectează Nalbian. 

— Da, uite tinereţea, ce reţine el... Alo, e cineva aici? face 
bătrânul mâna pâlnie la urechea libreanului. De-i ajunge nu poţi 
sta/Nici întoarcere nu e! Apoi îl ciocăne uşor, părinteşte, în frunte: 
capcană, drum fără întoarcere, dragul meu! Nu? Mă gândeam eu că 
nu te opreşte nici asta... 

Nalbian memorează ghicitoarea şi îşi ia rămas bun, cu 
speranţa că, într-o zi, îl va primi din nou pentru mai multă 
învăţătură. 

- Tu vino întâi să-mi povesteşti, să te întorci într-o bucată! îi 
urează Argesis. Iată încă un motiv să mă mai încăpăţânez o vreme 
pe lumea asta, zâmbeşte mai mult în sinea lui. 

Ajunge înapoi la Karivatra în mijlocul zilei. Preferă să 
descalece mult înainte de Ciocul Răţoiului, pentru a se reconecta cu 
pământul, cu prezentul. Trece printre copii alergând de mama 
focului, oameni cu treburi şi câţiva pierde-vară. I se pare greu să-şi 
dea seama dacă îi vorbeşte cineva, dacă a răspuns cuviincios la 
bineţe, se opreşte de câteva ori nelămurit în urma câte cuiva. Un 
câine îşi face apariţia pe cărare şi leagă drag de picioarele 
armăsarului până aproape de han. Lasă calul cu vorbă de îngrijire şi 
odihnă, după care îşi pregăteşte cele necesare drumului, departe de 
ochii lui Brosoc. Acesta apare spre seară şi coboară amândoi cu 
bucurie în sala de mese, iar Nalbian îi povesteşte drumul şi cele noi 
aflate. 


- înseamnă că ne apropiem de plecare, remarcă Brosoc. 
Când am auzit ieri că ai fost la herghelie, m-am gândit că poate nici 
nu te mai întorci. 

- La prieteni o să mă întorc mereu, ridică Nalbian halba, cu 
sentiment. Să pătrundem ghicitoarea, facem pregătiri şi cam asta e, 
adaugă el, fără a-şi putea privi în ochi prietenul de-o viaţă. 

Discută şi se veselesc până târziu. Lampa îşi pierde lumina la 
timp pentru a ascunde obrajii umezi ai lui Nalbian. Brosoc doarme 
adânc când, în miezul întunericului, se strecoară afară cu inima 
grea. 

Noaptea este răcoroasă. Armăsarul odihnit pare că se bucură 
la revederea noului stăpân. Ieşiţi în drum, Nalbian încalecă, dar 
încă nu porneşte. Priveşte atent spre cele două direcţii, 
rememorând spusele spiritului calului năzdrăvan: „Spre soare- 
răsare este calea luminii, a inimii blânde şi curate. Spre soare-apune 
este cale spinoasă, calea umbrelor. “ 

- Calea luminoasă şi a inimii blânde să fie, şopteşte trăgând 
de căpăstru spre răsărit. 

Brosoc citeşte dimineaţa cuvintele lăsate de Nalbian. E trist, 
supărat, recunoscător şi plin de înţelegere în acelaşi timp. Suspină 
înlăcrimat, ştiind că nu are încotro să plece după el, cu siguranţă a 
evitat gărzile pentru a i se pierde direcţia aleasă. 

- Mult noroc, dragul meu frate... Te aştept să continuăm 
aventura vieţii împreună. 

CAPITOLUL IV 


O altă faţă a celor nevăzute 


M ERGE FĂRĂ să zorească, atent la drum şi locurile pe care 
calcă pentru prima dată. „Asta e ruta mare pentru ţinuturile 
din soare-răsare, mă duce singură până aproape de Rubin“, îşi face 
Nalbian un calcul. O perioadă traversează păduri întrerupte, dar 
soarele urcat din faţă şi silueta Cingătoarei, viziblă din când în când 
pe dreapta, îl încredinţează că direcţia este bună. De cu dimineaţă 
începe să întâlnească drumeţi şi trăsuri cu treburi spre cetate, al 
căror loc de înnoptare îl găseşte curând. Refuză invitaţia somnului, 
odihnind doar calul, simte că poate ajunge fără probleme la 
următorul popas. 

„Am tot timpul din lume să rumeg ghicitoarea. A avut 
dreptate spiritul năzdrăvanului, nu s-a pierdut ştiinţa apei vii. O 
singură mare nelinişte îmi rămăsese, dar, mulţumită comorii din 
raftul lui Argesis, am înţeles deja că nu este importantă cantitatea, 
doar numărul de picături. Mai trebuie doar să dezleg câte sunt 
necesare pentru vindecarea trupului şi inimii, laolaltă* 1 . 

După-amiază, intrarea într-o nouă pădure ridică din pământ 
valuri uşoare de ceaţă. Câţiva iepuri se dau îndărăt, ieşiţi probabil 
din vizuinile umede. Aburii se înteţesc treptat, pe măsură ce codrul 
devine mai des şi mai rece. Nalbian ţine calul la pas mic, atent să nu 
intre în mărăcinii mulţi de pe margine. Ascute urechea în caz că mai 
apare cineva pe cărare, dar nu ajunge nimic la el. Doar ţipete de 
corbi şi gemete de copaci. Un lipici somnoros încearcă să-i tragă de 
pleoape în atmosfera amorţită şi forme nedefinite i se rostogolesc în 
faţa ochilor. Strânge din braţe şi scutură capul pentru a alunga 
picoteala nepoftită. Ceaţa prinde o aromă ca de lăcrămioare şi îi 
fură concentrarea, pentru ca mai târziu să realizeze că este posibil 
să fi aţipit pentru o clipă. 

Aburii se risipesc, lasă privirii o poiană frumoasă, înflorită, 
traversată de un pârâu. Pe marginea apei se ridică o colibă, în 
apropierea căreia opreşte curios, pentru a-şi mai dezmorţi 
încheieturile. Câteva găini ciugulesc primprejur, iar un behăit de 
capră se aude din tufişuri. 

- Aici sunt, băiete. 

O bătrână vine spre el în toiag. 

- Locuieşti în pădure, mătuşă? 

- Cum se poate, flăcău voinic. Mai trece lume, nu suntem 
rătăciţi, iar moşul meu doarme, cam atât îl mai ţin oasele. Da’ ia un 
loc colea, eşti ostenit, să îţi aduc un ceai cald înainte să pleci. 

O buturugă mare înconjurată de altele mai mici serveşte de 
masă cu scaune. Nalbian se miră că a trecut pe lângă ele fără să le 
vadă. Râde încet şi se aşază, simţindu-şi trupul uşor şi mintea 
visătoare. „De la oboseală...“ 

Timpul trece pe nesimţite, iar ceaiul pare că nu se mai 
termină. A îndrugat verzi şi uscate, nu îşi mai aminteşte cum şi în ce 
fel. 

- Mare păcat, aşa minte ageră şi pusă pe treabă să alerge 
după o nălucă. Io zic altfel, băiatu’ meu. Ai deja o mică avere... 

- Aşa e, zâmbeşte libreanul mândru, cu mâna la locul secret. 

- Karivatra e cel mai bun loc din împărăţie pentru oameni ca 
tine. Harnic, înţelept, te cunoaşte deja lumea. Ai tot ce trebuie 

pentru o viaţă mai bună, la care să pui umărul. Cunosc mult mai 
puţin vrednici ca tine de au ajuns mari dregători, cu putere. 

Nalbian se clatină cu o senzaţie neplăcută. Un sentiment 
fugar îi schimbă părerea despre femeia din faţa lui într-una 
respingătoare. Parfumul de lăcrămioare revine însă şi îi fură iar 
simţurile. 

- Că bine zici, mătuşă. Mă atrage viaţa asta uşoară, plăcută. 
Sigur pot ajunge sus de tot şi să fac ce îmi propun. 

- Ai văzut, drăguţule? Acolo dai cel mai bun ajutor, care o să 
ajungă şi la bătrâneţile mele, şi în toate zările Smaraldului. Dacă 
vrea inima ta cea bună, milosul nramii, mergi la cetate şi spune-le 
deja să mai rărească soldaţii de pe drumuri, strică tihna oamenilor. 

- Aşa o să fac, bizuie-te pe mine! Rămâi sănătoasă, o să auzi 
în curând de Nalbian, binefăcătorul din Karivatra, încalecă el 
numaidecât şi face cale-ntoarsă. 

Simte că a mai păcălit oboseala. Regăseşte ceaţa, dar este 
înmuiată şi scapă de ea repede. îi pare bine de întâmplare, de 
cuvintele calde şi înţelepciunea babei. încrederea a crescut în el şi îl 
îndrumă singură spre noua sa menire. 

Treptat însă gândurile încep să se împotmolească şi nu 
înţelege de ce. O nelinişte surdă încearcă să răzbată dintr-un ecou 
îndepărtat. Mintea îi spune să o ignore, dar sufletului îi este greu, 
nu vrea să o lase să se piardă. Cu atât mai mult cu cât mai degrabă 
se recunoaşte în vocile acestei nelinişti, pe care se luptă să o ţină vie. 
Vederea i se tulbură şi începe să se respingă pe el însuşi. Ar vrea să 
se agaţe de gâtul unuia dintre eurile interioare, când de unul, când 
de altul, să le pună la pământ cu înverşunare. Calul calcă acum în 
cerc; cu ultima vlagă, Nalbian se scurge de pe spinarea lui şi cade 
lat. Priveşte cerul mişcător printre ramuri de alun, fără să îşi dea 
seama dacă mai este în pădure sau nu, apoi încearcă să scoată 
fluierul pentru un cântec vechi de liniştire a inimii. Gura însă nu-1 
mai ştie şi, în câteva clipe, cade-n întuneric. 

Un somn negru şi gros, chinuit, coboară peste ochii minţii. în 
adâncuri se zvârcoleşte într-o luptă contra unui venin turbat, un 
coşmar interminabil. Se simte prins de mâini şi de picioare, iar pe 
tot trupul apasă ca o lespede imensă de piatră. Frânturi de gânduri 


202 



vin din neant şi ar vrea să se agaţe de ele, dar dispar într-o clipită. 
Unul îi spune că ar putea fi la câţiva stânjeni sub pământ, 
îngrozindu-1 şi mai tare. Altul vrea să-l liniştească, cerându-i să nu 
se împotrivească, urmat de o duhoare nemaiîntâlnită. Pieptul caută 
să respire, să tragă aer de undeva. Durerea îşi face loc odată cu 
regăsirea de sine şi-l părăseşte în acelaşi timp cu nepăsarea. Aceasta 
din urmă aşteaptă, cu o satisfacţie senină, asfixierea zvâcnirilor 
interioare, care însă nu renunţă şi pompează din ce în ce mai tare. 
Din întunericul neînduplecat încep să ajungă la el scurte imagini, ca 
dintr-o poveste. Câteva găini cu un contur înşelător, fără culoare, 
fără substanţă. O cană de ceai deformată din care curge smoală. 
Limbi de şerpi ieşite din pământ, ce încearcă să arate a flori în 
bătaia unui vânt otrăvit. Apoi culorile încep să prindă putere în 
amintiri regăsite: numeroase nalbe în faţa unei porţi, despre care o 
fată încearcă să-i explice ceva; spune că o cheamă Cassia; o gârlă în 
care stă cu picioarele suflecate până la genunchi, încercând să 
prindă broaşte; o uşă scârţâie şi nişte scări coboară spre bucătăria 
mirosind a plăcinte; o melodie i se aşază treptat în urechi şi îi arată 
spre desaga cu brăduţi de pe o poliţă; figuri de oameni şi episoade 
rapide se derulează acum, amintindu-i toate bunele şi neplăcutele 
inimii sale. O voce şi un tremur scuturat îl fac să deschidă ochii. 

- Omule, hai sus, ce e cu tine? Ia, aduceţi nişte apă! 

Lumina i se pare insuportabilă, dar o doreşte din toată fiinţa. 

Lângă el, aplecat, un vizitiu cere o carafă de la cei din trăsura oprită 
pe marginea drumului. 

- Nu e nevoie, mulţumesc dumitale, se sprijină Nalbian pe 

coate. 

- Eşti fiert, ai febră? Ai grijă cu sabia 'ceea... 

Libreanul se dă cu mâna peste faţa încinsă şi scurge şiroaie 
din părul transpirat. 

-A trecut... boala vine şi trece, slavă Cerului, se ridică încet 
în picioare. Mergi în pace, cinstite vizitiu, dar vreau să mă întorc la 
podul din poiană, e departe de-aici? E o cocioabă acolo, ba chiar şi 
fântână. 

Omul ridică din umeri, urcând pentru a da bice cailor. 

- E un pod, aproape, dar nimic altceva. Treci de el şi caută 
popasul, la două ceasuri de aici, îţi trebuie înzdrăvenire. 

Trăsura porneşte spre cetate, lăsându-1 pe Nalbian să-şi 
recupereze calul intrat prin desişuri. Nu-i lipseşte nimic, dar nici nu 
are habar cât a rătăcit fără ştire. Soarele se îndreaptă spre apus, 
motiv pentru care găseşte de cuviinţă să caute popasul pomenit de 
vizitiu. 

Intră din nou, cu băgare de seamă, în pădurea care l-a otrăvit 
mai devreme. Ajunge în poiana cu pârâu şi pod, dar, în afară de 
acestea, nimic nu seamănă cu ce îşi aminteşte: este plină de 
uscături, copaci putreziţi, nici pomeneală de picior omenesc. 
Urcând podul mic, dibuieşte intr-un morman de mărăcini 
dărâmătura unei foste cocioabe. „Ce s-a întâmplat aici nu a fost vis.“ 
Continuă drumul obosit, încărcat acum şi cu această sumbră 
întâmplare. 

Opreşte la popas odată cu înserarea. Silueta voinicului se 
apropie de taverna cu bătătură şi tabără pentru drumeţi. Pe 
deasupra, umbrele nopţii par să-şi şoptească, ieşite din văgăuni 
neştiute. „Nu essste slaaab...“, susură un vaiet dintr-o parte. „Şi 
tocmai l-am mai întăriiit... greşşealăă...", vine răspuns cu un roi de 
lilieci, care duce mai departe sunetele întunericului. 


Smaraldele şi Rubinele nu intră întotdeauna 
în acelaşi buzunar 


Zile în şir traversează ţinuturile spre răsărit. Astrul zilei este 
din ce în ce mai generos şi face călătoria mai uşoară. Verobostes ştia 
bine, oamenii de aici sunt dezgheţaţi, harnici, uniţi în dorinţa de 
rânduire pe sufletul şi încercările proprii. Pare că au un ţel 
împărtăşit, încă după felul cum îşi fac treburile şi se prind la vorbă. 
La un moment dat intră intr-un târg mare unde află, cu mirare şi 
admiraţie, că nu există stăpâni. Frâiele sunt puse în mâna 


204 



învăţaţilor de care locuitorii sunt mândri, îi susţin cu înverşunare. 
Oastea nu lipseşte, rândurile ei sunt zămislite însă numai din 
bărbaţii acestor ţinuturi, care ţin atât stindardul Smaraldului, cât şi 
credinţele în care au crescut. Nalbian are un sentiment de consens 
cu împărăţia, confirmat de discuţiile pe care le prinde ici şi colo: 

- Să ne lase cu ale noastre. Noi am pătimit cel mai mult în 
războaie, noi vrem să ne refacem viaţa. Ştim mai bine să tratăm şi 
cu Rubinul, aici, la margine, aşa că o să fie bine pentru toată lumea. 

- Nu zice nimeni că ne înstrăinăm, sângele apă nu se face. Au 
înţeles şi ei asta, merg bine negocierile. împreună vom fi 
întotdeauna mai puternici. 

Nalbian începe să se obişnuiască cu drumul, deşi simte 
depărtarea de casă. Mereu alt han, alt pat, alt cer deasupra capului. 
Preferă însă adâncul înstelat, de pe rogojina lui, dacă vremea e bună 
şi împrejurimile prietenoase. Este atent la oameni, retras, ascultă şi 
observă. încearcă să nu lase nimic la voia întâmplării. Atrage, 
uneori, asupra lui priviri curioase, întrebătoare, de care se fereşte 
cum poate mai bine. Intră în vorbă doar dacă îi place omul ori 
călătorul pare să aibă în spate mai mult decât vorbe goale. De 
acestea are parte din plin, şi-a irost deja urechile pe tot felul de 
poveşti înflorite sau găselniţe prosteşti. 

într-o zi, drumul cel mare începe să lase răsăritul pe umărul 
stâng. Află că mai are o săptămână până la hotar cu Rubinul şi 
socoteşte că nu are niciun motiv să ocolească doar de dragul căii 
largi şi umblate. Astfel că îşi dă mâna cu potecile cele mai drepte 
spre orizontul căutat. 

Hanul din seara aceasta, la răscruce într-o poiană mare, se 
bucură de un număr bunicel de trăsuri, cai şi muşterii. Ca de obicei, 
Nalbian încearcă să nu iasă în evidenţă şi observă neobosit din 
colţul său. Ghiceşte rapid călătorul cu chef de vorbă fără prea multă 
acoperire. Aude amuzat cum a traversat ditamai deşertul fără o gură 
de apă sau cum a dresat şerpi să-i păzească cortul de canibalii din 
miazănoapte. Nu este singurul ascultător din umbră, la câteva mese 
mai încolo zăreşte un alt personaj singuratic, la a doua tinereţe, 
care-şi râde în barba mică. Acum, povestea zelosului spune că a fost 
împins de o turmă de bivoli spre capătul pământului, unde l-a orbit 

soarele „ieşit din pământ, din iarbă verde“, mai să-l pârjolească. 
Nalbian simte nevoia să lege şi el vorbă, într-o doară: 

- Adică ai fost la marginea răsăritului, mărite explorator? 

- Păi eu aşa zic, dac-am spus că a dat soarele peste mine, 
răspunde sigur pe el călătorul bun de scris basme, încântat de 
cunoaşterea zărilor. 

- Aha, grozavă păţanie, avem noroc că te-ai întors sănătos. 
Dar, ia zi-mi, că am auzit lucruri mari să fie pe acolo, nu ai găsit 
locuri fermecate? De unde nu prea te mai poţi întoarce, dacă te 
mănâncă pielea să treci mai departe? 

Omul se gândeşte, pesemne, ce ar da mai bine să răspundă. 

- Ei, dar unde mai departe de marginea pământului! Apoi 
regretă oportunitatea: ba, acum că mi-ai amintit, ce de grozăvii am 
găsit în preajmă... Oameni fără urechi, pepeni care creşteau în aer 
Şi- 

Mesenii povestitorului râd şi au grijă să-i ţină cupa de vin 
plină, îmbiindu-1 de zor, ca să nu se termine veselia. Nalbian 
încetează să-l mai asculte, nu i-a scăpat însă tresărirea personajului 
tăcut de mai devreme, după ce şi-a adresat întrebarea. Iar acum 
pare că-i aruncă priviri curioase. Libreanul îi observă raniţa şi lipsa 
de grabă, iar singurătatea îl recomandă a pribeag. Se ridică pentru a 
se apropia de masa acestuia. 

-Noroc dumitale, am zis ceva ce poate ţi-a trezit vreo 
amintire? 

- Ştiu şi eu, nu e prima oară când aud ce-ai spus adineauri, îi 
face el semn să se aşeze. întrebai doar aşa sau cu un scop? 

Străinul pare că vrea să afle mai multe despre el înainte să-şi 
dezlege limba. Se studiază amândoi pe ascuns, iar Nalbian nu poate 
să nu remarce pielea arsă de soare şi de vânt. Ochii celuilalt se 
opresc pe mânerul în cruce al spadei. 

- La drum lung şi greu e bună. De la oaste, explică Nalbian. 

- Adevărat, am dus şi eu. Acum ţin ceva mai mic, în desagă, 
nu mai înfrunt orice locuri necunoscute. 

- Dar bag de seamă că ai văzut destule până acum. N-am 
întrebat de soare-răsare ca să mă aflu în treabă, mă duc într-acolo. 

Pribeagul dă din cap a lămurire. 

-Am auzit că acolo se găseşte apa vie, scurtează Nalbian, 
fără intenţie de a-i povesti mai multe însă. „Dacă ştie ceva, va 
spune, dacă nu, rămâne aşa.“ 

Străinul se apleacă pentru a fi mai aproape de urechea 
libreanului: 

- Nu eşti singurul, coboară el glasul. Şi eu am auzit de ea, în 
drumeţiile mele. Bine, eu căutam altceva atunci, fructele regilor din 
miazăzi, să le aduc la noi. Dar am auzit o poveste convingătoare la 
un pescar bătrân... 

- Şi ai schimbat direcţia. 

- Pentru viaţă veşnică? A doua zi eram pe mare! Am tăiat aşa 
o bucată bună din drum, cât s-a putut. 

- Dar... nu ai găsit-o. 

- Nici eu, nici cei pe care i-am mai întâlnit să fi încercat, 
număraţi pe degetele de la o mână. Inclusiv pescarul. Ce m-a oprit? 
Dai de un pustiu după o vreme, nimeni, picior de om vreo două 
săptămâni. Apoi, mort-copt, când zici că trebuie să te apropii, 
începe o pădure, dar ce pădure! Mare şi deasă, plină de namile de 
fiare, n-am reuşit nici câteva ceasuri prin ea. Am încercat să ocolesc 
codrul acesta mult timp, în sus şi-n jos, nu i-am dat de capăt. Apoi a 
venit şovăiala, cât să-mi mai risc viaţa cu asta? N-a găsit-o bătrânul, 
n-o găsesc nici eu, poate nici nu există. 

- Eu am o bănuială straşnică, sigur există. 

- Dacă e aşa, atunci trebuie să intri în pădurea asta grozavă, 
prietene. Sau chiar să treci dincolo de ea, dar, apoi, încă una: cine 
ştie cum arată? O baltă, un râu? Care din ele? 

Nalbian înţelege că nu are ştiinţa copacului şi izvorului. Seara 
zboară apoi odată cu povestirile călătorului din miazăzi. 

- Am adus multe seminţe, am şi la mine. Puţine ies însă aici, 
nu le prieşte vremea noastră, îi spune el posomorât la despărţire. 

Nopţile următoare îşi dă întâlnire cu somnul în aer liber. Ce 
poartă ziua în ghete, ascunde noaptea la distanţă de el, în pământ 
sau vreo scorbură bine dosită. Astfel scapă de grija tâlhăriei, 
păstrează doar câţiva arginţi la cingătoare pe seama cărora să joace 
teatru în caz de primejdie. 

în seara dinaintea trecerii în Rubin intră în ultima tavernă 
din Smarald. încearcă să ia pulsul locurilor, să mai afle despre 
drumuri. Vorbind despre împărăţia vecină, aşa cum a observat de 
ceva vreme, însă şi mai abitir pe aici, unii oameni se pornesc cu 
înverşunare: 

- Nişte târâturi! Să îndrăznească să intre la noi, nu’şt ce le 
fac, se oţărăşte unul şi mai trage o duşcă. 

- Hai, Pielare, că nu e aşa, s-au dus vremurile alea. 

- Uite-mă, io-s neam de Rubin, ridică cineva paharul 
împăciuitor. 

- Lasă, tu eşti de treabă, revine supăratul. 

- Da, dar câţi trădători nespălaţi nu sunt pe-acolo? se bagă 
altul cu o poliţă de cine ştie când. 

- Continuaţi voi cu zâzania, nu vă place pacea, cârciogarilor, 
îi ocărăsc alţii, mai în glumă, mai în serios. 

A doua zi urcă pe coama ce desparte aici cele mai mari 
împărăţii de pe faţa pământului. Fricţiunile de-a lungul timpului 
peste acest hotar, pe care păşeşte acum Nalbian, nu au adus decât 
suferinţe şi le-au slăbit. Pajiştea poartă flori văratice, vizitate 
frenetic de albine şi alte zburătoare colorate. Pietrişul trosneşte sub 
picioarele calului, dar panta e blândă. Un turnuleţ flutură steagul 
Smaraldului, este cu siguranţă nefolosit, în timp ce câteva capre 
sălbatice îşi dezvăluie prezenţa în momentul în care o iau la goană. 

Nalbian ajunge pe culmea coamei ce coboară la fel de lin de 
partea cealaltă. Opreşte la prima vedere a împărăţiei vecine, apoi se 
întoarce de-a lungul hotarului, pentru a medita spre întinderile 
Smaraldului. Orizontul îi adăposteşte casa părintească, rădăcinile 
de care s-a îndepărtat acum precum puţini alţii. Descalecă şi se 
aşază rezemat de un bolovan, stând aşa de-a curmezişul crestei, 
pierdut în zările cuminţi ca două tablouri. îşi îndreaptă sufletul spre 
ai lui, ar vrea să le poată vorbi de la distanţă. îşi imaginează cum se 
întâlnesc Cassia şi Rogozis cu părinţii, în vizită sau pentru vreo 
treabă, cu zâmbetul pe buze. Apoi se amuză la gândul că ar putea 
găsi vreun nepoţel la întoarcere. 

Văzduhul aduce un vuiet uşor, al depărtărilor străbătute de 
vântul molcom. Scoate fluierul şi-l acompaniază doinatic intr-un 

răgaz plin de pace, în care se află în toate locurile lăsate şi căutate în 
acelaşi timp. 


X 


Nu găseşte împărăţia Rubinului cu mult diferită de a 
Smaraldului. înţelege că cel care domneşte aici e încă pe firea celor 
vechi, cu strânsoare asupra ţinuturilor pe care nu doreşte să le 
scape din mână în niciun fel. Doar steagurile roşiatice, cu triunghi 
ca para focului, precum şi armura diferită a soldaţilor, îi amintesc 
fără tăgadă locurile în care se află. 

Străbate poteci mici la început, încă nu ştie unde vin 
drumurile mari. Vara, pe sfârşit de Cireşar, începe să fie din ce în ce 
mai caldă, îşi propune să profite de anotimp pentru a parcurge cea 
mai mare distanţă posibilă. Astfel că, deşi nu mai înnoptează la 
hanuri, intră din când în când pentru a-şi pune planurile în ordine. 

- Hangiule, am prins de veste că urmează un pustiu 
neprietenos spre răsărit. Pe unde îl pot ocoli mai harnic? 

- De unde vii, voinice? 

- Din Smarald, cu drum pribeag, până dincolo de Rubin. 
Caut să nu pierd zilele degeaba, cum să trec mai repede. 

Un horcăit îi atrage atenţia în spatele său. „Câine!“, scoate 
cineva printre dinţi fără să se uite la el. 

- Nu pune la inimă, vecine, îl împacă hangiul. Sunt unii care 
rămân blocaţi în duşmăniile vechi. 

- Da, şi la noi mai sunt, din păcate. 

- Uite, pentru cărare bătută şi dreaptă... începe apoi să-i 
explice ce şi cum. 

La plecare, se opreşte în dreptul omului cu boală sufletească 
nevindecată. Acesta se burzuluieşte şi se ridică brusc în picioare, 
pregătit de bătaie. Ceilalţi doi camarazi ai săi sunt şi ei încordaţi. 
Dar Nalbian îi întinde mâna cu prietenie: 

- De ce să nu uităm de vrajba altora? 

Omul se uită încruntat, măsurându-i puterea. Lipsa 
provocării din partea libreanului, destul de voinic acum, îl ţine pe 
loc. îi scuipă cu dispreţ palma întinsă şi începe să rânjească, urmat 
de hăhăiala celorlalţi. Nalbian este descumpănit pentru un moment 
şi se simte înjosit. Face eforturi să-şi alunge revolta şi nevoia de 
reparaţie, nu ştie dacă din teamă, neplăcerea conflictului sau din 
simţire înţeleaptă. Imediat, ranchiunoşii îşi atrag dezacordul şi 
ocara unor oameni din jurul lor, dar şi susţinerea altor câţiva de 
prin sala mare. Libreanul încearcă să-şi ascundă tremurul gâtului şi 
părăseşte localul fără o vorbă. 

Urmează o noapte şi o zi de reflecţii, după cum este croit 
sufletul său. „Dacă nu cu împăcare, atunci cu ce să stingi ura?“, se 
întreabă el după câteva scenarii de răspuns localnicului nervos, 
deloc blânde nici ele, năvălite prin minte ca de la sine. Cu 
depărtarea de Smarald însă resentimentele împotriva poporului său 
se sting treptat. 


Vocea compasiunii şi 
nevoia braţelor puternice 


în puţinul timp de odihnă meştereşte cu plăcere la harta 
mare, pe care încep să se adune bucăţele de lume frumos desenate. 
Ştie acum şi încotro poate ajunge la Rozant, cetatea de scaun, dar 
asta ar însemna risipă de zile preţioase. 

Trece prin aşezări mici şi mari, găseşte şi frumos şi urât, şi 
bunăstare şi sărăcie. Cerşetorilor se fereşte a le mai da când nu le 
poate ghici onestitatea, dar intr-un târg găseşte copii murdari cu 
mâna întinsă. Vederea acestora îl dă peste cap şi nu poate să nu 
intre în vorbă cu ei. Este un loc prea puţin înstărit şi cu oameni 
închistaţi, probabil din cauza durităţii vieţii. Află de familii 
năpăstuite, bolnave, împuţinate de soarta grea. Prinzând încredere, 


210 



cei de aici îi şoptesc despre stăpânul hapsân care îi cocoşează cu 
dările. Gărzile îl miros repede şi încep să-i iasă în întâmpinare. 

- Fă paşi, pribeagule, vrei necazuri? îl înconjoară o trupă de 
soldaţi pe seară. Lasă oamenii în pace, dacă nu vrei să te luăm pe 
sus. 

- încerc doar să ajut... 

- Hai, marş, nu au nevoie. Să muncească mai mult! Şi să nu 
te mai prindem cu spadă, că temniţa te mănâncă. Valea! 

Nalbian nu are însă cum părăsi uşor aşa necazuri mari. Se 
opreşte câteva zile prin marginile aşezării, în loc ferit, sub cerul 
liber. Intră doar neînarmat, vizitează casele copiilor cerşetori unde 
lasă mulţi galbeni şi aduce alinare unor suferinţe trupeşti, cu ştiinţa 
tămăduitoare pe care a apucat să o înveţe. Incursiunile acestea în 
viaţa oamenilor îl afectează, chiar dacă la sfârşitul zilei găseşte 
mulţumire în compasiunea oferită. Refuză ospitalitatea caselor, nu 
doreşte să atragă răzbunarea jupânului asupra lor. în plus, preferă 
liniştea şi reculegerea în aerul proaspăt, unde iarba, copacii şi 
stelele îi mai clătesc spiritul încărcat cu necazurile adunate peste zi. 

Garda stăpânului îl urmăreşte de aproape, dar, în afară de 
câteva şicane, nu ia nicio măsură. în sânul acesteia sunt şi oşteni 
din rândul oamenilor obişnuiţi care îl apreciează şi se prefac că nu 
observă. Ba unii chiar îl ajută pe ascuns, cu direcţii şi informaţii. 

- Stăpâne, duce veste căpitanul la conacul în contrast 
flagrant cu restul caselor. Muscoiul ăsta începe să aibă partea 
oamenilor, dar şi a unora dintre noi. 

Jupânul strânge din pumni şi dinţi. 

- Nu mi-aţi găsit nici până acum unde şi-a făcut bârlogul? 

- S-a prins, stăpâne, în fiecare zi îşi mută locul. Se furişează 
bine, are antrenament, o fi un bandit care urmăreşte vreo nebunie. 
Să-i venim de hac? 

Bogătanul asupritor rămâne pe gânduri sub fruntea 
încruntată. 

- Dacă nu-1 găsiţi noaptea, nu încă. Nu-mi trebuie răzmeriţă 
din partea sărăntocilor. Hăituiţi-1, iar dacă vedeţi că încearcă să 
ridice lumea împotriva mea... haţ, arată el cu degetul la beregată. 

în mijlocul necazurilor şi lipsurilor de aici, nu o dată s-a 
gândit Nalbian la răscoală. Nu crede în brutalitate - în niciun caz 
cea insuflată de el, un străin care nici nu intenţionează să rămână. 
Se întristează şi mai tare când diverşi oameni încep să-l caute, îşi dă 
seama că putinţa lui are o limită. îi pare rău că nu poate face 
momentan mai mult şi se simte incomod faţă de impresia de salvare 
pe care o aduce. Unora dintre copiii nevoiaşi le povesteşte despre 
apa vie, cu sufletul greu, nefiind sigur dacă îi ajută sau le dă 
speranţe deşarte. 

Până când, gândind că trebuie să plece, îndrăzneşte să 
meargă la casa mare a stăpânului, pentru o vorbă. Acesta nu îi face 
onoarea prezenţei sale, îl aude în schimb aruncând servitorului: 

-A venit grozavul pământului, care se învârte printre 
oameni ca un sfânt? Vrea să descurce el ce nu am reuşit eu, cu maţe 
fripte ăia? Ce să le mai dau?! Să facă paşi, până nu-1 zvârl la câini! 

Nalbian pleacă singur, fără să mai aştepte răspunsul 
stingherit al băiatului de casă. în curte însă îl opreşte o fată cam de 
vârsta lui, îngrijită, vădit parte a familiei nobile. 

-Tu eşti cel despre care vorbeşte lumea? îl studiază ea. 
Ciudate apucături ai... împărţi galbeni, dar dormi în ţărână. 

- Sunt un om simplu, doar puţin mai norocos, domniţă. 

- Din fericire, ştii să mânuieşti spada, altfel, te-ar fi căutat 
deja tâlharii. 

- Nu de tâlhari îmi este mie teamă aici. Am vrut să vorbesc 
cu jupânul. M-a întristat fără măsură să văd copii trişti, nevoiţi să 
cerşească. 

-Tatăl meu poate că nu e un model de conducător, are 
bubele lui, printre care lăcomia. Dar nici câmpurile astea 
anevoioase nu ne ajută. Vara, seceta le face tari ca piatra, primăvara 
şi toamna, se inundă de nu poţi pune mai nimic pe ele. 

- Dar Rubinul e puternic, nu e sărac. Cu voinţă se pot mişca 
multe, câţi copii trebuie să sufere până să facă cineva ceva? 

- Aşa nădăjduiesc şi eu, aştept zile mai bune. Capetele cetăţii 
văd cu greu mai jos de guşa proprie, din păcate. Dar tu, tu câte poţi 
face cu ce-ai început aici? 

Nalbian priveşte într-o parte, cu oftat greu. Fata jupânului 
continuă: 

- Dacă nu eşti om cu averi, dacă nu ai rezolvare pentru 
oamenii aceştia, atunci mai bine pleci. Amăgirea le face mai rău. 

Tânărul o priveşte în ochi aprobator, ştiind că are dreptate. 
Doreşte însă o ultimă vorbă: 

- Domniţă, o să ai curând mai multă trecere şi putere peste 
târgul de-1 stăpâniţi. De-ai reuşi aduce ceva dascăli, copiii să intre la 
carte, indiferent de posibilităţi... Nenorocirea, însă, este burta goală, 
îndrăzneşte el mai incisiv, cu ochii în pământ. 

Fata se abţine să nu lăcrimeze. Nalbian îşi dă seama că ea ştie 
toate acestea şi pune la suflet. Apleacă din cap cuviincios şi 
părăseşte curtea conacului, iar soldatul de la intrare, din rândul 
oamenilor, va spune şi celorlalţi despre plecarea sa. 

Se apropie luna de când traversează Rubinul. Are parte şi de 
vizita fiarelor, unele necunoscute lui, dar şi de încercările oamenilor 
necinstiţi. Mai cu vorba bună, mai cu duritate, reuşeşte să ţină 
deocamdată necazurile departe. învaţă cum mica avere îi serveşte, 
în primul rând, în ajutorul celor năpăstuiţi, astfel că mai abitir o 
străjuieşte. 

în una din seri, pregătit de înnoptare într-o poiană departe 
de potecă, ascunde, ca de obicei, săculeţul valoros la rădăcina unui 
copac. Dimineaţa, când focul e stins de mult, îl trezeşte grohăitul 
unui mistreţ pe care, mijind bine ochii, îl descoperă scurmând în 
jurul arborelui cu pricina. Pesemne, pământul mai reavăn i-a atras 
atenţia sau libreanul a nimerit peste vreo cămară de-a animalului. 
Se aruncă spre el, însă e prea târziu, îl vede cum înhaţă punga şi o 
dă pe gât. Are ceva experienţă cu porcii sălbatici, aşa că ştie să-l 
alerge. Iar ceea ce şi-a dorit se întâmplă: mistreţul se simte 
ameninţat şi începe să se repeadă la el. „Hai, guiţ, guiţ, hai... Era 
bun un arc acum; dacă nu aveam de ales?“. Mai în goană, mai 
lăsându-se urmărit, ajunge să tragă frânghie de sub şaua calului şi 
să-l prindă de grumaz. Animalul se zbate şi împunge, lupta nu e 
uşoară. Cu ceva muncă reuşeşte să-l lege de un trunchi suficient de 
gros, apoi se trânteşte în iarbă, obosit. 

- Nu te mai zvârcoli, zi mersi că nu te pune nimeni la proţap. 

Calul priveşte curios spre arătarea agitată. Nalbian se 
întinde, neavând altceva de făcut decât să aştepte. Animalul se mai 
linişteşte după un timp, însă orice mişcare a tânărului îl face să 
smulgă frânghia şi să guiţe asurzitor, până rămâne fără vlagă. 

- Uşurel, grohăilă. îţi zdreleşti grumazul. Aşa, bagă-te în 

tufiş. 

Ziua trece aţintit locului, îngrijind de cal şi noul musafir. 
Amurgul se lasă peste tabăra prelungită, unde mistreţul stă acum 
aşezat, nemaiputând scoate decât nişte mârâituri aproape 
prieteneşti şi urmărindu-1 pe Nalbian cum pregăteşte rogojina de 
odihnă. 

- Ce să-ţi fac, purceluş. Crezi că eu mă bucur? îi vorbeşte 
tolănit, cu mâinile sub cap. Suntem amândoi prinşi aici, până dai 
înapoi ce halişi fără să vrei. îmi pare rău, îmi trebuie. Vezi tu, 
pentru noi, oamenii, pietricelele alea tari şi reci, care nici măcar nu 
ţin de foame, aduc bogăţie. Ciudată treabă, nu? Aşa e... 

Apoi se întoarce pe cot, cercetând gânditor spre copacul care 
ţine funia: 

- Ei, dar alta-i acum: ce să fac eu să te apăr de lupi şi pisicile 
alea mari, cu colţi, de găzduiţi voi pe aici. Foc nu pot aprinde, că o 
să leşini de frică. Fir-ar să fie... 

Noaptea aceasta nu-i aduce tihnă. Stă mai mult de veghe, 
răspunde cu gălăgie la sunetele dubioase şi linişteşte calul din când 
în când. Se bucură de venirea dimineţii, odată cu ridicarea soarelui 
poate să prindă şi el un ceas de somn. Şi de data aceasta este trezit 
de mişcare. Doi pui de om răsar la marginea poienii şi privesc 
miraţi: 

- Ce faci, nene? Creşti porcul? 

Nalbian încearcă să se dumirească ce e cu puştanii. Părinţii 
apar rapid, ţin coşuri cu ciuperci, şi trag odraslele spre ei. Fac ochii 
mari, neştiind ce să creadă, apoi o şterg repede cu gesturi 
politicoase. 

După amiaza vine şi trofeul mult aşteptat, în care se ghiceşte 
săculeţul. Libreanul eliberează în sfârşit animalul care sare ca un 
apucat şi se pierde printre copaci. 

De acum înainte alta este ascunzătoarea încărcăturii 
preţioase. îngropată chiar sub focul de tabără şi nici că-şi mai face 
alte griji. Numai că surprizele neplăcute nu apar întotdeauna doar 
unde te aştepţi. Pe la popasuri, în taverne, pieţe sau chiar pe drum, 
se găsesc destui ochi şi mâini dornice să-l caute de gologani. 

într-o zi, nu reuşeşte să evite nimic. Pe drumul gol, fără 
multă vegetaţie şi nimeni în jur, se ivesc lângă el doi călăreţi, din 
vreo ascunzătoare. îi simte de cum se apropie: vicleni, mirosind 
prada. Unul învăluie dintr-o parte, cu faţa murdară şi părul vraişte, 
iar al doilea, acoperit de cuţite până-n gât, din cealaltă. Nalbian este 
în cumpănă, dacă să dea bice sau să stea locului. 

- Ia stai aşa, unde te grăbeşti, prietene, rânjeşte nespălatul. 

- Nu am nimic de valoare, mai bine vă vedeţi de treabă, le-o 
taie libreanul. 

- Ei, dar asta ne lămurim noi, acuş, râde cuţitarul şi dă să-i 
prindă frâiele. 

„Or fi mai mulţi? Nu văd altă mişcare. Dacă-i alerg, taie calul 
pe una din părţi şi cad.“ Decizia e luată. îl aşteaptă cât mai aproape 
şi, dintr-o săritură, e peste el. Se prăbuşesc amândoi în ţărâna cu 
pietriş. Surpriza şi-a făcut efectul, banditul nu reuşeşte să scoată 
vreun cuţit, iar tovarăşul său este nevoit să descalece. Atâta timp cât 
îl poate ţine pe al doilea departe, trânta nu are cum o pierde. îi 
suceşte bine o mână şi îl loveşte la picioare. Adversarul reuşeşte să-i 
planteze un genunchi în piept, dar libreanul, văzând apropierea 
celuilalt cu sabia scoasă, trage din toate încheieturile şi-l saltă pe 
nemernic ca să-l arunce peste cap, trântindu-1 cu putere. „Unul e 
gata“, gâfâie privindu-1 cum zace nemişcat. Apucă să scoată spada 
înainte ca al doilea tâlhar, cu un urlet de ură, să atace primul. 
Parează lovitura puternică deasupra frunţii şi se rostogoleşte într-o 
râpă. Se ridică ameţit, dar antrenamentele îşi arată roadele: îl 
primeşte aşteptându-i mişcarea, prima, a doua, apoi, la a treia, 
câştigă pasul şi îi preia spada pe tăiş, aruncându-i-o cât colo. Cu 
respiraţia grea şi faţa julită, Nalbian îl ţintuieşte la gât şi îl doboară 
în genunchi cu o lovitură fulgerătoare. Tâlharul cere îndurare. 
Sângele învingătorului fierbe, libreanul strânge din pumn. 

- Cereţi îndurare, lepădături ordinare? Voi, care sunteţi gata 
să tăiaţi râzând? îl apucă apoi de barbă: de ce faceţi asta, ticăloşilor? 

Nelegiuitul încearcă să-l prindă de picior şi să-l răstoarne. 
Mişcare care l-ar fi costat viaţa, dacă sabia de la gâtul său nu ar fi 
fost a lui Nalbian. Libreanul îl prinde de ceafă şi-l pune la pământ, 
apoi îi leagă mâinile la spate. Repetă procedura cuţitarului, iar, când 
acesta se dezmeticeşte, îi urcă neînarmaţi pe cai şi-i conduce la 
prima garnizoană. Pe drum îi leagă şi la gură, sătul de spurcăciunile 
şi blestemele pe care aceştia i le aruncă. 

întâlneşte şi multe locuri cu oameni cumsecade, dintr-o 
bucată, în comunităţi de mai mare dragul. Pe aici ar mai zăbovi, 
dacă în inima sa nu ar fi prins rădăcini puternice simţirea că orice 
clipă pierdută mai îngăduie o lacrimă în lume. Iar de i se-ntâmplă 
să se lase purtat de încântarea unui târg gătit cu gust, de poveşti noi 
şi figuri prietenoase, îl cuprinde apoi un sentiment necruţător de 
nevrednicie. Cel mai rău îi pare când îşi ia rămas bun de la oamenii 
de spirit, în general albiţi de tâmple, mereu pregătiţi cu vorbe 
tâlcuite sau amintiri năstruşnice şi chiar eroice. Pe lângă ei ar sta şi 
ar trage sevă ca lăstarul de la copacul bătrân. Nu îi scapă însă 
observaţia că, în general, ori natura este mai bună cu locurile, ori 
jupânii sunt de bună credinţă. Ambele aceste binecuvântări îl 
reaşteaptă în Libra, faţă de care simte, în astfel de momente, o 
recunoştinţă fără margini. 


Din vitregie în bătălie 


Multe privelişti schimbătoare aduce drumul. Unele feerice, 
altele neobişnuite. Trece peste râpe seci cu pământ roşu, pe lângă 
un munte înnegrit de focul aruncat acum mulţi ani, prin mlaştini 
nisipoase, dar şi de-a lungul unor văi trasate cu pensula de un 
meşter zugrav, cu coline blânde, înverzite, cu spaţii largi şi lacuri 
cristaline. Poate cel mai mult îi place muntele, când intră în 

pădurile de la poalele lui şi merge pe marginea pârâurilor 
rostogolite în şoapte, iar în depărtare, deasupra capului, se arată 
piscuri semeţe până la cer. 

Printr-un astfel de loc iese, pe nesimţite, din împărăţia 
Rubinului. Nu ştie cât mai are de mers, nu poate încă nimeni să-i 
spună, dar ţine calea cea mai dreaptă. în faţa munţilor, întreabă-n 
stânga şi-n dreapta, socoteşte bine înainte să aleagă trecători 
pieptişe sau ocoluri mai lungi. La capătul unui pasaj la înălţime, 
plăcut în miezul verii, se întreabă pe unde ar lua-o în caz de iarnă cu 
zăpezi. în următoarea aşezare uită însă gândurile acestea, află că nu 
departe de aici, spre miazăzi, se află un rege cu inima de piatră, 
robitor de oameni. Sătenii se plâng că deseori soldaţii acestuia vin şi 
pe la ei să răpească tineri din locurile mai puţin păzite. Amărât 
peste măsură, dar şi cu un sentiment de neputinţă, Nalbian încearcă 
totuşi să ajungă în locurile nefericite, nici el nu ştie exact pentru ce. 
încă pe umerii munţilor, pe drumuri înguste, potrivite mersului 
furiş, ajunge la una dintre intrările acestui regat ascuns. Gărzile 
numeroase din jurul stâncilor ce străjuiesc precum o poartă 
naturală, mai tari ca zidurile unei cetăţi, îl fac să renunţe. Nu 
înainte de a-şi promite că, la întoarcere cu apa vie, va căuta sub 
orice chip să pătrundă dinspre crestele primejdioase. Harta lui 
primeşte însemnarea şi se pregăteşte pentru noi linii creionate spre 
soare-răsare. 

Peste încă o bucată bună de drum, prinde veste de bătălie. Cu 
cât înaintează, cu atât locurile sunt mai încordate sau părăsite, mai 
ales de către femei şi copii. Se adevereşte ce povestea călătorul de la 
taverna din crângul Librei: două ţări încleştate din cine ştie ce 
duşmănie, prin mijlocul cărora Nalbian trebuie să se strecoare cât 
mai nevăzut. Află că mai reuşesc să intre şi să iasă oameni, atâta 
timp cât îşi păzesc pielea şi nu pot fi luaţi drept iscoade pentru 
partea opusă. 

Hotarul nici nu mai există. Câteva ziduri spulberate stau 
risipite prin colbul învrăjbirii nebuneşti. Vatrele unor aşezări 
abandonate amintesc de casele acum goale sau incendiate. Vederea 
mai multor movile de pământ îi opresc respiraţia când îşi dă seama 
că sunt mormintele celor căzuţi aici. Este prima dată când are astfel 

de imagini în faţa ochilor, aievea, nu citite sau auzite. îl încearcă 
întâi frica, apoi stomacul şi inima cu strângeri neliniştite şi 
dezgustate. Se aşteaptă cu spaimă, dintr-o clipă în alta, să vadă 
trupuri neînsufleţite, ceea ce se şi întâmplă la marginea unei foste 
garnizoane. Priveşte îngrozit fără să poată face nicio mişcare, apoi 
dă pinteni calului pe care se apleacă scuturându-se ca dintr-un vis 
urât. 

Precum în cărăuşie, Nalbian nu mai ţine sabia la brâu, ci la 
şaua armăsarului. Are poveste pregătită, cu trecere spre un regat 
vecin, al cărui nume tocmai ce l-a aflat, unde caută vraci pricepuţi. 
Se ascunde însă prin păduri şi râpe adânci. Zăreşte, la un moment 
dat, primul post de oaste, nici nu-1 interesează pentru care parte, şi 
caută cumva să-l ocolească, trăgând calul de căpăstru. Se strecoară 
atent, cu opriri dese, observând mişcarea şi ascultând depărtările. 
Dintr-un zăvoi poate vedea mărşăluind un pâlc de soldaţi, urmat de 
alte câteva, la mici distanţe. Aude căpitani strigând într-o limbă 
necunoscută. Trăieşte teama să nu fie în drumul vreuneia dintre 
cetele înarmate, care să treacă printre arborii ce-1 adăpostesc. Stă 
aplecat şi îşi convinge prietenul necuvântător să se aşeze pe 
genunchi, mângâindu-1 şi şoptindu-i continuu. 

- Şşş, drăguţul meu, fii cuminte, frumosule. Aşa, linişteşte- 
te, trebuie să aşteptăm acum, fără gălăgie, şşş... 

Devine tot mai greu să înainteze nevăzut. Astfel că începe să 
odihnească ziua, cât mai retras, prin cotloane încă fumegânde sau 
prin cele mai mărăcinoase desişuri. Noaptea este prielnică, dar, în 
curând, începe să dea peste capcane care îl neliniştesc, înseamnă 
câmp de luptă. Necunoscând, însă, în ce parte este miezul bătăliei, 
nu poate socoti cu bună ştiinţă pe unde să ocolească. Peste puţin 
timp îl află din prisosinţă, în mersul său pitit ajunge la marginea 
unei păduri încă arzânde. Ţine felinarul stins şi ignoră chiorăitul 
maţelor, îşi drămuieşte drastic proviziile pe terminate. Ba chiar se 
gândeşte la discuţia cu Getozak, cum va fi nevoit să vâneze la un 
moment dat. începe să audă glasuri. Pe undeva, prin întuneric, se 
regrupează oşteni cu torţele aprinse; din când în când strigă ceva, 
probabil se caută între ei. îi îngheaţă sângele în vine când calcă 
peste armura unui soldat trecut pe lumea cealaltă. îşi încordează 

privirea şi mai descoperă, în jurul său, trupuri pătrunse de săbii sau 
care păstrează săgeţile ucigaşe. Un geamăt ajunge la el de la câţiva 
paşi, se apropie cu inima să-i iasă din piept. Un soldat tânăr se 
chinuie între viaţă şi moarte, cu sânge şiroind de sub apărătoarea 
insuficientă. îşi învinge ameţeala şi încearcă să-i descopere plaga. 
Rănitul îi prinde o mână şi i-o strânge cu putere, rugându-se în 
limba lui să-l ajute. Nalbian îi răspunde în velină cu încurajări, iar 
soldatul începe să amestece şi el cuvinte în graiul strămoşesc. 
Lacrimile pornesc pe obrazul libreanului la vederea rănii adânci din 
abdomenul trupului care se răceşte tot mai tare. Se dezbracă şi îl 
acoperă cu veşmintele sale. înfruntă pericolul şi, aruncând toate 
lucrurile deoparte, începe să facă focul. De mai încolo ajunge la el 
încă un geamăt, mai stins şi mai rar. O deznădejde mai mare nu a 
simţit Nalbian până acum, o neputinţă mai sfâşietoare. 

Odată focul aprins, după cum se aştepta, câţiva soldaţi încep 
să vocifereze şi se îndreaptă spre el. Lui Nalbian nu îi mai pasă prea 
mult, încearcă să oprească sângerarea rănitului. Nici când i se pune 
sabia la gât, rămas numai în bustul gol, nu se pierde cu firea. 

- Mai bine m-aţi ajuta, le spune el răguşit, arătându-le 
palmele pline de sânge. 

Soldaţii schimbă două vorbe între ei pe care libreanul nu are 
cum să le înţeleagă. 

- Vorbeşti doar velina? întreabă cel care-1 ţintuieşte cu vârful 
spadei. 

-Atât se vorbeşte în Libra din Smarald, atâta ştiu. Acum 
vreau să închid rana nefericitului, o să scot un cuţit, îi anunţă 
Nalbian cu mişcări lente, vrând să apuce briceagul dintre lucrurile 
sale. 

Oştenii, patru la număr, se dau un pas îndărăt fără să-l scape 
din ochi. înroşeşte cuţitul în foc şi, după ce spală bine despicătura 
cu ultima lui apă, aplică lama încinsă. Rănitul se strânge de durere 
şi îşi pierde cunoştinţa. Nalbian vrea să mai stoarcă două-trei 
picături de apă, dar butelca este goală. Se uită la soldaţi, iar unul i-o 
întinde imediat pe a lui. 

- Udă-i, rogu-te, fruntea şi gura, trebuie să bea, i-o înapoiază 
după ce termină de curăţat. Tărie aveţi? 

Nu mai aşteaptă răspunsul care oricum e negativ şi scoate 
câteva frunze de leac purtate în desagă. Le mestecă bine în gură, 
rupe dintr-o bluză de-a lui şi bandajează trunchiul strâns, cu leacul 
pe rană. 

- Acum, Dumnezeu cu mila. 

Unul dintre soldaţi aude geamătul celuilalt căzut în apropiere 
şi ajunge la capul său. Ridică suliţa şi se pregăteşte să-i curme zilele. 

- E din Obralund... 

- Nu!! urlă Nalbian sărind ca o nălucă, împleticindu-se, să-l 
doboare cu furie. Ceilalţi îl prind şi-l opresc locului. 

- Stai, dacă ţi-e dragă viaţa! ameninţă ei. 

Oşteanul cu suliţa renunţă la mişcare şi le face semn să se 
apropie. 

- Nu are nicio şansă. Altfel, îl luam prizonier. 

Libreanul se mai calmează din zvârcolire şi este eliberat 
pentru a se putea trânti asupra rănitului. Din păcate, observă şi el că 
nu mai este nimic de făcut. Strânge ochii şi se lasă pe şezut, în 
chinuri interioare, cu capul pe genunchi. 

- Nimeni nu are dreptul să hotărască asta... 

Soldaţii îl ridică şi-l iau spre o tabără din adâncul pădurii. 
Calul său poartă omul bandajat, nu-i sunt uitate nici lucrurile. 
Ajunşi între corturi şi mulţi oşteni, este lăsat la margine, unde mai 
rămân doar doi să-l păzească. I se întinde pelerina de care nu se 
sinchiseşte, dar cineva i-o aşează pe umeri. 

- Dacă n-ai fi îngrijit unul de-al nostru, aş fi crezut că eşti cu 
ei. 

- De-al vostru, de-al lor... pare Nalbian că aiurează. Apoi 
începe să râdă nervos, dând capul pe spate: tot măruntaiele-alea 
sunt, şi-n pântecul unuia, şi-al celuilalt, nu? Ce trebuie să schimbi, 
una cu alta? Ţeasta? Sau poate limba? Ce face, din duşman, prieten? 

- N-a mai fost în luptă, remarcă al doilea soldat. 

- Şi pentru ce vă bateţi, mă rog? Pentru o palmă de pământ? 
Pentru onoarea unui rege nebun? Pentru ce ideal nobil vă luaţi viaţa 
unii altora, ca demenţii? 

- Ia ascultă... începe primul, dar este oprit cu mâna de 
colegul său. 

- Da, e o mizerie. Cine n-ar vrea să meargă acasă, dac-ar 
putea! Tu ce ai face dacă Libra ta ar fi rasă de pe faţa pământului? Şi 
alte sate ar aştepta să fie arse din temelii? 

- Cum, de ce, pentru ce... se schimonoşeşte Nalbian. Ura 
naşte ură, cine-o porneşte şi cine trebuie s-o stingă... 

- Nu asta am zis, răspunde neînţelegând soldatul, dar nu mai 
poate decât să-l privească pe librean cum alunecă intr-un somn 
tulbure. 

Se trezeşte în primele raze de soare cu ochii împăienjeniţi, 
începe să-şi amintească totul şi ar vrea să cadă iar în neştire, 
convins că visul urât nu s-a terminat. Primul gând este că mai bine 
ar fi ocolit meleagurile acestea însângerate. Apoi recunoaşte în 
sinea sa că nu ar fi făcut decât să evite realitatea dureroasă, pe care 
trebuie să o privească în ochi pentru a ştii mai bine ce este de 
vindecat. A doua oară, însă, doar vitregia sorţii şi lipsa de putere 1- 
ar mai aduce în mijlocul unei bătălii. „în niciun caz fără apa vie“, îşi 
spune strângând din dinţi. De aproape, ajunge o discuţie la urechile 
sale, în graiul necunoscut. Se întoarce şi vede câţiva soldaţi, unul 
dintre cei de aseară şi alţi doi mai mari în grad. 

- Unii te vor în luptă de partea Ervenisului, se apropie cel 
cunoscut. Am văzut că porţi spadă şi, cu siguranţă, eşti antrenat. 
Dar am cerut căpitanului să fii vraciul nostru, i-am spus ce ştii să 
faci. 

- Am de ales? 

- Nu prea. 

Nalbian trebuie să îşi accepte momentan soarta, sarcina 
impusă îl fereşte totuşi de focul bătăliei. Pericolul este însă atât de 
mare şi de aproape, că nici nu îi vine să creadă. însufleţirea primită- 
n lumea aceasta, dragostea părintească şi învăţăturile, filosofiile şi 
năzuinţele, rostul şi viitorul, toate se pot termina în câteva clipe şi 
nici măcar nu ar ştii de ce. 

Abia apucă să-şi dreagă puţin setea, că urlete de atac încep să 
năvălească dinspre tabăra opusă. Soldaţii sar la arme şi câţiva 
căpitani ţipă organizarea. O mână de oameni încep să retragă din 
lucruri şi provizii, spre care este împins şi el. 

- Cine fuge primeşte junghi de săgeată chiar de la noi, 
ameninţă cineva pe picior de luptă. 

Ziua trece ca un coşmar dintre cele mai negre. Metale izbite, 
şuierânde, pârjoliri, ţipete, urlete, moarte peste tot. Puţini răniţi 
ajung la Nalbian, care este oricum depăşit. Două femei apar printre 
ei, vin din spate, dintr-un sat apropiat. Apoi şi câţiva bătrâni care 
preiau răniţii cu şanse, ducându-i mai departe. Cere şi primeşte de 
la femeile acestea ţesături pentru bandaje şi ceva ierburi. Este gata 
să clacheze de câteva ori, nici el nu ştie cum reuşeşte să rămână în 
picioare până la venirea serii. Bătălia începe să se stingă, la fel şi 
venirile celor vătămaţi. Până când, ca intr-un tablou grotesc, liniştea 
se aşază peste zările fumegânde, pline de trupuri căzute. Nu se mai 
întoarce nimeni. Nici măcar din sat pentru o vreme, mai sunt doar 
Nalbian şi câteva siluete ce aleargă în depărtare, lovite de nebunie. 
Voinicul din Libra simte că n-o mai duce nici el mult cu mintea 
limpede, se plimbă pierdut, bolborosind într-una. Una dintre femei 
reapare şi aleargă spre el plângând. 

- Ia un cal şi fugi ca vântul în satul următor, arată ea cu 
mâna. Dă veste că aici am căzut, suntem singuri! 

- Atunci, ce mai aşteptaţi, de ce nu plecaţi?! Luaţi-vă lumea- 
n cap, unde-oţi vedea cu ochii! Prin miazăzi, că dincolo vine 
inamicul, auzi? Stai, veniţi şi luaţi caii, uite câţi au rămas! 

Femeia fuge înapoi împleticindu-se, iar Nalbian rămâne să 
strângă patrupedele la un loc, cu inima cât un purice. Apoi, cât apar 
localnicii să le preia, se asigură că nu mai vine niciun val de luptă. Şi 
încă un ceas după, pentru a-i putea preveni în caz de nevoie. Tăcere 
mormântală. Culege un steag pe care-1 înfăşoară la subsuoară şi 
porneşte pe calul său spre satul indicat mai devreme. Ajunge intr- 
un târziu şi, văzând mulţi soldaţi agitaţi, se furişează spre cel mai 
izolat dintre ei. îl aşteaptă în locul potrivit şi sare să-l prindă de 
braţe şi gură: 

- Vin de la ai voştri, dar nu pot sta, aruncă el stindardul la 
vedere. Au fost nimiciţi, sunt nevinovaţi în pericol. 

îi scoate sabia şi i-o aruncă departe, apoi îl împinge şi fuge să 
încalece, plecând în galop. De la distanţă sigură, la adăpostul 
desişului, observă că fost crezut. Un pâlc de soldaţi este repede 


222 



mobilizat şi pleacă spre satul văduvit acum de toţi bărbaţii în 
putere. „Mai mult nu pot face“, răsuflă greu Nalbian, încercând să 
alunge gânduri mai tulburătoare, precum a copiilor rămaşi fără case 
şi părinţi. 


Naşii vitejilor lovesc din nou 


A învăţat linia frontului pentru a şti cum s-o ocolească, iar în 
câteva nopţi părăseşte nebunia războiului. Mohorât şi abătut, 
continuă drumul întâi mecanic, apoi înteţeşte şi mai tare flacăra 
speranţei promise de apa vie. Trece acum prin aşezări iarăşi vii, 
neobosite în treburile zilnice, dar îşi recapătă greu însufleţirile 
calde, prietenoase. O perioadă figura sa emană o stare de spirit de 
care ceilalţi preferă să păstreze distanţa. 

într-o margine de târg i se pare că un individ îndoielnic 
urmăreşte cu ochi necinstiţi o tânără. Nu aşteaptă prea mult şi îl 
opreşte drastic, prinzându-i braţul ca într-un cleşte. Acoperit de 
gluga pelerinei sub dimineaţa ploioasă, cu spada la brâu, 
nebărbierit şi cu ochii acuzatori, ţintuieşte locului omul care nu 
îndrăzneşte să se opună. 

- Ce intenţii ai, nenorocitule? 

- Dar ce treabă ai dumneata? 

Nalbian îi dă haina la o parte, bănuindu-1 de cuţit la şold. Nu 
are. Aşteaptă ca tânăra să se piardă din vedere, moment în care apar 
şi alţi oameni. 

- A făcut ceva? se opreşte o femeie îngrijorată. Chem garda? 

- N-am făcut nimic, oameni buni, mă duc spre casă. 

Libreanul nu e convins, dar n-are de ce să-l reţină. îi dă 

drumul smucit, cu o privire care să-l prevină de la idei ulterioare, 
pentru orice eventualitate. Trage calul şi-şi continuă drumul 
nemulţumit de el însuşi, lăsând omul să-şi maseze braţul cu priviri 
lungi în spatele său. 

Ziua următoare, după un drum prin sălbăticie, găseşte sat şi 
tavernă. Intră şi se aşază, ca de obicei, într-un colţ. Consumă fără 
grabă puţina mâncare şi halba cerută. Crâşmăriţa, o femeie în 
floarea vârstei, îi observă apăsările şi aduce un desert. 

- Din partea casei. Garantat vindecă supărări mici şi chiar 
mijlocii, zâmbeşte ea şi pune pe masă plăcinta cu fructe de pădure. 
Pentru cele mari am doar la juma’ de litru, de prune. 

Nalbian este luat prin surprindere, trezit din gânduri adânci, 
încă tulburi. 

- Mă bucură nespus, dar... da, mulţumesc, îşi caută el 
cuvintele. 

Femeia nu pare încântată de răspunsul scurt, politicos. 
Văzând că nu mai primeşte alte vorbe, îşi pune mâinile-n şold, 
oţărâtă, şi se întoarce la ale ei. Nalbian rămâne cu regretul că n-a 
fost în stare de mai mult. 

- Vai, dar am eu o supărareee! Să pic din picioare, nu alta, 
joacă teatru un chefliu, aflat la masă cu tovarăşii săi. Pe mine m-ar 
ajuta rău de tot tăria aia de prune, râde el. 

- Ţie ţi-o dau la preţ dublu, ştiu eu ce multe supărări ai 
dumneata, i-o întoarce ironic cârciumăreasa. 

- Femeia, o bomboană, iar el... aude Nalbian comentariu de 
la masa cu pricina. 

- Dar ia zi, amice, unde ţi s-au înecat corăbiile? i se 
adresează un al treilea. 

Libreanul se simte agasat, n-are niciun chef de ei. 

- Hai să ne vedem de ce-avem sub nasul nostru, ce zici, 
răspunde el ursuz. 

- Ia uite-1, nu poate să schimbe două cuvinte. Eu m-am dus 
cu prietenie... 

- Tu nu ai, mă, faţă de om prietenos, îl ia peste picior unul 
dintre camarazii lui, apoi se pun toţi pe râs şi ciocnesc paharele. 

Simţindu-se ca nuca-n perete, Nalbian nu mai zăboveşte 
mult. Conştientizează atitudinea sa neplăcută şi gândeşte că poate 
se mai răscumpără lăsând un bacşiş generos. De cum urcă însă pe 
cal, îi vine să-şi dea palme că poate a jignit şi mai mult gestul 
binevoitor al femeii. 

Următoarele zile trece peste câmpii şi dealuri împădurite, 
nelocuite. Abia în a treia găseşte iar potecă şi popas la o răscruce, 
între timp, ca din urma luptei cu o boală, lumea interioară a mai 
revenit la locul ei, şi-a refăcut din acordurile necesare cu cea 
exterioară. Care, mai mult decât a fi neagră, este totuşi destul de 
albă, doar cu multe nuanţe de gri. Gândeşte că ar trebui să poată 
identifica şi răspunde culorilor întâlnite pe aceleaşi tonuri, pe cât 
posibil să fie însă purtător de lumină în întuneric şi nu invers, 
oricare ar fi supărarea lui. 

îşi umple butelcile şi se simte observat. Nu este prima oară, 
aşa că studiază şi el călătorii cu un aer indiferent. Presupune că dă 
impresia, după atitudine şi portul spadei, de oştean sau justiţiar 
singuratic. Schimbă câteva cuvinte cu alţi drumeţi în nevoie de 
vorbă omenească, dar şi pentru a afla câte ceva despre locurile 
acestea. Aude că pe aici nu prea există stăpâni şi nici măcar 
căpeteniile regatului nu par să-şi mai amintească de ei. Doreşte să 
găsească un han pe direcţia lui, pentru o masă caldă şi câteva 
provizii. 

- încolo, cată în zăvoiul de la marginea mlaştinii, se grăbeşte 
cineva să-i arate când nimeni nu părea să-i propună nimic. 

Hanul este mic, iar sala de mese mai mult o cârciumă. După 
clientelă, numai bărbaţi, îşi spune că jupânul s-a adaptat cererii. 
Simte cum se întorc capetele să-l măsoare, iar figurile oamenilor, 
văzute mai de aproape, îl pun pe gânduri. „Ce speluncă mai e şi 
asta?“. Ia aminte la cel mai dubios grup, cu cercei şi basmale, iar 
câţiva ţin cuţitul pe masă. în total, opt candidaţi pentru atenţia 
bănuitoare a lui Nalbian. Nu găseşte colţ în care să stea liniştit, 
retras, astfel că îşi trage scaun la tejgheaua de lemn, cât mai departe 
de respectivii. 

- Călător de unul singur? Cu ce te otrăvesc azi, arată 
cârciumarul spre un rând de sticle năclăite care nu spun nimic. 

- Fermentată de spic n-ai? 

De la masa care-1 înţeapă-n coaste se aud râsete zgomotoase. 

- Scoate butoiaşul pentru dame, meştere, heh! 

- Ăla de mă-ntrebaţi de el pe ascuns? i-o-ntoarce jupânul cu 
trupul gros şi grumaz cu lanţ de fier. 

Zefliul îşi îneacă râsul într-o tuse supărătoare. Camarazii lui 
se opresc pentru câteva secunde apoi râd şi mai tare. Nalbian 
primeşte halba dorită şi întreabă de câteva merinde, renunţă la cina 
luată în compania din seara aceasta. Cârciumarul pleacă în spate să 
vadă ce are, iar, între timp, pe uşa crâşmei intră doi oameni dintre 
cei întâlniţi la ultimul popas. Se alătură, în spatele lui, unora care i 
se par cei mai normali meseni din local. Aşteptând proviziile, nu 
observă însă că aceştia îl arată cu degetul. Crâşmarul revine cu o 
parte din cele cerute, pentru care Nalbian scoate câteva monede. Pe 
ascuns, dintre tovarăşii noilor veniţi, cineva face semn către altă 
masă. O faţă de hoţoman sadea, cu o banderolă murdară deasupra 
ochilor de şarpe, se apropie de el şi se rezeamă de tejghea. 

- Ia, dacă mai ai gologani, am şi eu daravele pentru tine. 

- Trebuie că eşti mare negustor, nu se abţine Nalbian. N-am 
şi nici nu-mi trebuie nimic. 

- Hai, nu fii lepră porcească. Dar o bucăţică roşcată, deschisă 
la orice, frichi-frichi? se shimonoseşte scârbos musafirul nepoftit. 

Libreanul se strâmbă a dezgust evident şi îl ignoră. Dubiosul 
îi susură o înjurătură de necuratul şi probabil are mai multe idei de 
ranchiună. Nalbian se încruntă şi îi opreşte orice intenţie, ţinându-i 
piept din picioare. 

- Dispari, jigodie! îl împinge el cu putere. 

Audienţa nu pare impresionată de evenimente, este, mai 
mult ca sigur, obişnuită. Hoţomanul strânge din pumni, dar singur 
nu îndrăzneşte mai departe, iar camaradul său este oprit de cel care 
l-a trimis spre Nalbian. 

-Auzi, „dispari jigodie"! Fătălăul! se regrupează licheaua 
rânjind. Naşterea mamii tale de... urmează o ploaie de spurcăciuni 
asupra libreanului care se pregăteşte să plece. 

De la masa „cumsecade", unul dintre cei văzuţi la fântână 
sare ca muştarul: 

- Da’ cine te crezi?! Nu înjuri, te scârbeşti la toate, vrei să ne- 
arăţi că eşti cel mai bun din cârciumă? dă el cu paharul de masă. 

Nalbian simte că greu mai poate părăsi locul fără conflict, toţi 
şi-au întors privirea asupra lui. Se aşteaptă la ceva şi din partea 
mesei dubioase, dar cei opt tac mâlc. 

- Nu vreau, stai pe pace. Sunt vremuri grele, încearcă el să 
divagheze. 

Cel care până acum a ghidat tainic cursul faptelor îl trage 
uşor cu mâna-n jos pe ofensat. 

- Gata, lasă... Te-ai găsit acum de teapa bagabonţilor care-au 
deranjat omul. Dar, amice, vrei nu vrei, eşti neprietenos. Uite, la 
masa asta poţi să bei un pahar, suntem şi noi călători. 

Nalbian nu ştie dacă faptul că respectivii sunt şase la număr 
îi împuterniceşte să-i jignească pe ceilalţi sau altceva. Nu poate 
înfrunta însă atâţia netrebnici, faţă de care l-a cuprins şi teama, în 
plus poate e iar prea rigid când o vorbă bună ar aduce mai mult. 
Acceptă invitaţia fără tragere de inimă, iar liderul mesei, un om 
chel, încrezător şi calm, chiar rece, îi face loc lângă el. Are ceva 
alunecos în priviri, ca şi cum nu e ceea ce pare. 

- Iartă-mi tovarăşul, nu pricepe că unii rezistă mai mult la 
suduială. 

- De ce să blestem omul când pot să-i urez de bine, încearcă 
el o deschidere reţinută. 

- Aha... ţi-e teamă de cuvinte. 

- Un moment de ură îţi poate pierde minţile. Ca vecinilor 
voştri înecaţi în sânge, de la care tocmai vin. 

- Atunci, da, îţi trebuie un pahar bun. Adă un rachiu vechi! 
face semn spre cârciumar. 

Preţ de-un sfert de ceas face o conversaţie de care abia 
aşteaptă să scape. Gazdele sale se dau călători cu negustorie de 
ciubuc, ce pot lua ieftin şi da mai scump în altă parte. Un stil de 
viaţă de pe-o zi pe alta, se plâng ei. Nalbian le spune doar că are 
drumuri de bună credinţă spre răsărit şi că trebuie să facă faţă 
provocărilor necunoscute. în scurt timp, însă, ochii încep să i se 
împăienjenească, pământul i se roteşte sub picioare, iar gura şi 
mâinile nu vor să-l mai asculte. Cu ultimele puteri încearcă să plece, 
dar cade lat. 

- Ia uite cu cine voiam noi să bem rachiu, râde chelul. Voi, 
hai să-l ajutăm până afară, se uită crud pe sub sprâncene spre 
camarazi. 

- Bine, Tak, încă o pradă! rânjeşte un jigărit din alt colţ al 
cârciumii, în cor de horcăieli înfundate. 

Nalbian se trezeşte ca dintr-o bătaie cruntă, tremurând din 
toate încheieturile. Este încă întuneric, nu ştie cât timp a trecut de 
când şi-a pierdut cunoştinţa. îşi revine în simţiri şi se ridică din 
mocirlă, rece şi ud până-n măduva oaselor. Mai este doar în izmene, 
iar în jur vede numai mlaştină. „Dacă era iarnă, o mierleam", 
izbuteşte un gând să-şi facă loc printre durerile de cap. 

Clănţănind din toţi dinţii şi ameţit bine, încearcă să cerceteze 
împrejurimile. într-un sfârşit, dibuieşte taverna aducătoare de 
necaz, la câteva sute de stânjeni, care acum este închisă, pustie şi pe 
dinăuntru, şi pe dinafară. Urmează mica potecă, vreme de-un ceas, 
până ajunge la drumul principal. Zorii anunţă lumină, dar el nu ştie 
încotro să o ia. „De unde-am venit, ştiu că nu e nimic; să-ncerc mai 
departe." Caută apă curată să se cureţe de noroi, însă, încă murdar, 
întâlneşte un grup de soldaţi. Le povesteşte păţania şi cere ajutor 
până la următoarea aşezare. 

- Poate că e cum zici, poate că nu. Cu un lucru ai dreptate, 
locul e plin de lichele. Vii cu noi până ne lămurim. 

Căzut în deznădejde, Nalbian însoţeşte tăcut unul dintre 
călăreţi. Drumul e un sfetnic bun. îl chinuie remuşcările de care 
încearcă să se elibereze treptat, ştiind că, dacă vrea să poată merge 
mai departe, trebuie să se repună pe picioare. „Ce-a fost, a fost", 
încearcă el să-şi găsească liniştea. 

Ajunsă la marginea unui târg, patrula opreşte la garnizoană. 
Un soldat îl duce în carceră. 

- Preferăm aşa decât invers. Cum stăpân nu e, iar judecătorii 
au cam plecat, să vedem ce putem face. 

- Bine că mai e oaste, oftează Nalbian. 

- Cine ştie cât, închide străjerul grilajul de fier şi se face 
nevăzut, nu înainte să-i lase un bol prăpădit. 

Libreanul înfulecă bucata de pâine tare ca piatra, înmuiată în 
apă. „Să-ncepem cu începutul", se roteşte el prin spaţiul îngust, 
încercând să nu dispere. „Trebuie să-i conving că nu sunt un 

nelegiuit." îl prinde astfel şi noaptea următoare, cu haine 
sărăcăcioase zvârlite de un îngrijitor care nu-şi face decât treaba. 
Puţin mai departe se află temniţa, din care aude multe suduieli. 
„Măcar nu m-au băgat lângă ei“, îşi spune târziu, adormind pe 
lespedea acoperită cu paie. Spre dimineaţă deschide ochii, în urma 
unor paşi furişaţi, şi observă o „eliberare" contra cost: mai mulţi 
galbeni sunt palmaţi gardianului de către un vizitator nocturn. 

A doua zi, pe la prânz, este chemat în faţa unui căpitan, care 
îl supune unui scurt interogatoriu. 

- Bun, sfârşeşte acesta. Nu am primit nicio plângere la care 
să corespunzi, aşa că eşti liber. îmi pare rău pentru ce ai păţit, nu 
eşti primul şi, mai mult ca sigur, nici ultimul. Uite un loc unde poţi 
găsi oameni miloşi, să te ţină câteva zile. 

Libreanul se simte al nimănui, pierdut în lumea cea mare. 
„Acum, să pun osul la muncă pentru o brumă de bani. Măcar de-aş 
şti ce este mai aproape, Smaraldul sau capătul lumii." 

O bătrânică îl primeşte în gazdă şi-l ospătează, găsindu-1 cu 
foarte mult bun-simţ. Nalbian este recunoscător până la cer şi 
înapoi pentru bunătatea femeii căreia, pe lângă alergătura după 
ceva de lucru, încearcă să îi preia din osteneala gospodăriei. 

- Mai lasă, maică, amu’ ce-ai vrea, să stau ca popândăul? Să 
mai vină şi copiii, c-apoi abia găsesc motiv să nu mă viziteze. 

Munceşte cu ziua pe unde apucă, dar agoniseşte puţin, locul 
este destul de sărac. încă pune în balanţă ce are de făcut: ori 
rămâne câteva săptămâni şi continuă drumul, ori trebuie să se 
întoarcă, din aproape în aproape, către Smarald. înainte, spre 
răsărit, nu poate şti ce îl aşteaptă, astfel că, fără cal şi ceva bani, 
ezită să plece prea curând. 

în una din zile, pe la o săptămână, cărând de zor pentru un 
jupân cu recoltă de sfârşit de vară, observă că cineva descalecă în 
apropierea lui. Musafirul, cercelat la urechea stângă, cu mustaţă 
castanie şi batic pe cap, pare că îl priveşte din marginea livezii de 
caişi abia culeşi. 

- Hei, omule, îi atrage el atenţia. 

- Da, ia zi, răspunde Nalbian apăsat, fără să se oprească, 
întrebându-se la ce să se mai aştepte. 

-Aha, tu eşti, zâmbeşte străinul. Te-am căutat ceva, îţi 
prieşte munca? 

Nalbian se opreşte cu mâinile suflecate pe şolduri, 
scrutându-1 distant. 

- Toată lumea trebuie să muncească. Ai vreo treabă cu mine? 

- Doar dacă te interesează, dacă nu... scoate el de la spate 
mult iubita desagă cu brazi, de la care libreanul îşi luase definitiv 
gândul. Apoi se întoarce, prefăcându-se că vrea să plece. 

- Da, stai! tresare voinicul uimit. Dar cum, de ce? 

- E o fântână, arată el la poala unui deal. Te aştept acolo 
când termini. 

Nalbian îşi ţine făgăduiala faţă de jupân, nu se retrage înainte 
să termine, cu mult avânt. Aproape îşi uită răsplata în graba lui. „Să 
vedem ce vrea de la mine“, începe voinicul să rumege noua 
întâmplare. 

Ciudatul personaj îl aşteaptă după cum a promis. Pe calul 
acestuia vede acum şi celelalte lucruri, foaia de cort, rogojina, sabia, 
până şi traista cu leacuri şi merinde. Nu-i vine să creadă, „iar când 
se întâmplă astfel, ceva trebuie să fie la mijloc", îşi spune, 
apropiindu-se cu precauţie. 

- Sigur că n-ai încredere, se ridică străinul de pe iarbă, 
zâmbind. Nici eu n-aş avea. Uite, îi întinde ţesătura cu brăduţi. 

Nalbian o ia cu atenţie. Mai să cadă pe spate, când vede 
galbenii şi nestematele alături de fluier şi briceag. 

- Bine, care-i şpilul? întreabă cu desaga desfăcută la gură. 

- Niciunul, ţine-o bine de data asta, i-o împinge cercelatul cu 
palma. Nu mă recunoşti, am impresia. Libreanul neagă din 
mişcarea capului. Să-ţi spun atunci: eram în Taverna Tâlharilor în 
seara aia, dar tu, pesemne, habar n-aveai unde-ai intrat. Un 
camarad de-al meu te-a luat peste picior când ai cerut fermentată, 
am văzut că te fereai de noi. 

- Aşa, da, nu te-am reţinut. O fi, însă de ce... 

- Stai, că-ţi mai zic, dar să mergem, nu putem zăbovi aici 
prea mult, ne vede lumea. 

- Trebuie să-mi iau lucrurile din gazdă, îmi zici pe drum. 

„Ce-am de pierdut?", îşi spune Nalbian pornind spre casa 
bătrânei, însoţit de străinul care continuă: 

- Da, dacă aia era cârciuma tâlharilor şi noi la o masă, sigur 
că eram tot hoţomani. Numai că ăi mai răi nu eram noi, după cum 
singur ai aflat. Nu, prietene, ai picat tocmai pentru că cei mai 
parşivi de aici sunt unii care se arată spălaţi, cu multă viclenie. Nu 
ai observat nimic la ei? 

Nalbian dă din umeri. 

- Ia uită-te la colţ, lângă taraba cu peşte. Atât, nu te holba! 
Sunt de-ai lor, fac legea în locurile astea. Vezi că nu au nici barbă, 
nici mustaţă? Nici amicii tăi, care ţi-au pus ierburi în băutură, n- 
aveau, şi nu pentru că-s îngrijiţi ca feciorii de jupân. Nu, prietene. 
Le spunem feţe de spâni, nu le creşte nimic pe faţă. 

Se apropie de casa bătrânei. între timp, străinul îşi pune o 
pălărie mare de paie pe cap şi se uită atent în toate părţile. 

- Şi de ce, mă rog... 

- Lasă, intră, îţi spun după, îi face el semn, apoi se retrage 

dosit. 

Bătrâna mai să plângă, auzind că Nalbian pleacă aşa repede. 
Voinicul îi mulţumeşte înzecit şi, pentru că inimoasa lui gazdă nu 
doreşte să primească nimic, potriveşte câţiva galbeni intr-un ghiveci 
cu flori. 

Noua sa cunoştinţă stă pitită după un gard, ca şi cum ar avea 
treabă în grădină, iar calul lui se ospătează cu răzoarele din faţa 
casei cu pricina. Trage patrupedul şi pe Nalbian spre o potecă 
lăturalnică, încalecă amândoi şi ies în afara târgului. O cocioabă 
părăsită, cunoscută de străin, le este acum loc de odihnă. 

- Poţi să îmi spui Jaba, întinde el mâna. 

- Nalbian, din Libra Smaraldului, răspunde voinicul la salut, 
încă circumspect. 

- Ca să termin, se aşază cercelatul pe iarbă, dând jos pălăria 
de paie şi basmaua pe care acum o leagă la gât. După ce s-au ocupat 
de tine, ştiam că o să zaci undeva pe afară, dar nu îndrăznim în faţa 
lor. Sunt răi şi mulţi. Noi mai mult de imagine, să speriem omul. 
Spânii ne strică şi nouă distracţia, taverna aia era cândva doar 

ascunzătoarea noastră. Mă rog, apoi am ieşit, intr-un târziu, ca să 
nu dăm de bănuit, dar nu te-am găsit. 

-Nu mai aveaţi ce să luaţi, chiloţii de pe mine, strâmbă 
Nalbian din nas, ironic. 

-Nici chiar aşa, avem şi noi codul nostru. Nu dăm în om 
când e căzut; nu luăm tot, îi lăsăm să şi trăiască; nu atingem femeia 
fără să ne dea voie; şi ce mai era... 

- I-auzi, bandiţi cu onoare. 

- Mda, îmi dau seama cum sună... A trebuit să ne obişnuim 
cu secăturile astea, te fac cu duioşie, fără să clipească. M-am gândit 
atunci că poate ai scăpat, dar nu ştiam în ce parte ai luat-o. Vezi tu, 
i-ai şi călcat pe bătătură, nu vor oameni de partea legii pe aici. Ne¬ 
am întors în cârciumă, iar eu mi-am luat rămas bun de la trupă. Ei 
până la sfârşit mi-au zis că fac o prostie. 

- Adică, ce? 

- Să mă las de hoţie, devine străinul serios. De mult o coc, iar 
acolo, când am văzut cum încercai să te ţii drept, am zis că asta e, 
am prins curaj. Başca potrivire, plecai pe unde am şi eu drum. Nu 
mai vreau, înţelegi, Nalbian din Smarald? Mi-a ajuns, vreau să mă 
îndrept, mărturiseşte el frecând podurile palmelor, cu coatele pe 
genunchi şi ochii departe, pe deasupra târgului. Am păcătuit destul. 

Cercelatul face o pauză, rememorând în sinea lui câteva 
dintre greşelile care-1 apasă. Apoi revine: 

- Ei, când au plecat şobolanii ăia, i-am urmărit. Le ştiu din 
ascunzători, aşa că n-a trebuit să stau prea aproape ca să-mi dau 
seama la care merg. Am avut şi noroc: sunt atât de siguri pe ei că 
nimeni nu îndrăzneşte să-i fure, încât au lăsat totul afară, nepăzit. 
Am descălecat la distanţă sigură, m-am strecurat, am luat tot de pe 
calul tras după ei şi am tulit-o. De a doua zi am început să te caut, 
pe ascuns. Dar ce te uiţi aşa, dacă nu ai avea dovada în mână, aş zice 
că eşti neîncrezător. 

- E ieşit din comun, se scutură Nalbian. Te-ntreb direct: e 
ceva la mijloc? Dacă tot ce spui e-adevărat, eu vreau să mă achit. Să- 
ţi spun sincer, mă mir că nu te-ai răsplătit singur. 

- Hm, dacă nu eram ce sunt, adică ce-am fost, pardon... 
acum probabil m-aş simţi jignit, domnule! încearcă Jaba o revoltă, 

ca în urma unui sentiment autentic de onoare şifonată. Cum a fost? 
Nu? Mai lucrez, râde el, apoi continuă: Am zis că mă îndrept şi asta 
o să fac. Ce vrea omul să-mi dea, bine, altfel, eu nu mai iau. 

- Nu cred că ţi-a fost uşor, cu atâta bănet. 

- Sigur că nu, m-a mâncat palma. Ia zi, unde-i ţineai, că doar 
nu la brâu? Stai să ghicesc, sub şa. Sau în pantofi. Sau... aşa deci, în 
galoşi, râde cercelatul cu poftă. De hoţul sadea să ştii că n-ai unde 
ascunde, dacă-i pici în mână. 

Rămân o perioadă în tăcere, aşteptând parcă seara. Fiecare 
se gândeşte la gestul deosebit, cu aceeaşi apreciere şi mirare de 
putinţă. 

- Poate deja m-am absolvit de ceva cu asta... grăieşte calm 
străinul. 

- în orice caz, a fost de tot respectul şi toată cinstea, nu am 
mulţumiri suficiente. Cât vrei, atâta iei din punga asta, o deschide 
Nalbian la gură. Jaba încearcă întâi o nestemată, apoi îi dă drumul 
scuturând din cap şi culege un singur galben: 

- Oamenii cinstiţi nu trăiesc cu bogăţii uşoare, se justifică 
mai mult pentru el însuşi. 

Libreanul îl priveşte aproape cu admiraţie şi simte nevoia să- 
1 încurajeze: 

- O să fii un om drept grozav. Ai început deja! 

Străinul gustă vorbele din plin. Priveşte cerul care începe să 
primească umbra serii şi îl trage pe Nalbian de mânecă. 

- Haide! 

- Unde? 

- Să-ţi cumperi calul înapoi. 

Voinicul îl urmează nedumerit, însă cu mai multă încredere. 
Este dus la nişte grajduri unde negustorul tocmai aduce animalele şi 
le bagă sub zăvor. Prefăcându-se că stau de vorbă, aşa cum tocmai 1- 
a învăţat fostul tâlhar cu pălăria de paie iarăşi pe cap, Nalbian îşi 
recunoaşte calul. 

- Cum ai ştiut? 

- Când fură cai, îi duc unde-i mai aproape. în târgul ăsta cu 
el fac măgăriile. O să fiu în spatele tău, mă asigur din drum. 

Nalbian înaintează spre mijlocul ogrăzii mari. Negustorul îl 
vede şi-i face semne din mâini: 

- Gata pentru azi, vino mâine. 

- Astăzi îţi dau bani, mâine vin cu garda şi-l iau. 

- Cum îndrăzneşti, apucă omul o furcă şi se repede spre 
Nalbian. îl vede însă cu mâna pe spadă şi se mai domoleşte. 

- Ăla, arată voinicul. L-ai luat de la... văgăuna lui Hoz, prinde 
şoapta lui Jaba din spate. Cât ai dat pe el? 

Negustorul înţelege că nu are de ales şi se uită înciudat înjur, 
sperând să zărească pe cineva cunoscut. 

-Ai ştiut când să vii... Cine ţi-e pălărierul din spate? Spun 
spânilor să vă caute, nu scăpaţi. 

- Fă ce vor rărunchii matale. Acum, calul. 

- Treizeci de galbeni. 

- Cu atât îl vinzi, eu te-ntreb cu cât ţi-i l-a dat spânul. 

Negustorul începe să se jure şi să smiorcăie jalnic. Nalbian îi 

dă cincisprezece galbeni, ia calul şi pleacă. 

- L-am luat cu zece! îi aruncă şarlatanul, trântind poarta 

grea. 

- Ascunde-i bine! Două sute de galbeni nu-s glumă! îi strigă 
Jaba în gura mare. Gata, i-am băgat spaimă pentru la noapte. 

Se întorc pe întuneric la cocioaba din afara târgului, nu 
înainte ca Jaba să iasă dintr-un local cu două căni mari cu capac, 
pline cu fermentată. 

- Nu minţea cârciumarul din Taverna Tâlharilor, râde 
Nalbian. 

- Să te juri primul că bei rachiu cu polonicul, că ai cinşpe 
amante şi-l cafteşti pe ciomăgarul satului, este cea mai uşoară cale 
să-ţi câştigi locul între derbedei. 

- Şi dacă se găseşte vreunul să fie chiar aşa? 

- Ne punem de-ai naibii şi tocmai lui îi zicem că nu-1 credem, 
hehe. Sau ne ducem pe copcă, îşi drege el gâtul cu subînţeles. 

Se aşază amândoi pe rogojini sub cerul limpede, fiecare cu 
mulţumirea lui, în timp ce caii nechează uşor pe alături. 

- Dacă pot să mai fac ceva pentru tine vreodată... Nu 
credeam că o să zic asta unui fost tâlhar, zâmbeşte Nalbian, ridicând 

să ciocnească. M-ai scos din problemă grea. Dar tu ce-o să faci, văd 
că trebuie să te ascunzi mereu. 

- Da, e groasă cu spânii. Bine, cu puţin noroc, poate se bat 
între ei, crezând că le-au pierdut sau şi le-au furat singuri. Oricum, 
plec, cum îţi ziceam, tot încolo. Vreo săptămână la trap. 

Nalbian chibzuieşte câteva secunde. Dacă e să se înşele cu 
omul acesta, atâta să fie paguba, averea oricum şi-o pierduse. Dar, 
dacă e să poată fi de vreun sprijin, oricât de mic, pentru o conştiinţă 
regăsită, ar fi o împlinire mai mare decât multe altele. 

- Păi... hai să mergem împreună, plecăm mâine. 

Jaba primeşte bucuros. 

- Dar de ce staţi printre spâni? întreabă Nalbian în 
aşteptarea somnului, sub adiere aducătoare de cântec de greieri. 

- Nu ne place, dar profităm de fărădelegea adusă de ei. Au 
reuşit să alunge şi oastea, cu mişeliile lor. însă nu vor să ia ţinuturi 
în putere, le plac dezbinate, fără căpătâi. 

- Cam aşa zicea şi Vulpan, din ceata celor unşpe... Alţi 
tâlhari, de pe la noi. 

Se lasă iar liniştea, sub licărit de stele plăpânde. Iarba înaltă 
gâdilă faţa lui Nalbian, care se gândeşte numai la turnura bizară şi 
binevenită, datorată unui om ce vrea să se ridice din nefast. 

- Auzi, Jaba... 

-Mm? 

- Ce nume e ăsta? 

- Eh, eh... Vezi tu, pe mine m-au luat tâlharii de mic. Nu am 
mamă, nu am tată. 

- Cum aşa? 

- Ţi-oi povesti eu altădată. M-au învăţat „meserie", fiecare e 
mai bun la ceva, iar eu m-am deprins la desfăcut încuietori, lacăte, 
zăvoare. Şi mi-au zis Degeaba-încui. ’Jaba-ncui, vezi? 

- Ha, mă gândeam eu că ceva de genul ăsta, zâmbeşte 
Nalbian. 

- Stai să auzi de alţii... 

Somnul îi fură înainte să înţeleagă cu adevărat mare lucru 
unul despre celălalt. Zilele următoare le vor purta însă paşii 
alăturaţi, cu senzaţia că mai au şi altele-n comun, în afara drumului. 

X 


Focul din inima lui Nalbian prinde iarăşi văpaie, alungând 
amărăciunea înecăcioasă din ultimele zile. Speranţa a renăscut şi 
pune în vinele voiniciului chiar mai multă dârzenie. în plus, 
noaptea a trecut cu bine alături de noul său tovarăş, fără nicio 
surpriză neplăcută. Cei doi pornesc devreme şi ocolesc potecile 
momentan, la rugămintea fostului tâlhar. 

- Ce ştii tu, Jaba, despre drumul spre soare-răsare? Până 
unde-ai ajuns? 

- Cel mai departe? Cu trupa am mers până abia mai găseam 
vreun sat, deci nu prea era „de lucru“ pentru noi, ahem. Alţii spun 
că, şi mai încolo, vin meleaguri neprietenoase, peste care nu se 
poate trece. De ce, te duci aşa, unde vezi cu ochii? Nu aveai un rost 
pe undeva? 

- Ba am, poate-ţi zic mai multe într-o zi. Şi cât v-aţi dus spre 
răsărit? 

-Asta-i greu de spus, a fost demult, opriri dese. Ştiu eu? 
Două-trei luni, poate mai puţin, dacă ţii drept? Noi am încercat 
vreun an cu totul, şi mai sus, şi mai în jos. 

Informaţia pare vagă, dar îi este de folos. Va ajunge curând 
pe meleaguri puţin locuite, după care n-ar trebui să mai fie prea 
mult. Merg o vreme paralel cu drumurile, iar Jaba cunoaşte fântâni, 
popasuri şi pieţe mărginaşe. într-un astfel de mic târg o tânără se 
îngrijeşte de negustoria merindelor. 

- Frumoasă tarabă, frumoase bucate, zâmbeşte curtenitor 
cercelatul. Totul e arătos aici, din familie? ridică el privirea spre 
vânzătoare, cu cotul pe marginea unei lăzi. 

Fata pare că-1 compătimeşte cu un rictus ironic, fără să-i 
răspundă. 

- Ah, pălăria asta urâtă nu-i a mea, duce repede Jaba mâna 
la cap, dar se răzgândeşte şi plimbă ochii-n toate părţile. Sunt chiar 
chipeş, crede-mă... 


238 



- Brânză şi roşii, rogu-te, intervine Nalbian. Plăteşte şi 
mulţumesc amândoi, apoi se retrag spre spatele pieţei, unde sunt 
legaţi caii. 

- Din când în când e bine să verifici că nu-ţi pierzi farmecul, 
explică Jaba râzând. 

Aruncă desagile pe după şei, încalecă şi se întorc în afara 
satului. 

- Spânii ăia chiar că-s parşivi, îşi reia Nalbian gândurile. Nici 
măcar nu au minţit că iau ieftin, să vândă apoi mai scump. Doar că 
nu au menţionat cât de ieftin... 

- Şşt, îi face Jaba semn. Sunt şi pe aici, mai avem până 
scăpăm. 

înaintează acum pe marginea unui râu, din zăvoi în zăvoi. 

- Care e povestea lor? continuă libreanul când este sigur că 
nu mai pot fi auziţi. 

- Nimeni nu ştie sigur. La trup, cum vezi şi tu, sunt oameni 
ca noi toţi: aceeaşi piele, două mâini, două picioare. Mai puţin 
treaba asta cu părul. Se spune că, la început, căutau să intre argaţi 
pe la bogătani, dar, dacă nu erau ţinuţi din scurt, furau cu orice 
ocazie şi dispăreau. Nu erau nici muncitori, nici războinici, iar cu 
timpul au învăţat să prindă oameni în robie, sub datorii înşelătoare. 
N-au reuşit niciodată să aibă conducători, viclenia era felul lor de 
viaţă şi de aceea nici nu puteau construi nimic, se întreceau în 
răutăţi. Iar în legende, ca şi azi, ăi mai periculoşi sunt cei care nu au 
păr nici pe cap, nu doar pe faţă sau trup. 

- Precum chelul care m-a dus pe mine cu preşul. 

- Te-ai prins, Nalbian din Smarald. Tak’Rgat era şeful 
cârdăşiei din seara aia. Apoi, se mai zice, au început să se împrăştie, 
nefiind în stare de nimic altceva. Astăzi sunt prin toate ţinuturile de 
aici, cândva lumea spune locurilor Argatia; acum, toţi le ştiu de 
Năvodul Argaţilor. Pe majoritatea le sug de viaţă, după cum ai 
văzut. 

- La noi, alde d’ăştia sunt mânaţi de câte un nebun care vrea 
putere, pământuri. Nu au cârmaci, nu vor nimic? 

- Doar furtişaguri şi nesiguranţă, atât cât să nu omoare vaca 
de la care mulg continuu. Nu că s-ar da înapoi de la crime, de aceea 

se teme toată lumea de ei. Şefi sunt mai mulţi, toţi chelioşi, dacă 
vezi unul pe drum, te-ntrebi de n-o fi. Uneori, hoţii cumsecade, ca ai 
mei, îşi rad ţeasta, să pară mai periculoşi, zâmbeşte Jaba. 

Ziua trece mai uşor în doi, fără peripeţii. Sfârşitul de vară 
este plăcut, deseori găsesc fructe şi ciuperci numai bune de mâncat. 
Jaba învaţă reţinerea lui Nalbian de a-şi sacrifica bucatele din 
farfurie, ceea ce nu-1 opreşte pe el să pescuiască ori să prindă câte 
un iepure. Potecile şi apropierea aşezărilor prilejuiesc reapariţia 
pălăriei mari de paie, dar şi a feţelor de spâni. Noaptea o petrec în 
mijlocul unei pajişti cu o insuliţă de arbori bătrâni. 

Nu departe de a doua zi, norocul îi mai părăseşte. La o 
fântână, în timp ce adapă caii, un drumeţ abia poposit se apropie să 
ridice borul de paie al proaspătului fost tâlhar. 

- Jaba? Jaba, tu eşti? 

Acesta încearcă să ţină pălăria pe cap şi să nege viguros. 

- Nu, nu sunt eu... pardon... 

- Jaba, tu eşti! Te ţii de şotii, vino-aici! îl prinde bucurosul 
şi-i ia acoperământul de pe cap, moment în care şi cercelul iese la 
lumină. 

- Acu’... mă ascundeam şi eu, uite ce-ai făcut. 

Străinul se roteşte să vadă cine e-n jur. 

- Pe cine vrei să juleşti? Mustaţă e cu mine, dinţoşii ăia-s ca 
şi noi, îşi face el din mână cu respectivii. Iar amărâţii ăştia nu au 
zece parale, măsoară din ochi o familie care-şi ia tălpăşiţa în carul 
cu fân. 

- Ha, da, aşa e. O prostie... zâmbeşte Jaba, neavând ce să 

facă. 

- Noroc la „pescuit" şi tovarăşului tău, nu-1 cunosc. 

Străinul încearcă o strângere de mâini ciudată, pe care 

Nalbian nu o înţelege. 

- Boboc? întreabă el spre Jaba, apoi îl bate peste obraz pe 
voinicul din Smarald: salutul ăsta-i de bază, băiete, învaţă-1 bine! 
Nu intri în nicio frăţie altfel. Libreanul îi răspunde cu un zâmbet 
strâmb, abia abţinându-şi palmele. 

Cineva se bagă între ei lângă fântână şi-şi potoleşte setea din 
polonicul de fier. Apoi aruncă o privire lungă spre cei trei, fără ca 

aceştia să spună nimic, doar vechea cunoştinţă a lui Jaba îngână o 
salutare scurtă. Fostul tâlhar se-ngălbeneşte, Nalbian a prins şi el 
lipsa oricărui fir de păr pe faţa însetatului cu tupeu. 

Puţin mai târziu, urcând agale coasta dealului din apropiere, 
Jaba se întoarce să vadă încotro o ia spânul. 

- Perfect! îşi dă palme peste frunte, văzând că acesta pleacă 
drept înapoi. Dacă-1 mai prind pe netotul ăla, îl strâng de gât! 

Pe cât de nervos este pe moment, în două ceasuri nu rămâne 
nici urmă de supărare pe chipul său. 

- Mă bucur că te-ai mai liniştit. Pe mine m-ar fi ţinut câteva 

zile. 

— Ce mai pot face acum? Dacă e sa vină după mine, vin 
oricum. Văd eu atunci. 


Vindecători de trup, sărăcie şi... fântână 


Spre uşurarea lui Jaba, începutul toamnei aduce ieşirea din 
Năvodul Argaţilor, meleagurile aflate la mâna spânilor. Lui Nalbian 
omul i se pare chiar simpatic, începe să se obişnuiască cu spiritul 
său lejer şi glumeţ, dar ager. împart poveşti, câteva amintiri şi 
păţanii. Fiecare e curios şi află câte puţin despre celălalt şi locurile 
din care se trage. 

- Te-ai gândit cum ar fi putut fi viaţa ta, dacă nu te luau 
tâlharii? îl întreabă Nalbian la un prânz, cum altfel decât la iarbă 
verde. 

- Fără dar şi poate. Dar m-au părăsit repede melancoliile 
astea, când mi-am dat seama că puteam să pic mult mai urât. Sclav 
cu biciul pe spate, de exemplu. Şi nu era rău cu băieţii mei. Lasă ce 
făceam, dar eram toţi oameni. Altfel, nici nu se prindea cineva în 
gaşca noastră. Iar când unul dintre noi o păţea... nu săream la 
partea lui, ca alţi hoţomani, întâi sufeream. Apoi, da, o-mpărţeam, 
termină el amintirea cu o îmbucătură dezinvoltă. 

Mai au trei zile până la satul în care vrea Jaba s-ajungă. 
„Acolo am eu lume“, îi spune lui Nalbian motivul său. 

în dimineaţa aceasta, pe când aburii zorilor nu s-au risipit 
încă de pe fruntea plaiurilor bucălate, o casă lungă precum un 
hambar şi cu turn de lemn apare în creasta dealului. 

- Hei, sunt ferestre deschise! sticlesc ochii lui Jaba pentru o 
clipă, ca apoi să îşi dea cu degetele peste gură, ruşinat. 

De jos, pe cărarea ce urcă drept, un om trage încet de catârul 
său. Pe spinarea animalului stă un copil, se ţine bine de legăturile 
animalului şi pare că e slăbit. Nalbian face semn lui Jaba să 
oprească la buza potecii, aşteptând străinii să îi ajungă. Omul 
încetineşte şi el, iar băiatul de pe catâr, un pui de om, pare nefericit. 

- Salutare, om bun, aveţi vreun necaz? E bine copilul? 
întreabă libreanul. 

- Aia e, că nu e, bietul fecior. 

- Dar ce-a păţit, câţi ani are? 

- O făcut cinci, îl podidesc lacrimile pe străin. E olog, 
săracul... îl dau de suflet la abaţie. 

- îl dai... poftim?! face Nalbian ochii cât cepele. 

Tatăl lasă capul în jos, apoi îşi mângâie băiatul. Nu pare să 
înţeleagă nedumerirea voinicului, dar suferă pentru ce urmează a 
face. Jaba se încruntă cercetând împrejurimile, apoi se dumireşte: 

- Vii din Talpa Ologilor deci... 

Omul aprobă tăcut. 

- E o treabă tristă pe-aici, ceva mai la miazănoapte. Un loc în 
care sunt trimişi cei bolnavi, care nu pot să muncească sau 
molipsesc şi pe alţii, explică Jaba lui Nalbian. 

- Trimişi să ce, să le putrezească oasele? Şi cum lasă omul 
ăsta copilul orfan? se amărăşte voinicul uluit. 

- Eşti străin, cinstite călător. Crezi că ne e uşor? Dar mai 
bine nu ştim, pentru viaţa lor. Orfan, cu voia Domnului, nu rămâne, 
ne mai întremăm şi venim la el, poate chiar să-l luăm înapoi. Căci, 
acum, ce-i pot eu oferi? Mai am cinci... maică-sa, nici ea nu-i bine. 
Iar aici va fi cu fratele lui mare, l-am dat acum doi ani. 

Nalbian se cutremură. Mai ajung copii pe la rude sau vecini 
cu posibilităţi şi prin locurile sale, cazuri pe care oamenii le resimt 

ca adevărate drame şi încearcă să vină în ajutor. Bolnavii să fie 
exilaţi însă înadins, sortiţi deznădejdii, şi să fie nevoiţi să-şi dea 
copiii, i se pare o nucă stricată greu de înghiţit. 

- Măi omule, dar faceţi şi voi mai puţini copii, găseşte Jaba 
cu sinceritate un sfat pentru străin. 

- Nu zic nu. Dar viaţa-i viaţă... carte nu ştim, cu odrasle te 
mai ajuţi când eşti sărac. 

Nalbian coboară şi cere voie să vadă puiul de om. îi pare rău 
din tot sufletul că Brosoc nu este acum cu el. 

- L-au mai văzut vraci şi descântători. Vin câteodată pe la 
noi, dar nu sunt multe de făcut. 

Libreanul îşi trece o palmă peste frunte: „Cine i-o mai amăgi 
şi cu descântece?". 

- Ce faci, băiete? întreabă Nalbian copilul, în timp ce-i 
verifică picioarele. 

- Bine, nu prea mă ascultă betegele astea, zâmbeşte el. I-aş fi 
ajutat şi eu pe mama şi tata, dar nu pot. 

Libreanul înghite un nod de amărăciune, văzându-i faţa 
sinceră. înţelege repede că în unele locuri picioarele nu simt nimic, 
în plus se descoperă neputincios văzându-le cam strâmbe, probabil 
de la chinul de-a le târî după el. 

- E aşa din naştere, îl lămureşte tată-său. 

Nalbian rămâne blocat cu mâinile pe genunchii băiatului. Nu 
ştie ce să facă, dar îi este greu să accepte. Suferinţa pe care trebuie 
că a îndurat-o încă de la venirea pe lume îl tulbură peste măsură şi 
nu poate ieşi din apăsarea unei singure întrebări: „De ce? De ce?!“. 

- Eşti un băiat grozav, îl mângâie Nalbian pe cap, abia 
abţinându-şi tremurul vocii. Şi o să rămâi cu mama, tatăl, fraţii şi 
surorile tale! 

- Dar... la abaţie au mereu supă caldă şi pâine, se întristează 
oarecum micuţul, după ce întâi ar fi vrut să se bucure. 

- Hai să vedem, vin şi eu, încotro sunt ai voştri? întreabă 
Nalbian omul descumpănit. 

- La câteva ceasuri, e o potecă şi pârâu limpede, arată el cu 
mâna, supus pornirii libreanului şi întrebându-se ce poate face. Am 

plecat din Talpa Ologilor ca să găsim mai bine, dar nu ne primeşte 
nimeni în satul lor. 

- Pentru că sunteţi o povară, bolnavi şi trăiţi de pe azi pe 
mâine, comentează Nalbian, iar străinul aprobă încet. De parcă cei 
care v-au alungat primii din locurile voastre aveau dreptul să facă 
aşa ceva, fără să vă dea o şansă la viaţă, se consumă încruntat 
voinicul. Noroc bun, Jaba! 

Fostul tâlhar stă în dubiu, se uită lung cum tovarăşul lui din 
ultimele zile se îndepărtează cu străinii oropsiţi de necazuri. Este 
pătruns de atitudinea libreanului faţă de lucruri pe care el le-ar fi 
considerat normale şi simte că în momentul aceasta, pentru 
schimbarea ce doreşte să o aducă vieţii sale, ar trebui să-l urmeze. 
Grăbeşte calul până ajunge lângă Nalbian. Acesta înţelege din două 
priviri şi zâmbeşte de bun regăsit. 

-Auzi, milosule, dar n-or fi molipsitori? şopteşte Jaba, 
urmând amândoi la pas catârul tras de străin. 

- Ştiu şi eu? Dacă-i aşa, rămânem şi noi aici. 

- Aiii... lasă glumele. 

- Nu cred, dacă din nouă doar doi sunt ologi, mie asta-mi 
spune că nu. 

Ajung curând la tabăra familiei chinuite, în jurul unei căruţe 
peticite şi a câtorva lucruri sărăcăcioase. Un măgar bătrân paşte 
ceva mai încolo, este partenerul catârului la hamurile carului. Un 
ceaun deformat ţine o fiertură pregătită de mama copiilor, ajutată 
de o fată măricică. Femeia tuşeşte continuu şi abia se ţine pe 
picioare. Este surprinsă, chiar temătoare, de apariţia soţului său 
întors cu doi străini. Nu-şi poate ascunde suspinul la revederea 
copilului de care nu i-a fost uşor să se despartă. Bărbatul le face 
semn tuturor să stea liniştiţi. 

- Mamă, omul ăsta vrea să ne vadă, poate ne ajută cu ceva! 
strigă băiatul ajutat să coboare de pe catâr. 

Copiii, băieţi şi fete, vin în jurul lor cu feţe clătite de apa 
pârâului, dar cu hainele pline de găuri şi cârpeli. Nalbian se apleacă 
pe genunchi şi scoate din desagă toate merindele sale, la vederea 
cărora cei mici se grăbesc să le primească, cei măricei întreabă întâi 
părinţii, apoi mulţumesc politicos. 

- Ne-o fi nouă greu, dar încercăm să-i învăţăm, intră femeia 
în vorbă. 

Jaba zâmbeşte stingher la câţiva paşi în spate, s-a ferit de 
primirea călduroasă. Nalbian îi face semn să-i urmeze gestul, dar 
cercelatul, încă sub teama contaminării, se apropie doar ca să 
înmâneze desaga tovarăşului său. 

Ciorba din două potârnichi prinse cu greu şi pâinea dăruită 
fac deliciul copiilor înfometaţi, iar adulţii gustă mai mult vorbele. 
Călătorii ascultă necazurile, povestesc câte ceva despre ei, apoi 
Nalbian se îngrijeşte de boala femeii. 

- Plămânii, trage el concluzia. Trupul sleit nu ajută. Şi nici 
frigul iernii, care vine negreşit. 

- E pe moarte? întreabă plângând fetiţa cea mai mică. Ieri a 
scuipat sânge, am văzut eu... 

Imediat, ceilalţi copii vin să o liniştească, aşteptând însă şi ei 
cuvintele lui Nalbian. 

- Nu, dragii mei, îi trebuie putere. Eu plec acum puţin şi o 
facem bine, da? zâmbeşte el. Micuţii aprobă bucuroşi. 

Se duce spre cal, iar Jaba îl urmează. 

- Căutăm ierburi. 

Cei doi lipsesc până după căderea serii. Nalbian se poate 
declara mulţumit de cele găsite, se putea şi mai rău. 

- Stăm câteva zile, anunţă călătorii, în timp ce vraciul 
necalificat pregăteşte un ceai cu miros puternic. în timpul ăsta, 
musai odihnă şi ce pregătesc eu, te-nvăţ. 

Femeia zâmbeşte neconvinsă. 

- Oţi avea voi intenţii bune, dar nu văd cum... se îneacă ea în 

tuse. 

- Copiii au nevoie de mamă, la bine şi la rău. Ca până acum 
n-o mai ţii mult, iar boala ne-ngrijită... 

- Şi cum crezi tu, bunule călător din Smarald, că vom putea 
să ne-ngrijim aşa cum zici? întreabă stins bărbatul. 

Nalbian scoate punga purtată atâta drum, pierdută şi 
redobândită. Nu i-ar fi găsit, în peregrinările sale, un rost mai bun 
decât acesta. Se uită la Jaba înainte s-o deschidă, cu încă o 

mulţumire adâncă, arătându-i că fără gestul său aşa ceva nu era 
posibil. 

- Pentru copii, adaugă libreanul văzându-i uluiţi, gata să se 
opună nestematelor şi galbenilor. 

- Da, noi mai avem, se trezeşte Jaba vorbind. Acum sigur 
găsiţi o bucată de pământ, să ridicaţi casă. 

Oamenii sunt încă rezervaţi, şocul e prea mare. 

- Nu gândiţi că sunt doar în ajutorul vostru. Ne salvează şi 
nouă sufeletele în oarecare măsură, face Nalbian o plecăciune. 

Cei doi părinţi se prind de mâini emoţionaţi. Femeia 
podideşte în plâns, iar bărbatul o strânge la pieptul său. Nu reuşesc 
nici măcar să mulţumească, străinul clatină doar din cap în semn de 
primire şi priveşte copiii ce dorm pe grămezi de fân şi straie rupte. 

Noaptea, Nalbian ţine focul aprins şi face comprese pentru 
femeia bolnavă. O pune să respire peste ceaunul cu aburi de 
rădăcini ştiute încă din Libra. Ceaiul puternic o face să tuşească şi 
mai tare o vreme, iar năduşeala nu-i dă pace o clipă. Ziua următoare 
la fel, o ajută să doarmă însă cu un amestec de ciuperci. Jaba stă pe 
lângă el, dă o mână de ajutor când poate sau doarme dus dacă îl 
prinde somnul. Ziua îşi ia însă-n primire atribuţiile de vânător şi 
culegător, plecând în stânga şi-n dreapta cu omul şi unii dintre 
copii. 

Din a treia zi femeia este deja mai bine. Odată transmise 
leacurile care, din fericire, îşi fac menirea, în această noapte îşi spun 
rămas bun. Bărbatul va pleca şi el dis de dimineaţă să ia înapoi fiul 
nefericit, pentru care au şi rămas mereu în apropierea abaţiei. Cei 
doi părinţi le fac cu mâna, ţinându-se de umeri şi strigându-le 
mulţumiri veşnice mult timp după ce nu mai pot fi zăriţi în lumina 
focului. „Nu le merit eu, doar mi s-a dat şansa să pot face asta. Nici 
măcar nu am muncit pentru bogăţiile dăruite", înghite Nalbian, în 
noduri, emoţii şi cuvinte pe care ceilalţi nu le-ar înţelege. 

S-au îndepărtat câteva ceasuri prin întuneric, caută loc de 

popas. 

- Nu mergem spre Talpa Ologilor, bag de seamă. 

- Nu, Jaba. Ştiu foarte bine ce-o să găsim acolo. Şi că nu pot 
face mai nimic pentru ei, momentan. 


246 



Noaptea este deja mai răcoroasă, dar cerul toamnei îi 
păsuieşte cu încă ceva cer senin. Somnul vine greu, în fiecare suflet 
stăruie gânduri şi simţiri prijeluite de recenta întâmplare. 

Dimineaţa întind pasul spre soare-răsare, căutând să 
reîntâlnească poteca. 

- Ce-o să faci acum? Ai rămas lipit? 

- Mai am câţiva arginţi. Şi ce pribegie e asta, Jaba, cu aur în 
buzunare? zâmbeşte Nalbian. Ne dă pământul ce ne trebuie, în 
putere sunt, nu-mi fac griji. Cal să fie, în rest, voi mai munci pe ici şi 
colo. 

Merg o vreme tăcuţi, privind depărtările din ce în ce mai 
colorate de mâna vrăjită a toamnei. 

- Şi unde te vei opri? Dacă nu să continui ce ai făcut pentru 
oamenii ăştia, atunci ce? întreabă Jaba cu vie nedumerire. 

- Zilele trecute mi-ai spus legenda spânilor. O să-ţi povestesc 
acum şi eu una. 


X 


Drumul căutat de călători nu prea ţine seama de socotelile 
lor, se încăpăţânează a rămâne ascuns. Numai arbuşti, pietre şi 
iarbă uscată. 

- Nu-mi amintesc locurile astea, îşi frământă Jaba mintea. 

- Trebuie să găsim ceva, nu ne putem opri. N-avem apă 
pentru animale. 

Mai bine de jumătate de zi se scurge fără ca peisajul să se 
schimbe. Merg încet, nu mai grăbesc caii, pentru a le scuti forţele. 
Un pâlc de conifere îi cheamă să-l cerceteze, în mijlocul lui găsesc o 
fântână cu marginile mâncate de vreme şi năpădită de buruieni. 

- Ce ghinion. O fântână Pelerin. 

- Cum vine asta? întreabă Nalbian, cercetând adâncurile 
mâloase. 

- Pe vremuri umblau pelerini, făceau drum de două ori pe 
an, spre locuri numai de ei ştiute. Se ţineau departe de oameni, 

astfel că, din loc în loc, au construit fântâni la care se opreau mereu. 
Le primeneau şi le ţineau limpezi, dar se vede treaba că, de când nu 
mai colindă, se prăpădesc cu vremea. 

- Ştiu şi eu, măsoară Nalbian cu atenţie fundul şi marginile, 
cu un ochi la oboseala cailor şi altul la lumina cerului. Am mai 
curăţat fântâni, poate scoatem ceva apă pentru animale. 

- Cunosc şi eu să-ngrijesc fântână, dar, libreanul meu, asta 
nu merită să pierdem vremea. 

- Caii sunt obosiţi, nu mai putem trage de ei. 

- Şi dacă ostenim aici degeaba, bine ne-o fi şi nouă? 

Se împacă să mai umble, pe armăsari ori pe lângă ei, până 
pe-nserate. înjur numai mărăcini şi iarbă uscată la tot pasul, caii cu 
greu găsesc frunze bune de rumegat printre spini. 

- Nu se poate, oftează Nalbian după vreo două ceasuri. Uite 
iar brazii. 

- Ne-nvârtim în cerc... 

- Noi avem ceva apă, dar caii, nimic. Trebuie să scoatem din 
fântâna-ceea, dacă nu vrei să săpăm alta cu mâinile noastre. Iar, 
dacă reuşim, cine ştie câţi se vor mai salva după noi. 

în dâra de lumină rămasă îşi suflecă mânecile şi se apucă 
vârtos de treabă. Curăţă pereţii cu ce pot, încropesc o traistă în care 
să scoată molozul. Nalbian coboară în fântână puţin câte puţin, 
ajutat de Jaba care ţine şi felinarul. 

- Pare doar înfundată, e bine făcută, se-aude ecoul 
libreanului din adânc. O facem ca de nuntă, se-mbărbătează el cu 
optimism. 

- Poate dai şi de apa vie pe care-o cauţi, glumeşte Jaba. 

încă un ceas şi Nalbian urcă prima apă tulbure. Bucuroşi, 

continuă munca până îi lasă uleiul din felinare. Apucă să o vadă însă 
mai limpezită, numai bună de a da cailor. Animalele îşi sting setea 
în lumina lunii, puţin câte puţin, aşteptând revenirea firului de apă. 

Frânţi de oboseală dar mulţumiţi, călătorii îşi fac la repezeală 
un culcuş în care adorm duşi. Nici nu mai pregătesc focul, oricum n- 
au întrezărit picior de sălbăticie în ziua aceasta. 

Următoarea îi găseşte cu forţe proaspete şi armăsarii în 
putere. Dibuiesc răsăritul şi, cu mare grijă, ies dintre meleagurile 
neprietenoase. 

- Asta e! recunoaşte Jaba poteca şi preia energic ştafeta spre 
locurile ştiute. Pariez că o să-ţi placă în Coradena. Nu e nici prea 
mică, nici prea mare, cât să ştii pe toată lumea, dar să te poţi preface 
că nu. Ne cam lăsăm noi în pace unii pe alţii, de felul nostru, atâta 
vreme cât se ţine legea şi nu ne strică nimeni obiceiurile. 

- Aşa, deci, acasă îţi place legea, zâmbeşte Nalbian. 

- Nu ştii că nu trebuie să furi de la vecinul tău? 

- Ehm... eşti sigur că aşa sună povaţa asta? 

O colină ca o căpiţă gigantică de fân îi trezeşte spre seară 
ceva amintiri lui Jaba. Dă pinteni până în vârful ei şi-l invită pe 
Nalbian să-i urmeze. 

- Uite, acolo mă-ntorc eu. 

La vreun ceas în vale se iveşte o aşezare de două ori cât Libra 
şi ceva mai strânsă la mijloc. Pe o parte îşi dă mâna cu un lac mare, 
din care se văd mai multe ramificaţii curgătoare. Câteva bărci îl 
brăzdează cu treburi pescăreşti. 


Casă mai bună decât tâlhăria 


Curând trec pe lângă turnul ce străjuieşte intrarea potecii în 
sat. Fac cu mâna prieteneşte, dar nu coboară nimeni să-i întrebe de 
sănătate. 

- Ahee, e cercelatul, măi! se prinde unul din înaltul punctului 
de pază. Ai uitat ceva acasă? Cam greu îţi amintişi! râde el cu poftă. 

-Am venit să mă bag la oaste. M-a trimis regele să vă fiu 
căpitan! răspunde fostul tâlhar cu seriozitate, apoi pufnesc amândoi 
în râs şi-şi fac semne tovărăşeşti. Nalbian nu poate să nu zâmbească 
şi el. 

Lumea îşi vede de treabă, se vede că e sezon de recolte. Nu 
toţi trag a însufleţire, multora le prieşte mai mult vorba în aer liber. 
Şi, oricum, se lasă umbrele serii. Totul însă pare la locul lui, 
oamenilor le ajung eforturile făcute şi vor să se bucure de viaţă. 
Jaba merge încrezător şi împarte salutări cunoştinţelor care îl 
primesc mai cald sau mai ironic. Femeile dau impresia că-1 ocărăsc 
din priviri, iar cercelatul nu întârzie să confirme impresia 
libreanului, grăbind pasul şi prefăcându-se neatent la ele. 

Nalbian dibuieşte un drum spre malul lacului pe care ar dori 
să-l vadă mai de-aproape. 

- Ia stai... ce zi e azi? întreabă Jaba, dar Nalbian râde a 
pagubă, habar nu mai are. Alo, bărbate! Da, tu, strigă spre un puşti 
ce aleargă cu prietenii lui, încântat peste măsură de chemarea 
cercelatului. Azi a fost taică-tău la crâşmă? 

- Nu, nene. 

- A jucat la pietre? 

- Nţ. Ce-s alea? 

- Ei, lasă... A făcut curat la animale? 

- Eu am făcut! 

- Aha! E miercuri sau vineri. 

- E sâmbătă, nene, îşi pierde ţâncul interesul şi fuge la joacă. 

- Ia uite ce-au învăţat, chiştoacele, să te ţii cu mâna de bască, 
nu alta. Da, o luăm pe-aici. 

Nalbian e amuzat de voioşia lui Jaba. Cercelatul îl trage pe un 
drum de piatră, chiar în faţa apei, până-n dreptul unui han mare, cu 
specific pescăresc. Câţiva străjeri îşi fac rondul în această parte a 
satului. 

- Hai să intrăm, fac cinste. 

Priponesc caii în sunet de valuri uşoare şi foşnet de toamnă 
dinspre grădini. O ultimă barcă trage la mal când cei doi urcă 
treptele hanului zugrăvit în alb şi albastru. 

Interiorul larg îi întâmpină cu aranjament luminos şi căldură 
îmbietoare. O lăută se leagănă încet pe fundal şi gâdilă urechile 
muşteriiilor, femei şi bărbaţi deopotrivă, tineri şi bătrâni. Sala este 
plină doar pe jumătate, suficient însă pentru ca felurile de mâncare 
să înmoaie aerul în mireasma lor ademenitoare. Jaba îşi pune 

pălăria de paie pe cap, îi face cu ochiul lui Nalbian şi alege o masă 
sub torţa unui stâlp gros, ornat cu tărtăcuţe şi frânghii de usturoi. 
Hangiul şi jupâneasa sunt ajutaţi de două tinere îmbrăcate lejer, cu 
cămaşă vaporoasă peste bustiere colorate, fuste cu falduri care lasă 
picioarele goale de la genunchi în jos şi brăţări zornăitoare atât la 
mâini, cât şi la glezne. Una dintre ele se apropie, dar Jaba ţine capul 
în jos, ascunzând faţa sub borurile pălăriei. 

- Două „mută brazda" şi păstrăvul casei, cere el dregându-şi 

glasul. 

Mai întâi vin două căni goale alături de un ulcior plin cu o 
băutură verzuie. 

- Cu aşa nume, să înţeleg că nu trebuie ţinută direct în 
pahare? Se sparg? râde Nalbian. 

- Dar ia o duşcă, vezi cum e. 

Mirosul se opreşte în adâncul creierului, iar limba şi gâtul cer 
îndurare după prima sorbitură. Jaba râde cu poftă: 

- Iertare, bunul meu prieten, nu putem să nu facem gluma 
asta străinilor. Vine acum şi ulciorul pentru încropit, nu ştiu doi 
oameni care să o poată bea goală. 

- Pot doar să bănuiesc cum trebuie să arate cel care poate, se 
schimonoseşte libreanul. 

Lăuta prinde putere şi primeşte acompaniamentul unei 
tamburine. Cele două tinere au lăsat mesele şi încep un dans 
sincron în mijlocul sălii mari. Nalbian înţelege acum rostul 
zorzoanelor de la încheieturile fetelor, care sună melodios pe 
mişcările lor ritmice. Cu gesturi largi, domoale, descriu spirale cu 
mâinile în aer, iar picioarele apasă când mai blând, când mai întins, 
spre stânga şi spre dreapta. Bat din palme şi fac o săritură strânsă 
apoi bine la călcâie, finalizată cu o lovitură în podea. Schimbările de 
cadenţă, gândite în acest scop, nu sunt nici deranjante, nici 
plictisitoare. Fetele se despart şi încep să dea ocol localului, cu rotiri 
discrete şi scurte zdrăngănituri din încheieturi. Unii muşterii laudă 
dansatoarele în gura mare, altul mai cherchelit se ridică în semn de 
sărut, dar este împins de tânără cu nonşalanţă. Lumea face haz, iar 
Jaba strânge cu pumnul în masă, suficient cât gestul să nu-i scape 
lui Nalbian. 

- Ce zici? se apleacă fostul tâlhar. 

- Place ochiului şi urechii, bine gândit. 

- Dar fata care vine spre noi... ei? 

- Da, frumuşică, încuviinţează Nalbian, încercând să nu se 
holbeze atât de evident ca tovarăşul său. 

Tânăra se apropie făcându-şi numărul. Jaba e numai un 
zâmbet şi o soarbe din priviri, începe să bată uşor ritmul în masă. 
Dansatoarea îl observă şi, după o scurtă ezitare, vine drept spre el. 
încă în paşii muzicii îi trage pălăria de pe cap, face o rotaţie după 
cum cere lăuta, apoi îl plesneşte cu ea peste nas de mama focului. 
Jaba râde tâmp şi are un aer încântat. Fata îl săgetează din priviri şi 
pare că îşi va relua traseul, dar se răzgândeşte pentru a-1 mai 
pedepsi o dată: îi ia paharul şi i-1 toarnă în creştet, apoi dă cu el de 
pământ. Abia acum îşi continuă numărul ca şi cum nimic nu s-ar fi 
întâmplat. Sala râde cu gura până la urechi. 

- O fostă iubită? Se pare că i-ai făcut ceva zile amare, 
zâmbeşte Nalbian. 

Jaba pare în culmea fericirii. 

- Nevastă-mea! 

Libreanului i se luminează faţa a uimire şi lămurire: 

- Deci, asta spunea gardianul c-ai uitat pe-acasă! 

în niciun minut muzica se retrage în fundal, iar tinerele se 
întorc la treabă. 

- Jaba, tu erai! Haha, dacă scapi viu, poate ne vedem mâine, 
strigă unul de undeva. 

- Ia armura mea, repede! râde altul. 

- Da, da, ţi-o iei tu pe cârcă acasă, hoinarule, îl 
admonestează o femeie pe fostul tâlhar. 

- Dacă te mai primeşte! întăreşte alta. 

Jaba dă din mâini a spăşire şi se face mic în locul lui. Apoi îi 
şopteşte lui Nalbian: 

- Psst, lumea, dacă mă strigă pe nume, nu înseamnă că ştie şi 
de la ce vine, şşt. Doar Lunipe, nevastă-mea, şi-ncă vreo doi ştiu... 
Dulcica mea! ridică el ochii luminaţi spre soaţa care aduce holurile 
cu mâncare. Aceasta aşază castronul în faţa libreanului, dar îl 

trânteşte cu nervi pe-al lui Jaba, jumătate din conţinut ajungând în 
poala cercelatului. 

-Are tot dreptul... o priveşte el cu mină vinovată cum se 
îndepărtează. în loc să stau lângă femeia inimii mele, m-am tot 
încurcat cu... Acum, zi şi tu, fac asta de-o viaţă. Făceam, adică. Nu 
puteam nici unul fără altul, dar eu nici n-aveam altă noimă pe 
lumea asta. Măcar cât să termin casa, mi-am zis ultima oară, că bani 
n-am ştiut să strâng. E ea femeie s-o ţin într-o cocioabă? Dar copiii, 
când ar veni? Gata, mă bag la muncă, se justifică în inima lui. 

- Eu cred că dacă afli împăcare cu viaţa ta cea nouă, atunci îţi 
va face chiar plăcere şi n-o să simţi a trudă. încet, încet, termini tu 
şi casa; ia gândeşte-te, braţele au ceva pregătire, fără să te fi gândit 
că-ţi va folosi astfel trecutul. Iar, dacă nici în satul tău nu ai cu cine 
te-ajuta... 

Jaba mulţumeşte pentru cuvintele bune cu o ciocnire de 
pahare. 

- Greul acum vine, oftează el, urmărind-o pe Lunipe cum 
reuşeşte să îşi facă treaba ascunzând clocotul din sufletul său. 

Seara trece repede. Deşi holurile şi ulcioarele sunt goale de 
mai bine de-un ceas, nici călătorii nu pleacă, nici soaţa nu vine să le 
strângă. într-un final, trimite cealaltă fată căreia îi şi plătesc. 

- E supărată rău? 

- Hm! face ea cu dispreţ şi-ntoarce spatele soţului rătăcitor. 

Jaba pândeşte momentul plecării Lunipeei. Ies la cai, 

moment în care Nalbian sime că e momentul să se retragă. 

- Eu... poate ar fi mai bine... 

- Nu, nu se poate, îl prinde Jaba de braţ. Ai venit la mine, 
lasă că păcatele mi le plătesc eu, iertare. Tu vezi lacul, mai te ocupi 
cu harta aceea... Lunipe! E frig, hai cu noi pe cai, steluţa mea! 

Femeia, însoţită de bucătăreasă, se îndepărtează şi mai 
apăsat în noaptea slab luminată. Când Jaba îşi pierde speranţa unui 
răspuns, aceasta se întoarce: 

- Pe unde umbli, maimuţoiule?! Terchea-berchea bun de 
nimic, înghiţite-ar fundurile pământului! strigă ea. De data asta, 
gata, ai întrecut orice măsură! 

- Ai dreptate, mă căiesc! Dar nu trebuie să ne-audă tot... 

Nu mai are cui vorbi, spatele femeii este definitiv indiferent 
şi se pierde în întuneric. 

-Acum, dacă rămân fără nevastă, măcar să am un prieten 
câteva zile. îţi arăt eu unde stăm, cât lucrezi pe-aici, îl trage el pe 
Nalbian. 

Libreanul bănuieşte că în apropierea casei celor doi, în care 
amicul nu mai are ce căuta cel puţin o vreme, dar nu se aştepta 
chiar în grădina acesteia, într-un hambar încă neterminat. 

-Ăsta e cuibul nostru, prezintă Jaba căsuţa cu o fereastră 
luminată. Este gata doar pe jumătate şi are schelet de lemn pe 
cealaltă parte. Avem o cameră, e sobă, ehe, mai sunt de făcut. 

Lunipe iese furtunos. 

-Ai minte şi zi amicului tău de dubioşenii să plece. La 
noapte dau foc la hambar, cu voi în el! apoi intră şi trânteşte vârtos 
uşa. Jaba se apără cu mâna a „nu, nu, n-o să facă asta“. Chiar şi-aşa, 
se strâng amândoi într-un colţ, mai mult pe lângă fân decât în 
mijlocul lui, şi se bazează pe cai să dea alarma. 

Nalbian e furat destul de repede de moş Ene, se simte oricum 
stingher în mijlocul problemelor tânărului cuplu. îl lasă pe soţul 
care a încurcat iţele să se macine în căutarea de soluţii insomniace. 
Cum somnul lui a învăţat să ţină urechile şi chiar ochii deschişi la 
intervale regulate, are parte de o noapte cu vise obişnuite dar şi 
aievea. Se face că, în toiul nopţii, tovarăşul său stă pe gărduleţul mic 
al grădinii cu flori din faţa casei şi aruncă domol cu pietricele într¬ 
una dintre cele două ferestre ale casei neterminate. Apoi, nişte 
lucruri zboară spre el printre obloanele acum deschise. Urechile 
prind mai târziu jurăminte fierbinţi şi cântece de credinţă şi iubire. 
Pleoapele se mai crapă spre a detecta poetul vinovat apropiindu-se 
iar, tiptil, de fereastra cu pricina. Acolo însă îl aşteaptă nişte palme 
năprasnice. Cine ştie după cât timp, se mai face că Jaba îşi 
pregăteşte ştreangul de o grindă a părţii de casă neterminată, cu o 
torţă aprinsă în mână. Femeia iese să-i strige c-ar fi singurul lucru 
bun din viaţa lui şi slobozeşte un câine care-1 aruncă pe suferind la 
stânjeni depărtare. Ceva îi spune însă lui Nalbian că nu e cazul să-şi 
părăsească patul de paie. Spre regretul său ulterior, libreanul se 
întoarce fără să vrea cu spatele, iar când revine mai prinde doar 

finalul: Jaba, cu un buchet imens de ierburi şi flori trecute, este 
primit cu uşa deschisă şi urmează sărutări de foc. Zâmbeşte şi 
adoarme dus. 


X 


Dimineaţa nu aduce nici un semn de mişcare din căsuţa cu 
scântei în ale certurilor, dar şi în ale dragostei. Nalbian îşi vede de 
treabă şi începe să caute de lucru. Ca străin îi este mai greu, lumea 
are nevoie de timp să-l cunoască. Diferenţa apare când intervin 
oamenii care l-au văzut cu o zi înainte: 

- Ia-1 la năvod, pescare, e cu Jaba. 

- Bine că mi-ai zis, vecine. Dacă umbli cu împieliţatul ăla, n- 
ai ce căuta în slujba mea. Am auzit eu ce se spune despre el... 

Nu tocmai ce ar fi sperat libreanul. A doua oară e cu noroc. 

- Omul a fost aseară la han, l-au văzut şi gărzile. încearcă-1, 
jupâne. 

- Bine, hai întâi la o alunecare de pietre. 

Toată ziua pune osul la treabă, pentru oricâtă plată. 
Văzându-1 voinic şi înarmat, jupânul cheamă pe seară un căpitan 
pentru vorbă. îi ascultă povestea de soldat al Smaraldului şi tare le- 
ar conveni o pază în plus pe la hambare. Nalbian acceptă mulţumit. 

-Aici mi-erai! apare Jaba când tocmai îşi încheie socotelile 
la curtea celui înstărit. Este însoţit de Lunipe şi îmbrăcat în straie 
serioase, de nerecunoscut. Mi-au spus că te găsesc aici. Uită-te şi tu 
ce haine-mi alege, şopteşte numai pentru urechea trecătorului prin 
Coradena. 

- Lasă, bine că nu ţi-a luat cercelul, îl îmbărbătează Nalbian, 
tot în şoaptă. 

- Aaa, nuu, ăsta îi place. 

- Ce bălmăjiţi voi acolo? Lunipe şi libreanul fac, în sfârşit, 
cunoştinţă cum se cuvine. Dar haidem, i-o fi foame omului, că a 
MUNCIT! bate ea apropoul spre bărbatu-său. 

Soţiorii sunt ca doi adolescenţi, fac glume şi se înghiontesc 
din când în când. Nalbian acceptă invitaţia sub condiţia revanşei 
pentru ziua următoare, dar este nevoit să înşire mai multe motive ca 
să-i înduplece: de bucurie pentru împăcarea lor, pentru leafa 
primită, pentru găzduire şi tot aşa. Râd toţi trei până la uşa casei şi 
se simt în largul lor în noua amiciţie. 

Cina se întinde cu multă vorbă şi le prieşte din plin. Nalbian 
îşi dă seama că n-are cum înnopta în puţinul spaţiu amenajat şi 
insistă că nu-i trebuie mai mult decât hambarul din ogradă. 

- Aici eu n-am nicio obiecţie. Ştiu cât de bine se doarme în 
aer liber, îi dă Jaba dreptate. 

- Când mai ai astfel de melancolii, mergi şi tu să sforăi în 
fân. Dar o dată dacă mai pleci, o dată! arată soaţa ameninţător cu 
degetul prea desului pribeag, apoi se întoarce spre Nalbian: dacă n- 
aş ştii că aici este un om bun, se încolăceşte ea de gâtul cercelatului 
şi palmează cu mâna pieptul acestuia, îl lăsam eu demult pe pustie. 

Libreanul intră spre miezul nopţii în gardă, aşa că vrea să 
prindă câteva ceasuri de somn. Le mulţumeşte şi îi lasă în tihnă, să 
recupereze timpul pierdut. 

Socoteşte că nu are de ce sta mai mult de-o săptămână, 
îndeosebi după ce dă peste oameni întorşi din ţinuturi puţin locuite. 
Interesantă i se pare şi una dintre poveştile acestora, purtată printre 
colegii de lucru, ce aminteşte o pocitanie cu putere nefirească şi chip 
animalic. „Un căpcăun 11 , îşi spune Nalbian. Mulţi curioşi au plecat s- 
o întâlnească, doar câţiva ar fi scăpat cu fuga. 

Majoritatea serilor îi regăseşte pe cei trei la hanul pescăresc, 
în compania Lunipeei. Colega tinerei începe să-l privească cu ochi 
dulci şi se alătură mesenilor. 

- Ce mult mi-ar plăcea să vizitez Smaraldul, chicoteşte ea 
spre Nalbian, trăgându-se cu îndrăzneală aproape de el. Libreanului 
i se încinge sângele la incursiunile fetei lejer îmbrăcate şi cu vorbă 
dulce de senină. De altfel, oamenii pe aici au un spirit mai liber în 
gesturi şi cuvinte. Felul în care dansează pe lângă el, îi răspunde la 
glume sau îl complimentează prin atitudine, îl farmecă şi 
incomodează în acelaşi timp. Observă că se lasă măgulit, ceea ce 
ulterior îl nemulţumeşte, considerând faptul o slăbiciune. Zilele 


256 



acestea, după luni de călătorie în sfere tulburi, se gândeşte iar la 
Melbeea. 

- Dacă mai stai puţin, te-ncălţăm, râde Jaba când rămân 
singuri la masă. E fată bună, te-nsori aici şi rămânem vecini pe 
viaţă! 

- Dacă m-aş lăsa purtat, poate că da, zâmbeşte Nalbian. Are 
darul să dea jos ce ai pe umeri şi să umple golurile într-o... uşurinţă 
a simţurilor. 

- E ceva greşit în asta? 

- Ba probabil că nu. La voi, aici, viaţa pare mai simplă, mai 
aerisită. 

Jaba ridică nedumerit din umeri şi-l bate pe spate, râzând. 

- Prea mult ai stat încordat, prietene. O brazdă? 

Săptămâna zboară. Chiar şi în timpul de muncă regăseşte o 

atmosferă liniştită, optimistă. încearcă, înainte să plece, un 
exerciţiu al imaginaţiei: cum ar fi să se lase cuprins la sânul acestei 
comunităţi? Numai şi încercarea în sine îi provoacă însă nelinişte, 
un fel de sentiment de trădare. Apoi îşi dă seama că nu l-ar vindeca, 
nu i-ar şterge şi nici înlocui convingerile asupra naturii umane şi 
vulnerabilităţilor ei. Doar ce l-ar aduce, probabil, mai aproape de 
mijlocul balanţei, pe care acum el stă cu ochii spre talerul întunecat. 
Sau, cu timpul, l-ar înveşmânta într-o suficienţă marcată de 
întreruperi triste şi regrete, haină de care se fereşte de ceva ani 
buni. 

- Trebuie să promiţi că ne vizitezi la-ntoarcere, îl petrec Jaba 
şi Lunipe la plecare. Cu sau fără izbândă în ce cauţi. 

- Negreşit, dragii mei. Negreşit! 


Primul asalt al întunericului 


Oprirea de câteva zile în locurile acestea a fost de bun augur 
pentru Nalbian. Ia din nou drumul în piept, cu mult avânt, pregătit 

deja cu un rând de burdufuri din târgul lui Jaba. „De-acum, cine ştie 
când vine momentul, să le am la mine.“ Se apropie un şir muntos 
căruia nu-i vede marginile. Continuă drept, urmăreşte primele 
movile de pe care să poată scruta orizontul pentru fire de apă. 
Găseşte curând unul pe care să-l urmeze înspre munţi şi se aşteaptă 
să întâlnească ceva aşezări, mai devreme sau mai târziu. 

Aerul rece de toamnă începe să primească suflarea şi mai 
răcoroasă a înălţimilor de care se apropie. înteţeşte cu abitir 
focurile de noapte, care necesită mai multe vreascuri şi veghe 
sporită. Liniştea împrejurimilor largi, cu puţine păduri până la 
intrarea între versanţi, îi dau răgaz să reflecteze la ghicitoarea din 
pergamentul lui Argesis: 

La trei degete de rouă, zece fură, vine nouă, 

Măsură rămasă deci, câte au căzut în beci. 

Cât de mare sau adânc el, poartă-n pântece la fel. 

Cine-o bea cu picătura, ca şi prima şi totuna, 

Vindecare vor afla, şi trupul şi inima. 

- La trei degete de rouă... cum stă rouă pe degete? De ce pe 
trei, încearcă el să pătrundă cuvintele, ducând calul de căpăstru 
printr-un rând de bolovani. Şi zice că au fost zece. Degete? Apoi 
urmează nouă... socoteşte cu voce tare, călare acum printre 
mestecenii de pe marginea apei. Albul lor însoţeşte urcuşul spre 
izvoare, împodobind şi mai mult tabloul cu frunze brun-roşcate. 
Zece, nouă, apoi măsura rămasă. Ce măsură o fi asta, frumosule, te 
chinuie şi pe tine ghicitoarea? îşi întreabă armăsarul de pe 
marginea focului de noapte. Animalul nechează uşor, fără să ştie 
răspunsul, iar Nalbian aprinde o ramură în limbile roşii ce frig 
degetele nopţii. Dimineaţa o ia de la capăt: ce-i cu beciul, ce-i cu 
beciul... da, drăguţule, nu e vorba despre niciun beci, aşa e. 

Ajunge la întretăierea pădurilor, de unde brazii încep timid 
să prindă putere. Iese pe un braţ de stâncă, de pe care poate vedea 
valea din urma sa. Câteva sătuce, ici şi colo, i se descoperă acum 
vederii, nu avea cum să le zărească atunci când înainta pe solul 
drept. în sus, zăpada şi-a făcut deja culcuş pe vârfuri, dar Nalbian 

speră că va găsi coborâre de partea cealaltă înainte s-o întâlnească. 
„Nu ştiu ce mă aşteaptă, trebuie să ţin de merinde. Apă, slavă 
Domnului, e-n tot locul." Când consideră că a urcat suficient de 
mult, iar panta devine prea abruptă pentru cal, începe să dea ocol. 
Nopţile caută loc ferit de vizita lighioanelor ce îşi duc existenţa aici, 
nu trece multă vreme până începe să le vadă şi audă. „Numai să nu 
mă lase amnarul", se roagă el de bucata de piatră spartă, 
nechimbată cam de multişor. Fierul ca o potcoavă mică loveşte şi 
aprinde iasca şi de data aceasta. Timp de două zile se ascunde de 
frigul înteţit cu vânturi ascuţite şi fereşte din calea zăpezilor. în a 
treia răzbeşte să lege încheieturile cele mai joase ale piscurilor până 
pe versantul opus. „De-acum coborâre, numai coborâre cât vezi cu 
ochii. Şi mai ştii ceva?", mângâie Nalbian calul încercat, privind 
amândoi peste vârfurile de pădure întinse la picioarele lor. „Sunt 
şapte. Şapte picături. Au fost zece, au rămas trei în măsura nouă, 
după ce s-au folosit şapte în vasul cu apă obişnuită. E bun aerul de 
munte...", se bucură el şi respiră adânc. 

Urmează câteva zile cu dealuri, despicate intr-un târziu de o 
apă mare. Toate râurile dinspre munţi se scurg în lacul imens, 
brăzdat de valuri moi. Pe marginea lui, în sfârşit, întâmpină aşezare. 

- Pe aici nu este trecere. Spre miazăzi sau miazănoapte, unde 
se mai îngustează apa, primeşte Nalbian îndrumări. 

îi ia mai bine de-o zi să ajungă la un târg aglomerat, cu 
ambarcaţiuni cum n-a mai văzut, o încrucişare de plute uriaşe cu 
pereţi de corăbii. Aici găseşte oaste numeroasă, în slujba unor 
negustori ce par să facă viaţa amară oamenilor obişnuiţi. îşi spune 
că nu mai e timp de cercetat, soluţia pentru toate bubele din lume se 
află la capătul călătoriei. Este scuturat bine de bani pentru trecerea 
pe coasta opusă, al cărei mal abia se ghiceşte cu ochiul liber. în 
mijlocul apei, cârmaciul instruit de jupânul său avar cere puţinilor 
călători şi mai mulţi bani ca să nu îi lase pe limba de pământ care, 
de la distanţă, părea a h ţărmul dorit. 

- Când aţi plătit, până aici aţi arătat cu mâna, anunţă el 
înşelăciunea, flancat de două matahale de protecţie. Altfel, ne- 
ntoarcem şi basta. 

„Nu-mi trebuie gâlceavă; le dau şi ultimii bani, numai să 
trec“, cugetă Nalbian. 

Trei săptămâni apoi, tot pieptiş, traversează câmpii şi dealuri 
aparent fără sfârşit. Iarna stă să înceapă pe răbojul anului, mai 
păstrând încă vreme fără ninsori sau gheţuri. Treptat, solul devine 
sec şi realizează că e mult de când nu a mai văzut urmă de potecă 
ori pământuri lucrate; astfel că face cale întoarsă spre ultima cărare 
întâlnită, pentru a găsi aşezarea de la capătul ei. Aceasta abia atinge 
douăzeci de case, cu totul. 

- De când n-am mai văzut călători, se minunează oamenii. 
Să fie zece ani? Suntem printre ultimele sate, pe linia asta a 
răsăritului. Ia zi, cauţi pădurea vrăjită sau apa vie? îl surprind 
locuitorii. Aşa deci, apa vie, au mai fost doi. Unul doar dus, din 
păcate, celălalt abia s-a mai târât înapoi. Mergi cu Dumnezeu, dar ia 
aminte: ai în faţă numai uscat pietros, nu creşte nimic bun şi nici 
apă nu e! 

Mulţumeşte pentru sfaturi şi rămâne o noapte, să întremeze 
calul. Nimeni nu ştie la ce distanţă vine pădurea aceea, în jur de-o 
săptămână, după vechi spuse. în momentul plecării umple toate 
burdufurile, dar începe să ezite; gândul aşteptării primăverii îl 
încolţeşte cu stăruinţa logicii mai sănătoase. îşi face mari griji 
pentru reuşita armăsarului pe un drum fără râuri sau fântâni, iar de 
viaţa acestuia atârnă şi a lui, în aşa pustie. Cântăreşte bine, mai 
leagă vorbă cu oamenii, înţelege că trebuie să urmeze bălţile, cât de 
mici. într-o inspiraţie adusă de socoteli adânci, tocmeşte o săpăligă 
înainte să plece, în timp ce femeile încearcă să-l oprească. 

Cu inima-n dinţi, porneşte la trap şi opreşte calul pe lângă 
ochiurile de apă din ce în ce mai rare. Ca şi prima dată, două-trei 
zile e cum mai e, dar apoi găseşte pustiu de pământ văzând cu ochii. 
De merinde nu-şi face probleme, stă el şi cu-n codru pe zi la nevoie, 
iar ceva hrană pentru animal încă se aşterne ici şi colo. „Dar, dacă 
nu găsim pic de apă, ne-ntoarcem, bunul meu prieten." A patra zi 
riscă: prea puţine ochiuri băltite, inutile pentru calul însetat. 
Vremea rece şi menajarea voinicului îl ţin însă în picioare. A cincea 
zi aduce deja necazuri: armăsarul dă semne de slăbiciune, iar frigul 
devine, treptat, din aliat un inamic. Grea cumpănă pentru librean şi 

niciun semn de ploaie. „S-ar putea să fi trecut de mijlocul drumului, 
ce ne facem, frumosule? Mă joc cu viaţa noastră, fir-ar să fie, asta 
fac.“ La disperare, Nalbian începe să sape cu râvnă la baza 
tufişurilor mici şi rare. Ore întregi de sudoare nu-i aduc mai mult 
decât pământ umed. Seara îl găseşte frânt şi animalul palid. îi dă 
din apa lui, dar mai mult îl amăgeşte. Adoarme trist, tulburat şi 
ostenit. Dimineaţa vine însă cu bucurie neaşteptată: groapa săpată 
are acum apă în ea, atât cât să potolească din setea bietului 
patruped. 

- Ştiu ce facem, credinciosul meu prieten. Aici ne zicem adio, 
îl bate el cu drag pe grumazul care a mai prins vigoare. Am chibzuit 
mult şi bine, sau poate doar mult... eu nu mă pot întoarce de-aici. 
înţelegi? Merg înainte. Dar tu, scumpul meu, faci cale-napoi. Eşti 
isteţ, cunoşti drumul; acum, fugi! îl goneşte spre direcţia bună, 
descărcat de toate cele. 

Priveşte cum fostul tovarăş necuvântător se face mic în zare. 
Verifică apoi lucrurile rămase şi leagă la spate puţinele haine, 
pătura şi rogojina uşoară. Prinde şi multele burdufuri golite deja 
pentru animalul însetat precum şi pe cele două rămase pline. 
Desaga mică peste umeri, sabia la brâu, şi cum i-o fi norocul. 
Mijeşte ochii la orizontul neîndurător din faţa lui, cu speranţa că-i 
va găsi capătul în nu mai mult de câteva zile voiniceşti. „Ce-ai făcut, 
amice?", îl trece un fior rece pe şira spinării. „Hai mai departe, nu 
înţepeni aici. Pădurea aceea va fi salvarea, doar dacă nu dau din lac 
în puţ." 

Picioarele primesc ordinul minţii ce încearcă să suprime 
spaima ochilor. întinderile sunt drepte ca-n palmă; peste ele, 
sfărâmături ce par că anunţă un tărâm al ploilor cu pietre şi capătul 
lumii omeneşti. „Poate-ar trebui să mă bucur că nu este vară", îşi 
spune, imaginându-şi pământul crăpat şi aerul firebinte, sub un 
soare puternic. Ceasurile trec greu pentru paşii mărunţi intr-un 
pustiu aşa de mare. Numără buruienile răsfirate, cumva pentru a nu 
da voie neliniştii să iasă prea mult la suprafaţă. „Şi dacă nu mai dau 
de nicio pădure?" Frigul de seară este combătut de căldura trupului 
muncit. Se întreabă ce fel de vietăţi poate întâlni intr-un asemenea 
loc, în afară de câţiva păianjeni. Pentru că focul va fi unul anemic, 

neavând de unde aduna vreascuri în afară de ierburile ca nişte 
vârfuri de mătură, cu prea puţine ramificaţii lemnoase. Noaptea 
rece este grea şi intră la oase. Mormanele uscate ard repede, impun 
un ritual cu multe treziri şi socoteli de porţionare a materialului de 
foc. 

Următoarea zi, pe când ar fi crezut că locurile sunt fără 
speranţă pentru orice suflare, mâinile strângătoare de ierburi uscate 
au parte de o surpriză dintre cele mai neplăcute. întâi are impresia 
că acest tufiş are spini. Apoi, privirea încremeneşte pe motivul 
punctelor roşii de pe degetele sale; fără gura încă sâsâindă a 
şarpelui, nici nu ar fi remarcat conturul camuflat fără cusur. Se 
aruncă doi paşi în spate şi scoate sabia, căzut pe şezut, în caz că 
târâtoarea îl va urma. îşi rupe în două mişcări petec dintr-un braţ al 
pantalonilor şi strânge până la sânge deasupra încheieturii stângi. 
Spală înţepăturile din care nu poate scoate mai nimic şi se întinde 
ameţit de teamă pe spate. Caută să se trezească din visul urât, îi vine 
să strige din toţi rărunchii. Sfârşeşte însă într-un râs isteric, 
imaginându-se văzut de sus, din înaltul cerului, otrăvit în mijlocului 
unui pustiu fără margini. Când se mai obişnuieşte cu ideea, se agaţă 
de speranţa unui şarpe neveninos. Leacuri pentru aşa ceva nu are, 
iar drumul devine şi mai greu, mâna pierzându-şi orice simţire din 
strângerea învăţată printre libreni. Lăsarea serii este o 
binecuvântare pentru trupul ostenit şi mintea împovărată de 
îndoieli. Se chinuie să pregătească locul de înnoptare din timp, cu 
un ochi trist şi altul râzând la gândul că braţul bun este cel drept. 

Sub luna fugărită de nori, se apleacă să aprindă focul, gata să 
se năpustească asupra câtorva merinde. Mâna stângă este închisă la 
culoare şi nu poate nici măcar sprijini amnarul cum trebuie. Aude 
mişcare în spate, care-1 întoarce cu viteza fulgerului, şi rămâne, 
pentru a doua oară în aceeaşi zi, înlemnit. Se află în genunchi, în 
lumina slabă a nopţii pătrunse de fire ascuţite de vânt. în faţa sa 
lucesc doi ochi cărora Nalbian le ghiceşte rapid patru picioare şi un 
spate arcuit, necunoscut. înţelege că este vorba de o fiară de statura 
unui lup. Se privesc clipe bune, fără ca mintea-nspăimântată a 
libreanului să găsească o soluţie mai bună decât lupta iminentă. Nu 
există niciun loc unde să se ascundă, nicio direcţie în care să fugă 

din faţa prădătorului aflat la el acasă. Iar, când dinapoia acestuia îşi 
mai fac apariţia două siluete identice, înaintând tăcute prin 
învăluire, mintea începe să-şi piardă limpezimea în bubuitul 
asurzitor al inimii. Rămâne vie, din fericire, ştiinţa de a nu le 
întoarce spatele şi a nu-şi lua ochii de la ele. Asta nu le opreşte să 
câştige teren, tiptil, cu capetele lăsate, pândind momentul. Nalbian 
tremură din toate mădularele, picioarele îl mai ascultă doar cât să se 
dea înapoi pe genunchi. Simte amnarul sub un picior şi se agaţă de 
disperarea aprinderii focului. Strânge fierul în mâna dreaptă şi 
caută inutil să nimerească piatra fără să o privească, lipsit de 
ajutorul stângii amorţite. Iar dacă o atinge, se mişcă din loc şi se 
îndepărtează de iarba uscată. Un gâfâit sugrumat îi însoţeşte 
încercarea de a prinde locului cele două piese cu o aruncătură de 
ochi. Aude imediat paşi repezi şi transpiră rece a moarte. Scânteia 
apare, fără niciun succes însă. Nalbian trage spada înainte să vadă 
care fiară pregăteşte asaltul, urlă ca un apucat şi taie aerul spre ele. 
Mişcarea îşi face efectul, le mai împinge puţin. Imediat se-ntoarce 
asupra amnarului peste care loveşte ca un nebun, iar în aceeaşi clipă 
se produce săritura inevitabilă. Libreanul cade, înhaţă sabia chinuit 
şi o agită în direcţia atacului. Ca în zbaterea prăzii pierdute, este 
hotărât să nu precupeţească niciun efort. Lighioana rănită atacă iar, 
turbată, dar se opreşte adânc în vârful spadei, cu un strigăt ascuţit. 
Cu fiara încă horcăind deasupra sa, simţurile aşteaptă usturimea 
fatală a colţilor haitei rămase. O lumină galbenă începe să îi joace 
însă pe obrajii ca gheaţa. „S-a aprins... S-a aprins focul!“, lăcrimează 
a lipsă de crezare voinicul sleit. Animalele dau îndărăt şi se foiesc la 
distanţă. 

Clipeşte adânc, vlăguit, se ridică între agonie şi clipe de 
speranţă. Iarba s-a terminat, trebuie să mai strângă, dar pentru asta 
are nevoie să facă o torţă din nimic. „Şi dacă... ia să vedem, vă 
bucură carnea amicului vostru?“ Nalbian împinge leşul cât poate, cu 
sabia în mână, spre cele două jivine rămase în aşteptare. întors 
lângă foc, respirând greu şi cu privirea ca de fiară încolţită la rândul 
său, scoate ceva de mâncare şi înghite ca şi cum viaţa lui ar depinde 
de asta. Nici nu clipeşte în direcţia pericolului, flăcările ard repede 
şi se oglindesc în sticla ochilor săi. într-un final, lighioanele încep să 

adulmece leşul şi să-l tragă spre ele, apoi se pierd în noapte cu 
schelălăieli în împărţirea prăzii. 

Profită de răgaz şi, cu spada ridicată, se apucă să adune 
furibund toate smocurile din apropiere, până face câteva grămezi de 
buruieni. Spală umărul şi îngrijeşte din zgârieturile serioase, iar în 
scurt timp somnul îl năpădeşte cu forţe mistuitoare. Se trezeşte 
îngrozit când mai mocnesc doar câteva frunze şi aruncă repede un 
alt mănunchi. Episodul se repetă de câteva ori, cu stări de veghe şi 
de somn buştean. La ultimul este întâmpinat de primele raze 
binecuvântate de lumină. Pune toată iarba care i-a mai rămas şi se 
lasă în somn oricât de adânc. 

Trezit aproape de amiază, Nalbian are dificultăţi în a se mai 
ridica în capul oaselor. Nu ştie în ce măsură este de vină oboseala, 
disperarea sau otrava şarpelui. „Poate că sunt toate la un loc“, îşi 
spune cu capul pe genunchi. Mâna nu arată bine deloc şi înghite cu 
greu la gândul că ultima şansă, la un moment dat, va fi să o reteze. 
„Ia să vedem, ce fac eu aici? La ce-am venit?", delirează el o vreme. 
Se scutură într-un târziu şi porneşte mai departe. Apa îi va ajunge 
două-trei zile, chiar patru, drămuită drastic, iar turta o poate 
împărţi în oricât de mici porţii. Măcar ziua aceasta e mai bună cu el 
în ce priveşte creaturile locurilor. Nu şi pentru apăsările minţii însă, 
printr-o perdea rece de picături minuscule ce dau impresia că nu 
vor să cadă. Iar orizontul îl priveşte încă nemilos, fără nicio 
schimbare. 

Trupul slăbit aduce o noapte cu tremurat şi început de tuse. 
îşi vede locurile natale printre flăcările devenite cel mai bun prieten 
al său, retrăieşte căldura mult îndrăgită a ungherelor casei. Iubeşte 
din tot sufletul scara şi uşile nereparate, scârţâinde. Chipurile 
părinţilor şi al Cassiei îi povestesc cu multă dragoste despre trecutul 
bun şi liniştit. Mânerul briceagului îl poartă spre familia nouă a 
surorii sale, în sânul căreia i l-a înmânat cu poveţe de a nu risca 
inutil pe drumul ce-i răpeşte toate gândurile. 

Adoarme agitat. Căzut în fierbinţeală, se mai trezeşte să bea 
apă şi să dezvelească trupul aprins. Până când îl cuprind vise 
adânci, bolnave, se frământă pe rogojina mică şi iese din marginile 
ei. Se face că urmează o prăpastie adâncă, neagră ca tuciul, în care 

vrea să se arunce. Voci bune răzbat în jurul lui, cu rugăminţi pentru 
înţelepciunea de pe urmă care să-l întoarcă spre casă. Le dă 
ascultare, apoi ezită, revine pe buza prăpastiei. Glasurile devin 
ameninţătoare, iar refuzul său le transformă în sunete de-a dreptul 
groteşti. „Aici îţi vor rămâne oasele, stai numai să vezi! Eşti doar un 
om bolnav!" Se chinuie să nu le dea ascultare şi priveşte adâncul, de 
unde apare o licărire în care începe să creadă şi urcă spre el. îi vin în 
minte acum, acoperind hăurile veninoase, cuvintele ursitoarelor: 
îngerii să-l aibă-n pază/Şi la bune şi la grele/Spre lumină el să 
vază/Şi când are-njur zăbrele. Este împins spre trezire de această 
amintire ca şi cum soarele l-ar orbi peste faţă. Deschizând însă 
ochii, descoperă doar lumina palidă a zilei care l-a prins iar 
dormind. 

Fierbinţeala i-a mai trecut, dar tot goleşte un burduf cu apă. 
Slăbit, cu puţina vlagă a somnului, se ridică şi strânge lucrurile. 
După niciun ceas vântul începe să bată din spate, se întoarce de 
câteva ori până îi este limpede că se apropie un fel de furtună. „Ce 
să fie ceaţa asta întunecată?" Iuţeşte pasul, se ajută deja cu sabia 
ţinută în teacă. Cum nu are unde se ascunde, bănuieşte că va trebui 
cumva să facă faţă şi necazului acesta. Priveşte mai atent spre goana 
nourilor lăsaţi peste pământ şi vede cum colbul se ridică, aruncat ca 
în lovituri de bolovani căzuţi de pe culmi înalte. înmărmureşte când 
un chip cu două braţe imense pare purtat în mijlocul negurii. Ca să 
îi taie orice urmă de îndoială şi să îi readucă spaima de moarte, 
creatura se anunţă cât se poate de vie, prin răgete fioroase. Nalbian 
desface şi aruncă tot, mai puţin desaga ce nu-1 încurcă, şi prinde o 
fugă nebună. Aleargă mai repede decât a făcut-o vreodată, mai tare 
decât vor vedea Libra şi Smaraldul în veci, că se va mai întoarce 
cândva sau deloc. Reuşeşte să păstreze astfel distanţa, dar nu va 
putea meţine mult ritmul. După jumătate de ceas înţelege că va 
cădea epuizat, astfel că se gândeşte la o luptă zadarnică, nici spadă 
nu mai are. „Până la urmă, tot nu scap...", se resemnează pe undeva 
cugetul. „Una după alta, parcă vin să mă doboare. Iar asta, asta nu e 
firească deloc." Când se opreşte mai să-i sară inima din piept, ochii 
săi prind corbi ridicându-se spre răsărit şi-l săgetează speranţa 
apropierii de pădurea legendară. Reia goana cu ultimele forţe, fără 

să ştie cât are de parcurs. Mintea îi fierbe şi, rămas fără puteri, 
încearcă o nebunie: să se lase aruncat de vârtejurile care vin din 
spate mâncând pământul. îşi potriveşte astfel mişcările încât să 
pară că va fi prins, dar, de îndată ce negurile îi vântură ceafa, 
ţâşneşte cu inima în dinţi, aşteptând furia exploziilor furtunoase. 
Primeşte o gură de îndârjire când acest lucru se întâmplă, este 
zvârlit prin aer multă vreme şi aterizează brutal la o distanţă bună 
de vrăjmaşul necunoscut care ţipă. Conştient că a doua oară nu va 
mai funcţiona, o rupe iar la fugă. Ochii i se împăienjenesc, mijlocul 
şi picioarele cer îndurare, plămânii se sufocă. Nu mai poate. în 
ultima clipă, ca din aburi de aer fierbinte, în faţa sa apare marginea 
unei păduri înalte ca niciuna văzută până acum. Cade însă peste 
pietre ascuţite, iar norul negru se apropie vijelios, urlând şi tunând 
în urma sa. Târăşte din braţe, mâna stângă este precum cărbunele. 
Se opreşte epuizat, lasă capul în ţărână şi începe să-şi numere 
respiraţiile. „La zece e lângă mine... Unu... doi... trei... nouă...“ 
Aproape se simte prins de picioare când sare intr-un sprint care-i 
aduce toate măruntaiele în gât. O vede, mai are puţin. încă puţin. 
Trunchiuri groase, încolăcite, de copaci nemaîntâlniţi, abia dacă 
lasă loc de strecurat printre ele. îşi pierde cunoştinţa în momentul 
saltului, nu mai apucă să ştie că a trecut şi acum cade în iarba înaltă 
şi deasă. Nu vede nici norul negru ce se loveşte ca de o barieră şi se 
risipeşte în toate părţile, lăsând descoperit un căpcăun hidos care 
face turbat calea-ntoarsă. 

CAPITOLUL V 


Toamna se scutură împărăţiile 


L IBRA SE PREGĂTEŞTE de o nouă iarnă. Puţinele fulguieli ca 
de bun găsit nu închid încă drumurile, dar, deşi frigul oferă 
perioada de graţie ce întăreşte nămolurile, nu mai călătoreşte 
nimeni. Mulţumirea de pe feţele oamenilor şi pregătirile tihnite din 
alţi ani nu se mai regăsesc pe uliţele largi şi tăcute. 

Din pragul uşii, încă în găzduirea lui moş Zeze, Rogozis 
priveşte norii mohorâţi. Aerul rece îi taie faţa ce aşteaptă coiful cu 
apărători laterale, dus până acum la subraţ. Cassia îl însoţeşte cu 
sprâncenele lăsate, strângând şalul mai bine pe umeri. 

- Să dea ninsorile mai repede, ah, n-ar veni odată! 

- Da, ar mai potoli lucrurile până-n primăvară, îi dă Rogozis 
dreptate. 

- Nici nu-mi dau seama dacă să mă bucur că Nalbian nu-i 
aici. De parcă putem şti pe unde sunt acum, el şi Brosoc? Poate 
departe de toate astea... sau poate dimpotrivă, sunt prinşi în 
Karivatra... se întristează ea şi mai tare. 

- Să fim încrezători, draga mea, o îmbrăţişează Rogozis, 
lăsând o clipă apărătorile. Getozak ne-a zis că erau pe picior de 
plecare; eu cred că s-au pus la adăpost, oriunde ar fi. Poate nici n-au 
idee despre ce se întâmplă aici, din cine ştie ce parte a lumii. 

Toţi bărbaţii în putere ai Librei se îndreaptă, ca la fiecare 
două-trei zile de câteva săptămâni, spre garnizoana de la conac, 
împăratul a trimis stare de luptă în toate zările Smaraldului, 
obligându-i, vrând-nevrând, să îmbrace haina soldăţească. îşi 
împart antrenamentele şi aşteaptă înfriguraţi veşti, cu teamă de cea 
mai nefericită posibilă: plecarea la război. Adenil este întâmpinat, 
ca de fiecare dată, de viitoarea lui soţie, Deliza, pe drumul spre 
cazarmă. O ţine pe după umeri, iar ea îi înconjoară mijlocul, în paşii 
mici, întârziaţi cu dinadinsul. 

- Dacă se întâmplă... ne căsătorim chiar înainte să plec. Nu 
mai aşteptăm primăvara. 

- Sau mai bine fugim. Ne-ascundem, căutăm locuri ferite, se 
avântă ea, apoi lasă capul în jos, ruşinată de egoismul faţă de cei 
dragi din sat. 

Garnizoana mică este acum completată cu o bucată din 
ograda conacului. Au început să fie amenajate păpuşi umplute cu 
paie pentru spadă, buşteni şi saci grei pentru trântă. Urmează, o 
dată pe săptămână, ieşirea în marginile satului pentru 
antrenamente mai vii şi exersarea arcului. Jilop intră ultimul, nu i-a 
venit vremea, dar vrea să dea o mână de ajutor şi să prindă ceva 
pregătire în caz de nevoie. Nu lipsesc nici Cărămidarii, Croitorul, 
Arbopyn şi toţi care se ţin cel mult între două vârste. Libra are acum 
doi căpitani, Eusten şi Getozak, urcat în grad de solul venit cu 
veştile neplăcute. 

- Zarva încă n-a atins ţinuturile noastre, începe Eusten. 

- E doar pregătire, posibil să nu se-ntâmple nimic, continuă 
Getozak. Oamenii din Smarald nu vor mai asculta uşor de capetele 
găunoase ale despoţilor când vor vedea norii războiului, când îşi vor 
simţi casele şi vieţile în joc. 

între timp, cea mai mare parte feminină a satului se află la 
conac. Jupâneasa este gazda acestor adunări apărute de la sine, 
pentru ca femeile să stea mai aproape în discuţii şi treburi. Se 

croşetează, se fac colaci, mâncare pentru bărbaţii ce vor reveni de la 
garnizoană şi de luat la tavernă, unde sfătuirea continuă seară de 
seară. 

- Nu, n-o aduc pe Alenda. Fetele şi copiii să rămână pe lângă 
case şi bătrâni, asta-i situaţia, comentează Peltrina în aprobarea 
tuturor. 

- Dar ce situaţie, din prostie şi nestăpânire, îşi spune altă 
femeie oful. Parcă se-mprăştie boala în minţile nesocotite. 

-Toată lumea ştia că n-o să rămână atâtea neamuri sub 
căciula împărăţiei ăsteia vechi. A ştiut-o şi Novarin, a avut cap din 
timp. Cu altul, cine ştie ce foc şi pară era de mult! Pe când la Rubin, 
ce zicea solul din Gorudava? Nu-i a bună. 

- Eu am început să scuip în sân când vine pe aici. Mă trece 
cu friguri să aflu dacă netrebnicii au prins avânt sau i-a liniştit 
oastea. Măi, dar deodată i-a apucat, eu cred că s-au vorbit. 

- Nu ştii că şobolanii se miros şi se adună? 

- Dar dregătorii, trimişii ţinuturilor la cetate? Muşcă mâinile 
care ieri îi ţineau în puf. Vor să se rupă musai, apoi să se lipească 
altfel, şi-au pierdut direcţia şi ăştia. 

- Nu toţi, eu cred că sunt mulţi profitori. Sau care s-au 
dedulcit din mers, să nu piardă ceva când ceilalţi pot să câştige. 

- Bine că n-avem nimic dinspre Negru. L-or fi mătrăşit? Să-i 
rămână haita de criminali acolo, opri-i-ar trăsnetele să-i oprească. 

Cele mai aprinse sunt mamele de tineri. Asudă şi se sprijină 
în spaime una pe alta, apoi se încurajează cu speranţe de bine. Ale 
lui Nalbian şi Brosoc sunt destul de tăcute, când mai tulburate, când 
mai uşurate. Ştiu amândouă acum despre chemarea apei vii, fără 
siguranţa locului în care se află ori dacă sunt feriţi de primejdii, iar 
celelalte femei le poartă mila. 

Zilele trec fără veşti, nici măcar taxatorul nu mai ajunge, deşi 
este aşteptat de ceva vreme. Lumea se întreabă dacă n-o fi nins 
aprig prin alte locuri, căci stăpânul nu se întoarce nici el de mai bine 
de o lună. Negustorii au oprit afacerile, iar satele îşi păstrează 
agoniselile pentru orice eventualitate. 

Dar iată că, într-o zi, nevăzută de amar de vreme, trăsura de 
călătorie pătrunde printre zidurile măcinate de la intrarea Librei. 

Pleacă în grabă şi lasă-n urmă un cerc în jurul celui coborât. Este 
Brosoc. Se trimite vorbă şi toată lumea face paşi repezi spre tavernă, 
călătorul este flămând şi vrea să vorbească tuturor. Tânărul 
primeşte ciorbă fierbinte, pe care o înfulecă rapid, cu toată roata de 
pâine. Oamenii se îndeamnă unii pe alţii să-i dea pace până-şi trage 
sufletul, dar ard toţi de nerăbdare. 

- Fraţilor, începe el intr-un sfârşit, nu se mai aude musca. Eu 
am rămas în Karivatra, tot timpul acesta. 

- Dar Nalbian? se aude din mulţime. 

- Vă spun şi de el, a plecat în depărtări. La târgul mare am 
găsit multe de făcut şi de-nvăţat, am fost luat în preajma celui mai 
mare vraci de acolo şi am servit cu cinste. De pe la sfârşitul verii, 
cum aţi auzit şi voi, lucrurile au luat-o la vale, parte dintre 
sfătuitorii şi negociatorii din toată împărăţia au început să se certe, 
nu au mai găsit cale de mijloc în dorinţele lor. Şi prea multă 
nerăbdare, mai ales după ce tot felul de canalii şi-au unit forţele şi 
au pornit să-ncerce puterea armatei. Eram acolo, îi vedeam şi 
auzeam împărţiţi în două: cei tulburaţi, de care ziceam, ceilalţi 
cugetaţi, chemând la calm şi înţelepciune. Apoi, câte unii de la 
curtea coroanei s-au prins în vârtejul ăsta, au început să aleagă 
tabere sau au fost tocmiţi cu bani mulţi şi promisiuni. Karivatra a 
ajuns repede în certuri şi lumea n-a mai putut duce traiul obişnuit, 
oamenii s-au speriat, nu mai găseam nici pâine în unele zile. 
Trăsurile au fost luate de unii şi de alţii. Când şi dintre soldaţi au 
început să cadă, spre căpetenii dornice să împartă deja pământurile 
cetăţii, am plecat cu ultima rută, abia am prins-o. Şi nu se mai 
întoarce alta. De fapt, la ora aceasta, fraţilor... nu cred să mai existe 
nici împărat. 

Librenii freamătă în rumoare de uimire şi nelinişte. 

- Şi asta nu-i tot, oftează Brosoc. Pe drum încoace am prins 
veste că Folia, coroana Rubinului, porneşte lupte ca să-şi păstreze 
ţinuturile. 

Discuţiile continuă până seara târziu. După tulburarea 
noutăţilor, oamenii încearcă să vadă ce e de făcut, să se organizeze 
pentru perioada următoare. în vâlva tavernei Brosoc se trage lângă 
Getozak: 

- Pentru tine mai am o veste. Verobostes te vrea la fortăreaţa 
din Rodul Pietrei. 


Mai mare, mai straniu, mai sever 


Pădurea bizară pare calmă şi protectoare la prima simţire. 
Nalbian nu are nici cea mai vagă idee cât timp a trecut de când zace 
în ierburile mari cum n-a văzut niciodată. Sub el pământul este 
reavăn şi umed, spre deosebire de cel care i-a obişnuit paşii în 
ultimele zile. întors spre a vedea cerul, se minunează aproape un 
ceas de răsucirile trunchiurilor groase cât să fie cuprinse de o mână 
de oameni, împletite între ele spre vârfurile abia ghicite. Nu este 
singurul motiv al letargiei sale; îl dor toate încheieturile şi carnea de 
pe oase, amintindu-i eforturile imense la care le-a supus. 

Ridică braţul stâng să-şi privească mâna vătămată, negreala 
suferinţei acesteia a urcat uşor deasupra legăturii făcute deunăzi. 
Dacă nu ar fi însoţit de mulţumirea scăpării cu viaţă din ultima 
nenorocire, s-ar panica negreşit. începe să se ridice încet din mijloc, 
având în minte avertizarea lighioanelor nenumărate. Nu aude şi nu 
vede nicio vietate momentan, nici măcar vântul nu pătrunde prin 
desişul acestui codru. Se prinde cu mâna de ceafă, lovit de o durere 
de cap soră cu pălitura Slinosului din banda celor unşpe. Apoi se 
uită la singurul burduf gol, legat de gura desagii cu brăduţi, neştiind 
dacă să plângă de sete ori să râdă amar de faptul că a fost 
prevăzător. Verifică şi celelalte lucruri rămase: briceagul, amnarul, 
fluierul şi un codru de pâine. Sare cu înţepături în tot trupul ca să 
privească în urmă, cu gândul de a ieşi iar în pustiu, să recupereze 
din cele aruncate. 

-Nu văd nimic, eram departe când le-am dat drumul, îşi 
şopteşte şi se aşază pe o rădăcină cât un bolovan, la marginea 
pădurii neobişnuite, cu ochii peste pământurile neprietenoase unde 
puţin i-a lipsit să-şi lase oasele. Dacă mă duc şi apare din nou 

bestia, de data asta nu mai scap. Oftează şi lasă capul în jos: iar 
mâna asta îmi anunţă zile negre, ca şi culoarea ce-a pus stăpânire pe 
ea. Singura mea speranţă este apa vie. Dacă ajung la ea. Dacă nu, 
probabil oricum nu mai contează... 

Nu crede că va avea puterea să îşi reteze mâna, oricât ar şti că 
este ultima şansă, în caz de înrăutăţire. Se scutură de imagine şi îşi 
rupe un nou bandaj din pantaloni, pe care îl leagă strâns câţiva 
centimetri mai sus de marginea cangrenei. 

- De ce m-a protejat pădurea? Monstruozitatea n-a trecut, 
începe el să dea încet desişurile la o parte, m-ar fi nimicit demult. 
Iar acum urmează să aflu ce fiare a văzut călătorul din Rubin. Sau să 
le fiu gustare. Să mă caţăr de colo-colo este imposibil, într-o mână. 
Doar dacă, nu cumva... 

Roteşte ochii şi se lămureşte că împletirea crengilor continuă 
peste tot, de parcă ar fi un singur copac imens, înfipt în pământ de 
mii de ori. „Nu trebuie să urc decât o singură dată", i se aprinde un 
mugur de speranţă. Caută un trunchi mai potrivit, cu multe noduri, 
pentru putinţa lui schilodită. Cu multă caznă şi o doză bună de 
zdrelituri ajunge gâfâind la prima ramură, groasă cât un stejar 
obişnuit. Tufişurile dese, printre care observă acum spini cât colţii 
de lup, sunt şi verzi, şi galbene, ca într-o toamnă devreme. De altfel, 
şi arborii se bucură de aceeaşi vigoare, nesimţind iarna ţinută 
cumva la distanţă. Nici frigul nu mai e acelaşi, departe însă de a fi 
confortabil în umezeala ridicată. 

- Bun, dacă pierd zilele aşa, nu ajung nicăieri, respiră 
Nalbian greu, între dârzenie şi disperare. Ca şi cum nu era destul, 
trebuie să ţin soare-răsare, prin umbrele astea imposibile. Măcar 
copacul apei vii este înflorit, se mai încurajează el. 

înaintează atent, deprinde câteva prize bune cu interiorul 
cotului stâng şi puterea întreagă a mâinii drepte. Moralul său 
primeşte o gură de aer când bănuiala de mai devreme se adevereşte: 
poate traversa dintr-un arbore în altul. Continuă astfel o bucată de 
vreme, mai pe picioare, mai pe braţe, cu urcuşuri şi coborâşuri. Nu 
se poate declara mulţumit însă, la sol ar fi parcurs mai rapid aceeaşi 
distanţă. 



Jos, iarba este întreruptă pe alocuri de bălţi limpezi şi 
generoase, a căror vedere îl bucură nespus. „Se pare că nu de sete 
voi pieri", zâmbeşte el ironic. O mişcare îl îngheaţă locului. Din tufiş 
iese un iepure nepăsător, cu drum printre rădăcinile hrănitoare. 
„Deci aşa“, gândeşte Nalbian măsurând vietatea. „Iarbă mare, 
iepure cât mielul, îmi dau seama la ce trebuie să mă aştept." Lumina 
începe să nu mai răzbată din cerul abia vizibil, semn că se apropie 
noaptea. Ostenit, libreanul face popas într-o bifurcaţie mai comodă 
şi răspunde rugăminţilor maţelor chiorăinde. „Nu e bine", 
reflectează cu mâna pe ultima bucată de pâine. Simte că are nevoie 
de toate forţele posibile pentru noaptea misterioasă dinaintea sa. 
„îmi trebuie hrană. Fructe, nuci - nimic. Pe jos aş mai găsi ceva, iar, 
la o adică, sper să existe şi animale mai mici decât urecheatul ăla." 
Stă în cumpănă ce fel de tabără să pregătească pentru noapte: „Cu 
namile d’astea e mai bine aici, măcar până înţeleg cu ce am de-a 
face. Foc nu aprind în ruptul capului; ori atrag atenţia vreunei 
lighioane, ori pârjolesc pădurea." Smulge şi taie cu briceagul din 
crengi mai obişnuite, le pune de-a curmezişul ca să-l proptească în 
timpul somnului. Regretă lipsa funiei şi a cingătorii aruncate, nu are 
cu ce se leaga de copac. „Ciudat, nu zboară nimic pe aici", scrutează 
Nalbian prin întunericul atât de liniştit. 

Somnul, cu treziri dese, îi mai întremează trupul obosit, 
cuprins de friguri. Ar vrea să plece înainte de venirea zorilor, dar îi 
este imposibil să vadă ceva prin negura s-o tai cu cuţitul. Cu primele 
raze de lumină porneşte mai departe, plănuind să urce o dată pe zi 
spre vârfuri, pentru a verifica poziţia răsăritului. La un moment dat, 
pe când îşi face mai mult avânt, aude mişcare de răspuns 
zgomotului făcut de picioarele sale. Se încolăceşte pe ramură şi face 
ochii mari într-un arbore vecin. Din coama acestuia, ca şi cum s-ar 
odihni pe braţul gros, un fel de pasăre cât viţelul îl aţinteşte cu 
privirea. Nalbian se minunează temător la trupul ce porneşte direct 
din lemnul copacului, fără picioare, ca o altă ramificaţie solidă, care 
pe la jumătate începe să prindă pene şi două aripi din frunze uscate. 
Gâtul aproape inexistent, ca de bufniţă, ţine un cap asemănător cu 
cel al unei raţe cu ochi senini şi cioc inofensiv, ce pare să râdă 
prietenos. îi este clar că l-a văzut şi îl priveşte clipind des. „Sper că 

nu zboară. Ar trebui să fug?“ Arătarea începe să rotească uşor capul, 
într-o parte şi-n alta, apoi din ce în ce mai tare, până ajunge să-l 
întoarcă de tot. Nalbian îşi abţine un ţipăt de spaimă când faţa 
revenită este cu totul alta: nişte ochi imenşi, încruntaţi, şi un cioc de 
vultur fioros, din care se ghiceşte un număr de colţi. Privirea ei îl 
arde, simte că trece prin el. Nalbian dă încet înapoi, căutând 
adăpost. Pasărea fermecată nu face altceva nici de data aceasta, 
curând reîncepe balansul capului finalizat din nou cu o rotaţie 
completă. Urmează o altă faţă, ceva între cele două stări induse de 
primele două: ochi de corb, atenţi ca la o pradă, şi un cioc puternic, 
tăios. Acum arătarea prinde să ţipe ascuţit, ca şi cum ar da un 
semnal. Răspunsul nu întârzie, din adâncurile pădurii răsună 
răgete. 

Grea cumpănă pentru Nalbian. închide ochii să îşi mai 
liniştească bătăile inimii şi caută raţiune în mişcarea următoare. 
Picioarele decid înaintea capului: se scurge rapid pe trunchiul gros, 
îşi loveşte din plin mâna beteagă şi cade în iarba care-1 salvează de 
oase frânte. Alege din privire şi o rupe la fugă spre cel mai mare 
desiş. îi stă inima-n loc când, ajuns în frunzişul lui, găseşte greieri şi 
alte insecte cât puii de găină. Aceştia însă trec indiferenţi, căutând 
la rândul lor să păstreze distanţa. Aude tropăit de animal greu 
zorind spre el şi începe să se strecoare, aplecat, din tufiş în tufiş. 
Bubuiturile paşilor înfricoşători se opresc brusc, în preajma poziţiei 
lui de mai devreme. Nalbian înţelege că lighioana cu respiraţie de 
bivol ciuleşte urechile şi miroase împrejurimile. Se lasă tremurând 
pe jos şi începe să se acopere cu noroi, în timp ce creatura s-a pus în 
mişcare. Apoi aude un ţipăt în sărituri largi prin copaci. Lui Nalbian 
îi vine să intre în pământ, să sape un tunel şi să iasă în orice altă 
parte a lumii. Pe obrajii înnămoliţi apar câteva lacrimi de neputinţă, 
de ciudă, de irosire. A vieţii sale, a tot ce putea fi şi n-a reuşit fără 
spaimele, îndoielile şi închistările ce au pus stăpânire pe el de mic 
copil. A binelui pe care a fost atât de aproape să-l facă pentru a 
schimba toate acestea, pentru el şi pentru oricine altcineva. A 
promisiunii ce părea să-i fi fost făcută în ultimul timp spre a 
răspunde angoaselor sale. Creatura este la doi paşi, iarba din faţa lui 
se mişcă. Nalbian lasă faţa în pământ, strânge din ochi şi dinţi, 

neavând nici cum să lupte, nici cum să scape prin fugă. îşi aşteaptă 
soarta în rugăciuni adânci, scoţând din străfunduri puritatea 
sufletului venit pe lume să se bucure de iubire şi îndrumare. Se 
roagă la fel ca atunci când, copil fiind, ştia să simtă lumina şi 
căldura infintă ce veghează cu îngăduinţă părintească asupra sa şi a 
tot ce-1 înconjoară. 

Paşii grei încep să se îndepărteze. Câteva pufnituri îl fac să 
ridice capul şi să urmărească, din auz, zig-zagul animalului care îl 
caută pe alături. Ţipetele aeriene au pornit şi ele în alte direcţii. 
Mult mai târziu, când totul e tăcere, hotărăşte să se târască mai 
departe. Din pământul reavăn prinde la un moment dat ceva tare, 
se înfiorează când recunoaşte forma unui schelet omenesc, 
înfrigurat şi tremurând, trebuie să urce iar într-un arbore, să-şi 
revină şi să caute răsăritul. Nici nu se mai poate gândi că a scăpat ca 
prin urechile acului. Continuă precum un somnambul, spre o ţintă 
ce încă îi este permisă. Odată ajuns, cu chiu cu vai, la primele 
crengi, scrutează orizontul pentru pasărea cu capul sfârlează şi 
multe feţe, apoi continuă în sus. De aici zăreşte groaza care-1 
amuşina mai devreme prin tufişuri: un trup cât toate zilele, 
asemănător celui de urs, cu coadă stufoasă, cap mare şi bot 
neînduplecat. Blana i se schimbă între alb şi gri, de parcă o perie 
mare îl petrece când de la cap la coadă, când invers. Stă în 
aşteptare, să regăsească mirosul musafirului ce priveşte înlemnit de 
la înălţime. Din partea cealaltă, de nevăzut pentru lighioana 
grozavă, înaintează o căprioară, cum altfel decât nefiresc de mare. 
„După ce-o vede, nu cred că va mai avea treabă cu mine.“ 
Rumegătoarea îşi face apariţia chiar în dreptul fiarei, dar asaltul 
aşteptat nu vine. Blana ursanului se decide brusc la culoarea albă şi 
trec unul pe lângă altul netulburaţi. Nalbian rămâne înmărmurit. 

Ajunge într-un final suficient de sus cât să observe poziţia 
soarelui. Nu ştie încă ce parte a zilei să fie exact, aşa că aşteaptă o 
vreme până se lămureşte de mişcarea astrului. Continuă înaintarea 
prin hăţişul aerian şi ignoră stomacul care îşi cere drepturile. La 
scurt timp, o omidă cât roata carului se iveşte sub o frunză uriaşă. 
Se întreabă dacă ar fi o cină bună, dar renunţă cu dezgust în faţa 
păroşeniei. întors cu spatele, n-o vede cum se lasă şi creşte în 

dimensiuni. Crengile pe care îl urmează tăcută încep să se aplece 
uşor, moment în care libreanul se întoarce şi o vede. Mare şi groasă 
acum cât uşa, are o gură zimţată prin care se ghiceşte pântecul 
adânc şi scârbos. Târăşte inelele cărnoase, unul câte unul, venind 
să-l înfulece. Nalbian apucă să îşi dea drumul pe o ramură mai jos, 
încearcă fără succes să aterizeze în picioare. Rămâne agăţat şi trage 
repede cu interiorul braţului stâng ca să elibereze mâna dreaptă. în 
această poziţie ajunge omida monstruoasă deasupra lui, însă 
libreanul nu se poate desprinde, înălţimea este prea mare. Scoate 
briceagul şi se zbate, căutând să cresteze târâtoarea. Aceasta face 
câteva încercări laterale, dar se retrage la fiecare lovitură de picior şi 
cuţit. Ia distanţă şi alunecă acum încet pe trunchiul copacului, în 
jos, iar Nalbian, acoperit de bale lipicioase, încearcă să înţeleagă ce 
urmăreşte. Când realizează că vrea să-l înghită de la picioare în sus, 
îşi ia avânt şi sare spre ea, înfige briceagul cu sete şi cade trecând cu 
lama prin inelele dezgustătoare. Târâtoarea despicată se prăbuşeşte 
lângă Nalbian în zvârcoliri spumoase, de la care voinicul întoarce 
faţa. Curând rămâne înţepenită, în timp ce libreanul suferă de la 
impactul cu solul. 

Câteva ceasuri mai târziu îşi pregăteşte culcuşul de noapte 
aerian. Şi-a înşelat foamea cu ceva mlădiţe recunoscute la 
dimensiuni exagerate şi răsuflă ca un prizonier ce trăieşte cu ziua. 
Mâine va trebui să dibuiască vânat bun de mâncat şi să mute primul 
garou deasupra celui de-al doilea, cangrena a urcat apoape de cot. 
„Apa, trebuie să găsesc apa vie“, adoarme el dus, în spasme şi 
friguri. O respiraţie înnecăcioasă îl cuprinde noaptea aceasta şi îşi 
simte pieptul bolnav. 

Dimineaţa se trezeşte tulbure, în tuse nemiloasă. O înăbuşă 
în sân când, în faţa lui, pe aceeaşi ramură, observă iar pasărea 
vrăjită, înfiripată cine ştie când din lemnul copacului. Acelaşi chip 
cu cioc de corb, doar ochii sunt de culoare brună acum. Nalbian 
întinde mâna după cuţit. Când îl prinde, ochii păsării devin negri. îi 
dă drumul, culoarea mai deschisă revine. „Un veghetor cu simţuri 
ascunse. Ce fascinant mi s-ar fi părut în alte condiţii...", mijeşte 
ochii pe jumătate deschişi, apăsându-şi pieptul dureros. Nu apucă 
însă altceva pentru că ciudăţenia începe să ţipe ca şi-n ziua 


276 



precedentă. „De ce acum? De ce în somn m-a iertat?" Se îndreaptă 
spre ea şi încearcă să-i arate că nu aduce nicio ameninţare. Abia se 
mai mişcă, tuşeşte fără oprire şi firişoare de sânge îşi fac apariţia 
din nările sale. Ar vrea să gândească limpede, dar mintea înceţoşată 
aruncă imagini negre şi albe de-a valma. Pasărea ţipă la intervale 
precise, iar printre copaci pare că dă buzna un roi furios de tauri 
înaripaţi. Nalbian îşi pierde puterea prizei şi cade, simte că trec 
ceasuri purtat prin aerul care nu poate să-l mai salveze. Se iveşte 
prima arătare, o vede prin ceaţa ochilor cum iese din ierburile mari. 
Dar nu are colţi, nu are coarne, e doar un cal brun cu păr negru, un 
murg obişnuit. Dintr-o săritură este sub Nalbian şi-l prinde pe 
spatele lat. 

- Ţine-te! 

Libreanul se supune vocii neaşteptate şi se agaţă printr-o 
răsucire chinuită de coama ca tăciunele. Cu braţul stâng face 
eforturi să cuprindă grumazul puternic şi se trage să poată încăleca. 
Armăsarul aleargă de mama focului, strecurându-se miraculos prin 
codrul din ce în ce mai strâns, iar din urmă vin răgete şi pe sus, şi pe 
jos. Când, cu ultimele puteri, Nalbian reuşeşte să se aşeze, calul face 
un salt ca din arc, până deasupra copacilor nesfârşiţi. De aici 
deschide două aripi falnice, ieşite din trupul pe care mai devreme 
nu s-ar fi zărit nimic. Tânărul se întreabă dacă visează, ochii tulburi 
şi simţurile amorţite se dumiresc greu. Dedesubt pădurea fuge 
înapoi cu viteza vântului şi, din când în când, este întreruptă de 
hăuri fără fund. Efortul de a rămâne pe spatele armăsarului îi fură 
toate forţele, se ţine intr-un cleşte pe viaţă şi pe moarte. îşi lasă 
fruntea suferindă în coama neagră, în timp ce vântul îi flutură 
hainele rupte şi murdare. 

Tărâmul nebănuit dar mult căutat 


Aproape că s-a obişnuit să piardă şirul zilelor în zăcerile 
trupului slăbit. Trezirea aceasta este însă diferită: lumină de soare 
blând, cum nu mai spera să vadă, îi mângâie faţa. Clipeşte des, 
deasupra nu mai are răsuciri tenebroase de trunchiuri nefireşti, ci 
un cer ca lacrima pe care aleargă câteva păsări în triluri. Stă întins 
pe un covor de iarbă mică şi flori fragede, pământul este cald. 
Tremurai l-a mai lăsat, pieptul încă îl doare, dar mintea s-a mai 
odihnit. Se ridică atent, cu accese de tuse. în faţa sa ghiceşte imediat 
marginile pădurii vitrege, din care a scăpat în ultimul moment. La 
câţiva paşi în stânga sa, un pârâu cristalin curge duios peste plaiul 
mătăsos, primăvăratic. Sare cu emoţie spre marginea apei, 
întrebându-se dacă nu cumva... 

- Nu este ce crezi tu, mai ai până acolo, aude voce din spatele 

său. 

Murgul falnic este aievea, se apropie încet din locul său de 
odihnă, fără aripile de mai devreme. Nu este acoperit de hăţuri ori 
şa, este zvelt şi are o privire aproape omenească. Rămân câteva 
clipe faţă în faţă, ca într-o facere de cunoştinţă mută. 

- De ce venea spre tine de data asta, nu scăpai. Inima ta nu 
mai putea stăpâni. 

Nalbian îi priveşte botul care abia se mişcă. îşi aminteşte de 
spiritul calului de la hanul părăsit. 

- Tu eşti...? murmură el. 

Murgul rămâne puţin pe gânduri, încercând să înţeleagă la ce 
se referă. 

- Dacă vorbeşti despre bătrânul năzdrăvan din Libra, nu, 
acela a trecut de-atunci mai departe. 

-Nu ai şi chip omenesc? Aş vrea să-ţi mulţumesc, să te 
strâng cu toată recunoştinţa sufletului. 

- Spiritul meu îşi urmează rostul în trupul acesta. Când şi-l 
va fi terminat, va putea să apară şi altfel. Unde, ce şi cum, nici noi 
nu avem ştiinţă. 

- Mi-ai ghicit mintea, prea bunule cal năzdrăvan. Pentru că 
asta urma să te întreb. Nalbian tuşeşte şi se clatină scurt, apoi 
revine: de ce m-ai salvat? 

- Pentru că ai reuşit să ajungi atât de departe. Pentru 
motivele tale de a fi aici. Te aşteptam, după cum ştii deja. 

- Au încercat şi alţii, unora le-au rămas oasele în codrul acela 
teribil. Ei de ce n-au fost ajutaţi? 

- Nu toate încercările sunt mânate de inima potrivită. Puţini, 
cei mai curaţi, au reuşit să treacă singuri, fără să fie atinşi nici de 
respiraţia fiarelor care sunt pavăză înaintea tărâmului nostru. 

- Şi ce loc este acesta? 

- Eu îţi sunt de-acum credincios în căutările tale, iar tu îmi 
eşti stăpân. Te voi duce cât mai departe, unde vei putea pune toate 
aceste întrebări. 

Nalbian este cuprins de o însufleţire caldă. După jumătate de 
an şi mult chin, rebegit dar viu, se află în faţa unei legături cu lumea 
spre care a plecat, la care a visat din momentul întâlnirilor 
misterioase din Libra. Chiar şi în urma acestora, făcute cu darul 
încrederii în ochii şi urechile sale, de multe ori drumul i-a 
zdruncinat convingerea, lăsând loc doar speranţei. îi vine să strângă 
murgul năzdrăvan în braţe, să-l mângâie drăgăstos, să-l perie, dar 
se simte stingherit de spiritul cu vorbă omenească. Se întoarce 
deasupra apei ca sticla şi priveşte chipul murdar, plin de vânătăi şi 
zgârieturi. 

- Trebuie să mă întremez puţin. Alte haine n-am, măcar să 
aranjez zdrenţele astea. Se spală pe faţă şi îşi potoleşte amintirea 
setei, apoi face ochii roată peste întinderile ondulate, presărate cu 
arbuşti înfloriţi: ce leacuri pot găsi aici? Mi-e teamă să nu-mi pierd 
mâna, iar pieptul e înecat de boală. 

- La noi suferinţele trupului nu înaintează. Dacă sunt de 
vindecat, cu timpul se vindecă. Ce nu, măcar rămâne cum este. Mai 
trebuie să ştii că aici nu se înnoaptează niciodată, iar foamea şi 
setea îşi fac rar simţită prezenţa. 

- Un adevărat tărâm magic... se minunează Nalbian. 

- Poţi să îi spui şi-aşa, pare calul a zâmbi, lucru imposibil de 
văzut pe chipul său. 

Libreanul îşi priveşte mâna cangrenată şi răsuflă uşurat să 
afle că poate uita de grija ei o vreme. 

- Mai e mult până la apa vie? 

- Asta numai de tine depinde, răspunde năzdrăvanul, apoi, 
văzându-1 pregătit de altă întrebare, îi face semn din grumaz: dar să 
mergem şi vei înţelege mai multe. 

Voinicul, slăbit, îi cere răgaz. Scoate garoul mâinii betegite, 
se îmbăiază sumar şi clăteşte hainele încercate. Apoi trage la un 
somn odihnitor cum nu a mai avut de mult, sub lumina caldă căreia 
nu-i poate găsi soarele. „Magie, meleaguri fermecate", adoarme el 
senin, în timp ce hainele se usucă, iar calul paşte domol prin 
apropiere. Când se trezeşte, primeneşte din rupturi, îşi ia desaga şi 
este gata de plecare. Simte din plin spusele calului, nu este încercat 
nici de foame, nici de sete. 

- O să mergem încet, deşi ai deprins ceva din primul zbor. 
Când mai strângi puteri, o să vezi că te obişnuieşti. 

Nalbian urcă greu pe murgul zdravăn şi năzdrăvan, acesta 
trebuie să îngenugheze uşor. Se prinde bine de grumazul şi coama 
lui, despre care armăsarul îl asigură că nu doare şi nici nu se rupe. 
Pornesc la trap peste colinele îmbietoare cu parfum de primăvară. 
Fluturi zboară în jurul lor şi par că vor să le vorbească. 

- Nici nu ştiu cum ţi-aş putea mulţumi vreodată, 
mărturiseşte din nou Nalbian. Auzi, dar ce s-a întâmplat cu iarna? 
se trezeşte brusc din gânduri. 

- Aici vremea este mereu ca un sfârşit de primăvară. 

- Şi care e numele tău, bunule fermecat? 

- Numele meu e cel pe care mi-1 vei da, stăpâne. Eu îl ştiu, 
tu, încă nu. 

Abia peste o bucată de timp năzdrăvanul întinde iar aripile şi 
se înalţă încet. Sub ei se derulează un peisaj de vis, împodobit cu 
flori de câmp, dealuri subtile, copaci în jocuri de forme idilice, uniţi 
deseori în arcade şi hore parcă desenate cu mâna, livezi grele de 
fructe plesnind a sănătate. Izvoare se nasc în vârfuri de coline sau 

din ascunzişul pâlcurilor de copaci, iar din loc în loc sunt lacuri 
cristaline pe care se bucură înnotătoare aparent obişnuite. Ici şi 
colo, din iarba înflorată, ridică ochi curioşi felurite necuvântătoare. 
Ori poate din contră, foarte grăitoare, după felul tărâmului încărcat 
de puteri neomeneşti. După toate necazurile, îşi face loc puţin din 
bucuria copilărească de a fi intrat în lumea legendelor, pe un cal 
înaripat. „Locul ăsta te ajută să uiţi de orice. Iar în aer sunt 
binecuvântări invizibile, care fac să mă simt ca acasă." Răzleţ apar 
grădini aranjate, în care se ridică un fel de case din pământ şi nuiele 
sau legate între arbori. Nalbian tresare când vede o siluetă 
îmbrăcată în alb, ce ridică mâinile spre ei. 

- Sunt şi oameni! exclamă el. 

- Da, din cei de care îţi spuneam. Au trecut sau au fost 
îndrumaţi aici. Ei nu mai pleacă nicăieri. 

- Sunt... nemuritori? 

- Nu, aici nu. 

Lăcaşurile sunt însă puţine şi răsfirate. Curând nu mai apare 
niciunul, iar libreanul adaugă întrebarea pe lista lungă de aşteptare. 

- Cred că putem încerca mai repede, îi spune Nalbian, 
încrezător în forţele care-i revin treptat. 

- Aşa vom face, dar, întâi, avem o oprire. 

Un râu mai mare ca toate celelalte şerpuieşte vederii dintr-o 
parte, iar peste el se apropie singurul pod, ce străluceşte de la mare 
distanţă. Murgul coboară lin, în timp ce, de pe malul opus, 
înaintează o femeie. Aterizează la capătul apropiat al podului şi o 
aşteaptă să traverseze. Nalbian descalecă şi priveşte atent la 
picioarele goale, veşmântul lung cusut în aur, giuvaerul alb de la gât 
şi chipul blond fără de vârstă, pe fruntea căruia luceşte acum 
conturul unei stele. „Ursitoarea! Philena..." Aceasta trece podul 
împletit în metale preţioase şi nestemate, pe care, de aproape, 
voinicul îl descoperă complet suspendat, pluteşte în aer. 

- Stăpână, face năzdrăvanul o scurtă plecăciune când femeia 
coboară pe malul lor. A venit, cum îl aşteptai. 

- Philena, bună ursitoare... Nu cunosc, dar... 

- Dragul meu Nalbian, duce ea degetul uşor la buze, în semn 
de liniştire. Ştiu că te încearcă sute de întrebări, abia aştepţi toate 

răspunsurile. Dar, crede-mă când îţi spun, multe sunt atât de puţin 
importante pentru tine acum. Ai regreta apoi timpul pierdut. Iar 
cele de care ai nevoie vor veni la momentul lor. 

îi vorbeşte blând, parcă nu pe viu grai, ci de la suflet la suflet. 
Aşa cum a visat multe nopţi după prima lor întâlnire şi, de fiecare 
dată, l-a cuprins o pace nemărginită. 

- Am simţit că vei reuşi, altfel nu aş fi apărut în viaţa ta. Ai 
ales calea luminii şi momentan ai găsit-o, pentru că asta se află aici, 
puterea luminii. Tărâmul acesta păstrează forţele curate ale 
vremurilor străvechi, care, cândva, stăteau mult şi în slujba 
oamenilor. Noi nu suntem legaţi de pământ, voi sunteţi. Noi putem 
fi oriunde şi oricând, în clipă şi-n eternitate, cu aceeaşi răbdare, cu 
aceeaşi plinătate a esenţei fără început şi fără sfârşit. Voi nu puteţi. 
Dar tu ştii asta deja, Lercudor, numele tău ajuns pe buzele zânelor 
şi nevăzutelor. 

Nalbian este trecut de un fior, auzind că a primit alt nume pe 
aceste tărâmuri. Se simte stânjenit pentru onoarea care i se face, ar 
vrea să coboare în mai multă modestie. 

- Nu, dragul meu, nu este mărire. Este ceea ce este. Ai simţit, 
ai suferit, ai învăţat, ai intuit. Nici acum nu eşti sigur ce şi poate nu 
vei reuşi niciodată, fiecare avem menirea şi limitele noastre. Dar ştii 
că omul trăieşte în timpul şi-n spaţiul său, pe care simte nevoia să le 
cucerească, în care este împins de porniri şi dorinţe scurte, în 
drama faptului că-1 definesc. Drama este a ta, bunul meu Lercudor, 
Nalbian din Libra. Pe bună dreptate, dar atât de neclară, atât de 
uşor de pus în lumină sau întuneric, după cum mişti feţele sticlei 
prin care o priveşti. Ceva din lumea asta, adevăruri dincolo de tine, 
ţi-au dat certitudinea că trebuie să suferi. Ceva ce este cât se poate 
de real şi vrei să vindeci. De aceea eşti tu aici şi de aceea îţi vei 
continua drumul. 

Voinicul, mai refăcut la trup, soarbe cuvintele femeii din altă 
lume şi le amestecă printre multele sale nedumeriri. Prezenţa ei îi 
dă putere şi pace interioară, iar vorbele se aşază ca primite din afara 
conştiinţei, fiecare în ungherul cel mai potrivit. Pierdut cumva în 
beţia magică, nu găseşte de cuviinţă decât să dea curs unora dintre 
întrebările ce-i trec prin faţa ochilor: 


283 



-Au încercat mulţi oameni? Au reuşit? Văd că unii au şi 

rămas. 

Philena zâmbeşte pregătită să răspundă: 

- Da, încă din timpuri vechi, uitate de orice scriere din lumea 
voastră, au fost oameni cu putinţă şi cunoasştere în forţele mari. Au 
încercat şi buni, şi răi. Cei din urmă au învăţat, de fiecare dată, că 
pentru ei nu este chip să reuşească. Dintre primii, cum ai văzut mai 
devreme, unii aleg să rămână. Fără pacea necesară sufletului altfel 
vrednic, au găsit aici alinare, pentru tot restul vieţii lor. De veacuri 
bune însă nu a mai fost nimeni într-o încercare ca a ta sau a eroilor 
vechi. Iar dintre aceia, demult, au fost primiţi şi pe pământurile 
eternităţii, ce pornesc din spatele meu. 

Nalbian îşi concentrează privirea şi descoperă contururi de 
castele cuminţi printre liniile vagi ale orizontului cu aceleaşi forme 
de relief armonioase. 

- Aici găseşti nemurire, dar tu nu asta vrei, continuă Philena. 
Şi nici între pelerinii albi de la marginile noastre. într-un loc te-ar 
mistui dorurile omeneşti şi lipsa menirii, în celălalt fuga din faţa 
apăsărilor nerezolvate, până la sfârşitul timpului tău. 

- Atunci mi-e limpede. Pentru ce am venit de la bun început, 
asta este ceea ce simt, asta trebuie să fac. O apăsare mă mai 
încearcă, am rămas doar cu burduful acesta păcătos. Iar răspunsul 
bun este oare cel găsit, de şapte picături? 

-Ai aflat bine, Nalbian din Libra. Şapte picături, la orice 
umplutură, vindecă sufletul şi trupul, fără să-l facă nemuritor. Căci 
apa vie curată aduce viaţă veşnică pe orice meleaguri, nu doar pe 
cele din spatele meu. Iar cei şapte stropi pot fi vărsaţi în fântâni, 
care, îngrijite şi nesecate, vor da mereu acestea oamenilor ce le beau 
apa. Deci vezi, dragul meu, este una dintre ultimele tale griji acum, 
ar fi bine să zoreşti. Indiferent de ce vei reuşi, te voi aştepta la 
revenire. 

- Dar, la întoarcere în lume, cum pot feri puterea apei de 
intenţii care să aducă veşnicie? 

Philena zâmbeşte cald, întrebarea nu o tulbură. 

- Se păzeşte singură de omul obişnuit. Nemurirea ei cade ca 
o pedeapsă în vinele acestuia, îl schimbă mai moale ca puiul de 

vrabie şi mai izolat ca peştele adâncurilor. Va fugi singur din calea 
semenilor şi îşi va plânge de milă în căutarea izbăvirii. Iar în ce te 
priveşte, dacă aş fi simţit că ţi-ai putea-o dori într-o zi, niciodată nu 
ţi-am fi deschis calea, încheie ea şirul nedumeririlor. 

Acum se întoarce peste podul vrăjit, nu înainte ca Nalbian să 
facă o scurtă reverenţă cu mâna dreaptă la piept. Rămâne pierdut 
apoi într-o boare înălţătoare, purtat de urmele unei linişti ce nu 
poate fi decât magică. 

- Se vede că e puternică prezenţa ei pentru oameni. 

Libreanul priveşte calul năzdrăvan ca şi cum nu ar pricepe 

spusele acestuia. Aprobă intr-un târziu din cap, îşi frământă fruntea 
încercând să reia şi să pătrundă toate cele vorbite cu Philena. 

- E ciudat. Simt că sufletul a înţeles tot, încă nu şi mintea. 

- Acesta este darul înţelepciunii zânelor înstelate. 

„Aşa deci“, se dumireşte Nalbian. Nu pentru că n-ar fi putut 
să-şi dea singur seama că a avut în faţa sa o zână, ci pentru că abia 
acum îşi revine în simţiri. Se apropie fără un motiv anume de podul 
fermecat şi pune piciorul să-l încerce. 

-Nu!... 

I se pare ciudat că strigătul murgului s-a pierdut subit, ca 
luat de un vânt năprasnic. întoarce ambele picioare pe pământ şi se 
întreabă de ce calul este acum în altă poziţie. 

- O să-ţi pară rău de ce-ţi voi spune, dar ai fost nesăbuit 
călcând pe tărâmul eternităţii. Nu ai de la sine puterea să trăieşti 
acolo. Ai stat cu spatele trei zile în timpul vostru, şi încă patru ţi-a 
luat să te întorci. 

- De ce nu m-ai tras? 

- Nu pot face asta. 

- Nu poţi sau nu ai voie? 

- Greu de explicat. 

Nalbian se întristează foarte. „O săptămână! Am pierdut o 
săptămână degeaba, pur şi simplu..." 

- Este şi o parte bună. Trupul şi-a urmat vindecarea. 

- Aşa e, mă simt ca nou. Doar mâna stângă este tot pierdută. 
Poate n-a fost atât de rău, încearcă voinicul să-şi mai aline 
amărăciunea. Văd că m-a prins şi foamea, în şapte zile. 

- Orice fruct, la tot pasul, ţi-o va astâmpăra pentru multă 

vreme. 

Pornesc agale spre cele mai apropiate roade ce aşteaptă să fie 
culese de pe ramurile docile. Libreanul priveşte para de sub nasul 
lui, cu gândul încă la nefericitul eveniment. 

- într-o clipă a trecut o săptămână... Dacă aş fi tras o fugă 
dincolo? 

- Bine că n-ai făcut-o. 

- M-aş fi întors cu părul alb? 

- Dacă te mişcai repede. 

Nalbian înghite-n sec, terifiat de perspectivă. 


Pregătiri în ceasul al 13-lea 


Se spune că cetatea Rubinului a fost cândva sora de putere şi 
faimă a Smaraldului. Când una, când cealaltă era ştiută drept cea 
mai mare şi mai de temut în lume, iar împreună nu puteau fi atinse 
de nicio alianţă de vrăjmaşi. însă nu toţi împăraţii au ştiut să 
cârmuiască înţelept, iar lăcomia, pizma şi neîncrederea s-au abătut 
asupra lor chiar şi când împărţeau acelaşi sânge. Odată începută 
morişca urii, lucru uşor pentru cei nesocotiţi, devine apoi infinit mai 
greu a o înfrâna, a vindeca sufletele încărcate de resentimente 
pentru a aşeza în loc sămânţa iertării. Nu demult părea chiar 
imposibil între cele mai mari împărăţii din lume, orice armistiţiu 
dura puţin sau nu reuşea să se răsfrângă asupra ţinuturilor de pe 
hotarele comune. 

în vremurile acestea, după decenii de eforturi şi diplomaţii 
dificile, cetăţile preţuiesc pacea în aceeaşi măsură. Cei doi împăraţi, 
înrudiţi şi acum la distanţă, au însă firi diferite: cel din Smarald este 
blând şi redă treptat voia oamenilor, pe când al Rubinului a fost 
mereu temător faţă de cârmuirea îngăduitoare şi doreşte supunerea 

întinderilor. Iar freamătul ultimelor luni a cuprins ambele 
împărăţii, cu mişcări repezi, neaşteptate. 

- Măria ta, restăpânim trei dintre cele şapte ţinuturi ridicate 
cu sabia, dă raportul un căpitan în consiliul de luptă al Rubinului. 
N-a fost uşor, oamenii sunt şi ei împărţiţi în două. Ne trebuie multă 
băgare de seamă, pentru că taberele celor rămaşi în chibzuială riscă 
să fie câştigate de cei puşi pe prădare. în alte locuri, pe zi ce trece, 
apar noi căpetenii de răscoală, din rândul nemulţumiţilor care par 
să fiarbă. Pe ăştia este greu să-i ghicim din timp, dar pe mişei îi 
prindem mai repede. 

Cetatea este aproape închisă, tot târgul ţinut sub paza 
soldaţilor, atmosfera este de nelinişte. Zările sunt masate cu trupe şi 
se fac pregătiri de intervenţii prin ţinuturile potrivnice. 

-Au înnebunit toţi, vor să mă scoată din sărite, aruncă 
împăratul Rubinului fulgere din priviri peste sala cu drapele roşii, 
devenită neîncăpătoare mâniei sale. 

- Maiestate, mulţi sunt instigaţi, nu ştim încă cine face asta. 
Nu puteau aşa mulţi să prindă gust de răscoală, când o duceau bine 
sub stăpâni milostivi, i se adresează unul dintre sfătuitorii cu păr 
alb. 

- Da, de ce ar da liniştea şi bunăstarea, atât câtă e ea, uneori 
mai multă, alteori mai puţină, pe furtuna războiului? întăreşte alt 
înţelept. 

- Mărite Folia, eu nu văd nicio scuză în asta, intervine 
comandantul oştilor. Cine se ridică ştie că trebuie să plătească! Şi, 
ca să nu creadă iar marii sfătuitori ai domniei tale că mă trage doar 
dragul luptei, gândiţi-vă că orice întârziere va creşte numărul celor 
intraţi în răzmeriţă, deci, mai multe victime! 

- Atâţia ani le-am dat pace, am lăsat de la mine şi în cererile 
cele mai îndrăzneţe... 

- Şi a fost bine, înălţimea ta. 

- A fost, da! A fost, înţeleptule, şi pentru mine şi pentru ei, 
cât timp au înţeles! O singură poruncă trebuiau să o ţină cu 
sfinţenie: să nu îndrăznească să-ncerce hotarele! 

-Vom căuta instigatorii! Cred, cu plecăciune, că e mai 
prudent, revine acelaşi sfetnic. în unele părţi este mai greu, cu 

neamuri care speră demult să fie iar slobode, ştiam că va veni clipa 
cândva... 

- Şi să îi las să rupă Rubinul strămoşesc, cu zâmbetul pe 
buze? Să înjosesc cetatea Rozantului? Să le dau nas, cum a făcut 
nesocotitul din Smarald, a cărui împărăţie se crapă azi ca turta 
uscată?! 

- Dar dacă... dacă nu cumva, poate chiar Smaraldul ne face şi 
nouă asta... ei, v-aţi gândit? cuvântă un jupân adus de spate. 

- Bagă seamă, astea sunt limbi de foc, visternice. Să nu 
tulburăm mai tare inima împăratului nostru. Cum ar putea ei face 
asta pe tot cuprinsul Rubinului, mai ales acum, slabi şi cu 
răzmeriţele lor? 

- Nu ştiu, nu ştiu, zic şi eu, se apără cu mâinile ridicate cel 
gata să arate cu degetul. 

-Aşa o fi, dar dacă aflu, numai dacă aflu! Că poate fi 
adevărat ce bănuieşte Insifid... s-a zis cu pacea noastră! bate 
împăratul cu pumnul în masa groasă. 

Cetatea rămâne luminată în noapte de zeci de făclii din 
turnurile de apărare, iar albul zăpezii ce încă se aşterne le măreşte 
puterea. De jur împrejur, garnizoanele şi fortăreţele apropiate, 
ţinute sub mână de fier, pregătesc oştiri noi pentru a recăpăta 
controlul depărtărilor neliniştite. 


X 


în ciuda soarelui drept pe cer, Getozak ajunge în Rodul 
Pietrei pe un frig năprasnic, calul suflă anevoios şi tremură. Neaua 
nu pune încă probleme, dar nu va dura mult până ce va îngreuna 
drumurile. Cel mare spre curtea împărătească cunoaşte acum multe 
patrule, iar gărzile sunt dublate în apropierea fortăreţei lui 
Verobostes şi aşezărilor din jurul său. 

- Cinste şi pace, străjerilor, salută el de la distanţă. 

- Şi ţie, soldatule, de unde vii şi cu ce treburi, îl întreabă unul 
cu mare băgare de seamă. 

Voinicul descăleca şi întinde mâna fraţilor de arme. 

- Slujbă în oastea Smaraldului, vin din Libra. Dar văd că nu-i 
de glumă, se întristează Getozak, privind pregătirile. 

- Aici e încă linişte, spre miazănoapte se strânge armată. 

Tânărul căpitan rămâne nedumerit, doreşte să afle ultimele 

evenimente şi raţiunea măsurilor. 

- Ei, dar ce-1 reţineţi aici! se apropie unul dintre apropiaţii 
lui Verobostes. Ne bucurăm că ai venit, stăpânul te aşteaptă. 

Fortăreaţa o găseşte la fel ca înaine, doar în jurul ei se fac mai 
multe antrenamente. Verobostes este în mijlocul lor, în ţinută 
ostăşească, însă, la vederea lui Getozak, îşi întrerupe treburile 
pentru a-1 întâmpina. 

- Bunul meu prieten! îi strânge călduros braţul şi-l bate pe 
umăr, apoi privirea devină serioasă şi lasă mâinile pe şolduri: 
vremuri grele, căpitane al Librei. Sigur că am auzit, veştile circulă. 
Mai ales de la Karivatra, am primit numai cuvinte de laudă, după ce 
i-ai părăsit. Tocmai de aceea te-am chemat, ceasul cere cei mai 
puternici şi chibzuiţi oşteni. 

îl trage uşor după el, pentru câţiva paşi singuri. 

- Probabil ai aflat deja. Novarin a căzut. 

- Cum, jupâne. Se spune doar că n-ar mai fi. 

- Trădare. O încercare de asasinat, nereuşită, din fericire. A 
clocotit rapid sângele amestecat din cetatea mare, o nebunie. Unii 
doritori de libertăţi, din suferinţe sau idealuri, alţii avizi de putere şi 
averi, toţi s-au dezlănţuit. Iar unde se întâmplă asta, mişeii 
prosperă. Pentru că ei, cei capabili de mârşăvii, au putut pune mâna 
pe sabie primii. 

- Aşa de mulţi să fi fost, ca să reuşească? 

Verobostes încetineşte cu o căutătură nesigură. 

- Aici e o dilemă, îmi este greu să mă pronunţ. Vezi de ce 
chem după oameni de nădejde? Ageri, ascuţiţi la sabie dar şi la 
minte, pentru că lovitura singură poate face păcate. Da, ne gândim 
încă adânc la asta, eu şi prietenii adevăraţi ai oamenilor din 
Smarald, care încercăm să păstrăm miezul sănătos. Pentru că mulţi 
s-au alăturat zarvei prea uşor, de la hoţi de buzunare, la răutăcioşi 
ce aşteptau să plătească nemulţumiri din trecut. Acolo sunt nisipuri 

mişcătoare. E în primejdie fâşia de mijloc, care nu are voie să se 
îngusteze, ci să fie a balanţei, să ţină lumea departe de haos. 
Ordinea trebuie adusă atent şi evitate băile de sânge. 

- înţelept grăieşti, jupâne. Deci, situaţia e cât se poate de 
serioasă. 

- încă nu gravă, cinstite Getozak. Dar timpul curge periculos. 
Nelegiuţi de pe tot întinsul caută acum să profite, iar, atunci când 
vom auzi de sate călcate de picioarele lor murdare, să fim gata să le 
sărim în ajutor. S-a întâmplat deja în câteva locuri, însă până acum 
i-am respins. 

Un călăreţ se apropie dinspre zidurile din nord şi se opreşte 
în faţa lor. 

- Au venit soldaţi din răsărit. De la miazănoapte încă nimic, 
se aude că Ferebak le taie calea. 

- întindem linia de apărare, turnuri şi garnizoane la fiecare 
trecătoare, la fiecare sat. Pornesc şi eu îndată. 

Străjerul primeşte porunca şi face cale-ntoarsă. 

- Ce se întâmplă acolo? Unde e prima linie? 

-Aşa, căpitane, să termin cu cetatea. împăratul a fugit în 
ultimul moment, cu stăpâna şi cei trei copii. Ţinuturile din jurul 
curţii coroanei sunt acum tulburi, deloc sigure. Călătoreşte pe 
ascuns, cu oameni de încredere. Cum nu ştim în ce direcţie a luat-o, 
trebuie să fim atenţi să le ieşim în întâmpinare, înaintea 
duşmanilor. Eu ţin părţile acestea, Rodul Pietrei, Cotul 
Mărgăritarului, dar ne legăm uşor-uşor şi cu vecinii. Ce-o fi mai 
departe, Dumnezeu cu mila. Iar prima linie care trebuie pusă pe 
hartă este cea de la miazănoapte, chiar la poalele Cingătoarei, 
vitregă şi greu de controlat acum. 

- Câţi dregători au rămas prieteni Smaraldului? 

- Greu de spus. Unii au fost alungaţi, alţii nu ştiu în cine să 
se încreadă, durează până se mai lămuresc lucrurile. Restabilim 
solii, trimitem şi aşteptăm veşti din toate părţile. 

- Dar cine conduce Smaraldul? 

- Aceasta este întrebarea de pe buzele tuturor care sunt la 
curent; răspunsul sincer este... nimeni. Iar noi trebuie să liniştim 
oamenii, să se simtă-n siguranţă înainte să afle. Dacă a rămas 

cineva care ţine ordinea, aceea este armata. Sper să ştie şi alţii să 
preia frâiele şi să se înconjoare de sfătuitori drepţi, cum fac eu. 

- Tare mă bucur că te avem, jupâne. Oamenii trebuie să audă 
cum mi-ai spus mie şi vor prinde încredere. 

- Iar eu pot face asta doar cu oameni de încredere, îi 
răspunde sincer Verobostes, prinzându-1 de ambii umeri. 

-Voi rămâne, poţi să te bizui pe mine. Libra este în afara 
primejdiei, dacă de aici se construieşte siguranţa noastră. 

Verobostes îi strânge braţul ferm, înclinând bărbia a respect 
trainic. Apoi se întorc în tabăra de antremanente, de unde căpetenia 
din Rodul Pietrei va porni cu un rând de oameni spre noul hotar de 
nord. 

- Deci, Smaraldul... şopteşte Getozak. 

- Da, e istorie. 


Nisip şi umbre 


Nalbian se lasă purtat spre răsăritul inexistent pe cerul 
tărâmului magic. înnaripatul a prins viteză odată cu acomodarea 
voinicului. 

- Zânele au băut apa vie? 

- Da, au băut. 

- Deci, sunt nemuritoare, oriunde s-ar afla. 

-Da. 

- Tu ai băut? 

-Nu. 

- Aşa mult vorbeşti? 

- Uneori. 

Simţindu-se mai bine, Nalbian gustă din ce în ce mai mult 
binefacerile acestor meleaguri. îşi fac loc fiorii ce nu au putut prinde 
glas în suferinţa ultimelor zile, aduşi de farmecul intrării într-o 
lume uitată de oameni sau pusă la îndoială. „Mi-e teamă că mi-aş 

putea dori să rămân aici“, îşi dă el seama de aerul vindecător ce-1 
înconjoară, gata să panseze din vechile angoase. 

- Ar mai fi mult, bunule năzdrăvan? 

- în ritmul ăsta, socotesc trei zile până la marginea 
nisipurilor cernute. 

- Şi apoi? 

- De acolo mergi singur, apa vie şi marele copac sunt de 
partea cealaltă. Prin deşertul acesta vei afla cu adevărat dacă poţi 
ajunge la ele. Pentru că, aşa cum sunt cernute nisipurile, aşa cern şi 
ele sufletele vrednice să treacă mai departe. 

Nalbian, care începuse să se simtă atât de aproape, înţelege 
că încă nu s-a terminat. 

- Atunci să ajungem cât mai degrabă. Mă menajezi sau doar 
atât de repede poţi zbura? 

- Eu pot şi mai iute, stăpâne, dar mi-e teamă că îţi este greu 
cu mâna aceea. 

- încearcă-mă, strânge voinicul din braţe şi dinţi cu 
dârzenie. 

Murgul porneşte ca împins de vânturile cele mai năprasnice. 
Iar când Nalbian crede că s-a obişnuit, viteza se dublează, 
ameţindu-1 în strânsoarea imposibilă. La un moment dat se 
desprinde şi este purtat prin aer, în rostogolire spre pământ. Calul îl 
prinde şi mai iuţeşte o dată, cu mai mult succes pentru o perioadă, 
încheiată însă cu acelaşi rezultat. Cu multă stăruinţă, Nalbian 
reuşeşte să rămână prins, observând în acelaşi timp că trupul se 
obişnuieşte. Nici vâjâiala urechilor nu mai e aceeaşi, deşi pământul 
de sub ei nu mai poate fi oprit cu privirea, este numai o apă verde 
curgătoare. „Magie, iar. Trebuiau să-mi fâlfâie toate pieile şi să-mi 
zbârnâie urechile." 

- Voinicul şi calul său devin una, stăpâne, îi ghiceşte 
năzdrăvanul gândurile. Acum vom ajunge ca de pe-o dimineaţă-ntr- 
alta. 

- Şi cum somnul aici nu prea vine... gândeşte Nalbian cu 
voce tare. Tu oboseşti vreodată? 

- Nu în locurile cu puterea luminii. 

- Plouă pe aici? 


292 



- Nu e nevoie. 

- Pot să te mai întreb? zâmbeşte libreanul. 

- Avem tot timpul. 

Călătoria din văzduh cunoaşte momente de vorbă şi perioade 
cu linişte adâncă. într-un târziu, Nalbian începe să aibă dificultăţi în 
a se ţine strâns pe spatele murgului fermecat, simte că este împins 
în spate. 

- Am ajuns, trebuie să-ncetinim, stăpâne. 

Pământul prinde iar forme. Calul aterizează ca un fulg, la 
marginea unui început de nisipuri vălurite, pornite direct din 
ultimele fire de iarbă. 

- N-am mai văzut aşa ceva, se minunează Nalbian. Dar, de 
sus, nu mi s-a părut prea lungă bucata asta. 

- Aşa este, la picior nu ţi-ar lua mai mult de câteva ceasuri. 
Numai că pasul nisipurilor acestea depinde de inima celui care le 
traversează. După ele, vine iarăşi verde şi rod, ca înainte, iar eu voi 
fi acolo, dacă treci. 

- în caz că am merge împreună, ce s-ar întâmpla? 

- Ai cădea imediat, nu este permis. 

- Să mă aştept la alte lighioane? 

- Niciuna. Eşti singur cu tine însuţi. 

- Aşa, deci. în zare, parcă am văzut şi nişte munţi. 

- Sunt mai departe, după apa vie. 

- înţeleg, totul este să trec prin această ultimă cumpănă. 
Atunci, am pornit, dragul meu năzdrăvan, nădăjduiesc să ne vedem 
de partea cealaltă. 

Murgul saltă şi se face rapid nevăzut în înaltul cerului. 
Nalbian priveşte întinderile brun-gălbui peste care nu mişcă nimic, 
niciun fir din grăunţele minuscule. Este neatins, lipsit de orice 
zgârietură. Prinde un pumn de nisip şi-l lasă printre degete să curgă 
încet. Apoi calcă cu încredere şi însufleţire, pregătit pentru orice ar 
fi să-l pună la încercare. 

Jumătate de ceas nu simte nicio schimbare. Privind înapoi, 
descoperă că urmele paşilor sunt imediat acoperite de nisip. „Hmm, 
asta o să-mi aducă probleme, când nu se vor mai vedea marginile 
verzi.“ Continuă drumul întrebându-se dacă se poate rătăci. „Asta 


293 



nu m-am gândit să întreb, ar fi ironia sorţii. Foamea şi setea ar veni 
greu, dar tot ar veni. Dacă mai aveam funie, o puteam întinde cap la 
cap, mereu, să ţin drept." Desaga este uşoară, mai odihneşte doar 
fluierul, briceagul, amnarul şi burduful. Aerul este acelaşi, proaspăt 
ca în mijlocul unei poieniţe pe timp de vară timpurie. 

„De ce trebuie să mă chinuie atâtea strădanii pentru ce putea 
fi lăsat oamenilor de la bun început? Şi pelerinii ăia în alb, în loc să 
încerce spre apa vie, îşi aşteaptă sfârşitul la marginile tărâmului 
acesta. Singuri, blânzi, dacă treceam cu sabia şi mă lovea 
damblaua..." Nalbian se scutură ca dintr-un delir şi se opreşte în 
loc. Mintea sa pare să fi dat curs unor gânduri ce rătăcesc aiurea. 
Reia mersul voinicesc însă remarcă o încetinire, ca şi cum, dintr-o 
dată, aerul ar fi mai gros. încearcă să se dumirească asupra celor de 
mai devreme, prin justificarea minţii obişnuite. 

- I-am văzut vulnerabili, meditează cu voce tare în liniştea s- 
o tai cu cuţitul. Dar nu numai asta, m-am crezut puternic în faţa lor 
şi... şi capabil de... De ce le-aş face rău? 

Pe măsură ce înaintează, îi este tot mai greu să ţină urma 
gândurilor slobode, ca un păstor după caprele scăpate. 

- De multe ori m-am simţit slab pe lângă cei răutăcioşi, 
sfidători sau imprevizibili. Apoi am întâlnit, la rândul meu, oameni 
pricăjiţi, speriaţi, cuminţi ca puii ce aşteaptă înţelegerea şi 
compasiunea celorlalţi. Jilop, milogi, prieteni cu de-a sila, săraci 
lipiţi... De ce mi-ar sta mie în cale? Dar nu-mi stau... Ba da, pentru 
că mi-i pun singur de-a curmezişul. Că aşa se cade, că aşa este bine. 
O fi nevoie de ajutor, de compasiune, dar câtă, să ţi se oprească 
viaţa-n loc? Eu nu vreau asta, la o parte cu ei... 

Văzduhul devine mai dens, nisipul pare că începe să se agaţe 
de tălpi. Nalbian se opreşte şi îşi pune mâna la frunte, se 
concentrează cu dificultate. îşi caută raţiunea şi reia paşii încruntat. 

- De ce mă gândesc la aşa ceva? Spre cele rele trebuie să-mi 
fie atenţia. La toţi nemernicii care sunt în stare să te îngenuncheze 
pentru câştigul lor meschin, din mândrie sau pentru buzunare. Prea 
mult i-am suportat şi am dat în spate, când, de fapt, trebuia să sar 
în pieptul lor. Să le răspund chiar mai tăios, să le arăt nedreptatea 
aşa cum pot ei înţelege, prin pumn şi ocară. 

Nalbian prinde din urmă rătăcirile sale, iar când o face, 
acestea îl apasă cu vinovăţie grea. închide ochii şi se lasă în 
genunchi, cu mâinile în nisipul gros. 

- Nu, nu aşa gândesc eu, nu e drept ce spun... Dar cum 
altfel? Poate că... încearcă el din greu să refacă stăvilarele minţii 
care cad încet, unul după altul. Apoi îşi aminteşte de „ceata celor 
unşpe“ tâlhari, de Negru, de cei gata să dezlege tăişul săbiei spre 
oricine le stă în cale. Strânge pumnul până la sânge şi deschide ochii 
înroşiţi de chinul ploapelor: ba da, pentru ei nu există altă cale. 
Cum să opreşti metalul fără metal, ura fără lanţuri? Bunătatea şi 
iubirea neîmpărtăşite aduc întâi durere, vieţi pierdute, suferinţe în 
familii fără de vină. Sămânţa rea, întoarsă împotriva mea sau 
oricui... cere dreptate, cere prinderea ei de gât şi punerea în faţa 
oglinzii, să răspundă! De ce şi pentru ce! Dar, dacă răspunsul nu are 
de unde să vină? Dacă răspunsul e o prăpastie fără fund, de ură şi 
venin? Atunci e şi mai clar, bunătatea imediată nu are niciun ecou 
pentru acela... Şi-atunci?! vine un strigăt neputincios din pieptul 
tulburat peste măsură. 

Libreanul scutură din capul aplecat asupra dungilor de nisip 
nepăsătoare. Trage adânc aer în piept şi înţelege din plin care este 
încercarea. 

- Apa, apa poate vindeca toate astea, îşi prinde el gândurile 
mănunchi, încercând să nu le mai scape. Porneşte iar, împingând 
prin aerul potrivnic. 

în momentele acestea de recăpătare a controlului îşi face un 
plan rapid, să îşi golească mintea. începe să murmure o melodie, 
apoi scoate fluierul pentru câteva note. Ca prin minune, însă, ele nu 
ajung la urechile sale. 

-Vrea să iasă din mine ceva ce nu-mi place, de care mă 
feresc. Da, ştiu că mă pot lăsa purtat de căile scurte, uşoare, ale 
trupului şi minţii. Ştiu că le vreau, că m-aş simţi mai liber dacă le-aş 
permite să curgă. Ca un gândac: mi-e foame, mănânc, nu-mi place 
locul, îl schimb, îmi calcă altul teritoriul, încleştez coarnele. Dar nu 
sunt doar atât! Auziţi, nisipurilor? De ce nu îmi este lăsată şi latura 
cealaltă, a conştiinţei? Căci tocmai invers încerc în viaţa mea. Şi 
totuşi... exagerez... omul nu este un animal, judec prea aspru. Cine 

spune că nu e bine să laşi inima să caute ce-şi doreşte? Aşa îi este 
dat. Să o întemniţezi, doar pentru că nu ştii, pentru că ţi-e frică? 
Ăsta este adevărul ei pământesc, nu degeaba este nemulţumită când 
ceva din toate astea lipseşte. Vrea, cere, vânează. Ce simplă este 
viaţa astfel, hai că ştii, nu te preface! Ce dacă nu e întotdeauna 
moral? Ori crezi că poţi stăpâni fiecare tresărire, nu cumva să strici 
vreo petală? Nu omori, nu necinsteşti, nu dai cu parul. N-aş fi 
niciodată urâcios, dacă nu mi-ar trebui reparaţie. N-aş căuta spre 
cele plăcute, dacă nu de asta aş avea nevoie. Toţi le poftesc. Iar când 
le găsesc, nu mă tulbură nimeni şi nimic. Am suficient cap să nu 
calc în străchini. Răbdare şi putinţă infinită, nu. Dau ce pot, când se 
poate, nu mă duc eu să văd cui şi ce îi trebuie. Laşi ca să fi lăsat, iei 
şi dai, dai şi ceri, permiţi şi interzici, corectezi, potriveşti. Dar... 
dar... ce-nseamnă asta? Unde sunt limitele, de ce-aş putea fi în 
stare? Ahh, cine aş fi?! 

Nalbian se trezeşte stând locului cu coatele ridicate şi braţele 
strânse după urechi, ca şi cum nu vrea să mai audă. îşi numără 
respiraţiile, caută din greu imagini şi idei simple, vechi, care să-l 
ţină calm. Cercetează orizontul din faţa sa, încă nu-i vede capătul. 
Coada ochiului surprinde o prezenţă străină, un bătrân care îl 
priveşte senin, cu mâinile la spate. Este îmbrăcat într-o robă albă, 
prinsă la mijloc cu şnur, lungă până la suprafaţa nisipului. 
Libreanul îl priveşte mirat, neştiind ce să spună. 

- Nu e uşor când frâiele minţii se ridică, glăsuieşte el blând şi 
povăţuitor, ca un dascăl. 

Nalbian simte o uşurare, apare speranţa unui ajutor. 

- Nu, fiule, singurul ajutor ţi-1 poţi oferi doar tu. Eu te 
însoţesc cu lămuriri care-ţi lipsesc. 

- Ce se întâmplă, de ce raţiunea se pierde? 

- Pentru a te lăsa gol în faţa acelor emoţii şi porniri de care 
altfel te poţi feri. Nu, nu te reprezintă, nu te definesc singure, ai 
ştiut bine. Rădăcinile sunt însă cele ce trebuiesc vindecate pentru ca 
tot copacul să fie sănătos. 

- Aşa cum este arborele de sub care izvorăşte apa vie... 

Bătrânul pare că zâmbeşte fără să îndoaie buzele, apoi îl 

pofteşte, întinzând mâna în direcţia mult dorită: 

- Să încercăm mai departe, nu? 

Nalbian încuviinţeză, trăgând iar de picioarele grele prin 
aerul şi mai gros ca înainte. 

- Cum să îţi spun, bunule povăţuitor? 

- Petri, cam aşa îmi vor zice oamenii. Eu voi aştepta să te 
primesc dincolo, oricând şi oricare ar fi deznodământul. 

- îmi dau seama că nici spusele tale nu-mi pot fi întocmai 
tălmăcite, reflectează Nalbian din mijlocul luptei pentru luciditate. 

Bătrânul continuă să meargă alături, la mică distanţă, cu 
mâinile la spate. Libreanul observă că acolo unde calcă el nu se face 
nicio urmă, nisipul nu se afundă nici măcar pentru o clipă. 

-Ai întâlnit oameni în viaţa ta care ţi-au pus la încercare 
sufletul şi simţirile. Drumurile de sub picioarele de azi poartă 
cicatricea răscrucilor prilejuite de aceştia, cu cât mai tulburi, cu atât 
mai vii şi apăsate de îndoieli. îi vezi? 

Cuvintele bătrânului se transformă în imagini aievea în faţa 
ochilor lui Nalbian. Ca printr-o ceaţă ce se ridică treptat, intră în 
colbul Librei. Nu are mai mult de zece ani, se duce la dascălul Vifon. 
Desaga cu brăduţi de la mama sa, în care i-au fost aşezate cu 
dragoste câteva merinde şi condeiul, îi este smulsă de pe umeri. 
Cărămidarul, mai mare, fuge cu ea şi o învârte răutăcios, apoi o 
aruncă celuilalt de-un neam, aflat în spatele său. Acesta întâi îl 
îmbrânceşte şi cade. Hainele primenite sunt acum pline de praf, iar 
un genunchi este julit. 

- Ce cuminte eşti tu, mergi la dascăl, haha. Eşti un bleg şi-un 
prost. O vrei? 

- Da, e a mea, de ce mi-aţi luat-o? Au, genunchiul... 

- Ce se smiorcăie! Şi ce dacă e a ta? Vrei o labă peste bot? 

- Dă-mi-o! încearcă Nalbian să-şi recupereze traista însă 
Cărămidarul o pasează şi-l îmbrânceşte iar. Micul şcolar nu-şi poate 
abţine plânsul şi tremură de frică şi neputinţă. Atunci ştie foarte 
bine cum a fost, a pornit a se ruga de ei. Dar acum se întâmplă 
diferit. îşi înghite lacrimile şi se lasă purtat de mânie. Apucă primul 
băţ la îndemână şi-l plesneşte pe cel mai apropiat. Primeşte înapoi o 
scatoalcă ce-1 orbeşte şi mai tare. Ridică pietre şi le trimite cu ţinte 
bune, dureroase, apoi urmează o ploaie de înjurături la care 

participă în timp ce fuge de ei. Nu scapă de o încăierare scurtă, ce 
nu o poate câştiga, la finalul căreia i se aruncă desaga şi primeşte un 
oarecare sentiment de respect prin răutatea împărtăşită. 

Imaginea copilăriei se risipeşte, iar Nalbian descoperă că ţine 
pumnul şi gura strânse ca în faţa unei măsuri de reuşită 
bărbătească. Apoi este cuprins de un gol imens. în stomac, în piept, 
în gâtlej. 

- M-am simţit bine, dar tot îmi pare rău. E un amar diferit... 

Caută chipul lui Petri care priveşte înainte. Valurile altei 

amintiri vin însă peste ochii voinicului. Este noapte, în tabăra celor 
unsprezece tâlhari, după ce s-au întâlnit cu oamenii lui Negru. îi 
este frig, nu mai are cojocul însuşit de unul dintre bandiţi. Toţi 
dorm duşi, doar el s-a trezit. îl vede pe Slinosul, care i-a lăsat un 
cucui cât toate zilele, îl zăreşte şi pe cel care l-a luat de gât mai 
devreme. Simte repulsie, simte nevoia de dreptate, pentru ce a păţit 
el, pentru ce au făcut şi vor mai face nelegiuiţii aceştia. Se uită la 
bătrânul Vulpan şi fiii lui, mai omenoşi, dar şi spre cei gata să ridice 
armele împotriva sătenilor din Libra. Ticluieşte un plan, simte că nu 
are nimic de pierdut, că merită preţul. Scoală tiptil şi ia din 
vreascurile aprinse. Le aruncă în caravana şi lucrurile strânse prin 
diverse locuri, apoi vrea să-şi recupereze sabia pentru a se apăra de 
ce urmează. Tâlharii încep să se trezească la timp, dar nu renunţă la 
a trânti cu piciorul pe cel care a vrut să-l gâtuiască deunăzi. 

- Mai vrei? Dă ce poţi, jeg pe fruntea pământului! 

în lumina flăcărilor ce-au cuprins caravana, se încinge o 
trântă în care Nalbian loveşte cu sete. Este pe cale să câştige, dar 
ceilalţi vin şi-l doboară. Ar fi vrut să aibă spada ca să o poată 
încrucişa cu ei. Vede în cădere, deoparte, privirea încruntată a 
tâlharului bătrân. 

Se ridică, însă acum este în barcă, pe drumul prin 
Cingătoare. în faţa lui, pe băncuţa din mijloc, stau cu spatele doi 
străini, nu le cunoaşte încă identitatea. Dar s-au lămurit, el, Brosoc 
şi Getozak, de faptul că sunt nişte ticăloşi. Le face semn prietenilor 
săi şi porneşte atacul, nu mai aşteaptă. Mai vede că află cine sunt, 
legaţi la spate sub ameninţarea săbiei, în timp ce el îi torturează, 
împingându-i cu capul în apă. Nici acum, ştiind pe cine are sub 

mână, nu caută să-i omoare, aşa ceva nu îşi face loc nici măcar în 
descătuşările acestea din nisipurile cernute. Undeva, la suprafaţa 
absentă, îl încălzeşte faptul că nu poate fi un ucigaş cu sânge rece. 
Dar l-ar ţine pe Negru numai sub braţul său de fier şi i-ar cere 
socoteală zi şi noapte. 

Amintirile vin una după alta, din trăiri nemijlocite sau din 
istorii cumplite. Neînduplecat, iute în a căuta dreptatea 
momentului, scutură hoţii şi negustorii vicleni, sare la suduieli şi 
bătaie cu cel care urăşte Smaraldenii, caută vinovaţi în satul copiilor 
cerşetori şi-l scoate pe jupân în piaţa mare, iscând revoltă. Pe spâni 
îi pândeşte viclean şi îi înfruntă cu răutate, unul câte unul, nu ştie 
însă când să se oprească şi primeşte în cele din urmă răzbunarea 
lor, în care se prăbuşeşte. 

Nalbian încearcă să se ridice. Zace în deşertul moale, 
indiferent la zbaterile lui interioare. Trupul îi este greu, îşi şterge 
faţa transpirată, plină de nisip. 

- Mă simt josnic, pierdut... Dar e prea mult, simt cum sunt 
despicate firele sufletului, nu stau laolaltă în vedeniile astea. 

-Aşa este. Sunt lăsate să treacă cele mai căzute, să îşi 
cunoască faţa hâdă. Neplăcerea ta este că sunt cât se poate de reale. 
Iar ce te mistuie pe tine este îndoiala, până unde pot câştiga acestea, 
în funcţie de puterea clipei. Pentru că, altfel, iată, în războiul care ţi- 
a ieşit în cale ai ajutat şi fără să ai vrăjmaş, când situaţia era 
pierdută, fără capete de acuzare. Sau biata familie de ologi. Sau alţi 
oameni în nevoie, precum Jaba şi mulţi alţii, pe care omul îi poate 
atinge-n calea sa chiar dacă nu-şi dă seama. 

Nalbian simte cuvintele fără să le mai poată judeca. Şi prinde 
iar curaj, dar nu mai reuşeşte decât să se târască, din braţe şi 
picioare. Bătrânul merge la câţiva paşi alături, în ritmul celui 
încercat, cu privirea uşor căzută spre acelaşi orizont atât de dorit şi 
de librean. 

- Cum ar fi viaţa ta, dacă ai intra într-o altă lume acum? Una 
cu inimi curate, blânde, schimbată poate de apa vie adusă de tine. 
Doar că tu nu bei, eşti acelaşi. 

- Sună a ce am crezut de prunc despre lumea asta, răspunde 
Nalbian, trăgând de toate încheieturile. Apoi am sperat. Ca, mai 

târziu, să mă neliniştesc şi să o doresc. Acum, întrebarea ta, aici, 
bunule Petri, îmi pune mai mult adevăr în faţa ochilor... Spui că eu 
aş fi acelaşi... Aş călca, probabil, ca un bivol prin ograda cu păsări. 
M-aş simţi capabil de rele, atins de ştiinţa răutăţii, a egoismului. 
Urâţeniile şi reacţiile nevindecate, judecata lipsită de provocările 
ştiute, slăbiciunea aparentă a celorlalţi, neinteresantă pentru 
spiritul meu obişnuit să caute a egala durităţile suportate... Toate 
cele tenebroase, cunoscute dinainte, nu ar mai avea pe ce să se 
sprijine. Ar strivi fără voie. Cei cuminţi nu le pot prelua, nu pot 
răspunde, ar trece prin ei. Şi, poate, pentru că ei ar fi vindecaţi, ar 
cunoaşte să ierte. Dar eu aş şti tot, aş trăi încercând să mă reţin, 
fiind conştient de fiecare scăpare, aşa cum s-a întâmplat în vedeniile 
de mai devreme... Sau poate că doar aşa cred acum, dezbrăcat de 
raţiune? rânjeşte chinuit de efortul fizic, în faţa unei noi îngreunări 
a înaintării. 

-Nalbian, fiule. Să presupunem că vei lua apă vie şi vei 
încerca s-o foloseşti, aşa cum ţi-ai pus în voinţă. Ştii că nu va ajunge 
pentru toată lumea de la prima încercare. Şi că, oricum, trebuie să 
începi de undeva. De unde? Poţi tu alege cine merită întâi şi cine 
nu? 

L-a bântuit des întrebarea aceasta. Nu a ştiut cum s-o împace 
mai bine, astfel că i-a amânat răspunsul sau a sprijinit-o de soarta 
dată a drumului apucat. 

- Multe aici nu am de ales, nu? Aş începe de cum aş păşi pe 
calea-ntoarsă. Dar nu tocmai asta e întrebarea ta... încotro aş fugi 
mai degrabă, cum şi cui aş împărţi-o, atâtea locuri de care ştiu că au 
nevoie neîntârziată, pentru a opri felurite suferinţe. Sclavi, bolnavi, 
asupriţi, războaie... Grea şi amară datoria alegerii, unde să duc întâi 
o putere devenită responsabilitate şi vinovăţie... Copiii! Toţi copiii, 
dintr-o suflare, dac-aş putea. Dar nu e posibil, cum ar fi posibil? 

Se opreşte epuizat de efort şi năpădit de amărăciunea puilor 
de om nevinovaţi. 

- Prunci care se nasc fără voia lor în sărăcie, în mizerie, în 
războaie. Din startul vieţii sub placul unor capete întunecate, 
lacome sau fără suflet. Doar pentru că au prins puterea locului. Iar 
cel mai rău... cel mai strigător la cer... Nu este drept, nu este nimic 

de înţeles în boli şi infirmităţi necruţătoare. De ce se poate întâmpla 
asta pruncilor? Pentru ce? întreabă Nalbian cu foc, cuprins de 
lacrimi. 

Petri se întoarce spre el cu aceeaşi faţă blândă, plină de 
compasiune. 

- Vezi, nu doar adâncurile umbrite ale inimii sunt 
scormonite de nisipurile cernute. Dar, fiul meu, ce să însemne 
fierbinţeala ei în faţa acestuia din urmă? Pe cine eşti furios? Pentru 
asta nu găseşti chip vinovat şi totuşi eşti revoltat. Când soarta pare 
că aruncă haine grele, chinuri asupra oamenilor, tineri sau bătrâni. 
Crezi că e nedreptate lăsată omului? 

- Pare să fie aşa, am crezut şi eu că pot fi indignat, că pot să 
cer socoteală. Apoi judecata şi simţirile mai limpezi au încercat să 
îmi vorbească altfel. Pentru că nedreptatea presupune ca cineva să 
aibă de câştigat din ea, însă orice este deasupra noastră este şi 
deasupra unei astfel de motivaţii. Ba, mai mult, tot ce avem ne este 
dat, astfel că la mijloc nu poate fi decât o cauză în care jucăm un rol. 
Dar, chiar dacă mi-a devenit clar că nu-mi este în putere să înţeleg, 
întrebarea şi tristeţea au rămas. Probabil aplecarea noastră dintâi 
aceasta trebuie să fie, dificilă, fără indicii prea multe... de cercetare 
de sine... Şi iarăşi se întorc celelalte fire, ale slăbiciunii, ale 
dorinţelor uşoare... 

Nalbian respiră adânc, stând pe genunchi, cu braţele căzute 
pe lângă şolduri. închide ochii şi i se pare că învaţă să lase gândurile 
slobode, aşa cum vin ele. Speră ca, dacă nu se mai agaţă de ele, să 
poată rămâne măcar la greutatea pasului de acum, care să-l ducă 
intr-un final dincolo. 

- Există oare şi ursitoare rele? întreabă el cu ochii închişi, 
strângând puteri proaspete. 

- Sigur că nu. Ele simbolizează umbra timpurilor omului şi 
bântuie pământul în sufletul acestuia, din cauza căderilor sale. Ca şi 
ursitoarele bune, care sunt rugăciuni văzute sau nevăzute, binele şi 
răul nu vin mereu sub forme aievea. Dar pot săpa în chipuri şi 
inimi, pot fi clădite din lut sau metal, de la zămislirea a doua până la 
lumina veşnică de pe urmă. 

- Dar sensul vieţii, îl pot eu afla pe viu grai oare? 

- El este pus în tot omul şi fără să-i stea pe limbă. Ai 
terminat viaţa, aşa cum ţi-a fost lăsată? Nu. Eşti nemuritor sau 
făptură în puterea luminii? Nu. Cum ai înţeles deja, fiecare ştie ce îi 
este dat pentru drumurile sale: omul pe ale lui, zânele pe ale lor şi 
tot aşa. Chiar dacă omul ar descoperi sensul de unul singur, i-ar 
lipsi certitudinea. Dacă i s-ar da rostul deschis şi ar avea 
certitudinea, s-ar pierde scopul. Ca şi cum ai atinge focul cu apă: nu 
se mai transformă în lumină, ci se stinge. 

- îţi sunt recunoscător pentru răspunsurile acestea, bunule 
Petri. Poate cândva voi fi vrednic să pătrund tainele pe care mi le 
aduc. 

Libreanul şi-a mai refăcut forţele. Deschide ochii şi întâlneşte 
privirea bătrânului ce trimite atâta căldură, îngăduire şi bucurii 
neştiute de sufletul său mic. îi dă senzaţia că ar putea oricând să se 
ia la întrecere în chiote, să râdă împreună. Se ridică, dar simte ca şi 
cum ar fi prins în lanţuri grele. Nu reuşeşte să facă nici trei paşi 
înainte să se trântească din nou în nisip, asudând în înaintări mici, 
chinuite. 

- Spune-mi, bunule Petri, cât de mult am reuşit să străbat? 

- Mai mult ca unii, mai puţin ca alţii. îţi doreşti tăria să faci 
faţă, să treci prin toate acestea. Aşa cum de multe ori ţi-ai dorit 
putere asupra oamenilor, pentru credinţele şi neajunsurile simţite. 
Dacă te întorci fără apa vie, vei căuta să o dobândeşti? 

Mintea şi sufletul răspund singure. Lui Nalbian nu îi mai este 
teamă, doreşte să afle ce vine de la sine, să îşi cunoască aplecările 
cele mai adânci, întunecate sau luminoase. 

- E drept, mi-am dorit-o. în faţa supărărilor, a nedreptăţilor 
sau chiar numai pentru placul meu. Aş merge în toate cotloanele şi 
aş trage de guler orice nemernic. La fel cum aş căuta binele, pentru 
mine şi pentru alţii, dar aş ştii eu să îl nimeresc mereu cum trebuie? 
Da, puterea de genul acesta poate călca strâmb, nestăpânită de o 
inimă înţeleaptă şi dreaptă... Ce om o poate avea, în aşa măsură? 
Posibil că niciunul. Eu, în niciun caz. Greşeala face parte din firea 
omului, iar dacă celălalt nu are, la rândul său, puterea să se apere 
când aş greşi, atunci nici mie nu-mi trebuie îngăduită. 

Nalbian nu mai reuşeşte să înainteze deloc, însă refuză să 
cedeze. Zgârie nisipul din mâini şi din picioare, caută să prindă, să 
se agaţe de ceva. 

- De ce nu renunţi? 

Libreanul face o scurtă pauză să-şi tragă sufletul, dar, văzând 
margine verde în depărtare, se zbate şi mai abitir. 

- Nu pot, nu am voie... Acum ştiu, mai bine ca oricând, că 
îmi este teamă de voinţa mea îngrădită şi schimbătoare. Pentru că 
de multe ori câştigă dorinţele şi aplecările lumeşti, gâfâie încleştat 
Nalbian. întotdeauna am căutat, am ştiut cumva, iar acum sunt atât 
de aproape să vindec asta... Uite, bunule Petri... şi fără haina 
stăpânirii de sine, cu toate umbrele nefericite, aceasta este credinţa 
care iese la suprafaţă... 

- Iar asta te va salva, dragul meu, se pierde vocea bătrânului 
care se face nevăzut. 

- Da... dar cum? şopteşte epuizat libreanul. Transpiraţia a 
secat pe el demult, pielea, gâtul şi ochii îi sunt uscaţi până la 
usturime. Simte că, dacă mai continuă, va începe să se descompună. 
Ignoră setea care-i arde tot trupul şi priveşte depărtarea verde în 
lacrimi ce nu se mai pot forma. Din când în când încearcă să mişte 
mâinile şi picioarele, fără vlagă, ca un peşte pe uscat. Gândul apei 
vii nu-1 lasă nicio clipă, visează cum ajunge la ea. într-un târziu îşi 
pierde cunoştinţa şi zace în nisipul încredinţat cu rostul său. 


înlănţuirea infamiei 


Iarna este pe sfârşite şi lasă-n urma sa noroaie multe. O 
trăsură simplă, însoţită de un grup de călăreţi, se îndreaptă pe 
cărări puţin umblate spre mlaştinile de la poalele de miazănoapte 
ale munţilor Karpega. Deasupra apar piscurile tăcute, învăluite bine 
în haina omătului. 

- Sper că ştii ce faci. Te-ai mai întâlnit cu el în locurile astea? 
întreabă un jupan început a cărunţi, ascuns în haine obişnuite. 

- Mnu, chiar aici la el, nu. Dar nu te agita, aproape c-am 
bătut palma, răspunde celălalt călător al trăsurii, un bărbat 
îmbrăcat de pădure, cu părul tăiat periuţă şi sprâncene groase. 

Carul se împotmoleşte, iar caii trag în van. 

- Hait, zevzecilor! Ce mai aşteptaţi?! 

- Da, Viezure, venim să te-mpingem, ca pe boieri... 

- Care-mi mai spune-aşa, îi crăp ţeasta! urlă sprâncenatul 
din trăsură. 

Cu sictir şi scuipând pe alături, mâna de însoţitori scoate 
carul din oprelişte, apoi continuă drumul. 

- Mai aveam eu câţiva oameni, dar ca să-i iau din gardă 
trebuia să trec de moşnegii ăia de la sfat. Am şi-un căpitan... 

- Lasă, jupâne, că-s buni şi-ai mei. Şi trec mai uşor, că 
bandiţii ştiu să se facă nevăzuţi. 

- Sunt din ăia unşpe? 

- Nu, am terminat-o cu ei. Să-şi rupă gâtul sub leşinătura de 
tâlhar bătrân şi plozii lui... Dar greu te-ai lăsat convins, jupâne. 
Rămâneai cu matrapazlâcurile tale de doi bani, dacă nu-ţi venea 
mintea la cap. 

- N-o duceam rău nici aşa. Nu mă împiedicam eu de 
înţelepţii pământului, ascultă toată prostimea în gura lor de parcă... 
Dar e timpul meu, vreau multe sate, iar orice coate-goale să înveţe 
noul stăpân pentru care muncesc. 

- Să nu uităm de birul meu... 

în apropierea mlaştinilor sunt întâmpinaţi de cete de 
războinici cu priviri crude, ieşite din ascunzătorile lor. Cu căciuli 
străpunse de pumnale, fâşii negre care le acoperă gura sau brâuri şi 
mănuşi cu vârfuri de metal, formează un şir de nelegiuiţi ce îi 
conduce pe musafiri spre un loc ştiut numai de ei. în mijlocul unei 
tabere vizibil improvizate îi aşteaptă Negru cu braţele deschise. 

- Vă aşteptam, stimaţi negi cărpănoşi pe faţa pământului. Ce 
vă uitaţi aşa, credeaţi că vă primesc în bârlogul meu? horcăie el, 
flancat de doi locotenenţi cu ochi la fel de vicleni ca ai despotului. 
Trebuie să fiţi mai de încredere de-atât ca să-l vedeţi, să vă ştiu mai 

ticăloşi decât aţi reuşit în găinăriile voastre. Altfel, mă puteţi afla 
oriunde şi nicăieri, ridică el mâinile cu mândrie. Ţinuturile astea eu 
le conduc: chiar dacă nu mă găseşte nimeni, eu sunt tartorul, aşa 
cum bine ştiu toţi şi să nu uite vreodată! 

- Nu ne luaţi săbiile? întreabă Viezure privind spre bandiţii 
despotului, mai mult ca să-şi arate supunerea. 

Negru se apropie mai să îşi atingă nasul de al tâlharului şi-l 
priveşte cu ură. 

- De ce, ai vreo îndrăzneală? stă el astfel câteva momente, 
lăsând impresia că îl va nimici dintr-o mişcare. Să vorbim afaceri! 
se îndepărtează apoi, frecându-şi mâinile spre cel adus în faţa lui. 

-Am înţeles că se pot face înţelegeri cu steaua neagră a 
locurilor, înainte să pornească prăpădul său, începe jupânul. 

Aşezat pe un scaun mare şi ros de vreme, Negru face o 
strâmbătură şireată, de mirare apreciativă, când spre unul dintre 
locotenenţii lui, când spre celălalt. 

- Steaua neagră! Măi, să fie... Ia, apropiaţi-vă. Viezure, 
drăguţă, pot eu fi dus cu zăhărelul? 

- Nu, cine te cunoaşte ştie asta, desigur. 

-Ai auzit, jupânel de hazna? i se adresează mieros 
trădătorului lacom. EU am puterea şi răutatea, EU voi cuceri şi 
doborî din temelii. Tu vei fi unul dintre stăpânii mei de lut, peste 
câteva sate amărâte. Asta dacă ştii să fii cuminte. Crezi că eşti 
singurul care a venit la mine?! Au fost dregători, doldora de aur şi 
putere! Dac-au meritat vreo doi să strâng mâna cu ei şi să ne zicem 
pe nume! Ai auzit bine, am adunat armată în ultimele luni câtă nu 
am găsit cu trudă în ani de zile. Mulţi vin singuri, găinari care dau 
de setea câinoşeniei. Aşa că ne-am înţeles: când urc mai spre 
miazănoapte, la voi, te ridic şi te las, iar tu păstrezi trei zecimi din ce 
faci pe an. 

Jupânul se învineţeşte la faţă: 

- Chiar şi de la tâlhar la tâlhar, cât să ne scoatem ochii?! N- 
am venit în maţele goale la tine, mai mult îţi dau decât iau. Am 
ticăloşii mei, o să ne tăiem şi vedem apoi cât pierzi tu, cât pierd şi 
eu. 

Viezure se încruntă şi strânge gura spre jupanul adus de el în 
faţa despotului. 

-Ai nerv, nu eşti un ghiftuit de plapumă... îl străpunge 
Negru cu privirea. Cinci zecimi şi vino să-ţi recunoşti stăpânul, 
întinde el mâna să i-o sărute. 

- O să-ţi primeşti partea şi drum deschis, tocmeala-i gata, 
răspunde trădătorul, dar se întoarce numaidecât şi pleacă urmat de 
oamenii săi. 

Rămas în urmă, Viezure încearcă să mai dreagă atmosfera: 

- Se îndoaie el cu vremea. Va face cum aţi bătut palma, şi eu 
la fel, mă ştii doar. 

- Şi tu pe mine: dacă nu merge bine, pe tine te desfac primul 
din încheieturi. Iar pe el îl spulber. 

Musafirii fac calea-ntoarsă. Negru se ridică şi se plimbă cu 
mâinile la spate, privind spre soare-răsare. 

- Am căţei, acum, aproape peste tot în jurul meu, vorbeşte ca 
pentru sine. Doar dinspre Mărgăritar şi Rodul Pietrei nu prinde 
nimic. O să vadă ei nenorocire... 

- Şi colţoşii ăştia din munţi, cu javrele lor, îi aminteşte unul 
dintre locotenenţi. 

- Pentru ei să punem la cale ceva crunt, capcane fără milă. 
Să-i ţinem cumva la distanţă, în caz că se bagă. Destul, ne cărăm! 

Dintr-o pădure tristă apar trei dintre ticăloşii săi, în zăngănit 
de arme. 

- Şefule, nişte d’astea negre, ca nişte drăcuşori, dar rele, să 
ne sfâşie, nu alta! Cu colţi, cu... 

- Să mergem să ne batem, rânjeşte altul din rândul celor 
reveniţi, cu ochii jucând nebuneşte. 

Negru îl ia de gât: 

- Pui de scaraoţchi, ai? Crezi că am chef de poante de bodegă 
puturoasă?! Marş, strângeţi tabăra! 

Limitele aduc învăţături noi 
şi tovărăşii neobişnuite 


Nalbian deschide ochii sub stropii de apă aruncaţi de 
picioarele calului năzdrăvan. Se întoarce şi bea cu nesaţ apoi tuşeşte 
năprasnic. 

- încet, stăpâne, trupul trebuie să se reobişnuiască. 

Libreanul se răsuceşte moale pe malul verde, începe să-şi 

revină în simţiri. în zare poate vedea marginea aurie a deşertului 
fermecat. 

- Nu sunt de partea bună, aşa-i? 

- Bună este, dar nu cea dorită de tine. Te-am cules din 
nisipuri şi te-am adus înapoi. 

Rămâne cu ochii spre cer, odihnindu-şi mâinile pe piept. 
Rememorează totul şi meditează, iar intr-un târziu se ridică cu greu 
pe şezut. 

- Nu am fost vrednic, credinciosul meu căluţ. 

- Puţini sunt. 

- Mă regăsesc trist şi bucuros în acelaşi timp. Călătoria asta, 
toate minunăţiile care mi-au deschis mai mult sufletul şi mintea, 
înseamnă mult pentru mine. 

- Atunci de ce trist, stăpâne? Nu sunt toate un pas înainte? 

- Pentru că nu mă vindecă pe deplin. Alţii, fără să cunoască 
prin ce trec eu, pot fi mai fericiţi şi mai curaţi ca mine, pe bună 
dreptate. Eu nu scap de amărăciunile vechi, la care se adaugă acum 
cea a nereuşitei. Leacul cel mai rapid, pentru toată lumea, este 
acolo, dar nu mă aşteaptă pe mine... 

Suspină adânc şi rămâne o vreme cu mâinile pe genunchi. 
Refăcându-şi forţele, se scaldă şi îşi potoleşte setea pentru încă ceva 
zile. 

- M-am obişnuit cu vremea asta frumoasă. Dincolo, mă voi 
întoarce în plină iarnă, zâmbeşte Nalbian trântit iar în iarba 
acoperită de părăluţe albe, cu două caise coapte în mâna bună. 

- Nicidecum, stăpâne. Ce ţie ţi s-au părut câteva ceasuri au 
fost de fapt cinci săptămâni omeneşti, în nisipurile cernute. 

- Iarăşi? Nu aveţi şi invers, locuri unde să petreci zile întregi 
care, la întoarcere, să fie doar o clipă? 

- Da şi nu. Dar cine trăieşte pe roata timpului nu o poate face 
şi în afara lui. 

Nalbian opreşte înaintarea braţului cu fructul zemos, 
păstrează câteva clipe de reflecţie. 

- Tot ce simţim prin trup este legat de pasul timpului, revine 
murgul fermecat. Nu putem exista, cum mă vezi şi cum te văd, în 
afara curgerii lui. 

- Dar sunt altele deasupra noastră care pot, deduce 
libreanul. 

Năzdrăvanul încuviinţează. 

- Acelea însă nu se raportează nici la zile, nici la clipe. 

- Ca zânele? 

- Nu. Eternitatea lor este tot o prelungire a timpului, cât sunt 
în lumea aceasta. 

- Ca Petri, atunci? 

-Da. 

Voinicul face iar o pauză de meditaţie, îşi dă seama câte 
necunoscute sunt pe pământ ori în eterul nedesluşit. Sau, poate, 
doar pare impresionant, pentru puţinul de care este în stare o minte 
omenească, neştiutoare. Mai înţelege că, şi dacă ceva din el s-ar afla 
numai şi pentru un moment dincolo, în afara lumii, acea parte nu ar 
comunica nimic lui Nalbian cel din carne şi oase. Dar care este 
rostul acestuia din urmă? 

- Aşadar, vei găsi pregătiri de primăvară, dacă voia-ţi este a 
te-ntoarce. 

- Nu rămân, bunule murg. Chemarea mea aceasta a fost, 
oricât de mult m-ar atrage să rămân aici. Philena a grăit drept, nici 
între pelerinii albi, nici în tărâmul eternităţii nu mi-aş găsi pacea. 
Voi merge acasă, voi căuta să înţeleg viaţa aşa cum mi-a fost dată şi 
să mă întăresc în faţa slăbicunilor, până mi-o veni sorocul. îmi vor 
lipsi vederea şi cuvintele voastre, a celor din puterea luminii. 


308 



- Eu vin încotro te-ndrepţi şi tu. Iar, dacă asta îţi este 
dorinţa, mă voi cufunda ca cel pe care l-ai întâlnit în Libra, printre 
caii obişnuiţi. Odată uniţi, nu ne mai despărţim până la sfârşitul 
unuia dintre noi. 

- Adică al meu, zâmbeşte Nalbian. 

Isprăveşte caisele savuroase cu faţa spre orizontul întoarcerii, 
acolo unde ar trebui să se afle apusul. Tresare ca din visare: 

- Te numeşti Amurg, priveşte el senin, cu bucurie în glas, 
spre murgul năzdrăvan. 

- Aşa e, stăpâne. 

Nalbian clatină din cap mulţumit, simţindu-se din nou bine 
în aerul cu puterea luminii. 

- încearcă, rogu-te, să nu îmi mai spui „stăpâne". 

- Cum ţi-e porunca, răspunde fermecatul. 

- Aha, ai simţul umorului, da? râde libreanul pregătindu-se 
de plecare. îl bate cald pe grumazul puternic iar ochii năzdrăvanului 
răspund voioşi. 

Din trei paşi, Amurg se înalţă deasupra copacilor. Străbat 
drumul întors cu repeziciunea căreia Nalbian i s-a obişnuit chiar şi 
cu o mână beteagă. 

- Ne-apropiem de podul eternităţii. Philena ne va întâmpina. 

- Coboară cu vreun ceas înainte, vreau să merg prin inima 
tărâmului acesta. 

Amurg aterizează, ca de obicei, lin ca o pană. Aripile îi dispar, 
iar Nalbian descalecă şi merge pe lângă năzdrăvan. Trage cu nesaţ 
din binecuvântările locurilor, prin toate simţurile. O cascadă 
ţâşneşte din creasta unei stânci înfăşurate în iederă multicoloră, în 
timp ce auzul primeşte mângâierea păsărilor cu triluri blânde, 
melodioase. Mâna dreaptă trece peste vârfuri de salvie purpurie şi 
se opreşte pe trunchiul unui pom în rod. 

- Aş putea să iau cu mine. Să nu mai duc grija merindelor. 

- Din păcate, îşi pierd puterea repede. După ce părăsim 
tărâmul luminii vor fi doar fructe obişnuite. 

Puţin mai departe le taie calea un pârâu mărginit de tufe 
înalte, ce străbate colinele curgând ba într-o parte, ba în cealaltă. 
Din loc în loc formează salbe de ochiuri largi, cu treceri de pietre la 

capete, peste care Nalbian saltă fără grabă. în mijloc se aşază pe 
bolovanul umed şi scoate fluierul. Cântecul său curge ca râul, între 
nostalgie şi împăcare, lăsat în note lungi, visătoare. 

Dintr-o parte şi alta a ochiului de lac pornesc a se ridica 
pietre, încet, ca prin minune. Mai obişnuit acum cu astfel de lucruri, 
Nalbian nu se pierde cu firea, buzele continuă neabătut, în 
aşteptare. Una câte una, pietrele se unesc în două arcade 
armonioase, ca într-o oglindă, iar din încheieturile lor răsar zeci de 
trandafiri roşii, albi şi galbeni. Prin deschiderea acestora apar în 
paşi de dans două tinere fermecătoare, delicate, cu eşarfe şi rochii 
diafane ale căror contururi vibrează necontenit. Salturile moi, chiar 
pe deasupra apei, jocul de mâini şi de picioare cu rotocoale fine în 
sclipiri argintii, sunt însoţite de murmure încântătoare pe cântecul 
voinicului. Una după alta îşi mai fac apariţia până la nouă zâne care 
leagă un cerc al dansului şi frumuseţii, iar vocile lor se ridică şi 
coboară în valuri calde ce îmbată simţurile. Nalbian se pierde în 
momentul magic, se contopeşte cu fluierul şi jocul măiastrelor. 
Fetele nici nu par să-l observe, iar, când notele încep să caute 
odihna, se întorc pe rând prin arcadele magice. Libreanul rămâne 
clipe în şir privind luciul pe care au plutit mai devreme făpturile 
misterioase. 

- Mi-ai vrăjit din zâne... sau ele pe tine? zâmbeşte Philena, 
ivită lângă el dinspre malul pe care-ar fi trebuit să ajungă. 

- Greu să nu te laşi fermecat de atâta frumuseţe, 
mărturiseşte voinicul, ridicându-se din apă. Apariţia, delicateţea, 
vocile... 

- Este la fel de adevărat ca şi inima care le-a încântat 
pornirea, cu fluierul acela. Ai legat şi mai multă putere în el... Poate 
că n-ai înţeles până acum, dar fibra lui, în mâna ta, are parte de 
ceva din puterea luminii. Şi nu vine de la mine. 

- Dar de unde? se minuează Nalbian. 

- Ai adus-o singur. în el îţi sufli dorul, dragostea şi durerile. 
Şi poate mai e ceva ce ţi-a fost hărăzit... 

Voinicul îl priveşte cu luare aminte şi parcă descoperă pentru 
prima dată încrustaţiile de urs, şoim, soare şi lună. 

- Dar nu ştiu ce poate face. 

- Nici nu trebuie. Nu face ceva anume, zâmbeşte Philena. 

Nalbian începe să ofteze. îşi aminteşte motivul lui aici, al 

întâlnirii lor de întoarcere. 

- Ştiu cine sunt, mai bine ca oricând. Am aflat bune dar şi 
amare, glăsuieşte el cu ochii plecaţi. 

- Grea povară ţi s-a aşezat pe umeri, îşi plimbă zâna mâinile 
în jurul său. N-o să îţi dea pace uşor, durează să se preschimbe în 
aripi de înţelepciune. încercările mari aduc bucurii nemărginite, la 
izbândă, dar şi tristeţi grele, în nereuşită. Mai ales când vei afla ce 
îţi voi spune: nefaste s-au dovedit destăinurile făcute pe drum 
încoace. 

Libreanul tresare neliniştit. 

- Ce-am greşit, bună Philena? 

- Unele urechi n-au primit bine vestea călătoriei tale. Nu cele 
cărora le-ai grăit din voie cinstită, ci altele, ascunse. 

- Cum ar putea să facă rău oare... Mi-era teamă doar de 
speranţele trezite în oameni. Chiar şi cei hapsâni, pe care speram 
să-i pot vindeca, câtă primejdie să vadă într-un dar luminos? Cu ce 
mă înşel? 

- Nu te înşeli în cele omeneşti. Ai cutremurat însă din temelii 
ceva ce nu puteai cunoaşte. Şi care, mai devreme sau mai târziu, 
oricum te-ar fi simţit, deci nu trebuie să te înfierezi pentru asta. 
Puterea răului, dragul meu Nalbian. A prins spaima avântului ce-1 
putea curăţa de pe faţa pământului, printr-o lovitură neaşteptată. Ai 
făcut bine că nu ai zăbovit până la noi, te prindea din urmă şi te 
nimicea. 

- Căpcăunul purtat de furtună... Şi băbătia din Smarald, 
când am plecat... De unde vin grozăviile astea? 

- Din inimile oamenilor. Răul de acolo se naşte şi greu se 
mai stinge apoi. 

- Pentru că ura aduce ură, sabia ridică sabie. 

- Ai înţeles bine. Dar acum grăbeşte-te, să fi vrut să rămâi şi 
n-aveai cum. Pentru că răul se ridică-n lume, înfricoşat de revenirea 
ta cu apa vie. 

- Trebuie să vadă că n-o am! 

- întocmai. întâi nu au crezut că vei ajunge aşa departe, 
acum se vor domoli când te vor afla cu mâna goală. întoarce-te pe 
unde ai venit, mergi cu Amurg şi va fi bine. Dar fiţi cu ochii-n patru, 
câteva creaturi sunt deja aproape. Te-aşteaptă, iar cu cât întârzii, cu 
atât le vin întăriri în drumul tău. 

- Plec deîndată, luminată Philena! 

- Stai. Mâna aceea... Ai pierdut-o într-o încercare dincolo de 
tine, nu merită plata. Cum ai plecat cu ea dintre oameni, aşa o vei 
duce înapoi. Vino. 

Ies toţi trei intr-un luminiş unde Philena face o scurtă 
incantaţie, iar din pământ răsar patru cercuri de piatră, precum 
colţurile unui pătrat. Unul dintre ele este chiar sub ea. Steaua 
trasată pe frunte luceşte acum aprins, ca şi giuvaerul de la gâtul său. 
îl invită pe Nalbian să intre în mijloc. Imediat, pe celelalte socluri la 
rasul ierbii apar siluete nedefinite, ca de vapori. Deşi nu se 
dezvăluie pe de-a-ntregul, semnul luminos din fruntea lor nu lasă 
loc de îndoială, sunt celelalte zâne înstelate. Philena ridică uşor 
mâinile, ca-ntr-o întrebare. Una câte una fiecare îşi dă acordul. 

- Derzelas! rostesc toate în cor. 

Din pământ se înalţă un lăstar verde care creşte, se 
încolăceşte pe mâna lui Nalbian şi i-o ridică la nivelul pieptului, 
între timp, firul se îngroaşă şi îmbogăţeşte cu mai multe viţe, ce 
acum deschid o cupă, chiar deasupra părţii vătămate. Din ea începe 
să curgă apă neagră, pe care cangrena o absoarbe complet. Apoi, 
brusc, planta ciudată se umple de spini, sute de spini, cei mai mulţi 
străpung pielea bolnavă. Nalbian nu simte nimic, dar înţelege că în 
curând o va face şi îşi ţine respiraţia. într-adevăr, din mână iese un 
mâl ca smoala, care sfârâie şi dispare când atinge pământul. Nu 
apucă să ţipe de durere, pentru că totul se face alb în jurul său şi 
este aruncat în iarbă. 

Se pierde doar câteva clipe. îşi revine ca dintr-o ameţeală 
cruntă, iar vederea prinde din nou putere. Lângă el mai este doar 
Amurg. 

- De câte ori o să mă mai trezesc pe jos, prin locurile astea? 
se apucă libreanul cu mâinile de cap, apoi îl cuprinde un sentiment 
de recunoştinţă înlăcrimată. Mâna stângă este vindecată complet. 

Mulţumeşte cu palmele împreunate, duse la buze, bucurându-se de 
simţirea degetelor crezute a fi definitiv pierdute. 

- Ce este Derzelas, fermecatul meu căluţ? 

- Un alt slujitor în puterea luminii, meşter în tămăduirea 
trupului. 

Nalbian nu mai zăboveşte şi sare pe cal, ca reînviat. 

- Om sau hidoşenie, fii cu băgare de seamă, aude el vocea 
Philenei din eter. De-acum vei ştii să foloseşti mai bine neliniştea 
din tine, care de mic s-a măsurat cu primejdia. 

Amurg nechează uşor şi îşi deschide aripile. Pornesc ca şi mai 
înainte, ba chiar mai abitir, după dorinţa voinicului, ajutat acum de 
ambele mâini zdravene. 

Din înălţimea unei coline îi priveşte Philena cum se pierd în 
văzduh. Palmele sale hrănesc o căprioară, printre coloane răsucite 
de marmură, la marginea unui foişor deschis în cele patru zări şi 
acoperit de liliac veşnic proaspăt. Trepte de cleştar coboară domol 
spre porţile îndepărtate ale unui palat argintiu. 

- Binecuvântată dar agitată menirea făpturii omeneşti, copiii 
pământului acesta, glăsuieşte ea aparent nimănui. 

în spatele ei se înfiripă altă zână înstelată, în rochie roşie, cu 
o văpaie arzândă pe şirag de pietre negre. 

-Ai zice că le joacă un foc ascuns prin miezul trupului. 
Uneori îl caută cu dinadinsul, alteori îi arde... răspunde ea, 
aşezându-se pe balustrada de piatră nobilă. 

- Sunt şi oameni liniştiţi ca marea în apusul ce-şi ţine 
respiraţia, se iveşte din aerul înmiresmat a treia, înveşmântată în 
azuriu, iar la gât poartă o lacrimă ce nu seacă niciodată. 

- Iar eu am văzut cum vântul îi însufleţeşte sau îi izbeşte, îi 
învie sau îi usucă, răspunde şi ultima zână, tranformată dintr-un 
cocor abia coborât. 

- Probabil de aceea nici nu sunt lăsaţi prea mult pe lumea 
asta, în neliniştile lor. Iar dacă pătrund mai departe, rânduiala este 
aceeaşi, pe cât de bizară, pe atât de dreaptă: nu mai au nevoie de 
haina pământească, revine Philena cu ochii spre căprioara ce-i 
primeşte mângâierile. 

Şopteşte ceva animalului care ţâşneşte printre arbori, apoi se 
întoarce spre celelalte înstelate. 

- Simt că nu s-a terminat aici. îl cheamă lumina şi-l chinuie 
întunericul. Va găsi ce mai are de aflat şi pe drumul de întoarcere, 
dar nu ştiu cât şi până unde. 

- Tu cunoşti mai bine pământul şi oamenii de-1 calcă. 

- Da, şi-mi dau seama că-n faţa a ce s-a ridicat nu poate sta 

singur. 

- El a stârnit, indică una dintre ele. 

- Dar fără voie sau ştiinţă, recunoaşte alta. 

- Lercudor nu a pornit luptă, însă, dacă se va abate asupra 
lui, e datoria noastră să-l aducem puternic în mijlocul ei, adaugă 
Philena. A venit spre noi şi ne-a găsit. Iar răul se poate întrupa doar 
atâta timp cât suntem încă aici, în balanţa pământului. 

- Adevărat, purtăm răspundere. 

- Ca întotdeauna, nu intervenim mai mult decât trebuie, 
continuă Philena. Răzbirea omului este numai a lui, ca şi povara 
umbrelor din inima sa. Dar, până se limpezesc cărările, trebuie să-l 
însoţească una dintre suratele noastre. 

Fermecatele înstelate chibzuiesc fără nicio mirare sau 
tulburare, aşa cum probabil o fac în orice privinţă. Rămân senine şi 
tăcute pentru clipe bune. 

- Drept, răspunde prima zâna apelor. 

- Dar nu trebuie întâi s-o ştie nici vântul, nici gândul, 
continuă cea a focului. 

- Cine? întreabă şi a văzduhului. 

- Zinavel, răspunde Philena. 

- Cea mai tânără... 

- Şi cea mai puternică după noi, şopteşte stăpâna nestematei 
de văpaie. 

- Da. Puterea pe care nici nu şi-o cunoaşte bine stă tocmai în 
cruditatea şi admiraţia ei nemărginită pentru toate câte există. îi va 
fi în egală măsură o învăţătură bună despre oameni, asupra cărora o 
poartă des curiozitatea. 

înstelatele încuviinţează una câte una şi dispar vederii. 
Philena se întoarce spre soare-apune, cu pletele atinse de zborul 
suratelor. în câteva clipe se face şi ea nevăzută. 

CAPITOLUL VI 


Inamici treziţi din beznă 


N ALBIAN ŞI AMURG străbat iute şi fără oprire tărâmul 
luminii. La hotarul acestuia, deasupra codrului de pază 
fermecat, calul începe să încetinească. 

- Să fim cu băgare de seamă, voinicul meu. Vântul aduce 
deja miros de putreziciune întunecată. 

- Când am venit m-a urmărit un căpcăun, ca adus de furtună 
năprasnică. 

- Aceea nu era nicio vijelie, ci forţe plămădite din beznă. Să 
ieşim pe nesimţite, mai departe de locul pe unde-ai intrat. 

- Ba nu, dragul meu Amurg. Ne strecurăm pe acelaşi drum, 
chiar dacă va fi infinit mai greu. Taman bine dacă mă aşteaptă, voi 
lămuri mai repede că nu am apa vie. 

La marginea pădurii cu pustiul se lasă în taină peste vârfurile 
arborilor tăcuţi. 

- Nu-i a bună, şopteşte Amurg. Au plăsmuit o dihanie urâtă, 
ca să te doboare fulgerător. 

- Nu o întrecem în zbor? 

- împreună, încă nu. Dar să vedem cu ce avem de-a face. 
Trebuie să mai ştii ceva: puterea luminii mă lasă cu cât mă 
îndepărtez de locurile ce-o poartă. 

- Deci, între oameni... nu vom zbura. 

- Prea puţin. Acum, însă, cât să depăşim grozăvia, îmi 
ajunge. 

Plutesc deasupra pământului gol şi uscat, ce se petrece pe 
sub ei în linişte mornrântală. 

- Uite-mi lucrurile aruncate, şopteşte Nalbian. 

Amurg nici nu vrea să audă, dar aruncă o privire. Brusc, 
coboară cât poate de lin în preajma lor. 

- Doar spada şi pelerina, îi murmură încet. 

Se înalţă iar, însă năzdrăvanul se nelinişteşte; prinde treptat 
viteză, libreanul înţelege că se întâmplă ceva. Curând, sub ei se 
ridică aburi negri care se leagă intr-un vârtej în creştere. Amurg 
saltă şi mai sus, continuă să urce. Hăul în spirală se cască în 
urmărirea lor ca făcut din smoală şi începe să vuiască grotesc. 

- Este mânat de-o zgripţuroaică, hrănită cu veninul scos din 
hidoşeniile ce-au putut ajunge aici până acum. Nu e întremată pe 
măsura puterii îndesate în ea, mai degrabă ca o coşmelie şubredă. 
Tu însă n-ai ce-i face. 

Nalbian strânge din picioare, încercând să rămână pe spatele 
calului din ce în ce mai iute. Din urmă vârtejul aruncă gheare şi colţi 
pe care Amurg reuşeşte să le evite. în mijlocul său apare acum un 
chip dezgustător, cu ochi fără pupile şi gură cleioasă cu dinţi 
ascuţiţi. Două mâini buboase, nefiresc de lungi, se întind 
ameninţător spre ei. Năzdrăvanul sprintează mai mult decât credea 
libreanul că este posibil, însă nu reuşeşte să se ţină. Scapă mâinile, 
iar calul este nevoit să încetinească pentru ca acesta să revină în 
priză bună. Ghearele mâinilor monstruoase trec la o palmă de coada 
neagră fluturândă. 

- Ţine-te bine! 

Amurg se înalţă până la norii ce acoperă tot cerul, printre 
care se şi ascunde. Nu mai văd arătarea întunericului, dar o aud 
căutându-i. 

- Nalbian, nu poţi să mă stăpâneşti în iuţeala cea mai mare. 
Va trebui să păcălim scârboşenia. Am trecut pustiul, suntem peste 
pământuri obişnuite. încă din ascunzătoarea norilor, te voi arunca 
deasupra unei ape adânci. Tu mergi mai departe, o să te găsesc eu 
într-un târziu. 

Se lasă înadins zărit de zgripţuroaica ce zbiară la vederea lor. 
Apoi ţâşneşte şi, când simte că sunt acoperiţi suficient, îi face semn 
voinicului. Cu inima-n dinţi, libreanul închide ochii în căderea sa, 
nu vede oricum decât vaporii groşi ai norilor. Alunecă rapid sub ei, 
de aici urmăreşte furtuna neagră ce-i străbate în fugărirea lui 
Amurg. Când umbrele întunecate dispar în zare înţelege că planul a 
funcţionat. Sub el se apropie fulgerător apa unui lac mare. Trage aer 
în piept şi pregăteşte intrarea cu mâinile înainte, fără să aibă 
siguranţa că asta îl va salva. „O fi dimineaţă ori seară?", gândeşte el 
aiuritor, aşteptând pocnitura apei. 

Dispare sub cercurile mari şi jetul înalt. Luciul lacului revine 
aproape la normal când Nalbian se iveşte la suprafaţă roşu ca racul, 
trăgând cu nesaţ aer în piept. Capul îi bubuie, iar pielea îl arde în 
urma impactului. Apa rece ca gheaţa îl înspăimântă, aruncă ochii 
roată şi găseşte, nu departe, o barcă de pescar. îi face cu mâna, însă 
acesta o ia la goană, după vederea căderii din ceruri. în mari 
chinuri, cu mişcări reţinute pentru a nu se pierde cu firea, 
recuperează desaga şi ajunge la cel mai apropiat mal. Este îngheţat 
până la oase şi vânăt ca lipsit de viaţă. Ştie că nu are voie să rămână 
nemişcat şi în hainele ude, scapă de ele cu mari dificultăţi din cauza 
mâinilor amorţite de frig şi efort. Reuşeşte, într-un târziu, să 
convingă amnarul în aprinderea unor vreascuri nu tocmai uscate, 
peste care suflă cu disperare. Nu zăreşte nici potecă, nici urmă de 
aşezare omenească. Memorează direcţia pe care a luat-o pescarul de 
mai devreme, convins de faptul că într-acolo se află un sat. 
Momentan însă are nevoie să se întremeze şi să usuce din haine. 
Petrece astfel seara şi noaptea următoare, a doua zi o ia din loc şi 
găseşte într-adevăr aşezare locuită. Cam zdrenţăros şi cu spada la 
brâu, fără niciun ban, atrage privirile oamenilor care dau îndărăt. 
Nu vorbesc velina. Până când un jupân se apropie cu doi străjeri să 

afle despre ce este vorba. Acesta cunoaşte, din fericire, graiul cel 
vechi. 

- Rătăcesc de departe, caut apă şi merinde să-mi continui 
drumul. 

Nu numai că le primeşte fără să i se accepte dorinţa de a plăti 
prin muncă, dar femeile îi aduc şi ceva haine de schimb. Este apoi 
zorit, cu politeţe, să-şi vadă de calea sa. înţelege totul când vede, 
retras, pescarul de deunăzi. La ieşirea spre soare-apune trebuie să 
treacă un şanţ de apărare săpat recent şi vede mulţi arcaşi 
patrulând de jur împrejur. Puţin mai departe găseşte urme de 
picioare mai mari decât cele omeneşti şi săgeţi ce-au căutat să 
nimerească musafirul nepoftit. Zona este de dealuri şi stânci, astfel 
că înaintează furişându-se printre pietrele mari şi crângurile rare. 

După-amiază, socotindu-se ieşit din locurile primejdioase, 
caută o înălţime de unde să observe depărtările. Regretă pierderea 
hărţii îngrijite de el şi îşi aminteşte vorbele călătorului din Libra. „în 
condiţiile astea, intr-adevăr, să ţii minte este cea mai bună soluţie." 
Tihna scurtului său prânz este stricată de o turmă de mistreţi 
gonind din spatele său. Se grăbeşte să intre la adăpostul unei stânci, 
dar animalele aleargă pe lângă el fără să-l bage în seamă. 

Din ascunzişul său aude suflu greu, se anunţă un prădător de 
proporţii. îi aude paşii apăsaţi, apropiindu-se încet şi sigur. Nalbian 
îşi dă seama că, în orice direcţie ar apuca-o, s-ar descoperi. Scoate 
cu băgare de seamă spada şi strecoară capul să vadă fiara ce mârâie 
la câţiva stânjeni. Un trup de om mare, anormal dezvoltat şi cu 
pântec generos, ţine pe umeri un cap de câine turbat. în mâini are o 
ghioagă gata să spargă tot ce-i stă în cale. Voinicul rămâne prea 
mult aţintit la vederea hidoşeniei, permiţându-i acesteia să ajungă 
la el într-un urlet. Se dezmeticeşte şi scapă de lovitura măciucii 
aruncându-se pe panta dealului. Urmează o rostogolire de neoprit 
până la buza de jos, spre care se năpusteşte împiedicat şi căpcăunul. 
Nalbian caută sprijinul naturii, să iasă din câmpul deschis, astfel că 
fuge într-un suflet spre cea mai apropiată pădure. Viteza lui, greu de 
egalat între oameni, îl ajută mai mult decât s-ar fi gândit vreodată, 
pentru a doua oară în ultimul timp. Spre deosebire de încercarea 
din pustiu, namila nu mai este împinsă de alte forţe întunecate, 

astfel că înfruntarea este mai echilibrată. Chiar şi-aşa, libreanul 
oboseşte odată ajuns în ţesătura codrilor, pe când arătarea 
monstruoasă începe să câştige teren. „Să vedem dacă urcă şi-n 
copaci“, decide Nalbian şi se caţără cu mult zel în cel mai mare 
întâlnit. Creatura încearcă să repete mişcarea greoi. „Ai forţă, nu 
eşti tu prea vioi însă.“ 

Căpcăunul renunţă şi porneşte să lovească furios trunchiul 
gros. Voinicul îl aşteaptă să mai piardă din vlagă, dar acesta se 
apucă să caute prin iarba din apropiere. Din fericire, pădurea nu 
prea îi oferă proiectile, însă puţinele găsite îi arată lui Nalbian cu ce 
putere este capabil să arunce. Nu aşteaptă să primească vreuna 
dintre zvârliturile năucitoare, îşi ia avânt spre cel mai apropiat 
arbore, în care rămâne agăţat de cârligul făcut cu spada în teacă. De 
teama încolţirii mai face câteva salturi periculoase, tot mai jos, din 
copac în copac. în momentul în care atinge pământul, pocitania 
ajunge în spatele său, fără ghioaga părăsită mai devreme; înainte 
să-l prindă fără scăpare, libreanul trage sabia din teaca ţinută cu 
ambele mâini şi îi crestează braţul cărnos, apoi o rupe la goană. 
După cum se aştepta, urletele se înteţesc şi-l urăsc de moarte, aude 
lovituri aprige în spatele său. 

„Trebuie să-l obosesc", gândeşte libreanul, la rândul lui 
ostenit. Preţ de câteva ceasuri se descurcă să-l ţină la distanţă, 
folosindu-se de avantajul pădurii. îl vede când încetineşte şi profită 
pentru a îşi mai pierde urma. Nasul căpcăunului reuşeşte să-l 
găsească însă mereu. Astfel că, într-una dintre răsuflările mai grele 
ale hidoşeniei, sare din proprie iniţiativă în lupta ce nu poate fi mult 
evitată. Atacul său la picioare este oprit şi elementul de surpriză 
pierdut. Cu greu poate para forţa loviturilor unui asemenea inamic, 
dar îl ajută agilitatea. încleştarea este scurtă, Nalbian reia fuga. 
Spre seară, când amândoi gâfâie, lupta îi prinde iarăşi, de data 
aceasta într-o poiană. Voinicul îşi adună toate forţele şi, imediat 
după o lovitură nereuşită a căpcăunului, îi sare acestuia de umeri. 
Ar vrea să trântească bestia cu două capete mai mare ca el, încearcă 
să-l prindă de grumaz şi să-l doboare din picioare. Cu un efort care-i 
scoate venele din tâmple îl aduce în genunchi, evitând în acelaşi 
timp să fie muşcat de colţii plini de bale. Braţele borcănate izbutesc 

totuşi să-l apuce şi-l aruncă cât colo. Vede măciuca pornită peste el 
şi abia se rostogoleşte. Foloseşte clipa câştigată şi ia pulpa 
căpcăunului pe tăiş, dar îi primeşte replica peste unul din umeri. Cu 
mare greutate, se ridică şi apucă iarăşi la fugă prin întunericul ce 
acoperă încet pădurea. Noaptea îl va pune în inferioritate în faţa 
simţurilor ascuţite ale capului de câine. Urmărirea continuă încă 
vreun ceas, când, în timp ce-şi face planul de răzbire până la venirea 
zorilor, Nalbian se descoperă învăluit de o mână de insecte 
lucitoare. Licuricii se adună din ce în ce mai mulţi înaintea sa şi îi 
deschid potecă printre copacii cufundaţi în beznă. Aleargă printre ei 
nelămurit şi găseşte o fântână veche, ale cărei pietre sunt acoperite 
de sute de vietăţi luminoase. Simte că trebuie să însemne ceva, dar 
nu ştie ce. Din spate vine goana căpcăunului turbat. Aruncă o piatră 
în fântână, nu aude niciun clipocit de apă. Monstrul l-a ajuns şi 
încrucişează iarăşi armele, în timp ce, unul după altul, câţiva licurici 
par să indice hăul puţului în care se fac nevăzuţi. Puţina lumină îl 
pune în dificultate pe Nalbian; după o respingere izbutită îşi ia 
inima-n dinţi şi sare în fântână. Căpcăunul zdrobeşte imediat 
zidurile acesteia, ca să descopere că nu este nicio gaură, ci numai 
pământ plat, iar voinicul nicăieri. Degeaba începe să sape şi să urle, 
pentru că nu găseşte nimic. 

Pe deasupra pădurii pornesc şoapte vitrege, ca strangulate cu 
funie: „E adevărat... nu are apaaa...“. „N-a fost în stareee...“, se pierd 
ele în cele patru zări, iar căpcăunul rănit se ridică nervos şi pleacă 
horcăind. 


Fraţi (stră)vechi 


Căderea în hăul întunecat seamănă destul de mult cu cea din 
văzduh. Fără să ştie pe ce va ateriza, îl cuprinde repede sentimentul 
că la viteza aceasta se va zdrobi. Numai că, la un moment dat, 
începe să încetinească şi o lumină se apropie sub el. în dreptul ei 

realizează că susul şi josul s-au inversat, iese pe gaura aceasta ca şi 
cum ar fi sărit de pe loc stând în cap şi cade peste marginea altei 
fântâni. 

„Unde-am ajuns?", se ridică Nalbian, mirat de lumina 
soarelui din mijlocul cerului. O potecă trece prin apropiere, un 
capăt al ei duce spre înălţimi verzui înceţoşate, celălalt se pierde în 
zarea aproape dreaptă. De-o parte şi de alta sunt arbori mulţi dar 
răzleţi, tufe şi câmp deschis. Aruncă un ochi înapoi în fântână şi, 
spre surprinderea sa, îi vede luciul apei. Deşi obosit şi lovit zdravăn 
la umăr, simte nevoia să cerceteze întâi locurile. Verifică îngrijorat 
pentru o clipă desaga, după care apucă drumul spre părţile joase. 

Poteca şerpuieşte ori de câte ori întâlneşte copaci, pentru a se 
întoarce de fiecare dată în aceeaşi direcţie. Ca şi cum nici copacul 
nu poate fi tăiat, dar nici drumul să se abată. O capră anunţă 
prezenţă omenească. Apoi, o casă cum nu a mai văzut, nu mai mare 
decât o cabană şi rotundă precum un trunchi de copac, cu acoperiş 
ca o pălărie de ghindă. Uşa este şi ea simplă, se apropie să bată. Nu 
răspunde nimeni, dar observă că este întredeschisă. 

- E cineva aici? 

împinge încet cu degetele până i se descoperă tot interiorul, 
îngrijit, cu pat pentru o singură persoană, covor rotund, o masă, un 
dulap simplu şi rafturi cu de-ale gurii, o sobă mică. închide uşa 
puţin ruşinat, pe afară sunt doar câteva lucruri bine aranjate şi ele: 
o stivă de lemne, un fel de cămară coborâtă sub pământ, un mic 
hambar pentru capră. Tresare descoperind că a fost privit, la câţiva 
paşi prin vegetaţia încă desfrunzită stă un om şi câinele său. 

- îmi pare rău, am vrut doar să văd dacă e cineva. 

Bărbatul nu are nicio reacţie, iar Nalbian nu ştie ce să 

citească pe faţa lui liniştită, fără pic de riduri. Nici câinele nu sare pe 
el, cum s-ar fi aşteptat, doar, din când în când, priveşte către 
stăpânul său. 

- Spada o ţin pentru apărare, nu sunt om rău. 

- Aceea este o spadă, deci, cuvântă străinul. 

„Măcar vorbeşte velina", răsuflă libreanul uşurat. Se 
întâlnesc la jumătatea distanţei dintre ei, iar bărbatul îl salută prin 

împreunarea palmelor. Câinele îl miroase şi mârâie, dar îşi vede de 
treabă când stăpânul îi face semn din priviri. 

- Nu prea ştiu pe unde sunt, întreabă Nalbian încurcat. 

- Da, mi-am dat seama, răspunde străinul blând. Poate ţi-e 
foame? 

- Nu, îţi foarte mulţumesc. Doresc să îmi continui drumul. 
Aici e... ceasul amiezii? se uită libreanul pe cer. 

- Aproape, da. De unde vii tu probabil este noapte? 

Nalbian răspunde mai mult din ochi. Nu este sigur peste cine 

şi ce locuri a dat. Tărâmul luminii nu poate fi, deoarece soarele este 
vizibil, iar anotimpul este cel obişnuit. 

- Eşti dintre oamenii de sus. Eu nu am mai văzut unul de 
mult timp, doar când eram copil mai ieşeam la suprafaţă. 

- Adică aici sunt jos. Ce-nseamnă jos? 

- Noi suntem Blajinii, oameni vechi. Ai sigur multe întrebări, 
dar cel mai potrivit este să mergi la Rohman-El şi să te faci 
cunoscut, înainte de orice. Dacă nu-ţi mai pot fi de folos, continuă 
calea aceasta până la capătul ei, sunt multe case acolo. 

Bărbatul îl salută iar prin împreunarea palmelor şi intră în 
mica locuinţă. Nalbian se întoarce la drum mai intrigat ca înainte; 
pe marginea lui întâlneşte case din când în când, aproape identice 
cu prima. Oamenii sunt toţi bărbaţi, ca şi cum fiecare deţine o astfel 
de cămăruţă. îl privesc miraţi, fără o vorbă. 

- Rohman-El? Pe aici? arată libreanul ca să deschidă vorba. 

Primeşte doar aprobări din cap sau din vârful degetelor. 

Curând îl copleşeşte oboseala de pe urma înfruntării căpcăunului şi 
pregăteşte loc de somn departe de potecă. Observă că din pământ 
ţâşnesc, periodic, perdele de picături de apă, ca şi cum cineva 
aruncă în sus dintr-o stropitoare. La un moment dat vede chiar 
rădăcini de copac ieşite la suprafaţă, de parcă ar fi plantat invers, cu 
crengile-n pământ. „Curioase lucruri. Dar pentru mine e trecut de 
miezul nopţii 11 , cugetă el şi adoarme buştean. 

Nu peste mult timp deschide ochii, simţind mişcare. Trei 
oameni stau în jurul lui, iar unul vrea să îi ia spada. Sare nedumerit, 
pregătit de luptă, dar mâinile străinului se opun cu fermitate. 

- Nu-ţi vrem răul, îi vorbeşte el cu palmele ridicate. Dar, 
dacă nici tu nu ai gânduri necurate, renunţă la armă. 

îi priveşte pe toţi, au feţele la fel de senine ca omul întâlnit 
mai devreme. Nu par să ascundă niciun tăiş la rândul lor, astfel că 
îşi arată buna credinţă, înmânându-le sabia. 

- Acum, dacă vrei, te putem duce noi la Rohman-El, arată ei 
spre un car tras de boi. Altfel ajungi târziu sau mâine. Cum doreşti. 

Soarele este în acelaşi loc, în mijlocul cerului, dar începe să 
fie acoperit de o umbră care-i muşcă marginile. 

- E periculos pe aici noaptea? 

Străinii se uită unii la alţii şi dau din umeri. 

- Dacă ţi se poate întâmpla ceva? Hm... ar fi câteva lighioane 
care, dacă nu te împaci cu ele, te pot ataca. Voi, sus, cum vă 
înţelegeţi cu animalele? 

- Adică, să vorbim cu ele? 

- Nu, animalele nu vorbesc. Dar aici ne simţim şi trăim în 

pace. 

-Ah, nu prea, nu. Poate ar fi mai bine să vin cu voi, cu 
adâncă mulţumire. 

Străinul face salutul cu palmele şi îl invită în car. Altul duce 
sabia, pe care o strecoară prin fânul şi vreascurile transportate. 

- Acum poţi să mai dormi vreo două ceasuri, omule de sus. 

- Aici nu sunt cai? întreabă Nalbian curios. 

Unul dintre cei trei pare că îşi aminteşte o învăţătură veche: 

- Nu, nu avem toate cele de la suprafaţă. Nici nu ne trebuie. 
Lumea noastră e mică. 

Libreanul mai învârte idei prin minte, dar adoarme pe 
nesimţite în fânul moale. Se simte în siguranţă între oamenii aceştia 
ce par să-şi onoreze numele de Blajini, chiar dacă nu a apucat să-i 
cunoască bine. 

- Hei, Nalbian de sus, trezeşte-te. 

Voinicul deschide ochii în lumina mai slabă a înserării. 
Rămâne aţintit asupra astrului din mijlocul cerului, acoperit acum 
de umbră pe trei sferturi. încearcă să arate spre el, însă nu 
reprezintă nimic deosebit pentru ceilalţi. 

- Da, în curând se întunecă. Am intrat în centru, este anunţat 
libreanul. 

Casele rotunde, aproape identice, sunt tot mai dese, dar nu 
există niciun gard. Printre ele îşi fac apariţia şi alte poteci ce pleacă 
din târgul acesta precum razele de soare. Oamenii îşi văd de 
puţinele treburi liniştiţi, fără grabă, nu par să cunoască grijile sau 
supărarea. Undeva este un gong ce sună slab, iar în jurul său câţiva 
oameni înalţă versuri cântate, cu palmele împreunate. Căruţaşii fac 
semn celor curioşi de musafir să îi urmeze. Ajung la un râu pe 
marginea căruia se află o căsuţă ca toate celelalte, dar cu bătătură 
largă, încercuită de bănci. Pe malul opus, legat prin poduri ici şi 
colo, se ridică o locuinţă asemănătoare, doar ceva mai mare. 

Carul se opreşte lângă cercul de bănci, iar alaiul strâns începe 
să se aşeze. Nu poate să nu observe că niciunul dintre oamenii 
locului nu este mai scund decât el. La câţiva paşi ies alte rădăcini de 
copac împământat invers. Din casă apare un bărbat intrat de curând 
în anii bătrâneţii, iar Nalbian este invitat în mijlocul cercului alături 
de el. Le sunt aduse scaune sub formă de buturugi. 

- Ia uite! Om de sus, se miră cel care pare a fi conducătorul, 
îl salută cu aceleaşi palme împreunate sub bărbia uşor aplecată. 
Libreanul repetă gestul. 

-Aşa am înţeles şi eu, cinstite Rohman-El. Că nu este o 
întâmplare obişnuită. întâi doresc să salut cu pace poporul Blajin, 
se-apleacă el spre oamenii din jur. Dacă fac vreo greşeală, vă rog să 
credeţi că e doar din neştiinţă. 

- La noi nu există supărări din acestea. Doar că trebuie să afli 
deja că nu poţi sta mult pe aici. 

- Nu sunt sigur nici de ce vă fac această vizită. M-a salvat de 
o luptă grea, deci nu pot fi decât recunoscător. Am sărit într-o 
fântână care părea a-mi face semn... 

- Am înţeles, dă din cap Rohman-El, împreună cu alţii de pe 
margini. Ia spune-mi, ai curăţat vreo fântână de Pelerini în 
drumurile tale? 

- îmi amintesc, da... acum ceva timp. 

- De-aceea, zâmbeşte străinul. Oamenii de sus cu greu ajung 
la noi, de cele mai multe ori dacă fac ceva care să merite. Fântânile 

acestea ştiu să vă aducă în lumea noastră, iar noi putem folosi 
oricare alta, în egală măsură, ca să urcăm la suprafaţă. Mai avem şi 
alte treceri, iar, de acum, cât timp nu îţi interzicem, te vor 
recunoaşte şi pe tine. 

- Cât de mare e lumea aceasta? 

- Mică, mult mai mică decât a voastră. Dar străbatem dintr-o 
parte în alta, deasupra şi dedesubt, prin multe locuri de-a lungul şi 
de-a latul pământului. 

- Iertată să-mi fie întrebarea: de ce nu văd decât bărbaţi? 

- A, întrebările oamenilor, a trecut ceva timp de când nu ne- 
a mai vizitat un necunoscut. Sunt şi femei, desigur, dar de partea 
cealaltă a râului, arată el cu mâna în spate. în casa aceea stă 
Rohman-Ea, aleasa lor pe anul acesta. 

Nalbian este în floarea nedumeririlor, iar străinul simte acest 

lucru. 

- Bunule călător, ridică el mâna în apărarea sa, unul dintre 
noi - arată deja spre un tinerel din public - te va însoţi şi îţi va 
povesti cu drag tot ce-ţi doreşti să afli despre Blajini. Acum, spune- 
mi, încotro te duc paşii? De ce ai purtat luptă? 

Libreanul îşi înşiră sincer şi pe scurt întâmplările recente. 
Toată lumea soarbe povestea în timp ce câteva felinare sunt aprinse 
în jurul lor. Ajuns la final, la înfruntarea creaturii hidoase şi 
avertizarea Philenei despre mişcările ridicate în sânul răului, 
Rohman-El pare să facă prima încruntare de sprânceană văzută de 
Nalbian în locurile acestea: 

- Am aflat şi noi despre tulburările de deasupra. Oamenii de- 
acolo au fost mereu în stare să provoace sorţi de pierzanie, se ridică 
el cu mâinile la spate şi face paşi mici, neliniştiţi. Iar când lucrurile 
astea se întâmplă, ca şi în trecut, unii vor căuta adăpost la noi, iar 
alţii să aducă sâmburi de viclenie. Nalbian din Samarald, vom 
decide acum dacă vei mai putea să intri în lumea noastră. Nu te vei 
supăra dacă, pentru liniştea poporului meu, votez împotrivă. 

- Dar, Rohman-El, i se adresează cineva de pe margine. 
Astăzi e prea puţin posibil ca oamenii să mai intre în legătură cu 
noi. 

- O fi, dar eu nu-mi risc neamul străvechi, singurul care... Să 
ridicăm mâinile pentru dreptul tânărului acesta de a ne vizita. 

Una câte una, mâinile se înalţă cu priviri blânde, 
înţelegătoare. Sunt mai multe ridicate decât cele lăsate. 

- Prea bine, fraţii mei au ales. Eşti încă binevenit printre noi. 

- Cinstite Rohman-El, de ce am fi noi, oamenii obişnuiţi, un 
pericol pentru voi? Este oare cu putinţă să cădeţi din tăria 
sufletească pe care am simţit-o de când am venit? Nu sunteţi mai 
presus? 

- Nu, călător de sub stele, nu avem puteri magice. Suntem 
tot oameni, muritori ca şi voi, cum vei afla din istoria noastră. Deşi 
avem credinţă puternică, nu vrem să ne întineze stăruinţa celor mai 
puţin curate. De aceea sper că vei înţelege să ţii departe de noi astfel 
de lucruri şi că vei ascunde cunoaşterea lumii noastre printre ai tăi. 
Cât despre creaturile întunericului, aduse de păcatele oamenilor, nu 
au putut şi nu vor reuşi vreodată să intre, atâta timp cât noi 
rămânem aşa cum suntem. 

- înţeleg, voi purta cu mine rugăminţile acestea precum şi 
recunoştinţa onoarei pe care mi-o faceţi. Totuşi, mă întreb, dacă 
lucrurile pot sta rău între fraţii voştri de sus, nu e o legătură între 
noi care să conteze? Pentru care să merite să ne dăm mâna, oameni 
de jos cu cei de sus? 

- Răspunsul meu nu este poate cel aşteptat de tine, dar 
oamenii pământului de deasupra au ales cândva astfel. Dacă 
păcatele or să le aducă sfârşitul, înseamnă că doar atât au putut 
face. Dispariţia lor, tragică fără dar şi poate, ar fi şi dispariţia 
tuturor creaturilor răului, iar pământul ar rămâne din nou curat. 

întâlnirea se apropie de sfârşit, Nalbian primeşte 
ospitalitatea a numeroase invitaţii la masa de seară. Găsesc cu toţii 
însă mai potrivit să-l urmeze pe tinerelul ce-1 va găzdui cu toate cele 
necesare. Voinicul observă apoi că nu este îngrădit în niciun fel; nici 
gardieni nu există, iar spada îi va fi înmânată la plecare. 

Ajunşi la căsuţa Blajinului, noaptea continuă în compania 
sincerităţii şi bunăvoinţei acestuia. Astrul din mijlocul cerului este 
acum acoperit complet de un văl întunecat, nu sunt stele, ci doar o 
lumină ca de lună plină. Cina este îndestulătoare, ocazie să afle că 

aici nimeni nu consumă came. Animalele nu sunt ucise şi nici 
copacii nu sunt tăiaţi altfel decât la bătrâneţe sau şubrezire adusă de 
boli. Blajinul tânăr începe a-i povesti cu pasiune despre lumea 
ascunsă sub picioarele oamenilor ce trăiesc deasupra pământului, 
în timpuri străvechi, strămoşii lor de la suprafaţă au văzut cum 
virtuţile sufleteşti încep să se piardă. în loc de răbdare şi bună 
credinţă, întâlneau tot mai des nesăbuinţă şi delăsare. împrăştierea 
omului, pierderea lui în faţa căilor uşoare, nu de puţine ori 
mânioase, i-au făcut să caute adăpost şi continuitate pe calea 
credinţei în Dumnezeu, a celor luminoase. Nu mulţi au reuşit să 
rămână printre ei, lumea era în creştere şi necontenită amestecare, 
iar învăţăturile şi dojanele lor au atras supărările multora. Astfel că 
s-au rugat şi au cerut un loc în care să fie feriţi, să-şi poată păstra 
curăţenia inimii. Prin puterea luminii şi a rugăciunilor neîncetate 
ale fratelui lor pe nume Rohman, au primit acest tărâm miraculos 
unde pot trăi în pace şi rânduiala cea veche. „De aceea se vorbeşte 
aici velina; este, într-adevăr, graiul strămoşesc", gândeşte Nalbian. 
Mult timp după aceea, cei care nu mai suportau răutăţile, dar nici 
nu reuşeau să ajungă în noua lume, aveau de la cei în slujba luminii 
descântec să se transforme în stană de piatră. Cărţile Blajinilor spun 
că se vor întoarce într-un sfârşit la suprafaţă, dar părerile sunt 
împărţite despre soarta oamenilor rămaşi acolo: ori vor dispărea 
din cauza păcatelor, ori vor găsi cu toţii îndreptare. După cum a 
aflat deja, cele două lumi nu sunt rupte între ele: Blajinii urcă 
oricând şi o fac des pentru învăţătura copiilor; iar locuitorii de sus 
îşi găsesc uneori vrednicia să poată pătrunde prin fântâni, cascade 
şi alte treceri ascunse. Nalbian aude că aici nu plouă şi nu ninge 
niciodată, pământul primeşte apă singur, cum a văzut perdelele de 
stropi ţâşnind printre ierburi. întreabă despre copacii care par 
plantaţi invers şi i se dezvăluie că ce a văzut el sunt vârfuri de 
rădăcini ale unor arbori din lumea de sus. Prin ele, cu pâlnii anume 
lăsate din moşi-strămoşi, pot asculta veştile noi. Mai află că femeile 
şi bărbaţii locuiesc împreună, soţ cu soţie, doar o lună pe an, chiar 
dacă se pot întâlni şi în restul timpului. Casele femeilor sunt mai 
mari, pentru că ele ţin toţi copiii până când băieţii se mută de partea 
bărbătească. Ambele jumătăţi îşi aleg în fiecare vară un îndrumător 

încredinţat cu ordinea lucrurilor, asupra cărora trebuie să decidă, 
însă, majoritatea. Cu animalele, tânărul îi spune că se au ca fraţii, se 
înţeleg din priviri şi atingeri. „La noi există poveşti despre oameni 
care au început să vorbească cu fiarele pădurii şi păsările 
văzduhului, să fi fost aceştia pe la voi?“ Tânărul încuviinţează, 
întărind însă că nu este vorba despre viu grai. Terminând istoriile 
Blajinilor, acesta ascultă fascinat la rândul său din legendele 
cunoscute de Nalbian, până târziu în noapte. 

A doua zi voinicul nu aşteaptă să fie rugat să facă drum 
întors, chiar dacă înţelege că nimeni nu ar mai aminti acest lucru. 
Blajinii îşi văd de cele zilnice, iar treburile lor, în pofida constituţiei 
mai degrabă osoase, îi vorbesc lui Nalbian despre o rezistenţă fizică 
întâlnită la tăietorii de lemne sau fierarii mereu ocupaţi dintre 
zidurile Karivatrei. Toţi sunt binevoitori, caută să fie de ajutor, să-i 
răspundă la nedumeriri. Ba chiar îl întârzie până seara târziu, 
pentru a ajunge în zori la suprafaţă. 

- Unde mă pot întoarce de aici? întreabă el, condus la una 
dintre fântâni. 

- Trebuie să ştii locul de ieşire, altfel te poţi trezi oriunde, pe 
o distanţă bunicică. înainte să pleci, un dar de la Rohman-Ea, te-a 
văzut încercat de vremea rece. Haina aceasta este ţesută cu 
măiestria femeilor Blajini, e subţire, uşoară, dar nu cunoaşte frigul 
iarna şi nici căldura vara. 

După cum este instruit, Nalbian pune mâna pe marginea 
fântânii şi se gândeşte la cea a Pelerinilor curăţată împreună cu 
Jaba acum ceva timp. Apa dispare ca trasă în adâncuri şi, nu fără 
emoţii, se aruncă în hăul întunecat. 


Vremea alianţelor 


Fortăreaţa din Rodul Pietrei devine treptat noul scaun al 
Smaraldului de mijloc, iar Gorudava preia rolul târgului cel mare. 

Iarna nu a fost tocmai uşoară pentru hotarele noi, încercate de 
iscoade şi provocări din partea oştilor nelegiuite în creştere. 
Anotimpul zăpezilor a prilejuit, de asemenea, răgaz pentru 
cercetarea situaţiei şi regrupare în toate ţinuturile. Venirea 
primăverii aduce însă momentul adevărului, când oamenii trebuie 
să afle gândul şi dorinţa vecinilor. 

De cum s-au dezgheţat drumurile, la primele raze de soare 
ale dimineţii, Verobostes trece podul peste Mărgăritar în fruntea 
unei solii către Foaia Morii, vecinii de la răsărit. Este însoţit de doi 
dintre cei mai de încredere căpitani ai săi, unul fiind Getozak. Sunt 
urmaţi de o duzină de soldaţi şi grăbesc pasul. 

- Ştim că vom găsi mulţi prieteni, dar să ţinem ochii 
deschişi. 

- Trebuie să ne întoarcem repede, cu siguranţă drumurile 
bune vor da ghes şi altora pe la hotare, socoteşte Getozak. 

- Dacă totul decurge bine, suntem înapoi în câteva zile. 

Unul dintre căpitani duce steagul Smaraldului, celălalt, 

stindardul alb al diplomaţiei. Trec de ultimele aşezări la galop, iar a 
doua amiază, târziu, ajung la marginea Rodului Pietrei, marcată de 
începutul unui codru întins. 

- Seniore, îl întâmpină capul garnizoanei de aici. Drumul e 
bun, dar nu avem încă nicio veste de dincolo. 

- Nu aţi trimis nicio iscoadă? 

- Am ţinut garnizoana în alertă, cum a fost porunca. 

- Poate că şi ei au rămas la marginea pădurii, mai uşor de 
vegheat. Faptul că aici a fost însă linişte până acum este un semn 
bun. Pornim! 

Pădurea mare, încă desfrunzită, nu le aduce surprize 
neplăcute. Poteca veche îi poartă spre capătul ei până după lăsarea 
întunericului. 

- Suntem observaţi, îi atrage atenţia lui Getozak o săritură 
omenească prin tufişurile dese. 

Verobostes le face semn să oprească şi să stingă felinarele. 
Ochii se obişnuiesc repede cu lumina nopţii, dar mişcarea se 
îndepărtează. 

- Dacă era dintre cei de bună-credinţă, de veghe, nu ne-ar fi 
ieşit în cale? Mai degrabă pungaşi alungaţi de-o mână dreaptă, ca să 
nu fim nevoiţi să ne gândim la alte posibilităţi, cugetă Verobostes şi 
continuă la pas spre ieşirea din codru. 

De partea cealaltă se ivesc făclii dese. Un turn de pază se 
ridică înaintea lor. 

- Ăsta nu era anul trecut, remarcă al doilea căpitan. 

- Pare a fi oaste de-a noastră. Hai să aflăm. 

Purtătorii steagurilor nu mai aşteaptă alte cuvinte, aprind 
felinarul şi înaintează încet. Ieşiţi din umbra pădurii, se opresc în 
apropierea taberei anunţată de voci din turnul de lemn. Curând 
pornesc spre ei doi călăreţi, în întâmpinare. Verobostes îi urmăreşte 
cum sunt invitaţi în rândurile lor, iar, după un timp, se întorc 
însoţiţi. 

- A, dar ne cunoaştem, e căpitan cu vechime, se înseninează 
faţa jupânului. 

Se regăsesc cu toţii în gazda celor de aici. Mulţi se ştiu deja, 
se bucură să afle de bine unii despre alţii. 

- Venise vorbă şi la noi că, în timpurile acestea tulburi, sub 
Cingătoare cârmuieşte Verobostes cel drept, glăsuieşte căpetenia 
garnizoanei. Iar acum ne încântă să auzim că totul este pe pace 
acolo, lumea va răsufla uşurată. 

- La cine să mergem cu solia? 

- Sunt doi stăpâni care îşi dau mâna prieteneşte, dar se 
spune că doar unul este onest. Noi, căpitanii, preferăm să păstrăm 
balanţa între ei, până se lămuresc lucrurile. 

- Asta e bine. Oastea s-a ţinut dreaptă şi unită. 

- în cea mai mare parte, îndeajuns cât să pună beţe-n roate 
cui caută zâzanie. Tâlharii îi ţinem numai pe fugă, iar hapsânii, deşi 
probabil uneltesc şi la ora asta, sunt mai puţini decât cei cinstiţi. 

Verobostes şi suita fac popas între prietenii Smaraldului 
vechi. Corturile dintre cele câteva ziduri sunt suficiente, se 
odihneşte într-unul alături de căpitanii săi. 

- Ce ziceţi, sfătuitorii mei de nădejde? 

- Dacă vom găsi ca şi aici, atunci sigur legăm alianţă. Sau 
poate chiar ne unim, cu ceva negocieri. 

-Aşa este, adaugă Getozak. însă mă încearcă pe mine un 
gând... Că ar fi bine să trecem întâi pe la jupânul bănuit de vicleşug. 

Convoiul diplomatic îşi continuă drumul înainte de venirea 
zorilor. Sunt mai liniştiţi să ştie că nu riscă încleştare de arme. Puţin 
după prânz, în goana cailor pentru a nu pierde timp preţios, ajung 
la conacul celui sugerat de căpitanul Librei pentru prima întâlnire. 
Curtea mare este străjuită bine şi nimeni nu intră fără aprobarea 
unui vătaf. Acesta le cere celor trei căpetenii să aştepte în grădină, 
timp în care pot fi observate priviri iscoditoare de la ferestre. 

- Veniţi, veniţi, prieteni! iese în pridvor jupânul zâmbitor. Ce 
privilegiu, ce bucurie, de când aşteptăm veşti de la voi! 

Sunt invitaţi într-o sală de discuţii cu un zel surprinzător. 
Două ajutoare, bărbaţi bine legaţi, par că intră pentru prima oară în 
rolul de servanţi. După ce masa primeşte câteva gustări, aceştia iau 
poziţie în apropierea stăpânului. 

- Nădăjduiesc că avem aceleaşi gânduri, să ne legăm în 
rânduire dreaptă şi frăţească, începe Verobostes. 

- Ca înainte, zici. 

- Poate şi mai bine, dacă voinţa oamenilor din ţinuturile 
noastre este aceeaşi. Orice va să vină pentru Smaraldul de mâine, să 
ne găsească uniţi şi-n bunăstare. 

-Aşa este, sper şi eu să fie posibil. Voi încerca din toată 
străduinţa. Oamenii însă... e o perioadă grea, nu ştiu ce-i mai bine 
pentru ei. 

- Vor linişte şi pace, în primul rând. 

- Sigur, sigur. Aici, în prietenie cu toţi vecinii noştri, mă voi 
asigura personal de asta. Altfel, treburile sunt bune, dragi oaspeţi. 
Apele s-au aşezat, toată lumea-mi cere sfatul şi oblăduirea. 

- Asta e bine, jupâne... dar apele mie-mi par încă tulburi... 

- Nu şi la mine! Poate exagerează bunul meu camard din 
miazăzi, aţi trecut pe la el? Pentru că aici lumea se plânge de atâta 
oaste, oo, da, îi înspăimântă. Chiar caut să slăbesc paza spre 
Cingătoare, nu mai pot neamurile să-şi dea mâna fără frica de-a fi 
reţinuţi. 

Discuţiile nu mai durează mult, îşi fac loc politeţurile, vorbele 
de încurajare şi revedere. 

- Ce vânt vine dinspre răsărit? întreabă Verobostes la 
plecare. 

- De bine, leg strânsoare şi-acolo, puteţi avea încredere prin 

mine. 

întorşi la drum tăcuţi, solii aşteaptă o bucată bună de timp 
până să-mpărtăşească păreri. 

- Nu miroase-a bine la cumătrul ăsta, se încruntă 
Verobostes. 

- Umblă cu vorbe de adormire, remarcă şi Getozak. 

- Vrea să ţină puterea şi să nu fie deranjat. Mai mult însă mă 
îngrijorează intenţiile lui pentru celelalte hotare. Cum să slăbească 
garda tocmai sub Cingătoare? 

- Dar slujitorii, aţi văzut? Nicio femeie, iar pe unii crăpa 
cămaşa. 

- într-adevăr, am avut un moment de îndoială, când am 
crezut că intrăm în gura lupilor. Nu ar fi îndrăznit, în afara 
conacului era multă oaste credincioasă. Dubios, dar haideţi să aflăm 
mai multe, înainte să judecăm prea aspru. 

Satul celui de-al doilea stăpân este departe, spre miazăzi, 
înserarea vine cu repeziciune, însă pâlcul de călăreţi nu caută 
adăpost, chiar dacă oamenii îl oferă cu mărinime prin aşezările 
întâlnite. Abia târziu, în noapte, hotărăsc să facă popas, pe creasta 
lină a unui deal cu fântână. Focurile sunt aprinse, iar porunca este 
de câteva ceasuri de odihnă. Peste puţin timp se apropie un drumeţ 
din sens opus, are câteva desagi legate pe spinarea calului său. 

- Stai, cine eşti? strigă soldatul rămas de veghe. 

- Călător în noapte. Merg acasă, cu ceva târguieli. Dar ce se 
întâmplă aici? întreabă străinul într-o haină simplă, uimit de tabăra 
soldaţilor. 

- Popas ostăşesc, n-ai teamă. Arme ai? 

- Nimic, vitejilor, ia de verificaţi. 

- Bine, bine. Aşază-te mai colea, odihnă mai sigură nici că 
puteai găsi. 

- Dar eu mă grăbesc, doar ce adăp animalul şi-mi văd de 

drum. 

Gălăgia vorbelor trezeşte din străjerii ce privesc atenţi în jur 
chiar şi după îndepărtarea străinului. Tabăra se ridică înaintea 
zorilor, pentru continuarea misiunii spre miazăzi. Primele raze de 
soare aduc însă prevestire de rău augur, câţiva soldaţi sunt loviţi ca 
de boală şi nu se mai ţin drepţi în şa. 

- E rău, jupâne, se plânge unul. Mă arde din gât până-n 
măruntaie. 

- Şi ne cam lasă şi vederea... 

Sunt ajutaţi să se întindă pe rogojini, curând însă o parte 
dintre cai se clatină şi ei. 

- Apa! Fântâna! A fost otrăvită... 

- Nemernicul de călător! se dumireşte Verobostes. Armăsarii 
ăştia au băut la plecare. 

- Şi noi, se tânguie cei căzuţi, în timp ce camarazii lor îşi 
golesc burdufurile. 

- Repede, să găsim un sat cu vraci. Iar eu m-aş întoarce să 
dărâm fântâna spurcată, cere Getozak aprobare, pe care o primeşte 
imediat. 

Libreanul grăbeşte îndărăt, iar mica oaste lovită de năpastă 
îşi urcă bolnavii pe caii rămaşi. îl vor aştepta în prima aşezare pe 
drumul drept. întors spre popasul de noapte, Getozak observă 
curând că este urmărit din depărtarea potecii. Unul, doi, apoi îi 
devine clar că se apropie mai mulţi inamici. Un arcaş îl ia la ţintă, 
căpitanul zoreşte calul şi alternează direcţia. îşi dă seama că singura 
scăpare este să gonească în aşa fel încât să nu se lase înconjurat. Iar 
când ar fi să se angajeze în luptă, să o poată face cu cât mai puţini 
dintre cei care-i vor pielea. A părăsit drumul în căutarea unghiurilor 
potrivite şi întoarce treptat spre camarazii lui. Cei cinci urmăritori 
încearcă să-i taie calea sau să-l ajungă din spate, iar cel mai apropiat 
pregăteşte spada. Getozak decide să-l înfrunte pentru a nu permite 
nicio lovitură asupra calului său. Izbitura străinului în haine 
necunoscute îi scutură scutul, dar voinicul din Libra este prea 
puternic să fie dărâmat atât de uşor. Răspunsul său îl zboară din şa 
pe netrebnic. Văzând acestea, cei patru rămaşi în cursa nebună se 
grupează, iar săgeţile încep iar să îl caute, forţându-1 să şerpuiască. 
Ceasul bun îi aduce în faţă vederea neaşteptată a unora dintre 

camarazi, în frunte cu Verobostes, care curg spre el ca scăpaţi din 
coarda arcului. Vânătorii devin vânat. Nu durează mult până când 
atacatorii libreanului sunt înconjuraţi de caii mai odihniţi ai 
soldaţilor, iar după o scurtă luptă aceştia se predau. Al cincilea, lovit 
mai devreme de Getozak, fuge în depărtare să-şi salveze pielea. 

- Mi-am dat seama că pericolul nu putea fi decât în spate, 
dragul meu căpitan, îi explică Verobostes. Oştenii noştri otrăviţi au 
găsit adăpost. 

- Ia uite, călătorul nostru din noapte, face unul dintre 
soldaţi, luându-1 de gât pe străin. 

-Veţi da socoteală de criminali. îi ducem la jupân, bandajaţi 

răniţii. 

- Şi p’ăsta-1 ştiu, se apropie Getozak. Am învăţat de la un bun 
prieten să-nvârt ochii la miros de primejdie... E unul dintre 
servitorii vicleanului din nord! 

Fântâna otrăvită este făcută una cu pământul, iar, spre seară, 
solia lui Verobostes ajunge la conacul conducătorului din miazăzi. 
Aici totul este aşa cum trebuie să fie: curtea deschisă, sfatul 
înţelepţilor, oamenii roiesc, femei şi bărbaţi cu diverse treburi. 
Ticăloşii îşi recunosc, vrând-nevrând, misiunea dată de jupânul 
vizitat deunăzi, sperând la pedepse mai blânde. 

- I-a trimis să atace pe pământurile mele, ca să nu cadă vina 

la el. 

- Limpede ca lumina zilei, i-ar fi picat bine să scape de 
junghiul din coaste. în plus, nu putea lăsa aşa alianţă în calea 
planurilor lui necurate. 

- Frăţie de-a pururi între ţinuturile noastre, prietenul meu 
Verobostes, întinde jupânul mâna. Aşteptam momentul ăsta, chiar 
pregăteam eu însumi solie. Dar acum să ne grăbim să prindem 
şobolanul, dovezile sunt de netăgăduit. 

A doua zi, cu oaste şi căpitani care împrăştie veştile, dau 
năvală la curtea trădătorului. 

-A fugit de câteva ceasuri, cu o liotă de mercenari, sunt 
înştiinţaţi la faţa locului. Unii erau dintre noi, s-au dat de gol ca să-i 
urmeze. 

- încotro? 

- Se aude că spre Cingătoare. 

- Desigur, murmură Verobostes. De-acolo îşi trage protecţia. 
Iar spre miazănoapte soldaţii nu pot afla veştile până la trecerea lor. 

- Tot răul are şi-un bine, cuvântă cârmuitorul rămas peste 
Foaia Morii. Cei mai ticăloşi fugiseră oricum spre Cingătoare şi, de 
acolo, la lupta surdă pentru Karivatra. 

- Pe care n-o mai recunoaşte nimeni acum. Dar sunt averi de 
împărţit. 

- întocmai. Aici însă, după ce a plecat şi viermele ăsta, 
locurile au rămas mult mai curate. Şi asta vi se datorează în mare 
măsură. Voi chema înţelepţii la cel mai mare sfat ţinut vreodată 
pentru viitorul nostru, la care vă rog să fiţi părtaşi. 

- Cu mare bucurie, dar sunt neliniştit să fiu prea mult timp 
departe de casă, pe aşa vremuri. Noi vom pleca deîndată, iar, la 
nevoie, doar trimite semn spre fortăreaţa din Rodul Pietrei. 

- Aşişderea, prieteni. 

- Când mă gândesc la ce-am găsit aici, mă întreb ce se 
întâmplă prin alte părţi, se îngrijorează Getozak. 

- Nu ne rămâne decât să aflăm, n-avem de ales. Poate ştie 
ceva vechiul şi noul nostru aliat? 

- Furtuna de lunile trecute a scos buruieni la suprafaţă şi în 
Smaraldul de răsărit. Dar, mai ales în ultimele zile, am primit veşti 
bune, n-au răzbit. Cât despre Rubin... e vorbă de armie pe-acolo. 

- Să ne păzească Dumnezeu. Atunci graba îşi găseşte mai 
abitir rostul. 

Jupânul îl trage deoparte pe apărătorul Smaraldului de 

mijloc. 

- înainte să pleci, una din vorbele ce pregăteam să trimit cu 
sol: Novarin, şopteşte el, iar Verobostes tresare. încă nu a scăpat, 
dar se chinuie să-şi îndepărteze copiii; din fericire, aceştia sunt prea 
puţin cunoscuţi, se strecoară prin Cingătoare. Rodul Pietrei este cel 
mai în măsură să ajungă la ei, eu nu am putut, cu şarpele ăsta din 
miazănoapte... 

Complicaţii de întoarcere 


„Data viitoare să sar cu capul înainte", se dojeneşte Nalbian, 
ajuns din nou cu picioarele în sus de partea cealaltă a fântânii. 
Recunoaşte locurile în care s-a rătăcit prima dată cu Jaba şi îşi 
croieşte drum cu uşurinţă. „Pe unde o fi Amurg acum? A reuşit să 
scape?", se întreabă voinicul în timp ce grăbeşte să nimerească 
poteca. Odată aflată, trage liniştit un pui de somn, pentru a se regăsi 
cu mersul obişnuit al zilei şi nopţii de la suprafaţă. Ocazie bună să 
încerce calităţile veşmântului dăruit de Blajini. 

Două ceasuri mai târziu este iar în picioare, după un somn 
adânc, fără frisoane. „Grozavă haină, s-o fi avut eu de toamna 
trecută", se bucură voinicul. Apucă drept spre Coradena. O căruţă îl 
ajută să scurteze drumul binişor, seara coboară în târgul pregătit de 
repaus. încearcă întâi la hanul mare, de lângă apă, dar mai e doar 
cârciumarul cu doi băieţi, strâng mesele. îşi îndreaptă paşii spre 
casa lui Jaba şi a Lunipeei, unde lumina stinsă îl opreşte din a le 
strica somnul. Se cuibăreşte în hambar, mirat de absenţa calului 
amicului său, iar, curând, are parte de odihnă regală. 

Dimineaţa deschide ochii în mârâitul dulăului eliberat de 
stăpâni. 

- O-ho, oh, uşurel, Grivei, Azor, încearcă libreanul să se 
ridice încet. Câinele latră scurt şi se năpusteşe, dar voinicul îi dă să 
muşte sabia în teacă. Aşa, d’aia te-am supărat, eşti o doamnă de 
fapt. Putem fi prieteni? smuceşte el patrupedul înfierbântat. 

- Hei, cine... Nalbian, Nalbian din Smarald! se apropie 
Lunipe. Şu, fugi, curajoasa mea. 

Femeia îl prinde de mâini bucuroasă, dar cu o privire uşor 

amară. 

- Chiar ne întrebam dacă mai vii, dacă mai eşti întreg sau... 
poate doar ne-ai uitat. 

- Prietenii nu se uită, doar pot fi întârziaţi, cum am fost şi eu. 
Unde e Jaba? întreabă voinicul cu nelinişte. 

- E bine, însă a trebuit să se ascundă; viperele alea încearcă 
să-i dea de urmă. V-a văzut cineva şi a turnat. 

- Da, un spân cu urechea potrivită lângă o gură mare, când 
veneam încoace, îşi aminteşte Nalbian. 

- Ai... ai luat apa? întreabă tânăra, ţinându-şi respiraţia. 

Libreanul lasă capul trist şi-l mişcă dintr-o parte în alta. 

- Unde-1 pot găsi pe Jaba? 

- Vino, vino-năuntru, îl trage ea de mânecă, atentă în toate 
părţile. îl ospătează omeneşte şi îl pune la curent: unul dintre vechii 
lui camarazi a riscat să vină la noi, să-i spună de mânia spânilor. I- 
am mulţumit pentru prevenire, dar l-am şi ocărât pentru 
nesăbuinţa de a putea fi urmărit. El s-a jurat, săracu’... Nu au ajuns 
încă pe-aici, iarna şi urmele puţine i-au ţinut deocamdată departe. 
Ca să mă apere, a plecat într-o noapte, mi-a lăsat scrijelite câteva 
cuvinte, începe ea să sughiţă a plâns. S-a dus înspre ei să-i abată, să 
nu dea încoace. Dar nu mi-a scris mai mult, ca să nu-1 caut, o 
podidesc lacrimile. 

Nalbian încearcă să o liniştească. 

- Ştie ce face, are Jaba toate deprinderile necesare, zâmbeşte 
sigur pe el, ca să îi insufle încredere. Iar tovarăşii vechi îl vor ajuta 
de la distanţă, nici nu mă îndoiesc de asta. Voi pleca şi eu 
numaidecât pe urmele lui. 

Lunipe îşi mai revine şi îi prinde mâna dreaptă, cu strângere 
din adâncul sufletului: 

- Ai grijă de netotul ăla. Să nu păţească ceva şi, mai ales, să 
nu se apuce de cele dinainte. Ştiu că tu îl poţi scoate de acolo şi c-o 
să te urmeze. Nu pot explica de ce cred aşa, pur şi simplu simt. De 
data asta nu îl învinovăţesc, îi înţeleg alegerea. Asigură-1 de iubirea 
mea şi că-1 voi aştepta, să se termine povestea cât mai repede. 

Nalbian îşi ia la revedere încrezător, dar traversează târgul 
abătut. îi pare rău pentru cursul lucrurilor, pentru despărţirea 
cuplului abia regăsit. Iar primejdia şi spaima din sufletul lor o 
recunoaşte prea bine. Gândul de întoarcere aici fusese de a munci o 
vreme alături de noii săi prieteni, până l-ar fi găsit Amurg. Acum 
însă grăbeşte pasul, încercând să-şi dea seama pe unde l-ar putea 
afla pe Jaba. 

„Clar nu a rămas în apropiere, s-a dus cât mai aproape de 
ticăloşi. Dacă aş fi în locul lui, m-aş face văzut cât să-i întorc spre 
alte zări. Nu am decât să urmez drumul înapoi". 

în câteva zile, mai pe jos, mai pe roţile carelor binevoitoare, 
atinge Năvodul Argaţilor, meleagurile sub spaima spânilor. îşi 
acoperă părul ajuns în plete de ceva vreme, iar barba neîngrijită îl 
va ascunde şi ea de privirile ce-ar putea să-şi amintească de el. 
Desaga mică îşi găseşte locul într-alta de om nevoiaş. Caută treburi 
cu ziua şi deschide bine ochii şi urechile. 

-Ţi-au mai cerut dijmă? aude oameni vorbind în timpul 
lucrului. 

- Să fie două săptămâni, ultima oară. Parcă s-au mai potolit. 

- Dacă a ajuns spânul să se vrea cârmaci... Nu s-a pomenit de 
când lumea. 

- Nici nu ştiu dacă ar fi vreo diferenţă. Două ştiu ei: pumnul 
şi minciuna, mama lor de... 

Sătenii îşi dau seama că sunt ascultaţi şi încetează discuţia, 
înaintând spre miezul ţinuturilor acestea, libreanul mai află şi 
altele: cum viclenia spânilor a crescut, la fel cămătăria şi răutăţile 
îndreptate spre oamenii simpli sau trimişii regelui deopotrivă; până 
şi vrajba între ei, de-o seamă, a început să iasă la suprafaţă. Nu 
scapă nici el de interesul unora, care nu se sfiesc să intre în hanuri 
pentru a cântări buzunarul călătorilor. îşi găseşte odaia deschisă, 
neavând ce să-i lipsească în afara spadei care e însă la locul ei. 

- Munceşti, prietene, dar pentru ce, se trezeşte întrebat la 
taraba unui brutar. Câţiva spâni se prefac că se sprijină 
dezinteresaţi şi i se adresează parşiv, fără să-l privească. 

- Pentru zile mai bune, le aruncă Nalbian nu foarte amical şi 
dă să plece cu pâinea în desagă. 

Unul dintre ei se pune de-a curmezişul: 

- Cine trăieşte de pe azi pe mâine nu prea are ce apăra cu 
spada, ce zici, învârte acesta o scobitoare în colţul gurii, iar Nalbian 
se lămureşte că sunt cei care i-au vizitat camera. 

- Dacă rămân fără ea, rămân şi fără vânat. Sau pot fi eu cel 
mâncat, pădurile nu ştiu de milă, înmoaie glasul Nalbian. 

Până la urmă îi fac loc să treacă. 

- Şi încotro, de aici? Mai vedem noi, aruncă aceştia din 

spate. 

Noaptea, pe nevăzute, le mai zădărniceşte netrebniciile: le 
dezleagă caii, duce vorbă călătorilor să se păzească, ba chiar pune la 
pământ doi spâni în timp ce încolţesc o victimă. Ziua nu pierde 
vremea şi prinde încrederea oamenilor simpli. 

- Dacă cineva vrea să se ascundă de ăştia, ce poate face? 

- Inutil. Ce să ascunzi... dacă ai averi, da, dar mai bine pleci 
de tot. Sau împărţi cu ei, asta fac şi dregătorii. 

- Ultima oară, anul trecut, am fost jefuit, dar nu de ei. 
Tâlhari la drumul mare. D’ăştia mai sunt? denaturează libreanul, 
încercând să afle despre foştii amici ai lui Jaba. 

- Nu au voie să fure în ograda spânilor. Stau pe aici, dar sunt 
la cuţite, se-aude că le-au crescut plata. S-au retras în spatele 
zidurilor din miazăzi, să nu-ţi scape piciorul pe-acolo! 

Dar tocmai în aceste locuri îl prinde seara pe Nalbian. Se 
strecoară furiş pe marginea unei uliţe morocănoase, unde găseşte, 
în sfârşit, chipurile căutate. Dubioşi desenaţi pe piele, bărboşi 
încruntaţi, cercelaţi cu pumnale la vedere. Probabil este luat şi el de 
tâlhar, cu gluga lăsată peste frunte, dar intrarea sa în singura 
cârciumă slinoasă atrage toată atenţia. 

- Tovarăşu’, vin’ să facem cunoştinţă, îl strigă un burtos cu 
ulciorul de vin în mână. 

-Aş veni eu, dar... n-or fi spâni pe-aici? se apropie el 
precaut. 

Mesenii care îl aud încruntă din sprâncene şi se asigură din 
toate părţile, ba chiar şi pe fereastră. 

- De ce vrei tu să ne strici voia bună... Ori ai venit cu 
şopârla? Ce cauţi? 

- Ba mă feresc de ei ca de boală, răspunde Nalbian 
descoperindu-şi capul şi se aşază la masa tâlharului. Caut un 
prieten bun, fuge de ei. Poate ştiţi voi pe Jaba? 

Hoţomanii se privesc unii pe alţii neîncrezători. Din 
apropiere se ridică o matahală spre el. 

- Şi dacă-am ştii, ce treabă ai tu cu el? întreabă acesta cu 
ambele mâini pe mânerele pumnalelor strânse la burtă. 

- Din cauza mea se află în bucluc, vreau să-l ajut. 

Tâlharul pare că se mai dumireşte, dar îl cercetează atent. Nu 

este sigur că îl recunoaşte. Apoi zăreşte desaga cu brăduţi, scoasă la 
vedere. 

- El e! Haha, el e! 

- Aşa deci, şi eu care mă pregăteam să-l puric la buzunare, 
pufneşte unul dezamăgit, mai în glumă, mai în serios. 

- Ba l-aş gâdila eu cu ciomagul la ţurloaie, se înfurie altul. 
Din cauza lui a dat de belea şi s-a riscat prietenul nostru de-o viaţă! 

- Hai că nu d’aia a plecat, ştim doar. Era chitit de mult, îl 
trage altul să se aşeze. Ceea ce se şi întâmplă, nu înainte ca 
supăratul să-i arate pumnul libreanului. 

- Ia ieşiţi, lăcrimoşilor, şi nu ne băgaţi pe noi în d’astea, se 
burzuluiesc de la alte mese, vizibil mai colţoşi. 

- Voi doar ziceţi când mai vreţi una, se aruncă cineva nervos, 
ridicându-i pe urâcioşi în picioare. 

Cei din cârciumă se împart acum între chef de bătaie şi 
încearcări de calmare. Doi tâlhari, matahala şi încă unul, îl trag pe 
Nalbian afară. Se îndepărtează până la o podişcă de lemn. 

- S-au potolit, observă tâlharul solid spre ferestrele luminate. 
A fost distrusă de două ori cârciuma iarna asta, din mânia proştilor. 
Am dat şi eu, nu zic... 

- înainte abia dacă se întâmpla de două ori pe an, adaugă 
celălalt. Şi cu motive, nu aşa. 

- Dar să lăsăm asta. Jaba ne-a vorbit despre tine cu respect. 
Nu trebuie să te învinuim pentru ce i s-a întâmplat. Iar dacă asta i-a 
adus atâta mulţumire... 

- îl mai caută şerpii de spâni? 

-Ăia de anul trecut, da. Tak’Rgat nu poate uita, îi vrea 
pielea-n băţ. L-am ascuns bine, doar ce s-a dat văzut o dată, să se- 
ntoarcă mercenarii trimişi pe urmele lui. Acum încercăm să-l facem 
mort cumva. 

- Bună idee, încuviinţează Nalbian. Cam greu, dacă vor să 
aibă dovada răzbunării... Trebuie să-l găsesc, mă puteţi duce la el? 

- Acum e un moment bun, e beznă. 

Trec peste câteva râpe şi ajung într-o pădure deasă. După 
primele rânduri de copaci se ascunde un bordei acoperit cu crengi, 
greu de observat. Aprind un felinar şi intră, dar nu este nimeni 
înăuntru. Nalbian este brusc prins de mijloc, se întoarce şi-şi 
dărâmă atacatorul. Lumina felinarului îl descoperă pe Jaba râzând. 

- Dragul meu prieten din Smarald, dar ştiu că ai braţele tari! 

Libreanul se apleacă să-l ridice şi se îmbrăţişează bucuroşi. 

- Nu prinde hoţ pe hoţ aşa uşor. V-am dibuit şi aşteptat, m- 
am înseninat când am văzut pe cine mi-aduceţi. 

Coboară toţi în bordeiul surprinzător de spaţios şi aranjat. 
Este una dintre ascunzătorile lor cele mai secrete. Se-nghesuie pe 
jos la vorbă şi împart ultimele întâmplări; Nalbian îi povesteşte 
despre Lunipe şi, pe scurt, despre eşecul său. 

- M-aş fi minunat să te întorci cu-aşa ceva. Eu zic că 
legendele de felul ăsta sunt doar legende. 

Nalbian zâmbeşte. 

- Mai bine să vedem ce putem face să scapi de ura spânilor. 

-Am sucit-o pe toate părţile. Greu să mă dau ucis, am 

încercat. Altă idee era cu galbeni, ca să mă uite, dar Jaf a primit 
vorbă că nicio căruţă de aur nu-i stinge setea de răzbunare 
turbatului. Nu pot decât să-i ţin departe de casă, până-mi mai pierd 
urma în alte zări. Chiar mâine-poimâine mă pregăteam să-i trag 
spre soare-apune. 

- Jaf e cel supărat pe tine, de la cârciumă, completează 
matahala, observându-i nedumerirea între cei doi străini. 

-A, ha, râde Jaba, şi tu care credeai că numele meu e 
neobişnuit. Ia ziceţi, băieţi. 

- Eu sunt Furcenai, se prezintă solidul. 

- Nuc, întinde mâna şi celălalt. 

- Ei, ăsta sună bine, zâmbeşte Nalbian, dar aşteaptă 
provenienţa prescurtării. 

- Trişezi, ai? Nuclipicănumaie. 

în scurt timp, cei doi tovarăşi ai lui Jaba se retrag cu băgare 
de seamă. Rămaşi singuri, camarazii regăsiţi continuă vorba până îi 
prinde somnul: 

- Nalbian din Libra, prietenul meu vechi şi nou... chiar 
speram să te întorci. 

- Iar eu abia aşteptam să vă reîntâlnesc cu bine, mă şi 
gândeam la un cadou frumos pentru casă de piatră. 

- Gânduri bune ai tu, şi nevastă-mea mi-a spus. Femeile simt 
chestiile astea. Acum, că suntem doar noi doi, rugămintea mea este 
să vin cu tine. 

- De aceea te-am şi căutat. Găsim noi o cale să tăiem lanţul 
din urma ta. Chit că facem ocol de şapte hotare, miazăzi sau 
miazănoapte, ca să te întorci fără griji în Coradena. 

- Mă refer să vin până-n Smarald. 

Nalbian întoarce capul spre patul din paie acoperit cu 
ţesătură aspră pe care se odihneşte Jaba. 

- E nevoie de mai mult timp să le ştergem amintirea, nu o 
pot supune pe Lunipe primejdiei. Iar ca să fugim, să ridicăm o casă 
în altă parte, trebuie să câştig bani, ceea ce nu mai pot face prin 
locurile astea. 

- înţeleg, revine voinicul spre tavanul rudimentar. Simte 
cum gândurile fostului tâlhar se îmbină şi cu teama, greu de 
mărturisit, de a nu se întoarce la cele vechi, aflându-se la ananghie. 
Vom merge oriunde şi oricât este nevoie, bunul meu prieten. 

- Iar cu tine, pe drumurile tale... îţi spuneam şi altădată... am 
sentimentul că pot găsi împrejurări să mai spăl din păcate. 

-Asta doar ceasul şi clipa pot aduce, nu eu. Dar, cu 
siguranţă, împreună vom reuşi mai bine, în orice va să fie. 


X 


Nuc, fostul camarad de hoţomănii, vine călare până la 
marginea râpei. îşi strânge mâinile cu Jaba pentru ultima oară, apoi 
se întoarce pe jos. 

- Ăsta nu e calul tău. 

- L-am schimbat, să nu şi-l amintească vreun spân. Şşş, 
uşurel, frumoaso, o să ne cunoaştem mai bine. Poate-ţi găsim altul 
şi ţie, dacă al tău s-a dus. 

- Presimt că se apropie momentul. Şi-ţi voi mai povesti ceva 

atunci. 

Jaba nu întreabă nimic, este cu gândul la drumul de urmat, 
încalecă amândoi în lumina dimineţii, Nalbian ţine hăţurile pentru 
a-1 acoperi pe cercelat. 

- O bucată îţi arăt eu pe unde s-o iei. Ţinem râpa asta prin 
desişuri, ocolim târgul. 

Peste un ceas urcă spre semnele unui punct de pază la 
intrarea dinspre soare-apune. Casele răzleţe se opresc aici. Din 
tufişurile abia înmugurite văd puţină mişcare, doi soldaţi şi un 
spân. 

- E bine, exact cum trebuie. Unul e suficient să vadă că 
plecăm, oştenii n-or să ne facă nimic, se declară Jaba mulţumit de 
întâmplare. Apoi mai găsim câţiva pe drumul nos... 

Când sunt aproape să iasă din desişul tot mai rar, uşa 
singurei cocioabe se deschide; îşi fac apariţia mai mulţi spâni şi un 
căpitan, se-ntreţin la băutură. Călătorii înfrânează calul brusc, dar 
acesta, necunoscându-şi bine noii stăpâni, prinde a necheza. Jaba şi 
Nalbian sar instinctiv în tufăriş, înainte ca toţi ochii să se îndrepte 
spre ei. 

- Cine-i acolo? Ce cauţi? 

Un soldat scoate sabia şi este urmat de doi spâni spre 
popasul calului. Nalbian se ridică împleticit şi se preface băut. 

-Iaa... E a... hâc!... a treia buşitură! Mârţoaga ei de... de 
strâmbă... ooo, nu cumva, hâc... acolo aveţi nişte beutu... hâc... 
rică?! 

Soldatul îi opreşte pe ceilalţi cu braţul. 

- Asta-i bună! Valea imediat, neisprăvitule! 

- Da, trăi... trăiţi... 

Libreanul face plecăciuni cu un râs tâmp, se căzneşte să 
încalece şi trece mai departe, la vedere. Peste puţin timp, când nu 
mai poate fi zărit, iese şi Jaba din desişul prin care şi-a continuat 
înaintarea. 

- Cât pe ce, răsuflă el uşurat. 

- Ia să vedem, mai nimerim „exact cum trebuie"? face 
Nalbian haz de necaz. 

- Sunt încă mulţi pe aici, satul următor e tot al lor. 

- Atunci, o luăm peste dealurile din nord. Dacă îmi amintesc 
eu bine, trecem o apă şi putem să ne întoarcem spre drum, e un 
popas înainte de Taverna Tâlharilor. 

- îţi aminteşti foarte bine. Acolo pândim până apar niscaiva 

spâni. 

Râul le iese în cale întocmai, spre lăsarea serii. Aici este însă 
lat şi pare adânc. Un pescar păzeşte undiţa în apropiere, înveselit de 
cei doi copii ai săi, o fată şi un băiat. 

- Seară bună, muşcă ceva? se apropie călătorii pe jos. Sunt 
numaidecât lătraţi de un dulău ce-şi face apariţia dintre lucrurile 
omului. Hait, ce întrebi şi ce se nimereşte! dă Jaba înapoi ferindu-şi 
picioarele de colţii prezentaţi cu generozitate, dar câinele este 
reţinut la timp. 

- Bună să vă fie inima. Da şi nu prea, răspunde străinul. 
Copiii se strâng întâi la spatele lui apoi încep să se alerge fără griji. 

- Ştii dumneata pe unde-am putea trece? 

- Dacă mai aşteptaţi oleacă, vă arăt eu. Plecăm şi noi curând. 

Călătorii îşi dau seama că nu au prânzit, popasul pică taman 

bine. Scot merinde din desagă, se aşază şi leagă vorbă cu pescarul. 
Cerul începe a roşi în faţa lor, oglindindu-se în apele liniştite, iar 
copiii roiesc pe lângă ei cu zeci de întrebări, veseli şi curioşi. într-un 
moment de răgaz ajung la urechile lor un fel de şoapte melodioase, 
cu ecouri din întinsul apelor. Încet-încet se poate discerne o voce 
moale de femeie, care pare să îşi cânte melancoliile. 

- Taţi, ea e! şopteşte fetiţa. 

- Da, draga mea... 

Nalbian şi Jaba ascultă fascinaţi, neîndrăznind să strice vraja 
auzului. Privesc însă întrebători spre străin. Curând vocea se pierde 
cu vântul, iar pescarul îi lămureşte: 

- Se spune că este o femeie a apelor, magică. Oamenii au 
numit-o Sirafena. N-a văzut-o însă nimeni niciodată, desigur. Sunt 

explicaţii, cum că, în anumite momente, când curenţii şuieră 
printre... 

- Ba da, tati, există! E foooarte frumoasă şi înoată ca un 
delfin... dansează fetiţa cu mâinile ridicate. 

- Na-ţi-o frântă! zâmbeşte omul. De unde ştii tu ce e ăla un 

delfin? 

- Are dascălul o poveste, are şi un tablou de când a fost la 
marea albastră. 

Compania este cât se poate de plăcută, aproape le pare rău să 
se despartă în locul de traversare. Lumina felinarului îi duce într-un 
târziu la popasul de unde a fost trimis spre taverna hoţilor cu ceva 
timp în urmă. 

- Suntem la hotarele spânilor, înştiinţează Jaba. 

-Atunci tragem aici peste noapte. Iar mâine trebuie să 
treacă vreunul. 

- Negreşit! 

încă dis de dimineaţă încep să se perinde călători. Nu trece 
mult timp până apar şi doi spâni. Libreanul şi fostul tâlhar se 
apropie cu paşi calculaţi pentru a îşi umple butelcile, prefăcându-se 
că vin dinspre soare-răsare. 

-Vii şi te aşezi cu mine la Rubin, Jaba. Aici oricum n-ai pe 
nimeni, iar spânii nu te pot găsi acolo, pare că îi scapă lui Nalbian 
cu voce tare, înainte să dea ochii cu cei doi. îşi joacă rolul bine, fac 
feţe-feţe, speriaţi că au fost auziţi. Umplu tăcuţi la repezeală o 
butelcă şi îşi iau tălpăşiţa, nu înainte să se asigure de privirile lungi 
ale spânilor. 

- Dacă nici asta nu-i întoarce definitiv... speră cu încredere 

Jaba. 

Urmează potecile spre soare-apune mai liniştiţi. Drumul e 
diferit de cel pe care a venit Nalbian, acum nu au motive de 
scurtături neumblate. Seara următoare îşi permit chiar relaxarea de 
a trage la han, în marginea unui târg prietenos, unde, printre 
poveştile libreanului despre Smarald şi Libra, încep să se gândească 
la viitor. Din jurul lor prind veşti de tulburări între diverse regate, 
fără să înţeleagă bine despre ce este vorba. Pe două le cunoaşte 

întrucâtva şi Nalbian. Se mâhneşte că vor trebui să le ocolească, 
deoarece nu s-a întors cu apa vie pentru a opri măcelul de acolo. 

A doua zi îşi mai asigură câteva merinde. 

-Ar trebui să ajungă. Unde mai găsim târg mare, spre 
asfinţit? Poate şi ceva de lucru... întreabă Nalbian o negustoreasă, în 
urma calculelor prin buzunarele mai mult goale. 

- în niciun caz nu mergeţi drept, intraţi în război. 

-Am scăpat dintr-unul toamna trecută, între Obralund şi 
Ervenis. Dar era mai departe. 

- Este acelaşi. S-a întins de atunci şi prin vecini, s-au căsăpit 
ca nebunii. Noi am scăpat la timp, se zice că au ajuns la capătul 
forţelor. 

- Atunci, vom ocoli cu băgare de seamă. 

- Pe unde credeţi că e mai bine, cinstiţi călători? intră în 
vorbă un mustăcios dornic de mere. Şi eu vreau să evit pericolul. 

- Spre miazăzi vin meleagurile călugărului, sunt cele mai 
ferite, revine femeia. Dacă puteţi trece... 

- Aşa vom face atunci, mulţumeşte libreanul pentru 
îndrumări. 

Nu zăbovesc mult prin piaţă, dar, când să părăsească târgul, 
Nalbian îl trage de mânecă pe Jaba, ca şi cum ar fi uitat ceva. Mai 
pierd vremea pe uliţe un timp. 

- E limpede, se întoarce brusc voinicul, indicând o siluetă pe 
urmele lor. Iuţesc amândoi după spionul care nici nu încearcă să se 
justifice, o rupe la goană. Nalbian îl ratează la un braţ, când străinul 
sare pe calul pregătit din timp şi scapă. Face câţiva paşi înapoi, îl dă 
pe Jaba la o parte şi caută atent prin iarbă. 

- Uite, ridică el mustaţa falsă a cumpărătorului de mere. Au 
pornit după noi mai rapid decât ne-şteptam. Să plecăm! 

- Până nu demult ai fi fost dintre puţinii pe care i-aş fi evitat, 
eşti junghiul hoţilor! Oricum, tot răul spre bine... măcar vor şti că, 
intr-adevăr, mergem spre apus. Ne-ar mai trebui un cal, îşi muşcă 
Jaba buzele, privind spre două patrupede priponite şi 
nesupravegheate. Inimă bună, Jaba, treci mai departe, se 
încurajează el să nu dea glas talentului lăsat în aburii trecutului. 

încep de îndată ocolul spre miazăzi, ţinându-se departe de 
poteci. Noaptea îi prinde în pădure, dibuiesc un luminiş pentru 
tabără şi aprind focul. 

- Curând va fi mai uşor, o să găsim de cules. 

- Curând? Se vede că te-ai obişnuit cu noţiuni de timp foarte 
largi de când stai pe drumuri, ironizează Jaba. 

- Las’ că te-mbunez eu până atunci. Ştiu câteva ierburi, 
mâine-poimâine frig nişte peşte de ne lingem pe buze. Dar îl prinzi 
tu, zâmbeşte Nalbian. 

Cercelatul suspină, provocat probabil de amintiri culinare. 

-Ah, Lunipe! Mi-e dor de ea, abia ne regăsisem. Ce zici, 
voinicul meu oleacă mai tânăr... Dacă-mi va plăcea la voi prin 
Smarald? Poate chiar în Mărgăritarul pitoresc de care mi-ai 
povestit. O iau pe Lunipe şi ne trântim vecini pe lângă tine, râde el 
spre librean. 

- De ce n-am încerca asta deja, acum? întreabă Nalbian 
serios. Ne întoarcem şi... 

- M-am gândit şi eu, e periculos. 

- Aşa e... O dată din cauza spânilor, apoi pentru ce, Doamne 
iartă-mă, îşi iau zilele nefericiţii ăştia pe aici, se posomorăşte 
libreanul. N-am trăit groază mai mare ca în mijlocul bătăliei dintre 
hotarele pe care le ocolim. Trupuri sfârtecate, oameni sortiţi pieirii, 
miros de moarte... mă urmăresc şi acum în coşmaruri, cu ochii 
deschişi sau închişi. 

- Nu e nici primul război, nici ultimul. Vezi cum m-am 
obişnuit eu cu tâlhăria? Am luat-o, treptat, ca mod de viaţă, de cele 
mai multe ori fără să-mi trezească vreo emoţie sau întrebare. La fel 
am întâlnit oameni pentru care sabia nu mai înseamnă nimic, iar 
potrivnicii le sunt ca buruienile, de înlăturat fără nicio apăsare. 
Adesea mi-a fost teamă în preajma lor... şi poate tocmai d’aia... 
jenant, nu? meditează Jaba, mai aruncând un băţ în mijlocul 
focului. De aceea să-mi fi întors gândurile. Şi Lunipe! După ce-am 
întâlnit-o, aş fi vrut să fug din calea tuturor belelelor, să pot spune: 
„Stop! Pe noi ne lăsaţi în pace“, zâmbeşte el amar, cu ochii luminaţi 
de flăcări. 

- E adevărat, deci: sunt mai multe moduri în care iese miezul 
din nucă, remarcă Nalbian cu un sentiment de admiraţie pentru 
cercelat. 

- Ce vrei să spui? 

- O expresie pe la noi. îmi dau seama că poţi ajunge să 
reflectezi la bine şi la rău chiar dacă porneşti din direcţii opuse. 

Somnul se apropie în tăcerea prielnică limpezirii de gânduri. 

- Dar cum opreşti un război, Jaba? întreabă libreanul întins, 
cu privirea spre cer. 

- Asta mă depăşeşte. Nu degeaba le-am ocolit mereu. Dacă te 
ţine, probabil prin eliminarea capetelor, de ambele părţi. 

- Sau prin împăcarea lor. 

- Vezi, diferenţă de tăbăcirea sufletului, între noi doi... 

- Nu sufletul cred eu că-i de vină. Altceva roade 
sentimentele, într-un strat mai aproape de mintea asta lumească. 

- Nalbian din Libra Smaraldului, călător şi înţelept, remarcă 
fără ironie Jaba. 

- Frământător de gânduri, da, înţelept... poate mai târziu. Şi 
ştii care e problema cu soluţiile noastre? Că niciuna nu rezolvă cu 
adevărat problema. Dispariţia căpetenilor ar putea chiar înrăutăţi 
situaţia, pe când împăcarea lor ar trebui muncită şi răspândită cu 
sârg, până la ultimul locuitor. Iar acum mă răscoleşte drumul 
acesta... cum putem noi să ocolim, ştiind că, puţin mai departe, se 
nimicesc oamenii? 

Fostul tâlhar îşi arată efortul de concentrare prin sprâncele 
ridicate, dar mintea i se afundă în mrejele somnului. Nalbian 
aruncă vreascuri peste foc în timp ce, ca întotdeauna, îşi chinuie 
mintea ce refuză neputinţa. Adoarme cum s-a obişnuit, cu un ochi 
în mijlocul viselor şi altul iscodind împrejurimile. Undeva în toiul 
nopţii o presimţire între somn şi realitate începe să-l tulbure pe 
librean. Calul nechează cu putere, iar voinicul este în picioare. 

-Vreo fiară, bolboroseşte Jaba. E focul mare, nu-i grav, 
roteşte el ochii, apoi se întoarce pe partea cealaltă. 

-Nu... ridică spada! şopteşte Nalbian impunător, iar 
cercelatul sare ca după o căldare cu apă rece peste ochi. 

Sunt umăr la umăr şi scrutează bezna în timp ce iapa este din 
ce în ce mai neliniştită. Câteva chiţăituri se învârtesc prin spatele 
copacilor şi tufărişului. Apoi apar ochi aprinşi, portocalii, de jivine 
greu de intuit. 

- Nu le e frică de foc. Jaba, nu cred că sunt animale 
obişnuite... 

Libreanul ridică o surcea aprinsă şi o aruncă înspre arătăniile 
cu voci ascuţite. Câteva trupuri negre, ce amintesc trăsăturile unor 
iepuri uriaşi, poartă capete de pisici sălbatice rânjindu-şi colţii. 
Privirile lor de lună însângerată sunt dintr-o altă lume, 
înspăimântătoare. Au intrat în lumina flăcărilor şi, din când în 
când, se arcuiesc pentru atac. 

- Ce-s nenorocirile astea?! nu-i vine să creadă lui Jaba, care- 
şi ţine respiraţia şi se freacă la ochi. 

- întrebarea mai bună e CÂTE! Văd patru. 

- Şi eu la fel. Dacă mai vin? 

- încă nu putem fugi, apărăm calul! strigă Nalbian şi 
înfruntă prima arătare. Aceasta urlă scurt şi saltă pe lângă el, evită 
lovitura. Voinicul o împinge cu piciorul în foc chiar înainte să-l 
muşte de coapsă, dar fiara se zbate şi scapă. Jaba este şi el atacat, 
cei doi se aşază acum spate la spate. Cercelatul respinge una, a doua 
sare însă pe mâna de luptă, apucă să-l muşte până să tragă 
pumnalul din dosul brâului şi să-i vină de hac. Hidoşenia urlă 
străpunsă şi se zvârcoleşte înfricoşător. 

- Pot fi ucise! exclamă tremurând fostul tâlhar. 

Cele două jivine rămase şi a treia pârlită se regrupează. Ezită 
împingându-se una în alta şi strigă de parcă ar chema ajutoare. 
Nalbian şi Jaba înţeleg asta, motiv pentru care se năpustesc asupra 
lor. Lupta, deşi scurtă, nu este uşoară, agilitatea sălbăticiunilor le 
provoacă mai multe crestături înainte să-şi găsească sfârşitul. Din 
adâncul pădurii se-aude acum un ţipăt puternic. 

- P’ăsta n-ar trebui să-l aşteptăm! îşi îndeamnă libreanul 
camaradul înmărmurit. 

- De ce-ai mai stins focul? întreabă acesta când gonesc spre 
drumul mare. 

- Nu face decât să le arate direcţia! 

Fuga este dificilă în lumina slabă a nopţii printre copacii deşi. 
Orice i-ar urmări o face mult mai repede şi nu se sfieşte să anunţe 
acest lucru. La un moment dat îşi dau seama că au fost ajunşi, o 
rafală ca de vânt puternic scutură desişurile pe lângă ei. 

- Felinarul! 

Până să scapere ei amnarul în uleiul acestuia, calul se ridică 
pe picioarele din spate şi îi dă jos pe amândoi. O umbră ca mâzga 
trece peste patruped şi-l dărâmă, Nalbian se rostogoleşte în ultimul 
moment să nu fie prins sub greutatea animalului. Iapa se ridică şi 
fuge săltând bezmetic. în faţa lor se strânge un fum tulbure, pe 
contururi diforme de siluetă umană. în câteva clipe dezvăluie o faţă 
fantomatică, în valuri de aburi albicios-pământii. 

- Până aici v-a fost, pare să mişte gura transparentă a 
nefirescului atacator. 

Nalbian trece primul peste spaima momentului şi atacă prin 
învăluire, făcându-i semn lui Jaba să vină opus. Creatura se 
împrăştie brusc într-un fum gros care-i doboară iar la pământ. 

- Un.. Unde-i?! caută Jaba frenetic, apoi se simte tras de 
picioare şi începe să strige. 

- Loveşte! Loveşte, chiar dacă nu vezi! urlă Nalbian şi 
aleargă să-i sară ochii din cap după trupul tras ca un sac. 

Jaba se încovoaie cât poate. După o serie de hopuri care-i 
sfârtecă spatele, este gata să lovească prinsoarea ce-1 ţine de glezne, 
în acelaşi moment târâiala încetează, o pereche de ochi portocalii se 
materializează şi tăbară peste el. Nalbian face un salt şi loveşte cu 
spada, dar nu atinge decât transformarea în fumul de mai devreme, 
chiar peste pieptul lui Jaba. Un urlet în urechi îi spune că acum este 
în spatele său, iar ochii mari ai camaradului oglindesc o figură 
înfiorătoare aplecându-se peste el. Un trup schilod, uscat şi zbârcit, 
cu mâini terminate în degete ascuţite şi gheare, orbite săpate adânc, 
o gură descărnată, lungită pe toată faţa. Cu o smucitură 
fulgerătoare, libreanul prinde tăişul săbiei lui Jaba, rămasă în aer, 
şi-l trece cu putere pe la subţioară. Creatura zbiară să le spargă 
urechile şi devine iar neant fumegând. în mişcări greoaie, de data 
aceasta, se retrage spre inima codrului. 

Cei doi camarazi rămân la pământ, caută din ce parte mai 
poate continua asaltul. Lumina slabă a nopţii străbătute de nori nu 
îi ajută prea mult, astfel că ciulesc urechile, încercând să nu-şi 
tulbure auzul cu respiraţia lor agitată. Cu palmele însângerate, 
Nalbian pipăie tăişul lui Jaba. Vârful este umed dar rece. 

- N-avea sânge cald, remarcă el. 

- Asta e problema ta? Să nu fi ucis ceva viu? E un coşmar, 
trebuie să fie! se cutremură cercelatul. Nu există, n-are cum, 
gesticulează el nervos şi trânteşte spada din mâna libreanului. 

- Din păcate, trebuie să crezi că există. N-am ştiut cum să-ţi 
spun şi nici nu mă aşteptam să se întâmple aşa. Speram că am lăsat 
în urmă astfel de monstruozităţi, doar să le povestesc altora, ca 
bazaconii la bătrâneţe... 

- Mi-ai zis că nu ai găsit apa vie, acum nici nu vreau să ştiu 
peste ce ai dat acolo! Ce mai urmează? Ies scheleţi din pământ? 
Cade cerul pe noi? 

- Eu sper că nu, forţează Nalbian o detensionare. Uite, nici 
eu nu ştiu ce sunt şi de ce ne atacă, pot doar să bănuiesc că este din 
cauza mea. Mă urmăresc, probabil, ori crezând că am luat apă vie, 
ori ca să mă pedepsească. Nu contează motivul, tu trebuie să-ţi cauţi 
alt drum. 

- Nu-mi spune de două ori... îşi mai reintră Jaba în simţiri. 
Ba nu, dacă au pus acum ochii şi pe mine, tot aia e. Iar, dintre toţi 
oamenii din lumea asta, e posibil ca tu să le cunoşti cel mai bine. 

- Ba, cam deloc! 

- Oricum, mai bine decât mine, m-ai salvat. Şi-apoi, ce 
început de fapte bune aş avea dacă te părăsesc? 

- Jaba, nu cred... 

- Gata vorbele, scutură cercelatul din cap. Lasă-mă doar să- 
mi revin în fire, sunt copilul care află că lupul mănâncă oameni, se 
chinuie el să-şi regăsească simţul umorului. 

- Atunci, să fim pregătiţi să mai dăm de arătări d’astea. Mă- 
nspăimântă şi pe mine gândul, dar am un prieten nou, care o să ne 
mai lămurească, sper... 

încă tremurând, Jaba îşi verifică braţul şi spinarea 
însângerate. 

- Dă-mi voie să ghicesc: tot fără semeni din lumea asta. 

Libreanul schiţează o grimasă afirmativă. 

- Nu-ţi bate capul, să vedem ce-ţi fac rănile. Şi poate găsim 
iapa, cu ce-a mai rămas din lucrurile noastre. Uite încă ceva 
deosebit în preajma mea: rămân fără cal pentru a cincea oară... 

Pe când se codesc să mai aprindă focul, iar Nalbian îi 
împrumută lui Jaba haina blajinilor, o lumină albă, abia sesizabilă, 
răzbate până la ei printre furcile arborilor. Mai întâi se tem de altă 
grozăvie, dar, văzând că nu se mişcă, pornesc tiptil spre ea. „Poate e 
vreun foc de tabără” Curând aceasta se stinge de tot, nu înainte să 
ajungă un nechezat la urechile celor doi. Găsesc într-un sfârşit iapa, 
calmă ca prin farmec. 

- Minune... şopteşte Jaba. Dar tot trebuie să facem rost de 
alte rogojini, o pătură, un... 

încalecă şi ies în puţin timp la drumul mare. Se ascund în 
marginea acestuia şi, după câteva bandaje pe rănile mai adânci, 
stabilesc să doarmă cu rândul. Planul merge ca uns, mai puţin 
faptul că sforăie amândoi până la ivirea zorilor. 


X 


Satul următor anunţă vecinătatea războiului, iar mărimea lui 
este dublată de tabere pentru cei fugiţi din calea urgiei. Majoritatea 
sunt femei înconjurate de copii, spun că bărbaţii au fost luaţi cu 
forţa. Alţii povestesc cum oamenii au plecat de bună voie la luptă, 
brusc, ca loviţi de molimă. Nalbian se oferă ajutor de vraci, iar Jaba 
îşi găseşte şi el rostul, conştiincios, în tot felul de treburi. Fostul 
tâlhar, după fire, îmbină hazul cu greutăţile şi mai aduce zâmbete 
pe chipurile triste. 

Doar două zile apucă să rămână în aceste locuri, pentru că o 
ceată de spâni mercenari îşi face apariţia prin târg. Aceştia pun 
întrebări, dau chiar şi bani ca să afle ceva. Nalbian şi Jaba se întorc 
iute în afara potecilor, merg prin margini de păduri, pentru a se 
putea adăposti rapid la nevoie. O creastă înverzită îi apără acum de 

privirile din drumul mare. Libreanul o urcă de cu dimineaţă, se 
strecoară încet prin tufărişul încă sărac şi scrutează depărtările 
după urmăritori. 

- Ei? strigă Jaba de jos, observând că voinicul întârzie. 

- îi văd, şi-au primit indicaţiile preţioase. 

- Cât timp... 

- în jumătate de ceas ajung în linie cu noi. Din fericire, nu 
par să caute prea mult pe-alături. 

- încă. Intrăm în pădure? 

- Musai. 

Iapa gri îi duce ascultătoare la adăpostul primelor rânduri de 
arbori. în pas grăbit, cei doi cercetează, cu mare atenţie, când 
adâncul codrului, când dâmburile dinspre drumul mare. Către 
lăsarea serii, Nalbian se furişează pe coate pentru o ultimă iscoadă 
asupra urmăritorilor. Nu zăreşte nimic în nicio direcţie. Se întoarce 
lângă Jaba în linişte deplină. 

- Mă îngrijorează mai mult să nu-i văd, decât invers. 

- Mai degrabă ne-au depăşit. 

- Sau au ieşit de pe drum. 

- S-or fi despărţit, de-o parte şi de alta? 

- Nu cred. Erau doar patru, ar risca o înfruntare de la egal la 

egal. 

- Atunci, să ne mai afundăm puţin. încă o noapte fără foc, 
măcar nu e iarnă. 

Lumina lunii îi ajută să facă paturi de vreascuri. De data 
aceasta rămân de veghe cu temeinicie, pe ture. Câteva ceasuri mai 
târziu, încă în puterea nopţii, Jaba îl strânge puternic de umăr pe 
libreanul adormit, dar îi face semn de mişcări domoale. Tufişurile se 
mişcă, ascunzând un musafir nepoftit ce pare că mârâie. 

- Asta nu mai e vulpe, şopteşte cercelatul. 

- Urs, se dumireşte Nalbian, înainte ca acesta să scoată 

capul. 

Se privesc preţ de câteva clipe, animalul iese încet la vedere. 
Calul priponit devine neliniştit, începe să necheze, în timp ce ursul 
păstrează distanţa şi le dă târcoale. Aruncă un răget menit să 
intimideze inamicul şi îşi arată colţii. Iapa se smulge din toate 

puterile, iar Nalbian şi Jaba se înţeleg să-l alunge prin gălăgie şi 
ameninţări din vârful armelor. Funcţionează, animalul se retrage 
fără multe insistenţe. 

Liniştesc patrupedul înspăimântat, apoi înfulecă ceva rapid şi 
încalecă. La puţin timp aud ursul ca intrat într-o încleştare, din care 
ajung la urechile lor şi neuitatele chiţăituri. 

- Le-a atras gălăgia! 

Lupta pare scurtă, iar fiara pădurii pierdută. Calul îşi ascultă 
instinctul care a învăţat un nou prădător şi o rupe la goană, greu de 
controlat din hăţuri. Şi nu greşeşte, pentru că, în urma lor, încep să 
alerge perechi de ochi portocalii. Sunt mai multe creaturi decât data 
trecută, plămădite din smoala vreunui cazan amestecat cu felurite 
trupuri, membre şi capete. Se calcă în picioare să-i ajungă 
numaidecât, iar călăreţii trag spre ieşirea din pădure şi încep să 
lovească pe cele ce saltă asupra iepei. Brusc, câteva arătări dau 
dovadă de intuiţia prădătorilor în haită şi blochează calea sprea 
marginea codrului, moment în care tinerii se trezesc scuturaţi şi 
purtaţi la întâmplare. 

- Nu, nu pe acolo, blânda mea! Sunt şi mai mulţi! 

După scurte instrucţiuni pentru Jaba, Nalbian găseşte 
momentul potrivit să se agaţe de o creangă. De aici sare asupra 
hăituitoarelor ce împing patrupedul speriat spre adâncurile pădurii. 
Gestul are efectul scontat, fostul tâlhar reuşeşte să redreseze, iar 
libreanul are o luptă îndârjită cu trei hidoşenii. Numărul mare din 
spate se apropie însă, astfel că îşi foloseşte iscusinţa în ale 
căţăratului, asigurându-se că are punţi de săritură pentru fugă. 
Loveşte la semiînălţime orice încearcă să-l urmeze. Spre uşurarea 
lui, nu toate corciturile au fost înzestrate cu trupuri de feline ca să 
poată urca, dar sunt suficient de nesăbuite să încerce. Jumătate 
dintre ele primesc usturimea metalului, iar cele cinci rămase încep 
să se foiască. 

Jaba se întoarce agitat, din spatele lui răzbat zgomote 
diferite. 

- Spânii! 

Pesemne tabăra a fost suficient de aproape încât să fie atraşi 
de agitaţia stârnită în noapte, făcliile noilor atacatori răsar acum 

printre rândurile de copaci. Corciturile nefireşti se dau îndărăt 
pentru câteva clipe. Nalbian sare pe calul obosit şi speriat, în spatele 
camaradului său, de unde observă că spânii sunt luaţi în primire de 
arătările cu priviri aprinse. Una-două par că vor să îi atace, dar, 
inexplicabil, devin complet neinteresate şi chiar deschid drumul 
celor patru înmărmuriţi la vederea hidoşeniilor. 

Alianţa nefirească goneşte acum pe urmele lor, prea repede 
pentru fuga iepei îngreunate cu doi călăreţi. Finalul este previzibil 
unul singur, al prinderii celor vânaţi, care pierd teren continuu. 
Nalbian încleştează dinţii şi caută de zor o soluţie. 

- Se pare că a venit ceasul să plătim, grăieşte Jaba resemnat, 
având în faţa ochilor lupta ce se apropie. Nu credeam să se întâmple 
aşa devreme, dar să dăm totul, prietenul meu din Smarald! 

- Vom da totul, nu încape îndoială. Dar nu acum, nu aici e 
sfârşitul, nu pentru asta am venit la tine! 

Pe când Nalbian îşi strânge forţele, aşteptând asaltul 
inevitabil, în depărtare se înfiripă o lumină plăpândă, ca cea care le- 
a regăsit iapa nu demult cuprinsă de panică. 

- Ceva înseamnă, pe acolo! strigă libreanul. 

Goana este nebună, fac tot posibilul să îi bage prin hârtoape 
şi spini, să-i învârtă în jurul a tot felul de obstacole. Lumina 
misterioasă îi poartă spre ieşirea din pădure, zorii încep şi ei să 
întretaie întunericul. O săgeată atinge dosul calului care se 
prăbuşeşte. îi aruncă într-o păşune cu flori mici, primăvăratice, 
apoi se ridică şi fuge îndurerat. 

- Unde era făclia-ceea? 

- N-o mai văd, saltă Nalbian din căzătură. Era drept înainte. 

Aleargă acum umăr la umăr, libreanul se vede nevoit să 

rămână în pasul camaradului său. Din spate îi ajung chiţăiturile, 
spânii încă nu au ieşit din hăţişul codrului. în faţa lor se deschide o 
prăpastie cât toate zilele, peste care zăresc în apropiere un pod lung 
şi îngust din corzi groase. Nu au cum îl ajunge la timp, astfel că 
aşteaptă corciturile cu săbiile scoase. Paşii acestora ofilesc toate 
florile din jurul lor, până când, în apropierea celor doi, natura 
începe să câştige, iar creaturile se scutură neliniştite. Din senin, 
încearcă să dea înapoi ca înhăţate de ceva, dar prima dintre ele 

pierde o luptă invizibilă şi se aruncă direct în hău. Celelalte fac cale 
întoarsă, haotic. 

- Trebuie să trecem podul! 

Spânii se fac auziţi însă la marginea pădurii. 

- N-ajungem, ne ascundem... Pe buza prăpastiei, putem 
coborî pe teşitura asta, arată Nalbian. 

Lumina dimineţii îi poartă pe mercenari cu pas atent peste 
câmpia îngustă, până la abisul adânc. De partea cealaltă se aruncă 
un şuvoi de apă a cărei cădere abia răsună. Iapa celor vânaţi 
necheză singură şi rănită în depărtare, iar privirea spânilor se 
îndreaptă spre podul ce se ondulează uşor, mişcat de vânt. Copitele 
cailor trec la două palme de frunţile fugarilor. 

- Au trecut la călugăr! Dacă-i urmăm, ne lovesc Gardarinii, 
se teme unul. 

- N-au ajuns ei departe, răspunde altul cu ură. Le ducem 
pielea-n băţ şi ne luăm recompensa. 

Nalbian şi Jaba îşi ţin răsuflarea, urmărindu-le înaintarea 
spre deschiderea podului. 

- Ceva nu e în regulă aici. Mă roade stomacul, zici că m-a 
lovit cea mai năprasnică foame. 

- Da, şi pe mine, se apleacă libreanul. Ar putea fi ceva din 
puterea luminii. 

Jaba desface desaga şi scoate cu mâna tremurândă câteva 
merinde stricate, ca vechi de cel puţin două primăveri. Nalbian 
repetă gestul cu acelaşi deznodământ. 

- Sper să fie cum zici... se ghemuieşte cercelatul. 

Spânii sunt atinşi de acelaşi farmec. Descalecă, patrupedele 
nu mai vor să-i asculte şi fug înapoi spre liziera pădurii unde se 
înfruptă din iarba mănoasă. 

- Uite, arată Nalbian de partea cealaltă. 

Chiar la capătul podului se văd pomi fructiferi bogaţi în rod, 
nepotrivit, desigur, pentru perioada aceasta a anului. 

în dreptul atacatorilor, care-şi aruncă nervoşi mâncarea 
stricată, îşi face apariţia o mână de fazani. Chinuiţi de foame, spânii 
sar asupra păsărilor. Nu pare să-i mai intereseze altceva, niciunul 
nu încearcă să treacă podul. Strâng vreascuri şi, în curând, se 

încinge proţapul, apoi se înfruptă fără alt gând pe lumea aceasta. 
Jaba este atras ca de un miraj, dar Nalbian îl ţine strâns de braţ şi-i 
întoarce privirea cu forţa. 

- Ce faci... stai! 

- Nu mai pot, simt că mă ia foamea pe sus, suspină el. 

- Şi pe mine, dar întâi să nu murim de mâna lor, ce zici! 

Refăcuţi, bucuroşi, spânii aruncă resturile în prăpastie. 

Scrutează bine capătul opus, se vede că le e teamă. Cel care-şi 
doreşte recompensa cu orice preţ porneşte primul pe deschizătura 
îngustă. Cu cât înaintează, cu atât vântul începe să bată mai tare, iar 
frânghiile prind a sălta. Treptat, îl urmează şi ceilalţi, de la distanţă. 
Liderul, ajuns la mijlocul drumului, primeşte o rafală năprasnică şi 
este zburat în hăul adânc de răsucirea corzilor. Mercenarii rămaşi 
renunţă într-o clipită, îşi reiau caii şi se pierd în pădure. 

Jaba sare ca din arc, tăbară peste tăciunii încă aprinşi. Caută 
cu disperare o bucăţică din carnea friptă, dar nu mai găseşte nimic. 
Nalbian îl urmează, nepricepând ce se întâmplă, apoi este şi el 
încercat de o ceaţă a minţii: nu mai vrea decât să găsească leac 
stomacului suferind. Amândoi tremură de foame, iar fazanii reveniţi 
prin iarba crudă aproape că le sar în braţe. Libreanul se scutură, îşi 
mai revine cât să-l oprească pe Jaba din sacrificarea unei păsări. 

- Ascultă! E o greşeală, uite, roade în pârg de partea cealaltă! 

Cercelatul îl împinge cu răutate. 

- Tu, cu mila ta pentru hrana omului! Eu nu mor de foame 
azi! 

Nalbian se clatină şi el din picioare, gata să cedeze, îl încearcă 
numai mirosul şi gustul unei fripturi. 

-Nu... nu, stai! Vom mai gusta astfel de bunătăţi, cum am 
mai făcut-o, ai uitat? Dar nu acum, dragul meu Jaba! Crede-mă, nu 
trebuie să facem asta. 

Cu privirea împăienjenită, fostul tâlhar îi acordă o încredere 
smulsă din adâncurile chinuite de răscumpărarea sufletului, 
înaintează încet pe corzile împletite, cu minţile tulburi, şi pândesc 
vânturile potrivnice care însă nu mai apar. Ajung la capătul podului 
şi se năpustesc asupra fructelor. 

- Nalbian din Libra Smaraldului... iartă-mă, nu ştiu ce s-a 
întâmplat cu mine. 

- Nu este nevoie, ne-a cuprins un farmec acolo. Poate aflăm 
mai departe despre ce-a fost vorba. 


Doi în căutarea Misterului 


Continuă peste dealuri cu certitudine îngrijite de mâna 
omului. Roade mult prea timpurii nu se mai zăresc, primăvara îşi 
urmează cursul obişnuit. Deşi nu este un ţinut ca cel al luminii, din 
răsărit, locurile degajă căldură şi frumuseţe. Urcă panta blândă, iar, 
de o parte, sub un nuc bătrân, o creangă aduce sub nasul lor o 
pungă desfăcută la gură. 

- G... galbeni, e plină de galbeni găuriţi la mijloc, rămâne 
Jaba uluit. 

- O grămadă de aur, se lămureşte şi Nalbian. Cine a lăsat-o 

aici? 

- Cu gologanii ăştia mă pot deja întoarce la Lunipe a mea, îl 
poartă în visare vederea bănetului. 

- Numai că cineva o să plângă după ei, când se va întoarce 
să-i caute. Nu sunt ai noştri. 

- Auzi, dar, dacă... Nu te grăbi, se aprinde un zâmbet pe faţa 
cercelatului, sub flama aurului. Dacă este o răsplată pentru noi? 
Locurile sunt vrăjite, ai spus-o şi tu. Poate că merităm banii ăştia, ce 
zici? 

- Hm, când te aud îmi dau seama că, de fapt, nu trebuie să îi 
atingem deloc. Poate fi o altă încercare. 

- Pentru ce, ca să ce? îşi freamătă rugător mintea fostul 
tâlhar. Stai, că-mi răspund singur. Zice aici, pe undeva, arată el 
rotind mâna în jurul pieptului, că nu aşa trebuie să-mi rezolv 
problemele. Ar fi o înlesnire la buzunar şi atât, iar dacă nici 

dreaptă... Eh, „prea-cinstite Jaba“, aşa să mă strige lumea de-acum 
încolo. 

Se îndepărtează primul, prefăcându-se că degetele încleştate 
ca nişte gheare încă suspină după averea lăsată în urmă. Nalbian 
zâmbeşte şi-l urmează. Ajunşi pe creasta dealului, pot vedea 
întinderi împădurite alternând cu grădini şi aşezări mici, aerisite. 
Cât cuprind cu ochii, mica înălţime pe care se află acum înconjoară 
ţinutul, ca un arc de cerc foarte larg. Din orizontul verde se ridică 
un munte singuratic ce se pierde în depărtările albastre. Coboară 
până la prima grădină, unde, din jurul ei, apar trei gardieni cu săbii 
late. Sunt îmbrăcaţi în alb, cu mâneci de zale gri şi brâu din sfoară 
necunoscută ce continuă peste umeri, intersectându-se în dreptul 
toracelui. 

- Fiţi bineveniţi. Doi galbeni găunoşi, întinde unul mâna. 

Faţa lui este dură, cu cicatrici şi zâmbet perfid. Aspect tipic 

de bandit ascuns în alte haine. Jaba pregăteşte degetele încordate să 
caute sabia, dar libreanul îl simte şi-i prinde braţul. înţeleg că 
trebuie să plătească cu bani de aur găuriţi, precum cei găsiţi mai 
devreme. Cercelatul face un gest de ciudă, apoi zâmbeşte a pagubă 
spre Nalbian. 

- N-avem, dă voinicul din umeri. 

- Atunci, puteţi trece, se îndepărtează străjerii. 

Cei doi se privesc dumiriţi de încercarea trecută, gata să se 
felicite. Jaba îl bate pe Nalbian cu putere pe umăr şi deschide 
drumul, fără o vorbă. Nu se vede niciun turn de pază ori garnizoană. 
Curând intră printre oameni, aceştia sunt semeţi şi binevoitori în 
acelaşi timp. îşi vorbesc deschis, par împăcaţi în tot ce fac, dar nici 
nu trag din greu în munca lor. 

- Aici nu există stăpân, ghiceşte repede Jaba. Uite ce liniştiţi 
şi siguri pe ei sunt. 

Femeile şi bărbaţii au îmbrăcăminte simplă, curată, în culori 
deschise. Ei poartă acelaşi brâu continuat peste umeri prin 
încrucişare, iar ele au mijloc simplu şi încă o legătură subţire în 
jurul frunţii, pe deasupra sau dedesubtul părului de la spate. 

- Călători printre Pelerini! strigă nişte copii. 


360 



- Dacă au trecut, îi primim cu bucurie, le răspund părinţii 
spre care-au fugit, salutându-i din priviri pe cei doi. 

Casele sunt frumoase, ridicate de mâini dibace, şi înconjurate 
de grădini deschise prin care îngrijesc oameni. între copaci, din loc 
în loc, sunt trase funii din acelaşi material ca brâurile observate mai 
devreme, cu unul-două felinare ce trebuie că încântă ochiul 
noaptea. Un foişor larg primeşte copii veseli în jurul dascălilor care 
le captează atenţia. în retrageri mai liniştite zăresc Pelerini în 
meditaţie, nemişcaţi pe marginea vreunui ochi de apă, iar ici şi colo 
răzbat fredonări molcome. Un bărbat în floarea vârstei le iese în 
cale, trecând câteva mioare spre o pajişte mai depărtată. 

- Este vreun han pe aici? întreabă Nalbian. 

- Nu este nevoie, vizitatorii noştri sunt puţini. Ori rămân de 
tot, ori sunt găzduiţi. Prima oară? Opriţi-vă, atunci, la orice masă 
din grădini, vine prânzul şi ne vom cunoaşte mai bine. 

Găsesc curând una, dar le atrag atenţia mişcările din 
dumbrava alăturată. Se apropie curioşi şi văd un episod ciudat: un 
dans al mâinilor şi picioarelor, când rapide, când foarte lente, cu 
multă concentrare. Câţiva Pelerini, bărbaţi şi femei deopotrivă, fac 
aceste mişcări singuri sau faţă în faţă. Unii rămân intr-un picior fără 
să se clintească, alţii se-agaţă de trunchiurile copacilor în sărituri de 
feline. Acum se formează perechi ce intră în contact, iar dansul se 
dovedeşte o formă de luptă spectaculoasă: fără o agresivitate 
aparentă, adversarii sunt îndepărtaţi sau dărâmaţi ca din simple 
atingeri. Un gardian se află în trecere şi zâmbeşte când îi observă 
nedumeriţi. 

- Credeţi că faceţi faţă? întreabă apropiindu-se complice de 
cei doi. 

- Cu forţa? Cu sabia? întreabă Jaba. 

Străjerul surâde şi face semn unei tinere să li se alăture. Fata 
înţelege numaidecât despre ce este vorba. 

- Scoate sabia, se adresează ea lui Jaba, care se uită când la 
tânăra ce radiază răbdare şi blândeţe, când la gardianul care îl îmbie 
să dea curs cererii. Cercelatul se conformează stânjenit şi se preface 
că ia poziţie de atac. Din două mişcări şi nicio gâfâială, fata îl 
dezarmează şi aruncă la pământ. 

- Cu câtă gingăşie mi-ai tăbăcit pielea, scânceşte Jaba, 
ridicându-se cu mâna la şold. Ascunde asta până te măriţi! Apoi, vai 
de nefericit... Ia vezi, Nalbian, cred c-o să-ţi placă, îşi invită 
mărinimos prietenul. 

Libreanul scoate spada cu precauţie. O fereşte o dată, a doua 
oară piciorul fetei apare din senin şi i-o zboară din mână. încearcă 
şi pe el trânta, succesul este însă de partea voinicului, iar tânăra se 
redresează cu o săritură peste cap. Aceasta înţelege forţa 
adversarului, astfel că tactica următoare reuşeşte să i-o întoarcă, 
punându-1 în genunchi. 

- Cum...? Parcă m-aş fi lovit singur, zâmbeşte Nalbian 
admirativ. 

- Eşti bun, nu fii reţinut, remarcă fata cu ceva dojană. 
Imediat face o foarfecă în aer care ţinteşte pieptul libreanului, dar 
acesta îi prinde piciorul la subraţ şi rămâne cu avantajul mâinii 
libere. 

- Iar ăsta e un stil de luptă extrem de agil, abia mă adaptez, 
recunoaşte Nalbian. 

-Vine din întărirea legăturii dintre spirit, trup şi legile 
naturii, apare unul dintre iniţiaţii mai în vârstă, deschizând un braţ 
parcă pentru a îmbrăţişa aerul din jurul său. îl folosim pentru 
apărare. Ceea ce Aryn, eleva mea, a trecut cu vederea, datorită sfielii 
distinşilor vizitatori. 

în grădina din spatele lor masa începe să fie aranjată, iar 
oamenii se duc acum care-ncotro, pentru a prânzi cu cei apropiaţi. 
Nalbian şi Jaba se întorc însoţiţi de Spirahet, instructorul din 
dumbravă. Este o masă lungă, la care se aşază vreo douăzeci de 
persoane, în lumina soarelui şi boarea primăverii prietenoase. 
Gazdele îi felicită pentru depăşirea încercărilor menite să oprească 
musafirii nepoftiţi, dar nu pot sau nu ştiu să răspundă tuturor 
nedumeririlor. Povestesc totuşi că înaintaşii lor au ales demult 
aceste locuri, iar viaţa în sine şi spiritul ei sunt cele mai mari 
preocupări ale Pelerinilor. 

- Din ce sunt meşteşugite cingătorile voastre? Nu cred c-am 
mai văzut, este Jaba curios. 

- Sunt o tradiţie. Doar la noi cresc astfel de viţe împletite, 
verde-brun cum le vezi. 

- Nu departe de aici se duce un război cumplit. Cunosc 
Pelerinii, putem să facem ceva? întreabă Nalbian. 

- Ştim de multe încleştări în jurul nostru, unele, zice-se, mai 
mici, altele, mai mari. 

- Nu există război mic sau mare, intervine Spirahet cu 
gravitate. Tragedia este aceeaşi. 

- în toate suntem cunoscuţi şi încercăm să venim cu pacea. 
Nu mai găsim însă deschidere, suntem alungaţi cu asprime de la o 
vreme. Mergem pe la margini şi îngrijim pe cine putem. 

-Acesta e un loc cu oameni de seamă, îşi mărturiseşte 
libreanul respectul. 

- Nu te gândi că suntem numai lapte şi miere, îi răspunde 
cineva. Avem legile noastre, simple, dar clare. Sunt primiţi oameni 
din toate zările, dacă le respectă şi simt ca noi. 

- Cred că oaspeţii noştri au ceva din această dorinţă. Poate 
acum au îndoieli, poate îi aşteaptă familii sau treburi apăsătoare. 
Dar sigur ar regreta să nu aibă o vorbă cu Harpios, înainte de 
plecare. 

Nalbian şi Jaba aduc mulţumiri gazdelor, gândul lor rămâne 
asupra drumului. Călugărul despre care vorbesc oamenii cu atâta 
consideraţie locuieşte pe muntele din depărtare. Aud tot mai multe 
despre înţeleptul luminat, ocrotitorul locurilor. 

- De ce nu te duci? întreabă Jaba, simţind freamătul 
libreanului. 

- E drept, cine ştie când mai ajung pe aici, aţinteşte voinicul 
înălţimea muntelui. Dar pot eu să te las singur? Faci vreo glumă 
seacă de mi te tăvălesc puii de Pelerini, se întoarce râzând. 

- Aşa, deci, bun prieten mi-am găsit! Ştiam eu, de când am 
atins pământul sub mâinile panterei din dumbravă, că n-o să-ţi 
scape prilejul! Ia că vin cu tine, prea îţi face plăcere. 

Poteca bătătorită trece întâi prin lanuri de grâne încolţite. 
Spre lăsarea întunericului, întâlnesc un grup de Pelerini cocoţaţi pe 
creştetul unei stânci, unde este amenajată o podişcă de studiu; 
privesc când cerul înstelat, când orizonturile, şi scrijelesc în piatră 

sau notează în pergamente. Ocazie pentru librean să-şi amintească 
învăţăturile sale preferate din Karivatra: „Unde suntem acum, în 
Soratia sau Eraqylon?“, încearcă el să-şi imagineze cadranele în care 
exploratorii au împărţit lumea. Ajung dinaintea muntelui în miezul 
nopţii. Li s-au oferit mai multe merinde decât pot duce, iar puţinii 
bani le-au fost refuzaţi. „Cine nu-i leneş şi cere pentru că n-are, nu 
trebuie să plătească", au primit ei răspuns. Dimineaţa caută cea mai 
bună urcare, pe care o socotesc a fi un început golaş, lin, de-a lungul 
unui pârâu. Flori de munte scot timid capul din loc în loc, adăugând 
prospeţime peisajului în renaştere. Nalbian admiră la un moment 
dat cea mai frumoasă floare de colţ văzută vreodată, ieşită din 
teşitura calcaroasă. O regăseşte adesea, până când, într-un final, se 
opreşte nedumerit. 

- E ceva ciudat cu floarea asta, se miră el, apoi se întoarce 
pentru a scruta drumul parcurs. 

- Cum ar fi? 

- Ne întâmpină mereu, dar, în spate, cea dinainte dispare... 

Jaba dă din umeri, neobservând până acum firul urmărit de 

Nalbian. Continuă o perioadă atenţi la podoaba timpurie care însă 
nu mai apare. 

- Aerul de munte, glumeşte Jaba spre amicul său. 

în scurt timp şuvoiul se ascunde pe sub bolovani, iar urcuşul 
este din ce în ce mai greu şi spinos. După-amiaza, târziu, izbutesc să 
pună piciorul pe ceea ce, de jos, părea a fi creasta blândă a 
muntelui. De aici însă masivul urcă mult mai departe, dar atât de 
domol, încât vârfurile cele mari rămân ascunse privirilor din vale. 
Curând regăsesc pârâul, îl urmează până la un luminiş mirific. 
Acesta continuă cu o deschidere de lac mare, iar în capătul său 
apare cascada ce-i dă viaţă. Chiar înaintea oglinzii largi de apă stă o 
cabană de lemn încercată de vreme dar îngrijită. Are o terasă 
deschisă spre splendorile dăruite de natură, un ponton şi o barcă, 
iar peste râul îngust trece o podişcă de piatră. Raţe, iepuri, 
căprioare şi alte animale traversează periodic, într-o pace deplină cu 
acest decor, de parcă aici s-ar afla o importantă răscruce pentru 
necuvântătoare. 

înaintează şi descoperă în pridvor un balansoar vechi, pe 
care stă un bătrân cu faţa spre lac. 

- Pelerini noi? întreabă el fără să se întoarcă. 

- încă nu, răspunde Nalbian. Abia ce am aflat despre ţinutul 

acesta. 

- Doi trecători, din întâmplare? Nu, nu cred, dă bătrânul din 
cap dezaprobator. Toate vin ca o întâmplare, dar, apoi, prind miez 
de rost. 

Harpios se ridică încet şi face câţiva paşi spre călătorii rămaşi 
în afara verandei. Ochii săi sunt înceţoşaţi, deschişi la culoare, ca a 
unui orb. Nimeni nu spune nimic. 

- Splendidă ştie să fie natura, nu? întinde el o mână spre 
toiag şi cealaltă spre lacul de la picioarele piscurilor înzăpezite. Eu 
n-am văzut niciodată locul ăsta cu ochii de sub frunte. Haideţi, 
urcaţi. 

Deşi nevăzător, îi priveşte drept. Intră în cabană şi nimereşte 
fără probleme o băncuţă pe care o trage afară. „Cum de nu se 
loveşte?* 1 , şopteşte Jaba spre Nalbian care-şi ţuguie buzele a linişte. 
Tinerii nu ştiu dacă l-ar jigni, sărindu-i în ajutor. Harpios se aşază 
iar în balansoarul său, cu faţa spre cascada îndepărtată. 

- Ce e cu săbiile? 

- Drumuri lungi, primejdii. 

- Am fost şi-n oaste, recunoaşte Nalbian. 

- Arma... puterea celor slabi. Dar toţi suntem slabi. 

Urmează clipe de tăcere. 

- Nu prea ştiţi de ce aţi urcat la mine, am impresia. 

Jaba se simte ca un copil în faţa dascălului, căruia trebuie să- 
i mărturisească din prostiile făcute. 

- Eu am fost tâlhar, îi iese pe gură dintre multele cuvinte 
plimbate pe vârful limbii. 

- Aşa... Dacă ţi-ai dat seama de asta şi o laşi în urmă la timp, 
vei găsi calea iertării. 

Cercelatul se simte mai uşurat de vinovăţie şi mai încărcat de 
speranţă. 

- Dar cel care te-nsoţeşte, tulbure simt eu necazul lui. Tu ce¬ 
ai făcut? 

Nalbian tuşeşte scurt. 

- Nimic grav, sper eu. Nemulţumire şi nelinişte. Nu găsesc 
împăcare, în lumea apăsată de necazuri şi răutăţi. 

- Ce spui tu, tinere. Suferă omenirea toată în jurul tău? 

Libreanul e uşor descumpănit de răspunsul bătrânului. 

- Toată, poate că nu. Deşi o suferinţă sau alta tot iese în calea 
fiecăruia. Dar... 

- Ai trăit fără voia ta, în asuprirea altora? 

- Prea puţin. Deloc, dacă mă compar cu ce am găsit prin alte 
părţi. Nu-mi aflu însă rostul şi pacea, reia Nalbian, lucrurile par 
deşarte în jurul meu. Aş vrea să pot face ceva, să ştiu că există căi, 
oricât de grele... 

Călugărului îi rămân sprâncenele aţintite pentru câteva clipe 
şi opreşte balansul. Revine însă ca şi mai înainte: 

- E uşor să vorbim despre greutăţi. Credem că suntem 
dispuşi la multe sacrificii, de dragul respectului de sine. Dacă tu 
crezi însă cu adevărat asta, încearcă. 

- De ce, bunule Harpios? Nu poate omul îmbrăţişa greutăţi 
din cele mari, dacă sunt pline de temei? 

- Sigur că nu spun asta, tinere. O fac mamele pe tot întinsul 
lumii când pruncii lor au nevoie şi de ultima suflare, o fac fraţii, o 
fac şi străinii între ei, când o inimă sare-n ajutorul alteia. Şi sunt 
convins că ai împărtăşit deja din acestea. Dar, uneori, omul cade în 
dulce tortură, fără ca primejdia să chiar ceară aşa ceva. Nu mă 
îndoiesc, de asemenea, că sufletul are motivele lui, dar numai tu-1 
cunoşti mai bine: încercând să-ţi pui cazne pe umeri, ai simţit că 
poţi, că vrei cu adevărat? Sau, odată ce-o faci, vei vrea să ieşi dintre 
ele, din chinul slujirii altuia, nu întotdeauna vreo fire plăcută? De 
ce? Pentru că una e morala, alta e ce vrea mintea, care nu găseşe 
împăcare în lipsa celor obişnuite, tihnite. Nu te grăbi, tinere, 
bătrânul Harpios a cunoscut multe... 

înţeleptul se opreşte câteva clipe să asculte o ciocănitoare ce 
răzbate sacadat din apropiere. 

- înainte să-mi răspunzi, trebuie să ştii că nu e nimic greşit 
în una sau în alta. De ce nu cauţi întâi binele tău? Abia apoi să aduci 
oricâtă binefacere celor din jur. Mai multă sau mai puţină, este la fel 

de înălţător, pe măsura fiecăruia. Cui îi trebuie să dai munţii la o 
parte, când îl poţi duce de partea cealaltă doar arătându-i calea, 
oferindu-i toiag sau încălţări trainice? 

Nalbian primeşte vorbele călugărului direct în adâncurile 
tocătoare ale moriştilor interioare. îi vine greu a răspunde sau a nu- 
i da dreptate. 

- Ei, dragii mei, se înserează. Iar eu vă voi arăta, la rândul 
meu, drumul cel mai bun să vă întoarceţi, zâmbeşte Harpios. Uneori 
începe printre mărăcini şi continuă numai flori, alteori invers. Uite, 
arată el cu toiagul, veţi fi jos înainte să biruie bezna. 

Tinerii pornesc pe o cărare greu de dibuit. Din spate aud iar 
vocea bătrânului, stă drept, în toiag, pe marginea râului: 

- Ţineţi minte: când nu găsiţi în altă parte, puteţi veni 
oricând la noi, cum mulţi au făcut-o. 

Ajung, intr-adevăr, la poalele muntelui puţin după lăsarea 
întunericului. Primăvara aduce deja nopţi călduţe, popasul sub 
cerul liber este odihnitor şi liniştit. Pentru Jaba. Nalbian se foieşte 
mult şi vorbeşte din priviri cu stelele. în zori se ridică hotărât: 

- Ia-o spre apus, dar nu ieşi dintre Pelerini. O să te prind din 

urmă. 

Libreanul urcă înapoi la Harpios. îl găseşte faţă-n faţă cu un 
cerb venit să bea apă. Nu scoate nicio vorbă, dar animalul pare că-1 
ascultă. La apariţia voinicului, încoronatul aţinteşte în direcţia lui şi 
aplecă din cap de câteva ori. Apoi Nalbian trece pe lângă păsăret 
sălbatic şi vulpi care nu mai fug din calea sa, precum în ziua 
precedentă. 

- Cine... Te-ai întors, se dumireşte călugărul. Ceva din 
discuţia noastră de ieri nu-ţi dă pace. 

- Nu neg că exagerez, nici n-am pretenţia că nu greşesc. îmi 
impun idei şi ţeluri, adevăr ai grăit. Ca şi cum asta mi s-ar cere sau 
ar fi cel mai valoros lucru pentru care să-mi folosesc anii vieţii. E 
mai mult o dorinţă, un sens pe care nu ştiu cu adevărat să-l duc la 
împlinire, nici de cât altruism sunt în stare. Dar simt că trebuie să 
fac ceva. Să deschid ochii, să înţeleg măcar limita în care pot pune 
umărul la ce este mai plin de adevăr în lumea aceasta. 

Bătrânul o ia încet spre cabană, aşteptându-se ca Nalbian să- 
1 urmeze. 

- Merită nopţile tale nedormite? De unde atâta înverşunare? 
ascute el bărbia şi urechea, cu pleoapele întredeschise. 

- Din orice cât de mic, în stare să devină oricât de mare. 
Dintr-un colţ în altul, pământul e plin de grăunţe de răutate şi 
egoism, iar în prea multe locuri s-au rostogolit ca să devină 
adevărate stânci de orori şi amărăciune. Până şi... până şi legenda 
spune că doar Blajinii au reuşit să ţină curăţenia sufletului. Nu pot 
accepta ca, atunci când gândul şi inima omului cad, din vitregii sau 
slăbiciune, când peste tot cărţile se leagă în umbra războaielor, să 
nu fie o cale de luat... Poate uitată? Pierdută? 

- Bine, tinere, dar cum îţi strică ţie viaţa lucruri care nu te 
ating, din cine ştie ce zări aflate? întreabă Harpios, aşezându-se pe 
treptele de lemn. 

- M-ai întrebat ieri dacă suferă lumea întreagă. Dar unul nu 
este de ajuns? Ce dacă îmi este mie bine, când ştiu că cineva, 
undeva, se chinuie? meditează Nalbian şi ia loc aproape de călugăr. 
Da, nu este greu, ba chiar firesc, să îmi văd de viaţă nepăsător sau 
mulţumit că necazul este departe. Poate tocmai de această uşurinţă 
de distanţare mă feresc, îmi impun să n-o mai fac. Să nu mai văd 
hotare albe sau negre. Ceea ce se poate într-un loc, se poate oricând 
şi în altul. Ce este în sufletul unui om de-aiurea, are acelaşi miez ca 
al oricui de oriunde. Totul este un mare gri şi ne aparţine. Astfel că 
încerc să nu mă încred numai în traiul plăcut şi poftele care, cum 
spuneai, hrănesc bucuria lumească. 

- Ce vrei tu? se ridică bătrânul tulburat, cu voce aspră. Să fii 
mai bun decât Blajinii de care vorbeai, să obţii prin mintea-ţi tânără 
ce alţii nu au reuşit cu sutele de ani? Ba, mai mult, să dezlegi 
Misterul, să-l înţelegi?! 

- Să mă ierţi, bunule Harpios, e greu să-mi spun mie ce caut, 
darămite altora. Nu mărire. Dar s-a lipit de mine, precum cleiul, 
simţământul că sunt atâtea în neregulă, că lipsesc răspunsuri, 
rosturi. Nu ştiu dacă trebuie să mă înham cu bună ştiinţă la ceva 
anume din cele vorbite. Sau dacă este posibil. însă, dacă Misterul 
acesta, de care zici, este sursa şi răspunsul a toate, atunci mă fac 

vinovat cu vârf şi-ndesat. Ori poate doar motivul, îndeosebi pentru 
cele ce nu se potrivesc, acesta-mi lipseşte cel mai mult. 

Mai puţin concentrat asupra simţurilor rămase în absenţa 
vederii, ieşite din comun altfel, bătrânul caută pentru prima oară 
marginea balansoarului cu mâna. Apoi cade în el, abătut. 

- Şi tu să mă ierţi, e dreptul tău. Aşa cum a fost şi al meu 
când am început să iscodesc Misterul. încă o fac, adaugă înţeleptul, 
după care îşi trage un şal pe umeri şi se sprijină pe coate. Iar 
auzindu-te, mă ia focul celor nepătrunse, dar şi vinovăţia îndrăznelii 
necuvenite, care mă bântuie neîncetat... 

Un bursuc trece agale, duce o mlădiţă cu boabe de pădure. O 
lasă lângă o grămăjoară de nuci, alune, rădăcini şi alte câteva 
asemenea, apoi pleacă la fel de impasibil. Harpios îi face semn 
libreanului să se aşeze pe băncuţa scoasă cu o seară înainte. 

-Te întrebi, fără-ndoială, cine au fost Pelerinii vechi, cum 
am ajuns aici. E bine să cercetăm, să învăţăm, sigur că da... Doar 
timpul şi nevoile ne abat, ne împing să amânăm... Apoi uităm de-a 
binelea ce contează pentru noi. Iată doar unul dintre motivele 
retragerii mele în pântecul naturii, fără întreruperi inutile. Un surâs 
îi apare în colţul buzelor ca pentru un gând răsărit din mijlocul 
vorbelor: ironic, ce zici, legat de problema noastră... noi, oamenii, 
spunem vrute şi nevrute deşi nu ştim mare lucru, pe când 
întinderile astea tăcute ne-ar putea da mii de răspunsuri dintr-o 
suflare, dac-ar putea. 

Harpios începe a se balansa uşor. Se reintegrează în decorul 
mirific, vibrând iar la niveluri subtile cu energiile vii ce-1 înconjoară. 

- Cine sunt Pelerinii? îi aminteşte Nalbian după câteva clipe 
de tăcere, aducând un tresărit uşor pe faţa bătrânului. 

- Sunt oameni pentru care, la un moment dat, a devenit mai 
important să caute cine sunt, de unde vin şi unde se duc. Şi, pentru 
că trupul nu se duce nicăieri, ci creşte şi cade precum valul mării, au 
înţeles că răspunsul este în vântul care ne ridică, pentru o vreme, în 
carne şi oase. Adică în spirit. 

- Şi-n conştiinţă, pătrunde Nalbian adâncimea cuvintelor şi 
merge mai departe pe firul cugetărilor din ultimii ani. 

- Şi-n conştiinţă, întoarce Harpios capul surprins şi pare că 
zâmbeşte admirativ. Mi-e tot mai clar că nu-mi pierd timpul cu tine, 
fiule, revine el spre cascada din depărtare şi îşi sprijină ambele 
mâini în vârful toiagului. Cei vechi păstrau şi alte învăţături, multe 
dintre ele pot fi încă regăsite prin legende şi basme. Nici noi nu mai 
ştim exact tot ce cunoşteau ei atunci. însă calea noastră este aceeaşi. 
Nu mai facem călătoriile lungi, seculare, pentru care îşi aminteşte 
lumea de noi, dar căutăm în lumină şi-n suflete. Cu timpul, 
popoarele s-au înmulţit şi răspândit, iar, aşa cum ştii deja prea bine, 
puterea braţului armat alungă pe cel blând. Atenţie la ce spun, 
tinere, alungă, nu înfrânge. Ne era mai greu să ne găsim din toate 
zările, să ne păstrăm netulburată liniştea. Pentru că Pelerinul este 
om ca toţi oamenii, iar tihna cugetului şi limpezimea emoţiilor sunt 
esenţiale. Şi noi mai cunoaştem ceva, destul de uşor de intuit pentru 
oricine se opreşte puţin să înţeleagă: tot ce ne înconjoară, tot viul şi 
cele care-i vin în ajutor, nu sunt răsărite ca nuca-n perete, numai 
bune să le călcăm noi în picioare sau să le dispreţuim după bunul 
plac. Toate îşi au rostul lor şi ne leagă de ele fire văzute şi nevăzute, 
ordonate mai bine decât în casa celei mai atente gospodine. Aici 
Misterul se dezvăluie din prisosinţă în faţa ochilor noştri, depinde 
doar ce fel de orbire ne văduveşte de mărturiile sale nesfârşite. 

Face o pauză, încercând să reia firul despicat cu rigoarea prea 
multor lucruri de spus. 

- Deci, dragul meu, Pelerinii au decis să caute un loc numai 
al lor. Acum, după ce ai trecut hotarul neobişnuit, ai înţeles că 
păstrăm câte ceva în plus faţă de restul oamenilor. încă. Există, pe 
pământ, puteri mai mari, deşi, pe bună dreptate, din ce în ce mai 
ascunse. Nu deasupra noastră, ci pe lângă noi. Iar când am găsit 
locul acesta, ne-au ştiut dorinţa şi l-au înconjurat cu pavăză 
fermecată. Nimeni nu trece uşor, nimeni nu scapă de cercetarea ei. 

- Ispitele cărnii şi banului nu par, totuşi, atât de greu de 
înşelat. 

- încercările acelea au fost doar pentru voi, iar Gardarinii 
află apoi de fiecare dintre cei trecuţi. Tentaţia sacrificării a apărut 
deoarece tu te-ai apropiat primul, hotarul ţi-a citit în gânduri şi a 

ales. Iar a banilor de aur, deşi este una dintre cele mai obişnuite, a 
fost iscată de tovarăşul tău de drum, fostul tâlhar. 

- Gardarinii sunt străjerii, comentează Nalbian mai mult 
pentru sine. Dar... pun Pelerinii mâna pe arme? 

- Preferăm să nu, desigur. S-a mai întâmplat, se mai poate 
întâmpla, dacă suntem obligaţi să ne apărăm. Una dintre 
străduinţele noastre este să aflăm cum se poate evita răspunsul gol 
al armelor, în orice împrejurare. Pentru că, atunci când ele se ridică, 
totul este pierdut, nimeni nu câştigă nimic. Există totuşi un caz din 
care iese şi ceva bun, iar Gardarinii reprezintă un exemplu: când 
omul vine dintr-o viaţă războinică pentru a căuta treptat într-o 
chemare necunoscută lui, mistuitoare. Aceştia sunt străjerii noştri: 
luptători ce au ajuns striviţi de vină şi coşmaruri. O parte au fost 
adevăraţi eroi sau distrugători în anii dinainte, temuţi peste ţinuturi 
întregi, până când ceva din calea lor a deschis una dintre porţile 
neatinse ale sufletului. Aşadar nu sunt Pelerini, dar încearcă să 
devină, iar momentan îşi găsesc o a doua şansă prin întărirea 
hotarelor noastre. 

Nalbian ascultă şi se încarcă de pozitivul locurilor, al 
oamenilor ce oferă îndrumare şi răspunsuri. Din cele pe care şi el le- 
a simţit de mult timp adevărate, cu sens. I se strecoară încrederea 
că aici se va putea aşeza la un moment dat, mai spre liniştea celor 
ce-1 bântuie fără odihnă. 

- Prea înţeleptule Harpios, vorbind de războinici, am văzut şi 
tot aud de încleştări pe drumurile acestea. 

- De-ar fi numai pe-aici. S-au luptat din toate timpurile 
nebunii şi inimile oarbe. De-un leat încoace însă... încerc şi eu să- 
nţeleg ce se întâmplă. Dacă înainte făceau schimb de prizonieri, 
brusc s-au sălbăticit ca neghiobii. Am fost cu solii, am întrebat 
printre prieteni şi iscoade, doar de-aş afla ce învrăjbeşte atâţia regi 
la care altădată găseam deschidere. Am crezut întâi că vreunul 
dintre cei mari unelteşte să năvălească, în râvnă de pământuri. Dar 
nici vorbă de alianţe pentru o împărăţie nouă, toţi îşi scot ochii cu 
aceeaşi pizmă. De bine, de rău, de curând aflu că s-au mai potolit. 

Nalbian socoteşte că piesele încep să se potrivească. Este 
momentul să dezvăluie rostul călătoriei sale până la capătul lumii. 

-Am o presimţire nefericită, cum c-ar avea legătură cu 
drumurile mele, îşi încordează el fruntea, apăsând sprâncenele cu 
teamă în privire. Bunele Harpios, nu m-ai întrebat până acum de 
unde vin şi încotro merg, bănuiesc că nu din întâmplare. 

- Ce omul vrea să ascundă sau să spună, e totuna dacă-1 
întreb sau nu. Pelerinul lasă pe celălalt să vină aşa cum este el. 

- înţeleptule, am pornit, cu încredere şi bună ştiinţă, din 
Libra Smaraldului până cel mai departe spre soare-răsare. 

Bătrânul opreşte balansul. E numai urechi. 

- Am fost să caut apa vie. 

Harpios nu schiţează niciun gest, rămâne tăcut şi gânditor. 

- Nu am... 

- Şşş, îi face călugărul semn. Apoi se întoarce spre Nalbian şi 
dă să se ridice: o să fie o zi lungă. Vino, să ne lăsăm pe valurile 
blânde. 

Libreanul îl urmează, coboară treptele spre micul ponton. 

- Corbul acela, arată bătrânul în spate, spre streaşină casei, 
în timp ce dezleagă barca fără să accepte ajutor. Nici până acum nu 
şi-a lăsat nuca din cioc. 

Pe buza acoperişului, deasupra grămezii vizitate mai 
devreme de bursuc, forfoteşte pasărea intuită de Harpios. Nu este 
hotărâtă între a da drumul fructului sau a zbura cu el mai departe. 

- Rar accept mâncare de la oamenii de jos, mai mult iarna. 
Animalele îmi acordă sprijin şi protecţie. Dar nu cumva... se 
îndreaptă el de spate. Tu ştii deja despre ce vorbesc... De aceea 
mergi printre suratele pădurii fără să se dea îndărăt, ai trecut pe la 
Blajini. 

- Doar într-o scurtă şi surprinzătoare vizită, nu mi-au 
dezvăluit această învăţătură. Curios, ieri s-au ferit, când eram cu 
Jaba... Deci, îi cunoşti pe cei de sub pământ, înţeleptule. 

- Prea bine. Dintre toţi oamenii lumii, am cinstea celei mai 
strânse prietenii cu ei. 

Barca se îndreaptă lin spre mijlocul lacului, de unde nu mai 
primeşte niciun avânt. 

- Vor Pelerinii să fie precum Blajinii? 

- Nu, suntem lumi diferite. Pe ei îi poartă credinţe şi 
obiceiuri pierdute în ceaţa timpurilor vechi. Deşi se află multe 
adevăruri acolo, nu putem şti câte tradiţii, să le zicem greu de 
înţeles, s-au strecurat în rândul lor de-a lungul veacurilor. 

- Cum ar fi separarea între femei şi bărbaţi. 

- întocmai. Noi, Pelerinii, credem că spiritul trebuie să fie 
mai liber în căutările sale. Atâta timp cât cercetăm în inimă şi-n 
lumină, multe pot fi căile vieţii. Dar ne respectăm şi onorăm în 
aceeaşi măsură. Nu toţi Pelerinii ştiu însă de existenţa Blajinilor. 

Câţiva peşti se apropie şi înconjoară ambarcaţiunea ca într-o 
salutare. Bătrânul îi simte şi întinde mâna, atinge luciul apei cu 
vârful degetelor, moment în care grupul subacvatic ţâşneşte mai 
departe. 

- Sunt curios, tinere, pentru că ai o convingere despre hrana 
din carnea necuvântătoarelor: care este aceea? 

- Una simplă: se zbate? Vrea să scape? Atunci suferă. Nu 
este ca fructul care-ţi cade la picioare. 

Harpios îl aprobă domol. 

- Nu refuz însă mereu. Au oare Blajinii dreptate? revine 
Nalbian. 

- Dacă e interzis? Putem noi şti asta? Când şi de ce a 
sacrificat omul primul animal? Răspunsul cel mai la îndemână ar fi 
că de foame, când roadele pământului nu i-au fost la îndemână. 
Asta nu face parte din legile noastre, este o alegere, dar şi 
învăţătură. Până şi unii vraci au motivele lor când evită hrana ce-a 
purtat viaţă. Şi iată iar Misterul, ne lipsesc atâtea răspunsuri. 
Originile, cunoaşterea din spatele lor. 

- Şi a rostului? 

- Grea întrebare, dar simt că ai tu ceva de spus. 

- Am aflat o pildă, în căutarea apei vii: dacă omului i s-ar da 
sensul în mod deschis şi toată certitudinea, s-ar pierde scopul. 

Harpios primeşte cugetarea ascultând foşnetul valurilor şi 
bolborositul depărtat al cascadei. 

- Ai multă răbdare, dacă nu m-ai întrebat încă de apa vie. 

- Avem tot timpul. Sunt multe de spus. 

Nalbian porneşte povestea încet. îi spune totul din fir a păr, a 
găsit omul căruia îi poate împărtăşi adevărul oricât de neobişnuit. Şi 
de la care poate primi răspunsuri pe măsură. Bătrânul îl ascultă fără 
întrerupere, doar chipul său este străbătut, din când în când, de câte 
o emoţie. 

- Nereuşita trecerii nu a fost însă fără folos. Mi-am dat 
seama că e mai uşor să mă gândesc la necazurile lumii, la 
neajunsurile altora, înainte să găsesc răspuns celor din mine 
însumi. Din păcate, câştigul acesta e doar al meu şi nici nu 
desluşeşte prea multe, încheie Nalbian şi scoate un codru mare de 
pâine pe care-1 rupe în două. Nici un colţ? întreabă voinicul în faţa 
refuzului. 

- Destul de rar. Dragul meu Nalbian din Libra, eşti un 
cercetător de limite. Mari nelinişti aduce asta. Cu ce te-ai întors nu 
înseamnă puţin nici pentru ceilalţi şi nici să crezi că răspunsurile 
pot veni fără căutare, ţi-ai dovedit-o singur. Sunt însă mai multe 
şanse de izbândă în mijlocul oamenilor obişnuiţi, întâi să te 
înconjori de cele zilnice, abia apoi să le iei cu tine în vârf de munte, 
zâmbeşte el cu subînţeles asupra propriei persoane. 

- Recunosc că m-au descurajat vederile din nisipurile 
cernute, a umbrelor ascunse-n mine. Să fiu, intr-adevăr, atât de 
aprig, de răutăcios? 

- Să fii sau să poţi fi? 

- Ce-aş putea fi, dacă las să biruie emoţiile ţinute sub cheie. 

Călugărul îl dezaprobă din mişcarea capului, gestul continuă 

în mâna dreaptă pe care o bate părinteşte de genunchiul tânărului. 

-A, nu, dragul meu... Nu emoţiile pe care le-ai avea cu 
adevărat, în acele situaţii, ai văzut tu acolo. Nu din firea ta. Ci pe 
cele care se formează ulterior, din frustrare, deznădejde şi chinul 
alegerii celor mai drepte răspunsuri. Dreptatea este grea, fiule, ai 
învăţat asta. Deşi ai vrea să o împărţi uneori, ai darul să vezi cât de 
complicată poate fi. Iar pe tine te sfâşie realitatea, anume că, de 
multe ori, putem pierde cu dreptatea în mână. 

Nalbian simte adevărul spuselor lui Harpios din plin. Este 
acolo, în toată fibra lui, adunat cu fiecare revoltă şi neputinţă trăită, 
citită sau auzită. 

- Din acestea se poate ridica însă mânia, până şi cea mai 
blândă pasăre loveşte încolţită. Ai grijă ce colivie-ţi zideşti, Nalbian 
din Libra. Dacă am învăţătură pentru tine, acum, că te cunosc deja 
mai bine, aceasta este iertarea şi blândeţea, viteazul meu cu inimă- 
nsetată şi suflet peticit. Cu ele poţi dărâma ce te apasă. Dar asta nu 
înseamnă să fii şovăielnic sau făţarnic, de frică sau de dragul 
cuminţeniei, în faţa certitudinilor. Vezi tu, oftează Harpios, omul 
are des parte de lipsuri în... mulţi ar zice înfruntarea, eu zic 
întâlnirea cu viaţa. Pentru că unii au neşansă, pentru că alţii nu mai 
ştiu, pentru că majoritatea nu mai apucăm să înţelegem. Dar ele 
sunt acolo pentru fiecare. Tu ai simţit mai mult, ai pornit împins de 
focul ce-a urcat la suprafaţă. Nu e puţin lucru. 

- Dar cei care îşi văd de ale lor, fără să scurme ca mine în 
stânga şi-n dreapta, greşesc cu ceva? 

- Sigur că nu! Ba, poate că au făcut mai bine, simţind toate 
pe care le-au simţit, cu putinţă doar asupra celor avute. Cine îşi 
găseşte un echilibru, o linişte, este în perfectă armonie cu ceea ce 
trebuie să fie. 

- Dacă nu face rău. 

- Fără-ndoială. Ştiu ce vei spune mai departe, că liniştea 
multora înseamnă neliniştea altora. Aşa este, răul se abate asupra 
cuiva chiar numai şi din neatenţie. Omul are această minimă 
încercare: să poată simţi şi regreta durerile pe care le aduce. Uneori 
îi trebuie oglinzi, toţi putem şi trebuie să fim oglinzi pentru ceilalţi. 

- Cu dispreţ asupra faptei, dar nu şi persoanei. Cu dojană 
asupra atitudinii, dar nu şi sufletului, rumegă libreanul mai relaxat 
decât a fost de mult amar de vreme, lăsându-se pătruns de adierea 
proaspătă a muntelui. 

- Ai ajuns departe, Nalbian din Libra. Şi simt că vor mai veni 
în calea ta. Dar ai nevoie de timp, trebuie să le laşi să se aşeze. 

După-amiaza se strecoară pe nesimţite. Trag barca la mal, se 
regăsesc şezând pe un buştean gros. 

- Acum, la sfârşit, să revenim la tulburările ţinuturilor. Am 
cugetat mult la asta, de-a lungul ceasurilor în care am vorbit, începe 
Harpios cu o mină apăsată. Mi-e teamă că da, au toate legătură, 
încearcă să nu te simţi vinovat pentru ce-ţi voi spune. Cum ai aflat 

şi în tărâmul luminii, s-au ridicat umbre care se hrănesc din ură şi 
frică, însă, la rândul lor, au spaima vindecării, ca boala de leacuri. 
Odată întrupate din minţile şi inimile oamenilor cuprinşi de 
sentimente mici, pot apoi să le întărâte, ca să aibă şi mai multă sevă. 
De aici aprinderea de vrajbă pe cuprinsul pământului, mai ales în 
calea ta. Iar despre ce aţi întâlnit în pădure, animalele au încercat 
să-mi spună ceva, dar nu mă lămurisem până acum. Dacă nu mă 
înşală învăţăturile şi memoria, corciturile de animale sunt pricolici, 
iar arătările... strigoi. Ambele se spune că vin din duhurile celor 
care-au făcut mult rău pe pământ sau care nu cunosc pacea. 
Pesemne sunt încă slabe, dacă aţi scăpat. 

Nalbian îşi pierde puţina linişte abia regăsită. 

-Nici nu ştiu ce mă tulbură mai tare... vinovăţia sau ce-aş 
putea afla spre casă. 

- Nu-ţi ascund, grija din urmă poate fi întemeiată. Vina, 
însă, chiar dacă nu vei reuşi acum, va trebui să o alungi. Din mai 
multe motive: ce-i făcut e bun făcut şi rămâne doar o amintire. 
Apoi, nu a fost decât o nefericită consecinţă a unor intenţii mai mult 
decât onorabile, nu o puteai cunoaşte. Şi sper să înţelegi că, atâta 
cât ţi se datorează, nu ai făcut decât să grăbeşti separarea albului de 
negru, a bobului de neghină. 

Libreanul nu simte momentan prea multă uşurare. 

- Războaiele din jurul vostru nu pot fi oprite cu puterea 
Pelerinilor şi Gardarinilor? Unii pentru împăcarea neamurilor, 
ceilalţi pentru descurajarea armelor? 

- Mulţi oameni scăpaţi din calea bătăliilor, ba chiar şi dintre 
Pelerini, găsesc de cuviinţă că ar fi bine să ne amestecăm, sub o 
formă sau alta. Eu şi ceilalţi bătrâni nu suntem de acord însă. în 
primul rând, trebuie să fie alegerea Gardarinilor, simţirea lor de a 
sări în ajutorul semenilor, şi nu trimişi cu poruncă. Apoi, chiar dacă 
mulţi sunt pregătiţi să o facă, forţa războinică din ei nu va putea 
mereu să evite slăbiciunile vechi. Iar, dacă stai o clipă să întrevezi 
mai departe, cu ce drept putem noi şti încotro am apleca balanţa? 
Cine ştie ce discordie mai trezim între popoare sau chiar faţă de noi, 
cu precădere în caz de eşec? Cine va mai avea încredere în Pelerini? 

Sunt prea mulţi tăciuni arzând de prins cu mâna, tinere. Asta nu 
înseamnă că stăm cu braţele-n sân. 

- Totuşi, pentru că m-au aflat fără apa vie, umbrele 
întunericului trebuie să îşi oprească furia. 

- Aşa este, dar ce a rămas între oameni nu se mai schimbă. 
Se va stinge cu timpul, prin aşezarea normală a vremurilor. Nici 
creaturile hidoase nu dispar, după cum ai văzut, sălăşluiesc până îşi 
găsesc sfârşitul. 

Nalbian lasă capul între palmele mai puternice ca oricând, 
apăsat de cele auzite. Călugărul este gata să-i repete că aceste 
mişcări ar fi apărut oricum mai devreme sau mai târziu, că poate 
aşa totul este la vedere şi se evită ape tulburi, cu şi mai multe 
victime, dar Nalbian îl opreşte cu un oftat prelung, de aprobare 
mută. 

- Spre deosebire de alţii care se chinuie o viaţă, în greutăţi 
imposibile, eu am ales calea cea mai uşoară... Un drum, o minune şi 
gata, se căieşte el. Nu numai că nu am reuşit, am pus şi paie pe focul 
ce încercam a-1 stinge... 

-Acum eşti tulburat, Nalbian din Libra. Ai pornit astfel 
deoarece par să ne lipsească prea multe ca să înţelegem totul, în 
timpul pe lumea asta. Misterul rostului şi certitudinilor, aminteşte- 
ţi. Iar fiinţele din puterea luminii nu ţi s-au dezvăluit degeaba. 

Urmează câteva clipe de tăcere. Harpios se sprijină drept, cu 
ambele mâini pe toiag şi fruntea spre înaltul copacilor mai tineri 
doar decât muntele, iar Nalbian stă aplecat, oropsit de greutăţi 
nevăzute. 

- Nu pot să mă gândesc decât la cum aş putea potoli ce am 
stârnit. Oricât de mic şi puţin ar fi. Şi iarăşi mă încearcă drumul 
apei vii, de data aceasta spre soare-apune. Toate cele întâmplate, 
dezvăluirea lumii aşa cum nu o ştiam, în mod bizar îmi dau mai 
multă încredere. Dar, dacă plec spre apus, nu se vor înteţi iar 
umbrele întunericului? 

- Ba da. Din păcate nimeni nu te poate ajuta, alegerea îţi 
aparţine doar ţie. 

Nalbian ridică ochii, încercând să dezlege amestecul de 
nelinişti înceţoşate. 

- Mi-e teamă de ce-ar putea aduce. Probabil e mai înţelept să 
nu. Orice-ar fi, nu am voie să mai pierd timp, trebuie să mă îndrept 
spre locurile mele. 

Libreanul îşi ia rămas bun, cu adâncă preţuire pentru 
călugărul trecut prin mai multe decât şi-au putut povesti în câteva 
ceasuri. 

-Ţine minte, revine Harpios. Noi, Pelerinii, continuăm în 
ceea ce suntem şi facem, iar, dacă vei afla nevoie de sprijin, ne 
găseşti oricând. Prin prietenii noştri, bate el cu toiagul în pământ, 
referindu-se la scurtăturile Blajinilor. 

Nalbian aduce mâna spre piept cu o scurtă aplecare de cap. 
înainte să dispară în desişul pădurii, se mai întoarce o dată: 

- Bunule Harpios, vederea ta... cum s-a întâmplat? 

- O, nu mă pot plânge... Au văzut ochii aceştia vechi prea 
multe, cât au fost buni. Iar cei noi tocmai au aflat că te aşteaptă o 
surpriză când cobori între Pelerini, zâmbeşte bătrânul, părând să 
asculte o zarvă păsărească. 

Voinicul coboară coasta muntelui în grabă, adunându-se-n 
simţiri. Ţelul său acum este să se limpezească şi să fie pregătit de 
revenirea în Libra, cu forţele necesare oricăror provocări. îşi alungă 
presimţirile rele care-1 bântuie în jurul chipurilor dragi. 

îl găseşte pe Jaba făcând giumbuşlucuri pentru o liotă de 
copii. Din când în când unele obiecte dispar, spre deliciul audienţei 
care-1 împresoară pentru a dezveli mânecile tăinuitoare sau 
buzunarele, iar el fuge târându-i agăţaţi de poale şi urcându-i pe 
umeri. Două tinere chicotesc în apropiere şi par că-1 îndrăgesc. 

-Aha, prietenii mei de-o şchioapă, cei mari se întorc la 
treabă, îşi ia el la revedere, dând ochii cu Nalbian. Ei, stimabile, 
mulţumit? 

- Da şi nu prea. Trebuie să ne grăbim. 

- Misteriosul meu tovarăş, rămâne Jaba nesatisfăcut în urma 
libreanului zorit. Ei, dar am şi eu una de n-o ştii. 

Cercelatul îl duce pe cel mai apropiat izlaz, unde o duzină de 
cai şi vite îşi văd de păscut în tihnă. 

- Cunoşti tu frumuseţea asta, arată el spre murgul ce se 
apropie. A apărut de nicăieri şi s-a proţăpit lângă mine, Pelerinii 
nu-1 ştiu. 

Nalbian se înseninează şi, de bucurie, îşi îmbrăţişează 
prietenul, cu braţele-i tot mai puternice. 

- Dragă Jaba, nici nu ştii cât înseamnă minunea aceasta de 
armăsar! 

Amurg ajunge lângă ei, iar grumazul său primeşte strângerea 
sinceră a libreanului. 

- Prietenul tău are voie să mă cunoască, grăieşte 
năzdrăvanul. 

Fostul tâlhar cade pe spate, stupefiat de momentul 
neaşteptat. Un Pelerin se apropie grăbit să vadă cu ce poate fi de 
folos. Nalbian îşi ajută bietul camarad să se ridice, rămas cu ochii 
încă ţintă spre patrupedul cuvântător. 

- Ce să fie, o ghiduşie între neastâmpăratul de Jaba şi bunul 
meu cal, o drege voinicul zâmbind. 


Fostele împărăţii au misiuni diferite 


Noaptea aduce cu greu somnul pe pleoapele căpitanului din 
Libra. Lumina flăcărilor din jurul fortăreţei, revărsată peste 
întunericul pereţilor din odaia mică, îi joacă mult timp printre gene. 

- Scoală, îl fură o şoaptă din mijlocul viselor abia înfiripate. 
Haine obişnuite, primeşte scurt un teanc pe piept. 

Verobostes îi face semn lui Getozak să îl urmeze în linişte. Se 
strecoară printre umbrele zidurilor în afara curţii de miazănoapte, 
unde Kremnar le iese în întâmpinare dintre bolovani, cu trei cai de 
căpăstru. Fiecare trage câte unul şi continuă în mers enigmatic. 
Ajunşi la distanţă bună de fortăreaţa din Rodul Pietrei, Verobostes 
pregăteşte, în sfârşit, un felinar. 

- Aş spune că ne ascundem de ai noştri, grăieşte libreanul în 
aşteptarea misiunii. 

- Chiar asta şi facem. Am nevoie doar de cei mai buni doi 
ostaşi ai mei, încalecă preocupat comandantul, urmat de voinici. 
Kremnar, cum nu-1 ştie decât o mână de oameni, arată el spre 
bărbosul încins în cojoc mare peste trupul generos. Obrajii veseli 
denotă pentru o clipă duritate, cedează însă repede în zâmbetul 
binecunoscut prietenilor. Iscoadă de mare preţ a vechiului Smarald, 
vulpea cea mai ageră din ţinuturile de mijloc. Şi cu braţe ca ale tale, 
călite în misiuni tainice. 

Kremnar încearcă să respingă din laudele aduse: 

- Mă ajută şi fizicul, privirile suspicioase caută trupuri mai 
zvelte şi feţe mai puţin pofticioase. Ei, nu te uita acum la mine ca la 
alt om, flutură el mâna a bagatelă. 

- Nicidecum, zâmbeşte Getozak admirativ. Aceiaşi umeri pe 
care ştiam că se bizuie cetăţile noastre, doar că mai încărcaţi de 
vitejie decât ne-au spus nouă. 

- Altceva nu ascund, să ştii. Tot vinul de bob roşu-mi place şi 
jocul pe slova ţambalului. 

- Mergem spre Cingătoare... observă căpitanul din Libra. 

- Da, intrăm între cocoaşele ei, răspunde Verobostes, aflat 
un pas înainte. Novarin, ascuns încă bine, şi-a trimis copiii spre noi, 
să-i ţină departe de orice se află pe urmele sale. 

- înţeleg. Oricine îl recunoaşte pe el îi poate descoperi şi pe 
cei din jurul său. 

- Chiar aşa, confirmă bărbosul. 

- Au ajuns în taină unde nimeni nu s-ar aştepta, nici eu nu 
m-aş fi gândit, continuă jupânul. în Cingătoare, chiar în cloaca 
dubioşilor. 

- Isteţ moşul, râde Kremnar. Bun împărat. 

- Trebuie să-i găsim degrabă. Dacă noi am aflat, nu va dura 
mult până ajunge şi la urechile altora. 

Călăreţii iuţesc pasul. La venirea zorilor străbat ultimele 
pământuri dinaintea brâului de podişuri. 

- Ne pregătim de popas, preia Kremnar conducerea trupei 
când soarele se ridică de-o şchioapă. Mergem noaptea şi odihnim 
ziua. 

Cei trei înaintează departe de ochii lumii, prin locuri puţin 
umblate. Iscoada nebănuită din slujba fostului Smarald se face 
nevăzută spre cercetarea locurilor şi revine un ceas mai târziu, 
încredinţată de siguranţa împrejurimilor. Pregătesc popasul la 
adăpostul unui crâng, iar pârâul din apropiere le potoleşte setea. 

Când primul de strajă şi ultimul la odihnă se împrospătează 
în liniştea serii, soldaţii ţin sfat cu bătaie lungă. 

- Prietenii noştri din Foaia Morii ne-au arătat ultima poziţie 
cunoscută a fugarilor. Aici, desenează Verobostes cu un băţ în 
ţărână, la dreapta târgului cel mare. Asta a fost acum o lună. 
Novarin a prins probabil veste despre noi, că suntem în picioare şi 
uniţi, astfel că i-a îndrumat pe tineri sub protecţia noastră. Umblă 
sub alte nume şi cu înfăţişări schimbate. între timp, ei trebuie să fi 
încercat deja să depăşească valea Mărgăritarului, cea mai 
primejdioasă trecere pe care o au de făcut în sânul Cingătoarei. 

- Pentru că sunt expuşi, în plus pot fi recunoscuţi, aprobă 
bărbosul. Este de-ajuns cineva care să fi lucrat la curte sau să-i fi 
zărit la vreun bal. 

- De-ar fi numai atât. Problema de pe urmă este că 
mizerabili de tot soiul fac verificări la ieşirea spre ţinuturile noastre, 
nu lasă oamenii să plece din ghearele lor. Şi abia aşteaptă să le pice 
feţe mai înalte. 

- Asta exclude din start potecile cunoscute, mestecă Getozak 
situaţia. 

- Ştim că se dau zilieri sărmani şi trebuiau să se aciuieze 
într-o aşezare de-aici, încercuieşte Verobostes colbul aproape de 
hotarul sudic al Cingătoarei. De cum am aflat, am trimis de câteva 
ori oaste peste cuiburile armate de acolo, pentru ca oamenii să 
poată fugi spre noi. Planul era ca ei să vină direct la mine, însă am 
aşteptat în zadar... 

- Astfel că plecăm în misiunea asta, scutură Kremnar 
firimiturile gustării. Mergem pe urmele lor. 

Cei trei gonesc în noapte prin mijlocul sălbăticiei de şes. De-a 
dreapta lor, spre drumuri bătătorite, se ivesc torţele unei 
garnizoane pe hotarul de nord al Rodului Pietrei. Verobostes 
opreşte: 

- Unul dintre noi trebuie să meargă pentru vorbă. Eu nu pot 
fi văzut, să nu apară întrebări şi zvonuri, iar Kremnar nu trebuie 
cunoscut cu astfel de treburi. Regret să ascund asta oamenilor mei, 
chiar şi celor de încredere, dar e mai bine aşa. Cu cât ştiu mai 
puţini, cu atât este mai mic riscul, din neatenţie sau silire, oftează 
căpetenia. Getozak, ia sigiliul meu, îl scoate jupânul de pe deget, 
întreabă despre ultimele incursiuni în satul din Cingătoare, apoi 
spune că te întorci la fortăreaţă. Coteşti şi ne cauţi, Kremnar te va 
recupera înainte de cocoaşele în care nu intrăm cu niciun însemn, 
arunci inelul. 

Calea libreanului se desparte de a camarazilor săi. într-un 
ceas este înconjurat de soldaţi şi lămureşte situaţia în prezenţa 
căpitanului. 

-Am venit singur, aşa că am luat măsuri de precauţie, 
explică el straiele obişnuite, în care este recunoscut oricum de o 
parte dintre cei de aici. Ce se mai întâmplă pe sus? Tot tulbure? 

- Ba nu, vor să se ştie clar şi răspicat că e terenul lor. 
Oamenii din fosta cetate de scaun nici nu prea au habar cine le ţine 
hotarul din troaca asta cu viermi de Cingătoare. 

- Se aude că nici nu sunt lăsaţi. Iar mulţi sunt orbi, bâjbâie 
după cai verzi, în timp ce ticăloşii îi inchid încet, ca într-un ţarc, 
adaugă altcineva. 

- Din fericire, şi ăştia-şi mai scot ochii, revine căpitanul. 
Chiar zilele trecute s-au luat la harţă pe nu’şt’ ce castel şi averi. S-a 
terminat, spune-se, cu negocieri la sânge şi cuţitele pe masă. Iar 
acum se pupă din nou pe obraji. 

- Cât timp se poartă ca şobolanii, fără cap şi neîncrezători 
între ei, sunt speranţe mai bune să-i împrăştiem cândva, reflectează 
Getozak. Noi sau oamenii cu minte de acolo. Dar aproape, la doi 
paşi, în satul acela, ce aţi găsit la ultima pătrundere? 

- Măcar de-am ştii ce mai căutăm acolo... Am făcut întocmai 
cum ne-a venit porunca: de fiecare dată am năvălit peste ei, i-am 

zăpăcit şi am făcut cale liberă oamenilor. La plecare am săpat la 
întâmplare prin beciuri, cum ni s-a spus. Ultima dată le-au venit 
însă întăriri bune. 

- Deci nu mai este uşor să eliberăm sătenii, de-acuma... 

- Care, că au trecut toţi. A rămas doar armie de bandiţi. Ha 
ha, să-i vezi cum găuresc pământul ca nebunii, crezând că noi 
săpam după vreo comoară! Bună găselniţă, cine-a avut-o. 

Căpitanul din Libra îl asigură că şi-au atins scopul prin 
eliberarea oamenilor şi, ca atare, nu vor mai fi alte incursiuni. 
Odihneşte câteva ceasuri, devreme în zori face cale-ntoarsă. Ia urma 
camarazilor săi din locul unde i-a lăsat, iar în curând terenul începe 
să urce. Se strecoară cu băgare de seamă, descalecă în loc deschis, 
merge încet şi la derută. La amiază găseşte o ascunzătoare bună, 
sub un deal rupt, de unde poate vedea mai mult din hotarul de 
miazănoapte al Rodului Pietrei şi, mai nou, al ţinuturilor unite din 
vechiul Smarald de mijloc. Punctele de strajă se dezvăluie acum 
destul de dese: la numai o leghe în stânga şi-n dreapta celui abia 
vizitat se ridică alte garnizoane. „Acum, să nu primejduim 
misiunea", decide el să respecte ceasurile de înaintare şi de odihnă, 
întinzându-se în iarba crudă. în scurt timp deschide ochii, urechea-i 
încercată prinde un foşnet în apropiere. 

- Aşa, scoală, boierule, apare chipul lui Kremnar, sigur pe el 
că-1 va surprinde pe căpitanul căruia i-a recunoscut armăsarul. îşi 
pierde însă cuvintele, găsind culcuşul gol. 

- Ei, dar cine doarme, se aşază mâinile lui Getozak pe umerii 
bărbosului care tresare. 

- Bată-te să te bată, vând peşte pescarului! se întoarce acesta 
râzând. 

Popasul camarazilor nu este departe. Libreanul este cel mai 
odihnit, astfel că urmează la veghe, iar seara începe cu sfătuire. 

- Cum bănuiam, concluzionează Verobostes la auzul veştilor. 
Nu avem decât să mergem invers, pe firul drumului pe care ar fi 
trebuit să-l facă. 

- Atunci trebuie să intrăm şi printre oameni, iar până dăm 
de bandiţi nu mai e mult. Ce carte jucăm? întreabă Getozak. 

- Cea mai rapidă, ne dăm de-ai lor. Oricum, nu ne va crede 
nimeni că suntem fermieri sau culegători. Avem nevoie de alte 
haine şi să aflăm cine, ce şi cum, ridică jupanul privirea spre 
Kremnar. 

- Las’ pe mine, răspunde prompt bărbosul. E taman ceasul 
bun, numai să dibuiesc un muşuroi de-al lor. Acolo e şi cârciumă, 
surâde ridicându-se. Mă întorc după miezul nopţii, vă găsesc eu. 

Porneşte spre apus, cât mai departe de drumul lor real. 
Cunoaşte bucăţi bune din Cingătoare, paşii de oştean l-au adus 
deseori şi pe aici. Cercetează urmele găsite pentru a mirosi direcţia 
cu şanse de tabără pentru călăreţi. Nu durează mult până descoperă 
micul sat în care birtul este cea mai luminată „gospodărie", ocoleşte 
patrulele de bandiţi şi descalecă dosit, la mică distanţă de cârciumă, 
îşi intră repede în rol, ia o faţă schimonosit-urâcioasă şi şuieră 
printre dinţi nepăsător, apoi se trânteşte la una dintre mesele rupte 
şi nespălate. O mână de haimanale zăngăne monede şi se 
năpusteşte asupra pietrelor aruncate să le aducă norocul în 
buzunare. Nu caută spre nimeni până nu cere o tărie iar privirile 
vecine încep să-şi piardă interesul. Apoi, ocheşte rapid doi ticăloşi 
în apropiere. Scoate o legătură de piele generoasă din care aruncă 
un argint pe masă, mult peste preţul băuturii, lăsând să se înţeleagă 
că paharul trebuie să fie mereu plin. Bandiţii vizaţi devin imediat 
interesaţi, neavând cum să ştie că restul pungii adună doar pietre. 

- Da’ la ce bei singur, hâtrule... se scobeşte unul cu lama 
între dinţii ciobiţi, atârnând mâna peste scaun. 

Kremnar întârzie răspunsul şi scuipă în sens opus. 

- Hai, fă-ncoace, învârtim mai bine-n trei, răspunde hoţeşte 
bărbosul. 

- Nu te-am mai văzut, se aşază cei doi la masa lui. 

- Nu vrei să-l ştii şi pe tata? se încruntă oşteanul, apoi râde şi 
dă paharul peste cap. Băiete, adu trei! 

Vorbesc şi suduie aiurea o vreme, studiindu-se. Nu întârzie 
subiectul prăzilor, când se lămuresc cu toţii că fac parte din aceeaşi 
breaslă. Cei doi vorbesc şi despre obligaţia rondurilor de pază într- 
un fel de organizare armată, în timp ce oamenii locurilor îi suportă 
prin intimidare, sub o formă de înrobire nedeclarată. Kremnar 

scapă întrebărilor spunând că a ajuns de curând cu nişte locotenenţi 
de-ai lui Negru, ale căror nume sunt cunoscute la fortăreaţa din 
Rodul Pietrei. Deşi mesenii dubioşi sunt încredinţaţi de-a binelea că 
este cine pretinde, nu renunţă la planul de a-i subtiliza punga cu 
presupuşii arginţi. Povestesc din ale lor, Kremnar se laudă la 
schimb cu ultima lui captură, un negustor ce încerca să treacă pe 
furiş prin valea Mărgăritarului. 

- Eu din cei mari caut, jafurile mărunte aduc puţin, îşi drege 
gâtul, prefăcându-se mai cherchelit. Voi n-aţi jumulit vreun curcan 
d’ăsta? 

- Dacă scapă rechinilor, arată unul cu degetul în sus, a 
pagubă impusă de ierarhia ticăloşilor, atunci poate ne pică şi nouă. 
Ei au luat conacele şi averile, dar i-om înţepa şi noi de dumicaţi mai 
mari, fără să afle, hehe... se apleacă el peste masă, rânjind. 

- Care-i găseşte, ai lui să fie. Eu ştiu de un dregător cu o 
slugă şchioapă, coboară Kremnar vocea încet, atent să nu fie 
ascultaţi. A plecat cu aur în... ei, dar ia, bagă la schimb. 

- Pe-aici se spune că unii au îngropat bani, bijuterii, altfel i- 
am cam agăţat pe toţi care n-au fugit. Nişte feciori mai gonesc de 
colo-colo, cuuu... freacă banditul cu subînţeles din degete. 

Kremnar tresare: 

- Ăsta al meu duce aurul în şaua calului şi în proteza de lemn 
a slugii. îi fură una, îi rămâne cealaltă. Ce-i cu odraslele? 

- Doi jupâni, i-au făcut fugiţi. Cică ar avea smaralde cusute 
prin haine. 

Timpul se scurge şi alte informaţii nu mai apar. Momentul 
penibil în care vor încerca să-l fure se apropie. 

- Auziţi, da’... se umflă Kremnar în pene şi trânteşte un cuţit 
în şiretul pungii de pe masă. Asta e nimic pe lângă ce am găsit la 
negustorul ăsta. Hai să vă arăt, dă el peste cap ultimul pahar, mai 
mult în barba udă. 

Bandiţii se privesc cu subînţeles, hotărâţi să profite de veselia 
comeseanului. îl urmează afară, la calul priponit în întuneric, unde 
sunt însă păliţi fulgerător de oşteanul oţelit. 

Miezul nopţii îl petrece pe drum sălbatic, trăgând legat la 
armăsarul lui un altul, cu siguranţă furat de un muşteriu al 

cârciumii. Pe acesta atârnă cei doi nelegiuiţi căzuţi în nesimţire şi 
făcuţi fedeleş. Coboară spre cea mai apropiată dintre garnizoanele 
fostului Smarald şi, la distanţă potrivită, îi înnoadă strâns de un 
arbore. Unul dintre ei se trezeşte şi înţelege câte ceva. 

- Câine... de care eşti? 

Kremnar îşi vede tăcut de treabă, împătureşte hainele 
derbedeilor şi le agaţă la şaua lui. Pregăteşte apoi un foc mare, 
asigurându-se că va fi observat dinspre garnizoană. 

- Uite ce băiat bun sunt, nu vă las în frig. 

- Mergi noaptea, aşa-i? Daaa... pare banditul să se bucure. 

Bărbosul se apleacă şi-l împunge cu pumnalul. 

- Aşa, şi? 

Nu obţine decât un rânjet sfidător, oricât de mult îl 
ameninţă. Socoteşte că nu merită să piardă vremea, probabil cu 
vreo născocire vicleană. Goneşte spre a-şi căuta camarazii în 
noapte. îi găseşte în mai puţin de două ceasuri, mergând cu băgare 
de seamă prin bezna s-o tai cu cuţitul. 

- Fraţilor, grăieşte Kremnar apropiindu-se. Nu ştiu dacă 
merită ceva atenţie, dar unui terchea-berchea nu ştiu de ce îi râdea 
faţa la gândul că înaintez în noapte. 

- Păi stai că îţi spunem noi, se întoarce Verobostes. Poate 
despre asta să fie vorba? 

Getozak aruncă de pe cal un leş de corcitură nemaivăzută, 
melanj de două-trei fiare schimonosite. Pricolicii prind viaţă şi în 
viesparul de nelegiuiţi al Cingătoarei. 


X 


Nici leul hăituit şi zvârlit în groapă nu se învârte cătrănit 
precum împăratul Rubinului. Tabăra lungă, împrăştiată pe un sfert 
de leghe, se drege după recentele confruntări. Puţine izbânde, 
trădări însemnate, dezertări şi pierderi numeroase. Lumina blândă 
a primăverii nu găseşte aici niciun ecou, deşi îşi vede liniştită de 
îmbrăţişarea vieţii invizibile minţilor obosite sau înfierbântate. 

Cortul cel mare este ridicat de mâini tremurânde în preajma mâniei 
conducătorului. 

- Ne retragem ca ultimele potârnichii, cădem ca poamele 
stricate! Unde e puterea Rubinului?! tună şi fulgeră acesta printre 
căpitani răniţi şi dregători. 

- Prea multe fronturi, mărite Folia! îndrăzneşte sfetnicul 
armelor, plin de respect şi cu tâmplele albe. 

împăratul îi aruncă o privire tăioasă, apoi adulmecă pe mai 
departe vaporii dimineţii îmbibaţi cu veninul din inima sa. 

-Astea nu sunt fronturi, astea nu sunt bătălii... Ne-am dus 
nesiguri pe ce vrem, cu un picior îmbrăcat în fierul stăpânirii 
legitime şi celălalt moale de prietenie... Asta am făcut! se repede cu 
mâinile ridicate asupra înţelepţilor cu sfaturi de chibzuinţă şi 
înduplecare. Uite ce-a ieşit! le arată el cu mâna spre câmpul jalnic. 

- Poate că... 

- Nimic!! ţipă Folia cu pumnii strânşi. Ce să-mi mai 
spuneţi?! Că vorba dulce, că mierea, că or să mă iubească şi-or sa 
vină spăşiţi înapoi?! 

- Măria ta, îşi ia cel mai bătrân inima-n dinţi. Printre 
despoţii potrivnici, cu gust de trădare, printre ticăloşii care se 
năpustesc să rupă ţinuturi, ca să le scufunde în mocirla tiraniei 
după bunul plac... pe lângă acestea, despre care putem consimţi ca 
braţul dreptăţii să se abată asupra lor... mulţi s-au eliberat însă 
pentru ce îi uneşte ca neamuri şi împotriva a ce-i desparte, în mod 
firesc, de restul Rubinului. 

-Aşa, deci... zi, zi mai departe... se apropie împăratul cu o 
voce ironic mieroasă, ameninţătoare. Şi ce ar trebui să facem noi 
cu... îndreptăţiţii ăştia? 

- Frăţie trainică. Iar, unde nu se poate, prietenie... precum 
bune popoare vecine, înghite înţeleptul cu noduri. 

Folia îl împinge în iarba umedă, abţinându-se din greu să nu 
o facă mai violent. 

-Trădătorilor... scrâşneşte el printre dinţi. în cea mai grea 
cumpănă a Rubinului v-aţi găsit să încercaţi joc de idealuri... Am 
ajuns să fiu sigur pe mai puţine pământuri ca porcii din miazăzi sau 
te miri ce râioşi din stânga şi din dreapta, la un loc! 

Cel dărâmat este ajutat să se ridice, nu de mâna suveranului 
însă. Un alt sfetnic îndrăzneşte, revoltat, dar cu dorinţa de-al aduce 
la sentimente mai bune: 

- Mărite Folia, de ce să nu vedem partea bună a lucrurilor? 
Toate ţinuturile rămase te vor regele lor! 

- Rege? Rege?! i se bulbucă întâi ochii, cu gândul la 
decădere. Scopul înţeleptului îşi atinge însă până la urmă ţinta: să 
ştie că rămâne puternic, îi mai renaşte din orgoliul frânt. 

Cortul mare este gata, dar flăcăii transpiraţi, precipitaţi de 
suflarea primejdioasă a împăratului, nu reuşesc să potrivească 
intrarea. Folia îi dă la o parte, scoate spada şi taie singur conturul 
uşii în pânza groasă. Se întoarce spre adunarea de înalţi supuşi, 
întinde sabia spre ei: 

- Asta a fost doar o glumă, ce am făcut până acum. Războiul 
va fi năprasnic, ridicăm toată armata. Visternice! Comandante! 
Sunteţi cap, ochi şi braţe. Pentru bătrânii aceştia găsi-voi ceva mai 
bun de făcut... începeţi deja! Trimiteţi vorbă că vine urgia, iar cine 
are urechi de auzit, să aibă înţelepciunea să renunţe şi să se întoarcă 
la împăratul lor de drept! 

Dispare în cort, lăsând o tăcere dezolantă printre sfetnici. 
Insifid, visternicul, este singurul care răsuflă uşurat în contrast cu 
oftaturile celorlalţi bătrâni. Căpitanii, deşi oscilează între opiniile 
auzite, se regrupează repede sub comandantul lor, un om loial 
autorităţii şi credincios argumentelor militare. 

- Gata! risipeşte Insifid adunarea şi ochii ajutoarelor 
curioase. Avem pregătiri de făcut. 


0 lume mai întărâtată 


Nalbian înaintează alături de Amurg spre hotarul de apus al 
Pelerinilor. La mulţi paşi în spate sunt urmaţi de Jaba, care se 
opreşte din când în când şi bombăne. 

- Se obişnuieşte el. 

- Când vrei să mai dai astfel de veşti, anunţă-mă şi pe mine, 
zâmbeşte Nalbian. Nu toţi oamenii se aşteaptă să le vorbească 
armăsarul de sub picioare sau gâscă din cuibar. 

- Gâştele nu vorbesc. 

Voinicul se uită intrigat la năzdrăvan, pregătit să comenteze. 
Amurg pufneşte şi îşi lasă capul spre el a glumă. Libreanul se 
întoarce la cele serioase: 

- Sunt fericit să te revăd. îmi făcusem idei sumbre. 

- Am subestimat plămădirea zgripţuroaicei, se vede că 
umbrele întunericului au fost înspăimântate de revenirea ta cu apă 
vie. M-a pândit, m-a aşteptat, a încercat să îmi întindă capcane. 
Câteva zile am intrat şi ieşit din pădurea veghetoare, iar când a 
realizat că nu mai eşti, a vrut să iscodească încotro o să te caut. Am 
slăbit-o repede, nu avea unde să-şi refacă puterile. Apoi am mers 
mult, precum un cal obişnuit, pentru a nu mai atrage alte creaturi 
pe urmele noastre, ca să aflu, într-un târziu, despre drumul tău pe la 
Blajini. 

- Dar poţi să te mai înalţi în văzduh? 

- Uneori. Puterea luminii este difuză în ţinuturile oamenilor, 
nu mă ajută mereu. Oricum, n-ar fi înţelept, umbrele sunt încă 
vigilente şi s-ar tulbura de prezenţa mea, darămite de tovărăşia 
noastră. Mai bine să nu ne lăsăm adulmecaţi. 

Trec pe lângă o prăvălie îngrijită, fără pază, negustorul nu se 
vede. Lucrurile sunt întinse mult în afara incintei, iar Pelerinii vin 
să ia sau să adauge la inventar. Cei care cumpără îşi ştiu socoteala, 
pun bani într-o cană de metal anume sau lasă altceva la schimb. 

- Orice ne aşteaptă pe mai departe... a fost interesant fără 
hăţuri, dar tare bine ar fi cu. Ce zici, năzdrăvanul meu? 

- Călăreţul foloseşte ce îi trebuie. Iar eu n-am nimic 
împotrivă. 

Jaba îi ajunge din urmă, cu o privire mai hotărâtă. 

-Ahem, tuşeşte el scurt. Să o luăm băbeşte, să... Deci: cal 
fermecat, da? ridică palmele a moment de lămurire. Care... careee... 
roteşte palma cu ochii cât cepele la botul patrupedului. Acesta îşi 
mută privirea către Nalbian pentru încuviinţare. 

- Care vorbeşte, revine năzdrăvanul. 

- Haha, da! râde cercelatul nervos, apoi lasă mâinile pe 
şolduri şi-şi molfăie buzele. Sigur, de ce nu? De fapt, ar trebui să mă 
bucure, după hidoşeniile întâlnite în pădure, se scutură el. Iar tu, 
prietene, evitând să-mi spui ce tărâmuri grozave ai străbătut, ai 
ştiut de fapt cât de greu este să ceri cuiva a le socoti mai mult decât 
închipuiri. 

- De ce aş fi chinuit un prieten să creadă astfel de lucruri? 
Fără să vadă cu ochii săi, omul ori e mistuit de dorinţa convingerii, 
ori îşi pierde încrederea în cel care le susţine. 

-Ah, îţi dai seama că, de-acum, orice bazaconie-mi vei 
spune, o să tind să-ţi dau crezare, face Jaba ironic. Nici asta nu e 
bine. Bun! îşi prinde el palmele cu zgomot. Ce suntem pe mai 
departe, trei... tovarăşi? Doi oameni şi-un cal? Sau... cum? 

Libreanul zâmbeşte şi arată cu degetul spre fiecare, ca într-o 
prezentare. 

- Nalbian, Jaba, Amurg. Doar că Amurg este atât de amabil, 
încât o să ne ducă pe amândoi călare şi, uneori, ehmm... ne poate 
face să sărim... aşa, mai sus... Nalbian imită întâi nişte salturi, apoi 
încrucişează mâinile ca două aripi în fâlfâit uşor. 

- Să... zburăm? râde cercelatul, clătinând din cap a 
neîncredere. Se uită la Amurg, sperând să fie o glumă, dar mişcarea 
gâtului i se schimbă uşor în încredinţare. A, nu, vine dezaprobarea 
imediat. Nu, nu, nu! Voi, cu ale voastre, eu, cum ştiu de la străbunii 
mei, caut un cal obişnuit. Eu am treabă cu pământul, bine? se 
îndepărtează iar, scrutând orizontul dincotro să facă rost de un 
patruped lumesc. 

Nalbian alege curelele de care se va ţine în spatele 
armăsarului. 

- înşeuează-mă, îl îndeamnă acesta. Să pară totul firesc. 

Libreanul găseşte toate cele necesare. 

- Hei, Jaba! Cu cât ai fi vândut toate astea? Ştii tu, altădată... 

Cercelatul nu trebuie decât să întoarcă privirea şi aruncă 

imediat preţul în arginţi. Nalbian achită o parte în cutiuţa de metal. 

- Au, n-avem. 

- Data viitoare, îl sfătuieşte un pelerin venit cu altă 
cumpărătură. 

- Din păcate, nu putem şti când sau dacă ne mai întoarcem, 
suspină libreanul. 

- Pentru cei care ne trec meleagurile, mereu există o dată 
viitoare, zâmbeşte străinul şi se depărtează. 

Plin de recunoştinţă, Nalbian acceptă socoteala şi caută spre 

Jaba. 

- Nu ne permitem încă un cal, se apropie voinicul, ţinându-1 
instinctiv pe Amurg de căpăstru. 

- Inimile miloase ale Pelerinilor mi-ar da, probabil, unul, cu 
păsuire. Dar bunătatea lor simt că se manifestă cât timp nu calci pe 
alături. Iar eu stau prost cu datoriile şi vreau să mai fiu bine primit 
pe aici, renunţă fostul tâlhar la idee. 

- Timpul mă presează, dragă Jaba. Nu ştiu ce îmi ascunde la 
capătul drumului spre Libra, iar vorbele de curând aflate mi-au 
încins inima. 

Nu trebuie să mai adauge alte cuvinte, cercelatul urcă fără 
crâcnire şi ascultă veştile de la Harpios din fuga năzdrăvanului. 
Strânge din dinţi dacă îl ia ameţeala vitezei neobişnuite, iar, din 
când în când, inspectează pe furiş contactul copitelor cu solul. 

Hotarul de apus pare mărginit de mâna omului. Un zid până 
la coapse, gros de zece cărămizi ţesute, pe el a fost aşezat un 
bolovan imens, perfect sferic. Mai mulţi Gardarini patrulează şi îşi 
iau rămas bun de la călăreţii care au încetinit. Unii dintre ei, namile 
cu mers îndoielnic şi chipuri neprietenoase, par rupţi din mijlocul 
cetelor de tâlhari. 

- Ce e cu gardul ăsta lung cât un an de muncă? se miră Jaba. 
îl poţi sări din doi paşi. 

- Acuma, da, poţi face asta. Dar ia să fi venit tu pentru prima 
oară din partea cealaltă şi să dai chix la încercarea spiritului. Zidul 
te prinde pe el ca legat de picioare, poţi da numai înapoi. Dacă nu, 
zdrang, sub bolovan, îi explică încântat un zdrahon cu sprâncene 
groase. 

- Dar asta nu înseamnă că este de netrecut, cugetă Nalbian. 
Dacă vine o oaste... 

- Pentru asta suntem noi aici. Şi, după cum vezi, nu a 
îndrăznit încă nimeni. 

Zilele următoare îi poartă peste pământuri felurite. La trap 
obişnuit în prezenţa altora, în fugă ameţitoare pe nevăzute. Deşi 
peisajul lumesc este cel obişnuit, ca şi mai înainte de revenirea 
dinspre soare-răsare, ceva anunţă, totuşi, o schimbare: majoritatea 
oamenilor par să fi ales bunul simţ sau urâciunea, binele sau răul, 
sărăcia cinstită sau bogăţia vinovată. Puţini sunt cei care nu arată cu 
degetul într-un sens sau celălalt, mai ales în locurile cu trai 
împovărat sau târgurile mari şi încâlcite. în unele părţi, 
neînţelegerile recente şi dezbinarea şi-au lăsat amprenta: oameni 
simpli înzestraţi cu unelte de luptă, închisori pline cu tot felul de 
certaţi cu legea, nevoiaşi strigându-şi virtuţile în mijlocul celor 
avuţi, care se îndepărtează speriaţi de asprimea „coatelor goale“. 
Ori, unde balanţa a înclinat invers, case părăsite, gărzi de corp 
arţăgoase pentru ciocoii lacomi sau barbari, rânduri de răzvrătiţi în 
lanţuri. Pe Nalbian îl trec fiorii la vederea a toate acestea, cumva 
confuz în faţa taberelor abrupte. 

-Aş vrea să mă pot bucura unde au izbândit oamenii 
cumsecade. Dar pare să le lipsească răbdarea şi chibzuinţă. 

- Sunt însetaţi de dreptate, remarcă şi Jaba. 

- Iar unde au pierdut... de m-aş putea întoarce să fac ceva 
pentru ei... 

De câteva ori, trecând peste astfel de ţinuturi, sunt opriţi fără 
ocolişuri: 

- Cu treburi cinstite sau uneltiri nesocotite? îi aţin în loc 
gardieni zeloşi în dibuirea călătorilor îndoielnici. 

- Pentru cine veniţi voi pe-aici, cu feţele astea nesuferite? îi 
iau la puricat străjerii despoţilor temători de revolte. 

Hotarele mai dubioase, precum şi cele rămase ale nimănui de 
pe urma vreunei bătălii, aduc asalturi de tâlhari şi ziua-n amiaza- 
mare. 

- Dacă aveam timp, mai curăţăm noi prin văgăunile astea, 
apreciază cu năduf libreanul, după o mână de bandiţi împrăştiaţi cu 
agilitate. 

- Pe cei sângeroşi, umăr la umăr. Să nu fim însă prea aspri 
cu cei rătăciţi, comentează Jaba în cunoştinţă de cauză. 

- Stai pe pace, dragul meu schimbat la faţă. Aşa nri-aş dori să 
se vindece toţi, cu esenţă de inimă bună. 

De-a lungul drumului intervin cu braţe de fier şi-n alte 
situaţii strâmbe, pentru viaţa şi micile agoniseli ale celor asupriţi. 
Mai făţiş sau pe ascuns, fără a pierde prea mult timp din calea spre 
Libra Smaraldului, eliberează de sub bici, dezarmează nelegiuiţi, 
redau galbeni haiduceşte. Nu le este mereu uşor, viaţa le e salvată 
de două ori la rând de puterea lui Amurg. 

- încep să simt oboseala făpturilor pământeşti. Neobişnuită 
senzaţie, grăieşte năzdrăvanul la capătul ultimei isprăvi, suflând 
mai greu. 

- Şi tocmai ce am mai pierdut un cal. Dacă nu săream pe 
fermecatul nostru, eram oale şi ulcele acum, oftează cercelatul după 
armăsarul dăruit de curând pentru ajutorul acordat. 

- Dar cum stă treaba cu legenda jarului? O porţie de, ehm... 
cea mai bună calitate... ar face vreo minune pentru puterile tale? 

- E adevărat că-nri curge sânge de foc prin vine şi ştiu că-1 
pot reaprinde astfel, după o cădere mai lungă. însă nu am gustat 
până acum. Dacă-nri vine vreodată pofta, vă spun. 

Jaba ascultă schimbul de vorbe cu interes şi uimire, 
sentiment care-1 însoţeşte tot mai des în ultima vreme. 

- Cum se face că nu ne-au mai ieşit în cale pricolici şi alte 
dihănii întunecate? revine Nalbian. Prin câte fărădelegi am trecut, 
nr-aş fi aşteptat la zeci de întrupări. 

- Ba au fost, le-am simţit de la distanţă. Nici eu nu nr-am 
apropiat, nici ele. Cât am fost zdravăn, s-au dat îndărăt. 

- Adică ne-am dat de gol? 

- încă nu. N-au ştiut de unde vine puterea luminii şi nici n- 
au vrut să afle. Pământurile devin însă mai greu de citit, pe măsură 
ce mă lasă forţele din răsărit. îmi trebuie odihnă, altfel, simţurile 
tenebroase le vor întrece pe ale mele. 

Drumul continuă într-un ritm mai domol ca până acum, mai 
iute decât al unor călăreţi obişnuiţi însă. Pauzele sunt dese şi Amurg 
se reface în urma lor, chiar dacă nu suficient cât să mănânce 

pământul ca înainte. Cei doi camarazi câştigă iar recunoştinţa 
oamenilor şi înlesnirea unui armăsar la preţ bun. 

Apropierea de Rubin aduce zvonuri despre marile împărăţii 
ale lumii, dar atât de diferite, încât cu greu pot da crezare celor 
auzite. De la bătălii de zece zile şi zece nopţi fără-ncetare sau arme 
noi care distrug sat după sat, până la nimicirea de-a lungul şi de-a 
latul celor două popoare intr-un război fulgerător. Amănuntele cu 
sâmburi de crezare sunt însă vagi, pierdute în ceaţa tulbure a 
mişcărilor necunoscute. Neliniştea pune stăpânire mai tare pe 
Nalbian, deoarece despre Smarald se ştiu şi mai puţine lucruri decât 
despre Rubin. 

- Dragii mei, cuvântă libreanul într-o seară. Trebuie să ajung 
numaidecât acasă, mă-ncolţesc vise de spaimă. Din fericire, există 
scurtăturile Blajinilor, Amurg cunoaşte despre ce vorbesc. 

- Dar eu nu te pot însoţi, îi atrage atenţia năzdrăvanul. 

-Tocmai de aceea vă cer să înaintaţi în linişte şi să ne 

regăsim cu bine, cât de curând. Dacă Libra-i încă Libra şi casa tot 
casă, aşa cum le-am lăsat, vă voi primi cu bunătăţi să vă lingeţi 
buzele, tihnă regească şi căldură de inimi simple dar simţitoare. 

- Vom ajunge şi ne vom bucura împreună, însă plecăm tot 
împreună! se opune Jaba. Dar ce minunăţie sunt blânzii aceştia? 

Dis de dimineaţă caută un popas retras, pe căi lăturalnice şi 
curate, pentru trecere în lumea Blajinilor. O pădurice fragedă îi 
însoţeşte pe o margine, iar de cealaltă parte, un câmp din care sar 
iepuri şi izbucnesc stoluri de ciocârlii. Amurg îşi reface mai abitir 
puterile în asemenea locuri încărcate cu energiile luminii. 

Le ies în drum doi călăreţi, în urma cărora se târăşte un asin 
apăsat de o tânără şi un bătrân. Probabil au traversat prin 
dumbravă, dar acum sunt deranjaţi de musafiri şi vor să intre 
înapoi. Unul dintre ei prinde măgarul de căpăstru şi face semne 
precise celor purtaţi de patrupedul obosit. Nalbian şi murgul 
năzdrăvan sunt însă lângă ei într-o clipită, luându-i prin 
surprindere înainte să părăsească poteca. 

- Şi cam ce se-ntâmplă aici, trece libreanul la subiect, călit 
deja prin zeci de confruntări. 

Amândoi străinii scot spadele. Fata scânceşte uşor, bătrânul 
pare fără speranţe. Sunt legaţi la mâini, iar funia comună este 
prinsă de grumazul animalului. Voinicul doboară primul inamic 
fără efort, al doilea se sperie şi pune cuţitul la gâtul fetei. 

- Uşor, uşor! ridică Nalbian mâinile şi aruncă încet sabia. 

- Şi tu! ţipă banditul. 

Jaba, ajuns din urmă, se vede nevoit să repete gestul. Tânăra 
încercănată, slăbită, suspină înnăbuşit. 

- Cât vrei? încearcă cercelatul. Câţi galbeni sperai să iei. 

Traficantul de sclavi ezită. 

- Pentru voi nu contează. Aruncaţi tot ce aveţi şi legaţi-vă de 

copac. 

Nalbian şi Jaba dărâmă desagii, dar fostul tâlhar ascunde 
ceva la spatele brâului, cu gesturi repezi. 

- Nu aşa ne-a fost vorba! strânge nelegiuitul fata mai tare, 
părând totuşi că mâna nu-1 ascultă. Ce ai acolo?! 

- Nimic pentru care să merite nici o sută de sclavi. 

- O spintec! 

- N-ai decât, o să primeşti doar ascuţişul săbiei. 

Traficantul încearcă nervos spre Nalbian. Strânge din dinţi şi 

pare că se va ţine de cuvânt dintr-un moment în altul. Libreanul nu 
se mai arată nici el impresionat. 

- Poate... dă-i doar o piatră, face el spre Jaba. Din cincizeci 
de diamante, merită şi sclavii ăştia unul mic. 

- Mi le daţi pe toate, auziţi?! sare banditul cu spada asupra 
lor. Vă tai din cap până-n picioare! 

Nalbian atât aştepta. îl prinde şi-l imobilizează cu dibăcie, iar 
Jaba îl dezarmează. Amurg se găsea de asemenea pregătit să-l 
zboare cu copitele. Tânăra popodeşte într-un plâns năprasnic, în 
timp ce bătrânul o alină blând. 

- îmi trebuie o praştie, una ţeapănă. Sau arc, se eliberează 
libreanul din tensiune, cu pumnii strânşi. 

Bandiţii sunt legaţi, iar foştii robi primesc îngrijire într-un 
popas ad-hoc. 

- Eu, ca eu... îmi acceptasem soarta şi nu voiam decât să-i 
conving să dea drumul fetei, ridică bătrânul ochii învineţiţi de la 

bătaia primită. Ne răpesc sau ne obligă, iar acum s-au învăţat ca 
hienele, vin prin locurile răvăşite de lupte. 

- Ştiţi ce le fac femeilor? Mai ales celor tinere? răbufneşte 
fata răvăşită, îngrozită de coşmarul sclaviei. 

- Ne putem lesne închipui, răspunde Nalbian brusc înfuriat, 
căutând privirile traficanţilor pentru o confirmare. Voinicii sunt 
gata să se năpustească asupra lor. 

- Nu, nu s-au atins de ea. Preţul mai bun. Altfel... 

Tânăra izbucneşte iar în lacrimi, dar se reculege repede: 

- Trebuie să-i opriţi! se roagă ea. Numai de la noi au luat 
zece oameni, de când ne-au învăţat locurile. Cineva trebuie să-i 
aducă înapoi acasă, e barbarie! 

- Se cunoaşte cine sunt, de unde vin? 

- S-au cam înmulţit, scursurile pământului, răspunde 
unchiaşul, scuipând în direcţia prizonierilor. Dar se aude că au ei o 
vizuină de şerpi, de unde pornesc toţi prin părţile astea. La apus vin 
nişte munţi, încolo, spre miazănoapte puţin, arată el în direcţia 
Rubinului. 

Libreanul se ridică imediat în picioare. îşi aminteşte de 
hotarele regelui înrobitor de oameni, la marginea cărora, printre 
stânci, a şi ajuns pe drumul către răsărit. 

-Am convingerea că ştiu pe unde vine asta. E vremea să 
vedem ce se întâmplă acolo. 

Cu bandiţii târâş pe asin, Nalbian şi Jaba se asigură că întorc 
bieţii oameni către prima aşezare apărată. Tânăra adoarme ca prin 
farmec pe spatele calului şi chipul i se luminează de parcă cineva ar 
veghea asupra ei. Odată ajunşi, vând calul ce se va dovedi în plus şi 
dibuiesc o fântână mărginaşă pe care o vizitează noaptea. 

- Mai bine, socoteşte libreanul. Dincolo e ziuă. 

- Şi eu care credeam că jos, în străfunduri, e altceva... Ştii tu, 
lumea lui aghiuţă... 

Cercelatul inspectează atent fântâna, făcându-şi curaj pentru 
o nouă încercare neobişnuită. 

- De ce treburile astea magice sunt musai despre înălţimile 
cerului ori adâncurile pământului, bolboroseşte el încet. Dar crezi 
că e înţelept să intrăm aşa, de unii singuri, printre mişei? Dacă le 

picăm în gheare, fără să rezolvăm nimic? Nu-1 vom avea nici pe 
Amurg. 

- Când am plecat după apa vie, m-am încredinţat că nimic 
nelalocul său nu poate aştepta. Dacă ne vedem depăşiţi, vom avea 
inspiraţia să ne retragem la timp, cu puţinul aflat. 

Nalbian atinge marginile fântânii şi închide ochii cu gândul 
la Blajini, fără să fie sigur că va funcţiona. Apa dispare ca prin 
minune. 

- Tu primul, îl îndeamnă pe Jaba, fără să ia mâna de pe 
piatra rece. 

Cercelatul inspiră adânc, îi trebuie câteva clipe să se adune. 
Dar, cum atinge şi el fântâna, apa revine cu putere, sărind şi pe 
alături. 

- Din câte ştiu eu, nu puteţi trece împreună nici dac-aţi sta în 
aceeaşi haină, comentează Amurg. 

- Păi şi de ce nu ne-ai spus mai devreme? 

- Voiam să văd cu ochii mei. 

Cei doi ar vrea să-l înghiontească, dacă ar ştii cum, pentru 
năstruşnicia lui sinceră. Dar îşi dau seama că ar fi verificat oricum, 
la rândul lor, în dorinţa de a se convinge. 

- Pe curând, bunii mei tovarăşi. Nu am nicio îndoială că ne 
vom revedea întregi, bucată cu bucată, încearcă Nalbian să-i 
liniştească, apoi face saltul. 

Jaba se repede să-l urmărească în cădere, dar nu mai prinde 
decât limpezirea apei. 

- Nu prea i-a ieşit asta cu bucăţile, se întoarce el spre 
năzdrăvan. 

-Nu. 

încalecă şi pornesc domol spre munţii din hotarul Rubinului, 
care mai au câteva zile să se descopere vederii. 

- Cum îl vom găsi din nou? 

- Eu şi el suntem legaţi acum, îl pot simţi oriunde, mai 
devreme sau mai târziu. 

Noaptea de Florar tânăr este plăcută, iar Amurg prinde 
putere pentru o fugă sănătoasă înainte să crape de ziuă. Cercelatul 
mai are o nedumerire: 

- De ce nu o fi sărit cu capul înainte, dacă spune că dincolo 
se iese invers? 


Cingătoarea fărădelegii şi a colţilor 
de coşmar 


- Nu a mişcat nimic toată după-amiaza. A plouat cu găleata. 

Kremnar se retrage de la fereastra forţată cu niscaiva pârghie 

solidă. Verobostes şi Getozak se ridică în capul oaselor, care de pe 
unde a moţăit: un jilţ acoperit de pătură ţesută cu suveica şi o saltea 
de paie încadrată de tăblii desfăcute, un pat neterminat. Casa de 
gospodari a fost părăsită ulterior tulburărilor, precum multe aşezări 
din sânul Cingătoarei. Cuferele şi dulapurile sunt răvăşite, semn al 
scotocirii tâlharilor. Noii musafiri de ocazie au dosit caii în spate, 
unde grajdul şi bună parte din ogradă sunt ferite vederii. 

- Să munceşti o viaţă şi să fii obligat să renunţi la tot ce-ai 
ridicat, oftează Verobostes. 

Din pragul uşii, Getozak ascultă atent depărtările în lăsarea 
serii cu aer tare şi umed. Masa din faţă găzduieşte puţinele merinde, 
au găsit o lampă cu seu şi un vin, rămase prin răvăşeala casei. Ca de 
obicei, jupânul toarnă doar un pahar, apoi îndepărtează ulciorul. 
Primele minute se mestecă în tăcere, fiecare îşi trimite gândurile 
înainte paşilor. 

- O să ne ia ceva timp zig-zagul ăsta, suprafaţă mare de 
acoperit până-n valea Mărgăritarului. Şi dacă nu dăm de ei nici 
acolo... 

-Ne poate duce spre câteva săptămâni, îi dă dreptate 
Kremnar lui Getozak. 

- N-avem de ales. Până nu găsim o urmă, cât de mică, nu 
putem înainta drept. Am lăsat vorbă la fortăreaţă, sunt pregătiţi să 
se aştepte la asta. Ştii, căpitane, am cumpănit dacă să te las în locul 
meu ori să te iau în misiune, i se adresează Verobostes libreanului. 

- Ai făcut bine că l-ai luat. Acolo se descurcă, las’ că-i mai 
bine ca cei vechi să rămână de pază. Braţele de fier şi agerimea merg 
unde-i focul mai mare, face bărbosul cu ochiul. 

Caii lăsaţi acum liberi în grădina din spate nechează uşor. 

- Să vă spun cum ne cunoaştem cu tinerii lui Novarin, nu se 
ştie niciodată ce aduce ceasul, îi informează jupanul suflecându-şi 
mâneca dreaptă. După iscoadele din Foaia Morii, acesta este semnul 
la care vor răspunde. 

Antebraţul solid, de oştean trecut prin lupte, a primit desenul 
unui cap de taur ai cărui ochi au formă de stele. între netrebnicii de 
aici tatuajele nu reprezintă nimic ieşit din comun. îi sfătuieşte să-l 
afişeze discret, dar oriunde posibil, de la ţesătura calului la 
scrijelituri pe masă. Apoi le dezvăluie şi schimbul de cuvinte fără de 
care nu se leagă contactul. 

- La Karivatra a încercat cineva pân-acum să ajungă? 
întreabă Getozak când cina ia sfârşit. Poate următoarea misiune 
merită să... 

Nechezaturi agitate răsună în spatele casei, iar caii tropăie 
neliniştiţi. Cei trei se reped cu săbiile scoase prin întuneric. 
Chiţăituri deja cunoscute răzbat din înaltul colinei ce se ridică în 
partea aceasta a satului părăsit. 

- Poate-ar trebui să revenim puţin asupra planului cu mersul 
noaptea, strâmbă Kremnar din nas. Cum arată căţeaua care fată 
greţoşeniile astea? 

Un pricolici se aruncă în fugă spre ei. Ochii aprinşi îl dau de 
gol, astfel că Verobostes ridică arcul şi îi înfige două săgeţi în spate. 
Patrupedul este ciunt, ca neterminat, fără coadă sau urechi şi cu 
dinţii complet dezveliţi. Urlă scurt şi se rostogoleşte la câţiva paşi de 
ei. 

- Nu sunt mereu la fel. 

- Dar aceiaşi ochi şi culoare ca smoala. 

O larmă de ţipete se apropie de coasta dealului. 

- Sunt prea mulţi... Repede, în grajd! 

îşi trag caii în linişte, încordaţi, cu mişcări grăbite. Animalele 
par să înţeleagă şi cooperează cât pot la semnele lor repetate. 
Kremnar închide porţile mari de lemn taman când mai multe 


399 



perechi de ochi portocalii încep să scormonească spre ei de la 
înălţime. Verobostes încearcă să liniştească armăsarii, în timp ce 
libreanul şi iscoada Smaraldului caută să vadă printre crăpături. 
Sunt peste zece dihănii numai la vedere, se foiesc şi ţipă când spre 
întuneric, când între ele. După o vreme par să cadă la un acord, 
două coboară spre ei, iar celelalte îşi continuă drumul pe sus. 

- E prea riscant să le doborâm. Vor ţipa imediat, cine ştie 
câte mişună acolo, înştiinţează Getozak şi căută un drug de blocat 
porţile, iar Kremnar începe să obtureze încet ferestruicile. 

- Corcitura ucisă! Or s-o găsească... tresare bărbosul. 

Arătările venite în recunoaştere se apropie şi iau distanţă una 

faţă de alta. Cercetează atent şi comunică scurt prin chiţăituri. Leşul 
este undeva la mijloc, nu l-au ajuns încă, înaintează încet. Pe deal se 
aude forfotă, pentru un motiv sau altul roieşte o haită deloc de 
neglijat. 

- Dacă-1 văd, o să fim înconjuraţi. 

- Nu şi dacă-1 iau de acolo, îşi face repede Getozak un plan. 
Uite, la câţiva stânjeni este beciul. 

Verobostes înţelege numaidecât, trebuie să îi câştige timp 
căpitanului din Libra. Deschide uşor un oblon şi găseşte, la distanţă 
bună, un şopron îngrămădit cu scule şi diverse tinichele. Vârful 
săgeţii face zgomot printre metale, iar cele două hidoşenii sar într- 
acolo ţipând. Kremnar crapă cu emoţii porţile mari, atât cât Getozak 
să poată ieşi pe burtă, târâş. Ajunge prin iarba umedă, necosită, din 
fericire, de mult timp, până la trupul săgetat mai devreme. în 
acelaşi timp, corciturile par să fi terminat de cercetat momeala, 
revin atente spre casa părăsită. Cu sudori reci pe frunte, căpitanul 
din Libra trage uşor leşul spre pivniţa cu una dintre uşile de 
scânduri ridicată. Pricolicii ajung în dreptul grajdului şi încep să 
adulmece. Din spatele porţilor, bărbosul şi jupânul sunt gata să iasă 
în ajutorul camaradului lor, nu au pus încă drugul. Dar Getozak şi-a 
atins ţinta, dispare în gaura întunecată cu tot cu încărcătură. Nu 
poate însă închide trapa fără să fie observat. 

Creaturile se despart iarăşi. Una rămâne să dea târcoale 
grajdului, pe când cealaltă se îndreaptă spre locuinţă. Din beci, 
libreanul nu poate vedea nimic, îşi ţine răsuflarea şi stă cu mâna pe 

spadă. Aude un mârâit care îi spune că poate să primească vizita 
nedorită dintr-o clipă-n alta. îşi face un calcul să lovească fulgerător 
la nivelul capului, în speranţa că nu va apuca să ţipe. Corcitura este 
însă atrasă de uşa din spatele casei, lăsată larg deschisă. Simţind că 
se îndepărtează, voinicul scoate capul şi o vede pătrunzând în prima 
odaie. Acum trage cu băgare de seamă trapa, convins că animalele 
nu au cum s-o mai deschidă. 

Verobostes şi Kremnar sunt încercaţi de idei şi emoţii 
similare. Pricoliciul înconjoară hurdughia de lemn, îl aud cum 
miroase şi-şi ridică labele pe pereţi. Pentru că nu au pus încă 
drugul, ţin porţile cu mâinile atunci când creatura ajunge în dreptul 
lor, iar, de îndată ce trece mai departe, aşază din nou parul gros 
peste urechile de fier. Pe semne nu suficient de lin însă, pentru că 
ceva îi atrage imediat atenţia şi revine, împinge şi adulmecă iritat. 
Spre surprinderea oştenilor, începe să sape abitir, ca să intre pe 
dedesubt. Jupânul face semn spre mai multe scânduri, o nicovală şi 
alte obiecte grele pe care încep să le aşeze în pragul intrării. Caii 
devin neliniştiţi, iar Verobostes se vede nevoit să stea lângă ei, în 
timp ce Kremnar rămâne cu sabia ridicată, aşteptând fiara să iasă. 
Aceasta zdruncină însă de câteva ori şi renunţă. 

Câteva ceasuri mai târziu, în miezul nopţii, cei trei ies tiptil în 
liniştea lăsată de ceva timp. Pornesc încet, încercând să ghicească 
direcţia hidoşeniilor. Kremnar dă o scurtă raită, dar nu mai găseşte 
nimic. 

- Urme sunt destule, împrăştiate. Nu par să aibă o ţintă 
anume. Pot fi oriunde. 

De aici înainte, ziua devine noul lor aliat de nădejde. Fără să 
îşi poată explica ce este cu fiarele nemaipomenite până acum, nu 
văd niciun motiv să pună în pericol inutil misiunea. Numele de 
bandiţi, insinuarea în mersul locurilor şi hainele căpătate de la 
nelegiuiţi îi ajută să se poată strecura mai uşor. După situaţie, 
povestea lor se leagă ori în jurul tâlhăriei, ori a tovărăşiei 
vânătoreşti. în ambele cazuri, sunt în căutarea a doi fraţi dispăruţi 
din satul natal de ceva timp. Cu fiecare ocazie ivită, doboară sau 
încrucişează spada cu bandiţii prinşi pe picior greşit. Verobostes, 

mai ales, îşi pierde răbdarea în preajma acestora, cu cât mai 
răutăcioşi, cu atât mai mare dorinţa sa de a-i prinde la cotitură. 

-Ăsta ce şi câte-o fi făcut? Oare ce pedeapsă merită? se 
întreabă el despre cel adormit de lovitură. 

- Aici, din păcate, va continua ce ştie el mai bine, după ce se 
trezeşte, oftează Getozak. 

- Da, recunoaşte jupânul, în timp ce face dispărute armele 
celui căzut. Dar, măcar, am întârziat următoarea lui mişelie. 

într-una din zile descoperă o aşezare bine păzită, ascunsă 
între povârnişuri înalte. Kremnar spionează de aproape şi află că 
este o bază de talie mijlocie, cu zeci de bandiţi străjeri, armurărie, 
antrenamente. Una dintre construcţii serveşte drept temniţă, dar îi 
este greu să observe câţi prizonieri sunt înăuntru. 

- Dacă au fost prinşi, ăsta e unul dintre locurile în care îi 
putem găsi, revine cercetaşul de preţ. 

- E cum grăieşti, aprobă jupânul, continuând să încercuiască 
de departe mica vale. 

- încercăm noaptea. Ne strecurăm, n-ar trebui să fie foarte 
greu, închisoarea este la periferie... 

- Vom face şi asta. Dar cred că putem mai mult. 

Verobostes studiază înălţimile bolovănoase. Voinicii înţeleg 

imediat gândurile conducătorului din Rodul Pietrei. 

- Poate ne iese, poate că nu. Aici pare că au mai fost 
alunecări, arată el spre buza de jos a bazei, unde o intrare este croită 
de pietre căzute în trecut. 

Noaptea se regăsesc pe panta cu pricina, fiecare îşi alege câte 
un pietroi imens la temelia căruia să sape. înzestraţi cu scule aduse 
de Kremnar din bordeiele mărginaşe părăsite, asudă vreme 
îndelungată, încercând să nu facă mult zgomot. 

- Ulei şi foc trebuia să punem pe bolovanii ăştia, în cădere, 
comentează Verobostes săpând de zor. 

- Şi de ce n-o facem? 

- Pentru că ne-ar da de gol mai devreme decât trebuie. Avem 
nevoie să creadă că este o întâmplare. 

Al lui Kremnar începe să mişte primul. Abia reuşeşte să-l ţină 
în loc, repezind sub el ceva proptele. Mai pregătesc câţiva până spre 


402 



dimineaţă, iar, când toţi sunt gata, la semnul jupanului, îi eliberează 
pe rând la vale. încalecă imediat şi iuţesc spre partea opusă a 
garnizoanei de bandiţi, în timp ce praful ridicat de tot pământul 
antrenat la vale dovedeşte o reuşită peste aşteptări. Primele 
coşmelii sunt spulberate şi este o harababură de nedescris. 
Nelegiuiţii ies din toate părţile şi se îndreaptă spre dezastrul 
„natural". 

Bărbosul rămâne de şase la intrarea în temniţă, după ce s-au 
asigurat de cale liberă pentru a-şi pierde rapid urma spre pădure, 
înăuntru sunt cămăruţe înguste, cu gratii, în care nu sunt mai mult 
de zece prizonieri. Verobostes face semn lui Getozak să îi elibereze 
doar după ce el va fi trecut pe la fiecare. Apoi îşi suflecă mâneca şi 
lasă tatuajul la vedere, prinzând zăbrelele la nivelul privirii, 
întreabă pe toţi scurt de sănătate şi dă voie căpitanului din Libra să 
taie lacătele, evadaţii sunt îndrumaţi apoi de Kremnar pe drumul de 
fugă. 

Ultimul prizonier este eliberat, fără nicio reacţie la vederea 
însemnului, iar jupânul rămâne agăţat de gratii, deznădăjduit. 

- Să mergem, îl prinde Getozak de umăr. 

Caii aşteaptă afară, nu este niciun pericol. încalecă toţi, dar, 
înainte să prindă avânt, un tinerel scăpat din temniţă le taie calea de 
prin tufişuri. 

- Am potcoave şi bici de frânghie împletită, îngână el. 

Verobostes tresare înfierbântat. 

- Ştiu un fierar şi-o babă care bate podele, răspunde jupânul. 
Hai, sus! îl trage apoi în spatele său şi o iau la goană. 

Nu schimbă nicio vorbă până nu găsesc poiană adâncă, 
departe de orice cărare. Zorii îşi fac loc printre vârfurile copacilor şi 
dealurile abrupte. 

- Tu eşti cel mic. îţi zicem Abe de acum. 

Flăcăul încuviinţează. Nu este un luptător antrenat, dar se 
vede că a trecut prin ceva încercări în ultimul timp şi este slăbit. 

- Prinţul... fratele mare se dă drept Cedel, iar sora mea, Fega. 
Spun că sunt soţ şi soţie. 

- Ei unde sunt? Cum ai ajuns aici? 


403 



-A fost greu, muncim de mult timp pe unde trecem. 
Nemernicii ne pun la cazne după cum îi taie capul, toată lumea 
lucrează pentru ei. Eu mergeam în urma lor, ba cerşetor, ba cu 
diverse găinării, dar mereu ne băgăm la treabă în acelaşi loc. Până 
când au venit să ia oameni la oastea de ticăloşi, pe mine m-au 
ridicat, dar Te... Cedel a avut inspiraţia să se dea beteag. 

- Se vede treaba că n-ai acceptat nici tu. 

- Deloc, aşa că m-au adus aici. Dar nici fraţii mei nu au avut 
tihnă, pentru că mută oamenii dintr-un loc în altul, de frică să nu 
lege revoltă. Nu ştiu pe unde sunt acum. 

-Aşa se explică, de ce vă aşteptam noi degeaba în locul 
convenit... 

- Mai grav este că nici ei nu ştiu unde m-au dus şi probabil 
mă caută disperaţi. 

- îi vom găsi. Aşa cum te-am aflat pe tine, vom scormoni 
până la ultimul sat. 

între timp, în Rodul Pietrei, un convoi de două care intră 
printre zidurile noi, în plină construcţie. Zeci de oameni muncesc de 
zor la meterezele de piatră ce vor înconjura mai de departe vechea 
fortăreaţă. Cetatea ţinuturilor unite ale Smaraldului de mijloc se 
întăreşte. Vizitatorii opresc la semnele soldaţilor. 

- Magazia de leacuri şi bandaje este acolo. Ne bucurăm că aţi 
venit, tu eşti vraciul? 

- Da, şi două ajutoare din Gorudava, unde am stat în ultimul 
timp. Vom rămâne cu voi până mai dispare primejdia. Unde-1 pot 
găsi pe Getozak? 

- Nu l-ai prins, sunt plecaţi de mai bine de-o săptămână. O 
însărcinare tainică dar importantă, nu ştim nici noi mai mult. 

Brosoc este îndrumat spre conducătorul împuternicit de 
Verobostes, însă nici acesta nu îi poate spune altceva, deşi din alte 
motive. îşi primeşte odaia şi se amestecă printre treburile fortăreţei 
ce ţine piept provocărilor mocnite de la hotare. 

Semne grele 


Ajuns de partea cealaltă, Nalbian face un salt pe mâini şi 
revine-n picioare. A ieşit în alt loc faţă de data trecută, este o mică 
piaţă plină de arbuşti înfloriţi, iar fântâna abia traversată se află 
chiar în mijloc. Un băiat Blajin, ce se pregătea să scoată apă, îl 
priveşte cu luare aminte, fără teamă. De la o tarabă se apropie unul 
dintre negustorii acestor locuri. 

- A, tu erai, îşi aminteşte bărbatul de el. Cu cine mai eşti? 

- Cu nimeni, urmăreşte mirat libreanul privirile cercetătoare 
ale străinului. Prietenul meu a rămas sus. 

- Pentru o clipă am avut impresia... A doua oară, dacă nu 
mă-nşel? 

- Da, bunule Blajin. De fapt, nu am în gând să stărui acum pe 
la voi, oricâtă bucurie mi-ar aduce. Doresc să ajung rapid în alte 
părţi, cu necazuri ce nu suferă amânare. 

- Dar, atunci, nu este nevoie să treci întâi pe aici. Cât ai 
îngăduirea noastră, îţi poţi alege locul pe care-1 cunoşti, iar 
tunelurile au puterea să te scoată acolo, de-a dreptul. 

Libreanul mulţumeşte şi primeşte voia băiatului de a-şi 
continua primul săritura. Se răzgândeşte, cu piciorul pe marginea 
fântânii, şi zâmbeşte jenat, în timp ce se întoarce cu capul înainte. 
Privirile celorlalţi nu par nici că-1 aprobă, nici dezaprobă. Călătoria 
este, ca de obicei, scurtă. Imaginea inexactă din mintea sa, a 
versanţilor unde s-a apropiat demult de hotarele traficanţilor de 
sclavi, îl scoate cine ştie pe unde. Ţâşneşte dintr-o gură de izvor în 
stâncă şi plonjează în pârâul rece ca gheaţa. 

- Desigur... Să înţeleg că nu e nicio fântână, mormăie 
Nalbian, ieşind să-şi usuce hainele. 

Noaptea este răcoroasă bine aici, sus. Piscurile munţilor pe 
spatele cărora se află lucesc înzăpezite în lumina lunii. Scoate 
amnarul din desaga udă şi se retrage într-o scobitură largă în 
stâncă, iar focul îi alungă tremuratul şi usucă pelerina de la Blajini. 
„Mai stau puţin, trag pe dreapta un ceas-două şi pornesc. Nici nu 

ştiu încotro să o iau, trebuie să găsesc înălţime cu vedere liberă." 
Pentru prima oară după mult timp găseşte răgaz şi dor de fluierul 
său. Buzele ondulează câteva note, însă renunţă, preferă să păstreze 
liniştea în locul necunoscut. Se întinde, dar, înainte să închidă ochii, 
îi întâlneşte pe cei ai unui şoim nemişcat în semi-întuneric, care-1 
aţintesc mari şi rotunzi. 

- Era locul tău aici? ridică libreanul capul. Stai pe pace; până 
mâine, când îţi iei tu zborul, am şi plecat. 

Se trezeşte încă în puterea nopţii. De data aceasta cerul nu 
mai e luminat de astre, astfel că planul său este zădărnicit. Trebuie 
să aştepte dimineaţa ca să poată vedea suficient de departe. 
Intuieşte însă un urcuş, de unde speră că lumina, când va să vină, îi 
va dezvălui cât mai mult din împrejurimi. Aşa îl găsesc zorii, pe moţ 
de stâncă ieşită în exterior. „E bine, măcar sunt pe partea bună a 
versantului", se bucură Nalbian la vederea suliţelor de soare din faţa 
sa. „întrebarea rămâne însă: mai sus, mai jos? Mai la stânga, mai la 
dreapta?", stă el în cumpănă, nereuşind să recunoască nimic din 
peisajul pitoresc. 

- Tu când m-ai urmărit? 

Şoimul îi este alături, pe singura creangă a unui arbore uscat. 

- Ce bun era Amurg. Un zbor mic şi... 

Libreanul îşi întoarce privirea către pasărea impasibilă dar 
curioasă. „N-oi fi şi tu de partea bună, în toată povestea asta?" îşi 
aminteşte vorbele Philenei referitor la scrijeliturile de pe fluierul 
său, printre care şi un şoim. îl scoate şi doineşte lung şi adânc. Nu 
se întâmplă nimic, astfel că voinicul zâmbeşte, se ridică şi pleacă. 

I se pare că se află totuşi la o altitudine mai mare decât data 
trecută, motiv pentru care alege să coboare şerpuit şi să arunce câte 
o privire din vârfuri de copaci sau teşituri de munte. Pe deasupra 
zăreşte rotirea păsării de mai devreme. „Şi eu ce să înţeleg din asta? 
Nu face decât să mă urmeze." 

Peste câteva ceasuri, piciorul său întâlneşte potecă. Este una 
dificilă, pe margini alunecoase de rocă neînduplecată. Iar când intră 
în codrul des de brazi, ce mai poartă petice de gheaţă în umbra rece, 
cărarea îşi pierde periodic forma. O regăseşte şi trece iarăşi pe o 
buză de stâncă. Cu spatele la peretele de piatră, tresare cu impresia 

unei mişcări subite în desişul ce înconjoară opus hăul. înaintează 
încet, iar, ce doar i s-a părut la început, devine treptat certitudine: 
tufişurile se clatină de partea cealaltă, avansând spre capătul său de 
stâncă. Grăbeşte pasul, nedorind să fie surprins pe palma trecătorii 
la înălţime. Şoimul, după încă două rotocoale, iuţeşte înapoi şi se 
face nevăzut. Nalbian începe să rişte, multe pietre se desprind de 
sub picioarele sale, prăvălindu-se în prăpastie. Mai are puţin până 
să calce pe pământ deschis, înainte ca mişcarea necunoscută să-i 
iasă în cale. 

Atunci îl vede. Dintre copaci, pe buza aproape surpată, calcă 
fără teamă şi fără să-şi privească paşii. O namilă de om bine legată, 
cu două capete mai înalt decât oricine cunoscut vreodată. Trupul 
îmbrăcat sumar şi braţele goale sunt vânjoase, o sabie cu un vârf ca 
de cârlig dublu îi atârnă la brâu. Este făcută să sfârtece. Figura sa îi 
spune lui Nalbian că nu poate fi un bărbat dintre oameni: ochi mari, 
înclinaţi, din care îl fixează pupile aproape verticale; părul răvăşit, 
ce acoperă toată fruntea, lasă loc urechilor grosolane, uşor ascuţite; 
iar gura nu permite nicio îndoială, caninii ies ca nişte colţi peste 
ambele buze. Arătarea scoate fulgerător spada şi o îndreaptă spre el 
peste hăul încă suficient de mare: 

-Te-am mirosit de la o leghe, răsună vocea lui groasă, 
înspăimântătoare. Cine eşti de îndrăzneşti să apari în spatele meu?! 

Libreanul nu simte nevoia să răspundă, saltă mai departe, 
încercând să ajungă pe teren sigur. Nu are nici măcar mâna dreaptă 
liberă pentru luptă, aceasta fiind de partea stâncii. Matahala se 
apropie acum la vedere printre rândurile de arbori, iuţind fără prea 
mult efort în paşi uriaşi. 

- Dacă eşti dintre oamenii Rubinului şi-ai trecut piscurile, ai 
greşit calea. Aici nu e nevoie de soldaţi! Capăt de drum, amice, îţi 
voi odihni oasele umblăreţe! 

Nalbian părăseşte în sfârşit trecătoarea captivă. 
Necunoscându-şi adversarul, dar bănuindu-1 de forţă ieşită din 
comun, îşi dă seama că cel mai sigur ar fi să scape prin fugă. Decide 
într-o clipă să o ia pieptiş spre înălţimi, trupul său este mai uşor şi 
mai agil, are o şansă în plus în acest fel. Urmăritorul, fără îndoială 
un războinic cu legături întunecate, se apropie. Este din altă cocă 

decât orice întâlnit până acum, atât ca fizic cât şi ca judecată. Poate 
doar sub zgripţuroaica vijelioasă, trimisă la marginea tărâmului 
luminii. Acum, voinicul este singur, însă. 

Ferit încă privirii celui din spate, libreanul se caţără pe 
trunchiul unui brad înalt de unde continuă pe o stâncă. O 
înconjoară strângând până la sânge din degete şi din picioare, 
rămâne atârnat pe o latură dosită. Numaidecât aude tropăitul 
namilei trecând prin apropiere, dar nu pleacă mai departe, ci 
rămâne locului şi suflă zgomotos. 

- Ştiu că te ascunzi aici. Cu cine crezi că ai de-a face? îi simte 
Nalbian rânjetul. Nici nu ai curaj să întrebi cine-ţi va fi călăul! 
încerci să îţi potoleşti spaima, spunându-ţi că nu este decât o 
vedenie, o mască, un bandit înalt... Ce zici? Vrei să ştii dacă aşa e? 
Vino să-ţi arăt, dară... 

îi aude paşii grei cum încep să o ia în jurul stâncii. 

- Hai să te ajut, înainte să-ţi dai suflarea ca un iepure în 
ghearele vulturului. în amintirile voastre, scurte şi fricoase, m-aţi 
pus în basme. Aţi socotit că mai sunt bun doar de speriat copiii. Că 
iese mereu câte un breaz din rândurile de laşi ca să mă înfrângă. 
Râdeţi la numele meu cu neghiobia celor care nu se mai pot crede 
atinşi. Dar acum nu mai e nimic copilăresc, nu-i aşa? Iar gura până 
la urechi se schimbă în sânge îngheţat, prin vinele de cârpă, îl 
simţi?! 

De unde se ţine cu ultimele puteri, libreanul îl vede ivindu-se 
şi ţintindu-1 cu privirea, ca şi cum ar fi ştiut mereu că se află acolo. 

- Eu sunt zmeul! rage el cu ecou peste pădure. 

în aceeaşi clipă, Nalbian îşi face avânt şi sare în alt arbore, de 
acolo trece printre zeci de crengi, zgâriindu-se peste tot, pe frunte, 
obraji, gât, picioare. Şi, apoi, ca o lighioană, tot în altul şi-n altul, 
până nu mai reuşeşte şi se rostogoleşte-n ţărână. Nu pierde vremea 
să privească în spate, unde ar vedea cum namila rupe cu braţele un 
copac mai subţire şi-l aruncă spre el. Vârful acestuia îl loveşte şi-l 
trânteşte la pământ. 

- Chiar slab nu eşti, îţi recunosc asta, se apropie zmeul încet, 
încrezător. Dar ce trebuie să înţelegi, este că nu ai nicio şansă. Mai 
este unul prin lume care crede altfel... O, cum va afla că se înşală 

amarnic. Merge ca un mort viu de colo-colo, cu vise de măreţie şi 
curăţarea sufletelor cangrenate. Până când o să vadă ce-nseamnă să 
ne ameninţe cineva „gazdele", începe el să râdă. Abia a zgâriat 
suprafaţa şi deja lumea fierbe sub puterea noastră. 

Ajunge lângă libreanul nemişcat şi ridică spada. în ultimul 
moment, voinicul se întoarce şi îi prinde genunchii într-o foarfecă 
din picioare. Soldatul întunericului se prăbuşeşte surprins, dar 
braţele sale cât buşteanul nu îi permit lui Nalbian să mânuiască 
sabia. Acesta nu mai are de ales, decât să-l împingă la vale cu o 
sforţare supraomenească. Apoi reia sprintul îndârjit, apărând şi 
dispărând prin perdeaua de arbori. 

-El e... se ridică zmeul, turbat. Tu eşti!! urlă cât îl ţin 
puterile. De cum m-ai atins cu pielea ta câinească ţi-am simţit 
sufletul unsuros, stârpitură de om! 

Cursa ia altă turnură. Creatura este întărâtată şi aruncă 
strigăte înfiorătoare. Nalbian şerpuieşte printre stânci, peste gropi, 
dintr-un pâlc de copaci în altul, dar zmeul pare să-l împresoare din 
toate părţile. 

- Tu ne-ai ridicat, vierme nesăbuit, cum de mult nu am mai 
tras sevă în lume. „Neliniştitul", îţi spunem în bezna nopţii. O să-ţi 
pun carnea pe băţ, să vedem toţi cum prinde tihnă stârpitură din 
Smarald! Cumva îmi pare rău că nu ne-ai zgândărit mai mult, că te- 
ai oprit aici, şuieră cuvintele din stânga şi din dreapta, obligându-1 
pe librean să schimbe direcţia, cu răsuflarea din ce în ce mai grea. 
Ca să ne poţi cunoaşte adevărata putere, asta e încă nimic. Cum 
suntem în stare să creştem până la nori şi înapoi, gata să spulberăm 
oştiri şi cetăţi, dintr-o suflare! 

Nalbian ajunge în dreptul unui parapet aproape drept, ale 
cărui înălţimi nu se dezvăluie privirii. Deşi ar mai avea variante, 
preferă să escaladeze peretele de piatră, la baza căruia apare curând 
şi zmeul. 

-Aici, în lehamitea asta de munţi, abia ce-am prins coajă, 
din mâzga barbarilor cu sclavi. Aş fi vrut printre asasini, războaie 
sângeroase, sadici de primă mână... Dar merge şi-aşa, decât nimic, 
ar trebui de fapt să-ţi fiu recunoscător, ce zici?! Vino, dar, să-ţi 

mulţumesc, comentează ironic, apoi face un salt nefiresc, aproape 
să-l ajungă. 

-Aş putea să-ţi mulţumesc şi eu... Acum ştiu că traficanţii 
sunt aproape, aruncă libreanul printre dinţi. 

Zmeul mârâie nemulţumit de situaţie. 

- Deci, ai venit să eliberezi pe careva din robie! Mă întreb pe 
cine, să merg apoi să-i despart capul de trup. Păcat că nu vei mai 
apuca să-l vezi nici măcar aşa. 

Cei doi se caţără mai departe, Nalbian menţine distanţa. 
Ambii caută cu ardoare susţinere în piatra alunecoasă, nu este uşor 
pentru niciunul. 

- Ştiu ce te-ai gândit, că pe zidul ăsta vom fi mai egali. Te 
duce tărtăcuţa, o să ţi-o-nfig eu în par acuş! 

- De şobolani şi căpuşe scapi cum poţi. Nu sunteţi altceva 
decât nişte paraziţi pe minţile nefericiţilor, vă hrăniţi din 
slăbiciunile lor şi-i otrăviţi ca pe muşte agăţate în pânze de 
păianjen. 

- O să plăteşti scump vorbele tale, te voi face să suferi! Dar 
nu e nevoie să-i înveninăm noi pe broscoii fără suflet, se descurcă şi 
singuri, rânjeşte zmeul cu ochi de şarpe. 

Lupta se dă între rezistenţa fizică şi agilitatea de căţărare, 
însă Nalbian nu vrea să aştepte deznodământul care poate foarte 
bine să-i fi defavorabil. Pândeşte războinicul întunericului să-şi 
caute o priză mai dificilă şi sare peste el. Surpriza este totală, iar 
miza libreanului corectă, deşi nebunească: zmeul se ţine bine şi este 
furios. 

- Chiar m-ai făcut să cred că nu eşti un laş, îl întărâtă 

voinicul. De ce nu te-arunci în prăpastie, să terminăm cu asta 

amândoi? 

Namila fierbe de mânie, rage şi se scutură turbată. Nalbian, 
de pe spatele său, îi scoate spada de la brâu şi îl arde la încheieturile 
ambelor mâini, apoi face un salt mortal. Zmeul cade în hăul 
suficient de adânc acum şi loveşte pământul intr-un urlet asurzitor. 
Libreanul rămâne agăţat în două degete de un ciot, cu mari 

străduinţe reuşeşte să se prindă suficient de sigur ca să poată 

considera pericolul încheiat. 

Coboară încet, cu inima în gât de la efort şi consum nervos. îi 
este greu să privească în jos, spre trupul părăsit pe veci de orice l-ar 
fi animat. îl apasă un sentiment de vinovăţie şi repulsie pentru ce a 
făcut, nevrednic să se mai simtă un suflet al luminii. Ajuns lângă 
zmeu observă însă că nici el, ca niciuna dintre creaturile 
întunericului de până acum, nu sângerează. Rănile şi spada sunt 
pătate cu un lichid vâscos, negru şi rece. Rămâne totuşi confuz în 
faţa leşului care, nu mai demult de câteva minute, i se adresa în grai 
omenesc. Croncănitul scurt al şoimului de mai devreme îl anunţă că 
a privit toată întâmplare din creştetul unui brad. 

Se reculege rapid şi, cu arma inamicului înfrânt pe umăr, 
urmează direcţia din care s-a ivit acesta. Nu durează mult până 
zăreşte, la vale, printre stânci bine alese, vârful unui turn de pază. 
Soarele trece de partea cealaltă a muntelui, astfel că se simte mai 
protejat în coborâre. Intrarea aceasta, o despicătură de râu, o 
găseşte însă strâmtă şi bine păzită. Se furişează pe muchiile înalte, 
nu găseşte loc de săritură. Ocolul este lung, până când zidul se lasă, 
în sfârşit, pentru o pantă cât de mică. Se apleacă să o studieze, dar 
este imediat zărit de trei gărzi. 

- Care eşti acolo? întinde imediat unul arcul. 

„Ahh! Trebuie să joc, altfel pornesc alarma şi nu mai intru", 
gândeşte iute libreanul. îşi aruncă repede spada şi o leagă pe a 
zmeului. Iese netulburat le vedere şi face o săritură curajoasă, să îşi 
arate alura puternică. 

- Vin din partea zmeului, îi anunţă Nalbian fără teamă, din 
vârful săbiilor aţintite asupra lui. 

- Cine eşti? El unde e? 

- De când trebuie să vă dea socoteală? Am fost trimis să 
vorbesc regelui. 

Nelegiuiţii nu coboară garda, ci se strâmbă colţos. Libreanul 
duce încet degetele pe mânerul spadei. 

- Probleme, căzăturilor? Vreţi să aflaţi cum luptă fraţii 
zmeului? 

Doi dintre ei fac semn celui de-al treilea să rămână pe 
poziţie, apoi se retrag câţiva paşi. 

- Ce facem cu ăsta... 

- Are armă ca a lui. Iar, cine poate şti de zmeu şi să scape, 
altfel decât să fie cu noi? 

- Ce vrei tu de la Aharr? se apropie ei şi ating braţul celuilalt 
să lase sabia. 

-Adică? Vreţi să ştiţi de noile alianţe înaintea tartorului 
vostru? se încruntă Nalbian. 

Soldaţii tot nu sunt convinşi, dar par să cedeze. 

- Mai vedem. Mergem împreună. Tu, rămâi aici, ordonă cel 
mai bătăios. 

„Repede, gândeşte", se frământă libreanul, încercând să 
înainteze sever şi indiferent. „Presupunând că mă voi afla în faţa 
tiranului, deşi, mai degrabă, mă vor păcăli cu vreun alt bandit. Ce 
am de făcut? îmi vor lua spada... Ascund briceagul în ghete şi-l 
prind în strânsoare, când ajung lângă el. Ceilalţi pot crede că sunt în 
stare să-l ucid. Ăsta e un plus. Dar nu ar însemna nimic pentru 
scursurile de aici, imediat s-ar aşeza altul în locul lui. îl ţin 
prizonier, să elibereze sclavii? Câte închisori de robi n-or fi în 
regatul ăsta ticălos, ca să pot face faţă... câte zile? Şi unde să fugă 
amărâţii, cum îi pot eu apăra apoi? Greşit, greşit..." 

- Micul dar longevivul nostru teren de... afaceri, horcăie cu 
pieptul umflat cel care pare un fel de căpitan, arătând spre 
marginile încă depărtate ale unei aşezări. Regatul sclavilor! Hehe, 
păi al lor este, nu-i aşa? se amuză copios. De unde vii? Bine, ne spui 
îndată... în ultimii ani o luase în jos „negoţul", dar, acum, cu noua 
schimbare, vom înflori din nou! 

Nalbian strânge din dinţi, cu dorinţa de-a se-nfige în gulerul 
traficantului. 

- Normal că ne vreţi aliaţi. Iar multora, chiar dacă nu fac 
pasul, crezi că nu le convine? Ha, cum altfel am spori noi, dacă nu 
cu galbenii lor? 

Celălalt bandit pare însă pe gânduri şi nu întârzie să îşi 
manifeste îndoielile: 

- De ce ai pielea jupuită, pe unde-ai trecut? Cum de nu ştim 
de oamenii zmeului? 

Voinicul socoteşte că a venit momentul. Cotitura umbrită se 
potriveşte, trăzneşte superiorul mai puternic la trup în barbă, iar 

acesta cade lat. Apoi se-ntoarce fulgerător cu sabia la gâtul celuilalt, 
înainte ca nelegiuitul să o poată manevra pe a sa. îi cere să-şi rupă 
din haină, iar din petice le strânge căluşuri la gură. Le prinde 
mâinile la spate cu brâurile lor, îl trezeşte pe cel doborât şi îi 
împinge prin pădure. 

Ajuns destul de adânc, îi obligă să se aşeze, iar el se trânteşte 
la distanţă, rezemat de un copac. Caută cu ardoare cea mai bună 
idee, îşi ţine fruntea între palme şi coatele pe genunchi. 

- Mhpf ha pfha, se aude traficantul mai băţos. 

Nalbian nu-i dă întâi atenţie, apoi, enervat, se duce şi-i trage 
căluşul. 

-Vorbeşte, canalie... 

- Ce te gândeşti, voinicu’ lui peşte prăjit, râde el deşirat. 
Habar n-ai de regula de aur, aşa-i? 

Libreanul aşteaptă încruntat. 

- Nu, nu are! Hah, prostovane! Sau poate că o ştii... se 
opreşte brusc banditul. Dar ai pe careva înrobit, se dumireşte el. 

Nalbian s-a gândit deja la asta: pentru a nu pune traficanţii 
pe jar că s-ar putea întoarce cu armată, iar aceştia să ia măsuri 
necugetate ori să fugă prin alte zări, le va spune că a riscat pentru 
cineva drag. 

- O să intru în temniţele voastre mizerabile şi-i vor reda 
libertatea, se preface libreanul că nu vrea să specifice dacă este un el 
sau o ea. 

-Atunci, nu eşti niciun erou, scuipă spre el soldatul lui 
Aharr. Nu că mi-ar păsa mie, nici nu vei trece de gărzi. Dar vrei să 
osândeşti la moarte un alt sclav, practic cu mâinile tale. 

„Asta era, deci! Regula lor scârnavă de aur... La fiecare 
evadat, un captiv ucis.“ îi împinge căluşul înapoi şi se întoarce la 
locul său. „Pentru prima dată mă găsesc într-o situaţie imposibilă, 
pe mâna mea“, îşi bate capul înciudat şi nervos. „Nu este nimic de 
făcut aici. Nu momentan", se vede nevoit să recunoască şi se 
pregăteşte să părăsească din nou locurile acestea, fără să poată face 
nimic. „Mă voi întoarce. Nu o să am pace până nu găsesc o cale, 
chiar dacă în apropiere nu este niciun neam suficient de puternic şi 
dornic să pună capăt barbariei acesteia." 

La lăsarea întunericului se strecoară încet, fără grabă, în 
afara marginilor ticăloase. Escaladarea unui perete de piatră 
nepăzit, în noapte, este cea mai sigură ieşire. Nu întâmpină alte 
neplăceri. Bănuieşte că nu există nicio fântână în „Regatul 
sclavilor", după numărul mare de izvoare şi venirea sa diferită din 
tărâmul Blajinilor. Odihneşte doar câteva ceasuri şi continuă 
mâhnit coborârea, în căutare de poteci. Aude lighioane şi chiţăit de 
pricolici, dar se fereşte din calea lor, cu mers vigilent şi căţărat prin 
arborii groşi. Din vârful unuia, zăreşte a doua zi, pe la amiază, un 
luminiş cu refugiu de popas, spre poalele muntelui. 

Aici găseşte, intr-adevăr, fântână. Este singur, probabil 
oricum nu trece mai nimeni, doar bandele de traficanţi. Cerul este 
mohorât, din când în când stropeşte pământul. Atinge fântâna şi, cu 
inima bubuindu-i în piept, se gândeşte la Libra. Cu o lacrimă pe 
obraz, se roagă să o regăsească la fel cum a lăsat-o. Alege în minte 
fântâna atât de dragă din ceairul drumeţilor vechi. Apa din puţ pare 
să se retragă, dar revine imediat la loc. „Asta ce-ar mai h“, tresare 
Nalbian. Mai încearcă o dată, încă o dată, acelaşi rezultat. „Nu se 
poate", se trânteşte el pe prundişul umed. Se ridică însă imediat şi 
aruncă spada zmeului cât colo. Cugetând mai bine, se duce să o 
îngroape, pentru a nu mai fi găsită. 

Apa fântânii se dă acum la o parte ascultătoare, iar libreanul 
rămâne cu ochii pierduţi în adâncurile întunecate. „Trebuie să ştiu", 
îşi spune el. „Trebuie să văd ce se întâmplă prin ţinuturile 
Smaraldului. Poate puţin şi-ale Rubinului". Prima alegere este 
drumul pe care a venit, pentru că îşi aminteşte popasurile prin care 
să revină la suprafaţă. Se răzgândeşte. „Aş vrea să văd locuri înainte 
luminoase, să-mi spună cât de lungi sunt braţele năpastei. Şi dacă 
cele mai mari împărăţii sunt, intr-adevăr, în război. Ştiu... Colinele 
Mioarelor." Pentru acest lucru aşteaptă întărirea serii, neputând 
controla o ieşire discretă la capătul necunoscut al tunelurilor 
fermecate. îşi imaginează hotarul Rubinului cu Smaraldul, în 
dreptul ţinutului povestit de Getozak, şi sare. 

De partea cealaltă, iese în sfârşit cum trebuie, aterizează în 
şezut pe marginea de piatră a unei alte fântâni. Se lasă însă imediat 
să cadă pe spate, trezindu-se în faţa unui şir de trecători. Din 

spatele zidăriei rotunde, ridică încet capul să observe unde se află. 
La câţiva paşi trece un drum lat, de legătură între aşezări mari. Pe el 
păşesc încet, într-o procesiune, oameni cu pelerine subţiri, deschise 
la culoare, încolonaţi şi cu lumânări aprinse în mâini. Murmură un 
cântec de cinstire şi amintire care-i dau fiori libreanului. O fetiţă l-a 
zărit, se întoarce curioasă spre vizitatorul apărut de nicăieri. Mama 
ei întinde mâna şi o reintroduce părinteşte în şirul de lumini sobre, 
fără să-l vadă. 

Noaptea aceasta îşi plânge dispăruţii. Nalbian se apropie cu 
mâinile împreunate pe poale şi capul lăsat în semn de respect. 
Privindu-i, le poate citi o suferinţă recentă în care rămân afundaţi. 
Cineva se apropie şi îi propune cu plecăciune o pelerină şi o 
lumânare. Le acceptă tot cu o plecăciune, apoi intră în convoi fără 
să-şi tragă gluga pe cap. Se simte pătruns şi îi urmează tăcut. Nu-i 
este greu să-şi imagineze motivele. De-o parte şi de alta mai apar 
alţi oameni, sunt la o răscruce de drumuri. Opreşte lângă un drumeţ 
coborât de pe cal, atent la ceremonie. 

- Nu cunosc, sunt călător, ce s-a întâmplat aici? îi tremură 
libreanului vocea. 

- Pentru bătălia cu o oaste de-a fostului împărat, răspunde 
spăşit omul. Nemiloasă luptă. Au fost atacaţi pentru că n-au vrut să 
cedeze. I-au respins... dar cu ce preţ? A rămas câmpul roşu după 
ei... Nenumăraţi soţi şi flăcăi ce nu s-au mai întors. 

Nalbian simte că-1 năpădesc lacrimile. 

- Da, fiul meu. Mai bine lacrimi decât răzbunare. Au fost trei 
ţinuturi aici să-i ţină piept; din păcate, celelalte caută să plătească 
înapoi, cumva. Dar se aude că nebunul de Folia o să le-o ia înainte şi 
se va întoarce, vai şi-amar... 

Libreanul reintră în şirul lung, interminabil. îşi ridică gluga 
domol şi se lasă bântuit de amintiri, de regrete şi de cuvintele 
tuturor celor întâlniţi, de absolvire, de învinovăţire, de încurajare, 
de disperare. Se opreşte târziu, la poarta unui ţintirim, unde 
rămâne pe margine. Ceilalţi înconjoară locurile de veci şi încep să 
lase lumânările intr-un cerc mare de licăriri galben-roşiatice. 
Nalbian o aşază pe a lui pe unul dintre stâlpii de intrare, precum şi 

pelerina pe speteaza gardului. închide ochii pentru o clipă şi se 
retrage trăgând aer în piept, căutând cugetul limpede. 

- încotro pot ajunge în Colinele Mioarelor? găseşte să 
întrebe pe cineva dintre cei care pleacă. 

- La vecini, în Smarald? E chiar încolo, câteva ceasuri. 

Singur, prin întuneric, în pelerina Blajinilor şi fără nicio 

armă asupră-i, Nalbian se îndepărtează încet pe drumul ce se arată 
neumblat de ceva timp. Silueta sa se contopeşte cu negura nopţii, 
lăsând în urmă doar o linişte asurzitoare. 

Ler cu dor, inimă de vânt 


Nici Colinele Mioarelor nu le găseşte precum a primit 
povestirea, nu mai demult de un an. Peisajul mirific respectă întru 
totul admiraţia recunoscută până departe, dar oamenii sunt abătuţi 
în aşteptarea de zile nefaste. Deşi nu au fost lupte, se fac pregătiri în 
lung şi-n lat, tinerii agită arme, se antrenează. Libreanul trece 
printre ei, vede fără să-nţeleagă, aude fără să priceapă, totul se 
derulează ca printr-un vis lent şi greoi. Multe turme de oi sunt 
lăsate de izbelişte, trec soli şi soldaţi, se ridică turnuri. Un călător 
povesteşte tuturor că cineva, undeva, a fost atacat de o lighioană 
nemaivăzută, cu ochi aprinşi, gesticulează şi desenează în ţărână 
pricoliciul. 

Nalbian trage la o stână în mijlocul naturii, are nevoie de o 
noapte întreagă de odihnă ale trupului şi minţii. înainte de zorii 
zilei, repetă călătoria obişnuită deja şi iese prin fântâna de pe malul 
Mărgăritarului. Gâtuit de emoţie, priveşte atent în jur şi se mai 
linişteşte, nevăzând momentan nimic schimbat. Cântecul cocoşilor 
din Libra aduce urechilor sale cele mai frumoase note pe care le-au 
auzit de mult, de foarte mult timp. Se apleacă deasupra râului 
aproape plângând de bucurie, îşi clăteşte ochii cu apa rece şi plină 
de prospeţime. Nu zăboveşte mult, se îndreaptă ca din arc, 
îngrijorat încă, pregătit să fugă spre casă. Din drum apare mersul 
legănat al unei bătrâne venite să ia apă. Este mătuşa Mira, iar 
libreanului îi vine să o ia în braţe. O aşteaptă surâzând să ajungă 
lângă el, dar femeia nu spune nimic, îl studiază precaută şi trece 
mai departe cu o bineţe scurtă. Se opreşte apoi ţintită locului şi se 
întoarce cu ochii mari: 

- Tu eşti, mamă? Nalbian, puiule?! 

Bătrâna lasă ulciorul şi începe să plângă. Nu mai poate spune 
nimic. Voinicul o îmbrăţişează şi o linişteşte. 

- Am... am crez... crezut că, suspină ea, într-un final. 

- Ştiu, mătuşă. Dac-aş fi putut să trimit vorbă... 

- Eşti aşa mare acum... bărbat în toată firea... 

O ajută să ia apă şi o conduce spre casă. Faţa lui se luminează 
în apropierea curţii, aşteptând să întâlnească privirea mereu veselă 
a lui moş Zeze. Femeia îi înţelege gândurile, dar, înainte să deschidă 
poarta, lasă capul în jos, clătinându-1 încet şi trist. Nalbian înţelege 
imediat, primeşte vestea ca o săgeată în mijlocul stomacului. 

- Nu... şopteşte el îndurerat. 

O lasă pe bătrână cu unul dintre veri, sosit între timp, şi 
pleacă încet spre ai lui. A aflat deja că toţi ceilalţi sunt bine, iar 
Cassia şi Rogozis s-au mutat la casa lor şi aşteaptă un copil. Un ochi 
râde, altul plânge. „Moş Zeze... unul dintre puţinii oameni care 
puteau învăţa lumea să fie mai veselă", regretă el că nu l-a prins mai 
mult acum, la ani mai copţi. 

îşi vede tatăl încă din poartă. A ieşit să dea drumul la gâştele 
şi raţele vociferante, iar ulcioarele îl aşteaptă în faţa prispei. 
Treburile lui de altădată. 

-Am venit să dau o mână de ajutor, intră Nalbian abia 
abţinându-şi lacrimile. Tătâne-său, după clipa de mirare, tăbară pe 
el, îl strânge-n braţe fără oprire şi-l sărută pe frunte. Din casă răzbat 
castroane sparte, în fuga mamei care iese în hohote de plâns. 

Seara, taverna se anunţă ca de sărbătoare. Nu pregăteşte 
nimeni ceva anume, ci, pur si simplu, toată lumea se strânge cu mic 
cu mare, de bucurie şi ca să afle întâmplările din lumea largă. 
Obiceiul vechi al Librei în astfel de situaţii. Nalbian ştie deja că este 
şi o gură de aer în grijile lor zilnice faţă de ameninţările recente, mai 
apropiate sau mai depărtate. Toţi bărbaţii în putere sunt înarmaţi, 
voinicul priveşte atent spre cuiele goale de la intrare unde nu mai 
sunt lăsate tăişurile, ca altădată. în turnul cu clopot rămâne de 
veghe Pekigis, iar la intrare Beryan cu alţi flăcăi noi. 

Este întrebat de sosirea neaşteptată în mers la picior, dacă a 
trecut prin Rodul Pietrei sau Gorudava. Oferă explicaţii sumare, cât 
mai credibile. Cassia, în rochia-i largă, nu pridideşte să-l ia de gât, 
de umeri, să-l prindă de braţ. 

- Dragul meu frate... Greu îmi e să-ţi mai spun „frăţioare“, 
dar să ştii că asta nu schimbă nimic, râde ea şi-l ciufuleşte pentru 
prima oară de la revenire. Uită-te la tine, ce-ai făcut pe-acolo? Ai 
mutat pietre de moară? Te-ai bătut zi şi noapte? 

- Nu ştiu, soţioară, dar Getozak nu cred că mai are curaj să 
lege trântă cu el. Eu, nici atât, zâmbeşte cât se poate de serios 
Rogozis. Nu ţi-a fost uşor, pesemne, ţi-ai cam pierdut figura 
feciorelnică, glumeşte cumnatul ridicând paharul. 

A trecut deja pe la toată lumea, s-au îmbrăţişat, au depănat 
pe fugă scurte amintiri şi ultimele noutăţi. Adenil şi Deliza stau de 
partea cealaltă a mesei. Regretă lipsa lui Brosoc şi a lui Getozak, îşi 
pune în plan să-i viziteze cât de curând. Se vorbeşte mult, câte puţin 
din toate, dar se aşteaptă venirea înţelepţilor. Care, când au auzit de 
lucrurile serioase aduse de Nalbian, au cerut sfat deschis pentru 
noaptea aceasta. 

Bătrânii nu întârzie mult, urmaţi de Eusten şi jupâneasă. 
Blândă, ca de obicei, duce pe umeri tristeţea nerevenirii fiului de la 
Karivatra şi nici a bărbatului plecat după el încă din iarnă. Oamenii 
încep să se aşeze în cerc, care pe mese, care pe scaune, pervaze. 
Vifon, vraciul, moş Tiriza, mama Rebea şi Eusten se aşază în mijloc, 
iar în faţa lor, printre ceilalţi, stă Nalbian. 

- După cum ai aflat deja câte ceva, suntem în grea cumpănă, 
cuvântă primul moş Tiriza. Sunt timpuri tumultoase, erau încă de la 
plecarea voastră. S-au adâncit apoi şi au înspăimântat, pentru ca, 
acum, să regăseşti Smaraldul precum sloiurile de gheaţă, iarna, pe 
Mărgăritar: spart în bucăţi şi în derivă. Nu ştim ce ne rezervă 
viitorul imediat, nici noi nu suntem feriţi, chiar dacă avem noroc de 
ţinuturi cu capul pe umeri şi încă-n puterea celor drepţi. 

-Am întâlnit asemănător, în bucata de lume parcursă în 
ultimele luni. De ce nu se potolesc, odată valul trecut? Ce-i 
împiedică acum să se aşeze la tratative? 

- într-adevăr, până nu demult, nu puteai ştii cine ţi-e prieten 
şi cine duşman, intervine Eusten. Aşa de iute aluneca balanţa de-a 
lungul şi de-a latul împărăţiei... acum istorie. 

- Ca toată lumea de bună credinţă, şi noi ne-am pus 
nădejdea în mintea de pe urmă, oftează mama Rebea. Nebunia s-a 
mai domolit, dar inimile rămân tulburi. 

- Lucrurile de genul ăsta nu sunt niciodată simple, cugetă 
Vifon. Cum mărturisesc şi cărţile, astfel de rupturi stârnesc 
cutremure îndelungate. Iar, dacă părţile rămân ostile, neîmpăcate... 

- Ei, aici e, preia moş Tiriza. Ce-a mocnit înainte, mai pe 
ascuns, mai la suprafaţă, Novarin a ştiut să lăse să se întâmple. 
Numai că nimeni nu a întrevăzut o aşa pornire. Ce ne aşteptam să 
se schimbe cu anii, s-a bulucit în câteva luni. Cu patimă, cu 
nerăbdare şi, nu în ultimul rând, cu multă mânie. Pentru că aceia 
înveninaţi, nesăbuiţi sau ticăloşi, ei sunt cei care au profitat, au 
prins ceva putere şi o caută în continuare. Dacă înainte erau puţini, 
divizaţi şi slabi, iar pe noi ceilalţi ne ştiau mulţi şi uniţi, acum 
rândurile lor au crescut în acelaşi timp cu nedumerirea şi rătăcirea 
noastră. Astfel că, da, vor încerca pe mai departe ce ştiu ei mai bine, 
doar că vânturile şi-au mai arătat faţa, nu mai sunt surprize de la o 
zi la alta. 

- Cât de sigură e partea aceasta, ce hotare avem? 

- Există un echilibru în jurul nostru. Verobostes şi celelalte 
căpetenii din ţinuturile unite ale Smaraldului de mijloc ţin 
momentan piept provocărilor. Destul de mari însă, astfel că trebuie 
să fim pregătiţi. 

Nalbian a citit deja îngrijorarea pe feţele tuturor, încă din 
decursul zilei. Raţiunea sa începe să caute rolul cel mai potrivit pe 
care îl poate avea pe mai departe, aici, în Rodul Pietrei sau la orice 
hotar în nevoie. 

- Iar Rubinul e în genunchi, adaugă Eusten. 

-Am văzut, răspunde voinicul cu întristare. Un cârmuitor 
turbat de pierderea împărţiei... Iar, în nebunia lui, se aude că 
strânge armată mare, să năvălească peste tot ce-a pierdut. 

Librenii suspină neliniştiţi. 

- Asta ne mai lipsea, război la marginile Smaraldului. Dacă i 
se iau minţile de tot, ne putem aştepta să... 

Eusten este oprit cu blândeţe de braţul vraciului, 
înspăimântarea oamenilor nu este de niciun folos. 

- Dragul nostru flăcău şi oştean de fier acum, Nalbian, 
continuă moş Tiriza. Cred că e momentul să ne spui mai pe larg din 
ce ai găsit prin lume. 

- Am plecat pe urmele unui mit, îşi începe voinicul povestea. 
Unul pentru care am găsit... scrieri de adeverire. La Karivatra sunt 
multe biblioteci şi... 

Nalbian îi poartă pe libreni pe firul aventurilor sale. 
Păstrează înclinaţia de a dilua detaliile greu de crezut, precum şi 
descrierea creaturilor întunericului. De a căror existenţă a fost şi el 
surprins să afle, dar care nu ar trebui să reprezinte o ameninţare. 
Un fel de relicve din timpuri necunoscute, ce încă bântuie 
pământul, înlesnite de răutăţile oamenilor. Eşecul apei vii este 
rezumat în dificultatea găsirii ei, probabil bine ascunsă lumii. Fără 
zâne, cai năzdrăvani sau meleaguri fermecate. Vifon îl priveşte 
senin şi pătrunzător, înţelege mai multe decât spune voinicul. 

- Nu vă ascund că mai este o cale spre această minune, de 
care acum sunt încredinţat că există, încheie Nalbian. Şi pe care nu 
aş ezita să pornesc, de-ar fi să pună capăt primejdiilor. 

Librenii comentează până târziu în noapte, au primit mai 
multe şi mai neobişnuite veşti decât se aşteptau. Ideile se amestecă, 
oamenii fac legături, asemănări, scenarii. Nalbian le priveşte 
chipurile obosite, neliniştite, cu mult mai puţină aplecare spre 
glume şi ciocniri de pahare faţă de alte dăţi. Apoi vede mâna Cassiei 
oferind mângâiere pântecului cu suflet nevinovat, în timp ce 
vorbeşte cu alţii despre pericole şi grozăvii. Gândurile i se tulbură, 
pornesc pe nesimţite spre zările apusului. 

Dimineaţa iese ca pe vremuri, înainte să crape de ziuă. Deşi 
puţul de la conac este bun acum, preferă să aducă apă de la fântâna 
din ceair. O găleată pentru acasă, alta pentru mătuşa Mira. Coboară 
colina mică spre râu, dar se opreşte şi se aşază, parcă vrând să 
admire apele Mărgăritarului cu podul cel vechi. Sau să rememoreze 
întâlnirea dintâi cu Philena şi ursitoarele. Cumva însă aşteaptă 
altceva, fără să-şi recunoască nici lui însuşi ce. Până îi aude paşii, 
întoarce capul şi o vede apropiindu-se, la ceasul obişnuit. Melbeea 
înaintează încet, îl depăşeşte şi îşi umple ulciorul sub privirile sale 
înfiorate. Din când în când fata îi caută şi ea chipul, ca într-o 

recunoaştere pierdută. Revine şi i se alătură pe poteca umezită de 
rouă dimineţii, între tufe înflorite. 

- Aici, acum trei ani, am aflat prima oară despre ce-avea să 
mă cheme, grăieşte voinicul, după mai multe clipe de tăcere. 

Melbeea îi priveşte profilul drept, apoi îl studiază din cap 
până-n picioare. 

- Te-ai schimbat, Nalbian... 

Urmează alte clipe de contemplare spre fântâna înconjurată 
de bolţi naturale ce încep să mijească verde în primele raze de 
lumină. 

- Ai găsit ce căutai? 

Adâncimile ochilor lui negri sunt de cărbuni aprinşi, cu dor 
mărturisit şi totuşi neîmpăcat, înlănţuit în mijlocul altor vâltori. îi 
întâlnesc tăcuţi pe ai ei, albaştri miez de-azur. Nu are un răspuns. 
Se apleacă domol, cu un tremur uitat, doreşte să-şi unească buzele 
de ale Melbeei. Aceasta înalţă însă mâna şi îi atinge gura uşor, cu 
degetele ei mătăsoase. 

- Eşti încă în alte ape... şopteşte ea. 

Privirile continuă să-şi vorbească, să se caute, să se dorească. 
Tânăra se ridică încet şi îl lasă în urmă, păstrând un zâmbet duios şi 
înţelegător. Nalbian se-ndreaptă şi el, într-un târziu, cu picioarele 
grele, dar inima şi mai împovărată. 

La amiază trece pe la conac şi pavilionul gărzii, apoi se 
îndreaptă spre intrarea ruinelor. Este pregătit să intre în post, dar 
Eusten l-a refuzat pentru zile de odihnă. încă de la distanţă, îi 
observă pe Cărămidari şi câteva ajutoare trebăluind de zor în 
preajma zidurilor vechi ce primesc o nouă viaţă, sunt reconstruite. 
Nu este ceva ce-ar fi dorit să vadă vreodată, se scutură în sinea lui 
ca în urma unui duş mai rece decât până acum. Unul dintre 
Cărămidari, apăsat şi el de vremuri, i se adresează preocupat: 

-Timpuri noi, măsuri noi... Sau vechi, rosteşte el un mare 
adevăr. 

- A fost atac spre Brazi, intervine alt Cărămidar. Respins şi 
ăsta, dar Negru a aflat că e plecat Verobostes. Grăbim zidurile. 

I se adresează fără notele urâcioase de altă dată, ba chiar 
sesizează o urmă de respect. S-au mai maturizat şi ei, şi el, probabil 

nici atitudinea lui nu mai permite vorbe goale. Nalbian se face 
imediat util şi pune piatră peste piatră, deşi tot ce simte este să le 
dărâme cu mâinile, cu picioarele, cu barosul. 

O săptămână mai târziu, peretele de apărare porneşte din 
malul Mărgăritarului şi acoperă jumătate din latura de miazănoapte 
a Librei. Carele vin greu, adună rocă de-a lungul râului şi dinspre 
munţi, unde primejdia este în creştere. Nalbian se împarte între 
datoria gărzilor, planificări strategice şi forţă de lucru, călare acum 
pe o bucată de zid. 

- Ia uite, de unde-a scăpat, se aude Jilop. 

Voinicul se întoarce şi-şi vede năzdrăvanul păscând agale pe 
marginea drumului mare spre pădure. 


X 


Retraşi în spatele hanului vechi, unde altădată păşteau 
bătrâneii lui Arbopyn, Nalbian şi Amurg pot discuta feriţi de urechi 
întâmplătoare. 

- Jaba? rosteşte libreanul prima întrebare care-i arde buzele. 

- Am fost mirosit când eram slăbit, a trebuit să îl feresc din 
calea mea. Mi-au luat urma căpcăuni şi alte pocitanii, până am 
prins iar putere să zbor. Jaba nu mă poate stăpâni şi nu i-aş fi putut 
pierde cu el pe spate, dar l-am lăsat pe drumuri liniştite, aproape de 
Smarald. Are toate calităţile să ne ajungă. 

Nalbian rămâne pe gânduri. Amurg i le intuieşte, ca de 

obicei: 

- Aici, cale lungă în jurul Librei, locurile sunt curate. Nu am 
simţit nimic, n-a avut ce mă adulmeca. 

- Dar acum ei ştiu de tine... 

-Da. 

Voinicul trage adânc aer în piept şi se prinde hotărât de brâul 
reînarmat din atelierul Fierarilor. 

- Asta nu face decât să-mi întărească decizia luată. Cât sunt 
în vigoarea trupului, altă dată ar putea fi prea târziu. Dragul meu 
fermecat... am decis să plec spre soare-apune. 

Amurg nechează uşor, parcă aşteptându-se la asta. 

- Iar eu te voi însoţi. 

Nalbian îi înconjoară grumazul în timp ce privirea caută spre 
coborârea soarelui. 

- Ar mai fi ceva, se aude o voce cristalină. 

Se întorc luaţi prin surprindere. O înfăţişare suavă, o tânără 
cu păr bălai şi ochi castanii ca două mărgele, s-a înfiripat de 
nicăieri, în rochie simplă pe trupul graţios. Chipul îi este senin până 
la inocenţă, cu o căutătură însă vie, adâncă. 

- Zinavel, domniţa mea, se lasă Amurg în plecăciune, lângă 
voinicul răpit de apariţie. 

- Da, se apropie ea să îi dezmierde coama. Am fost mereu 
lângă Lercudor, sub vrajă contra simţurilor iscoditoare. 

Libreanul ascultă nedumerit. Mezina zânelor continuă: 

- Nu am intervenit, îi alungă ea o îndoială gata să prindă 
contur. Ar fi însemnat să mă dezvălui. Am riscat de două ori numai: 
să te scot mai devreme spre Pelerini, din mijlocul pădurii năpădite 
de sângele negru, apoi am ţinut pumnalul vânzătorului de sclavi, 
ridicat asupra fetei răpite. 

- Da, luminile din codru... iapa înspăimântată... Şi fântâna 
cu licurici? 

- Nu, te-a chemat singură. Cum ţi-au spus şi Blajinii. 

- De ce ai venit cu mine? De ce te arăţi acum? 

Zinavel zâmbeşte oarecum entuziasmată şi părul îi luceşte 
pentru o clipă, descoperind o legătură ca de sori minusculi jucându- 
i prin plete. 

- Când întunericul prinde forţe în afara oamenilor, lumina îi 
caută să le deschidă mai abitir porţi de vindecare. Nu să îi ia de 
mână, nu să îi salveze. Inimile lor trebuie să facă asta, aşa cum tot 
din inimile lor s-au ridicat umbrele dintâi. Cât despre drumul meu 
alături de tine, Lercudor... Nalbian... pentru sufletele care ne caută, 
iar din aflarea noastră adună încercări nebănuite, ajutorul poate fi 
nemijlocit. 

Voinicul intră în cercul de cuvinte ca-ntr-un şuvoi nevăzut de 
fluturi albi, veniţi parcă să rupă toate lacătele minţii. Şi, totuşi, 
senzaţia este de intangibil, că trec prin el şi scapă mai departe, aşa 
cum a observat şi până acum în cuvântările zânelor. 

-Apa vie... clipeşte el apăsat, descoperindu-şi ochii uscaţi. 
Sunt responsabil? 

- Ce-ai provocat tu, te urmăreşte numai pe tine. 

- Povara vinovăţiei, ştiinţa de-a încerca şi celălalt drum, 
înţeleg. Dar pentru cele abătute asupra altora? 

- Dacă doar sufli asupra focului, nu tot uscăturile aflate sub 
el vor arde mai puternic? Şi câţi nu fac asta, încercând de fapt să-l 
stingă. Iar darul ierbii crescute apoi în loc, nu este acelaşi, deşi venit 
mai repede? Este vină sau merit? 

- Nici una, nici alta... face Nalbian doi paşi gânditori, cu 
capul plecat. Dar m-am amestecat cu vântul, peste jar şi scântei, iar 
flăcările-mi poartă numele. îndrăzneala trebuie dusă până la capăt, 
onorate făpturi ale luminii... Voi merge mai departe. 

- Alegerea-ţi pleacă şi de această dată din inimă cinstită. Ia 
aminte, însă, presimţi prea bine, iar eu vin să-ţi întăresc: negura 
trezită acum în lume va fi nimic pe lângă ce vei ridica în calea nouă. 

- Mă tulbură, desigur, oglinda norilor de pucioasă care s-ar 
surpa peste pământ. Dar acolo, departe, până la ultima picătură de 
vlagă, îi voi trage după mine. Se vor strânge din toate zările 
omeneşti, pentru a mi se pune curmeziş mie. 

- Şi încă cum! 

Pentru a doua oară în tinereţea lui, prin vinele sale începe să 
curgă cel mai viu rost, izvorât să dizolve din frământările lăuntrice. 
Ecourile, asemănătoare cu cele din pragul plecării spre răsărit, au 
preschimbat însă îndrăzneala în datorie şi primejdia în sacrificiu. 

-Am înţeles de ce eşti aici, prea bună Zinavel... Să vii cu 
mine. Pentru balanţa puterilor nefireşti. 

Zâna încuviinţează blând, pare pregătită de drumul anevoios. 

- Iar tăria braţelor tale va creşte şi mai mult, Nalbian. 
Tovărăşia luminii îţi grăbeşte anii şi te scoate din rândul oamenilor 
obişnuiţi. 

- Să fie oare de ajuns? întreabă Amurg cu o notă nesigură. 

- Nu, aşa este, clatină ea chipul auriu. De aceea trebuie să 
facem întâi o călătorie spre miazăzi. Vei lăsa vorbă pentru dragul de 
Jaba, îşi merită odihna până ne vom întretăia din nou paşii, nu? 

Cerul fără pată îşi schimbă culoarea, părăsit încet de 
albastrul zugrăvit cu pensula razelor de soare acum adormite. 
Departe, de prin văgăunile munţilor în puterea întunericului, din 
desişurile cele mai adânci ale codrilor posedaţi de sângele negru, se 
ridică ţipete ascuţite, iar păsările nopţii săgetează haotic văzduhul. 

POSTFAŢA 

Alter ego contemporan 


„Trăim ca să aflăm sau aflăm ca să trăim? Ce prosteşte 
sună...“, mă interoghez ca de atâtea ori, ţesându-mi firul analitic în 
timp ce caut cu ochii soarele. Lumina puternică mă ajută. Ca şi cum 
îmi arde cotloanele umbrite ale minţii, invadate de te miri ce 
paraziţi, pentru a lăsa adevărul să curgă. Poate chiar ca să îmi 
strălucească, orbitor de alb, o revelaţie absolută ori să-i permită a 
ieşi mai uşor la suprafaţă, în caz că a fost mereu acolo, dar n-am fost 
în stare să o prind cu ambele mâini, iar acum alunec în 
semiobscuritate. „Fără lumină e întuneric", gândesc de multe ori. 
„Important e că încă ştiu asta." Acolo, la sursa luminii, se află multe 
răspunsuri. întuneric însă poate să fie fără niciun efort, prin lipsă. 
Acel tip de beznă inertă, nici caldă, nici rece. 

.Adică... învăţăm toate lucrurile astea, necesare supravieţurii 
şi dezvoltării noastre, progresului mult dorit pentru tihna unei vieţi 
asumat trecătoare şi întâmplătoare, doar pentru că ne naştem şi, pe 
cale de consecinţă, trăim? Cum ar veni, măcar să o facem 
confortabil. Sau avem lucruri de învăţat, de descoperit, în noi şi în 
lumea venită la pachet, pentru sensul existenţei noastre?" 

Mă uit fără să clipesc, nici nu vreau să clipesc. îmi amintesc 
vag de nişte pământ sub picioare, de ceva natură în jurul meu sau 
de vreo adiere de vânt, deşi nu le mai văd şi oricum bănuiesc că le- 
am lăsat la intrarea în răstimp. „Dacă există nivelul doi? Iar noi 
stăm pe loc şi ne gândim doar la o vieţuire cât mai comodă, smulsă 
din ghearele suportabilului cu pereţi goi, ce aparent nu ascund 
nimic. Hm, evoluţionismul biologic cauzal, pe bază de accident 
primar, versus...", gândesc, cu un mic rictus greu de observat în 
colţul gurii şi privirea adâncită în cerul albastru, la Big-Bangul plin 
de necunoscute, inexplicabil, dar acceptabil ştiinţific prin pseudo- 
certitudini. Haina împăratului gol, cusută cu atribuiri de legi 
excepţionale, absurde şi imposibil de înţeles sau reprodus, întrucât, 
nu-i aşa, zice-se erau „alte reguli". Contradicţie, declinare fără 
adresă, predare de ştafetă în terenul „advers". Deci, musai, totul 

haotic, dar care, printr-o combinaţie unică, din infinite posibile, a 
dat un univers ordonat, „...versus inteligenţă şi sens deplin al 
punctului de Creaţie, până la ultimul detaliu, cu misterele şi 
minunile sale întru deschiderea şi expansiunea inimii şi a minţii, 
iniţial limitate sau presupus limitate. Vechea dezbatere. în care 
lumea, azi, înclină mai uşor şi mai «pragmatic» spre supravieţuirea 
contextuală, arbitrară, dar social mulţumitoare..." 

Simt că lumina, care acum mă învăluie din toate părţile, ştie. 
Clar, limpede, încet şi cald, transmite adevărul pe care mulţi nu mai 
ştim să-l căutăm, să-l simţim, în contrast cu absurdul şi frica de 
incertitudine şi incontrolabil, setea de putinţă în faţa vulnerabilităţii 
imediate. Sursa puternică a soarelui a devenit un orizont alb infinit 
oriunde m-aş uita, iar eu sunt cumva în mijloc, deşi nu reusesc să 
intuiesc vreunul. Unde mă aflu? îmi amintesc un nume... 

„De când să fie adevărul format din minciună? Lumina din 
întuneric? Totul din nimic? Nimic plus nimic tot nimic dă... 
Accident din praf stelar? Pe care, în mod conştient, să-l legitimizezi, 
să-l duci mai departe? Să fii singura conştiinţă, din infinitatea goală, 
martoră de nulitatea motivaţională a armoniei rezultată din acest 
accident, dar să te bucuri de el ca şi cum tu, aşchie de seamă, ai 
căpătat din neant vreun sens? 

Te ridici din ţărână şi mergi, alergi râzând nebuneşte, totul 
este frumos şi pus la punct, gata să primească însemnătate. Vrei să 
îţi trăieşti norocul. Te uiţi în spate, nu vine nimeni să ţi-1 ia, nu e 
nicio furtună alergând după tine gata să te înghită, să consume 
accidentul. Te afli singura cuvântătoare şi singurul lucid de toate şi 
de sine însuşi, iar accidentul e stabil şi devine lege. Accidentul se 
poate observa. Gândeşte, e treaz, dar, surpriză, nu pentru mult 
timp. Descoperă că moare, conştiinţă după conştiină. Şi nu mai are 
putere, e prizonier. Ah, cum ar cunoaşte acum nevoia 
invincibilităţii, veşniciei, perfecţiunii. Care i-au scăpat accidentului 
inconştient, dar atât de semnificativ în rezultatele sale. Conştiinţa 
tributară haosului ar fi ştiut acum să fie creatoare. Dar tu, creatorul 
fără putere, eşti rezultatul lipsei de creaţie, o lipsă virilă, fertilă şi 
ordonată în acelaşi timp. Exact invers. Capcana perfectă, desenată 
fără cerneală, fără stilou, fără degetele care să-l ţină. Dead end, într- 

un gând care n-ar trebui să existe. Originea se volatilizează, dar tu 
eşti încă aici.“ 

La picioare îmi răsare din zgomotul de fond o carte de 
matematică. O ridic şi răsfoiesc zeci, sute de pagini venite să mă 
tragă de mânecă. Un efort admirabil, imperativ, aplecat să 
transpună Misterul în şir de ecuaţii. Rând după rând transpiră 
strădania, cazna transformărilor, a fuziunii dualităţii insolubile. Din 
nou, ordinea post-inflexiune originară se aşază mai mult sau mai 
puţin cuminte pe foaie, ipoteză după ipoteză. Iar ea va putea fi 
descrisă pe mai departe, în mii şi mii de alte cărţi, până la sfârşitul 
veacurilor, dacă se va construi mereu o lupă suficient de mare. Ce 
nu va dispărea însă niciodată este X-ul de pe prima pagină. Această 
variabilă necunoscută, această nepătrunsă şi misterioasă „alchimie" 
primordială, din nimicul oricărui Big-Bang iniţial oricâtor 
ulterioare. „Ştiinţa nu poate merge decât pe un fir rupt la capăt, ca o 
coordonată ce nu poate coborî sub zero. Neacceptând, îşi arogă o 
misiune imposibilă, acolo unde se sfârşeşte puterea de înţelegere 
omenească şi rezidă subtilul." 

Albul înghite maldărul de formule, e iar imaculat. Undeva se 
încreţeşte însă, o formă de cerc încearcă să se justifice. „Asta pentru 
că am vorbit de alchimie. Metamorfoza din filozofiile antice, traduse 
prin conservarea energiilor, transformări, cicluri. Hm, poate c-ar fi 
mai aproape de adevăr prin spirale... Acelaşi haos care se trezeşte, 
născut prin el însuşi, fără niciun punct de plecare. O explozie de 
capacităţi infinite, evolutive, care ideatic pot tinde nestingherite 
spre omnipotenţă. Fractură logică şi de bun simţ, ce lasă în urmă un 
fals demiurg, stăpân doar asupra ţesăturii universului din care face 
parte, în afara căruia nu poate fiinţa. Şarpele, dragonul care-şi 
înghite coada. Măcar imaginea aceasta veche admite Misterul." 

împrejurul este iarăşi neted privirii. încerc, de ceva vreme, să 
mă scutur de prejudecăţi, dogme şi doctrine, fără să neg adevărul 
niciuneia care aduce pozitiv şi sens tuturor părţilor, fără excepţie. 
Proces uneori dificil, deoarece mintea, în special când este fragedă, 
mai uşor trăieşte şi se modelează sub vântul care câştigă clipa. 
Binele însă poate fi reidentificat oricând: se simte, se recunoaşte, îl 
ştii pentru că nu aduce suferinţă, nu privează, nu înşală. Este natura 

noastră intrinsecă venită din Creaţie şi singurul adevăr absolut la 
care să ne raportăm. 

Mă întorc asupra luminii. „Apoi, mai este întunericul care o 
răneşte înadins, însămânţat de cugete schilodite, ignorante, 
îndrumate greşit sau poate doar neglijente. Acesta prinde rădăcini 
în adâncuri şi umbreşte cu ramuri de intenţii nefericite suprafaţa. A, 
numele acela! Da, îmi amintesc unul, foarte demult... Nalbian... Şi el 
a plecat să caute, să înţeleagă..." 

